
Discursul Celui Prea Înalt 


I 


PROSCRIŞI 


CEI VREDNICI 


El ezită doar o clipă, de ajuns însă ca Thorn să-l lovească în testicule 
cu rama scutului. 


Chiar și peste vacarmul iscat de ceilalți băieţi, care strigau la ea că va 
pierde, îl auzi pe Brand gemând. 


Tatăl lui Thorn îi spunea mereu că momentul în care te vei opri va fi 
momentul în care vei muri, iar ea își trăise viaţa, fiindu-i bine, dar și 
rău, de cele mai multe ori ascultând de acel sfat. Așa că strânse din 
dinţi și scoase un mârâit războinic — expresia ei favorită, la urma 
urmei — și se repezi la Brand mai hotărâtă ca oricând. 


Îl izbi cu umărul, iar scuturile se ciocniră și se frecară unul de 
celălalt, în timp ce el se dădu înapoi împleticindu-se pe plajă, 
aruncând nisip în toate părţile cu călcâiele și schimonosindu-se de 
durere. Încercă să o lovească, dar ea se lăsă în jos și-și roti sabia din 
lemn izbindu-l chiar în pulpă, sub marginea cămășii din zale 
fluturânde. 


Spre lauda lui, Brand nu căzu, nici măcar nu ţipă, ci doar sări în 
spate și se strâmbă. Thorn scutură din umeri, așteptând să vadă dacă 
Maestrul Hunnan va striga victorie pentru ea, însă el stătea tăcut 
precum statuile din Sala Zeilor. 


Unii instructori se purtau de parcă săbiile de antrenament chiar erau 
reale, strigându-le să se oprească doar atunci când, în mod normal, o 
sabie din otel ar fi urmat să dea o lovitură decisivă. Însă lui Hunnan 
îi plăcea să-și vadă elevii puși la pământ și răniți, pentru a le servi ca 
învățătură de minte. Doar zeii știau, Thorn învățase pe propria piele 
destule lecţii în careul de antrenament al lui Hunnan. Era și ea 
bucuroasă să predea câteva. 


Așa că îi aruncă lui Brand un zâmbet zeflemitor — a doua ei expresie 
favorită, de fapt — și strigă la el: 


- Hai, lașule! 


Brand era puternic ca un taur și știa să se lupte foarte bine, însă se 
clătina, era obosit, iar Thorn se asigurase că panta plajei era de 
partea ei. Îl țintui cu privirea, evită o lovitură, apoi alta, după care 
alunecă pe sub sabia ce-i trecu pe deasupra capului cu o mișcare 
moale, lăsându-i lui Brand o parte a trupului expusă. Cel mai bun loc 
în care să-ți înfigi sabia este în spatele inamicului tău, îi spunea 
întotdeauna tatăl său, însă partea laterală a corpului era la fel de 
bună. Sabia ei din lemn se izbi de coastele lui Brand cu o bufnitură 
de buștean care crapă, făcându-l să se clatine neajutorat, iar pe ea, să 
rânjească mai larg ca niciodată. Nu există plăcere mai mare pe lumea 
asta decât să lovești pe cineva așa cum trebuie. 


Iși sprijini talpa cizmei pe dosul lui, împingându-l în genunchi în apa 
ultimului val, împrăștiind stropi în toate părţile, iar marea care se 


retrăgea îi luă cu ea sabia și i-o aruncă apoi pe plajă, lăsând-o 
împotmolită în buruieni. 


Thorn veni mai aproape și Brand se chirci, uitându-se în sus la ea, cu 
părul ud lipit de faţă și cu dinţii însângeraţi de la lovitura cu capul în 
figură pe care o primise mai devreme. Poate c-ar fi trebuit să-i pară 
rău pentru el. Însă trecuse mult timp de când Thorn nu își mai 
permitea să aibă păreri de rău. 


In schimb, îi apăsă gâtul cu sabia ei din lemn crestată la vârf și zise: 
- Ei bine? 


— În regulă, îi răspunse el dându-i sabia la o parte lipsit de putere, 
de-abia fiind în stare să-și tragă sufletul ca să vorbească. Sunt 
terminat. 


— Ha! îi strigă ea în faţă. 


- Ha! strigă ea și la băieții descurajaţi din jurul careului de 
antrenament. 


- Ha! strigă ea chiar și la Maestrul Hunnan și-și înălță triumfătoare 
sabia și scutul în aer, agitându-le către cerul din care cădea o ploaie 
măruntă și deasă. 


Urmară doar câteva aplauze anemice și câteva murmure. Aici mai 
fuseseră aplaudate victorii mult mai puțin importante cu mult mai 
mult entuziasm, însă Thorn nu se afla aici pentru aplauze. 


Ea se afla acolo pentru a câștiga. 


Câteodată o fată este atinsă de Mama Război, pusă între băieți în 
careul de antrenament și învățată să lupte. Printre copiii mai mici 
există întotdeauna câteva, însă cu fiecare an ce trece ele se transformă 
în lucruri mai potrivite, apoi se întorc împotriva acelor lucruri, după 
care se ţipă la ele, sunt bruscate, intimidate și bătute, până când 
buruienile dezonorante sunt exterminate și doar florile glorioase ale 
bărbăţiei mai rămân. 


Dacă vanstermanii trec granița, dacă insularii debarcă în urma unui 
raid, dacă hotii sosesc în miez de noapte, femeile Gettlandului găsesc 
imediat săbii și luptă până-și dau viața, ba chiar unele dintre ele o fac 
cu mare succes. Întotdeauna a fost așa. Însă când o femeie a trecut 
ultima dată testele, a făcut jurămintele și și-a câștigat locul într-un 
raid? 


Existau povești. Existau cântece. Însă nici chiar Bătrâna Fen, care era 
cea mai în vârstă persoană din Thorlby și, ziceau unii, din lume, nu 
mai văzuse vreodată asemenea lucru de-a lungul zilelor sale fără de 
număr. 


Până acum. 


Toată munca aia. Tot disprețul. Toată durerea. Însă Thorn trecuse 
peste ele. Închise ochii, simțind cum vântul sărat dinspre Marea 
Mamă îi săruta chipul transpirat și gândindu-se ce mândru ar fi fost 
tatăl ei. 


— Am trecut, șopti ea. 


— Incă nu. 


Thorn nu-l văzuse niciodată pe Maestrul Hunnan zâmbind. Insă nu-i 
mai văzuse nici încruntătura atât de sumbră. 


— Eu hotărăsc testele pe care o să le dai. Eu hotărăsc când o să le treci. 


Se uită la băieții de vârsta ei. Băieți de șaisprezece ani, unii deja 
mândri pentru că trecuseră testele cu bine. 


- Rauk. Tu ești următorul care se va lupta cu Thorn. 


Rauk înălță dintr-o sprânceană, apoi o privi pe Thorn și ridică din 
umeri. 


- De ce nu? zise el și păși printre colegii lui în careul de antrenament, 
legându-și scutul strâns și înhățând o sabie de antrenament. 


Era un tip crud și abil. Nu la fel de puternic ca Brand, însă nici pe 
departe la fel de ezitant. Totuși, Thorn îl mai învinsese și... 


— Rauk, continuă Hunnan, ațintindu-și degetul cu încheieturi groase 
și plimbându-l de colo până colo, Sordaf și Edwal. 


Scânteia triumfului se scurse din Thorn precum picăturile de apă 
dintr-o cadă spartă. Urmă un murmur general printre băieți, în timp 
ce Sordaf — mare, încet și cu puţină imaginaţie, dar oricând pregătit 
să calce în picioare pe cineva căzut la pământ — păși cu greutate pe 
nisip, făcându-și de lucru cu degetele-i groase prin cataramele 
cămășii sale din zale. 


Edwal — rapid, cu umeri înguști și cu plete maronii — nu se mișcă din 
loc. Thorn crezuse întotdeauna despre el că se numără printre cei 
mai de treabă. 


— Maestre Hunnan, noi suntem trei... 


- Dacă vrei un loc în raidul Regelui, zise Hunnan, o să faci ceea ce 
trebuie. 


Cu toții își doreau un loc. Și ei își doreau un loc în raid, aproape la fel 
de mult ca Thorn. Edwal privi încruntat în stânga și-n dreapta, însă 
nimeni nu zise nimic. leși ezitant dintre ceilalți și ridică de jos o sabie 
din lemn. 


— Nu e corect. 


Thorn se obișnuise ca mereu să aibă pe chip o expresie de dârzenie, 
oricât i-ar fi fost sorții de potrivnici, însă acum glasul îi sună ca un 
behăit disperat. Ca al unui miel neajutorat, mânat spre cuțitul 
măcelarului. 


Hunnan o ignoră pufnind. 


- Careul ăsta e un câmp de luptă, fato, iar câmpul de luptă nu e 
corect. Consideră asta ca pe ultima ta lecţie aici. 


Urmară câteva chicote răzlețe. Probabil dinspre cei pe care-i umilise 
când îi învinsese. Brand privea de sub câteva șuvițe rebele de păr, 
mângâindu-și cu o mână gura însângerată. Alţii își țineau privirile în 
pământ. Cu toții știau că nu este corect. Nu le păsa. 


Thorn își încleștă fălcile, își ridică mâna cu care ţinea de obicei scutul 
către săculețul de la gât și îl strânse cu putere. Era ea singură 
împotriva lumii de mult timp, mai mult decât își aducea aminte. 
Thorn era o luptătoare, și nimic altceva. Le va oferi o luptă pe care n- 
o vor uita prea curând. 


Rauk smuci din cap înspre ceilalți, iar ei începură să se împrăștie, 
căutând să o înconjoare. Probabil că nu era cea mai proastă idee. 
Poate că, dacă ar fi lovit suficient de repede, l-ar fi ales pe unul dintre 
ei și și-ar fi putut crea o urmă de șansă împotriva celorlați doi. 


li privi în ochi, încercând să-și dea seama ce vor face în continuare. 
Edwal, indecis, stând mai retras. Sordaf pregătit, cu scutul ridicat. 
Rauk, legănându-și sabia, parcă arătând-o mulțimii. 


Să scape măcar de zâmbetul ăla al lui. Să i-l transforme într-unul 
însângerat, iar atunci o să fie satisfăcută. 


Zâmbetul îi păli atunci când ea scoase strigătul de luptă. Rauk îi pară 
prima lovitură cu scutul, dându-se un pas în spate, apoi mai pară o 
lovitură, făcând să sară așchii, după care Thorn îl păcăli cu o mișcare 
a ochilor, făcându-l să-și înalțe scutul, lăsându-se în jos în ultimul 
moment și dându-i o lovitură ca de coasă în șold. El zbieră, 
răsucindu-se într-o parte și lăsându-și ceafa expusă. Ea își ridica deja 
sabia. 


Văzu o fulgerare cu coada ochiului și auzi un trosnet greţos. De-abia 
simți când căzu la pământ. Însă, deodată, nisipul îi veni cu 
repeziciune în întâmpinare, după care se trezi holbându-se prostește 
la cer. 


Asta e problema când te repezi la unul singur și-i ignori pe ceilalți 
doi. 


Pescărușii țipau în văzduh, rotindu-se. 


Turnurile orașului Thorlby se conturau negre pe cerul strălucitor. 


Mai bine te-ai ridica de jos, îi zise tatăl ei. N-o să câștigi nimic zăcând pe 
spate. 


Thorn se rostogoli leneș, cu săculețul alunecându-i de sub guler și 
legănându-se la capătul șnurului, simțind cum fața întreagă îi 
zvâcnește. 


Apa năvăli rece în sus pe plajă și în jurul gleznelor ei. Il văzu pe 
Sordaf tropăind spre ea și auzi o trosnitură ca de ramură ce se rupe. 


Incercă apoi cu greutate să se ferească, dar cizma lui Rauk o izbi în 
coaste și-o rostogoli, făcând-o să tușească. 


Valul se retrase departe de ea, în timp ce sângele îi gâdila buza 
superioară, scurgându-se, pic-pic, pe nisipul umed. 


— Să ne oprim? spuse Edwal. 


— Am zis eu să vă opriți? se auzi glasul lui Hunnan, iar Thorn își 
încleștă pumnul în jurul mânerului sabiei, adunându-și puterile 
pentru un ultim efort. 


Il văzu pe Rauk venind către ea și-l apucă de picior când încercă să o 
lovească, strângându-i-l la piept. Se ridică iute, mârâind la el, iar el 
pică pe spate, fluturând din mâini. 


Se împletici către Edwal, mai mult prăbușindu-se decât atacând, în 
timp ce Marea Mamă, Pământul Tată, chipul încruntat al lui Hunnan 
și fețele iscoditoare ale băieţilor îi jucau în faţa ochilor. El o prinse, 
mai degrabă susținând-o în picioare decât încercând să o doboare. 
Ea îl înhăță de umăr, cu încheieturile mâinilor răsucite, cu sabia 
smulsă din mână, lăsându-se pe spate, căzând în genunchi și 


ridicându-se, cu scutul lovindu-i-se de corp la capătul legăturii de 
care era ținut. Se răsuci, scuipând și înjurând, după care încremeni. 


Sordaf stătea drept, cu sabia atârnată legănându-i-se ușor, și se 
holba. 


Rauk zăcea proptit în coate pe nisipul umed, privind cu ochii căscați. 
Brand stătea între ceilalți băieți, cu gura căscată, holbându-se cu toții. 


Edwal deschise gura, însă îi ieși doar un bolborosit ciudat, ca un 
vânt. Scăpă sabia de antrenament jos și săltă cu greutate o mână, 
pentru a-și pipăi gâtul. 


Acolo se găsea mânerul sabiei lui Thorn. Lama din lemn se rupsese 
când Sordaf călcase pe ea și tot ce rămăsese era o așchie lungă. 
Așchia era înfiptă în gâtul lui Edwal, din vârf prelingându-se 
picături roșii. 


— Zei, șopti cineva. 
Edwal căzu în genunchi și scuipă o spumă însângerată pe nisip. 


Maestrul Hunnan îl prinse când se prăbuși pe o parte. Brand și încă 
vreo câțiva se adunată în jurul lor, strigând cu toţii în același timp. 
Thorn de-abia le deslușea cuvintele peste bubuitul propriei inimi. 


Rămase în picioare clătinându-se, cu fața pulsându-i și cu părul 
ciufulit fluturându-i în ochi din cauza vântului, întrebându-se dacă 
nu cumva totul era un coșmar. Cu siguranță asta era. Închise ochii. Se 
rugă să fie așa. 


Ca atunci când o conduseseră la trupul tatălui ei, palid și rece sub 
cupola Sălii Zeilor. 


Insă totul fusese real, ca și acum. 


Când deschise ochii, băieții încă mai erau îngenuncheați în jurul lui 
Edwal, așa că tot ce putu vedea erau cizmele lui, nemișcate. Șiroaie 
negre se scurgeau în nisip, apoi Marea Mamă trimise un val și le făcu 
roșii, apoi roz, apoi le mătură și le făcu să dispară. 


Pentru prima dată după mult timp, Thorn se simţi speriată cu 
adevărat. 


Hunnan se ridică încet și tot încet se răsuci. El privea întotdeauna 
încruntat, mai ales pe ea. Insă acum avea o lucire în ochi, așa cum 
fata nu mai văzuse niciodată la el. 


— Thorn Bathu! își îndreptă spre ea un deget înroșit. Te numesc 
ucigașă. 


ÎNTRE UMBRE 


— Fă ce se cuvine, i-a zis lui Brand mama sa în ziua în care a murit. 
Stai în lumină. 


Nu prea înțelesese ce înseamnă să faci ce se cuvine la vârsta de șase 
ani. Nu era sigur că începuse să-și dea seama nici acum, când avea 
șaisprezece ani. La urma urmei, iată-l aici, irosind ceea ce-ar fi 
trebuit să fie cel mai mare motiv de mândrie pentru el în încercarea 
de a-și da seama care e lucrul cel mai potrivit pe care să-l facă. 


Era o mare onoare să fie de gardă lângă Jilțul Negru. Să fie acceptat 
ca războinic al Gettlandului în faţa zeilor și-a oamenilor. Doar se 
străduise din greu, nu? Își vărsase sângele pentru asta? Își câștigase 
poziția? Își aducea aminte că, de când se știa, visul lui fusese să stea 
echipat alături de frații săi pe pietrele sfinte ale Sălii Zeilor. 


Dar nu se simtea ca și cum ar fi stat în lumină. 


- Mă îngrijorează raidul acesta asupra insularilor, zicea Părintele 
Yarvi, făcând un gest larg cu mâna pentru a-și susține argumentul, 


așa cum se părea că o fac toți Preoţii. Marele Rege a interzis ca săbiile 
să fie scoase din teacă. O să fie foarte nemulțumit. 


— Marele Rege interzice orice, zise Regina Laithlin, cu o mână pe 
burta ei umflată, de gravidă, și e nemulțumit de tot ce se întâmplă. 


Alături de ea, Regele Uthil se aplecă în faţă în Jiltul Negru. 


— Intre timp, le poruncește insularilor, vanstermanilor și tuturor 
lingăilor pe care îi poate supune să-și scoată săbiile din teacă 
împotriva noastră. 


O furie intensă îi cuprinse pe bărbații și femeile de vază ai 
Gettlandului adunați în fața postamentului. Cu o săptămână înainte, 
vocea lui Brand s-ar fi auzit cel mai tare dintre toate. 


Însă acum nu se putea gândi decât la Edwal, cu sabia de lemn înfiptă 
în gâtul din care-i curgea un șuvoi roșu, în timp ce scotea zgomotul 
acela ca un guitat de porc. Ultimul pe care avea să-l mai scoată 
vreodată. Și la Thorn, clătinându-se pe nisip, cu părul lipit de fața-i 
murdară de sânge și cu falca atârnându-i, când Hunnan o numea 
ucigașă. 


— Două dintre corăbiile mele, luate! 


O negustoreasă, cu o cheie ca o bijuterie legănându-se la gât, își agita 
pumnul în direcția postamentului: 


— Și nu doar încărcătura pierdută, ci și echipajul omorât! 


— lar vanstermanii au trecut granița din nou! se auzi un răcnet 
puternic dinspre mulțimea de bărbați adunați în sală. Și ferme 
incendiate, plus oameni vrednici de-ai Gettlandului luaţi sclavi! 


- Grom-gil-Gorm a fost văzut acolo! strigă cineva, și simpla 
menționare a numelui umplu cupola Sălii Zeilor de murmure pline 
de blesteme. Cel Care Frânge Săbiile însuși! 


- Cu sânge trebuie să plătească insularii, mârâi un războinic cu un 
singur ochi, apoi vanstermanii și Cel Care Frânge Săbiile la rândul 
lor. 


— Normal că trebuie! strigă Yarvi la mulțimea ce bombănea, 
ridicându-și mâna stângă schiloadă, asemănătoare cu un clește de 
crab, pentru a-i calma, însă întrebările sunt când și cum. Cei înţelepţi 
își așteaptă rândul, iar noi nu suntem în niciun caz pregătiți pentru 
un război cu Marele Rege. 


— Trebuie să fim întotdeauna pregătiți pentru război. Uthil își răsuci 
cu blândețe mânerul sabiei, făcând ca lama dezgolită să scânteieze în 
semiîntuneric: Sau niciodată. 


Edwal fusese întotdeauna pregătit. Un bărbat care îl sprijinea pe cel 
de lângă el, așa cum orice războinic al Gettlandului se cuvenea s-o 
facă. Sigur trebuia să moară pentru asta? 


Lui Thorn nu-i păsa de nimic ce-i trecea dincolo de lungul nasului, 
iar rama scutului ei în testiculele încă dureroase ale lui Brand nu-l 
făcuse pe acesta să simtă vreo afecțiune pentru ea. Însă ea luptase 
până în ultima clipă, deși fără sorți de izbândă, așa cum un războinic 
al Gettlandului trebuia s-o facă. Sigur merita să fie numită ucigașă 
pentru asta? 


Se foi, aruncând o privire vinovată la impunătoarele statui ale celor 
șase Zei Inalţi, ridicându-se și parcă judecând deasupra Jilțului 


Negru. Ridicându-se și parcă judecându-l pe el. Se foi de parcă el l-ar 
fi ucis pe Edwal și-o numise pe Thorn ucigașă. Însă el doar privise. 


Privise și nu făcuse nimic. 


- Marele Rege ar putea chema o jumătate de Lume să se lupte cu noi, 
zicea Părintele Yarvi, răbdător precum un instructor de arme ce le 
explică noțiunile de bază unor copii. Vanstermanii și throvenmanii i- 
au jurat credinţă, inglezii și cei din Tinuturile de Jos se închină Zeiţei 
lui Unice, Bunica Wexen leagă noi alianţe și în Sud. Suntem 
înconjurați de dușmani și ne trebuie aliați pentru a... 


— Oţelul este răspunsul. 


Cu vocea sa tăioasă ca o lamă, Regele Uthil îl făcu pe Preot să 
amuțească. 


— Oţelul trebuie să fie întotdeauna răspunsul. Adună bărbații 
Gettlandului. Le vom preda acelor insulari ce ciugulesc cadavre o 
lecţie pe care nu o vor uita prea curând. 


În partea dreaptă a sălii, bărbații încruntați aprobau cu încântare 

bătându-se cu pumnii în piepturile acoperite cu zale, iar în partea 
stângă, femeile cu părul lucind de pomezi își murmurau furioase 
susținerea. 


Părintele Yarvi își plecă fruntea. Sarcina sa era să vorbească în 
numele Tatălui Pace, însă chiar și el rămăsese fără cuvinte. Mama 
Război era la conducere astăzi. 


— Oţelul este răspunsul. 


Brand ar fi trebuit să jubileze. Un raid de amploare, precum în 
cântece, iar el să ia parte la acesta ca războinic! Dar el încă se mai afla 
blocat pe o latură a careului de antrenament, încercând să-și dea 
seama ce-ar fi putut face altfel. 


Dacă n-ar fi ezitat. Dacă ar fi lovit nemilos, așa cum trebuia să 
lovească un războinic, ar fi învins-o pe Thorn și acolo s-ar fi sfârșit 
totul. Ori dacă ar fi vorbit cu Edwal atunci când Hunnan îi pusese pe 
toți trei împotriva uneia singure, poate că ei toți, împreună, l-ar fi 
făcut să se răzgândească. Însă el nu rostise niciun cuvânt. Pentru a 
înfrunta un dușman pe câmpul de luptă îţi trebuie curaj, însă îi ai 
alături pe prietenii tăi. Să-ţi înfrunţi prietenii de unul singur, pentru 
asta ti-ar trebui un alt soi de curaj. Unul pe care Brand nici nu 
pretindea că-l are. 


— Și mai avem problema cu Hild Bathu, zise Părintele Yarvi, făcându- 
| pe Brand să tresară de parcă ar fi fost un hoţ prins cu mâna pe o 
pungă. 

— Cine? întrebă regele. 


— Fiica lui Storn Headland, zise Regina Laithlin. Își spune Thorn. 1 


- A făcut mai mult decât să înțepe pe cineva în deget, zise Părintele 
Yarvi. A ucis un băiat în careul de antrenament și este numită 
ucigașă. 


- Cine i-a spus așa? întrebă Uthil. 
— Eu i-am spus. 


Catarama din aur de la pelerina Maestrului Hunnan scânteie în timp 
ce pășea în raza de lumină de la marginea postamentului. 


— Maestre Hunnan! 

Un zâmbet nu prea des văzut se ivi în colțul gurii regelui. 

— Îmi amintesc cu claritate luptele noastre din careul de antrenament. 
— Amintiri neprețuite, regele meu, deși unele dureroase pentru mine. 
- Ha! Ai fost martor la această crimă? 


— Imi testam elevii cei mai în vârstă pentru a stabili care sunt cei 
vrednici să ni se alăture în raid. Thorn Bathu se afla printre ei. 


— S-a făcut de râs, încercând să-i ia locul unui războinic! strigă o 
femeie. 


— Ne-a făcut de râs pe toţi, zise alta. 


— Locul unei femei nu e pe câmpul de luptă! veni o voce aspră 
dinspre bărbați și câteva capete din ambele părți ale sălii 
încuviințară. 


- Oare Mama Război nu e femeie ea însăși? arătă cu degetul Regele 
înspre Zeii Inalţi ce vegheau deasupra lor. Noi doar îi arătăm 
alternativele. Mama Corbilor îi alege pe cei vrednici. 


- lar ea n-a ales-o pe Thorn Bathu, zise Hunnan. Fata are un 
temperament înveninat. 


„Foarte adevărat“, gândi Brand. 
— A picat testul la care am supus-o. 


„Partial adevărat.“ 


- S-a năpustit, în ciuda sfatului meu, pe Edwal și l-a ucis. 

Brand clipi. „Nu chiar o minciună, însă departe de adevăr.“ 
Barba argintie a lui Hunnan se mișca în timp ce scutura din cap. 
- Și așa am pierdut doi învățăcei. 

- Neglijent din parte ta, zise Părintele Yarvi. 


Instructorul își încleștă pumnii, însă Regina Laithlin vorbi înainte ca 
el să deschidă gura. 


- Care ar fi pedeapsa pentru o astfel de crimă? 
— Să fie zdrobită cu pietre, regina mea. 


Preotul rostise cuvintele cu calm, de parcă ar fi pomenit despre 
zdrobirea unui cărăbuș, nu a unei persoane, o persoană pe care 
Brand o cunoștea aproape de când se știa. Una pe care n-o plăcea tot 
cam de atâta timp, însă chiar și așa. 


— Va vorbi cineva de aici în apărarea lui Thorn Bathu? întrebă cu glas 
tunător regele. 


Ecourile vocii sale se pierdură, lăsând în urmă tăcerea ca de 
mormânt. Acum era momentul să fie rostit adevărul. Să facă ce se 
cuvine. Să stea în lumină. Brand privi de-a lungul Sălii Zeilor, cu 
vorbele gâdilându-i buzele. ÎI văzu pe Rauk unde stătea, zâmbind. Și 
pe Sordaf, cu fața-i pufoasă, neclintită ca o mască. Niciunul nu 
scoase nici cel mai mic sunet. 


Și nici Brand. 


- E o povară să poruncești moartea cuiva atât de tânăr. 


Uthil se ridică din Jilţul Negru, iar zalele zăngăniră și fustele foșniră, 
în timp ce toată lumea, cu excepţia reginei, îngenunche. 


— Insă nu ne putem abate de la ce-i corect, doar pentru că așa ceva 
cere eforturi. 


Părintele Yarvi se înclină și mai adânc. 
— Voi face ca legea să fie respectată așa cum se cuvine. 


Uthil întinse mâna către Laithlin și, împreună, coborâră treptele 
postamentului. Cât despre soarta lui Thorn Bathu, zdrobirea cu 
pietre era ultima hotărâre. 


Brand se holba nevenindu-i să creadă. Fusese sigur că unul dintre 
băieți va vorbi, pentru că erau cu toţii destul de cinstiți. Sau că 
Hunnan va mărturisi ce se întâmplase, pentru că era un instructor 
demn de respect. Că regele sau regina vor căuta să afle adevărul, 
pentru că erau înţelepţi și corecti. Zeii n-ar permite ca o astfel de 
nedreptate să se petreacă. Cineva ar face ceva. 


Probabil că, la fel ca el, cu toţii așteptau ca altcineva să îndrepte 
lucrurile. 


Regele pășea țeapăn, ținându-și sabia scoasă în mâini și cu privirea-i 
oțelită neabătându-se nici la dreapta, nici la stânga. Cele mai mici 
gesturi de încuviinţare ale reginei erau primite ca niște daruri și cu 
un singur cuvânt dădea de înțeles că acea persoană sau alta se va 
putea bucura de favoarea de a fi invitată la reședința ei 
administrativă pentru a discuta probleme foarte importante. Veneau 
din ce în ce mai aproape, foarte aproape. 


Brand își auzea inima bubuindu-i în urechi. Deschise gura. Regina își 
aținti privirea-i de gheaţă asupra lui pentru o clipă, iar Brand, într-o 
tăcere rușinată și rușinoasă, îi lăsă pe cei doi să treacă de el. 


Sora lui îi spunea mereu că nu depinde de el să facă lumea mai 
dreaptă. Insă, dacă nu de el, atunci, de cine? 


- Părinte Yarvi! se trezi spunând mult prea tare, apoi, când Preotul 
se întoarse către el, murmură mult prea încet: Trebuie să vorbesc 
ceva cu tine. 


- Despre ce, Brand? 


Asta îi dădu o clipă de răgaz. Nu-și imaginase niciodată că Yarvi ar fi 
putut avea o idee cât de mică despre cine era el. 


— Despre Thorn Bathu. 


Tăcere lungă. Poate că Preotul era doar cu câțiva ani mai mare decât 
Brand, palid și cu părul spălăcit, de parcă toată culoarea s-ar fi scurs 
din el, atât de sfrijit, încât o briză ceva mai puternică l-ar fi măturat 
cu totul, și cu mâna-i schiloadă lipită de corp, însă de aproape era 
ceva înfricoșător în privirea Preotului. Ceva care-l făcu pe Brand să 
se piardă cu firea. 


Insă acum nu mai putea da înapoi. 
- Ea nu e o criminală, murmură el. 
— Regele crede că este. 


Pe zei, își simțea gâtul uscat, însă Brand se sforță, așa cum îi șade 
bine unui războinic. 


- Regele n-a fost pe nisip. Regele n-a văzut ce-am văzut eu. 
— Ce ai văzut? 

- Ne luptam ca să câştigăm un loc în raid... 

- Să nu-mi mai spui niciodată ceva ce deja cunosc. 


Lucrurile nu prea evoluau chiar așa cum spera Brand că o vor face. 
Insă așa rămâi cu speranțele. 


- Thorn s-a luptat cu mine, iar eu am ezitat... ea ar fi trebuit să-și 
câștige locul. Insă Maestrul Hunnan a pus alți trei băieți împotriva ei. 


Yarvi aruncă o privire înspre mulțimea care ieșea cu încetineală din 
Sala Zeilor și veni un pic mai aproape. 


— Trei în același timp? 


- Edwal era unul dintre ei. In niciun caz ea n-a avut intenţia să-l 
omoare... 


- Cum s-a descurcat împotriva celor trei? 
Brand clipi, prins pe picior greșit. 
— Ei bine... le-a făcut o pagubă mai mare decât i-au făcut ei. 


— Fără îndoială. De curând am încercat să-i consolez pe părinții lui 
Edwal și le-am promis dreptate. Ea are șaisprezece ierni, deci? 


- Thorn? Brand nu era sigur ce treabă avea asta cu sentința ei. 
Cred... că da. 


— Și a rezistat de una singură în careul de antrenament în tot acest 
timp împotriva băieților? Il măsură de sus până jos pe Brand. 
Impotriva bărbaţilor? 


— De obicei face mai mult decât doar să reziste. 


- Probabil că e foarte înverșunată. Foarte hotărâtă. Foarte 
încăpățânată. 


— Ceea ce pot eu să spun e că face numai ce vrea ea. Brand își dădu 
seama că nu era de niciun ajutor și murmură slab: Insă... nu e o 
persoană rea. 


- Nimeni nu este, pentru mama lui. Părintele Yarvi scoase un oftat 
greu. Ce vrei să fac eu? 


— Ce... ce vreau eu? 


— Să eliberez această fată care aduce necazuri și să fac dușmani din 
Hunnan și din familia băiatului sau s-o zdrobesc cu pietre și să le fac 
pe plac? Ce propui? 


Brand nu se așteptase să i se ceară o propunere. 
— Cred... că ar trebui să urmezi litera legii? 


- Legea? Părintele Yarvi pufni. Legea este mai degrabă asemănătoare 
cu Marea Mamă decât cu Tatăl Pământ, întotdeauna alunecoasă. 
Legea este o marionetă de-a păpușarului, Brand, ea spune ceea ce 
spun eu că trebuie să spună. 


— Am crezut doar că ar trebui să spun cuiva... cum să mă exprim... 
adevărul? 


- De parcă adevărul ar fi ceva de pret. Pot găsi o mie de adevăruri 
sub fiecare frunză căzută toamna, Brand, fiecare își are propriul 
adevăr. Însă tu nu te-ai gândit decât la cum să treci povara 
adevărului tău asupra mea, nu-i așa? Mulţumesc din suflet, căci să 
previn ca Gettlandul să nu pornească la război împotriva întregii 
Mări Sfărâmate nu era de ajuns. 


— Am crezut... că asta se cuvenea să fac. 


Dintr-odată, să facă ce se cuvine nu mai părea ceva atât de nobil, ca o 
lumină strălucitoare ce trebuia urmărită, la fel de strălucitoare ca 
Soarele Mamă, ci devenea o lucire înșelătoare în întunecimea Sălii 
Zeilor. 


— Ce se cuvine pentru cine? Pentru mine? Pentru Edwal? Pentru tine? 
Așa cum fiecare are propriul adevăr, fiecare are convingerea lui 
despre ce se cuvine și ce nu. Yarvi se apropie și mai mult, vorbind 
ceva mai blând. Dacă Maestrul Hunnan va ghici că tu ai împărțit 
adevărul cu mine, ce va urma? Te-ai gândit la consecințe? 


Consecințele începeau să-și croiască loc în mintea lui Brand, reci 
precum zăpada proaspăt așternută. Ridică privirea și văzu lucirea 
din ochii lui Rauk în umbrele din sala ce se golea. 


— Un om care nu se gândește decât la cum să facă ce se cuvine, dar 
care nu se gândește deloc la consecinţe... Părintele Yarvi își ridică 
mâna schiloadă și-l împunse în piept pe Brand cu degetu-i îndoit. 

Acela este un om periculos. 


Și Preotul se răsuci, cu capătul toiagului său făurit de elfi ciocănind 
pe pietrele lustruite ca sticla de trecerea anilor, lăsându-l pe Brand să 
se holbeze în semiîntuneric, mai îngrijorat ca niciodată. 


Nu se mai simțea deloc de parcă ar fi stat în lumină. 


DREPTATE 


Thorn stătea pe podea și se uita la degetele murdare de la picioare, 
palide în întuneric precum nişte viermi. 


N-avea nici cea mai mică idee de ce-i luaseră cizmele. Doar nu putea 
să scape, legată de glezna stângă cu un lant prins într-un perete ce 
mustea de apă și cu încheietura de la mâna dreaptă legată cu un lant 
prins de un alt perete. De-abia reușea să atingă ușa celulei, așa că 
nici vorbă s-o smulgă din balamale. În afară de a-și rupe cojile de sub 
nasul rupt până când îi dădea sângele, tot ce îi rămânea era să stea pe 
podea și să se gândească. 


Activitățile sale cel mai puţin plăcute. 


Trase cu putere aer în piept furioasă. Pe zei, ce duhnea locul ăsta! 
Paiele putrede și rahatul de șobolan puteau, găleata pe care nu se 
deranjau niciodată să o golească, la fel ca și mucegaiul și fierul 
ruginit, iar după două nopți petrecute aici cel mai tare putea ea. 


In fiecare zi s-ar fi scăldat în golf, luptându-se cu Marea Mamă, sau 
s-ar fi cățărat pe stânci, luptându-se cu Pământul Tată, ori ar fi 


alergat, ar fi vâslit sau s-ar fi antrenat cu vechea sabie a tatălui său în 
curtea casei lor, luptându-se cu stâlpii ciuntiți cu sabia și 
închipuindu-și, în timp ce așchiile zburau, că erau dușmanii 
Gettlandului, Grom-gil-Gorm sau Styr cel din Insule ori poate chiar 
Marele Rege însuși. 


Dar astăzi nu va roti nicio sabie. Începuse să creadă că își rotise deja 
sabia pentru ultima dată. Se părea că totul era foarte departe de a fi 
corect. Însă în final, așa cum zicea Hunnan, un războinic nu se poate 
baza pe ce e corect. 


— Ai un vizitator, zise temnicera, o matahală de femeie cu o duzină 
de lanţuri zăngănitoare în jurul gâtului și cu o mutră ca un sac plin 
cu securi. Însă trebuie să fie o vizită scurtă, și deschise ușa ce scârțâi 
prelung. 


— Hild! 


De astă dată Thorn nu-i mai zise mamei sale că renunțase la acest 
nume la vârsta de șase ani, când își înțepase tatăl cu propria lui 
sabie, iar el o numise ghimpe. Avu nevoie de toată puterea care-i mai 
rămăsese să-și depărteze picioarele și să se ridice, copleșită de dureri 
și obosită și, dintr-odată, rușinată de starea în care se afla, deși nu 
avea niciun rost. 


Chiar dacă ei nu-i păsa deloc de situaţia în care se afla, știa că mamei 
sale îi păsa. 


Când Thorn păși cu dificultate în lumină, mama sa își apăsă gura cu 
o mână palidă. 


— Pe zei, ce ti-au făcut? 


Thorn schiță un gest cu mâna către față, cu lanţurile zornăind. 

- Asta s-a petrecut în careul de antrenament. 

Mama ei veni mai aproape de gratii. Avea ochii înroșiți de plâns. 
— Ei spun că ai omorât un băiat. 

- N-a fost crimă. 

— Totuși, ai omorât un băiat? 

Thorn înghiţi cu dificultate, simţindu-și gâtul uscat. 

- Pe Edwal. 


- Pe zei! șopti mama ei din nou, cu buza tremurândă. O, zei, Hild, de 
ce n-ai putut... 


— Să fiu altcineva? termină Thorn în locul ei. Cineva ușor de acceptat, 
cineva normal. O fată ce și-ar dori să nu mânuiască ceva mai greu 
decât un ac, care să se îmbrace în mătase din Sud în loc de zale și 
care să nu aibă alte visuri decât să poarte la gât cheia de la casa unui 
bărbat bogat. 


- M-am așteptat la asta, zise mama ei, cu amărăciune. Incă de când ai 
pășit în careul de antrenament. Incă de când l-am văzut pe tatăl tău 
mort, m-am așteptat la asta. 


Thorn își simți obrajii mișcându-se fără voia ei. 


- Atunci poți fi mulțumită că ai avut atâta dreptate. 


— Crezi că sunt mulțumită că s-a întâmplat asta? Se spune că îmi vor 
zdrobi cu pietre singurul copil. 


Pe Thorn o trecură fiorii. li trebui un mare efort să reușească să 
înghită. De parcă deja așezau pietre grămadă, peste ea. 


— Cine spune? 

— Toată lumea spune. 

— Părintele Yarvi? 

Preotul era vocea legii. Părintele ar fi cel care ar stabili sentința. 
- Nu știu. Nu cred. Încă nu. 


Încă nu, asta mai era singura ei speranță. Thorn se simți atât de 
slăbită, încât de-abia mai fu în stare să se agate de gratii. Era 
obișnuită să arate dârzenie, oricât de speriată ar fi fost. Însă Moartea 
e o doamnă pe care cu greu o poti înfrunta cu dârzenie. Cel mai 
greu. 


- Mai bine ai pleca. lemnicera începu să o tragă pe mama lui Thorn 
cu blândețe. 


- O să mă rog, strigă ea, cu fața brăzdată de lacrimi. O să mă rog 
Tatălui Pace pentru tine! 

Thorn voia să zică: „Blestemat fie Tatăl Pace!“ însă nu reușea nici să 
tragă aer în piept. Renunţase la zei când îi lăsaseră tatăl să moară, în 
ciuda tuturor rugăciunilor ei, însă acum un miracol părea să fie cea 


mai bună șansă a ei. 


— Imi pare rău, zise temnicera, închizând ușa cu umărul. 


- Nici pe departe atât de rău pe cât îmi pare mie, bănuiesc. 


Thorn închise ochii și se sprijini cu fruntea de gratii, strângând cu 
putere în mână săculețul aflat sub cămașa murdară. Săculeţul în care 
ținea oasele de la degetele tatălui său. 


Nu avem mult timp, iar timpul în care ai păreri de rău pentru tine însăţi 
este un timp irosit. Linea orice cuvânt rostit de el vreodată aproape de 
inima ei, însă, dacă existase vreun moment potrivit pentru păreri de 
rău faţă de ea însăși, acum ar fi trebuit să fie. Cu greu părea că există 
dreptate. Cu greu părea că e corect. Însă încearcă să-i spui lui Edwal 
ce este corect. Oricum ai lua-o, ea îl omorâse. Nu sângele lui i se usca 
acum pe mânecă? 


Ea îl ucisese pe Edwal. lar acum ei o s-o ucidă pe ea. 


Auzi o discuţie, slab, dincolo de ușă. Vocea mamei ei — implorând, 
lingușind, plângând. Apoi vocea unui bărbat, rece și liniștită. Nu 
putu desluși ce se vorbea, însă păreau a fi cuvinte grele. Tresări când 
ușa se deschise, repezindu-se înapoi în întunericul celulei sale, iar 
Părintele Yarvi păși peste prag. 


Era un bărbat ciudat. Un bărbat în rol de Preot era aproape la fel de 
rar ca o femeie în careul de antrenament. Număra doar câţiva ani 
mai mult decât Thorn, însă avea o privire îmbătrânită. O privire care 
văzuse multe lucruri. Se depănau povești stranii despre el. Că stătuse 
în Jilțul Negru, dar că renunţase la el. Că făcuse un jurământ greu de 
răzbunare. Că își ucisese Unchiul, pe Odem, cu sabia curbată pe care 
o purta mereu cu el. Se spunea că e la fel de șiret ca Tatăl Lună, un 
om în care e greu să ai încredere și pe care niciodată nu-l poți păcăli. 
Iar în mâinile sale — sau, cel puțin, în mâna lui sănătoasă, întrucât 
cealaltă era doar o grămăjoară contorsionată — stătea acum viața ei. 


- Thorn Bathu, zise el. Eşti numită criminală. 
Reuși doar să încuviințeze, respirând cu repeziciune. 
— Ai ceva de spus? 


Poate ar fi trebuit să-și scuipe sfidarea. Să râdă în fața Morţii. Se 
spunea că tatăl ei o făcuse, atunci când sângerase de moarte la 
picioarele lui Grom-gil-Gorm. Insă tot ce-și dorea era să trăiască. 


— N-am vrut să-l omor, bolborosi ea. Maestrul Hunnan a pus trei 
băieţi să se lupte cu mine. N-a fost o crimă! 


- O diferenţă neimportantă pentru Edwal. 


Destul de adevărat, știa și ea. Clipea din ochii plini de lacrimi, 
rușinată de propria-i lașitate, însă nu se putea abtine. Cât de mult își 
dorea acum să nu se fi dus la careul de antrenament, ci să învețe cum 
să zâmbească și cum trebuie să numere monede, așa cum își dorise 
mereu mama sa. Însă nu poți obține nimic cu dorințe. 


- Te rog, Părinte Yarvi, dă-mi o șansă, spuse privind în ochii lui gri- 
albăstrui, calmi și reci. Voi accepta orice pedeapsă. Mă voi căi. Jur! 


El înălță o sprânceană. 


— Ar trebui să fii atentă ce jurăminte faci, Thorn. Fiecare jurământ 
este un lanţ atârnat de gâtul tău. Eu am jurat să mă răzbun pe 
ucigașii tatălui meu, iar jurământul încă mai atârnă greu asupra mea. 
Și al tău s-ar putea să ajungă să atârne greu. 


— Mai greu decât pietrele cu care o să mă zdrobească? 


Își deschise palmele și le ridică atât cât îi permiteau lanţurile. 


- Fac un jurământ de soare și de lună. Voi îndeplini orice serviciu vei 
crede tu de cuviință pentru mine. 


Preotul îi privi încruntat mâinile jegoase care se tot apropiau, din ce 
în ce mai mult. Se uită încruntat în ochii ei, din care izvorau lacrimi 
de disperare. Își întoarse încet capul într-o parte, de parcă ar fi fost 
un negustor ce-i aprecia valoarea. În final, scoase un oftat prelung. 


— Of, foarte bine! 
Tăcere, în timp ce Thorn răsucea pe toate părțile spusele lui. 
- N-o să mă zdrobiți cu pietre? 


El flutură din mâna-i beteagă, al cărei singur deget se mișcă în sus și- 
n jos. 


— Mie mi-e greu să le ridic pe alea mari. 


O tăcere și mai lungă, destul de lungă încât ușurarea ei să se 
transforme în suspiciune. 


— Deci... care-i sentința? 
- O să mă gândesc eu la ceva. Elibereaz-o! 


Temnicerul își supse dinţii, de parcă să desfacă un lacăt îi provoca o 
rană, însă făcu așa cum i se poruncise. Thorn își frecă urmele lăsate 
de cătușa din oţel la încheietura mâinii, simțindu-se ciudat de ușoară 
fără greutatea ei. Atât de ușoară, încât se întrebă dacă visează. 
Închise ochii strâns, apoi gemu atunci când temnicera îi aruncă 
cizmele, lovind-o în burtă. Nu era un vis, deci. 


Nu se putu abtine să nu zâmbească în timp ce și le trăgea în picioare. 


- Nasul tău pare a fi rupt, zise Părintele Yarvi. 
— Nu e pentru prima oară. 


Dacă va scăpa din asta doar cu un nas rupt, s-ar simți binecuvântată, 
chiar așa. 


— Lasă-mă s-arunc o privire. 


Preotul era în primul rând un vindecător, așa că Thorn nici nu tresări 
atunci când el veni mai aproape și-i atinse oasele de sub ochi cu 
blândețe, încruntându-se de concentrare. 


— Au, murmură ea. 
— Imi pare rău, te-a durut? 
— Doar un pi... 


El îi presa cu putere nara, împingându-și fără milă degetul mare în 
șaua nasului ei. Thorn gemu, căzând în genunchi, după care urmară 
un trosnet și o durere fierbinte și profundă, în timp ce lacrimile 
începură să-i curgă tot mai dese. 


— Acum s-a rezolvat, zise el, ștergându-și mâna pe cămașa ei. 
- Zei! scânci ea, pipăindu-și faţa ce-i zvâcnea. 


- Câteodată, puţină durere pe moment poate rezolva multe mai 
încolo. 


Părintele Yarvi se îndrepta deja spre ușă, așa încât Thorn se ridică în 
picioare, încă întrebându-se dacă nu era o păcăleală, și se luă după 
el. 


— Iti mulțumesc pentru bunătate, murmură ea în timp ce trecu pe 
lângă temniceră. 


Femeia îi aruncă o privire severă. 
— Sper să nu mai ai nevoie de ea vreodată. 
— Fără supărare, dar și eu sper. 


Apoi Thorn îl urmă pe Părintele Yarvi de-a lungul coridorului prost 
luminat și în sus pe scări, clipind în lumină. 


O fi avut el doar o mână, însă picioarele îi mergeau destul de bine, 
păstrându-și ritmul rapid de-a lungul curtii citadelei, în timp ce briza 
făcea crengile bătrânului cedru să șoptească deasupra lor. 


— Ar trebui să mă duc să vorbesc cu mama, zise ea, grăbind pasul ca 
să-l ajungă. 


- Am vorbit eu deja. I-am spus că te-am găsit nevinovată de crimă, 
însă ai făcut un jurământ să mă slujești pe mine. 


— Dar... cum ai știut că eu o să... 


— Este treaba unui preot să știe ce o să facă oamenii. Părintele Yarvi 
pufni. Deocamdată încă nu ești o fântână prea greu de explorat, 
Thorn Bathu. 


Trecură pe sub Poarta Urlătoare, ieșiră din citadelă, ajungând în oraș, 
coborând de-a lungul stâncii pe care era construită fortăreața, către 
Marea Mamă. Merseră când pe trepte, când pe alei înguste, căci 
panta era abruptă printre casele înghesuite și printre oamenii 
îngrămădiți între ele. 


- N-o să particip la raidul Regelui Uthil, nu-i așa? 


O întrebare prostească, fără îndoială, însă acum, că ieșise din umbra 
Morţii, era lumină suficient de puternică pentru a jeli năruirea 
visurilor sale. 


Părintele Yarvi nu părea să aibă chef să jelească. 
— Fii mulțumită că nu te duci în pământ. 


O luară în jos, pe Strada Nicovalelor, unde Thorn petrecuse multe 
ore privind cu jind la arme, precum un pui de cerșetor la brutărie. 
Acolo pe unde trecuse stând pe umerii tatălui ei, umflându-se în 
pene de mândrie atunci când făurarii îl implorau să le bage în seamă 
rezultatul muncii. Însă acum metalul strălucitor expus în fața 
fierăriilor părea doar că-și bate joc de ea. 


— N-o să fiu niciodată un războinic al Gettlandului. 
Vorbise încet și cu părere de rău, însă auzul lui Yarvi era fin. 


— Atât timp cât ești în viață, ce-o să devii depinde doar de tine, în 
primul rând. Preotul își frecă ușor câteva urme vagi ce-i rămăseseră 
pe gât. Întotdeauna există o cale, obișnuia Regina Laithlin să-mi 
spună. 


La simpla menționare a numelui, Thorn se trezi că merge un pic mai 
semet. N-o fi fost Laithlin o războinică, însă lui Thorn nu-i venea în 
minte nimeni pe care să-l admire mai mult. 


- Regina de Aur este o femeie pe care niciun om nu îndrăznește să n- 
o ia în serios, spuse ea. 


— Așa e ea. Yarvi îi aruncă o privire piezișă lui Thorn. Invaţă să 
împaci încăpățânarea cu simţul realităţii și poate, într-o bună zi, o să 
devii și tu la fel. 


Ziua aceea părea a fi foarte departe. Pe oriunde treceau, oamenii se 
ploconeau și murmurau neauzit „Părinte Yarvi“, dându-se la o parte 
pentru a-i face loc Preotului Gettlandului, însă clătinau din cap 
furioși când o vedeau pe Thorn furișându-se după el, jegoasă și 
umilită. leșiră apoi prin porțile orașului, către docurile pline de 
agitație. Se strecurară printre marinari și comercianți de toate naţiile 
din jurul Mării Sfărâmate, ba chiar și de dincolo de ea. Thorn se 
apleca pe sub plasele pescarilor din care picura apa și ocolea cu grijă 
capturile lucitoare și încă vii. 


— Unde mergem? întrebă ea. 
— La Skekenhouse. 


Ea se opri brusc, cu gura căscată, fiind aproape dărâmată din 
picioare de o roabă ce trecea pe lângă ea. In viaţa ei nu plecase la o 
distanță mai mare de o jumătate de zi de mers de Thorlby. 


— Sau ai putea să rămâi aici, îi aruncă Yarvi peste umăr. Deja au 
pietrele pregătite. 


Fata înghiți în sec, apoi se repezi să-l ajungă din urmă. 
— Vin și eu. 
- Eşti la fel de înțeleaptă pe cât ești de frumoască, Thorn Bathu. 


Asta era ori un compliment dublu, ori o insultă dublă, iar ea 
suspecta mai mult că e varianta din urmă. Scândurile vechi ale 


cheiului scârțâiau sub cizmele lor, iar apa sărată se lovea de pilonii 
acoperiți cu verdeață de dedesubt. O corabie se legăna lipită de chei, 
mică, dar elegantă, având pictați niște porumbei albi la pupa-i înaltă 
și la proră. Judecând după scuturile strălucitoare aliniate de ambele 
părți, era echipată și gata de plecare. 


— Acum plecăm? întrebă ea. 
— Sunt chemat de către Marele Rege. 


— Marele... Rege? Ea aruncă o privire la veșmintele cu care era 
îmbrăcată, țepene de la jegul din celula de sub pământ și acoperite 
cu o crustă din sângele ei și-al lui Edwal. Pot cel puţin să mă schimb? 


— N-am vreme pentru mândria ta. 

— Put. 

- O să te târâm în spatele corabiei ca să-ți îndepărtăm putoarea. 
- Chiar? 

Preotul înălță dintr-o sprânceană. 

— N-ai pic de simţ al umorului, nu? 


— Să înfrunți moartea te poate face să-ți pierzi apetitul pentru glume, 
murmură ea. 


— Acum e momentul în care ai cea mai mare nevoie de el. Un bătrân 
bine clădit era preocupat să dezlege funia de la proră, pe care o 
aruncă la bord, în timp ce ei urcau pe navă. Însă nu-ți face griji. 
Marea Mamă o să-ți facă mai multă baie decât ai tu nevoie până să 
ajungem la Skekenhouse. 


Bătrânul era luptător, Thorn își dădu seama de asta după atitudinea 
lui și după faţa-i lată și bătută de vreme și de război. 


— Zeii au crezut de cuviință să-mi ia mâna stângă, cea puternică. 
Yarvi își ridică gheara răsucită și flutură din singurul deget pe care-l 
mai avea. Dar mi l-au dat pe Rulf în schimb. Îl bătu pe bătrân cu 
palma pe umărul cărnos. Cu toate că n-a fost deloc ușor, sunt destul 
de mulțumit cu ce-am obținut. 


Rulf își arcui o sprânceană stufoasă. 
— Vrei să știi părerea mea despre asta? 
— Nu, zise Yarvi, sărind la bordul corabiei. 


Thorn nu putu decât să ridice din umeri către războinicul cu barbă 
argintie și să sară și ea la bord. 


— Bine ai venit pe Vântul din Sud. 
Își plimbă limba prin gură și scuipă peste bord. 
- Nu mă simt prea bine-venită. 


Probabil vreo patruzeci de vâslași cu părul sur stăteau pe cuferele 
lor, privind-o nu prea amabil, iar ea își dădu imediat seama ce 
gândeau despre ea. Ce caută fata asta aici? 


— Aceleași concepții oriunde m-aș duce, murmură ea. 
Părintele Yarvi încuviință din cap. 


— Așa e viaţa. O greșeală o faci rareori o singură dată. 


- Pot să pun o întrebare? 

— Am senzaţia că și dacă aș spune nu, tu tot ai întreba. 
- Recunosc, nu sunt o fântână prea greu de explorat. 
— Atunci vorbește. 

— Ce caut eu aici? 


— Ei, sfinţi și femei extrem de înțelepte au tot pus această întrebare 
timp de o mie de ani și tot n-au găsit vreun răspuns. 


— Încearcă să vorbești cu Brinyolf, Cel Ce Alcătuiește Rugile, despre 
acest subiect, mormăi Rulf, îndepărtând corabia de chei cu capătul 
unei sulițe. O să te plictisească de moarte cu vorbăria lui despre 
motive și ocazii. 


— Cine ar putea să deslușească marele proiect al zeilor? murmură 
Yarvi, privind încruntat spre orizontul îndepărtat, de parcă ar fi 
putut găsi răspunsurile scrise în nori? La fel de bine ai putea întreba 
unde au plecat elfii. 


Bătrânul rânji la Yarvi, și Yarvi îi întoarse rânjetul. Fără îndoială, 
replicile astea nu le schimbau între ei pentru prima dată. 


- Foarte bine! zise Thorn. Vreau să spun: de ce m-ai adus pe corabia 
asta? 


— Aha! Yarvi se întoarse către Rulf. Tu de ce crezi că, în loc să o luăm 
pe calea mai simplă și s-o las să fie zdrobită, ne-am pus în schimb 
vieţile în pericol și am adus-o la bordul corabiei mele pe faimoasa 
criminală Thorn Bathu? 


Rulf se sprijini un moment în suliță, scărpinându-se în barbă. 
— Chiar n-am nicio idee. 
Yarvi se uită la Thorn cu ochii holbați. 


- Dacă nu-mi împărtășesc gândurile nici măcar propriei mele mâini 
stângi, de ce le-aș împărtăși uneia ca tine? Doar puti. 


Thorn se scărpină la tâmple. 

— Trebuie să stau jos. 

Rulf își așeză o mână părintească pe umărul ei. 
— Înţeleg. 


O îmbrânci atât de puternic spre cel mai apropiat cufăr, încât ea căzu 
scheunând pe spate, în poala bărbatului aflat acolo. 


— Asta e vâsla ta. 


FAMILIE 


— Ai întârziat. 


Rin avea dreptate. Tatăl Lună zâmbea larg, copiii lui, stelele, licăreau 
pe țesătura cerului, iar cocioaba strâmtă era luminată doar de jarul 
rămas de la foc, în timp ce Brand se apleca pe sub intrarea joasă. 


— Imi pare rău, soră. 


Se cocoșă pentru a se așeza pe banca lui și se lăsă cu greutate pe ea, 
gemând prelung, chinuindu-se să-și scoată picioarele din cizme și 
rășchirându-și degetele de la picioare pentru a și le încălzi la foc. 


- Dar Harper a avut mai multă turbă de adunat, apoi Bătrâna Fen a 
avut nevoie să o ajut să care niște bușteni înăuntru. Doar nu era s-o 
las să-i taie ea singură, iar securea ei era neascuțţită, așa că a trebuit 
să i-o ascut, iar când ne întorceam, o osie de la căruța lui Lem s-a 
rupt, așa că vreo câțiva dintre noi a trebuit să-l ajutăm... 


— Problema ta este că faci din problema oricui problema ta. 


— Ii ajuţi pe oameni. Poate când o să ai nevoie o să te ajute și ei pe 
tine. 


— Poate. Rin făcu un gest cu capul înspre oala așezată jos, lângă 
jăratic. Ai cina acolo. Doar zeii știu, nu mi-a fost ușor să-ţi opresc și 
ție ceva. 


El o plesni peste genunchi când se aplecă să ia oala. 
— Dar fii binecuvântată că mi-ai oprit și mie, soră! 


Lui Brand îi era îngrozitor de foame, însă își aduse aminte să 
murmure o rugăciune către Tatăl Pământ pentru mâncare. Tinea 
minte cum era să nu aibă deloc. 


— Este bună, zise el, înghițind lacom. 

- A fost mai bună imediat ce-am gătit-o. 
— Încă mai e bună. 

— Nu, nu mai e. 


El ridică din umeri în timp ce curăța cu grijă oala, dorindu-și să mai 
fi avut. 


— Lucrurile vor sta altfel de acum înainte, din moment ce-am trecut 
testele. Oamenii se întorc bogați după ce iau parte la un raid ca ăsta. 


— Oamenii vin la fierărie de fiecare dată înainte de un raid, 
spunându-ne cât de bogați se vor întoarce. Câteodată nu se mai 
întorc deloc. 


Brand rânji. 


— N-o să scapi de mine așa ușor. 


- Nici nu-mi doresc asta. Așa prost cum ești, tu ești singurul 
membru al familiei care mi-a mai rămas. 


Răscoli după ceva aflat în spatele ei și-l scoase la lumină. O piele de 
animal, pătată și ruptă. 


— Pentru mine? zise el, întinzându-se pe deasupra focului ce încă 
dogorea slab pentru a o apuca. 


— Să-ţi ţină de urât în mărețele tale aventuri. Să-ţi aducă aminte de 
casă. Să-ţi aducă aminte de familie. Asta e scopul ei. 


— Tu ești singura familie de care am nevoie. 


Înfășurat în pielea de animal se afla un cuţit, dintr-un oțel ce lucea. 
Un pumnal de luptă cu lama lungă și dreaptă, cu garda lucrată în 
forma unei perechi de șerpi încolăciți unul în jurul celuilalt și cu 
butonul în forma unui cap de dragon ce-și arată colții. 


Rin se ridică în picioare, nerăbădătoare să vadă cum îi stă cu darul 
dat de ea. 


— Intr-o zi o să-ți făuresc o sabie. Deocamdată, asta e tot ce am putut 
să fac. 


— Tu l-ai făcut? 
- Gaden m-a ajutat cu mânerul. Însă oţelul e lucrat doar de mine. 


— E o operă de artă, Rin. 


Cu cât îl studia mai atent, cu atât mai mult îi plăcea, văzând toate 
detaliile, fiecare solz al șerpilor, un colț al dragonului îndreptat spre 
el, oţelul strălucitor ca argintul, terminat într-un tăiș mortal. De-abia 
îndrăznea să-l atingă. Părea un obiect prea fin pentru mâinile lui 
murdare. 


— Pe zei, este lucrătura unui maestru! 
Ea se așeză la loc, de parcă știa deja că așa este. 


— Cred că am găsit o metodă mai bună pentru a realiza turnarea. O 
metodă mai fierbinte. Într-un vas din argilă. Os și cărbune pentru a 
transforma fierul în oţel, nisip și sticlă pentru a îndepărta mizeria și a 
lăsa oţelul pur. Însă totul depinde de căldură... nu mă asculti. 


Brand ridică din umeri, cerându-și scuze. 


- Pot roti un ciocan așa cum trebuie, însă nu pot să pricep magia din 
el. Ești un fierar de zece ori mai bun decât am fost eu vreodată. 


- Gaden zice că am fost atinsă de Cea Care Izbește Nicovala. 


- Probabil că e mai mult decât ușurată că am renuntat la fierărie și că 
te-a luat pe tine ca ucenic. 


- Eu am un dar. 
— Darul modestiei. 
- Modestia este pentru cei care nu au cu ce se mândri. 


El cântări pumnalul în mână, simțindu-i greutatea și ținându-l în 
echilibru. 


- Surioara mea, stăpâna fierăriei. N-am avut niciodată un dar mai de 
preț. Nu că aș fi avut prea multe. Mi-aș dori să am ceva să-ți dau în 
schimb. 


Ea se întinse la loc pe canapea și-și așeză mai bine pătura zdrențuită 
în jurul picioarelor. 


— Tu mi-ai oferit tot ce am acum. 
El tresări. 

- Nu prea mult, este? 

— N-am de ce să mă plâng. 


Ea își întinse pe deasupra focului mâna puternică, aspră și cojită de 
la munca în fierărie, iar el i-o apucă și i-o strânse. 


Brand își drese glasul, uitându-se în jos, la podeaua din pământ 
bătătorit. 


- O să fii în regulă cât timp sunt plecat în acest raid? 
- O să fiu ca o înotătoare care și-a dat jos armura. 


Ea își luă o expresie batjocoritoare, însă el putea să vadă ce se afla 
dincolo de aceasta. Ea avea cincisprezece ani, n-avea altă familie în 
afară de el și era speriată, ceea ce-l făcea și pe el să fie speriat. Speriat 
din cauza luptei. Speriat să-și lase în urmă casa. Speriat s-o lase 
singură. 


- O să mă întorc, Rin. Inainte să-ți dai seama. 


— Incărcat de comori, fără îndoială. 


El îi făcu cu ochiul. 


— Cântece închinate faptelor mele de vitejie și o duzină din cei mai 
buni sclavi insulari cărora o să le fiu stăpân. 


— Unde o să doarmă? 


— In impunătoarea casă din piatră pe care o să ţi-o cumpăr sus, în 
apropierea citadelei. 


- O să am o cameră pentru haine, zise ea mângâind peretele din 
nuiele cu vârfurile degetelor. 


Casa pe care o aveau nu era mare lucru, însă doar zeii știau cât de 
recunoscători erau pentru ea. Existaseră zile când tot ce avuseseră 
deasupra capului fusese doar cerul liber. 


Brand se întinse pe laviţă, ținându-și genunchii îndoiti, fiindcă 
picioarele îi atârnau mult dincolo de capătul laviţei în ultimul timp, 
și începu să-și tragă pe el peticul de pătură urât mirositor. 


- Rin, se trezi el spunând, cred că am făcut ceva prostesc. 
Nu era bun la ținut secrete. Mai ales față de ea. 

— Ce mai e de data asta? 

El începu să-și facă de lucru cu găurile din pătură. 

— Am spus adevărul. 

— Despre ce? 


— Thorn Bathu. 


Rin își acoperi fața cu palmele. 
- Ce s-a petrecut între tine și ea? 
— Ce vrei să spui? Nici măcar nu-mi place. 


— Nimeni nu o place. E o pacoste pentru toată lumea. Însă pare că nu 
te poți abtine de la a tot da peste ea. 


— Văd că zeii par că s-au obișnuit să ne tot aducă unul aproape de 
celălalt. 


— Ai încercat să te îndrepți în direcția opusă? Ea l-a ucis pe Edwal. L- 
a ucis. E mort, Brand. 


- Știu. Am fost acolo. Însă n-a fost crimă. Ce-ar fi trebuit să fac, 
spune-mi, din moment ce tu ești cea deșteaptă. Să-mi țin gura- 
nchisă, ca toți ceilalți? Să-mi țin gura închisă și s-o las să fie zdrobită 
cu pietre? N-am putut suporta o asemenea povară! Își dădu seama că 
era foarte aproape să tipe, clocotind de furie, așa că se sforță să 
coboare vocea. N-am putut. 


Se lăsă tăcerea în timp ce se uitau unul la altul încruntaţi și focul se 
stingea, trimițând în sus un nor de scântei. 


— De ce ajungi mereu să fii tu cel care îndreaptă lucrurile? 
— Bănuiesc că nimeni altcineva nu o face. 
— Ai fost întotdeauna un băiat bun. 


Rin se răsuci pe spate, uitându-se la gaura pentru fum din tavan și la 
fâșia de cer plin de stele ce se vedea prin ea. 


- Acum ești un bărbat bun. Asta e problema ta. N-am mai văzut 
niciodată un bărbat mai bun care să facă fapte bune și care să obțină 
rezultate mai proaste. Cui i-ai spus povestea ta? 


El înghiţi în sec, găsind dintr-odată foarte interesantă gaura pentru 
fum. 


— Părintelui Yarvi. 


- Of, pentru numele zeilor, Brand! Nu-ţi plac jumătătile de măsură, 
nu? 


- Nu le-am priceput niciodată rostul, murmură el. Indrăznesc să sper 
că o să funcționeze, totuși? o linguși el, disperat ca ea să-i spună că 
da. 


Ea stătea doar întinsă, uitându-se la tavan, așa că el luă din nou 
pumnalul, privind cum strălucea oţelul lucios în care se reflectau 
flăcări de toate culorile. 


— Chiar e o operă de artă, Rin. 


— Culcă-te, Brand. 


ÎNCENUNCHIND 


- Dacă ai îndoieli, îngenunchează. 


Locul în care Rulf ținea cârma corabiei se afla pe platforma de la 
pupa Vântului din Sud, ţinând rama-cârmă înfiptă la subrat. 


- Ingenunchează mult și îngenunchează des. 
— Să îngenunchez, murmură Thorn. Am înțeles. 


Avea una dintre vâslele din spate, locul cu cel mai mult de muncă și 
cel mai puțin onorant, chiar sub privirea lui mereu atentă. Ea se 
răsucea întruna, sforțându-se să privească peste umăr pentru a vedea 
Skekenhouse-ul, însă de sus cădea o ploaie fină ca o ceaţă ce nu-i 
dădea voie să zărească decât fantome în întuneric. Siluetele 
fantomatice ale vestitelor ziduri ale elfilor. Și spectrul abia vizibil al 
impunătorului Turn al Preoteselor. 


— Ai putea doar să te foiești de colo până colo în genunchi pe timpul 
călătoriei, zise Rulf. Și, pentru numele zeilor, să-ți ţii gura închisă. 


Pentru că, prin comparație cu a o supăra pe Bunica Wexen, zdrobirea 
cu pietre va părea floare la ureche. 


Thorn văzu siluetele strânse pe chei în timp ce alunecau din ce în ce 
mai aproape. Siluetele deveniră oameni. Oamenii deveniră 
războinici. O gardă de onoare, deși arătau mai degrabă ca niște gărzi 
pregătite să-i escorteze către închisoare, în timp ce Vântul din Sud era 
amarată, iar Părintele Yarvi și echipajul său murat se străduiau să 
înainteze pe cheiul alunecos din cauza ploii. 


La cele șaisprezece ierni ale sale, Thorn era mai înaltă decât cei mai 
mulți bărbaţi, însă cel care păși în faţă putea fi numit cu ușurință un 
gigant, cu cel puțin un cap mai înalt decât ea. Părul lung și barba 
aveau o nuanţă mai închisă, dată de ploaie, doldora de fire argintii, 
iar blana albă petrecută după umeri era plină de stropi de apă. 


— Ca să vezi, Părintele Yarvi! 


Vocea sa cântată era mai mult decât ciudată, pentru că era ditai 
omul. 


— Anotimpurile au trecut prea repede de când n-am mai schimbat 
vreo vorbă. 


— De trei ani, zise Yarvi, înclinându-se. Din acea zi în Sala Zeilor, 
regele meu. 


Thorn clipi. Auzise că Marele Rege era un bătrânel pricăjit, pe 
jumătate orb și speriat de propria-i hrană. Caracteristicile acelea 
păreau categoric o nedrepte. Ea învățase să judece forța unui om în 
careul de antrenament și se îndoia acum, că văzuse pe altcineva mai 
puternic. Un războinic și el, luându-se după cicatrice și după 


nenumăratele săbii atârnate în tecile de la centura prinsă cu o 
cataramă din aur. lată un bărbat care chiar arăta ca un rege. 


— Îmi amintesc prea bine, zise el. Toată lumea a fost foarte, foarte 
nepoliticoasă cu mine. Ospitalitatea gettlanderilor, nu, Mamă Scaer? 


O femeie rasă în cap ce stătea lângă umărul lui se uita la Yarvi și la 
echipajul său de parcă erau niște grămezi de bălegar. 


— Și asta cine e? întrebă el când ochii i se opriră la Thorn. 


La iscat lupte era expertă, însă orice altă conduită îi era străină. Când 
mama ei încercase să-i explice cum ar trebui să se comporte o fată, 
când să se încline, când să îngenuncheze și când să dețină controlul, 
ea încuviințase din cap și se gândise doar la săbii. Dar Rulf îi zisese 
să îngenuncheze, așa că ea căzu în genunchi neîndemânatică pe 
pietrele ude ale cheiului, trecându-și mâinile prin părul ud și 
aproape împiedicându-se în propriile picioare. 


— Regele meu. Mare... rege, este o... 
Yarvi pufni. 

— Ea e Thorn Bathu. Noul meu bufon. 
— Cum se descurcă? 

— Puține râsete până acum. 

Gigantul rânji. 


- Eu nu sunt decât un rege umil, copilă. Eu sunt micul rege al 
Vansterlandului și numele meu este Grom-gil-Gorm. 


Lui Thorn i se făcu rău de la stomac. De ani de zile visase să-l 
întâlnească pe ucigașul tatălui său. Niciunul din visuri nu se 
desfășurase așa cum se petreceau lucrurile acum. Îngenunchease la 
picioarele Celui Care Frânge Săbiile, al Celui Care Lasă Copiii 
Orfani, cel mai aprig dușman al Gettlandului, care chiar și acum mai 
conducea atacuri peste graniță. Văzu lanţul petrecut în jurul gâtului 
gros de patru ori, de care atârnau mânerele smulse de la săbiile 
dușmanilor doborâți. Unul dintre ele, știa sigur, luat de la sabia pe 
care o ținea acasă. Avuţia sa cea mai de preț. 


Se ridică încet în picioare, încercând să-și adune bruma de demnitate 
destrămată. N-avea niciun mâner de sabie pe care să-l apuce, însă își 
înălță bărbia înspre el, de parcă ar fi fost lama unei săbii. 


Regele Vansterlandului se uită în jos de parcă era un câine de 
vânătoare ce privea o pisicuță zbârlită. 


— Sunt destul de obișnuit cu disprețul gettlanderilor, însă asta are o 
privire de gheaţă. 


— De parcă ar avea ceva greu ce-o apasă, zise Mama Scaer. 
Thorn strânse săculețul de la gât. 
- Tu mi-ai omorât tatăl. 


- Aha, făcu Gorm ridicând din umeri. Sunt o mulțime de copii care 
ar putea spune asta. Cum se numea? 


— Storn Headland. 


Se aștepta la batjocuri, ameninţări, furie, însă fața lui aspră se 
lumină. 


— Aa, dar ăla a fost un duel de pomină! Îmi amintesc fiecare fandare 
și fiecare lovitură. Headland a fost un războinic destoinic, un 
dușman demn de luat în seamă! În diminețile reci ca asta încă mai 
simt rana pe care mi-a făcut-o la picior. Însă Mama Război mi-a fost 
alături. A suflat asupra mea pe când mă aflam în leagăn. S-a prezis 
că niciun om n-o să mă poată omori și așa a fost. 


Se uită în jos la Thorn, răsucind alene de mai multe ori unul dintre 
mânerele de sabie în jurul lanţului, ținându-l între degetul mare și 
arătător: 


- Fiica lui Storn Headland, crescută așa înaltă! Anii trec repede, nu, 
Mamă Scaer? 


- Întotdeauna, zise Preoteasa, privind-o pe Thorn cu ochii mijiți, de 
un albastru-intens. 


— Însă nu ne putem baza mereu pe zilele de glorie de altădată. 


Gorm făcu un gest larg și pompos cu mâna, invitându-i să 
pornească. 


— Marele Rege așteaptă, Părinte Yarvi. 


Grom-gil-Gorm îi conduse de-a lungul cheiului ud și Thorn se luă 
greoi după ei, înfrigurată, udă, amărâtă și neputincioasă, căci 
încântarea de a vedea cel mai impunător oraș al Mării Sfărâmate 
pierise cu totul. Dacă ai putea ucide un om doar uitându-te urât la 
spatele lui, Cel Care Frânge Săbiile s-ar fi prăbușit însângerat prin 
Ultima Poartă în acea zi, însă o încruntătură nu tine loc de sabie, iar 
ura lui Thorn nu-i făcu rău decât ei. 


Echipajul Vântului din Sud trecu printre două porți falnice, intrând 
într-un culoar cu ziduri acoperite cu arme de la podeaua lustruită 
până la tavanul splendid. Săbii străvechi, mâncate de rugină. Sulițe 
cu cozi sfărâmate. Scuturi lovite și crăpate. Armele care aparținuseră 
munților de cadavre pe care Bail Constructorul se cățărase până la 
locul în care devenise întâiul Mare Rege. Armele oștirilor măcelărite 
de urmașii săi când cuceriseră cu forţa toate teritoriile dintre 
Yutmark și Ținuturile de Jos, până la Inglefold și jumătate din Marea 
Sfărâmată. Sute de ani victorioși și, chiar dacă săbiile, securile și 
coifurile despicate n-au glas, împreună duc un mesaj mai elocvent 
decât orice șoaptă a unei Preotese, mai asurzitor decât orice răget al 
oricărui instructor. 


Să i te opui Marelui Rege era o idee foarte proastă. 


— Trebuie să spun că sunt surprins, zise Părintele Yarvi, să-l găsesc pe 
Cel Care Frânge Săbiile în rol de ușier al Marelui Rege. 


Gorm îi aruncă o încruntătură piezișă. 
— Cu toții trebuie să îngenunchem în faţa cuiva. 
- Totuși, unii dintre noi îngenunchează mai ușor decât alții. 


Gorm se încruntă și mai tare, însă cea care a vorbit prima a fost 
Mama Scaer. 


- Bunica Wexen poate fi extrem de convingătoare. 
- V-a convins să vă rugați și Zeiţei Unice, deja? întrebă Yarvi. 


Scaer scoase un pufnet atât de zgomotos, încât era o minune că nu-și 
suflase mucii direct pe piept. 


- Nimic nu mă va smulge din îmbrăţișarea însângerată a Mamei 
Război! răcni Gorm. Asta este o promisiune. 


Yarvi zâmbi de parcă stătea la taclale cu prietenii. 


— Și unchiul meu a rostit exact aceleași cuvinte. Sunt atât de multe 
lucruri care unesc Gettlandul și Vansterlandul. Ne rugăm în același 
mod, vorbim la fel, ne luptăm la fel. Doar un râu îngust ne desparte. 


- Și sute de ani de taţi morti și de fii morţi, murmură Thorn, de-abia 
auzită. 


— Șșșșt! șuieră Rulf de lângă ea. 


— Avem un trecut însângerat, zise Yarvi. Însă conducătorii buni 
trebuie să lase trecutul în urmă și să privească în viitor. Cu cât mă 
gândesc mai mult, cu atât devin mai convins că strădaniile noastre 
doar ne slăbesc pe amândoi și îi lasă pe alţii să profite. 


— Deci, după atâtea bătălii, trebuie să ne unim forțele? 
Thorn văzu cum colțul gurii lui Gorm se destinde într-un zâmbet. 


— Și să dansăm deasupra morților noștri pentru a-ți clădi tu un viitor 
glorios? 


Zâmbete și dansuri, iar Thorn tot arunca priviri înspre armele de pe 
ziduri, întrebându-se dacă ar putea smulge o sabie din suporturi și 
să i-o înfigă lui Gorm în căpățână înainte ca Rulf s-o oprească. Ar fi o 
realizare demnă de un războinic al Gettlandului. 


Insă Thorn nu era un războinic al Gettlandului și nici nu va mai fi 
vreodată. 


— Țeși un vis frumos, Părinte Yarvi, zise Gorm oftând. Însă ai mai 
țesut odată niște visuri frumoase pentru mine. Trebuie să ne trezim 
cu toții și, de ne place să îngenunchem sau nu, zorile îi aparțin 
Marelui Rege. 


— Și Preotesei sale, zise Mama Scaer. 
— Mai ales ei. 


Cel Care Frânge Săbiile deschise larg ușile enorme din capătul 
culoarului. 


Thorn își aminti singura ocazie când stătuse în Sala Zeilor din 
Gettland, uitându-se la cadavrul palid și rece al tatălui ei, încercând 
să-i strângă suficient de tare mâna mamei ei, pentru a o face să 
înceteze cu suspinele. Păruse cea mai încăpătoare cameră din lume, 
prea mare pentru ca mâinile oamenilor s-o poată construi. Însă 
mâinile elfilor construiseră Camera Șoaptelor. Cinci Săli ale Zeilor ar 
fi putut încăpea înăuntru, lăsând suficient spațiu pentru 
însămânțarea unui lan de orz de dimensiuni respectabile. Zidurile 
sale din piatră netedă și sticlă prelucrate de elfi se ridicau mult, mult 
în sus, până se pierdeau în semiîntunericul cețos de deasupra. 


Șase statui impunătoare ale zeilor înalți îi priveau încruntate de sus, 
însă Marele Rege nu li se mai închina lor, iar cioplitorii lui fuseseră 
tare ocupați. Acum a șaptea statuie se ridica mai înaltă decât toate. 
Zeița celor din Sud, Zeița Unică, nici bărbat, nici femeie, nici 
zâmbitoare, nici plină de lacrimi, cu braţele larg desfăcute într-o 
îmbrățișare amplă, uitându-se în jos cu indiferenţă plictisită, 
contemplând faptele jalnice ale omenirii. 


Oamenii erau adunați în capătul mai îndepărtat al sălii, într-un 
balcon făcut de elfi dintr-un metal argintiu, aflat la o înălțime cât 
zece staturi de om, iar, la încă pe-atât mai sus, într-un balcon similar, 
alți oameni de-abia se vedeau. Thorn văzu vanstermani cu părul 
lung, împletit în cozi, și throvenmani cu inele din argint, ce țineau 
loc de monede, prinse în partea de sus a brațelor. Văzu insulari cu 
chipuri asprite de vreme, oameni masivi din Tinuturile de Jos și 
inglezi cu bărbi răvășite. Văzu femei suple, despre care-și dădu 
seama că erau shende, și negustori durdulii din Sagenmark. Mai 
văzu emisari cu fețe întunecate din Catalia sau din Imperiul din Sud, 
ori chiar și mai de departe, probabil. 


Toţi oamenii din lume, se părea, adunaţi aici cu unicul scop de a-l 
linge în fund pe Marele Rege. 


— Cel mai de seamă dintre oameni! zise Yarvi. Cel care stă între zei și 
regi! Mă târăsc la picioarele tale! 


Aproape că se trânti lipindu-se cu faţa de pământ, ecourile stârnite 
de vocea sa răspândindu-se în spaţiul larg de deasupra și 
împrăștiindu-se în mii și mii de șoapte care-i dăduseră sălii acest 
nume. 


Cuvintele fuseseră mai mult decât măgulitoare la adresa celui mai de 
seamă dintre oameni. Era o rămășiță veștejită pe tronul său 
supradimensionat, cu fața-i uscată și osoasă și cu barba doar niște 
late răzlețe. Doar ochii săi ofereau o oarecare senzaţie de viață, 


strălucitori și cruzi, în timp ce se uita cu o căutătură aspră la Preotul 
din Gettland. 


— Acum cazi în genunchi, proasto! șuieră Rulf, apucând-o pe Thorn 
de centură și trăgând-o în jos, lângă el. 


Și chiar la timp. O bătrână deja străbătea spaţiul vast ce se întindea 
între ei și ea. Avea o față rotundă și mămoasă, cu riduri adânci sub 
ochi, de la râs, părul alb, tuns scurt, o robă aspră, de culoare gri, pe 
care o târa pe podea călcând atât de apăsat, încât tivul i se 
transformase în fâșii murdare. Avea la gât un lant fin, de care erau 
atârnate niște hârtii măzgălite cu rune. 


— Am înțeles că Regina Laithlin a rămas grea. 


Nu arăta deloc ca o eroină, dar, pentru numele zeilor, vorbea cu un 
glas de eroină. O voce joasă, calmă, puternică, deși nu depunea pic 
de efort. O voce care cerea atenţie. O voce care poruncea supunere. 


Chiar și în genunchi, Yarvi reuși să se încline și mai adânc. 
— Zeii au binecuvântat-o, onorată Bunică Wexen. 

- Un moștenitor pentru Jiltul Negru, poate? 

- Nu putem decât să sperăm că va fi. 


— Transmite-i cele mai calde felicitări Regelui Uthil din partea 
noastră, zise Marele Rege cu un glas hârșâit, deși nu se citea niciun 
semn de căldură sau de felicitare pe fața-i sfrijită. 


- Sunt onorat să i le transmit, iar ei să le primească. Pot să mă ridic? 


Cea mai sus-pusă dintre Preotese îi zâmbi cu căldură și ridică o 
palmă, pe care Thorn văzu tatuate cercuri în interiorul altor cercuri, 
alcătuite din scris mărunt. 


— Imi place cum stai acolo, zise ea. 


— Am primit vești îngrijorătoare dinspre nord, murmură Marele 
Rege, îndoindu-și buza și lingându-și o gaură căscată în locul unui 
dinte din față. Am auzit că Regele Uthil plănuiește un atac de 
amploare împotriva insularilor. 


— Un atac, regele meu? Yarvi părea nedumerit de ceea ce era deja 
știut de toată lumea în Thorlby. Împotriva iubiţilor noștri vecini din 
Insulele Mării Sfărâmate? Își scutură braţul, făcându-și mâna 
schiloadă să fluture a nepăsare. Regele Uthil are un temperament 
războinic și vorbește adesea în Sala Zeilor despre atacuri acolo și 
dincolo. Nu se ajunge niciodată la vreun rezultat, credeți-mă, eu îi 
sunt întotdeauna alături, netezind calea Tatălui Pace, așa cum m-a 
învățat Mama Gundring. 


Bunica Wexen își dădu capul pe spate și scoase un hohot de râs, 
bogat și dulce ca melasa, ecoul făcând să pară că o întreagă armată 
de oameni chicotea. 


— O, chiar ești amuzant, Yarvi! 


ÎI lovi cu rapiditatea unui șarpe. Cu palma deschisă, dar suficient de 
tare încât să-l dărâme pe o parte. Sunetul loviturii ricoșă de 
balcoanele de deasupra la fel de ascuţit ca șfichiuiturile scoase de un 
bici. 


Thorn căscă ochii și, fără să se gândească, țâșni în picioare. Sau pe 
jumătate, cel puţin. Mâna lui Rulf se ridică și ea și o înșfăcă de 
cămașa udă, trăgând-o înapoi în genunchi, făcându-i blestemele să se 
transforme într-un cârâit urât. 


— Jos, mârâi el abia auzit. 


Dintr-odată părea a fi un loc foarte singuratic centrul acelei podele 
imense și goale, iar Thorn își dădu seama de numărul impresionant 
de oameni înarmați care erau strânși acolo, ceea ce-i făcu gura să se 
usuce și spatele să-i transpire. 


Bunica Wexen se uită la ea, fără a fi speriată sau supărată. Doar puţin 
curioasă, de parcă ar fi avut în față o specie de furnică necunoscută. 


— Cine e această... persoană? 


- O prostănacă lipsită de însemnătate, ce a jurat să mă slujească. 
Yarvi se ridică din nou în genunchi, ținându-și mâna sănătoasă la 
gura însângerată. lartă-i imprudenţa, nu prea știe pe ce lume se află, 
dar este foarte loială. 


Bunica Wexen privi în jos cu la fel de multă căldură ca a Soarelui 
Mamă, însă răceala din vocea ei îi îngheță lui Thorn sângele în vine. 


— Loialitatea poate fi o mare binecuvântare sau un blestem greu, 
copilă. Totul depinde de cel căruia îi ești loial. Există o anumită 
ordine a lucrurilor. Trebuie să existe o ordine, însă voi, gettlanderii, 
uitaţi unde vă e locul în ea. Marele Rege a interzis ca săbiile să fie 
scoase din teacă. 


— Am interzis-o, veni ca un ecou vocea Marelui Rege, o voce ce se 
transformă într-un foșnet slab, care de-abia putu fi auzit în sala aceea 
imensă. 


- Dacă le veți declara război insularilor, le veți declara război și 
Marelui Rege și Preoteselor sale, zise Bunica Wexen. Le veți declara 
război inglezilor, celor din Tinuturile de Jos, throvenmanilor și 
vanstermanilor, lui Grom-gil-Gorm, Cel Care Frânge Săbiile, cel 


despre care s-a prezis că niciun bărbat nu-l va putea ucide. Arătă cu 
degetul înspre ucigașul tatălui lui Thorn, aflat lângă ușă, ce nu părea 
deloc în largul lui cu un genunchi în podea. Îi veți declara război 
chiar și Împărătesei din Sud, care în cele din urmă a stabilit și ea o 
alianță cu noi. Bunica Wexen deschise braţele larg pentru a cuprinde 
lărgimea întregii săli, întreaga legiune de ocupanți ai ei, iar acum 
Părintele Yarvi și echipajul său zdrenţăros chiar păreau a fi o turmă 
amărâtă pierdută între ei. Chiar veți declara război la jumătate de 
lume, gettlanderilor? 


Părintele Yarvi rânji ca un neghiob. 


- Din moment ce suntem servitorii credincioși ai Marelui Rege, 
nenumărații și puternicii lui aliați nu pot fi decât o asigurare în plus. 


- Atunci, spune-i unchiului tău să nu-și mai zornăie sabia. Dacă ar 
scoate-o din teacă fără binecuvântarea Marelui Rege... 


— Oţelul va fi răspunsul meu, croncăni Marele Rege, cu ochii-i 
lăcrimoși ieșiți din orbite. 


Vocea Bunicii Wexen căpătă o intonație care lui Thorn îi făcu părul 
măciucă. 
— Și va urma o încleștare cum nu s-a mai văzut de la Distrugerea 


Lumii încoace. 


Yarvi se înclină atât de adânc, încât aproape se lovi cu nasul de 
podea. 


- O, preaînaltă și preabinevoitoare bunică, cine și-ar dori ca o 
asemenea urgie să se dezlănțuie? Acum pot să mă ridic? 


- Incă ceva, înainte de toate, veni o voce calmă din spatele lui. 


O femeie tânără se îndrepta spre ei cu pași rapizi, o femeie subţire, 
cu păr bălai și zâmbet nervos. 


- O cunoşti pe Sora Isriun, cred, zise Bunica Wexen. 

Era prima dată când Thorn îl vedea pe Yarvi rămas fără cuvinte. 
- Eu... tu... te-ai alăturat Preoteselor? 

- E un loc potrivit pentru distruși și deposedați. Ar trebui să știi. 


Isriun scoase o cârpă și-i șterse lui Yarvi sângele din colțul gurii. O 
atingere blândă, însă expresia din ochii ei numai blândă nu era. 
Acum suntem din nou o familie. 


— A trecut testul acum trei luni, fără să răspundă greșit la nicio 
întrebare, zise Bunica Wexen. Deja are o mulțime de cunoștințe 
despre relicvele lăsate de elfi. 


Yarvi înghiți în sec. 
- Mi-am dat seama. 


— Cea mai de preț însărcinare pentru Preotese este să le protejeze, 
spuse Isriun. Și să protejeze lumea de o a doua distrugere. Işi lipi 
mâinile subțiri una de alta: O cunoști pe hoata și criminala Skifr? 


Yarvi clipi, de parcă de-abia înțelegea întrebarea. 


— Se poate să fi auzit numele... 


— Este căutată de către Preotese. Expresia de pe chipul lui Isriun 
deveni și mai ucigătoare: A pătruns între ruinele elfilor din Strokom 
și a sustras relicve de acolo, dinăuntru. 


Un șuierat prelung se auzi de peste tot din sală, o șoaptă plină de 
teamă ce se răspândi până la balcoane. Oamenii făceau gesturi 
evlavioase în dreptul pieptului, murmurau rugăciuni și clătinau din 
cap îngroziți. 


— Ce timpuri am ajuns să trăim? șopti Părintele Yarvi. Ai cuvântul 
meu, dacă aud cel mai mic zvon despre apariția lui Skifr, porumbeii 
mei vă vor da de veste imediat. 


— Ce ușurare! zise Isriun. Pentru că, dacă cineva va cădea la o 
înțelegere cu ea, mă voi asigura că va fi ars de viu, adăugă și își 
împleti degetele, strângându-le cu nervozitate atât de tare, încât 
încheieturile i se albiră. Și știi și tu cât de tare mi-ar displăcea să te 
văd arzând. 


— Atunci, avem ceva în comun amândoi, zise Yarvi. Pot să plec acum, 
oh, tu, cel mai iubit om dintre muritori? 


Marele Rege părea să-și fi lăsat capul pe o parte, probabil adormit 
deja. 


- O voi lua ca pe o aprobare. 


Se ridică în picioare, odată cu Rulf și cu echipajul său, urmați, în 
sfârșit, și de Thorn. Părea că întotdeauna rămâne în genunchi când 
ar trebui să stea în picioare și rămânea în picioare când mai degrabă 
ar fi trebuit să cadă în genunchi. 


— Incă nu e prea târziu să faci dintr-un pumn o palmă întinsă, Părinte 
Yarvi. Bunica Wexen clătină cu tristețe din cap. Odată, am avut mari 
așteptări de la tine. 


— Ce păcat, așa cum Sora Isriun îți poate confirma, că de multe ori 
am fost o cruntă dezamăgire! În timp ce se întorcea, în glasul lui 
Yarvi se strecură o umbră fină de asprime. În fiecare zi mă străduiesc 
să devin mai bun. 


Afară ploaia cădea cu putere, ceea ce făcea ca Skekenhouse-ul să 
pară tot o siluetă fantomatică. 


- Cine era femeia aia, Isriun? întrebă Thorn în timp ce se grăbea să-l 
ajungă din urmă. 


- Cândva a fost verișoara mea. Faţa lui Yarvi, atât cât o zărea Thorn, 
era teribil de încordată. După care am fost logodiţi. Apoi ea a jurat să 
mă vadă mort. 


Thorn înălță o sprânceană. 
— Probabil că ai fost un iubit pe cinste. 


- Nu putem avea cu toții darul tău cel prețios. El se uită pieziș la ea, 
încruntat. Ar trebui ca data viitoare să te gândești înainte să sari în 
apărare mea. 


- Momentul în care te vei opri va fi momentul în care vei muri, 
murmură ea. 


— In momentul în care nu te-ai oprit aproape că ne-ai omorât pe toți. 


Ştia că el are dreptate, însă tot se simtea iritată. 


- Poate nu s-ar fi ajuns la asta dacă le-ai fi zis că insularii ne-au 
atacat, la fel și vanstermanii, și că nu ne-au mai lăsat de ales decât 
să... 

— Știau destul de bine asta. Doar Bunica Wexen i-a asmutit împotriva 
noastră. 


— De unde... 


- Ea a tunat și-a fulgerat prin cuvinte pe care nu le-a rostit. Intenţia ei 
este să ne zdrobească și nu mai pot să fac nimic ca s-o împiedic. 


Thorn își scărpină tâmplele. Părea că Preoții nu spun niciodată ceea 
ce pare că spun. 


- Dacă ea e dușmanul nostru, de ce nu ne-a omorât chiar acolo, când 
eram în genunchi? 


— Pentru că Bunica Wexen nu vrea să-și vadă copiii omorâți. Ea vrea 
să-i vadă supuși. Întâi îi trimite pe insulari să ne atace, apoi pe 
vanstermani. Speră să ne momească să întreprindem o acțiune 
nesăbuită, iar Regele Uthil este gata să-i facă pe plac. Îi va lua destul 
timp să-și adune toate forțele, însă asta doar pentru că are atât de 
multe de adunat. Cu timpul, va trimite jumătate de lume împotriva 
noastră. Dacă vrem să-i rezistăm, ne vor trebui aliați. 


— Unde găsim aliați? 
Părintele Yarvi zâmbi. 


— Printre inamicii noștri, unde altundeva? 


ZALELE CADAVRULUI 


Băieţii se adunaseră. 


Bărbaţii se adunaseră, își dădu seama Brand, căci, deși încă nu le 
crescuse barba, dacă acum nu erau bărbați, după ce trecuseră testele 
și erau gata să-și facă jurămintele, când o să fie? 


Se adunaseră pentru ultima dată sub comanda Maestrului Hunnan, 
care-i învățase, îi testase și-i modelase cu forța, așa cum obișnuia 
Brand să modeleze fierul la fierăria lui Gaden. Se adunaseră pe plaja 
pe care se antrenaseră atât de des, însă acum săbiile lor nu mai erau 
din lemn. 


Erau adunați acolo și îmbrăcați cu noul lor echipament de război, cu 
ochii strălucitori și cu respiraţia tăiată la gândul că vor naviga pentru 
a participa la primul lor raid. La gândul că-l vor lăsa în urmă pe 
Tatăl Pace și că-și vor vărsa intestinele și-și vor rupe tendoanele în 
gura roșiatică a soaței lui, Mama Război. Și că vor dobândi faimă și 
glorie, un loc la masa Regelui și în cântecele compuse pentru 
războinici. 


Și, pe de-asupra, că se vor întoarce bogați. 


Unii dintre ei erau deja gătiți ca niște eroi, binecuvântaţi cu familii 
care le cumpăraseră zale din cele mai fine, săbii puternice și 
echipament ce strălucea orbitor. Cu toate că recunoștea că era mai 
mult decât binecuvântat că o are și că nu o merită, Brand nu o avea 
decât pe Rin, așa că împrumutase cămașa din zale de la Gaden în 
schimbul promisiunii că-i va ceda o zecime din prada pe care o va 
lua: o cămașă de zale luată de la un cadavru, lipsită de strălucire de 
la atâta purtat, modificată din greu și încă largă la subsuori. Însă 
avea o secure de nădejde, bună și cu lama ascuţită ca un brici, iar 
scutul pentru care economisese un an întreg era proaspăt pictat de 
către Rin cu un cap de dragon, așa că arăta la fel de bine ca al oricui 
altcuiva. 


— De ce un dragon? îl întrebase Rauk, cu o sprânceană arcuită a 
batjocură. 


Brand râse. 


— De ce nu un dragon? Ar fi fost nevoie de mai mult decât disprețul 
unui prost ca să-i strice ziua primului său raid. 


Și nu era vorba despre orice raid. Era cel mai mare raid din istoria 
recentă. Mai mare chiar și decât cel condus de Regele Uthrik asupra 
Sagenmarkului. Brand mersese în vârful picioarelor pentru a-i vedea 
din nou pe bărbații strânși mult mai jos pe țărm, unde metalul 
sclipea în soare și fumul de la focuri se ridica în rotocoale către cer. 
Cinci mii, spusese Hunnan, iar Brand se holbase la degetele acestuia, 
încercând să cuprindă cu mintea faptul că fiecare deget însemna o 
mie de oameni. Îl lua cu amețeală, de parcă ar fi contemplat un hău. 


Cinci mii. Zei, ce mare trebuie să fie lumea! 


Erau acolo oameni bine echipați pe seama unor meseriași sau 
negustori, sau frății zdrențăroase ce se revărsaseră în jos de pe 
munte. Erau bărbaţi cu chipuri mândre și mânere de săbii argintate 
și bărbați cu chipuri murdare și sulițe din cremene. Erau bărbați cu 
cicatrice de o viață și bărbați care nu mai vărsaseră sânge în viața lor. 


Era o priveliște pe care n-o vedeai prea des și jumătate din Thorlby 
se adunase pe coastele din afara zidurilor orașului pentru a privi la 
ei. Mame și taţi, soții și copii, strânși acolo ca să-și vadă băieții, soții 
și părinţii și ca să se roage pentru siguranța lor și pentru întoarcerea 
lor încărcaţi cu bogății. Familia lui Brand ar fi și ea acolo, fără 
îndoială. Adică doar Rin. Își strânse pumnii, cu privirea în vânt. 


O s-o facă să fie mândră. Jură că o s-o facă mândră. 


Senzatia generală era că urma o petrecere de nuntă, nicidecum o 
pregătire pentru război, căci aerul era plin de fum și de nerăbdare, 
peste tot răsunau cântece, glume și discuţii aprinse. Cei Care 
Alcătuiau Rugile își făceau loc prin metode proprii prin mulțime, 
dând binecuvântări contra cost, și mai erau și neguțători ce depănau 
minciuni despre cum toți marii războinici plecau cu toate cele 
necesare la război. Nu doar războinicii încercau să mai câștige un 
bănut în plus de pe urma raidului Regelui Uthil. 


— Pentru un bănut de cupru îţi voi aduce noroc de arme bune, zise o 
cerșetoare ce vindea săruturi norocoase, iar pentru încă unul îţi voi 
aduce și noroc de vreme bună. Pentru un al treilea bănuț... 


— Tacă-ţi gura! o repezi Maestrul Hunnan, gonind-o de acolo. 
Vorbește Regele. 


Se auzi un zornăit de echipament când toți oamenii se întoarseră cu 
fața către vest. Înspre mulțimea de tumuli ai înaintașilor de mult 
dispăruți, ce se înălța deasupra plajei, întinzându-se în depărtări 
până ce se transformau în grămăjoare nivelate de vânt. 


Regele Uthil stătea drept și înalt în fața lor pe dune, iarba înaltă 
mângâindu-i cizmele, strângându-și drăgăstos sabia din oţel de 
culoare gri, de parcă ar fi strâns în braţe un copil bolnav. Nu avea 
nevoie de alte elemente decorative, erau suficiente cicatricele de pe 
față rămase în urma nenumăratelor bătălii. Nu avea nevoie de 
bijuterii, îi era suficientă strălucirea din ochi. lată un bărbat care nu 
știe ce-i aia teamă sau îndurare. lată un rege pe care orice războinic 
ar fi mândru să-l urmeze până în pragul Ultimei Porţi și dincolo de 
ea. 


Regina Laithlin îi stătea alături, cu mâinile pe pântecele umflat, cu 
cheia din aur pe piept, cu păru-i auriu răsfirat de briză și fluturând 
ca un drapel, arătând la fel de puţin teamă sau îndurare ca și soțul ei. 
Se spunea că aurul ei cumpărase jumătate din oamenii și din 
corăbiile aflate acolo, și ea nu era o femeie care să scape din ochi 
propria investiție. 


Regele făcu încet în față doi pași, plin de emfază, lăsând tăcerea 
absolută să se prelungească și entuziasmul să crească până când 
Brand reuși să-și audă propriul sânge bubuindu-i în urechi. 


- Oare văd câţiva bărbați ai Gettlandului? răcni el. 


Brand și micul grup de proaspăt războinici erau norocoși să se afle 
suficient de aproape de el ca să-l audă. În depărtare, căpitanii fiecărei 
corăbii transmiseră cuvintele regelui către echipajele lor și bătaia 
vântului le purtă mai departe, pe toată întinderea țărmului. 


O agitaţie puternică izbucni din rândul războinicilor adunați acolo și 
armele fură ridicate în sus, înspre Soarele Mamă, alcătuind o pădure 
lucitoare. Uniti cu toţii, într-o singură mișcare. Cu toţii pregătiți să-și 
dea viețile pentru camaradul de alături. O fi avut Brand o singură 
soră, însă atunci simți că are alături de el, pe nisip, cinci mii de frați, 
un amestec dulceag de furie și dragoste care-i umezi ochii și-i încălzi 
inima, făcând ca în acea clipă să simtă că merită să moară pentru ei. 


Regel Uthil ridică mâna pentru a se face liniște. 


— Ce mult mă bucură să văd atâţia frați laolaltă! Războinici bătrâni și 
înţelepţi testați de multe ori pe câmpul de luptă și tineri războinici 
curajoși, testati în ultimul timp în careul de antrenament. Cu toţii 
adunaţi cu un scop nobil în fața zeilor, în fața strămoșilor mei. 


Își deschise braţele larg, indicând totodată și mormintele din spatele 


Y 


său: 
— Și oare au semănat vreodată mai tare cu niște gazde atotputernice? 


— Nu! strigă cineva, acompaniat de câteva râsete, iar alții i se 
alăturară, strigând sălbatic: Nu! 


Uthil ridică din nou mâinile pentru a face liniște. 


— Insularii au trimis corăbii împotriva noastră. Au furat de la noi, ne- 
au transformat copiii în sclavi și ne-au vărsat sângele pe pământul 
nostru fertil. 


Izbucni un murmur de furie. 


— Ei au fost cei care i-au întors spatele Tatălui Pace, ei au fost cei care 
au deschis ușa pentru Mama Război, ei au fost cei care au 


transformat-o în oaspetele nostru. 


Murmurul crescu, se umflă, un mârâit animalic care-și făcu loc și în 
gâtul lui Brand. 


— Însă Marele Rege spune că noi, cei din Gettland, nu trebuie să fim 
niște gazde primitoare pentru Mama Corbilor! Marele Rege spune că 
săbiile noastre trebuie să rămână băgate în teci. Regele Suprem spune 
că trebuie să înghițim aceste insulte în tăcere! Spuneti-mi, bărbați ai 
Gettlandului, care ar trebui să fie răspunsul nostru? 


Cuvântul izbucni dintr-o mie de guri ca un răcnet asurzitor, și glasul 
lui Brand bubui și el: 


— Oţelul! 
- Da! 


Uthil își strânse sabia și mai tare, apăsându-i mânerul gros de 
obrazul său adânc ridat, de parcă ar fi fost chipul unei iubite. 


— Oţelul trebuie să fie răspunsul! Haideţi să aducem o zi însângerată 
peste insulari, fraților. O zi pe care o vor plânge când își vor aduce 
aminte de ea! 


După asta se îndreptă către Marea Mamă, cu căpitanii cei mai 
apropiați și cu războinicii palatului său ținându-se aproape, bărbați 
faimoși cu nume vestite, bărbaţi despre care Brand visase că li se va 
alătura într-o zi. Oameni ale căror nume încă nu ajunseseră pe buzele 
barzilor se înghesuiră în calea regelui pentru a-l întrezări măcar o 
dată, pentru a-i atinge măcar pelerina, pentru ca ochii lui cenușii să 
se oprească un moment asupra lor. Se auziră strigăte: „Regele de 


Fier!“ și „Uthil!“, până când se transformară într-o scandare: „Uthil! 
Uthil!“, fiecare bătaie punctată de o izbire a oțelului armelor. 


- E timpul să vă alegeți viitorul, băieți! 


Maestrul Hunnan scutură un sac din pânză groasă, în care se auzeau 
zornăind plăcuţe. Băieții îl înconjurară, împingându-se și guițând ca 
niște porci la vremea hrănirii și, luând câte una odată, Hunnan 
bâjbâi în interiorul sacului cu degetele-i strâmbe și le dădu câte o 
plăcută la fiecare, pe care ei o înșfăcau cu mâini lacome. Discuri din 
lemn, fiecare având gravat un semn ce se potrivea monștrilor de pe 
prorele nenumăratelor nave, spunându-i fiecărui băiat — sau fiecărui 
bărbat — cărui căpitan îi jurase credință, cu care echipaj va naviga, va 
vâsli și alături de care va lupta. 


Cei care își primiseră plăcuțele le țineau ridicate cât mai sus și 
chiuiau triumfători, unii se contraziceau care primise corabia mai 
bună sau căpitanul mai capabil, iar alții râdeau și se îmbrățișau, 
aflând că Mama Război fusese de partea lor și-i făcuse camarazi de 
vâsle. 


Brand așteptă, cu mâna întinsă și cu inima bubuind. Beat de 
nerăbdare datorită cuvintelor regelui, la gândul raidului ce se 
apropia, la gândul că nu mai era un băiat, nu mai era sărac și nici 
singur. Beat la gândul că va face ceea ce se cuvine, că va sta în lumină 
și că va avea întotdeauna alături o familie de războinici. 


Brand așteptă în timp ce camarazilor săi li se repartizau locurile — 
băieți pe care îi plăcea sau pe care nu-i plăcea, luptători buni sau nu 
chiar buni. Așteptă până când cei care mai așteptau se împuţinară, la 
fel ca și plăcuțele din sac, întrebându-se dacă era lăsat la urmă 
pentru că-și câștigase un loc pe corabia regelui, cel mai râvnit loc 


dintre toate. In timp ce Hunnan îl ignora, lui îi creșteau speranţele. 
Iși câștigase locul, nu? Muncise pentru el, îl merita? Făcuse ceea ce 
trebuia să facă orice războinic al Gettlandului? 


Rauk era ultimul dintre ei, având un zâmbet forțat pe chipul 
înmărmurit când văzu că Hunnan scoate lemn din sac pentru el, nu 
argint. Apoi mai rămase doar Brand. Singura mână încă întinsă era a 
lui, cu degetele tremurând. Băieții deveniră tăcuti. 


Apoi Hunnan zâmbi. Brand nu-l mai văzuse niciodată zâmbind până 
atunci, așa că se trezi zâmbind și el. 


— Asta e pentru tine, zise instructorul în timp ce își scotea din sac 
încet-încet, mâna plină de cicatrice căpătate în lupte. Işi scoase mâna 
pentru a-i arăta... 


Nimic. 


Nicio lucire de la argintul regelui. Nici lemn. Doar sacul gol, întors 
pe dos pentru a-i arăta cusăturile destrămate. 


— Credeai că n-o să aflu? zise Hunnan. 


Brand își lăsă mâna să cadă. Cu toții îl priveau acum, o știa. Toţi ochii 
ațintiți asupra lui, făcându-l să-și simtă fața arzând, de parcă ar fi 
fost pălmuit. 


— Ce să afli? murmură el, deși știa prea bine ce. 


— Că ai vorbit cu schilodul de Yarvi despre ce s-a petrecut în careul 
meu de antrenament. 


Tăcere, în timp ce Brand se simţea de parcă intestinele îi vor ieși prin 


fund. 

- Thorn nu e o ucigașă, reuși să spună. 

— Edwal e mort și ea l-a ucis. 

— Ai supus-o unui test pe care nu putea să-l treacă. 


- Eu stabilesc testele, zise Hunnan. De tine depinde dacă le treci. Și 
tu l-ai picat pe acesta. 


— Am făcut ceea ce trebuia. 
Sprâncenele lui Hunnan se înălțară. Nu era supărat. Era surprins. 


- Continuă să-ți spui asta, dacă te ajută. Însă am dreptul să judec și 
eu. Ceea ce trebuie făcut pentru bărbaţii pe care îi învăţ cum să lupte. 
În careul de antrenament vă asmuţim unul împotriva celuilalt, însă 
pe câmpul de luptă trebuie să vă fiți alături, iar Thorn Bathu se luptă 
cu toată lumea. Ar fi trebuit să moară bărbaţi ca să se poată juca ea 
cu săbiile. Le e mai bine fără ea. Și le e mai bine și fără tine. 


- Mama Război alege cine luptă, zise Brand. 
Hunnan doar ridică din umeri. 


— Atunci, poate găsește ea o navă pentru tine. Eşti un luptător bun, 
Brand, însă nu și un om bun. Un om bun îi este alături camaradului 
său. Un om bun tine șirul strâns. 


Poate că Brand ar fi trebuit să mârâie: „Nu e corect“, așa cum o 
făcuse Thorn când Hunnan îi năruise speranțele. Insă Brand nu era 
prea vorbăreț și chiar atunci nu mai avea ce spune. Nu mai era urmă 


de mânie în el, când de fapt avea nevoie de ea. Nu scoase nici măcar 
un chițăit de șoricel în timp ce Hunnan îi întoarse spatele și se 
îndepărtă de el. Nici măcar nu-și încleștă pumnii în timp ce băieții își 
urmau instructorul în direcția mării. Băieţii cu care se antrenase timp 
de zece ani. 


Unii se uitară la el cu dispreţ, alţii surprinși. Unii dintre ei îl bătură 
cu părere de rău pe umăr în timp ce trecură pe lângă el. Însă cu toții 
trecură pe lângă el. Pe plajă în jos, către valurile înspumate, către 
locurile lor câștigate cu greu, pe corăbiile legănându-se pe apă. 
Înspre jurămintele lor de credinţă, către raidul la care Brand visase 
toată viața. Rauk plecă ultimul, cu o mână strânsă lejer în jurul 
mânerului noii lui săbii, rânjind peste umăr. 


- Ne vedem după ce ne întoarcem, bănuiesc. 


Brand rămase acolo singur pentru mult timp, nemișcat. Singur, în 
zalele de împrumut, cu pescărușii țipând deasupra întinderii de 
nisip, pustie acum, văzând numai urmele lăsate de cizmele 
oamenilor pe care îi crezuse frații săi. Singur, mult timp după ce 
ultima corabie se îndepărtase de țărm și ajunsese departe, pe mare, 
ducând cu ea și speranţele lui Brand. 


Așa rămâi mereu, cu speranțe. 


OTRAVĂ 


Cea Care Ingână Vântul stârnea un vânt al naibii de năprasnic pe 
drumul înapoi dinspre Skekenhouse, iar ei normal că deveniseră un 
grup de oameni uzi fleașcă. 


Vâsliră cu furie în timp ce Rulf îi ocărî cu vocea-i puternică până 
răguși, vâslele li se încurcară una într-alta și începură cu toții să 
răsufle greu căscând gura ca peștii, leoarcă de stropii săraţi ai Mării 
Mamă. Thorn era mai mult decât îngrozită, însă bineînţeles că pe 
față nu i se citea decât curaj. Singura expresie era una de dârzenie, 
deși chipul îi era verde, căci tangajul navei ce aducea cu un cal 
neîmblânzit o făcu repede să-i fie mai rău decât îi fusese vreodată în 
viață. Părea că tot ce mâncase până acum îi venise înapoi pe gât și i 
se împrăștiase pe vâslă, pe genunchi, jumătate ieșindu-i pe nas. 


Iar pe Thorn o mai rodea ceva și pe dinăuntru, mult mai tare. Valul 
ametitor de recunoștință că-i fusese redată viaţa trecuse destul de 
repede, lăsând-o să rumege însă amarul adevăr că dăduse la schimb 
un viitor de mândră războinică pentru unul ca servitoare a Preotului, 


pusă în jug de propriul jurământ prea grăbit, și asta pentru rațiuni 
pe care Părintele Yarvi nu avea nicio intenție să le destăinuie. 


Pentru ca totul să devină și mai greu, putea simți cum se apropie 
acea perioadă din lună, prin abdomen îi treceau junghiuri, pieptul o 
durea, ceea ce-o făcea și mai furioasă decât de obicei. Râsul plin de 
batjocură al membrilor echipajului după ce vomase ar fi putut s-o 
facă să ucidă pe cineva dacă ar fi reușit să-și desfacă strânsoarea 
nemiloasă a degetelor de pe vâslă. 


Așa că sări cu picioare ezitante pe cheiul din Yaletoft, unde pietrele 
Throvenlandului erau pline de bălțile lăsate în urmă de furtuna de 
noaptea trecută, ce acum străluceau în soarele de dimineață. Se 
strecură cu greutate prin mulțime, cu capul între umeri, simțind că 
fiecare strigăt ascuţit al vânzătorilor ambulanți, fiecare țipăt de 
pescăruș, fiecare zdrăngănit de căruță sau bocănit de butoi era un 
cutit înfipt în ea, iar bătăile prea entuziaste pe spate și chicotele 
sarcastice ale bărbaţilor care ar fi trebuit să-i fie camarazi o răneau și 
mai adânc. 


Știa ce gândeau. Ce te aștepți atunci când pui o fată în locul unui bărbat? 
Iar ea murmura blesteme și jura să se răzbune crunt, însă nu 
îndrăznea să ridice capul de teamă să nu vomite din nou. 


Ce mai răzbunare ar fi fost! 


- Să nu ți se facă rău în fața Regelui Fynn, zise Rulf, în timp ce se 
apropiau de sala cu tavan înalt, al cărei acoperiș impozant era 
susținut de grinzi suflate cu aur și minunat sculptate, însă Thorn n- 
avea dispoziția necesară de a admira sculptura în lemn. E cunoscut 
pentru temperamentul său necioplit. 


Însă Preoteasa lui Fynn, Mama Kyre, fu cea care îi întâmpină în capul 
celor douăsprezece trepte, fiecare cioplită din marmură de culori 
diferite. Era o femeie foarte frumoasă, înaltă și suplă, cu un zâmbet 
amabil, care însă nu-i ajungea și la ochi. Îi aducea aminte lui Thorn 
de mama ei, ceea ce însemna o bilă neagră încă de la început. Thorn 
avea încredere în foarte puțini oameni, însă doar câţiva aveau 
zâmbete amabile și niciunul nu arăta ca mama ei. 


— Salutări, Părinte Yarvi! zise frumoasa Preoteasă a Regelui Fynn. 
Ești întotdeauna bine-venit în Yaletoft, însă mă tem că regele nu 
poate să te vadă. 


- Mă tem că tu l-ai sfătuit să nu mă vadă, răspunse Părintele Yarvi, 
punând o cizmă udă pe treapta cea mai de jos. Mama Kyre nu negă. 
Atunci, aș putea s-o întâlnesc pe Prințesa Skara? Nu cred să fi avut 
mai mult de zece ani atunci când am văzut-o ultima dată. Eram veri 
pe-atunci, înainte să dau proba pentru a deveni Preot... 


— Insă ai luat testul, zise Mama Kyre, și ai renuntat complet la 
familie, mai puțin la Preoție, la fel cum am făcut și eu. In orice caz, 
Prințesa este plecată. 


- Mi-e teamă că tu ai trimis-o departe când ai auzit că vin. 
Mama Kyre nu negă nici de data asta. 


- Bunica Wexen mi-a trimis un șoim, așa că știam de ce vii încoace. 
Nu spun că nu simt o oarecare solidaritate. 


— Solidaritatea ta e plăcută, Mamă Kyre, însă ajutorul din partea 
Regelui Fynn cu privire la necazurile care vor urma ar fi mult mai 
plăcut. Ar putea preveni necazul cu totul. 


Mama Kyre păru încurcată, așa cum ar fi părut cineva care n-are nici 
cea mai mică intenție să te ajute. În același mod în care se comporta 
mama lui Thorn atunci când aceasta îi povestea despre năzuințele 
sale de-a deveni o eroină. 


— Știi doar că stăpânul meu te iubește și pe tine, și pe nepoata lui, 
Regina Laithlin, zise ea. Știi doar că s-ar pune cu jumătate de lume 
pentru a-ţi sta alături. Însă știi și că nu se poate împotrivi dorințelor 
Marelui Rege. 


O mare de cuvinte, femeia asta, însă ăsta era rolul Preoteselor, iar 
Părintele Yarvi era și el departe de genul care spune lucrurile direct. 


— Așa că mă trimite pe mine, sfâșiată de regret, să-ți interzic 
audiența, dar să vă ofer cu umilinţă tuturor hrană, căldură și adăpost 
sub acoperișul său. 


Ceea ce, în afară de hrană, suna destul de bine pentru Thorn. 


Sala Regelui Fynn era denumită Pădurea, fiind înţesată de coloane 
impunătoare, despre care se spunea că fuseseră aduse în josul Râului 
Divin de la Kalyiv, apoi sculptate spectaculos și pictate cu scene din 
istoria Throvenlandului. Cumva un pic mai puțin spectaculoase erau 
nenumăratele gărzi ce-i priveau cu atenţie pe membrii 
zdrențărosului echipaj al Vântului din Sud în timp ce aceștia își 
târșâiau pașii prin faţa lor, Thorn fiind cea mai zdrențăroasă, cu 
mâna apăsată pe pântecele care o durea. 


— Primirea noastră la Skekenhouse n-a fost... călduroasă. 
Yarvi se aplecă aproape de Mama Kyre și Thorn îi auzi șoapta: 


- Dacă n-aş fi știut mai bine, aș fi putut spune că sunt în pericol. 


— Nu te pândește niciun pericol aici, Părinte Yarvi, te asigur. 


Mama Kyre făcu un semn înspre două dintre cele mai amenințătoare 
gărzi pe care le văzuse Thorn vreodată, care păzeau ușa unei 
încăperi ce mirosea a fum stătut. 


— Aici aveți apă, le arătă un butoi de parcă era cel mai prețios dar 
posibil. Sclavii vă vor aduce mâncare și bere. O cameră pentru 
echipajul tău este deja pregătită. Fără îndoială, vei dori să pleci odată 
cu prima rază de-a Soarelui Mamă, pentru a prinde refluxul și a-i 
duce veștile Regelui Uthil. 


Yarvi își frecă nefericit părul de culoare deschisă cu podul palmei 
sale schiloade. 


— Pare că te-ai gândit la toate. 
- O Preoteasă capabilă este întotdeauna pregătită. 


Și Mama Kyre îi lăsă acolo, închizând ușa în urma ei, și doar 
răsucitul cheii în broască mai lipsi pentru a-i face să se simtă ca niște 
prizonieri. 


- O primire pe-atât de călduroasă pe cât te-ai așteptat, mormăi Rulf. 


- Fynn și Preoteasa lui sunt la fel de previzibili ca Tatăl Lună. Sunt 
precauți. Că doar trăiesc în umbra puterii Marelui Rege. 


- O umbră tare lungă, zise Rulf. 


— Și care se tot lungește cu timpul. Arăți cam verde la față, Thorn 
Bathu. 


— Sunt dezgustată de atâta dezamăgire că nu am găsit aliați în 
Throvenland, zise ea. 


Părintele Yarvi afișă un zâmbet extrem de subțire. 


— Vom vedea. 


Thorn deschi 
se ochii brusc în întuneric, agitată. 


Era acoperită de transpiratie rece, așa că dădu pătura la o parte, simți 
umezeala lipicioasă a sângelui între picioare și șuieră o înjurătură. 


Alături, Rulf scoase un sforăit deosebit de sonor și se întoarse pe 
cealaltă parte. Îi putea auzi pe ceilalți membri ai echipajului 
respirând, foindu-se, mormăind în somn, băgându-se unul într-altul 
într-o amestecătură de membre, la fel de înghesuiți ca peștii pe 
tarabă la piață. 


Nu făscuseră niciun aranjament special pentru ea și nici ea nu ceruse 
vreunul. Nu voia niciunul. In orice caz, nimic cu excepția unei cârpe 
noi pe care să și-o îndese în pantaloni. 


Se poticni pe coridor, cu părul încâlcit și cu un nod dureros în 
stomac, cu cureaua desfăcută, cu catarama lovind-o peste coapse și 
cu o mână băgată în pantaloni pentru a vedea cât de rea e 
sângerarea. Tot ce mai avea nevoie pentru a opri batjocura era o pată 
întinsă în jurul vintrelor, așa că îl blestemă pe Cel Care Împrăștie 
Sămânţa pentru a-i fi adus asta pe cap, le blestemă pe proastele de 


femei care credeau că ăsta era un motiv de bucurie, și cel mai tare pe 
mama sa, apoi mai blestemă... 


In umbra anticamerei era un om. 


Era îmbrăcat în negru și stătea lângă butoiul cu apă. Într-o mână 
ținea capacul acestuia. În cealaltă avea un vas. De parcă tocmai ce 
turnase ceva înăuntru. Locul nu era luminat decât de o lumânare cu 
ceara șiroind și omul avea o privire tare strâmbă, însă lui Thorn i se 
păru că se uită drept la ea. 


Incremeniseră amândoi, el cu vasul deasupra apei, ea cu mâna 
băgată în pantaloni, apoi bărbatul spuse: 


— Cine ești? 
— Cine sunt? Cine ești tu? 


Să știi unde ti-e cea mai apropiată armă, obișnuia tatăl ei să-i spună, așa 
că ochii îi fulgerară către masa pe care încă zăceau împrăștiate 
resturile cinei, nu că ea ar fi făcut mai mult decât să ciugulească. Un 
cuțit de tăiat friptura era înfipt în lemnul mesei, cu lama scurtă 
scânteind. Nu chiar o sabie de erou, însă, când ești surprins noaptea 
cu cureaua desfăcută, iei ce ai la îndemână. 


Iși scoase încet mâna din pantaloni și tot ușor se apropie de masă și 
de cuţit. Bărbatul îndepărtă și el încet vasul, cu ohii fixati asupra ei 
sau, cel puţin, în apropierea ei. 


— N-ar trebui să fii aici, zise el. 


— Eu n-ar trebui? Ce puneai în apa noastră? 


- Ce faci cu cutitul ăla? 


Ea-l smulse din masă și îl aţinti spre el, cu mâna tremurândă, după 
care rosti cu glas subțire: 


- E otravă acolo? 
Omul aruncă deoparte capacul butoiului și păși înspre ea. 
— Să nu faci vreo prostie, fato. 


Când se întoarse, ea văzu că are o sabie la centură și că mâna dreaptă 
i se îndreaptă către mâner. 


Atunci probabil că se panică. Sau probabil gândi cu mai multă 
luciditate decât o făcuse vreodată. Înainte să-și dea seama, se repezi 
la el, îl apucă de încheietură cu o mână și-i înfipse cuțitul în piept cu 
cealaltă. 


Nu-i fu deloc greu s-o facă. Ba chiar mult mai ușor decât s-ar fi 
gândit. 


Bărbatul expiră cu o șuierătură puternică, cu sabia scoasă doar pe 
sfert din teacă, cu ochii privind mai cruciș ca niciodată, încercând s-o 
apuce de umăr. 


— Tu... 
Se prăbuși pe spate, trăgând-o și pe ea peste el. 


Thorn îi dădu mâna la o parte și se forță să se ridice. Hainele lui 
negre se închiseră și mai mult la culoare pe măsură ce sângele se 
impregna în ele, căci cuțitul îi era înfipt în inimă până la mâner. 


Închise ochii strâns, însă când îi deschise, el încă se mai afla acolo. 
Nu era un vis. 

— O, zei! murmură ea. 

— Ei rareori ajută. 

Părintele Yarvi stătea încruntat în ușă. 

- Ce s-a întâmplat? 


— Avea otravă la el, murmură Thorn, indicând cu un deget 
tremurător vasul căzut pe jos. Sau... cred că avea... 


Preotul se apropie de cadavru. 

— Ai un obicei să omori oameni, Thorn Bathu. 

— Ăsta e un lucru rău, zise ea cu o voce foarte slabă. 
- Depinde mai degrabă de persoană. 


Yarvi se ridică încet în picioare, se uită de jur împrejurul camerei, se 
apropie de ea și o privi în ochi. 


— Te-a lovit? 
— Ei bine... nu... 
— Ba da. 


O lovi cu putere cu pumnul în gură și ea se prăbuși peste masă. El 
deja deschisese ușa larg. 


— Sânge vărsat în Sala Regelui Fynn! La arme! La arme! 

Primul sosi Rulf, care clipi, uitându-se în jos la cadavru, și zise calm: 
— Arată bine. 

Apoi sosiră gărzile, holbându-se la mort și scoțând armele. 


Apoi ajunseră și marinarii, cu părul ciufulit, frecându-și bărbile 
țepoase și mumurând rugăciuni. 


Și la sfârșit veni și Regele Fynn. 


Thorn chiar își făcuse loc printre cei puternici de când îl omorâse pe 
Edwal. Cunoscuse cinci Preoți și trei Regi, dintre care unul Mare, și 
singurul care o impresionase fusese cel care-i ucisese tatăl. O fi fost 
Fynn renumit pentru furia lui, însă primul lucru care o izbi pe Thorn 
fu trupul diform al Regelui Throvenlandului. Bărbia i se pierdea în 
gât, gâtul i se unea cu umerii, umerii cu burta, iar părul rar era o 
încâlceală fluturândă, așa cum sărise din patul regal. 


- Să cazi în genunchi nu este punctul tău forte, nu-i așa? șuieră Rulf, 
trăgând-o pe Thorn în jos, cum stăteau și ceilalți. Și, pentru numele 
zeilor, leagă-ți nenorocita aia de curea! 


— Ce s-a întâmplat aici? răcni regele, stropindu-și cu scuipat gărzile 
ce tresăriră. 


Thorn își ţinea ochii plecați în timp ce-și făcea de lucru cu catarama. 
Să fie zdrobită cu pietre părea un lucru inevitabil acum. Era sigură 
de asta. Probabil că și restul echipajului. Le văzuse expresiile de pe 
chipuri. Asta se întâmplă dacă-i dai o sabie unei fete. Chiar și una mică. 


Mama Kyre, impecabilă chiar și în ținuta de noapte, ridică vasul 
căzut între degetul mare și arătător, îl adulmecă și strâmbă din nas. 


— În! Otravă, regele meu. 
— Pe zei! 


Yarvi își lăsă mâna să cadă pe umărul lui Thorn. Aceeași mână cu 
care doar ce-o pocnise. 


— Dacă n-ar fi fost reacția rapidă a acestei fete, eu și echipajul meu am 
fi putut trece prin Ultima Poartă înainte de zorii zilei. 


— Căutați în orice colț al castelului! zbieră Regele Fynn. Spuneti-mi 
cum a intrat ticălosul ăsta înăuntru! 


Un luptător care îngenunchease lângă cadavru pentru a-i scotoci prin 
haine ridică o palmă în care sclipeau argintii. 


— Monede, regele meu. Turnate în Skekenhouse. 


— În ultimul timp sunt cam prea multe lucruri ce vin din 
Skekenhouse în castelul meu. 


Fălcile tremurânde ale lui Fynn căpătară o tentă roșie. 


— Monedele Bunicii Wexen, șoimii Bunicii Wexen și, totodată, cererile 
Bunicii Wexen. Cereri adresate mie, Regele Throvenlandului. 


— Dar gândește-te la bunăstarea supușilor voştri, regele meu, încercă 
să-l convingă Mama Kyre, cu zâmbetul încă prezent, însă acum de- 
abia îi atingea gura, iar ochii, nici atât. Gândește-te la Tatăl Pace, la 
Tatăl Porumbeilor, cel care face din pumn... 


— Am înghițit destule insulte în numele Tatălui Pace. 
Roșeaţa se întinsese și în obrajii Regelui Fynn. 


— Odată, Marele Rege era primul dintre frați. Acum dă porunci ca un 
tată. Cum ar trebui oamenii să lupte. Cum ar trebui femeile să facă 
negoț. Cum ar trebui să ne rugăm cu toții. Temple înălțate Zeiţei 
Unice au răsărit în tot Throvenlandul precum ciupercile după ploaie, 
iar eu mi-am ținut gura! 


— A fost înțelept să procedezi așa, zise Mama Kyre, și ar fi înțelept 


Y 


să... 
— Acum Bunica Wexen trimite asasini pe pământul meu? 
— Regele meu, n-avem nicio dovadă... 


Fynn ţipă, întrerupându-și Preoteasa, cu fața-i bucălată devenind din 
rozalie roșu-aprins: 


— În propria mea casă? Ca să-mi otrăvească oaspeţii? 
Împunse cu degetul ca un cârnat înspre cadavru. 

- Sub propriul meu acoperiș, pe cei aflaţi sub protecţia mea? 
— Aș recomanda prudenţă... 


— Așa faci întotdeauna, Mamă Kyre, însă există o limită a răbdării, iar 
Marele Rege a trecut peste ea! 


Roșu tot la faţă, acum îl apucă pe Yarvi de mâna sănătoasă: 


- Spune-i iubitei mele nepoate, Regina Laithlin, și onoratului ei soț 
că au un prieten de nădejde în mine. Un prieten, orice ar fi! Jur! 


Mama Kyre nu mai avea niciun zâmbet pregătit acum, însă Părintele 
Yarvi avea unul cu siguranță. 


— Prietenia ta este tot ce-ţi cer și ei. Și-i ridică regelui mâna în sus. 


Gărzile aclamară această alianță neașteptată dintre Throvenland și 
Gettland cu o oarecare surprindere, în timp ce echipajul Vântului din 
Sud o primi cu o mare ușurare, iar Thorn Bathu trebui să o aplaude 
cel mai tare dintre toți. Uciderea accidentală a unui om făcuse din ea 
o răufăcătoare. Uciderea unui alt om, dar cu intenţie făcuse din ea o 
eroină. 


Insă tot ce putea face era să se uite încruntată la cadavru în timp ce 
era târât afară și să aibă senzaţia că era ceva tare ciudat în toate 
acestea. 


PIERDUT ȘI REGĂSIT 


Brand era beat-criţă. 
Fusese deseori așa în ultimul timp. 


Să încarce marfă la docuri fusese cea mai bună slujbă pe care o 
găsise, iar o zi ca asta îl înseta, desigur. Așa că începuse să bea și 
descoperise că are un adevărat dar pentru asta. Se părea că 
moștenise ceva de la tatăl său, până la urmă. 


Raidul se dovedise un succes răsunător. Insularii se bizuiseră într- 
atât că bunăvoința Marelui Rege îi va ocroti, încât îi surprinseseră 
complet nepregătiți, așa că jumătate din corăbii fuseseră capturate, 
iar cealaltă jumătate, arsă. Brand îi privise pe războinicii 
Gettlandului fălindu-se pe străzile sinuoase din Thorlby atunci când 
debarcaseră, încărcaţi cu prăzi, acoperiți de glorie și felicitati de la 
toate ferestrele. Auzise că Rauk luase doi sclavi și că Sordaf își 
însușise o apărătoare pentru mână din argint. Auzise că Uthil îl 
târâse pe bătrânul Rege Styr gol-goluţ din castelul lui, îl făcuse să 


îngenuncheze și să depună un jurământ de soare și unul de lună că 
nu va mai scoate niciodată sabia din teacă împotriva unui gettlander. 


Doar vești despre fapte eroice, ceva parcă desprins din cântece, și nu 
există nimic pe lumea asta care să te facă să simți că propriile eșecuri 
dor mai tare decât succesele altora. 


Brand merse împleticindu-se ba pe o alee, ba pe alta, printre case, și 
urlă la stele. Mai urlă cineva. Poate stelele, poate vreun om de la o 
fereastră. Nu-i păsa. Nu știa nici încotro se îndreaptă. Nici nu părea 
că mai contează. 


Era pierdut. 

— Îmi fac griji, spusese Rin. 

— la încearcă să vezi cum e să ai toate visurile spulberate, o repezi el. 
Ce i-ar mai fi putut spune și ea? 

Încercase să-i dea pumnalul înapoi. 

— Nu am nevoie de el și nici nu-l merit. 

— L-am făcut pentru tine, spusese ea. Sunt mândră de tine, orice-ar fi. 


Nimic n-o putea face să plângă, însă atunci avea lacrimi în ochi, iar 
lacrimile îl dureau mai mult decât îl duruseră toate bătăile pe care le 
încasase, și fuseseră multe. 


Așa că-i ceru lui Fridlif să-i umple cana din nou. Și din nou. Și din 
nou. lar Fridlif clătină din capul ei cu păr cenușiu, văzând o viață 
tânără irosită așa, însă nu era prima dată, desigur. Să umple căni era 
munca ei. 


Cel puţin, când era beat, Brand putea să pretindă că ceilalți trebuiau 
învinuiți. Hunnan, Thorn, Rauk, Părintele Yarvi, zeii, stelele de 
deasupra, pietrele de sub picioare. Treaz, trebuia să se gândească la 
faptul că el provocase toate astea. 


Se izbi de un zid în întuneric și se învârti în loc, mânia izbucnindu-i 
năvalnic și răcnind: „Am făcut ce se cuvenea!“ Dădu să izbească cu 


pumnul în zid și rată, ceea ce era bine, și căzu în șanț, ceea ce nu era 
la fel de bine. 


Apoi se trezi că se sprijină în mâini, simțindu-se rău. 
- Tu ești Brand? 


- Eram, zise el, ridicându-se pe genunchi și văzând silueta unui om 
sau doi, cine știe. 


- Același Brand care s-a antrenat cu Thorn Bathu? 


El pufni când auzi, însă pufnetul îi făcu greață și aproape vomită din 
nou. 


— Din păcate. 
— Atunci, asta este pentru tine. 


Apa rece îl plesni peste față și el scuipă, încercând să se ridice și 
alunecând la loc în șant. O căldare goală se rostogoli într-o parte pe 
pavaj. Brand își dădu părul din ochi și în raza unei lămpi văzu un 
chip plin de riduri, de încreţituri și de cicatrice și acoperit de barbă. 


— Ar trebui să te pocnesc pentru asta, ticălos bătrân, zise el, însă nu 
prea merita efortul să se ridice iar. 


— Insă apoi te-aș pocni și eu, iar o față spartă nu ti-ar rezolva 
problemele. Cunosc. Am încercat și eu. 


Bătrânul își așeză mâinile pe genunchi și se aplecă aproape de el: 


— Thorn a zis că ai fost cel mai bun dintre cei cu care s-a antrenat. 
Nu-mi pari a fi cel mai bun la nimic, băiete. 


- Timpul n-a fost darnic. 


- Timpul nu este darnic niciodată. Un luptător continuă să lupte, 
chiar și așa. Am crezut că ești și tu un luptător? 


— Am fost, zise Brand. 
Bătrânul înălță o mână mare. 


- Bun. Mă numesc Rulf și am o luptă pentru tine. 


Făcuseră din depozitul luminat de torţe un careu de antrenament, cu 
funii întinse pe jos, pe scânduri, marcându-i marginile. Nu mai erau 
la fel de mulți spectatori cum fusese obișnuit Brand, însă cei care se 
aflau acolo îl făcură pe Brand să-și dorească să se simtă rău din nou. 


Pe unul dintre taburete, cu cheia de la trezoreria regatului lucindu-i 
la piept, stătea Laithlin, Regina de Aur a Gettlandului. Alături de ea 
era omul care fusese odată fiul ei și care acum era Preotul ei, 
Părintele Yarvi. În spatele lor se aflau patru sclavi cu zgărzi din 
argint — doi inglezi uriași, cu securi imense atârnate la centuri și cu 
încruntături aprige pe fețele lor dăltuite în piatră, și două fete ca 


două jumătăți ale unei nuci, ambele cu plete împletite, atât de lungi, 
încât le tineau înfășurate pe mâini. 


Și, sprijinindu-se de peretele mai îndepărtat, cu o cizmă așezată pe 
zidul de piatră și cu zâmbetul acela batjocoritor și puțin cam strâmb 
pe buze, se afla ultimul adversar pe care l-ar fi preferat Brand: Thorn 
Bathu. 


Și, ce era cel mai ciudat, deși petrecuse destule ore de beţie 
învinovățind-o pentru toate necazurile lui, Brand se bucura să-i vadă 
chipul. Mai bucuros decât fusese de mult timp încoace. Nu pentru că 
o plăcea chiar atât de mult, ci pentru că imaginea ei îi reamintea de o 
perioadă în care el încă era mulțumit de sine. Când putea să-și 
imagineze viitorul și când îi plăcea ce vedea. Când se mândrea cu 
speranţele sale și lumea părea plină de provocări. 


— Am crezut că n-o să mai ajungi aici. 

Ea își trase pe mână legăturile unui scut și înșfăcă o sabie din lemn. 
— Am crezut că te-au zdrobit cu pietre, zise Brand. 

— Încă există o posibilitate destul de mare, zise Părintele Yarvi. 


Rulf îl lovi pe Brand cu mâna între omoplați și-l trimise 
împiedicându-se în careu. 


- Haide, sari pe ea, băiete! 


Brand știa că nu are cea mai rapidă gândire și acum se afla și mai 
departe de asta, însă pricepu ce trebuie să facă. Parcurse distanța 
până la armele de antrenament aproape în linie dreaptă și alese o 


sabie și un scut, conștient fiind că ochii reginei îi analizau fiecare 
mișcare. 


Thorn deja analiza ce trebuie să facă. 
— Eşti o priveliște vrednică de milă, zise ea. 


Brand privi în jos la vestă, udă și cam pătată de vomă, și trebui să 
încuviințeze. 


— Așa-i. 

Cuta ce-i apăruse la gură deveni un adevărat rânjet. 

- Nu mi-ai zis tu mereu că după primul atac o să fii un om bogat? 
Asta îl duru. 

- Nu m-am dus. 

- Nu mi te imaginam un laş. 

Ceea ce-l duru și mai tare. Știuse întotdeauna cum să-l înțepe. 

— N-am fost ales, zise el încruntat. 


Thorn izbucni în râs, fără îndoială ca s-o impresioneze pe regină. Nu 
obosea niciodată să peroreze despre cât de mult o admiră pe această 
femeie. 


- lată-mă plină de invidie, așteptându-mă să te găsesc umflându-te 
în pene ca un erou și tot ce găsesc este un băiat cerșetor? 


Brand simţi pe loc o furie rece, alungându-i beţia mai repede decât 
apa rece ca gheaţa. Făcuse mai mult decât să cerșească, fără îndoială. 
Insă adevărul doare cel mai tare. 


Thorn încă mai chicotea la gândul că e foarte isteață. 


— Ai fost întotdeauna un idiot. Hunnan mi-a furat locul, tu cum i-ai 
dat cu piciorul la al tău? 


Lui Brand i-ar fi plăcut să-i spună cum și-l pierduse pe al lui. l-ar fi 
plăcut să-i arunce în față adevărul, însă nu putu să pronunţe 
cuvintele pentru că începuse să mârâie ca un animal, să mârâie din 
ce în ce mai tare, până când camera zumzăi de la mârâitul lui și 
pieptul începu să-i vibreze, cu buzele trase înapoi și cu fălcile 
încleștate atât de strâns, încât părea că dinţii i se vor fărâma, iar 
Thorn se uita încruntată la el peste marginea scutului, de parcă 
Brand înnebunise. Poate chiar înnebunise. 


— Incepeti! strigă Rulf, iar el sări la ea, lovindu-i sabia cu putere și 
izbindu-i atât de tare scutul, încât săriră așchii din el. 


Ea se răsuci rapid, căci întotdeauna era mortal de rapidă, lăsându-și 
suficient spațiu pentru a lovi cu sabia, însă de data asta el nu mai 
ezită. 


El primi lovitura în umăr, de-abia simțind-o, și răcni în timp ce 
înaintă orbește, împingând-o înapoi și dezechilibrând-o, cu ramele 
scuturilor frecându-se una de cealaltă, aproape ridicând-o de la 
pământ în timp ce ea se împiedică de funie și se izbi de zid. Ea 
încercă să-și elibereze sabia, însă el i-o ținea trecută peste umărul 
său, cu neputinţă de folosit, și-i prinse scutul cu mâna stângă, 
trăgându-i-l în jos. Prea apropiați pentru arme, el își aruncă sabia de 


antrenament într-o parte și începu s-o lovească cu pumnul, 
punându-și toată furia și dezamăgirea în lovituri, de parcă ea ar fi 
fost Hunnan, și Yarvi, și toți așa-zișii lui prieteni, cei care nu făcuseră 
absolut nimic decât să-i fure locul, să-i fure viitorul. 


O lovi într-o parte și o auzi gemând, o lovi din nou și ea se chirci, cu 
ochii bulbucați, o lovi din nou și ea se prăbuși greoi la pământ, 
tușind și vomitând la picioarele lui. Probabil c-ar fi continuat s-o 
lovească și cu picioarele dacă Rulf nu l-ar fi prins de gât cu un braţ 
gros și nu l-ar fi tras înapoi. 


— E suficient, cred. 
— Așa-i, murmură el, lăsându-se moale. Mai mult decât suficient. 


Își desfăcu scutul de pe braţ, șocat dintr-odată de ce făcuse și 
nicidecum mândru de el, știind prea bine cum te simţi când ești tu 
cel care încasează o bătaie ca asta. Poate că moștenise ceva mai mult 
de la tatăl său. Nu se simțea de parcă ar fi stat în lumină în acel 
moment. Chiar deloc. 


Regina Laithlin oftă prelung, în timp ce Thorn tușea și scuipa bale 
într-o parte, și se răsuci pe taburet. 


- Mă întrebam când o să ajungi. 


Și doar atunci remarcă Brand încă un privitor, ascuns în umbră, într- 
un colț, sub o pelerină din zdrenţe de diferite nuante de gri. 


— Întotdeauna când sunt cel mai puțin dorită și așteptată. Un glas de 
femeie de sub glugă, cu un accent ciudat. Sau când mi-e foame. 


— Ai văzut-o? întrebă Yarvi. 


— Am avut îndoielnicul privilegiu. 
— Ce crezi? 


- Ea este un dezastru. Este doar mândrie și mânie. Are prea multă 
încredere în ea și totodată prea puţină. Nu se cunoaște pe sine însăși. 


Silueta își trase gluga în jos. O femeie cu piele negricioasă, cu o față 
la fel de slabă ca foametea și cu părul ras, de rămăseseră doar tuleie. 
Se scobi în nas cu arătătoru-i lung și examină rezultatele cu atenţie, 
apoi le aruncă pe jos. 


— Fata e proastă ca o buturugă. Mai rău. Cele mai multe buturugi au 
demnitatea de-a putrezi fără să deranjeze pe nimeni. 


— Sunt chiar aici, reuși Thorn să șuiere stând în genunchi. 
— Chiar unde te-a lăsat băiatul beat. 


Femeia îi aruncă lui Brand un zâmbet ce părea să conţină prea mulți 
dinți. 


- Pe el îl plac, totuși, este frumos și disperat. Combinația mea 
favorită. 


— Se poate face ceva cu ea? întrebă Yarvi. 
— Intotdeauna se poate face ceva, dacă depui suficient efort. 


Femeia se desprinse de lângă perete. Avea cel mai ciudat mod de-a 
merge — șerpuind, smucindu-se, pășind țanțoș — de parcă dansa 
după o muzică doar de ea auzită. 


— Cât de mult efort ești dispus să răsplătești ca să-mi pierd timpul cu 
carcasa ei fără valoare, aceasta-i întrebarea? Deja îmi ești dator, la 
urma urmei. 


Un braţ lung țâșni de sub pelerină, ținând ceva în palmă. 


Era o cutie cât o mână de copil, probabil — închisă la culoare, pătrată, 
perfectă, cu un scris cu litere din aur săpat în capac. Brand își simţi 
ochii atrași de ea. Îi trebui un efort să nu se tragă mai aproape, să o 
vadă mai bine. Și Thorn privea cu atenție. Și Rulf. Și sclavii reginei. 
Cu toţii fascinați și înfricoșați în același timp, de parcă se uitau la o 
rană îngrozitoare. Niciunul dintre ei nu putea să citească, desigur, 
însă nu trebuia să fii Preot ca să-ți dai seama că pe cutie erau litere 
de-ale elfilor. Litere scrise înainte de Sfărâmarea Zeiţei. 


Părintele Yarvi înghiți în sec și, cu singurul deget de la mâna-i 
schiloadă, deschise cutia. Orice ar fi fost înăuntru iradia o lumină 
slabă. O lumină ce se lovea de adânciturile de pe faţa Preotului în 
timp ce acesta rămase cu gura căscată, reflectându-se în ochii ce 
începură să se caște ai Reginei Laithlin, despre care cu o clipă înainte 
Brand crezuse că nimic n-ar putea s-o surprindă. 


— Pe zei! șopti ea. O ai. 


Femeia făcu o reverență pretențioasă, iar tivul pelerinei sale stârni un 
norișor de rumeguș de pe podeaua depozitului. 


— Livrez ce am promis, cea mai de preț regină a mea. 
— Deci încă funcționează? 


— Vrei s-o fac să meargă? 


- Nu, zise Părintele Yarvi. Fă-o să meargă pentru Împărăteasa din 
Sud, nu înainte. 


- Mai e chestiunea cu privire la... 


Fără să-și ia ochii de la cutie, Regina scoase o foaie de hârtie 
împăturită. 


- Toate datoriile îți sunt anulate. 
- Singura chestiune pe care o aveam în minte. 
Femeia cu piele neagră se încruntă când o luă între degete. 


— Am fost numită vrăjitoare înainte, însă aici chiar e o vrăjitorie, să 
închizi o așa cantitate de aur într-o bucăţică de hârtie. 


— Vremurile se schimbă, murmură Părintele Yarvi, și închise cutia, 
făcând lumina din ea să dispară. 


Numai atunci își dădu seama Brand că-și ținuse respirația, așa că 
expiră încet-încet. 


— Găsește un echipaj pentru noi, Rulf, știi de care. 
— Din cei duri, bănuiesc, zise bătrânul războinic. 


— Vâslași și luptători. Proscriși și disperaţi. Oameni care nu se 
înmoaie la vărsarea de sânge sau la vederea lui. Călătoria este lungă 
și așteptările nu pot fi mai mari de-atât. Vreau oameni care n-au 
nimic de pierdut. 


— Genul meu de echipaj! 


Femeia cu pielea neagră se plesni cu palma peste pulpă: 
— Trece-mă prima pe listă! 


Se strecură printre taburete, păși țanţoș până lângă Brand și, pentru 
o clipă, gluga zdrenţăroasă i se dădu la o parte și Brand întrezări 
sclipirea oțelului. 


— Pot să-ți cumpăr o băutură, tinere? 
— Cred că băiatul a băut destul. 


Ochii cenușii ai Reginei Laithlin erau aţintiți asupra lui, la fel ca și 
ochii celor patru sclavi, așa că Brand înghiţi în sec, simțindu-și dintr- 
odată gura foarte uscată. 


— Deși primul meu soț mi-a dăruit doi fii, pentru care voi fi 
întotdeauna recunoscătoare, el bea prea mult. Ceea ce-l răpune pe un 
bărbat rău. Pe unul bun îl distruge. 


- Eu... am decis să mă las, regina mea, bălmăji Brand. 


Știu atunci că n-o să se mai întoarcă la ale sale. La cana cu bere, la 
cerșit sau la încărcatul pe docuri. 


Femeia cea neagră își dezumflă obrajii de dezamăgire în timp ce se 
îndrepta către ușă. 


— Tinerii din ziua de azi nu mai au nicio ambiţie în ei. 
Laithlin o ignoră. 


— Felul în care lupti îmi amintește de un vechi prieten. 


— Mulţumesc... 
— Nu-mi mulţumi. A trebuit să îl ucid. 


Regina Gettlandului îi întoarse spatele, cu sclavii urmând-o 
numaidecât. 


— Am un echipaj de adunat. 

Rulf îl luă pe Brand sub aripă. 

- Și, fără îndoială, șanțului i s-a făcut dor de tine... 
— Se va descurca și fără mine. 


Rulf era puternic, însă Brand nu se mișca. Își aduse aminte cum se 
simţise când se luptase, cum fusese când câștigase și atunci fu sigur 
că știe care e lucrul ce se cuvine să fie făcut, mai sigur decât fusese în 
toată viaţa lui. 


- Norocul să fie cu tine, bătrâne, zise el. Acum trebuie să strângi cu 
unul mai puțin. 


Rulf pufni. 


— Asta n-o să fie o plimbărică de două zile, băiete, nici măcar un raid 
asupra insularilor. Ne îndreptăm către îndepărtatul Râu Divin și 
apoi în jos, pe Râul Interzis, prin ținuturile înalte și dincolo de ele. 
Mergem să vorbim cu Prinţul Kalyivului. Să cerem o audienţă la 
Împărăteasa din Sud, în chiar inima Primului dintre Orașe! Tot felul 
de pericole în această călătorie, chiar și dacă nu urmărești să creezi 
alianțe împotriva celui mai puternic om din lume. Vom fi plecați luni 
de zile. Dacă o să ne mai întoarcem vreodată. 


Brand înghiţi în sec. Pericole, fără îndoială, dar și ocazii prielnice. 
Oamenii se umpleau de glorie pe Râul Divin. Oamenii câștigau averi 
dincolo de el. 


— Ai nevoie de vâslași? zise el. Pot să trag de-o vâslă. Ai nevoie să 
ridice cineva ceva greu? Pot să ridic o greutate. Ai nevoie de 
luptători? 


Brand arătă cu capul înspre Thorn, care reușise să se scoale în 
picioare, tresărind când își masă coastele rănite. 


- Pot să lupt. Ai nevoie de oameni care n-au nimic de pierdut? Nu 
căuta în altă parte. 


Rulf deschise gura, însă Părintele Yarvi i-o luă înainte. 


— Drumul poate fi dificil, însă trebuie să netezim calea pentru Tatăl 
Pace. Mergem să găsim aliați. 


Preotul încuviință ușor din cap către Brand. 


— S-ar putea să avem nevoie la bord de un om ce se mai gândește din 
când în când să facă ce se cuvine. Dă-i o plăcută, Rulf. 


Bătrânul războinic se scărpină în barba cenușie. 


— Al tău o să fie cel mai prost loc, băiete. Cel mai prost loc, pentru 
cele mai mici recompense. Ultima vâslă. 


Iși smuci capul către Thorn. 


- Faţă în faţă cu creatura aia. 


Thorn îi aruncă o încruntătură aprigă lui Brand și scuipă, însă pe el îl 
făcu doar să surâdă. Își văzu iar viitorul deschizându-se și-i plăcu ce 
văzu. În comparație cu munca de hamal pe docuri, îi plăcea foarte 
mult ce vedea. 


- Abia aştept. 


Îi smulse din mână lui Rulf plăcuța cu porumbelul Preoteselor săpat 
pe o parte și strânse degetele dureros de tare în jurul ei. 


Se părea că Mama Război găsise un echipaj pentru el în cele din 
urmă. Sau poate Tatăl Pace îi găsise. 


H 


DIVIN ŞI INTERZIS 


PRIMA LECŢIE 


Vântul din Sud se clătina pe valuri, expunându-și vâslele și pânzele 
noi, de curând vopsită și aprovizionată cu produse proaspete, 
puternică și elegantă ca un câine de curse și cu porumbeii 
Preoteselor scânteind alb, orbitor la prora înaltă și la pupă. Era, fără 
discuție, o corabie mândră. O corabie potrivită unor scopuri nobile, 
demne să li se închine cântece. 


Din păcate, noul ei echipaj nu era deloc pe măsura ei. 
- Par a fi... 


Mama lui Thorn găsea întotdeauna un mod delicat de-a spune 
lucrurilor pe nume, însă chiar și ea rămase blocată. 


— Un grup pestrit. 


— Infricoșător este cuvântul asupra căruia m-am oprit eu, mormăi 
Thorn. 


La fel de bine s-ar fi putut opri pe drum asupra unor descrieri ca 
disperat, dezgustător sau din topor. Toate trei păreau potrivite 
pentru adunătura ce se târa la bordul Vântului din Sud sau pe cheiul 
de lângă ea, ridicând saci și butoaie, trăgând de funii, împingând, 
răcnind, râzând, amenințând, totul sub privirea vigilentă a Părintelui 
Yarvi. 


Luptători, fără-ndoială, însă arătând mai degrabă ca niște banditi, 
decât ca niște luptători. Oameni cu multe cicatrice și cu puține 
scrupule. Oameni cu bărbi desfăcute în două sau împletite în codițe, 
rași în feluri ciudate sau cu părul decolorat și ciuntit și ridicat în ţepi. 
Oameni ale căror veșminte erau zdrențuite, dar cu brațele 
musculoase, cu gâtul gros și cu degete bătătorite scânteind de cercuri 
din aur și argint, arătând lumii cât de preţioși se credeau. 


Thorn încerca să-și imagineze muntele de cadavre pe care ceata asta 
ar fi putut să-l strângă laolaltă, însă nici ea nu era una ușor de 
intimidat. Mai ales când nu mai avea încotro. Își lăsă jos cufărul cu 
tot ce avea în el, cu sabia veche a tatălui ei înfășurată într-o pânză 
uleiată așezată deasupra. Afișă cea mai dârză expresie, se duse la cel 
mai mătăhălos om pe care îl zări și-l bătu pe umăr. 


— Eu sunt Thorn Bathu. 
— Eu sunt Dosduvoi. 


Se trezi că se uită cu asprime la una dintre cele mai mari căpățâni pe 
care le văzuse vreodată, cu trăsături mici adunate în centrul figurii 
bucălate, care se înălța atât de mult deasupra, ei încât la început 
crezu că proprietarul ei stă cocoțat pe o cutie. 


— Ce ghinion te aduce pe aici, fată? întrebă el, cu un dram de tristeţe 
în glas. 


Thirn își dori să aibă un alt răspuns, însă se răsti: 

- Navighez cu tine. 

Faţa lui se strânse parcă și mai mult când se încruntă: 

- De-a lungul Râului Divin, spre Kalyiv și dincolo de el? 

Ea-și ridică bărbia în sus așa cum făcea de obicei. 

- Dacă nava va pluti cu așa multă carne la bord. 

— Înseamnă că va trebui să echilibrăm băncile cu unii ceva mai mici. 


Vorbele veniră de la un bărbat ce era exact opusul lui Dosduvoi: mic 
și dur, în timp ce Dosduvoi era mare și moale. Avea cel mai ascuțit 
smoc de păr și cea mai nebunească privire pe care le văzuse Thorn 
vreodată, cu ochi de un albastru strălucitor, lucind umezi și îngropați 
adânc în orbite. 


- Numele meu este Odda, faimos în jurul Mării Sfărâmate. 
— Faimos pentru ce? 


- Pentru tot felul de motive, răspunse el, arătându-le un zâmbet 
galben și lupesc, iar ea văzu că avea dinții din față piliți anume ca 
niște colți și cu striații care arătau ca e un ucigaș. De-abia aştept să 
navighez alături de tine. 


— Și eu la fel, reuși Thorn să croncăne, făcând un pas înapoi fără să 
vrea și aproape împiedicându-se de cineva din spate. 


Odda privi în sus în timp ce ea se întorcea, iar Thorn, cu expresia 
dârză sau nu, se dădu iar înapoi, făcându-se mică. O cicatrice 
enormă începea de la coada ochiului, care era tras mult într-o parte, 
expunând pleoapa roz pe dinăuntru, se arcuia de-a lungul obrazului 
nebărbierit și trecea prin centrul ambelor buze. Ca să înrăutățească și 
mai mult lucrurile, ea își dădu seama, după părul lui, lung și împletit 
în cozi trase în jurul feței, că vor naviga alături de un vansterman. 


El îi întâmpină spaima prost disimulată cu o privire goală și stâmbă, 
mai îngrozitoare decât orice mârâit, și-i spuse cu blândețe: 


— Eu sunt Fror. 


Thorn putea să se arate slabă sau să se umfle în pene și înțelese că nu 
avea de ales, așa că își umflă obrajii și se răsti: 


— Cum ai căpătat cicatricea? 

— Cum ai căpătat tu cicatricea? 
Thorn se încruntă. 

— Ce cicatrice? 


— Asta-i fața pe care ti-au dăruit-o zeii? Și, cu un zâmbet subţire, 
vanstermanul se întoarse la încolăcitul funiei. 


— Tatăl Pace să ne ocrotească, scheună mama lui Thorn în timp ce 
trecea de el. Infricoșători este un cuvânt potrivit pentru ei. 


— Ei vor fi cei înfricoșați de mine în curând, zise Thorn, dorindu-și, 
nu pentru prima dată, ca, dacă afirmi ceva suficient de încrezător, să 
se și îndeplinească. 


— Asta este un lucru bun? 


Mama ei se holba la un bărbat cu capul ras, ce avea tatuate pe față 
crimele comise, ce scotea un râs spart alături de un prieten osos cu 
braţe acoperite de bube ce se cojeau. 


— Să le fie teamă de tine unor astfel de oameni? 
— Mai bine să se teamă ei de tine decât să fii tu cel care se teme. 


Cuvintele tatălui său și, ca de obicei, mama sa era pregătită pentru 
ele. 


— Astea sunt singurele alegeri pe care le ai în viață? 
- Astea sunt cele două alegeri ale unui războinic. 


Ori de câte ori Thorn schimba mai mult de zece cuvinte cu mama ei, 
ajungea să apere o poziție imposibil de apărat. Știa ce va urma. De ce 
să te lupti atât de tare ca să devii un războinic, când tot ce poți câștiga este 
teamă? Însă mama ei își ținu gura, palidă și speriată, făcând-o pe 
Thorn să se simtă din ce în ce mai vinovată, deși furia îi era în 
creștere. Ca întotdeauna. 


— Poţi să te întorci în orice clipă acasă, se răsti Thorn. 


— Vreau să-mi văd singurul copil cum pleacă. Poţi să-mi oferi măcar 
asta? Părintele Yarvi spune că s-ar putea să fiți plecați un an. Vocea 
mamei sale căpătă o inflexiune enervantă. Dacă o să te mai întorci 
vreodată... 


— Porumbiţele mele, nu vă fie teamă! 


Thorn sări în sus când cineva îi cuprinse umerii un braț. Femeia 
ciudată care-o urmărise pe Thorn luptându-se cu Brand acum câteva 
zile își băgă căpățâna cu tuleie cenușii între ea și mama sa: 


— In mod înțelept, Părintele Yarvi a încredințat educația fiicei tale în 
mâinile mele iscusite. 


Thorn nu-și imaginase că moralul ei ar putea scădea și mai mult, 
însă zeii găsiseră o cale. 


- Educaţia? 


Femeia le îmbrățișă și mai strâns, mirosind ca un amestec de 
transpiratie, mirodenii, ierburi aromate și pișat. 


— Aici eu o să predau, iar tu ai să înveți. 


— Și cine... Mama lui Thorn îi aruncă o privire nervoasă femeii 
zdrenţăroase: Sau ce... ești? 


— În ultima perioadă, o hoaţă. Când asta transformă nervozitatea în 
alarmare, adăugă senină: dar și o ucigașă experimentată, de 
asemnea! Și navigatoare, luptătoare în ring, astronomă, exploratoare, 
istoric, poetă, șantajistă, fabricant de bere... Probabil c-am uitat vreo 
câteva. Să nu mai pomenesc și un profet amator desăvârșit! 


Bătrâna râcâi o pată de găinaț proaspăt de pe un pilon, îi încercă 
textura cu degetul mare, îl mirosi îndeaproape, păru pe punctul de 
a-l gusta, apoi hotărî că mai bine nu și șterse mizeria negru cu alb de 
mantia-i zdrenţuită. 


- De rău augur, mormăi ea, uitându-se la pescărușii ce se roteau. 
Adăugați la toate astea experiența mea de netăgăduit în... — făcu o 


rotire sugestivă din șolduri — artele romantice și puteţi să vă dați 
seama, porumbițele mele, că sunt puţine lucruri care s-o intereseze 
pe o tânără din ziua de azi pe care eu să nu fiu mai mult decât 
îndreptățită să i le predau fiicei tale. 


Pe Thorn ar fi trebuit să o bucure rara priveliște a mamei sale rămase 
fără cuvinte, însă amutise, la rândul ei. 


— Thorn Bathu! Rulf își făcu loc cu umerii prin înghesuială. Ai 
întârziat! Mișcă-ţi fundul slăbănog de pe chei și apucă-te să muti 
sacii ăia, prietenul tău, Brand deja... Înghiţi în sec: Nu știam că ai o 
soră. 


Thorn plescăi din limbă cu acreală: 
— Mamă. 
- Cu siguranță nu! 


Rulf își netezi barba cu degetele, încercând zadarnic să îmblânzească 
încâlceala maro cu gri: 


- Dacă poti suporta un compliment din partea unui luptător bătrân 
și simplu, frumuseţea ta luminează aceste docuri ca o lampă în 
amurg. 


Aruncă o privire la cheia de argint de la pieptul ei. 
- Soţul tău trebuie să fie... 


Mama lui Thorn putu să suporte complimentul. Ba chiar se agăță de 
el cu ambele mâini. 


- Mort, zise ea repede. Se împlinesc opt ani de când i-am ridicat un 
tumul. 


— Îmi pare rău să aud asta, spuse el, deși numai îndurerat nu părea. 
Eu sunt Rulf, cârmaciul de pe Vântul din Sud. O fi părând echipajul 
dur, însă am învăţat să nu mă încred niciodată într-unul slab. Eu i- 
am ales pe acești oameni și fiecare știe să-și vadă de treabă. Thorn va 
vâsli chiar sub nasul meu și o voi trata la fel de gingaș și de grijuliu 
ca pe propria mea fiică. 


Thorn își dădu ochii peste cap, însă era un efort zadarnic. 
— Ai copii? întrebă mama ei. 


— Doi fii, însă au trecut ani buni de când nu i-am mai văzut. Soarta 
m-a despărțit de familia mea de prea mult timp. 


— Ar fi vreo șansă să te separe și de a mea? mormăi Thorn. 


- Șșșt, șuieră mama ei, fără să-și ia ochii de la Rulf și, mai ales, de la 

lanţul gros de aur pe care îl purta. Ar fi o mare ușurare să știu că un 
om de încredere va avea grijă de siguranţa fiicei mele. Așa arțăgoasă 
cum e ea, Hild este tot ce am. 


Multe vânturi puternice și, fără îndoială, o mare cantitate de bere 
tare îi rumeniseră obrajii lui Rulf, însă lui Thorn i se păru că îl vede 
roșind chiar și așa. 


- Probabil că mulți nu vor fi de acord cu încrederea ce mi se poate 
acorda, dar să am grijă de confortul fiicei tale va fi cea mai mare 
străduință a mea. 


Mama lui Thorn afișă un zâmbet prostesc. 


— Ce altceva am mai putea promite? 
- Zei, șuieră Thorn, întorcându-le spatele. 


Singurul lucru care-i displăcea mai tare decât să fie cocoloșită era să 
fie ignorată. 


Brinyolf, Cel Ce Alcătuia Rugile, sacrificase un animal nevinovat și 
mânjise cu sânge monstrul de la prora Vântului din Sud, înroșindu-și 
încheieturile și cerând binecuvântarea de la Marea Mamă, de la Cea 
Care Găsește Cursul și de la Cel Care Ghidează Săgeata, precum și 
de la alte douăsprezece zeități mai mici, de ale căror nume Thorn 
nici nu mai auzise înainte. Ea nu fusese niciodată genul care să se 
roage și se îndoia tare mult că vremea ar fi trebuit s-o intereseze și ea 
prea tare. 


— Cum ajunge o fată într-un echipaj de luptători? 


Se răsuci ca să vadă un băiat ce se uita la ea. Thorn socoti că avea 
cam paisprezece ani. Era slab, cu ochi strălucitori și stăpânit de o 
agitație nervoasă, cu un ciuf de păr nisipiu și cu primele tuleie de 
barbă pe maxilaru-i ascuţit. 


Se încruntă la el. 
— Vrei să spui că n-ar trebui să fiu aici? 


- Nu depinde de mine cine este ales, zise și ridică din umeri, nici 
speriat, nici disprețuitor. Doar întreb cum ai ajuns aici. 


— Las-o în pace! 


O femeie micuță și subțire îi dădu băiatului o palmă după ureche. 


- Nu ti-am spus să-ți cauţi ceva de făcut? 


Câteva piese din bronz se legănau pe un șnur în jurul gâtului, în 
timp ce-l conducea către Vântul din Sud, ceea ce spunea despre ea că 
ori este o comerciantă, ori avea în grijă o magazie, deci o persoană în 
care se poate avea încredere. 


- Eu sunt Safrit, zise ea, înfigându-și mâinile în șolduri. Băiatul cu 
întrebările este fiul meu, Koll. Încă mai trebuie să-și dea seama că 
începi să devii conștient de dimensiunea propriei ignorante cu cât 
înveți mai mult. Nu vrea să facă rău. 


- Nici eu, zise Thorn, însă se pare că fac destul de mult chiar și așa. 
Safrit rânji. 


— Este un obicei pentru unii dintre noi. Eu mă aflu aici ca să am grijă 
de provizii, să gătesc și să păzesc încărcătura. Jos labele, înţelegi? 


— Credeam că ținta noastră este să câștigăm prieteni de partea 
Gettlandului? Ducem și o încărcătură cu noi? 


- Blănuri, roua copacilor, fildeș de morsă, printre... alte lucruri. 


Safrit aruncă o privire încruntată înspre cufărul îmbrăcat în fier ce 
era legat cu un lanţ aproape de catarg. 


- Misiunea noastră este în primul rând de a vorbi în numele Tatălui 
Pace, însă Regina Laithlin a finanţat această expediţie. 


— Ha! Și iată o femeie care în viața ei n-a ratat opocazia de-a obţine 
câștig! 


- De ce aș face-o? 


Thorn se întoarse din nou și se pomeni uitându-se în ochii reginei, 
de la o distanță nu mai mare de un pas. Unii oameni sunt mai 
impresionanți de la depărtare, însă Laithlin reprezenta exact opusul, 
strălucind ca Soarele Mamă și aspră precum Mama Război, cu 
impresionanta cheie de la trezorerie lucindu-i pe piept, cu sclavii, cu 
gărzile și cu servitorii strânși dezaprobator în spatele ei. 


- O, zei... adică, iartă-mă, regina mea. Thorn se fâstâci grăbindu-se 
să cadă într-un genunchi, deja îmbujorată, își pierdu echilibrul și 
aproape se prăvăli peste fusta de mătase a lui Laithlin încercând să 
și-l recapete. Îmi pare rău, nu m-am priceput niciodată prea bine să 
îngenunchez... 


— Poate ar trebui să exersezi. 


Regina era pe-atât de diferită de mama lui Thorn pe cât era posibil 
pentru două femei de aceeași vârstă — nu exagerat de moale și 
circumspectă, ci dură și strălucitoare ca un diamant șlefuit și directă 
ca un pumn în față. 


— Este o onoare să navigăm sub protecţia ta, îndrugă Thorn. Jur să-l 
slujesc pe fiul tău cât pot de bine... pe Părintele Yarvi, adică, zise ea 
dându-și seama că el nu mai era fiul ei, să-l servesc cât pot de bine pe 
Preotul tău... 


— Tu ești fata care a jurat să-l bată pe acel băiat chiar înainte ca el să te 
bată pe tine. Regina de Aur ridică o sprânceană. Proștii se laudă cu 
ce vor face. Eroii o și îndeplinesc. 


Il chemă aproape pe unul dintre servitori cu un pocnet din degete și 
începu să murmure instrucțiuni în timp ce deja se îndepărta. 


Probabil că Thorn nici nu s-ar mai fi ridicat din genunchi dacă Safrit 
nu ar fi apucat-o de subsuori și n-ar fi ridicat-o în sus. 


— Cred că te place. 
— Cum îi tratează pe cei pe care nu îi place? 
- Roagă-te să nu afli niciodată. 


Safrit se luă cu mâinile de cap când văzu că fiul ei se cățărase pe 
catarg cu agilitatea unei maimute și că stătea cocoţat pe vergă mult 
deasupra lor, verificând nodurile ce țineau pânza legată. 


— Pentru numele zeilor, Koll, dă-te jos de-acolo! 


- Mi-ai spus să mă fac util! strigă și el la ea, desprinzându-și ambele 
mâini din jurul trinchetului 2 pentru a ridica din umeri cu 
nonșalanță. 


— Și cât de util te vei face când vei plonja spre neființă, prostule? 
— Sunt așa de bucuros că ai hotărât să ne însoțești. 


Thorn se mai întoarse o dată, pentru a-l găsi pe Părintele Yarvi 
alături de ea și pe bătrâna cheală lângă el. 


- Am făcut un jurământ, nu-i așa? murmură Thorn drept răspuns. 


— Să îndeplinești orice serviciu consider eu că ţi se potrivește, dacă- 
mi amintesc bine. 


Femeia neagră chicoti încet, doar pentru ea. 


- O, dar ordinea asta a cuvintelor este groaznic de vagă. 


- Nu-i așa? zise Yarvi. Mă bucur să văd că faci cunoștință cu 
echipajul. 


Thorn aruncă o privire în jurul lor și strâmbă când își văzu mama 
încă antrenată în conversaţia cu Rulf. 


— Pare a fi o frăție unită de scopuri nobile. 

— Se pune prea mare preţ pe nobleţe. Ai întâlnit-o pe Skifr, nu? 

— Tu ești Skifr? 

Thorn o privi pe femeia cu piele neagră dintr-un alt unghi: 

— Hoata de relicve? Criminala? Cea atât de căutată de Bunica Wexen? 


Skifr își adulmecă degetele, încă mânjite cu ceva de culoare gri, și se 
încruntă de parcă n-ar fi putut ghici cum au ajuns acolo rămășițele 
de găinaț. 


— Cât despre faptul că sunt numită o hoaţă, relicvele doar zăceau pe 
jos în Strokom. Lăsaţi-i pe elfi să mă acuze! Despre acuzaţia că aș fi o 
criminală, ei bine, diferența dintre criminală și eroină constă în cine 
sunt cei omorâți. lar despre faptul că sunt căutată, ei bine, caracterul 
meu plăcut m-a făcut întotdeauna populară. Părintele Yarvi m-a 
tocmit ca să fac... anumite lucruri, însă, printre altele, pentru motive 
numai de el știute — și-și îndesă un deget arătător lung în pieptul lui 
Thorn —, să te învăţ să lupti. 


- Pot să lupt, mârâi Thorn, adoptând atitudinea cea mai războinică 
de care era în stare. 


Skifr își dădu capul ras pe spate și începu să râdă. 


- Nu tropăitul ăla caraghios pe care l-am văzut eu. Părintele Yarvi 
mă plătește să te fac mortală. 


Și, cu o viteză năucitoare, Skifr o plesni pe Thorn cu palma peste 
față, suficient de puternic încât s-o dărâme peste un butoi. 


— Pentru ce-a fost asta? zise ea, cu o mână apăsată peste obrazul 
amortit. 


- Prima ta lecţie. Să fii întotdeauna pregătită. Dacă te pot lovi, meriti 
să fii lovită. 


- Presupun că același lucru este valabil și pentru tine. 
Skifr îi zâmbi larg. 
— Desigur. 


Thorn se repezi la ea, dar întâlni doar aerul. Se împiedică, cu brațele 
răsucite la spate și șipcile murdare ale cheiului o izbiră în faţă. 
Strigătul ei de luptă se transformă într-un țipăt șocat și apoi, în timp 
ce degetul mic îi era răsucit cu brutalitate, într-un geamăt prelung de 
durere. 


— Incă mai crezi că nu te pot învăţa nimic? 


- Nu! Nu! scânci Thorn, zbătându-se neajutorată în timp ce junghiuri 
arzătoare îi străbăteau toate încheieturile brațului. Sunt dornică să 
învăţ 


— Și prima ta lecţie? 


- Dacă pot fi lovită, o merit! 


Degetul îi fu eliberat. 


- Durerea este cel mai bun profesor, așa cum o să descoperi în 
curând. 


Thorn se ridică cu greu în genunchi, scuturându-și mâna ce-i pulsa, 
pentru a-l găsi pe vechiul ei prieten, Brand, stând în picioare în fața 
ei, cu un sac pe umeri și cu un rânjet pe față. 


Skifr îi răspunse tot cu un rânjet. 
— Amuzant, nu? 
- Putin, zise Brand. 


Skifr îl plesni și pe el cu palma peste obraz și el se împletici în spate, 
lovindu-se de un stâlp, scăpându-și sacul pe picior și rămânând 
acolo, clipind prostește. 


- Mă înveți cum să lupt? 


- Nu. Dar nu văd niciun motiv pentru care n-ar trebui să fii și tu 
pregătit. 


- Thorn? Mama ei îi întindea mâna ca să o ajute. Ce s-a întâmplat? 
Thorn îi ignoră mâna dinadins. 


- Bănuiesc că ai ști, dacă te-ai uita după fiica ta, în loc să-i faci ochi 
dulci cârmaciului nostru. 


— Pe zei, Hild, tu chiar nu poți să ierți nimic, nu? 


— Tatăl meu îmi zicea Thorn, la naiba! 


— A... tatăl tău, da, lui i-ai ierta orice... 
-— Poate doar pentru că este mort. 
Ochii mamei lui Thorn erau deja plini de lacrimi, ca de obicei. 


- Câteodată mă gândesc că ai fi mai fericită dacă aș fi murit și eu cu 
el. 


— Câteodată mă gândesc că aș fi! 


Și Thorn își luă cufărul, în care se auzea sabia tatălui ei zdrăngănind, 
și-l așeză pe umeri și plecă tropăind înspre corabie. 


— Imi place temperamentul ei dificil, o auzi pe Skifr spunând în urma 
sa. In curând o să reușim să-l canalizăm în direcția care trebuie. 


Urcară la bord unul câte unul și își așezară cuferele la locul lor. Spre 
dezgustul lui Thorn, Brand se așeză la vâsla din spatele ei, cei doi 
aproape căzând unul în poala celuilalt din cauza formei pe care o 
aveau pereții navei. 


— Să nu care cumva să-mi atingi nici măcar cotul! mârâi ea, într-o 
dispoziție mai sumbră ca oricând. 


Brand doar clătină obosit din cap. 
- N-aș putea să mă arunc în mare, pur și simplu? 
— Ai putea? Ar fi perfect. 


— Pe zei! murmură Rulf, așezat la locul lui, pe platforma de deasupra 
lor. O să trebuiască să stau să vă ascult cum vă repeziți unul la altul 


tot drumul până la Râul Divin, ca o pereche de pisici gata de 
împerechere? 


- Mai mult decât probabil, zise Părintele Yarvi, mijind ochii și 
privind în sus. 


Cerul era acoperit de nori groși, iar Soarele Mamă de-abia era o pată 
după ei. 


- Proastă vreme ca să pornim la drum! 


— Ghinion de vreme rea! bombăni Dosduvoi de la vâsla lui așezată 
undeva în mijlocul navei. Groaznic ghinion de vreme rea! 


Rulf expiră zgomotos, dezumflându-și obrajii cu barbă cenușie. 
— Pe o vreme ca asta mi-aș fi dorit s-o fi avut pe Sumael cu noi. 


— Pe o vreme ca asta și pe orice fel de vreme, zise Părintele Yarvi, 
oftând din greu. 


— Cine e Sumael? murmură Brand. 
Thorn ridică din umeri. 
— De unde dracu’ să știu eu? Mie nu-mi spune nimeni nimic. 


Regina Laithlin îi privi ținându-și o palmă pe pântecele umflat de 
sarcină, apoi dădu scurt din cap către Părintele Yarvi și se întoarse 
îndreptându-se către oraș, cu ceata de sclavi și de servitori 
precipitându-se în urma ei. Oamenii care alcătuiau echipajul erau 
genul nestatornic, așa că doar o mulțime amărâtă și puțin numeroasă 
rămăsese să-și ia rămas-bun de la ei. Mama lui Thorn era în această 
mulțime, cu lacrimile brăzdându-i obrajii și cu mâna ridicată în semn 


de adio până când cheiul rămase o pată în depărtări, apoi Citadela 
din Thorlby rămase doar o crăpătură zdrențuită, apoi Gettlandul se 
pierdu încet-încet, dispărând dincolo de linia cenușie ce reprezenta 
locul unde Marea Mamă se unea cu cerul. 


Ce trebuie să știi despre vâslit este că stai cu spatele la direcția de 
înaintare. Privind întotdeauna înspre trecut, niciodată înspre viitor. 
Intotdeauna văzând ce ai pierdut, niciodată ce ai de câștigat. 


Thorn afișă expresia de dârzenie, ca întotdeauna, însă o expresie de 
dârzenie poate fi ceva trecător. Rulf miji ochii în față, către orizont. 
Brand continuă să tragă de vâslă. Dacă vreunul dintre ei o văzu cum 
își șterge lacrimile cu mâneca nu avu nimic de zis. 


A DOUA LECŢIE 


Roystock era o harababură împuțită de magazine din lemn, așezate 
unele peste altele și înghesuite pe o insulă putredă din gura Râului 
Divin. Locul dădea pe dinafară de cerșetori zgomotoși și de pirați 
plini de sine, de docheri cu mâini aspre și de negustori cu limba 
mieroasă. Cheiurile sale precare erau sufocate de corăbii bizare cu 
echipaje pestrițe și cu încărcături și mai bizare, care își făceau 
provizii de apă și de mâncare și care dădeau la schimb bunuri și 
sclavi. 


— La dracu’, am nevoie de o băutură! mârâi Odda, în timp ce Vântul 
din Sud se freca de cheiul de care era legată, iar Koll sărea pe mal 
pentru a o lega mai bine. 


- M-aș putea lăsa convins să vin cu tine, zise Dosduvoi. Atât timp cât 
nu este vorba și despre zaruri. N-am noroc la zaruri. 


Brand ar fi putut jura că Vântul din Sud se mai ridicase câteva degete 
din apă după ce acesta sărise pe mal. 


- Nu vii și tu cu noi, băiete? îl întrebă uriașul. 


Era o tentaţie grozavă după infernul acela de muncă epuizantă și de 
cuvinte grele, vreme proastă și temperamente dificile prin care 
trecuseră de-a lungul drumului prin Marea Sfărâmată. Speranţele lui 
Brand într-o călătorie minunată se dovediseră până acum mai 
minunate decât călătoria în sine, echipajul se dovedise a fi mai puțin 
prietenos și mai puțin unit pentru îndeplinirea unui țel comun decât 
un cuib de vipere, scuipând venin unul la altul ca și cum călătoria lor 
era o întrecere ce n-ar fi putut avea decât un singur câștigător. 


Odda scuipă dezgustat. 

— Un singur pahar de băutură n-a făcut rău nimănui! 

- Unul singur n-a făcut, zise Rulf. 

— Să mă opresc la unul singur este problema mea, zise Brand. 
- De altfel, am ceva mai bun de făcut pentru el. 


Skifr alunecă printre Brand și Thorn, cu un brat lung încolăcit în 
jurul gâturilor celor doi. 


— Înhăţaţi niște arme, mlădițele mele. Deja ar fi trebuit să începem 
lecţiile de mult! 


Brand gemu. Ultimul lucru pe care și-l dorea era să se bată. Mai ales 
cu Thorn, care-i dăduse peste vâslă de fiecare dată când el trăgea de 
ea și îl îngânase la fiecare cuvânt de când plecaseră din Thorlby, 
dornică, fără îndoială, să egaleze scorul. Dacă echipajul era alcătuit 
din vipere, ea era cea mai veninoasă dintre toate. 


— Vreau să vă întoarceți cu totii înainte de prânz! zbieră Yarvi, în 
timp ce majoritatea echipajului dispărea pe aleile Roystockului, după 


care mormăi în barbă către Rulf: Dacă rămânem peste noapte, nu 
reușim să-i mai strângem ca să plecăm iar la drum. Safrit, ai grijă să 
nu ucidă nimeni. Și, mai ales, să nu se omoare unul pe altul. 


Safrit era preocupată să-și prindă la centură un cuţit aproape cât o 
sabie, unul pe care categoric știa să-l mânuiască. 


- Un om înclinat spre autodistrugere va găsi o cale, mai devreme sau 
mai târziu. 


- Atunci, ai grijă să fie mai târziu. 
- Imi imaginez că nu prea știi cum aș putea să fac asta. 
- Limba ţi-e suficient de ascuţită ca să faci un copac să o ia din loc. 


Replica îl făcu pe Koll să se hlizească precum un nebun în timp ce 
înnoda parâma. 


— Insă, dacă n-ai succes cu vorba, știm amândoi că nu ești chiar atât 
de timidă încât să nu-i înțepi cu pumnalul ăla al tău în loc de ea. 


— Bine, dar nu fac niciun jurământ, zise Safrit și dădu din cap înspre 
Brand. Încearcă să-mi ţii fiul ce flirtează cu Moartea departe de 
catargul ăla, bine? 


Brand se uită la Koll, iar băiatul îi arătă un rânjet pe jumătate 
drăgăstos, pe jumătate poznaș. 


— Cred că n-ai nicio idee cum să fac asta. 


— Dacă aș avea..., pufni Safrit și, oftând, porni înspre oraș, în timp ce 
Rulf îi punea pe cei care trăseseră paiele mai scurte să frece puntea. 


Brand sări pe cheiul ale cărui scânduri solide îi părură nesigure după 
lunga perioadă petrecută pe apa în mișcare, gemând în timp ce-și 
dezmorțea mușchii înțepeniți de la vâslit și-și scutura hainele întărite 
de sare. 


Skifr se uita încruntată la Thorn, cu mâinile în șolduri. 
— Trebuie să-ți prindem pieptul cu ceva? 
— Ce? 


— Pieptul îi poate crea probleme în luptă unei femei, sărind încolo și- 
ncoace ca niște saci de nisip. Skifr întinse mâna și, înainte ca Thorn 
să se poată feri, o strânse ca să aprecieze ce și cum. Nu contează. N-o 
să fie o problemă pentru tine. 


Thorn se uită urât la ea. 
- Mulţumesc pentru asta. 
- Nu-i nevoie să-mi multumesti, sunt plătită ca să te învăţ! 


Bătrâna sări înapoi la bordul Vântului din Sud, lăsându-i pe Brand și 
pe Thorn să se mai înfrunte o dată din priviri, cu armele din lemn în 
mână, el mai aproape de oraș, ea cu spatele la mare. 


— Ei, copii? Așteptaţi o invitație cu șoim cu tot? 
— Aici? 


Thorn privi încruntată la cei câțiva pași de chei îngust dintre ei, sub 
care clipocea Marea Mamă, lovindu-se de pilonii ce-l susțineau. 


— Unde în altă parte? Luptaţi! 


Cu un mârâit amenințător, Thorn se puse pe treabă, însă cu atât de 
putin spaţiu, tot ce reuși fu să-l împungă puţin. Lui Brand îi era ușor 
să-i pareze loviturile cu scutul, împingând-o înapoi cu un sfert de 
pas de fiecare dată. 


- Nu-l gâdila! lătră Skifr. Omoară-l! 


Privirea lui Thorn căuta o deschidere în apărarea lui Brand, însă 
acesta nu-i oferea niciun spaţiu, înaintând, îmboldind-o către capătul 
cheiului. Ea-l ataca cu sălbăticia-i obișnuită, făcând scuturile să se 
lovească și să se frece, însă el era pregătit, folosindu-și greutatea ca s- 
o împingă implacabil în spate. Ea mârâi și scuipă, cu cizmele râcâind 
scândurile acoperite de mușchi, lovindu-l cu sabia, însă loviturile îi 
erau lipsite de forță. 


Era ceva inevitabil. Cu un țipăt disperat, Thorn se prăbuși dincolo de 
marginea cheiului și plescăi în brațele primitoare ale Mării Mamă. 
Brand se repezi după ea, dându-și seama deodată că asta n-o să facă 
mai suportabil anul de vâslit alături de ea. 


Până la Kalyiv mai era cale lungă, iar acum acesta începea să arate 
mai îndepărtat ca oricând. 


Echipajul începu să chicotească atunci când văzură rezultatul. Koll, 
care, ca de obicei, se cățărase pe verga ê Vântului din Sud în ciuda 
avertismentelor mamei sale, strigă de-acolo. Skifr își duse degetul 
mijlociu și pe cel mare la tâmple și începu să și le frece ușor. 


— De rău augur. 


Thorn își aruncă scutul pe chei și se cățără pe o scară acoperită cu 
cochilii de scoici, udă până la piele și albă de furie. 


— Pari abătută, zise Skifr. Cumva testul nu este corect? 
Thorn scuipă printre dinţii încleștați: 
— Câmpul de luptă nu este corect. 


— Așa multă înţelepciune din partea cuiva atât de tânăr! Skifr îi oferi 
sabia de antrenament. Incă o încercare? 


A doua oară ajunse în mare chiar mai repede. A trei oară sfârși cu 
spatele printre vâslele de pe Vântul din Sud, încurcându-se printre 
ele. A patra oară izbi în scutul lui Brand atât de tare încât rupse 
capătul sabiei de antrenament. Apoi el o făcu să plonjeze iar de pe 
chei. 


Deja o mulțime gălăgioasă se strânsese pe chei pentru a privi. Unii 
din echipajul lor, alţii de pe alte corăbii, câțiva locuitori ai orașului 
veniți să râdă de fata ce era aruncată în apa mării. Erau și niște 
pariuri în desfășurare cu privire la rezultat. 


- Hai să ne oprim, o imploră Brand. Te rog. 


Singurele rezultate pe care el le întrevedea erau fie furia ei și mai 
aprigă, fie căderea lui în mare, și niciunul dintre ele nu-l atrăgea în 
mod special. 


- La naiba cu rugămințile tale! mârâi Thorn, pregătindu-se pentru 
încă o încercare. 


Fără îndoială că ar fi continuat să plonjeze în mare până la apariția 
Tatălui Lună dacă i s-ar mai fi oferit ocazii, însă Skifr îi apăsă blând, 
cu un deget, sabia ruptă în jos. 


— Cred că i-ai distrat destul pe bunii cetățeni ai Roystockului. Eşti 
înaltă și puternică. 


Thorn își împinse maxilarul în față. 
- Mai puternică decât cei mai multi dintre bărbați. 


— Mai puternică decât majoritatea băieților din Careul de 
Antrenament, însă... Skifr arătă înspre Brand cu o mână leneșă: Care 
este lecţia? 


Thorn scuipă pe scânduri, ștergându-și un firicel de salivă de pe 
obraz, și păstră o tăcere îmbufnată. 


— Îţi place atât de mult gustul de apă sărată încât să-ți dorești să-l 
înfrunţi încă o dată? Skifr se duse până la Brand și-l apucă de braţe: 
Uită-te la gâtul lui. Uită-te la umerii lui. Care este lecţia? 


— Că este mai puternic. 


Fror stătea cu brațele atârnând peste bordul Vântului din Sud, cu 
cârpa și cu piatra de curățat în mâini. Probabil că era pentru prima 
dată când Brand îl auzea vorbind. 


— Chiar așa! strigă Skifr. Îndrăznesc să spun că vanstermanul ăsta 
foarte tăcut știe multe despre lupte. Cum ai căpătat cicatricea aia, 
porumbelule? 


— Mulgeam un ren și a căzut peste mine, zise Fror. l-a părut tare rău 
după aia, însă răul fusese deja făcut. 


Brand se întrebă dacă acesta nu cumva făcuse un semn cu ochiul său 
cel strâmb. 


— Un adevărat semn de erou, atunci, mormăi Thorn, strângând din 
buze. 


Fror ridică din umeri. 
- Cineva trebuie să facă rost de lapte. 


— Și cineva trebuie să-mi țină haina. Skifr își dădu jos pelerina 
zdrenţuită și i-o aruncă în brate. 


Era suplă ca un bici, îngustă în talie ca o viespe, strânsă de jur 
împrejur cu cârpe rupte în fâșii, legată cu curele și cu cordoane, 
burdușită cu cutite și cu cârlige, cu săculeţe și cu instrumente 
ascuţite, cu beţișoare, tije, hârtii și instrumente al căror rost Brand 
nici măcar nu-l putea ghici. 


- N-aţi mai văzut niciodată o bunică fără pelerină pe ea? 


Și scoase de la spate o secure cu mânerul subțire, dintr-un lemn 
întunecat la culoare, și cu o lamă terminată cu un cârlig. O armă 
minunată, cu șiruri șerpuitoare de litere ciudate săpate în oţelul 
strălucitor. Își ridică în sus cealaltă mână, cu degetul mare îndoit în 
jos și cu celelalte degete strânse peste el. 


— Asta este sabia mea. O lamă bună de amintit în cântece, nu? 
Aruncă-mă în mare, băiete, dacă poți. 


Skifr începu să se miște. Făcea mișcări derutante, ca un beţiv ce se 
clatină, moale ca o păpușă, legănând securea în față și în spate, 
lovind în scânduri și aruncând așchii din ele. Brand privea la ea 
peste marginea scutului, încercând să găsească un tipar în mișcări, 
însă n-avea nicio idee unde ar fi putut pune următorul pas. Așa că 


aşteptă o mișcare mai largă a securii, apoi tinti o lovitură precaută 
înspre ea. 


Nici nu-i veni să creadă cât de repede se mișcă. Sabia lui din lemn o 
rată la o distanţă cât un fir de păr, în timp ce ea se repezi în față, îi 
prinse marginea scutului cu securea aia cu cârlig și i-l trase într-o 
parte, alunecă pe sub sabia lui și-l lovi puternic în piept cu vârful 
degetelor, făcându-l să geamă și să dea în spate, clătinându-se pe 
călcâie. 


— Eşti mort, zise ea. 


Securea fulgeră în jos și Brand mișcă scutul ca s-o pareze. Însă 
lovitura nu mai veni. În schimb, tresări când degetele lui Skifr îl 
împunseră în testicule și, uitându-se în jos, îi văzu fața zâmbindu-i 
batjocoritor, privindu-l de sub rama de jos a scutului. 


— Eşti mort a doua oară. 


Încercă s-o împingă la o parte, însă la fel de bine ar fi putut împinge 
briza. Cumva alunecă în jurul lui, degetele lovindu-l sub ureche și 
făcându-i întreaga parte a corpului să pulseze. 


— Mort. 
Il lovi în rinichi cu muchia palmei în timp ce încerca să se întoarcă. 
— Mort. 


El se întoarse către ea, cu dinţii dezgoliți, repezind sabia înspre gâtul 
ei, însă ea dispăruse. Ceva îl apucă de gleznă, strigătul războinic i se 
transformă într-un gâlgâit șocat și continuă să se rotească, complet 
dezechilibrat, îndreptându-se înspre marginea cheiului... 


Se opri, sufocându-se, simțind că ceva îl apucă de gât. 
— Ești cel mai mort băiat din Roystock. 


Skifr avea un picior pe călcâiul lui și lama cu cârlig a securii înfiptă în 
guler pentru a-l împiedica să cadă, aplecată mult pe spate pentru a-i 
contrabalansa greutatea. Era ținut pe loc, neajutorat, atârnând 
deasupra apei reci a mării. Gloata ce privea la ei amuţise, aproape la 
fel de uimiți de performanţa lui Skifr pe cât era și Brand. 


- N-o să învingi un bărbat puternic cu forța ta, la fel cum n-o să pot 
eu să te înving pe tine cu tinerețea mea, șuieră Skifr către Thorn. 
Trebuie să fii mai pregătită să lovești și mai rapidă când lovești, 
trebuie să fii mai dură și mai șireată, trebuie să cauti întotdeauna să 
ataci și trebuie să lupti fără onoare, fără conștiință, fără milă. 
Înţelegi? 


Thorn încuviinţă încet. Dintre toți cei din careul de antrenament, ea 
urâse cel mai mult să fie învățată. Insă se dovedise cea mai rapidă 
când fusese vorba să înveţe. 


— Ce s-a întâmplat aici? 


Dosduvoi terminase cu hoinăreala și rămăsese holbat la Brand, care 
atârna bolborosind deasupra valurilor înspumate. 


— Se antrenează, strigă Koll, care-și desfăcuse o mână de pe catarg 
pentru a plimba cu îndemânare o monedă de cupru de pe o 
articulație a degetelor pe alta. De ce te-ai întors așa de repede? 


— Am pierdut groaznic de mult la zaruri. Se scărpină trist pe brațu-i 
gros, de unde dispăruseră o mulțime de inele de argint. Groaznic 
noroc, ce mai. 


Skifr scoase un șuierat dezgustat. 
— Cei care au ghinion ar trebui să compenseze cu bun-simt. 


Își răsuci încheietura, lama securii sfâșie gulerul cămășii lui Brand și 
fu rândul lui să plonjeze bătând din mâini în apa rece. Rândul lui să 
se urce pe scară. Rândul lui să stea în picioare, cu apa picurând de pe 
el, sub privirea disprețuitoare a mulțimii. 


Iși dădu seama că-i displăcea să fie rândul lui chiar mai mult decât îi 
displăcuse lui Thorn. 


Vanstermanul îi aruncă lui Skifr mantia înapoi. 
- O performanţă impresionantă. 
— Ca un act magic! 


Koll aruncă moneda în sus, însă o rată când s-o prindă și aceasta 
licări în jos, căzând în mare. 


- Magie? 


Bătrâna întinse mâna rapid și prinse moneda lui Koll în aer, între 
arătător și degetul mare. 


- Asta a fost antrenament, experienţă și disciplină. Poate că ar trebui 
să îţi arăt ceva magic în altă zi, însă să sperăm că nu va fi cazul, 
spuse ea și aruncă moneda mult în sus și Koll râse când o prinse în 
mână. Magia are un preț pe care nu ţi-ai dori să-l plătești. 


Skifr se îmbrăcă la loc cu pelerina, scuturând-o un pic. 


— Stilul ăsta de luptă pe care l-ai învățat, îi zise ea lui Thorn, să stai în 
rând cu scutul, cu zalele și cu sabia grea, nu ți se potrivește. Nu e 
făcut pentru tine. 


Skifr îi smulse scutul din mână lui Thorn și-l aruncă zăngănind 
printre cuferele de pe Vântul din Sud. 


— Vei lupta cu arme mai ușoare și mai rapide. Vei lupta cu o armură 
mai ușoară. 


- Cum o să stau într-un rând de apărători fără scut? 


— Să stai? întrebă Skifr lărgind ochii cât două farfurioare. Tu ești o 
ucigașă, fato! Tu ești furtuna, tot timpul în mișcare! Tu te grăbești să- 
ti întâmpini inamicul sau să-l păcălești să vină el să te întâmpine, pe 
terenul pe care tu ti l-ai ales, în modul pe care tu ţi l-ai ales, ca să-l 
ucizi. 


— Tatăl meu a fost un războinic faimos, și el întotdeauna spunea... 
— Unde e tatăl tău? 


Thorn se încruntă o clipă, cu gura deschisă pe jumătate, atingând 
blând cu o mână grămăjoara de sub cămașa udă, apoi o închise. 


— A murit. 
— Deci cam atât despre experienţa lui. 


Skifr aruncă înspre ea securea cu coadă lungă și Thorn o prinse în 
aer, cântărind-o în mână și rotind-o într-o parte și-n alta. 


— Ce înseamnă literele de pe lamă? 


— Spun în cinci limbi „pentru un luptător, orice trebuie să fie o 


Li 


armă“. Bun sfat, dacă ești suficient de înţeleaptă să-l urmezi. 
Thorn încuviinţă din cap, încruntată. 
— Eu sunt furtuna. 


- Deocamdată, mai mult o briză, spuse Skifr. Dar suntem de-abia la 
început. 


A TREIA LECŢIE 


Râul Divin. 


Thorn își aducea aminte cum asculta fascinată poveștile tatălui ei 
despre călătorii în susul și în josul surorii sale, Râul Interzis, cu ochii 
strălucitori în timp ce șoptea despre bătălii disperate, duse împotriva 
unor oameni ciudati, despre înfrăţiri mărețe ce fuseseră făcute în 
creuzetul pericolului și despre depozite de aur ce așteptau să fie 
capturate. Dintotdeauna visase să facă propria ei călătorie, păstrând 
în minte ca pe o vrajă magică numele tuturor acelor locuri, ce 
debordau de putere și de mister: ținuturile înalte, Kalyiv, Primul 
dintre Orașe. 


Nu mai trebuie precizat că visurile ei nu includeau funduri și mâini 
zgâriate de la vâslit, nici roiuri nesfârșite de musculițe lacome, nici 
cețuri atât de dese, încât tot ce puteai zări de pe uscat erau doar 
crâmpeie fugitive și chiar și atunci îți dădeai seama că sunt de fapt 
doar mlaștini amărâte și codri deși, la vederea cărora nu se bucura 
nici măcar în Gettland. 


- Mă aşteptam la mai multă distracție, mormăi Thorn. 
- Cu atât mai rămâi, cu speranțele, murmură Brand. 


Mai era încă mult până să-l ierte pentru că o umilise de față cu 
Regina Laithlin sau pentru toate căderile în apa rece a golfului din 
Roystock, însă acum trebui să pufnească sumbru a aprobare. 


- O să fie destulă distracție înainte să facem cale-ntoarsă, zise Rulf, 
dându-i un ghiont ramei-cârmă. Distracţie atât de multă, încât o să 
cerșiți puțină plictiseală. Dacă reușiți să supraviețuiți. 


Soarele Mamă se scufunda dincolo de coroanele zdrenţuite ale 
copacilor când Părintele Yarvi porunci ca Vântul din Sud să 
poposească peste noapte, așa că Thorn putu în sfârșit să se oprească 
din vâslit, aruncându-și vâsla cu putere peste genunchii lui Brand și 
frecându-și palmele pline de bășici. 


Scoaseră corabia din apă, apucând-o de funia de la proră cu un efort 
comun și stângaci, căci terenul era atât de mlăștinos, încât era greu 
de spus unde se termina râul și unde începea uscatul. 


- Adunați ceva lemne pentru foc, strigă Safrit. 


- Lemn uscat? întrebă Koll, lovind cu piciorul resturile putrede 
aduse de râu și strânse pe mal. 


- De obicei ia foc ceva mai repede. 
- Tu nu, Thorn. 


Skifr se sprijinea de una dintre vâslele de rezervă de pe Vântul din 
Sud, a cărei lamă se afla mult deasupra capului ei. 


- Ziua îi aparții lui Rulf, dar la asfinţit și în amurg ești a mea. Ori de 
câte ori va fi puţină lumină, va trebui să profităm de șansă ca să te 
antrenezi. 


Thorn miji ochii spre cerul la apus și se așeză pe vine pe pământul 
închis la culoare. 


— Tu numești asta lumină? 

- Dușmanii tăi o să aștepte dimineaţa, dacă te pot ucide pe întuneric? 
- Care dușmani? 

Skifr miji și ea ochii. 

- Luptătorul adevărat trebuie să considere pe toată lumea dușman. 


Genul de lucru pe care Thorn obișnuia să i-l declare mamei sale cu 
nepăsare. Auzit din gura altcuiva, nu mai părea deloc amuzant. 


— Atunci, eu când mă odihnesc? 
— In cântecele despre marii eroi auzi de multe ori despre odihnă? 


O privi pe Safrit cum le aruncă celor din echipaj felii mari de carne 
și-și simți gura inundată de salivă. 


— Câteodată auzi despre mâncare. 
— Antrenamentul cu stomacul plin este aducător de ghinion. 


Nici măcar Thorn nu mai avea chef de luptă după o lungă zi de 
întrecere cu Brand la vâslă. Insă presupunea că vor termina mai 
repede dacă vor începe mai repede. 


— Ce trebuie să facem? 

— Eu voi încerca să te lovesc. Tu vei încerca să nu fii lovită. 
— Cu o vâslă? 

— De ce nu? Să lovești sau să nu fii lovit este esenţa luptei. 


— N-are cum să existe vreo cale de a-mi da seama pe cont propriu 
cum stă treaba, mormăi Thorn. 


Nici măcar nu icni când Skifr își repezi mâna în față și-o plesni peste 
obraz. Deja se obișnuia cu asta. 


— Vei fi lovită, și atunci când o să fii lovită, forţa loviturii nu trebuie 
să te clatine, durerea cauzată de ea nu trebuie să te încetinească, 
șocul nu trebuie să te facă să ai îndoieli. Trebuie să înveţi să lovești 
fără milă. Trebuie să înveți să fii lovită fără teamă. Skifr lăsă vâsla în 
jos, astfel încât lama acesteia să stea suspendată la nivelul pieptului 
lui Thorn. Totuși, te sfătuiesc să te ferești din calea ei. Dacă poți. 


Cu siguranță încercă. Thorn se feri, șerpui, sări, se rostogoli, apoi se 
împiedică, se clătină, alunecă, se zbătu. La început ea speră să 
alunece pe lângă vâslă și s-o pună jos pe Skifr, însă se trezi curând că 
doar să se ferească din calea vâslei îi lua toată voinţa și toată energia 
din ea. Vâsla se repezea spre ea din toate direcţiile, o lovea în cap, în 
umeri, o împungea în coaste, în stomac, o făcea să geamă, să gâfâie și 
să horcăie, în timp ce-i mătura picioarele de sub ea și-o trimitea de-a 
berbeleacul. 


Mirosul mâncării făcute de Safrit îi agasa stomacul revoltat, iar 
membrii echipajului mâncau și beau, întinzându-și degetele spre 
căldura focului, proptindu-se mai comod în coate, privind, chicotind, 


făcând pariuri cât de mult va mai rezista ea. Și toate astea până când 
soarele mai arunca doar o lucire apoasă dinspre vest, la orizont, iar 
Thorn era udă fleașcă și acoperită din cap până-n picioare cu noroi, 
tremurând, plină de vânătăi și simțindu-și pieptul gata să explodeze 
de fiecare dată când respira. 


- Ţi-ai dori să ai ocazia să mă lovești și tu pe mine? întrebă Skifr. 


Dacă mai exista un singur lucru care ar fi impulsionat-o pe Thorn să 
țină iar o vâslă, acesta ar fi fost ocazia de-a o lovi pe Skifr cu una. 


Insă bătrâna avea alte idei. 
— Brand, adu-mi bara aia. 


El râcâi ce mai rămăsese din zeama din castron, se ridică în picioare 
înfășurat într-o pătură și aduse cu el ceva, lingându-și dinții. O bară 
din fier turnată grosolan, cam de lungimea unei săbii, dar de cel 
putin cinci ori mai grea. 


- Mulţumesc, îi zise ea, cu vocea-i veninoasă plină de sarcasm. 
— Ce-aș putea să fac? 


Ei nu-i venea în minte decât aceeași expresie de neajutorare pe care 
el o avusese pe plaja din josul orașului Thorlby atunci când Hunnan 
pusese trei băieți împotriva ei, ca să-i spulbere visurile. 


— Ce faci tu întotdeauna? 


Nu era corect, probabil, însă nici situaţia ei nu i se părea prea corectă. 
Nu că ar fi fost cineva vreodată corect față de ea. 


El încruntă din sprâncene și deshise gura de parcă ar fi vrut să-i zică 
vreo două. Apoi păru că se gândește mai bine și se întoarse înapoi la 
foc, trăgându-și pătura strâns în jurul umerilor cocoșați. 


— Așa! strigă ea după el, du-te și stai jos! 


O tentativă de insultă, din moment ce și ei i-ar fi plăcut să facă asta la 
fel de mult. 


Skifr își trase un scut pe brat. 
— Ei, și-acum? Lovește-mă. 


— Cu asta? zise Thorn, făcând un efort doar ca să ridice obiectul ăla 
nenorocit. Mai degrabă aș folosi vâsla. 


- Pentru un luptător, orice trebuie să fie o armă, îţi amintești? Skifr 
răpăi cu încheieturile degetelor pe fruntea lui Thorn. Orice. 
Pământul. Apa. Stânca aia. Teasta lui Dosduvoi. 


— Ce? mormăi uriașul, uitându-se în sus. 


- Capul lui Dosduvoi ar fi o armă înfricoșătoare, crede-mă, zise 
Odda. Dur ca o piatră și la fel de solid dintr-o parte în alta. 


Câteva chicote, deși lui Thorn nu i se părea mai deloc o remarcă 
amuzantă. Râsul părea o limbă străină în timp ce cântărea bucata aia 
de fier din mâna ei. 


- Pentru moment, aia este arma ta. Te va face să ai mai multă forță. 


— Credeam că nu pot să câștig prin forță. 


— Poţi pierde prin slăbiciune. Dacă poţi face bara aia să mă lovească 
suficient de repede, sabia ta va deveni la fel de rapidă ca fulgerul și 
la fel de mortală. Începe. Skifr căscă ochii foarte larg și zise cu un 
glas subțire și mușcător, imitând-o pe Thorn: Sau sarcina asta nu e 
corectă? 


Thorn își încordă maxilarul și mai tare decât de obicei, se așeză bine 
pe picioare și, cu un mârâit războinic, trecu la treabă. Era departe de 
a fi ceva frumos. Câteva lovituri, și brațul o ardea de la gât și până în 
vârful degetelor. Parcă trasă de bara aia, aruncă într-o parte bulgări 
mari de noroi, unul ateriză în foc și stârni o ploaie de scântei și un 
urlet de supărare din partea echipajului. 


Skifr executa dansul ei șerpuitor, evitând eforturile molatice ale lui 
Thorn cu mare lejeritate, lăsând-o pe fată să se împleticească în urma 
ei, din când în când parând bara cu lovituri ușoare ale scutului, 
lătrând instrucțiuni pe care Thorn de-abia le mai înțelegea, 
nicidecum să le mai și urmeze. 


— Nu, tu încerci să conduci atacul, tu trebuie să urmezi arma. Nu, 
mai mult efort din încheietură. Nu, cotul înăuntru. Arma este o parte 
a corpului tău! Nu, arcuit, arcuit, așa. Nu, umărul ridicat în sus. Nu, 
picioarele mai depărtate. Ăsta e terenul tău! Fii stăpâna lui! Eşti 
regina noroiului! Încearcă din nou. Nu. Încearcă din nou. Nu. 
Încearcă din nou. Nu, nu, nu, nu, nu. Nu! 


Thorn scoase un țipăt ascuţit și aruncă arma pe pământul ud, iar 
Skifr ţipă și ea, izbindu-se de Thorn cu scutul și trântind-o pe jos, cu 
picioarele desfăcute. 


- Niciodată să nu lași garda jos! Acela e momentul în care vei muri. 
Intelegi? 


— Inteleg, șuieră Thorn ca răspuns printre dinţii strânși, simțind gust 
de sânge. 


- Bun. Hai să vedem dacă mâna ta stângă are mai multă vlagă în ea. 


Când Skifr anunță fără tragere de inimă terminarea 
antrenamentului, Tatăl Lună zâmbea pe cer și noaptea era stăpânită 
de neobişnuita muzică a broaștelor. În afară de câţiva care făceau de 
pază, ceilalți din echipaj dormeau scoțând tot felul de zgomote, 
înveliți în pături normale sau din lână, ori în blănuri, sau, cei mai 
norocoși, în saci din piele de focă, înălțând sforăituri tunătoare și 
aburi de la respirație în lumina arămie a focului pe sfârșite. 


Safrit stătea jos, cu picioarele încrucișate, în timp ce Koll dormea cu 
capul în poala ei și cu mâna dusă în păru-i nisipiu, iar pleoapele i se 
mișcau cu rapiditate în timp ce visa. li întinse un castron. 


— Ti-am păstrat și ție ceva. 


Thorn de-abia își mai ținea capul drept, cu faţa încă tensionată. Putea 
ignora senină supărarea, durerea și furia, însă gestul acesta mărunt 
de bunătate o făcu să scoată un scurt plânset sugrumat. 


- O să fie totul bine, zise Safrit, bătând-o ușor pe genunchi. O să vezi. 


- Mulţumesc, șopti Thorn, ștergându-și lacrimile, apoi duse la gură 
tocana rece, lingând zeama de pe degete. 


I se păru că vede lucind în întuneric ochii lui Brand, care-l împinse 
pe Odda ce mieună ca un pisoi în somn, mișcându-se apoi și el un 
pic pentru a-i face loc. Thorn ar fi dormit bucuroasă și între cadavre 
în acel moment, așa că doar pică pe pământul ce se păstra cald de la 


corpul lui Brand, nemaideranjându-se să-și scoată nici măcar 
cizmele. 


Era aproape adormită când Skifr o înveli blând cu pătura. 


FURIA ZEILOR 


Zilele se pierdeau într-un amestec de vâslit, de lemn ce scârțâia și de 
apă ce clipocea lovindu-se de învelișul Vântului din Sud, în timp ce 
mușchii maxilarului lui Thorn se încordau la fiecare tragere de vâslă, 
ochii lui Rulf se îngustaseră până deveniseră doar niște fante în timp 
ce-și arunca privirea în susul râului, Părintele Yarvi își ținea mâna 
schiloadă strânsă la spate în mâna-i bună, Koll punea întrebări 
întruna, iar Safrit îl mustra în loc să-i răspundă, se spuneau povești 
în jurul focului, iar umbrele se tot mișcau pe chipurile pline de 
cicatrice ale membrilor echipajului, peste toate făcându-se auzit 
murmurul constant al instrucţiunilor lui Skifr, alături de zornăitul, 
de mormăitul și de zăngănitul antrenamentului lui Thorn, toate în 
timp ce Brand cădea ușor în brațele somnului. 


Nu putea spune că o place, însă era nevoit să admire felul în care ea 
se descurca, luptând întotdeauna indiferent de sorții de izbândă, 
întotdeauna ridicându-se de jos indiferent de câte ori fusese pusă la 
pământ. Asta însemna curaj. Care îl făcea să-și dorească să semene și 
el un pic mai mult cu ea. 


Din când în când trăgeau la mal, în sate care erau ori independente, 
ori cu un stăpân. Colibe cu acoperișuri din fân aparținând pescarilor, 
ghemuite în meandrele râului, adăposturi din garduri de nuiele pe 
care păstorii le împărțeau cu animalele la umbra pădurii tăcute, 
adăposturi care făceau din locuinţa pe care Brand o împărțea cu Rin 
un adevărat palat, răscolind în el dorul de casă. Părintele Yarvi căuta 
să obțină lapte, bere și capre vii, căci se părea că el cunoaște toate 
limbajele oamenilor sau ale sălbăticiunilor, însă puţine zâmbete erau 
schimbate de o parte ori de cealaltă. Or fi fost zâmbetele gratis, însă 
acolo se părea că oamenii cam rămăseseră fără ele, în partea aceea a 
Râului Divin. 


Trecură pe lângă corăbii ce se îndreptau spre nord, ale căror echipaje 
erau uneori posace și foarte atente, alteori le făceau cu mâna și-i 
salutau. Oricare le-ar fi fost atitudinea, Rulf își păstra privirea 
vigilentă asupra lor până dispăreau în zare, cu arcul său negru 
pregătit într-o mână, un obiect înfricoșător și mare cât un stat de om, 
confecționat din coarnele striate ale vreunei sălbăticiuni pe care 
Brand nici n-o văzuse, nici nu-și dorea să fi văzut-o vreodată. 


— Par destul de prietenoși, spuse el, după o întâlnire cât de cât 
fructuoasă. 


- O săgeată din partea unui arcaș zâmbitor te face la fel de mort, zise 
Rulf, lăsându-și arcul la loc, sprijinit de rama-cârmă £. O parte dintre 
aceste echipaje se vor întoarce acasă cu o încărcătură bogată, însă 
altele vor da greș, căutând să îndrepte soarta călătoriei prin 
capturarea unei nave bogate, pentru a vinde ca sclavi frumoasa 
pereche de vâslași de pe locurile din spate. 


Thorn își înălță capul pentru a-l privi pe Brand. 


- Vor găsi o singură frumuseţe la vâsla din spate de pe această navă. 


- Ai fi mai frumoasă dacă nu te-ai mai uita așa de urât, zise Rulf, 
ceea ce-i aduse o altă căutătură urâtă, așa cum și intenționase de fapt. 


- Probabil că prora ornată cu însemnele Preoteselor îi îndepărtează 
pe pirați, zise Brand, lăsându-și securea jos, sprijinită de partea din 
spate a cufărului său. 


Thorn pufni în timp ce-și băga la loc sabia în teacă. 
- Mai degrabă armele noastre mereu pregătite. 


— Așa-i, spuse Rulf. Chiar și cei certați cu legea sunt luați de val în 
locuri neapărate de legi. Există o limită a influenţei Preoteselor. Însă 
autoritatea oțelului se întinde în toate porturile. Ai o sabie tare bine 
lucrată, Thorn. 


— A tatălui meu. 
După o clipă de gândire, i-o întinse. 
— Probabil că a fost un mare războinic. 


- A fost un Păzitor Ales al Regelui, zise Thorn, radiind de mândrie. 
El a fost cel care m-a făcut să-mi doresc să lupt. 


Rulf se uită apreciativ la lamă, destul de folosită și bine întreținută, 
apoi se încruntă când văzu mânerul, care era o bucată de fier fără 
formă, greu de ținut în mână. 


- Nu cred că ăsta a fost mânerul ei original. 


Thorn se uita departe, la pomii deși, cu maxilarul încordat. 


— A avut unul mai bun, dar acum este atârnat de lanţul lui Grom-gil- 
Gorm. 


Rulf înălță din sprâncene, după care urmă o tăcere stânjenitoare în 
timp ce-i dădea sabia înapoi. 


- Și tu, Brand? A fost și tatăl tău un războinic? 


Brand se uita încruntat la un bâtlan ce se bălăcea în apa puţin adâncă 
din apropierea malului celălalt. 


- Putea să dea o lovitură sau două. 
Rulf expiră zgomotos, lămurit că subiectul acela era încheiat. 
— Atunci, să vâslim! 


Thorn scuipă peste parapet în timp ce se pregătea să înhaţe bine 
vâsla. 


— Vâslit nenorocit! Jur că, după ce mă întorc în Thorlby, nu mă mai 
ating, niciodată de o vâslă. 


- Demult, un om înţelept mi-a zis să trag; câte o dată, pe rând. 


Părintele Yarvi era chiar în spatele lor. Erau destule lucruri rele când 
te aflai la vâsla din spate, însă unul dintre cele mai neplăcute era că 
nu știai niciodată cine ar putea fi în spatele tău. 


— Ai vâslit și tu destul de mult, nu? murmură Thorn în timp ce se 
îndoia pentru următoarea tragere. 


- Hei! Rulf îi lovi vâsla cu piciorul și-o făcu să tresară. Roagă-te să nu 
trebuiască să afli niciodată ce știe el despre vâslit! 


— Las-o în pace! Părintele Yarvi zâmbea în timp ce-și freca 
încheietura atrofiată. Nu este ușor să te afli în pielea lui Thorn Bathu. 
Și va deveni și mai dificil. 


Râul Divin se îngustă și pădurea păru să se închidă deasupra 
malurilor. Copacii deveniră mai bătrâni și mai înalți, înfigându-și 
rădăcinile contorsionate în apa ce curgea cu viteză mică și lăsând să 
atârne crengi cioturoase mult în jos. Așa că, în timp ce Skifr o 
dărâma pe Thorn peste bord cu o vâslă, restul echipajului întindea 
pânza și dădea jos catargul, așezându-l pe lung printre cufere, pe 
niște suporţi. Pentru că nu mai putea să se cațăre pe el, Koll își scoase 
cuțitul și începu să-l cioplească. Brand se aștepta să vadă niște 
crestături copilărești, însă fu uimit când văzu scrijelite animale, 
plante și războinici, ce-și intersectau traiectoriile de-a lungul unor 
trasee întortocheate pe toată lungimea catargului. 


— Fiul tău are talent, îi spuse el lui Safrit când aceasta le aduse apă pe 
rând, tuturor. 


— Tot felul de talente, fu ea de acord, însă o minte ca de molie. Nu-l 
pot face să se concentreze asupra unui lucru mai mult de două 
secunde. 


— De ce se numește Divin? zise Koll încruntat, oprindu-se din lucru 
ca să se uite în susul râului, rotindu-și cuțitul între degete din nou și 
din nou, confirmând într-un fel spusele mamei sale. Nu văd mai 
nimic sfânt la el. 


— Am auzit că se numește așa din cauză că Zeița Unică l-a 
binecuvântat să fie el deasupra tuturor apelor, bubui Dosduvoi. 


Odda ridică dintr-o sprânceană, uitându-se la hățișul umbros ce 
înconjura apa pe ambele maluri. 


— Ţi se pare că e ceva binecuvântat? 


- Elfii cunoșteau adevăratele nume ale acestor râuri, zise Skifr, care-și 
amenajase un fel de pat în mijlocul încărcăturii, pe care să stea mai 
comod. Le numim Divin și Interzis pentru că astea sunt numele cele 
mai apropiate de ceva ce limbile noastre grosolane pot inventa. 


Simțul umorului păli la menţionarea elfilor, iar Dosduvoi mormăi o 
rugăciune, în timp ce Brand făcu un semn de închinăciune în dreptul 
inimii. 


Odda era mai puţin evlavios. 
— Să mă piş pe ei de elfi! 


Sări de pe cufărul lui, trăgându-și pantalonii în jos și trimițând un 
arc gălbui peste parapetul corabiei. Unii râseră, alţii, dintre cei aflaţi 
în spatele lui, țipară supăraţi atunci când câteva picături, aduse de o 
rafală de vânt, îi stropiră. 


Când unui om îi vine să se ușureze, îi face de multe ori și pe alții să 
simtă nevoia, așa că destul de repede Rulf porunci ca nava să se 
oprească în mijlocul râului, în timp ce jumătate din echipaj stătea 
lipit de parapet, cu dosurile păroase la vedere. Thorn își trase vâsla 
din apă, ceea ce însemna că o azvârli în poala lui Brand, și-și dădu 
pantalonii jos, expunând o bucată de coapsă albă și musculoasă. Știa 
că nu trebuie să se uite, însă Brand nu se putu opri să n-o facă, așa că 
ajunse să arunce câte o privire cu coada ochiului în timp ce ea se 
ridică și-și trase fundul peste parapetul navei. 


— Sunt complet luat prin surprindere! strigă Odda la ea, în timp ce se 
așeza la locul lui. 


— Că mă piş? 


- Că o faci stând pe vine. Eram sigur că ascunzi o puţulică prin 
pantaloni. 


Câteva chicote veniră dinspre bănci. 


— Și eu am crezut la fel despre tine, Odda, spuse Thorn și își trase 
pantalonii în sus și-și strânse cureaua. Înseamnă că amândoi suntem 
dezamăgiţi. 


Un râs sănătos străbătu întreaga corabie. Koll scoase un nechezat 
amuzat, Rulf bătu cu palma în fiara de la proră apreciativ și Odda 
râse cel mai tare dintre toți, dându-și capul pe spate pentru a-și arăta 
gura plină de dinţi cu striaţii. Safrit o plesni cu palma pe spate pe 
Thorn în timp ce aceasta se așeza rânjind pe cufărul ei și Brand își 
dădu seama că Rulf avusese dreptate. Nu era nimic urât la ea când 
zâmbea. 


Rafala de vânt care-i udase pe camarazii de vâslă ai lui Odda fusese 
prima dintr-un lung șir. Cerurile se întunecară și Cea Care Îngână 
Vântul trimise un cântec rece asupra corabiei, stârnind unde de-a 
lungul apelor calme ale Râului Divin și făcându-i părul lui Brand să- 
i biciuiască faţa. Un nor de păsărele își luă zborul, un stol alcătuit din 
câteva mii de păsări micuţe rotindu-se și învârtejindu-se pe fondul 
cerului întunecat. 


Skifr își strecură o mână în interiorul hainei sale zdrențuite pentru a 
pipăi harababura de rune, amulete și simboluri sfinte din jurul 


gâtului. 

— Ăsta e un semn de rău augur. 

— Cred că vine furtuna, murmură Rulf. 

— Am văzut grindină cât capul unei femei căzând din nori ca aceștia. 


— Oare ar fi mai bine să scoatem nava din râu? întrebă Părintele 
Yarvi. 


— Să o întoarcem cu fundul în sus și să ne adăpostim sub ea, zise 
Skifr, cu ochii aţintiți asupra norilor, precum și i-ar fi ținut un 
războinic asupra inamicului ce avansa spre el. Și asta repede. 


Scoaseră Vântul din Sud din apă pe următoarea limbă de prundiș, în 
timp ce Brand tresări când vântul rece începu să bată mai tare, iar 
picături mari de ploaie îl loviră peste față. 


Mai întâi traseră în jos catargul și pânza, apoi scoaseră proviziile și 
cuferele, armele și scuturile. Brand îl ajută pe Rulf să dea jos monștrii 
de la provă cu ciocane și cu pene, după care îi înfășurară cu grijă în 
pânză dată cu ulei, în timp ce Koll o ajuta pe Thorn să bage vâslele în 
furcheți 3, în așa fel încât să le poată folosi pe post de pârghii pentru 
a ridica nava. Părintele Yarvi desfăcu lanţurile de la cufărul înfășurat 
în benzi metalice, ajutat de Dosduvaoi, ale cărui vene de la gât se 
umflară când îl ridică pe umăr. Rulf indică locurile în care șase 
butoaie masive trebuiau rostogolite, în jurul echipamentului lor 
strâns grămadă, în timp ce Odda mânuia cu îndemânare fantastică o 
lopată pentru a săpa gropi în care prora cea înaltă și pupa urmau să 
fie așezate. 


- Aduce-ţi-o încoace! urlă Rulf, iar Thorn rânji în timp ce sărea peste 
parapetul navei. 


— Pari destul de fericită, luând în considerare toate astea, zise Brand, 
gâfâind în timp ce aluneca prin apa rece. 


- Mai degrabă car pe sus zece corăbii decât să mă antrenez cu Skifr. 


Ploaia începu și mai tare, așa că nu prea mai conta dacă te aflai în râu 
sau nu, căci erau cu toții uzi fleașcă, cu părul și bărbile lipite de piele, 
cu hainele atârnând pe ei și cu feţele contorsionate de efort și 
asudate. 


- Niciodată să nu navighezi pe o navă pe care nu o poți căra! mârâi 
Rulf printre dinţii strânși. Sus! Sus! Sus! 


Și fiecare strigăt era acompaniat de un cor de mormăituri, de 
mârâituri și de gemete. Fiecare bărbat și fiecare femeie trăgeau 
adunându-și puterile, în timp ce cordoanele din jurul gâtului lui 
Skifr se ondulau, dinţii striaţi ai lui Odda erau dezgoliți într-un 
mârâit animalic și chiar și Părintele Yarvi trăgea cu mâna sănătoasă. 


— Răsturnați-o! răcni Rulf și toți se opintiră, scoțând-o din apă. Insă 
ușor acum! Ca un iubit, nu ca un bătăuș! 


- Dacă o răstorn ca un iubit, capăt un pupic? strigă Odda. 
- O să te pup eu cu pumnul, șuieră Thorn printre dinţii strânși. 


Se făcuse un întuneric ca de amurg, iar Cel Care Trimite Tunetul 
bombănea în depărtări, în timp ce ei răsturnau Vântul din Sud cu 
susul în jos, prora și pupa săpând adânc în terenul mlăștinos. Acum 


o apucară de contrachilă 6 care era răsturnată, și o cărară pe mal, cu 
cizmele plescăind în noroiul alunecos. 


- Ușor! strigă Părintele Yarvi. Ușor! Un pic mai mult spre mine! Da! 
Acum jos! 


Așezară nava peste butoaie, iar Odda ţipă și scutură din mână, căci i- 
o așezaseră peste degete, însă el fu singurul rănit, iar acum Vântul 
din Sud se odihnea, așezată pe spate. Uzi, cu dureri și gâfâind, se 
strecurară cu toții sub carenă și se ghemuiră strânși unul într-altul în 
întuneric. 


— Bună treabă! zise Rulf, vocea sa având un ecou ciudat. Recunosc că 
am putea face un echipaj din grămada asta de proști de aici. 


Scoase un chicotit, iar ceilalți i se alăturară, apoi toți râdeau, se 
băteau cu palmele pe spate și se îmbrăţișau, pentru că știau că 
făcuseră o treabă bună, fiecare muncind pentru celălalt și fiind astfel 
legaţi unii de alții datorită colaborării. 


- Nava asta a devenit o încăpere maiestuoasă, zise Dosduvoi, bătând 
ușor cu palma în scândurile de deasupra capului. 


— O încăpere pentru care sunt extrem de recunoscător pe o vreme ca 
asta, spuse Odda. 


Ploaia îi bombarda acum, curgând în șuvoaie dese ca o perdea și 
scurgându-se în jos de pe contrachila Vântului din Sud, care devenise 
streașina acoperișului lor. Auziră fulgerul trăsnind aproape și vântul 
urlând rece ca gheața pe sub butoaie. Koll se înghesui și mai tare în 
ei și Brand își puse braţul în jurul lui, așa cum o strângea lângă el și 
pe Rin când erau copii și n-aveau niciun acoperiș deasupra capului. 


O simti pe Thorn strânsă lângă el de cealaltă parte, duritatea ca de 
lemn a umărului ei lipit de al lui mișcându-se în timp ce trăgea aer în 
piept, și-și dori să-și pună o mână în jurul ei, însă nu-și dorea 
pumnul ei în față. 


Probabil că ar fi trebuit să profite de ocazie și să-i spună că el fusese 
cel care se dusese la Părintele Yarvi. Că pierduse locul în raidul 
regelui din această cauză. Probabil că ar fi făcut-o să se gândească de 
două ori înainte să-l împungă din nou cu vâsla, măcar asta, ori să 
înceteze cu insultele. 


Însă zeii știau mai bine că el nu se pricepea să spună lucrurilor pe 
nume, iar zeii știau și mai bine că ea nu era cea căreia să-i poți spune 
tot ce-ţi dorești și, cu cât trecea mai mult timp și evenimentele se 
estompau, cu atât devenea mai dificil să-i spună ce avea de spus. Nu 
părea că e lucrul cel mai potrivit de făcut s-o îndatoreze în acest fel. 


Așa că rămase tăcut, lăsând-o în schimb să-și apese umărul de 
umărul lui, apoi o simți tresărind când ceva greu se izbi de chilă. 


- Grindină, șopti Skifr. 


Răpăitul deveni și mai zgomotos, din ce în ce mai zgomotos, lovituri 
ca de securi izbite de scuturi, iar membrii echipajului priveau 
temători în sus sau se ghemuiau, făcându-se mici, la pământ, ori își 
puneau mâinile deasupra capului. 


— Uitaţi-vă la asta. 


Fror ridică o piatră ce se rostogolise sub navă, o bucată de gheață 
diformă și plină de ţepi, de mărimea unui pumn. In semiîntunericul 


de dincolo de navă Brand putea vedea grindina lovindu-se de 
pământ, sărind și rostogolindu-se. 


- Crezi că zeii sunt furioși pe noi? întrebă Koll. 


- Este ploaie înghețată, zise Părintele Yarvi. Zeii îi urăsc pe cei care 
nu fac planuri cum trebuie și-i ajută pe cei care au prieteni de 
nădejde, săbii bune și bun-simt. Fă-ţi mai puţine griji în legătură cu 
ce pot face zeii și mai multe legate de ce poţi tu să faci, ăsta e sfatul 
meu. 


Însă, chiar și așa, Brand putea auzi o mulțime de rugăciuni. Încercase 
și el, însă nu fusese niciodată prea bun când să aleagă zeii potriviti. 
Skifr, mai ales, se văicărea în cel putin trei limbi, însă niciuna nu-i era 
cunoscută lui Brand. 


- Te rogi la Zeița Unică sau la mai mulţi zei? întrebă el. 


- La toate. La zeul pește al banyailor, la cele trei spirite ale shendilor, 
la marele Thopal, cel cu opt brațe, cel despre care alyukii cred că va 
devora lumea la sfârșitul timpului. Se spune că n-ai niciodată 
suficienți prieteni, așa-i, băiete? 


— Așa... cred. 
Dosduvoi privea cu tristețe potopul. 


— Am ajuns s-o venerez pe Zeița Unică deoarece preoții ei mi-au 
prezis că voi avea mai mult noroc. 


— Și cum a funcţionat? întrebă Koll. 


- Până acum, tot ghinion, zise uriașul. Dar poate că nu m-am dedicat 
eu suficient venerării ei. 


Odda scuipă. 


- Niciodată n-o să te poţi prosterna suficient de mult pentru a o 
satisface pe Zeița Unică. 


- Din acest punct de vedere, ea și Bunica Wexen sunt foarte 
asemănătoare, murmură Yarvi. 


— Tu la cine te rogi? murmură Brand către Thorn, în timp ce buzele ei 
se mișcau fără zgomot, ținând strâns ceva ce atârna de un șnur în 
jurul gâtului. 


Îi văzu ochii lucind în timp ce-i aruncă o încruntătură. 
- Eu nu mă rog. 

— De ce? 

Ea rămase tăcută o clipă. 


- M-am rugat pentru tatăl meu. În fiecare dimineaţă și în fiecare 
noapte, fiecărui zeu al cărui nume îl știam. La zeci de zei nenorociti 
m-am rugat. Și el tot a murit. 


Și se întoarse cu spatele la el, depărtându-se un pic și lăsând 
întunericul între ei. 


Iar furtuna continuă. 


PREGĂTIT SAU MORT 


- Pe zei! șopti Brand. 


Ruinele elfilor erau adunate pe ambele maluri ale râului, turnuri ce 
se înălțau semete, blocuri și cuburi, sticla lăsată de elfi, acum spartă, 
strălucind când razele plăpânde ale soarelui se loveau de ea. 


Râul Divin avea o albie atât de largă aici, încât era aproape ca un lac, 
cu dinţi de piatră sparti și degete de metal ieșind din apa puțin 
adâncă. Totul era acoperit cu plante agățătoare, peste tot răsăreau 
mlădițe de copaci, sufocate de grămezi de rugi străvechi. Nicio 
pasăre nu tipa, nici măcar o insectă nu bâzâia pe deasupra apelor 
nemișcate precum sticla neagră, doar câte o undă slabă acolo unde 
lamele vâslelor se cufundau în apă și totuși lui Thorn i se făcu pielea 
de găină, căci se simţea de parcă era privită de la fiecare fereastră 
goală. 


Toată viaţa fusese avertizată să nu se apropie de ruinele elfilor. Era 
singurul lucru asupra căruia mama și tatăl ei căzuseră mereu de 
acord. Oamenii riscau în fiecare zi să-și facă navele să eșueze, 


apropiindu-se prea mult de coastele Gettlandului pentru a păstra 
distanţa față de insula bântuită, Strokom, de care Preotesele 
interziseră oricui să se apropie. Boala pândea acolo, și moartea, și 
lucruri mult mai rele, căci elfii mânuiseră o magie suficient de 
puternică, încât s-o sfărâme pe Zeiţă și să distrugă lumea. 


Și iată-i aici, patruzeci de oameni neînsemnați călare pe o crenguță 
goală, vâslind prin mijlocul celor mai mari ruine ale elfilor pe care le 
văzuse Thorn vreodată. 


— Pe zei! scânci Brand din nou, răsucindu-se ca să privească peste 
umăr. 


În fața lor era un pod, dacă un lucru de o asemenea dimensiune 
putea fi numit pod. Probabil că traversase râul, demult, într-un 
singur arc ametitor, un drum îngust clădit între două turnuri 
maiestuoase, fiecare dintre ele făcând din cel mai înalt turn din 
citadela din Thorlby un pitic. Însă podul se prăbușise cu secole în 
urmă, blocuri de piatră mari cât casa atârnând la capătul unor funii 
din metal, legănându-se ușor și scoțând un scârţâit slab, foarte slab, 
în timp ce ei vâsleau pe sub el. 


Rulf strânse mai tare rama-cârmă, cu gura atârnându-i larg deschisă, 
în timp ce se holba la unul dintre turnurile înclinate, ghemuit de 
parcă se aștepta ca acesta să se prăbușească și să zdrobească micuța 
corabie și echipajul ei de furnici, trimițându-i în neființă. 


- Dacă ai avea vreodată nevoie să ţi se aducă aminte ce mărunt ești, 
murmură el, acesta ar fi un loc potrivit. 


- E un întreg; oraș, șopti Thorn. 


— Orașul elfilor, Smolod. 


Skifr se urcă pe platforma de lângă rama-cârmă, privindu-și 
unghiile, de parcă uriașele ruine ale elfilor de-abia ar fi meritat vreun 
comentariu. 


— Înainte de Sfărâmarea Zeiţei adăpostea mii de oameni. Mii de mii. 
Scânteia de la lumina magiei lor, iar aerul era plin de cântecele 
mașinăriilor și de fumul furnalelor imense. Scoase un oftat prelung. 
Toate pierdute. Toate trecute. Dar așa se întâmplă cu toate lucrurile. 
Mare sau mic, Ultima Poartă este singura certitudine din viață. 


O foaie de metal îndoit ieșea din râu la capătul unor piloni ruginiți, 
pe care erau săgeți vopsite, acum scorojite, alcătuite din literele 
necunoscute și groase ale elfilor. Arătau tulburător de asemănător cu 
un avertisment, unul despre care Thorn nu înțelegea la ce se putea 
referi. 


Rulf aruncă o rămurică peste parapet, privind-o cum plutea, 
îndepărtându-se, pentru a calcula viteza de mers, și încuviinţă greoi. 
Pentru prima dată nu mai fu nevoit să strige la ei încurajator — adică 
insulte — pentru a face Vântul din Sud să se miște mai repede. Corabia 
însăși părea să șoptească rugăciuni, jurăminte și farmece din partea 
echipajului, rostite într-o duzină de limbi. Chiar și Skifr, care avea 
întotdeauna ceva de zis despre orice zeu sau despre orice 
întâmplare, nu mai avea prea multe de spus. 


- Păstraţi-vă rugăciunile pentru mai încolo! zise ea. Aici nu e niciun 
pericol. 


- Niciun pericol? cârâi Dosduvoi, făcând un semn sfânt în dreptul 
pieptului și încurcându-și vâsla cu cea a omului din fața sa. 


— Am petrecut o groază de timp între ruinele elfilor. Explorarea lor a 
fost una dintre multele mele îndeletniciri. 


- Unii ar numi asta erezie, spuse Părintele Yarvi, uitându-se în sus pe 
sub sprâncene. 


Skifr zâmbi. 


- Erezia și progresul sunt adesea foarte asemănătoare. Nu avem 
nicio Preoteasă în Sud care să se amestece în astfel de treburi. 
Oamenii bogați ar plăti generos pentru o relicvă sau două de-a 
elfilor. Împărăteasa Theofora însăși are o colecție bogată. Însă ruinele 
din Sud au fost de multe ori curățate prea bine. Cele din jurul Mării 
Sfărâmate încă mai au multe de oferit. Unele dintre ele sunt încă 
neatinse tocmai de la Sfărâmarea Zeiţei. Lucrurile care pot fi găsite 
acolo... 


Ochii i se abătură asupra acelui cufăr acoperit cu fâșii de metal, legat 
cu lanţuri în apropierea bazei catargului, și Thorn se gândi la cutie și 
la lumina dinăuntrul ei. Oare lumina aceea fusese scoasă din 
adâncurile interzise ale unui loc asemănător cu acesta? Oare în ea se 
afla o magie care ar putea să distrugă lumea? Un tremur îi cuprinse 
tot corpul când se gândi la asta. 


Însă Skifr zâmbi și mai larg. 


- Dacă pornești suficient de pregătit în explorarea unui oraș al elfilor, 
vei găsi mai puține pericole decât într-un oraș al oamenilor. 


— Se spune că ești vrăjitoare. 


Koll suflă un norișor de rumeguș de pe ultima porțiune de 
scrijelituri și se uită în sus. 


— Așa se spune? Skifr căscă ochii larg, făcând albul să apară de jur 
împrejur. Adevărul și minciuna sunt greu de separat în expresia se 
spune. 


— Ai zis că știi să folosești magia. 


— Și este adevărat. Suficient de multă să pot face rău, însă nu suficient 
de multă încât să pot face bine. Așa stă treaba cu magia. 


— Ai putea să-mi arăţi ceva? 
Skifr pufni. 
— Ești tânăr și imprudent și nu știi ce ceri, băiete. 


Vâsliră în umbra unui zid enorm, cu baza scufundată în apa râului și 
cu vârful fărâmat și terminat într-un ghem de metal contorsionat. 
Rânduri peste rânduri de ferestre imense ce se căscau goale. 


— Aceleași forțe care au ridicat acest oraș l-au redus la o ruină. Există 
riscuri teribile, cu costuri teribile. Intotdeauna există și costuri. Câte 
nume de zei cunoști? 


— Pe toate. 


— Atunci, roagă-te la toți să nu ajungi vreodată să vezi asemenea 
magie! spuse Skifr, încruntându-se la Thorn. Scoate-ţi cizmele. 


Thorn clipi. 
— De ce? 


- Ca să iei o binemeritată pauză de la vâslit. 


Thorn se uită la Brand și el ridică din umeri. Își traseră amândoi 
vâslele din apă și după aia ea își scoase cizmele. Skifr se dezbrăcă de 
haină, o împături și o atârnă peste rama-cârmă. Apoi își scoase sabia. 
Thorn nu o mai văzuse afară din teacă, o sabie lungă, subțire, ușor 
curbată, în care Soarele Mamă arunca sclipiri ucigașe. 


- Eşti gata, porumbiţo? 

Pauza de la vâslit nu mai păru așa de ademenitoare. 

- Gata pentru ce? întrebă Thorn, cu o voce dintr-odată foarte slabă. 
- Un luptător este ori pregătit, ori mort. 


Cu o ultimă fărâmă de instinct, Thorn ridică repede vâsla în sus, 
lama sabiei lui Skifr mușcând din lemn chiar între mâinile lui Thorn. 


— Eşti nebună! scheună ea în timp ce se împleticea în spate. 
- Nu ești chiar prima care o spune. 


Skifr fentă în stânga și în dreapta și o făcu pe Thorn să sară peste 
catargul culcat jos. 


- O iau ca pe un compliment. 


Rânji și-și repezi sabia în faţă și în spate, făcându-i pe vâslași să sară 
speriați din calea ei. 


- Dacă iei totul ca pe un compliment... n-o să te simți niciodată 
insultată. 


Tâşni iar în față și o făcu pe Thorn să se strecoare pe sub catarg, cu 
respirația tăiată când auzi sabia lui Skifr lovind catargul o dată, de 


două ori. 
— Sculpturile mele! ţipă Koll. 
— Învârte-te în jurul lui! mârâi Skifr. 


Thorn se împiedică în lanţurile ce țineau cufărul înfășurat în fier și 
căzu în poala lui Odda, îi smulse scutul din suport, blocă o lovitură 
cu ambele mâini, înainte ca Skifr să i-l smulgă și s-o trântească pe 
spate cu o lovitură de picior. 


Thorn înșfăcă un colac de funie și i-l aruncă bătrânei în față, se repezi 
la sabia lui Fror, însă acesta o plesni peste mână. 


— Găsește-o pe a ta! 


- E în cufăr! guiță ea, rostogolindu-se peste vâsla lui Dosduveoi și 
cuprinzându-l cu mâinile, pentru a putea privi peste umărul lui 
imens. 


— Zeiţă, ajută-mă! icni acesta, în timp ce sabia lui Skifr țâșni pe lângă 
coastele lui, întâi pe o parte, apoi pe cealaltă, făcându-i o gaură în 
cămașă, iar Thorn se feri disperată, rămânând fără spațiu, în timp ce 
prora sculptată și Părintele Yarvi, care zâmbea urmărind 
reprezentaţia, se apropiau de ea implacabil. 


— Stop! strigă Thorn, ridicând o mână tremurătoare. Te rog! Dă-mi o 
șansă! 


- Oare demonii din Ținuturile de Jos se opresc în fața inamicilor lor? 
Oare Strălucitorul Yilling se oprește dacă-i spui „te rog“? Oare 
Grom-gil-Gorm oferă șanse? 


Skifr împunse iar cu sabia și Thorn sări pe lângă Yarvi, se balansă pe 
fila de bordaj, făcu un pas și un salt disperat, pe deasupra navei, 
până pe coada vâslei din față. O simti îndoindu-se sub greutatea ei, 
iar vâslașul se sforță să o ţină dreaptă. Se bălăbăni spre următoarea, 
cu piciorul gol îndoindu-se disperat pe lemnul alunecos și cu mâinile 
întinse pentru a-și menţine echilibrul. Să ezite, să analizeze, să se 
îndoiască însemna o condamnare. Nu putea decât să fugă făcând 
sărituri mari, apa lucind pe dedesubt, vâslele scârțâind și bocănind 
în suporturi și cu uralele echipajului răsunându-i în urechi. 


Scoase un țipăt subțire de entuziasm inconștient, vântul strecurându- 
i-se în gură. Să alerge pe vâsle era o realizare extraordinară, despre 
care se cânta adeseori, dar care rareori era încercată. Sentimentul de 
triumf fu scurt, totuși. Vântul din Sud nu avea decât șaisprezece vâsle 
pe o parte, așa că rămase repede fără spațiu de alergat. Ultima se 
apropie cu repeziciune și Brand se întinse peste parapet, străduindu- 
se să-și întindă degetele. Ea încercă apoi cu disperare să-i apuce 
mâna întinsă, el o prinse de mânecă... 


Vâsla o izbi cu putere într-o parte, mâneca i se sfâșie și ea plonjă cu 
capul înainte în râu, după care ieși imediat la suprafaţă, gâfâind și 
stârnind bule de aer. 


- Un efort lăudabil! strigă Skifr, stând dreaptă pe platforma de lângă 
rama-cârmă, cu braţele pe umerii lui Rulf. lar înotul este un exercițiu 
mai bun decât vâslitul! Vom face o oprire peste câteva mile și te vom 
aștepta acolo! 


Thorn lovi cu palma în apă, furioasă. 


— Mile? 


Furia ei nu încetini Vântul din Sud. Singurul efect obținut fu 
înaintarea și mai rapidă. Brand privea neajutorat de la pupă, cu 
brațele atârnându-i peste parapet, ridicând din umeri. 


Glasul lui Skifr pluti pe deasupra apei. 
- O să am grijă de cizme pentru tine! 


Mârâind blesteme, Thorn începu să înoate, lăsând ruinele tăcute în 
urmă. 


PUŢINĂ MÂNCĂRIME 


Brand se izbi tare de pământ, sabia de antrenament sărindu-i din 
mână, apoi se rostogoli mormăind pe coastă în jos și rămase întins pe 
spate, gemând, în urechi răsunându-i strigătele de batjocură ale 
echipajului. 


Stând întins acolo, uitându-se la cerul ce se întuneca treptat, plin de 
vânătăi pulsânde și cu demnitatea franjuri, se gândi că probabil ea îi 
agăţase glezna. Insă el nu-și dăduse deloc seama de intenţiile ei. 


Thorn își împlântă sabia cu vârful în solul acoperit cu turbă unde-și 
amenajaseră careul de antrenament și-i întinse mâna. 


— Asta e a treia la rând deja sau a patra? 
— A cincea, mormăi el, așa cum bine știi. 


O lăsă să-l ajute să se ridice. Nu fusese niciodată în stare să arate 
prea multă mândrie, iar duelurile cu ea dovedeau această stare de 
fapt cu prisosinţă. 


— Pe zei, ai devenit rapidă. Tresări când își îndreptă spinarea, încă 
dureroasă de la cizma ei. Ca un șarpe, dar fără îndurare. 


Thorn rânji și mai tare când îl auzi și-și șterse o dâră de sânge de sub 
nas, singura urmă pe care i-o lăsase el în cinci înfruntări. El nu 
intenționase să sune ca un compliment, însă era evident că ea așa o 
luase, la fel ca și Skifr. 


— Consider că tânărul Brand a fost îndeajuns pedepsit pe ziua de azi, 
îi anunţă bătrâna pe cei din echipaj. Poate există printre voi un bărbat 
suficient de îndrăzneț încât să-și încerce puterile cu ucenica mea? 


Nu cu mult timp în urmă ar fi râs cu toţii în hohote la auzul 
provocării. Bărbaţi care jefuiseră pe toate coastele Mării Sfărâmate. 
Bărbaţi care trăiseră doar cu sabia în mână, luptând în tot felul de 
conflicte și care denumeau zidurile din scuturi casă. Bărbaţi care 
vărsaseră suficient sânge încât să facă să plutească o corabie mare, 
puși acum să se lupte cu o fată cu limba ascuţită. 


Nimeni nu mai râdea acum. 


Timp de săptămâni întregi o urmăriseră cum se antrenează ca un 
demon, pe toate tipurile de vreme. O urmăriseră doborâtă la 
pământ, o urmăriseră ridicându-se de jos, din nou și din nou, până 
când și ei obosiseră tot urmărind-o. Timp de o lună de zile merseseră 
la culcare cu sunetul de arme izbite în urechi, ca un cântec de leagăn, 
și se treziseră auzindu-i tipetele războinice în loc de cucurigul 
cocoșului. Zi de zi o urmăriseră devenind mai rapidă, mai puternică 
și mai îndemânatică. Teribil de îndemânatică, acum, cu sabia și cu 
securea în mâini, după ce deprinsese și acea mișcare clătinată a lui 
Skifr, încât nu mai puteai să-ți dai seama unde ea sau armele sale ar 
putea ajunge în următorul moment. 


- Nu mă pot gândi la niciunul, zise Brand în timp ce se lăsa în jos 
tresărind lângă foc, pipăindu-și ușor o rană proaspătă de la cap. 


Thorn își trecu sabia din lemn de pe un deget pe altul cu dexteritate, 
așa cum ai fi putut face cu o scobitoare. 


— Niciunul dintre voi nu are curaj? 


— Blestemați fie zeii! zise Odda ţâșnind în sus de lângă foc. O să-ţi 
arăt eu de ce este în stare un bărbat! 


Odda îi arătă urletul pe care îl poate scoate un bărbat adevărat atunci 
când este lovit cu o sabie din lemn direct în vintre, apoi îi arătă cu un 
efort de care nici Brand nu fusese în stare cum un bărbat adevărat 
poate mușca din propriul scut, apoi îi arătă spatele unui bărbat 
adevărat care plonjează printr-un tufiș de mure direct într-o baltă 
murdară. 


Se săltă pe coate și suflă apă pe nas, acoperit din cap până-n picioare 
cu noroi. 


— Ţi-a ajuns? 
— Mi-a ajuns. 


Dosduvoi se aplecă greoi să ridice sabia căzută a lui Odda și se 
ridică, arătându-și respectabila înălțime, cu pieptu-i imens plin de 
mușchi. Sabia din lemn părea minusculă în pumnu-i mare și cărnos. 


Thorn își împinse bărbia în față, uitându-se urât la el. 


— Copacii impunători cad cel mai greu. 


O fi fost ea o pacoste pentru toată lumea, însă Brand se trezi 
zâmbind. Oricât ar fi fost sorții împotriva ei, nu dădea niciodată 
înapoi. 


— Copacul ăsta ripostează, zise Dosduvoi în timp ce adopta o postură 
războinică, cu cizmele imense depărtate mult una de alta. 


Odda se așeză la loc, pipăindu-și un braţ rănit. 


- Povestea ar fi arătat cu totul altfel dacă lamele ar fi fost ascuţite, 
ascultă ce-ţi spun! 


— Așa-i! zise Brand. O poveste scurtă, la sfârșitul căreia mori. 
Safrit era ocupată să-i tundă părul fiului ei, clincănind din foarfeci. 
- Nu te mai foi! se răsti ea. Doar așa voi termina mai repede. 


— Părul trebuie tuns, Koll. Brand își lăsă mâna pe umărul băiatului. 
Ascult-o pe mama ta. 


Aproape că adăugă „ești norocos că ai una“, însă se abținu. Unele 
lucruri e mai bine dacă le lași nespuse. 


Safrit gesticulă cu foarfeca înspre Brand. 
- O să-ți aranjez și ție barba după ce termin. 


— Atât timp cât nu te apropii cu foarfeca aia de mine, zise Fror, 
făcându-și de lucru cu o codiță, aproape de cicatricea de pe faţă. 


- Războinici! pufni Safrit. Mai nefolositori decât fetele nemăritate! 
Multe dintre feţele astea ar trebui ținute ascunse de ochii lumii, însă 
un băiat arătos ca tine n-ar trebui să se ascundă după tufișul ăla. 


Brand își trecu degetele prin barbă. 


- S-a cam îndesit în ultimele săptămâni. A început să mă cam 
mănânce, să fiu sincer. 


Un strigăt de veselie se auzi când Dosduvoi își ridică sabia mult în 
aer și Thorn se aruncă printre picioarele lui desfăcute, se răsuci și-i 
dădu un picior zdravăn în fund, făcându-l pe uriaș să se clatine. 


Rulf își scărpină o parte a gâtului înțepată de insecte și plină de 
iritații. 

— Pe toți ne mănâncă un pic. 

- Nu putem evita o serie de pasageri nedoriți de-a lungul unei 
călătorii ca asta. Odda scotoci în partea din față a pantalonilor, unde 


se scărpină zdravăn. Încearcă și ei să găsească cea mai ușoară cale 
către sud, ca și noi. 


— Se tem că un război cu Marele Rege al păduchilor este pe cale să 
izbucneacă, zise Safrit, și caută aliați printre musculițe. Și strivi una 
cu o lovitură de palmă peste ceafă. 


Fiul ei își scutură câteva smocuri de păr nisipiu tăiat, însă chica lui 
părea în continuare tot rebelă. 


— Oare chiar putem găsi aliați pe acolo? 


- Prințul Kalyivului poate strânge atât de mulți pirați și jefuitori, 
încât praful stârnit de copitele cailor lor blochează lumina soarelui, 
zise Odda. 


Fror îl aprobă. 


— Și am auzit că Impărăteasa din Sud are atât de multe corăbii încât 
poate forma cu ele un pod peste mare. 


- Nu este vorba despre corăbii sau despre cai, zise Brand, frecându-și 
ușor bătăturile din palme. Este vorba despre comerțul care se face pe 
Râul Divin. Sclavi și blănuri se duc într-un sens, argint și mătase se 
întorc pe celălalt. Și argintul poate câștiga războaie, la fel de bine ca 
oţelul. Își dădu seama că toți ceilalți se uitau la el și se opri stânjenit. 
Așa îmi povestea Gaden... la fierărie... 


Safrit zâmbi, jucându-se cu obiectele atârnate la gât. 
- La cei tăcuțţi trebuie să fii atent. 


— Apele liniștite sunt cele mai adânci, zise Yarvi, cu ochii săi deschişi 
la culoare ațintiți asupra lui Brand. Bogăția înseamnă putere. Averea 
Reginei Laithlin se află la originea invidiei Marelui Rege. El poate 
închide Marea Sfărâmată pentru corăbiile noastre. Poate sugruma 
comerțul Gettlandului. Cu Prinţul Kalyivului și Împărăteasa de 
partea sa, ne-ar putea închide și Râul Divin. Ne-ar suprima fără să 
scoată sabia din teacă. Cu Prinţul și cu Împărăteasa de partea 
noastră, argintul încă mai curge. 


- Bogăția este putere, murmură Koll pentru sine însuși, de parcă 
încerca aceste cuvinte, căutând să vadă adevărul din ele. Apoi privi 
în sus, la Fror. Cum ai căpătat cicatricea? 


— Am pus prea multe întrebări, zise vanstermanul, zâmbind cu fața 
la foc. 


Safrit se aplecă deasupra lui Brand, trăgându-l ușor de barbă, 
clincănind din foarfecă. Se simţea ciudat, având pe cineva atât de 


aproape de el, privindu-l cu atenţie și mângâindu-i fața cu degete 
blânde. Îi spunea întotdeauna lui Rin că-și aduce aminte de mama 
lor, însă erau doar povești repetate la nesfârșit, distorsionate de 
trecerea timpului, căci el își aducea aminte de povești, însă nu și de 
cum se petrecuseră. Rin fusese cea care îl tunsese întotdeauna, iar el 
atinse cuțitul făcut de ea, simțind dintr-odată dorul de casă. Dor de 
coliba pentru care munciseră împreună din greu, de lumina 
flăcărilor pe chipul surorii sale, și îngrijorarea pentru ea se prăvăli 
asupra lui atât de năvalnic, încât tresări dintr-odată. 


Safrit tresări și ea. 

— Te-am tăiat? 

— Nu, croncăni Brand. Mi s-a făcut dor de casă, atâta tot. 
— Ai pe cineva special care te așteaptă, ei? 

— Doar familia mea. 

- Un băiat așa frumos ca tine, nu-mi prea vine să cred. 


Dosduvoi pusese în sfârșit capăt fentelor lui Thorn apucând-o de 
părul desfăcut, iar acum o prinse de curea cu mâna cealaltă, o ridică 
în aer ca pe un balot de paie și o aruncă într-un șanț. 


— Unii dintre noi sunt blestemați să aibă ghinion în dragoste, zise 
Rulf sumbru, în timp ce Skifr strigă pauză și se duse să se uite după 
ucenica ei în șanț. Eu am lipsit de la fermă prea mult timp și soția 
mea s-a măritat din nou. 


- Ghinion în dragoste pentru tine, poate, murmură Safrit, aruncând 
un smoc din barba lui Brand în foc, dar noroc pentru ea. 


- Ghinionul în dragoste este să juri că nu vei avea parte de dragoste 
niciodată. Părintele Yarvi scoase un oftat. Pe măsură ce îmbătrânesc, 
încep să consider din ce în ce mai mult că grija plină de dragoste a 
Bunicii Wexen nu poate ține loc de dragoste. 


- Eu am avut o soție, zise Dosduvoi, lăsându-se în jos lângă foc și 
căutându-și cu grijă o poziție confortabilă pentru fundul îndurerat, 
însă a murit. 


- Nu este ghinion dacă a murit strivită de corpul tău masiv, zise 
Odda. 


- Nu e amuzant, zise uriașul, deși, luând în considerare 
nechezăturile celorlalți, era în minoritate. 


— Eu n-am avut soţie, zise Odda. Nu cred în ele. 


— Eu mă îndoiesc că le-ai putea convinge tu pe ele, zise Safrit. Deși 
îmi pare rău pentru mâna ta, obligată să-ți fie amantă în tot acest 
timp. 


Odda își arătă zâmbetul lui de lup, cu dinţii săi striați și strălucind în 
lumina focului. 


— Să nu-ți pară. Mâna mea este o parteneră înțelegătoare și 
întotdeauna disponibilă. 


— Și, spre deosebire de noi, restul, nu este descurajată de respiraţia ta 
îngrozitoare. 


Safrit mătură câteva fire de păr rămase din barba proaspăt tunsă a 
lui Brand și se așeză la locul ei. 


— Am terminat cu tine. 

— Pot să-ți împrumut foarfeca? întrebă Skifr. 

Safrit aruncă o privire înspre miriștea scurtă de pe căpățâna ei. 
— Nu prea pare că ai avea ce să tai. 

— Nu pentru mine. 


Bătrâna arătă cu capul înspre Thorn, care se târâse afară din șanț și 
se mișca nesigură pe picioare, strtâmbându-se în timp ce-și freca 
scalpul care o durea și pe care părul îi stătea zbârlit, în toate 
direcțiile. 


— Cred că un alt miel de-al nostru are nevoie de foarfecă. Dosduvoi a 
dovedit că smocul ăla reprezintă o slăbiciune. 


— Nu. 


Thorn își aruncă armele din lemn aproape distruse la pământ și-și 
aranjă câteva șuvițe după ureche, un gest neobișnuit din partea ei, 
căreia părea că nu-i pasă niciodată de cum arată. 


Skifr înălță din sprâncene. 


- Nu mi-aş fi imaginat că vanitatea este unul dintre numeroasele tale 
defecte. 


- l-am făcut mamei mele o promisiune, zise Thorn, înhățând o felie 
groasă de carne și îndesându-și o jumătate în gură, cu degetele 
murdare. 


Poate că nu reușise să învingă trei oameni odată, însă Brand nu avea 
nicio îndoială că i-ar fi întrecut la mâncat. 


- Nu mi-am imaginat că bagi în seamă opiniile mamei tale chiar atât 
de mult, zise Skifr. 


- Nu le bag în seamă. A fost întotdeauna o pacoste pentru mine. 
Intotdeauna mi-a spus cum trebuie să fac anumite lucruri, niciodată 
însă așa cum aș fi vrut eu să le fac. 


Thorn rupea cu dinţii din felia de carne, așa cum ar fi rupt un lup 
dintr-un cadavru, mâncând și vorbind în același timp, aruncând cu 
firimituri în toate părțile. 


— Mereu m-a bătut la cap cu ce cred oamenii despre mine, ce îmi vor 
face, cum aș putea fi rănită, cum aș putea s-o fac de râs. Mănâncă 
așa, vorbește așa, zâmbește așa, pișă-te așa. 


Ascultând, Brand se gândi doar la sora lui, rămasă singură și fără 
cineva care să aibă grijă de ea, și fu cuprins de furie. 


— Pe zei! mârâi el. Există vreo binecuvântare pe lumea asta pe care tu 
să n-o tratezi ca pe un blestem? 


Thorn se încruntă când îl auzi, cu obrajii umflându-i-se în timp ce 
mesteca. 


— Ce vrei să spui? 
El lătră cuvintele, dezgustat dintr-odată de ea: 


— Că ai o mamă căreia îi pasă de tine și o casă în care ești în siguranță 
și tot găsești ceva de care să te plângi! 


Toţi păstrară o liniște stânjenitoare. Părintele Yarvi miji ochii, Koll îi 
deschise larg pe-ai săi, iar Fror înălță din sprâncene, surprins. Thorn 
înghiţi încet în sec, arătând șocată, de parcă ar fi fost pălmuită. Mai 
rău. Că doar era tot timpul pălmuită. 


— Urăsc toată lumea asta nenorocită, murmură ea, smulgând o altă 
felie din mâna lui Safrit. 


Nu era chiar cea mai potrivită replică, așa că Brand nu-și putu ține 
gura. 


- Nu-ţi face griji! spuse trăgându-și pătura în sus pe umeri și 
întorcând spate. Și ea simte cam la fel pentru tine. 


BLESTEMAŢI SĂ FIE! 


Thorn strâmbă din nas când simți mirosul mâncării, apoi clipi ca să 
se trezească și-și dădu imediat seama că e-n neregulă ceva. Cu greu 
își putea aminti când se trezise ultima dată fără îndemnul blând al 
cizmei lui Skifr. 


Poate că vrăjitoarea bătrână avea o inimă, la urma urmei. 


Visase că un câine o lingea pe o parte a capului și încerca să scape de 
această amintire în timp ce-și dădea păturile la o parte. Poate că 
visele erau mesaje de la zei, însă cu niciun chip nu reușea să distingă 
vreun înțeles al visului pe care tocmai îl avusese. Koll stătea pe vine 
aproape de marginea apei, mormăind în timp ce curăța oalele. 


— 'Neaţa, zise ea, întinzându-se cu voluptate și aproape plăcându-i 
durerea prelungă ce-i străbătu brațele și spatele. 


În primele zile de-abia mai fusese în stare să se miște dimineața, de 
la efectul cumulat al vâslitului și al antrenamentelor, însă mușchii 
începuseră să i se întărească de la muncă, iar acum îi avea duri ca 
funia și ca scândura. 


Koll se uită în sus și ochii i se lărgiră. 
-Aă... 
- Știu. Skifr m-a lăsat să dorm. 


Rânji, plimbâmdu-și privirea peste râu. Pentru prima dată, Divin 
părea un nume demn de el. Anul trecea și Soarele Mamă era deja 
strălucitor și fierbinte, păsările ciripeau în pădure și insectele pluteau 
leneșe pe deasupra apei. Crengile copacilor ce atârnau deasupra 
malului erau încărcate de flori albe și Thorn trase în piept mirosul 
florilor, inspirând și expirând cu voioșie. 


— Am o senzaţie că ziua de azi va fi una plăcută, spuse ciufulindu-i 
părul lui Koll, apoi se întoarse și aproape că dădu peste Brand. 


El se uita la ea, cu o expresie de neajutorare. 
- Thon, eu... 
— Să cazi mort. 


O jumătate de noapte stătuse întinsă, trează, gândindu-se ce vorbe 
grele să-i arunce, însă, când sosise momentul, tot ce putu să zică fură 
aceste cuvinte. Trecu pe lângă el, îndreptându-se către focul lângă 
care se strânseseră membrii echipajului. 


— Să mâncaţi bine, zicea Rulf. Probabil că în cursul zilei de azi vom 
ajunge în ținuturile înalte. O să aveţi nevoie de toată energia și chiar 
de mai mult de-atât când o să cărăm... ăă... 


Se opri, holbându-se, în timp ce Thorn se apropie, înhăţă un castron 
și se uită în oală. 


— Nu-i nevoie să vă opriți pentru mine, zise ea. 

Se holbau cu toţii la ea, ceea ce începea s-o facă să se simtă nervoasă. 
Apoi Odda pufni, stropind cu mâncare în toate părțile. 

- Arată ca o perie cu jumătate din peri smulși. 

- Ca un miel tuns pe jumătate, zise Dosduvoi. 

- Ca o salcie cu jumătate din ramuri tăiate, murmură Fror. 


- Mi-a plăcut asta, zise Odda. A fost poetică. Ar trebui să mai scoţi 
din astea. 


- Tu ar trebui să scoţi mai puţine, însă lucrurile sunt așa cum sunt. 


O adiere pluti pe deasupra râului, neobișnuit de rece pe o parte a 
capului lui Thorn, ceea ce-o făcu să arunce o privire încruntată în jos 
și să vadă că umărul îi era acoperit cu păr. Își atinse scalpul cu o 
mână, temându-se de ce-ar putea găsi acolo. Pe o parte avea părul 
încurcat în obișnuita-i coadă dezordonată. Partea stângă avea doar 
niște smocuri de păr, făcându-i degetele să tremure în timp ce-și 
freca ceea ce semăna cu niște cucuie pe căpățână. 


— Ai dormit pe partea dreaptă. Skifr se aplecă peste umărul ei, 
apucând o bucată de carne din oală între degetul mare și arătător. 
Am făcut tot ce-am putut ca să nu te trezesc. Arăți așa de împăcată 
când dormi. 


Thorn se holba la ea. 


— Ai spus că n-o să mă obligi s-o fac! 


— Și de aceea am făcut-o eu. 
Bătrâna zâmbi de parcă îi făcuse o mare favoare lui Thorn. 


Deci cam atât cu vrăjitoarea care avea o inimă și, de asemenea, cu 
ziua cea plăcută. Thorn nu prea știa ce să aleagă între a plânge, a tipa 
sau a o mușca de față pe Skifr. În cele din urmă nu reuși decât să 
scoată un gâlgâit sugrumat, după care o porni furioasă spre râu, cu 
râsul echipajului răsunându-i în urechi, strângând din dinți și 
ținându-se cu o mână de capul acoperit cu păr pe o parte și complet 
chel pe partea cealaltă. 


Obiectul la care mama lui Thorn ţinea cel mai mult era o oglindă cu 
rama din argint. Thorn o necăjea mereu, spunându-i că iubea 
oglinda pentru că era atât de vanitoasă, însă știa de fapt că adevărul 
era că oglinda fusese un dar de la tatăl ei, adus cu mult timp în urmă 
din Primul dintre Orașe. Thorn urâse întotdeauna să se privească în 
ea. Avea fața prea lungă și obrajii prea supti, nasul prea ascuţit și 
privirea prea furioasă. Însă ar fi schimbat bucuroasă imaginea din 
oglindă cu gluma aceea strâmbă ce se uita acum la ea din apa 
nemișcată de la marginea râului. 


Și-o aminti pe mama sa cum îi cânta blând în timp ce-i pieptăna 
părul și pe tatăl ei zâmbind în timp ce le privea. Își aminti râsul și 
căldura braţelor în jurul ei. Familia ei. Casa ei. Apucă săculețul pe 
care-l purta și se gândi că a ține la gât oasele de la degetele tatălui 
său era un gest vrednic de milă. Însă era tot ce-i mai rămăsese. 
Clătină cu amărăciune din cap uitându-se la propria imagine 
mutilată, în timp ce un alt chip apăru în spatele ei — înalt, suplu și 
lipsit de culoare. 


- De ce m-ai adus aici? întrebă ea, plesnind cu mâna imaginile din 
apă și împrăștiindu-le. 


- Ca să facem aliați din dușmanii noștri, zise Părintele Yarvi. Ca să 
facem rost de ajutoare pentru Gettland. 


— În caz că n-ai observat, eu nu sunt prea pricepută la a-mi face 
prieteni. 


— Toţi avem defectele noastre. 


— Atunci de ce m-ai adus pe mine? De ce s-o plătești pe Skifr ca să mă 
învețe? 


Preotul se așeză pe vine alături de ea. 
— Ai încredere în mine, Thorn? 


- Da. Mi-ai salvat viața. Deși, uitându-se în ochii lui de un albastru- 
deschis, se întrebă cât de mult ar putea avea încredere într-un om 
atât de șiret. Și am făcut un jurământ. Ce alegere am? 


- Niciuna. Așa că ai încredere în mine. Aruncă o privire în sus, la 
dezastrul din părul ei. Ar putea trece ceva timp până o să te 
obișnuiești, dar cred că îţi stă bine. Ciudată și aprigă. Unică în felul 
tău. 


Ea pufni. 
— E ceva neobișnuit, trebuie să recunosc. 


— Unii dintre noi sunt neobișnuiţi. Mereu am crezut că ești bucuroasă 
că reziști. Pari să-ți tragi seva din batjocură, ca floarea din 
îngrășământ. 


— Este mai dificil decât pare, murmură ea. Să porți întotdeauna o 
expresie dârză. 


— Știu asta, crede-mă. 

Stătură așa, acolo, lângă apă, pentru o vreme, în tăcere. 
- Mă ajuţi să-mi rad și cealaltă parte? 

— Eu zic s-o lași așa. 

— Așa? De ce? 

Yarvi arătă cu capul înspre echipaj. 

— Blestemaţi să fie ei, de-aia! 


— Blestemați să fie! murmură Thorn, luând apă cu mâna și 
netezindu-și părul pe care încă îl mai avea. 


Trebuia să recunoască faptul că începea să-i placă ideea. Să rămână 
așa, pe jumătate rasă, ciudată și aprigă, o provocare la adresa oricui 
se uita la ea. 


— Blestemaţi să fie! Și fornăi un râset. 


- Nu că o să fii singura din echipaj care o să aibă o înfățișare 
neobișnuită. Și, oricum — Yarvi mătură câteva fire de păr rămase pe 
umărul ei cu mâna lui schiloadă — părul crește la loc. 


Fusese o zi grea la vâsle, luptând împotriva unui curent furios pe 
măsură ce Râul Divin se îngusta și malurile îi deveneau mai abrupte, 


în timp ce Rulf cel încruntat se străduia să strecoare corabia printre 
stânci acoperite cu spumă albă. În acea seară, când apusul se contura 
rozaliu deasupra dealurilor acoperite de păduri, ajunseră în 
ținuturile înalte. 


Pe malul râului se afla un sat ciudat, dezvoltat datorită comerțului 
făcut cu echipajele în trecere, în care nicio casă nu era asemănătoare 
cu alta. Unele erau construite din scânduri, altele din piatră, altele 
din turbă, la fel ca gorganele eroilor din vechime. Era adăpost pentru 
oamenii din preajma Mării Sfărâmate care se opriseră din drumul lor 
spre sud, al oamenilor din Kalyiv și din Imperiu care se opriseră din 
drumul lor spre nord, al oamenilor din triburile pădurii și probabil 
că și cei din Neamul Călăreţilor se blocaseră pe acolo în drumurile 
lor către est sau către vest. Seminte purtate de vânt din jumătate de 
lume, ajunse să prindă rădăcini, prin cine știe ce noroc bizar, aici. 


Fără să conteze veșmintele sau obiceiurile lor, oricât de abili 
deveniseră în a smulge monede de la călători, totuși Părintelui Yarvi 
îi curgea sângele Reginei de Aur prin vene și știa cea mai bună 
metodă de negociere cu ei. Se târgui cu fiecare în propria lui limbă, 
acum zăpăcindu-i cu zâmbete cuceritoare și după aceea cu o 
indiferenţă rece, până când îi făcu să se întreacă în a-l copleși cu 
prețuri care mai de care mai mici. Când în sfârșit închirie opt boi cu 
barbă uriași de la conducătoarea satului, o făcu să rămână clipind 
neîncrezătoare la cele câteva monede din palmă, prea puține după 
părerea ei. 


— Părintele Yarvi nu e prost, zise Brand în timp ce-l privea aplicându- 
și magia lui cea de toate zilele. 


— Este cel mai șiret om pe care l-am cunoscut vreodată, răspunse 
Rulf. 


Aproape de râu se afla un depozit de lemne care nu mai puteau fi 
folosite — role și tălpige, catarge și vâsle rupte, chiar și o chilă veche și 
deformată cu câteva rămășițe de file de bordaj încă prinse de ea, 
oasele unei corăbii care coborâse pe râu mult prea avariată și care 
fusese dezmembrată. Echipajul își făcu de lucru cu securi și cu dălți 
și atunci apăru Tatăl Lună, ei deja trăseseră Vântul din Sud pe mal, 
montaseră de-a lungul chilei tălpige și coborâseră toată încărcătura 
în două căruţe închiriate. 


— Acum ne antrenăm? întrebă Thorn, în timp ce privea echipajul 
revenind la treburile lor obișnuite de zi cu zi, strângându-se în jurul 
focului, și la Koll, care stârnea hohote de râs imitând una din 
poveștile mai mult ca sigur inventate ale lui Odda. 


Skifr se uită la ea cu un ochi ce lucea în lumina ce pălea treptat. 


— Este târziu și mâine avem munci grele de dus la bun sfârșit. Vrei să 
ne antrenăm? 


Thorn împinse niște bucăţi mari de talaş cu degetele de la picioare. 
— Poate doar puțin? 
- Vom face o ucigașă din tine, totuși. la armele. 


Rulf îi smulse pe toți din așternuturi la prima geană de lumină, cu 
respirația vizibilă în aerul umed. 


- Sus, gogomanilor! Vă așteaptă cea mai grea zi din viaţa voastră. 


Nu existase nicio zi ușoară de când plecaseră din Thorlby, însă 
cârmaciul lor avea dreptate. Căratul corabiei peste un munte era 
exact la fel de grea pe cât suna. 


Se agățară gemând de funii, traseră icnind de vâslele răsucite pentru 
a fi transformate în mânere de apucat, își proptiră umerii sub chilă 
atunci când tălpigele nu mai făcură față, trăgând unul de celălalt 
într-un efort comun, duhnind, înjurând și luându-se la hartă. Chiar și 
cu patru boi înhămaţi în față, la proră, ajunseră destul de repede 
plini de vânătăi de la căzături și de la frecarea cu funiile, biciuiți de 
crengi și plini de așchii. 


Safrit mergea în faţa lor, pentru a le curăța drumul de crengi căzute. 
Koll alerga sub chilă și pe dinafară cu o găleată cu catran și cu 
grăsime de porc, pentru ca tălpigele să alunece. Părintele Yarvi striga 
la văcari în limba lor, căci ei nu strigau niciodată la boii lor, ci doar 
fredonau îndemnuri cu voci joase. 


În sus, tot mai sus, pe drumul abia vizibil și plin de pietre și de 
rădăcini. Unii dintre ei se mai aventurau înarmați printre copacii din 
jurul corabiei, uitându-se după bandiții care puteau aștepta în 
pădure echipaje bune de prins în ambuscadă, pentru a le jefui și a-i 
vinde pe membrii acestora ca sclavi. 


— Să vinzi membrii unui echipaj ca sclavi este mult mai profitabil 
decât să vinzi lucruri membrilor unui echipaj, asta-i sigur. 


Și Odda scoase un oftat meditativ, de parcă ar fi vorbit din propria 
experienţă. 


— Sau decât să tragi o corabie prin pădure, mormăi Dosduvoi. 


— Păstrează-ţi energia pentru ridicat, mârâi Rulf printre dinții 
încleștați. O să ai nevoie de ea. 


Pe măsură ce dimineața trecea, Soarele Mamă începea să bată fără 
milă și muște mari și grase prinseră să roiască în jurul boilor ce 
trudeau în față și al echipajului ce trudea sub chilă. Transpirația 
curgea șiroaie pe scalpul lui Thorn, acum acoperit cu câteva fire 
tepoase, îi picura din sprâncene și-i uda vesta, iritându-i rău 
sfârcurile. Mulţi dintre cei din echipaj se dezbrăcaseră până la brâu, 
iar unii dintre ei chiar până mai jos. Odda se opintea având pe el 
doar cizmele, expunând cel mai păros dos arătat vreodată de vreun 
om sau animal. 


Thorn ar fi trebuit să fie atentă unde își punea piciorul, însă ochii îi 
alunecau mai tot timpul înspre Brand. În timp ce alții bombăneau și 
se împiedicau, scuipând înjurături, el continua să se opintească, cu 
ochii aţintiți în față și cu părul umed lipit de fălcile strânse, cu 
mușchii săi mari încordându-se pe umerii acoperiți cu picături de 
sudoare, muncind în timp ce trăgea toată greutatea fără să se plângă. 
Chiar acolo, în faţa ei, era doar forță. Aceeași forță pe care o avusese 
și tatăl ei, solidă și tăcută precum Tatăl Pământ. Își aminti de 
ultimele cuvinte pe care i le adresase Regina Laithlin. Proștii se laudă 
cu ce vor face. Eroii o fac. Și Thorn aruncă încă o privire înspre Brand 
și-și dori să semene mai mult cu el. 


- Da, chiar așa, murmură Safrit în timp ce ținea plosca la buzele 
crăpate ale lui Thorn, pentru ca aceasta să poată bea fără să dea 
drumul la funie. Asta e un băiat pe cinste. 


Thorn își abătu privirea într-o parte, primi jumătate de gură de apă 
în jos pe beregată și aproape că se înecă. 


- Nu știu despre ce vorbești. 


- Sigur că nu. Safrit își împinse limba în obraz. De aceea cred că nici 
nu te uiti întruna la el. 


O dată chiar trecură pe lângă o corabie cărată în sens opus de o 
mulțime de oameni din Ținuturile de Jos scăldați în transpiratie și se 
salutară dând din cap, însă nu-și irosiră puterile pentru vorbe de 
salut. Thorn nu mai avea energie de irosit, cu pieptul în flăcări și cu 
fiecare mușchi înțepenit de durere. Chiar și unghiile degetelor de la 
picioare o dureau. 


- Nu mă omor cu... vâslitul, mârâi ea, însă sunt al naibii de sigură că 
mai degrabă... aș vâsli pe o corabie... decât să o car în spate. 


Cu un ultim efort săltară Vântul din Sud peste o creastă înaltă și 
ajunseră pe teren drept, tălpigele oprindu-se în cele din urmă. 


- Ne vom opri aici, pentru moment! anunţă Părintele Yarvi. 


Urmă un cor de gemete recunoscătoare, iar oamenii legară funiile în 
jurul copacilor din jur, trântindu-se apoi pe jos, printre rădăcinile 
noduroase. 


— Slavă zeilor! șopti Thorn, pipăindu-și spatele plin de dureri. Coasta 
dealului, în jos, va fi mult mai ușoară. Trebuie să fie. 


- Bănuiesc că vom afla când vom ajunge acolo, zise Brand, cu mâna 
streașină la ochi. 


Terenul se lăsa în jos în față, însă, mai departe, greu de distins din 
cauza ceţii, se înălța din nou. Se înălța pe pante împădurite, mult, 
din ce în ce mai mult, către o creastă chiar mai înaltă decât cea pe 

care se aflau acum. 


Thorn se uita la ea, cu falca atârnându-i, nevenindu-i să-și creadă 
ochilor. 


— Mi se pare din ce în ce mai mult că zdrobirea cu pietre ar fi fost 
alegerea mai puțin dureroasă. 


- Incă nu e prea târziu să te răzgândești, zise Părintele Yarvi. Poate 
că n-avem noi prea mult confort pe aici, însă sunt sigur că găsim 
pietre. 


OMUL CARE S-A LUPTAT CU O CORABIE 


Echipajul care se târî cu greu din așternuturi era morocănos și 
ostenit, plin de dureri și de vânătăi de la truda de ieri, și o altă zi la 
fel de grea îl aștepta în față. Nici Odda nu mai avea glume de spus, 
în timp ce contempla drumul lung de străbătut în josul coastei 
împădurite a dealului, la capătul căreia scânteia un luciu de apă, 
prin pâcla depărtării. 


— Cel puţin, avem de coborât, zise Brand. 
Odda pufni în timp ce se întorcea cu faţa la el. 
— Ha! 


Brand înţelese în curând ce voia Odda să spună. În susul pantei 
provocarea era să tragi după tine Vântul din Sud. În josul pantei era 
să o oprești să vină peste tine, ceea ce presupunea la fel de multă 
muncă și mult mai mult pericol. Drumul sinuos nu era suficient de 
larg pentru ca boii să le poată fi de ajutor, așa că o duzină dintre 
oameni își înfășurară cârpe în jurul brațelor și-așa pline de usturimi, 
își încolăciră funii în jurul antebraţelor jupuite și în jurul umerilor 


căptușiți cu bucăți de pături și se aliniară paralel cu corabia, câte șase 
pe fiecare parte. Se sforțau s-o mențină în poziție dreaptă pe măsură 
ce înaintau ușor de-a lungul pantei denivelate, în timp ce Koll 
mergea în fața lor cu găleata, strecurându-se cu îndemânare să ungă 
tălpigele ori de câte ori vedea că acestea începeau să fumege. 


- Drepţi, bombănea Rulf, ridicând mâna. Drepţi! 
- Mai ușor de zis decât de făcut, gemu Brand. 


Îi fusese dată o funie, bineînţeles. Problema cu puterea de a ridica 
greutăți mari este că, atunci când e nevoie ca greutăţile mari să fie 
ridicate, oamenii se dau la o parte din calea ta și-ți zâmbesc. Făcuse 
ceva munci grele ca să câștige o coajă de pâine pentru el și pentru 
Rin, însă nu mai muncise atât de tare în viaţa lui, cu o parâmă de 
cânepă udă de transpirație petrecută în jurul unui antebraț, peste 
umeri, apoi în jurul celuilalt antebraţ, tăindu-l la fiecare pas, cu 
picioarele tremurându-i, cu cizmele alunecând pe pământul nesigur 
și cu frunzele înșelătoare și acele de pin căzute, tușind de la praful 
stârnit de Odda în fața lui și tresărind la blestemele lui Dosduvoi, 
aflat în spatele lui. 


— Oare când ajungem la râul ăla nenorocit? mârâi Odda peste umăr, 
în timp ce așteptau ca un copac căzut să fie îndepărtat din drum. 


— In curând vom putea face corabia să plutească în râul provenit de 
la transpirația mea. Brand scutură din cap și transpiraţia îi căzu cu 
picături mari din părul umed. 


— Imediat după ce Safrit ne-aduce apa, se scurge pe spatele meu, 
până între buci, zise Dosduvoi în spatele lui. Ai de gând să ne spui 
cum ai căpătat cicatricea, Fror? 


— M-am tăiat când mă bărbieream, strigă vanstermanul de pe partea 
cealaltă a navei, apoi, după o lungă pauză, adăugă: Niciodată să nu 
vă bărbieriți cu securea. 


Thorn se afla în spate, una dintre cele cinci persoane ce cărau 
catargul parțial cioplit. Brand îi putea simți ochii ca niște săgeți 
ațintiți asupra spatelui său și presupuse că încă era furioasă pe el 
pentru ce spusese despre mama ei. Nu prea putea s-o 
învinovăţească. Doar nu Thorn fusese cea care plecase de lângă Rin 
și-o lăsase pe aceasta să se descurce singură, nu? Se părea că ori de 
câte ori Brand își pierdea cumpătul, el era furios, de fapt, pe el însuși. 
Știa că trebuie să-și ceară scuze, însă cuvintele nu-i veneau niciodată 
ușor pe buze. Câteodată petrecea zile întregi încercând să găsească 
cuvintele potrivite, însă, când în sfârșit ajungea să deschidă gura, 
cuvintele greșite țâșneau ca un șuvoi. 


Oftă. 
— Bănuiesc că ar fi cel mai bine dacă n-aș mai scoate nicio vorbă. 


- N-ai auzi niciun afurisit de protest din partea mea, murmură 
Thorn, iar el era pe cale să se întoarcă și să-i arunce o vorbă 
usturătoare pe care imediat după aceea ar fi regretat-o, când simţi o 
zdruncinătură în frânghie, care-l trase făcându-l să se împleticească 
până într-o grămadă de frunze, abia reușind să se țină pe picioare. 


— Ușor! răcni Dosduvoi și smuci puternic de frânghia lui. 


Un nod alunecă, scoțând un plesnet ca de bici, iar el ţipă șocat și 
căzu pe spate cu putere. 


A 


Odda scheună în spate „Zei!“, în timp ce era tras cu forţă înainte, 
dărâmându-l pe cel din fața lui și făcându-l să scape funia, al cărei 
capăt porni să se agite precum o vietate. 


Urmă un cor de bătăi din aripi când o pasăre își luă zborul către cer 
și Vântul din Sud porni la vale, iar unul dintre oameni începu să tipe 
când funia lui îl tăie pe umeri și-l răsuci în loc, trântindu-l pe Fror 
într-o parte și făcând ca greutatea neașteptată să-i tragă pe ceilalți 
după ea ca pe niște popice. 


Brand îl văzu pe Koll aplecat cu găleata în mână, holbându-se 
terorizat în timp ce prora înaltă se năpustea asupra lui, încercând să 
se ferească și alunecând pe spate sub chila ascuţită. 


Nu era vreme de gândit, iar de gândit de două ori nici nu putea fi 
vorba. Poate că era mai bine așa. Tatăl său îi spunea mereu lui Brand 
că nu e genul care gândește prea mult. 


Sări de pe drum, stârnind un norișor de frunze și își înfășură funia în 
jurul celui mai apropiat copac, un monstru cu trunchi gros și cu 
rădăcini noduroase înfipte adânc în coasta dealului. 


Oamenii din ambele laturi ale navei țipau unul la altul, scândurile 
gemeau, lemnul plesnea, însă Brand nu le dădu nicio atenție, ci își 
propti o cizmă de copac, apoi și pe cealaltă. Cu un icnet își încordă 
picioarele și spinarea, ajungând într-o poziție dreaptă, sprijinindu-se 
în funiile de pe umeri, întinzându-le la maximum, în așa fel încât 
ajunse să pornească și el din trunchiul copacului, precum o creangă. 


Măcar dacă ar fi fost și el făcut din lemn. Funia zbârnâi ca o coardă 
de harpă și ochii i se bulbucară în cap din cauza încordării, parâma 
din cânepă frecându-se de coaja copacului, alunecându-i din mână și 


sfâșiindu-i pielea. Strânse tare din dinţi și închise ochii, apucând 
apoi cârpele din jurul funiei. Strângându-le la fel de tare ca Moartea 
care-i înhaţă pe muribunzi. 


Prea multă greutate de ridicat. Mult prea multă, însă, odată ce totul 
depinde de tine, mai ai de ales? 


Și mai multe scrâșnete în urechile sale în timp ce Vântul din Sud se 
mișca, iar greutatea crescu și mai mult, din ce în ce mai mult, 
smulgându-i un geamăt prelung, însă știa că, dacă și-ar lăsa 
genunchii sau brațele să se îndoaie o singură dată, funia l-ar tăia în 
două. 


Deschise ochii pentru o clipă. Lumina soarelui strălucind printre 
frunze. Sângele pompând prin pumnii tremurânzi. Funia fumegând 
în jurul trunchiului copacului. Glasuri răsunând în depărtare. Șuieră, 
în timp ce funia se răsuci, apoi vibră, alunecând din nou, mușcându-i 
din carne la fel de implacabil ca un fierăstrău. 


Nu putea să renunțe. Nu-și putea dezamăgi echipajul. Oasele îi 
trosniră atunci când parâma îi tăie umerii, brațele, mâinile, pornită 
să-l rupă în bucăți, iar respirația întretăiată îi irită pieptul, făcându-l 
să gâfâie printre dinţii încleștați. 


Nu putea să renunțe. Nu putea să-și dezamăgească familia. Tot 
trupul îi tremura, fiecare mușchi din corp străbătut de arsuri din 
cauza efortului. 


Nimic pe lumea asta, decât el și funia. Nimic, decât efortul, durerea 
și întunericul. 


Apoi auzi glasul lui Rin, blând, în ureche. 


— Dă-i drumul. 
Clătină din cap, scâncind, opintindu-se. 
— Dă-i drumul, Brand! 


O secure bubui în lemn și el se prăbuși, lumea întorcându-se cu 
susul în jos. Brate puternice îl prinseră, îl lăsară jos, slăbit ca un copil, 
moale ca o cârpă. 


Thorn, cu Soarele Mamă în spate, strălucind palid într-o parte a 
capului ei. 


— Unde e Rin? șopti el, însă vocea îi sună doar ca un croncănit. 
— Poţi să renunti. 
— Ihî! 


Pumnii lui încă mai strângeau ceva. Li trebui un efort considerabil să- 
și lase degetele pulsânde să se desfacă, îndeajuns pentru ca Thorn să 
deznoade funia, o funie întunecată la culoare din pricina sângelui. 


Ea tresări și ţipă: 

— Părinte Yarvi! 

— Îmi pare rău, croncăni el. 

=C e? 

- N-ar fi trebuit să spun așa ceva... despre mama ta... 


— Taci, Brand! 


Urmă o pauză, apoi voci neinteligibile în depărtare și o pasăre 
scoțând ciripituri dintre crengile de deasupra. 


- Chestia care mă arde cel mai tare este că încep să cred că ai avut 
dreptate. 


— Am avut? 
— Nu te lăsa purtat de val. Mă-ndoiesc că se va mai întâmpla. 


Oamenii se strângeau în jurul lui, siluete nedeslușite privind de sus 
la el. 


— Aţi mai văzut vreodat' așa ceva? 

- De el a atârnat întreaga greutate pentru un moment. 
- O ispravă despre care să se cânte, cu siguranță. 

- Deja mă gândesc la un cântec, veni glasul lui Odda. 


- Mi-ai salvat viaţa, zise Koll, privindu-l cu ochi căscaţi larg, murdar 
de catran pe obraz. 


Safrit îi duse plosca la buze lui Brand. 
— Corabia l-ar fi zdrobit. 


- Corabia s-ar fi zdrobit ea însăși, zise Rulf. Și atunci n-am mai fi dus 
niciun ajutor în Gettland. 


— Și am fi avut noi înșine nevoie de ajutor. 


Chiar și să înghită necesita un mare efort. 


— Doar... am făcut ce-ar fi făcut oricine altcineva. 


- Mi-ai adus aminte de un vechi prieten de-al nostru, zise Părintele 
Yarvi. Brate puternice. Suflet mare. 


— O tragere pe rând, zise Rulf, cu glas înecat. 


Brand se uită în jos la ce făcea Preotul și simți că-i vine rău. Arsurile 
de la funie se răsuceau în jurul brațelor sale precum niște șerpi roșii 
încolăciți în jurul unor crengi albe, neregulate și însângerate. 


— Te doare? 
— Doar o furnicătură. 


— Doar o nenorocită de furnicătură! urlă Odda. Aţi auzit? Ce rimează 
cu furnicătură? 


— O să te doară mai tare în curând, zise Părintele Yarvi. Şi-ti va lăsa și 
nişte cicatrice. 


— Urme ale unei mari izbânzi, murmură Fror, cel care, când venea 
vorba de cicatrice, trebuia să fie recunoscut ca expert. Urmele unui 
erou. 


Brand tresări când Yarvi îi înfășură bandaje în jurul antebrațelor, 
tăieturile arzându-l acum cu furie. 


— Ce mai erou! murmură el, în timp ce Thorn îl ajuta să se ridice. M- 
am luptat cu o funie și am pierdut. 


- Nu. Părintele Yarvi strecură un ac prin bandaje și-și lăsă mâna 
schiloadă pe umărul lui Brand. Te-ai luptat cu o corabie. Și ai 


câștigat. Tine asta sub limbă. Și strecură o frunză uscată în gura lui 
Brand. O să-ți ușureze durerea. 


- Nodul a alunecat, zise Dosduvoi, uitându-se clipind la capătul 
zdrenţuit al funiei sale. Ce ghinion nenorocit mai e și ăsta? 


- Ghinionul ce-i afectează pe oamenii care nu-și verifică nodurile 
îndeajuns de bine, zise Părintele Yarvi, privindu-l cu răceală. Safrit, 
fă loc pentru Brand în căruţă! Koll, stai cu el! Ai grijă să nu fie pornit 
pe alte fapte eroice. 


Safrit pregăti un pat printre provizii, din păturile echipajului. Brand 
încercă să-i spună că poate să meargă, însă vedeau cu toții că nu 
poate. 


- O să stai întins acolo și-o să-ți placă! se răsti ea la el, cu degetul 
înfipt în fața lui. 


Și asta fu tot. Koll se așeză pe un butoi lângă el și căruța o porni la 
vale, cu Brand tresărind la fiecare zdruncinătură. 


- Mi-ai salvat viața, murmură băiatul, după un timp. 
- Eşti rapid. Te-ai fi dat la o parte din calea ei. 


- Nu, nu m-aș fi dat. Priveam prin Ultima Poartă. Lasă-mă să-ți 
mulțumesc, cel puțin. 


Se uitară unul la altul pentru o clipă. 
— Mi se pare corect, zise Brand. Mi-ai mulțumit. 


— Cum de-ai devenit așa puternic? 


— Prin muncă, bănuiesc. La docuri. La vâslă. In fierărie. 
— Ai lucrat în fierărie? 


- Pentru o femeie pe nume Gaden. A preluat fierăria soțului ei după 
ce acesta a murit și s-a dovedit de două ori mai pricepută decât el. 


Brand își aduse aminte cum ţinea ciocanul în mână, răsunetul scos 
de nicovală, dogoarea cărbunilor. Nu-și imaginase vreodată că îi vor 
lipsi, însă îi lipseau. 


— Este o afacere bună prelucrarea fierului. Sincer. 
— De ce ai renunțat? 


— Mereu am visat să devin războinic. Să câștig un loc în cântece. Să 
mă alătur unui echipaj. 


Brand îi privi pe Odda și pe Dosduveoi ciorovăindu-se sub greutatea 
funiilor, pe Fror clătinând din cap a dezgust, și zâmbi. 


— Aveam în minte imaginea unui echipaj mai curat decât ăsta, însă 
trebuie să accepti familia care îţi este dată. 


Durerea se micșora, însă părea că frunza lui Yarvi îi făcea limba mai 
grea. 


- Mama mea a murit când eram mic. Mi-a spus să fac ce se cuvine. 
Tatăl meu nu m-a vrut... 


— Tatăl meu a murit, zise Koll. Cu mult timp în urmă. 


— Ei bine, acum îl ai pe Părintele Yarvi. Și pe toți fraţii ăștia în jurul 
tău. Brand îi surprinse privirea lui Thorn pentru o secundă, înainte 


ca ea să se încrunte către copaci. Și pe Thorn ca soră, dacă asta te 
încălzește cu ceva. 


Koll îi arătă rânjetul lui scurt. 
— O binecuvântare cu dus și-ntors, să știi. 


- Cele mai multe binecuvântări sunt așa. Are ghimpi, dar cred că ar 
lupta până la moarte pentru oricare dintre noi. 


- Categoric, îi place să se lupte. 
— Cu siguranţă îi place. 


Rotile căruței scârțâiau, încărcătura zdrăngănea, membrii echipajului 
țipau unul la altul. Apoi Koll mai spuse, în șoaptă: 


- Deci ești fratele meu? 
— Așa cred. Dacă vrei și tu. 
— Bănuiesc că se putea și mai rău. 


Băiatul ridică din umeri, de parcă nu prea avea importanţă. Insă 
Brand credea că avea importanţă. 


Cu o ultimă opintire, Vântul din Sud alunecă în apele învolburate ale 
Râului Interzis, ceea ce avu ca rezultat câteva aclamații răzlețe. 


— Am reușit, zise Brand, de-abia venindu-i să creadă. Noi am reușit 
asta? 


- Da. O să le poţi povesti nepoților că ai cărat în spate o corabie peste 
ținuturile înalte. Rulf își șterse transpirația de pe frunte cu braţul său 
gros. Însă mai avem și de vâslit pe ziua de azi! strigă el, făcând 
aclamațiile să înceteze brusc. Hai să urcăm încărcătura la bord și să 
străbatem câteva mile înainte de apusul soarelui! 


— In picioare, leneșule! 


Dosduvoi îl smuci pe Brand jos din căruță, făcându-l să stea pe 
picioarele-i nesigure. 


Părintele Yarvi vorbea cu șeful bouarilor în doar zeii știau ce limbă 
ciudată, după care amândoi izbucniră în râs și se îmbrăţișară. 


— Ce-a zis? întrebă Brand. 


— Să avem grijă cu Neamul Călăreților, spuse Părintele Yarvi, pentru 
că sunt sălbatici și periculoși. 


Thorn privi încruntată la boi, eliberați de povară dintr-odată. 
— Nu văd partea amuzantă. 


- L-am întrebat ce le spune el celor din Neamul Călăreților când face 
negoț cu ei. 


— Și? 


— Aveţi grijă cu cei din Neamul Navigatorilor, pentru că sunt sălbatici 
și periculoși. 


- Cine sunt cei din Neamul Navigatorilor? întrebă Koll. 


- Noi suntem, zise Brand, strâmbându-se în timp ce se cățăra la 
bordul Vântului din Sud. Noi suntem. 


Fiecare articulaţie și fiecare tendon îl durea, dar se îndreptă cocoșat, 
cu un târșâit de moșneag, înspre locul său, la pupă, lăsându-se să 
cadă pe cufărul lui chiar în timp ce Thorn i-l împingea sub el. 


— Eşti sigur că poţi vâsli? 


— O să păstrez același ritm ca și tine, fără probleme, murmură el 
peste umăr către ea, deși i se păruse necesar un efort eroic chiar și să 
se ridice în picioare. 


— De-abia poti să te ţii după mine și când ești sănătos, spuse ea. 


— O să vedem dacă te poți ține tu după mine, fibră de zgârci cu gura 
mare ce ești. Rulf stătea în picioare, în spatele lor. Stai pe locul meu, 
băiete. 


— Și eu unde să mă duc? 


Rulf arătă cu capul înspre rama-cârmă de pe platforma de deasupra 
lor. 


- M-am gândit că în seara asta poți să preiei tu cârma. 
Brand clipi. 

— Eu? 

— Cred că ţi-ai câștigat locul. 


Rulf îl plesni cu palma pe spate în timp ce-l ajuta să se ridice. 


Mormăind din cauza durerii, Brand se întoarse, cu o mână pe rama- 
cârmă, și văzu întregul echipaj uitându-se la el. Safrit și Koll lângă 
încărcătură, Odda, Dosduvoi și Fror la vâslele lor, Părintele Yarvi 
stând cu Skifr lângă prora sculptată în formă de porumbel și, în 
spatele lui, Râul Interzis curgând către sud, cu Soarele Mamă 
aruncând sclipiri de aur în apele sale. 


Brand rânji larg. 
— Îmi place priveliștea de-aici. 
- Să nu te obișnuiești cu ea, zise Rulf. 


Și dintr-odată tot echipajul începu să bată cu degetele în vâsle, 
ciocănind, răpăind, un tunet de carne pe lemn. O bătaie de tobă în 
semn de respect. Pentru el. Pentru el, care toată viaţa lui fusese un 
nimeni. 


- Ca să fiu sinceră, ai făcut ceva remarcabil acolo, spuse Thorn, 
având pe chip urma unui zâmbet și cu ochii scânteindu-i în timp ce 
plesnea cu palma în vâslă. Remarcabil! 


Brand simți atunci cum mândria crește în el, mai puternic decât 
oricând. Străbătuse cale lungă de când fusese lăsat singur pe plaja 
din josul orașului Thorlby. Poate că n-o fi făcut el un jurământ de 
războinic, însă tot găsise un echipaj, chiar și-așa. O familie din care să 
facă parte. Își dori ca și Rin să fie aici, imaginându-și chipul ei dacă 
ar fi fost aici, și fu nevoit să fornăie și să pretindă că-i intrase ceva în 
ochi. Se simţea stând în lumină, și era meritul lui. 


- Ei, nu le loviți doar, ticăloși leneși ce sunteți! zbieră cu voce spartă. 
Trageti de ele! 


Oamenii râseră în timp ce apucau de vâsle, iar Vântul din Sud 
alunecă ușor pe năvalnicul Râu Interzis, vâslind cu toții în aceeași 
direcţie cu curentul, în sfârșit, lăsând boii și și pe stăpâni lor să 
aștepte pe mal pentru o nouă încărcătură. 


VREMURI NEOBISNUIT E 


Pădurea îi cedă locul stepei întinse. Groaznic de întinsă. Nemilos de 
plată. Mile peste mile de iarbă bogată, verde și unduitoare. 


Pentru Thorn, obișnuită să umble pe dealurile, pe munții și pe 
falezele din Gettland, acest peisaj avea ceva zdrobitor în pustietatea 
sa, cu tot acest spaţiu, întinzându-se sub cerul nesfârșit către foarte 
îndepărtatul orizont. 


- De ce n-o cultivă nimeni? întrebă Koll, încălecat pe catargul lăsat 
jos, pe punte, în timp ce vântul sufla rumegușul lăsat de cuțitul său 
după crestături. 


- Neamul Călăreților o folosește ca pajiște pentru cai, zise Dosduvoi. 
Și nu le place ca altcineva în afară de ei să mai umble pe-aici. 


Odda pufni. 
— Le place atât de putin, încât îi jupoaie de vii, să știți. 


- O practică pe care au deprins-o de la Prinţul Kalyivului. 


- Care a deprins-o și el în Primul dintre Orașe, spuse Fror, frecându- 
se la ochiul cel strâmb cu vârful unui deget. 


— Deși am înţeles că a fost adusă acolo de călătorii din Sagenmark, 
zise Rulf. 


- Călători care fuseseră și ei instruiți cu ocazia primei incursiuni a lui 
Bail Constructorul, zise Yarvi. 


- Deci așa ajung jupuitorii să fie jupuiți, cugetă Skifr, urmărind cum 
vântul desena modele în iarbă, iar lecţiile sângeroase ajung să 
formeze un cerc închis. 


— Destul de corect. Rulf cercetă cu privirea râul, în față și în spate, 
apoi și-o întoarse asupra terenului plat, ceea ce-l făcu să se încrunte 
mai tare ca oricând. Atât timp cât nu o deprindem și noi pe pielea 
noastră. 


- De ce ești atât de îngrijorat? întrebă Thorn. N-am mai văzut o 
corabie de zile întregi. 


— Exact. Unde s-au dus? 


— lată două dintre ele, zise Părintele Yarvi, arătând cu degetul în 
josul râului. 


Avea privire ageră. De-abia când ajunseră mult mai aproape, 
mijindu-și ochii peste umăr, Thorn putu să vadă ce erau acele puncte 
negre de pe malul râului. Scheletele înnegrite a două corăbii mici 
erau răspândite pe o mare suprafață de iarbă călcată în picioare. O 
mică suprafață rotundă, neagră, de la un foc stins. Un foc precum cel 
la care își încălzeau ei mâinile în fiecare noapte. 


- Nu este o imagine încurajatoare pentru echipaj, murmură Brand, 
care avea tendința să spună ceea ce ceilalți deja văzuseră. 


- Morti, zise Skifr cu seninătate. Poate, cei mai norocoși, luaţi sclavi. 
Sau mai puțin norocoși. Cei din Neamul Călăreților nu sunt 
cunoscuți pentru purtarea lor blândă. 


Odda se uită încruntat peste întinderea de iarbă netedă. 
— Crezi că o să dăm peste ei? 
— Având în vedere norocul meu... murmură Dosduvoi. 


— De-acum înainte vom căuta terenuri mai înalte pe care să 
înnoptăm! strigă Rulf. Și vom dubla numărul de oameni ce vor sta de 
pază! Opt oameni treji tot timpul! 


Așa că erau cu toții nervoși, uitându-se încruntați de-a lungul stepei 
și tresărind la fiecare zgomot, când văzură dintr-odată imaginea unei 
corăbii venind pe râu în sus. 


Era de aceeași dimensiune cu Vântul din Sud, având în jur de 
șaisprezece vâsle pe-o parte. Galionul de la proră era un lup negru, 
așa că Thorn își dădu seama că erau probabil throvenlanderi, iar 
după cicatricele rămase pe scuturi și pe parapete, oameni pregătiți 
de luptă. Poate chiar foarte doritori. 


— Păstraţi-vă armele la îndemână! strigă Rulf, cu arcul său din corn 
deja în mână. 


Safrit privea cu nervozitate cum oamenii se străduiau să se descurce 
în același timp și cu lamele vâslelor, și cu cele ale armelor. 


- N-ar trebui ca noi să netezim calea pentru Tatăl Pace? 


- Desigur, zise Părintele Yarvi și își săltă puțin sabia din teacă. Insă 
cuvintele unui om înarmat sună mult mai dulce. Bun găsit! strigă el 
peste apă. 


O siluetă în zale, cu barboă, stătea dreaptă la prora celeilalte corăbii. 
— La fel și vouă, prieteni! 


Ar fi sunat și mai pacifist dacă nu ar fi avut alături oameni cu 
arcurile încordate, foarte aproape de el. 


- Corabia noastră se numește Câinele Negru și urcăm pe Râul Interzis 
dinspre Primul dintre Orașe! 


— Vântul din Sud se numește a noastră și coborâm pe Râul Divin, 
venind dinspre Roystock, le răspunse Yarvi strigând. 


— Cum v-a mers în ținuturile înalte? 


— O trudă cauzatoare de sete grozavă pentru cei care au avut de cărat 
greutatea. Yarvi își ridică mâna schiloadă. Insă eu am răzbit. 


Celălalt căpitan râse. 


— Un conducător trebuie să facă și partea lui de muncă, alături de 
oamenii săi, însă, dacă participă în aceeași măsură, aceștia își vor 
pierde tot respectul față de el! Putem să venim mai aproape? 


— Puteţi, dar să știți că suntem bine înarmați. 


— Prin aceste părți ridică suspiciuni cei care nu sunt înarmați. 


Căpitanul le făcu semn celor din echipaj, un grup de oameni trecuți 
prin multe, cu bărbi lungi, plini de cicatrice și de monede în formă 
de inele strălucitoare, care traseră cu îndemânare Câinele Negru prin 
mijlocul curentului, paralel cu Vântul din Sud, cu prora lângă pupa 
acesteia. 


Dintr-odată izbucni într-un râs neîncrezător. 


- Cine-i ticălosul ăla bătrân care stă acolo, lângă cârmă? Ori Rulf cel 
Rău, ori eu sunt o bucată de șuncă! Eram sigur că ai murit și n-am 
pierdut nicio oră de somn din cauza asta! 


Rulf scoase și el un râs ca un lătrat. 


- O bucată de șuncă, și încă una putredă, Jenner cel Albastru! Eram 
sigur că ai murit și i-am dat cep unui butoi de bucurie! 


— Rulf cel Rău? murmură Thorn. 


— Cu mult timp în urmă. Bătrânul cârmaci flutură din mână și-și lăsă 
scutul jos. Oamenii au tendința să devină mai puțin răi pe măsură ce 
avansează în vârstă. 


Echipajul de pe Câinele Negru aruncă parâma de la proră peste apă și, 
în pofida câtorva înjurături din cauza vâslelor care se încurcaseră 
între ele, cele două echipaje traseră cele două nave una lângă cealaltă. 
Jenner cel Albastru se aplecă peste parapet și-i apucă mâna lui Rulf, 
ambii bărbați radiind de bucurie. 


Thorn nu zâmbi și-și păstră mâna lipită de sabia de la tatăl ei. 


- Cum naiba ai scăpat cu faţa curată din încurcătura în care ne-a 
băgat Tânărul Halstam? îl întrebă Rulf. 


Jenner își scoase coiful și-l aruncă în spate, către oamenii săi, 
scărpinându-și o șuviță subțire de păr cenușiu. 


— Mi-e rușine să recunosc că mi-am încercat norocul cu Marea Mamă 
și că am înotat ca să scap. 


— Ai avut întotdeauna noroc de arme bune. 


— Tot am căpătat o săgeată în fund, însă, în ciuda faptul că sunt un 
osos, am fost binecuvântat cu un dos cărnos și n-am suferit vreo 
pagubă însemnată. Am considerat că săgeata a făcut parte din 
norocul meu de arme bune, pentru că datorită ei am scăpat de 
zgarda de sclav. 


Rulf își trecu degetele peste gât, iar Thorn văzu urme pe care nu le 
mai remarcase înainte, imediat sub barbă. 


- Eu am fost mai puţin norocos. Insă, mulțumită Părintelui Yarvi, am 
redevenit un om liber. 


— Părintele Yarvi? Jenner căscă ochii mari. Preotul Gettlandului? Cel 
care a fost odată fiul Reginei de Aur, Laithlin? 


— EI însuși, zise Yarvi, făcându-și loc printre cufere, spre partea din 
spate a navei. 


- Atunci sunt onorat, căci am auzit că ești un om extraordinar de 
șiret. Jenner cel Albastru înălță dintr-o sprânceană înspre Thorn. 
Acum ai și femei care trag la vâsle? 


— Am pe oricine e în stare să-mi miște corabia, zise Rulf. 


— De ce părul ăsta de nebună, fată? 


— Ca să fii tu blestemat, mârâi Thorn, de aia! 


- O, e fioroasă! Lăsând deoparte vâsla, îndrăznesc să afirm că ar 
putea rupe un om în două. 


— Sunt dispusă să fac o încercare, spuse ea, un pic flatată. 
Jenner își arătă dinţii, un șir gălbui, cu multe găuri în el. 


— Dacă aș fi mai tânăr cu zece ani, mi-aş încerca norocul, însă vârsta 
m-a făcut mai precaut. 


— Cu cât ai mai putin timp, cu atât ești mai puțin dispus să riști ceea 
ce ţi-a mai rămas, zise Rulf. 


— Asta e adevărul, scutură Jenner din cap. Rulf cel Rău întors prin 
Ultima Poartă și fete care trag la vâsle și la mai știu eu ce. Vremuri 
neobișnuite, chiar așa. 


— Care vremuri nu sunt? întrebă Părintele Yarvi. 


— Și asta este adevărat! Jenner cel Albastru miji ochii la soarele 
murdar. E vremea cinei. Să tragem la mal și să facem schimb de 
noutăți? 


— Prin schimb de noutăți vrei să spui să bem? întrebă Rulf. 


- Asta spun și să facem exces. 


Găsiră o limbă de pământ ușor de apărat, puseră de pază oameni 
capabili și încinseră un foc enorm, ale cărui flăcări fugeau încolo și- 
ncoace datorită vântului ce bătea fără încetare, împrăștiind scântei 


peste apă. Apoi fiecare echipaj dădu cep unui butoi de bere și 
urmară cântece cu glasuri lipsite de har, povești a căror veridicitate 
trebuia pusă la îndoială și multă, multă veselie gălăgioasă. Cineva 
pornit pe fapte rele îi dădu bere lui Koll să bea, iar el îi prinse gustul, 
apoi aproape imediat i se făcu rău și adormi, spre dezgustul profund 
al mamei sale și seriosul amuzament al celorlalți. 


Gălăgia nu fusese niciodată un motiv de bucurie pentru Thorn, 
totuși. În ciuda zâmbetelor, toată lumea își ținea armele aproape și 
erau câțiva oameni acolo care zâmbeau la fel de puţin ca și Thorn. 
Cârmaciul Câinelui Negru, pe nume Crouch, ce avea o dungă albă în 
părul ce se rărea, părea să nutrească o anumită dușmănie împotriva 
întregii lumi. Când se duse să urineze în râu, Thorn observă că 
acesta aruncase o privire cercetătoare asupra încărcăturii de pe 
Vântul din Sud și, mai ales, asupra cufărului legat în fier al Părintelui 
Yarvi. 


- Nu-mi place aspectul lui, murmură ea către Brand. 
El îi aruncă o privire peste buza cănii. 
— Ție nu-ți place aspectul nimănui. 


Ea nu avusese niciodată nimic de obiectat cu privire la aspectul lui 
Brand, chiar deloc, însă ținea asta doar pentru ea. 


- Imi displace aspectul lui mai mult decât al celorlalți, atunci. Unul 
dintre acei oameni care nu sunt altceva decât priviri dure și cuvinte 
dure. Și un chip ca un cur pălmuit. 


El rânji cu fața în bere când o auzi. 


- O, urăsc tipul ăsta de oameni. 


Și ea se văzu nevoită să rânjească. 


- Sub aspectul meu ameninţător se ascund adâncimi nebănuite, 
totuși. 


- Bine ascunse, zise el, în timp ce-și ridica în sus cana. Insă cred că 
încep să le astup. 


— Indrăzneţ din partea ta! Să astupi ce trebuie la o fată, fără să ai 
consimțământul ei. 


El scoase bere pe nas auzind-o, începu să tușească în mod convenabil 
și trebui să fie plesnit pe spate de către Odda, care profită de ocazie 
pentru a începe să trâmbițeze versurile fără rimă și măsură despre 
Brand, cel care ținuse corabia. Panta deveni mai abruptă, pericolul 
mai mare și realizarea din ce în ce mai impresionantă cu fiecare 
repovestire, Safrit sorbindu-l din ochi pe Brand și spunând: „l-a 
salvat viaţa fiului meu“. Singurul în măsură să conteste veridicitatea 
faptelor sale era însuși Brand, cel care nu putea arăta mai stânjenit 
decât acum la auzul acestor laude, părând practic ca stă înfipt într-o 
țepușă. 


— Cum mai stau lucrurile prin preajma Mării Sfărâmate? întrebă 
Jenner cel Albastru când se sfârși cântecul. A trecut un an de când n- 
am mai dat pe-acasă. 


- Cam la fel cum le știaţi, zise Yarvi. Bunica Wexen face cereri mai 
mari ca oricând în numele Marelui Rege. Cea mai recentă discuție se 
referă la taxe. 


— Să cadă sifilisul asupra lui și a Zeiţei Unice! strigă Jenner. Un om ar 
trebui să fie stăpân pe ce-i al lui, nu să fie nevoit să-l închirieze de la 


alt hoţ doar pentru că acesta stă pe un jilt mai înalt. 


— Cu cât unii oameni obțin mai mult, cu atât vor să obțină și mai 
mult, rosti Yarvi, iar oamenii de ambele părţi ale focului își 
murmurară aprobarea. 


— Râul Divin a fost curat? 


- N-am întâlnit nicio problemă, de niciun fel, zise Rulf. Dar cel 
Interzis? 


Jenner își supse găurile dintre dinți. 


- Nenorociţii de Călăreți sunt agitati precum albinele furioase, 
atacând corăbii și caravane, incendiind gospodării, totul sub privirea 
Kalyivului. 


- Care trib? întrebă Yarvi. Uzhakii? Barmekii? 
Jenner îi aruncă o privire pierdută. 

— Sunt triburi acolo? 

— Și toate au propriile lor obiceiuri. 


— Ei bine, cu toții trag cu același tip de săgeți, asta am putut observa, 
și nici Prințul Kalyivului nu face nicio diferenţă între ei. S-a săturat 
de impertinenta lor și intenționează să le dea o lecţie dură. 


— Cel mai bun tip de lecţie, zise Odda, arătându-și dinţii piliți. 
— Doar că nu are intenţia de a se folosi de propriile-i mâini. 


— Prinții rareori fac asta, zise Yarvi. 


— A întins un lanţ peste Râul Interzis și nu mai lasă să treacă niciun 
echipaj înarmat până când noi, nordicii, nu îl vom ajuta să le dea 
celor din Neamul Călăreţilor o usturătoare lecţie de disciplină, așa 
cum numai noi știm. 


Rulf expiră zgomotos, dezumflându-și pieptul masiv: 
- Ei, dar nu-l va opri pe Preotul din Gettland. 


— Nu-l cunoașteţi pe Prințul Varoslaf și niciun om zdravăn la cap nu 
și-ar dori să-l cunoască. Nimeni nu-și poate da seama ce va face 
ticălosul ăla chel de la o clipă la alta. Singurul motiv pentru care am 
scăpat a fost că i-am îndrugat o poveste cu trimiterea multor 
războinici din preajma Mării Sfărâmate. Dacă aș fi în locul vostru, m- 
aș întoarce. 


— Mergem mai departe, zise Yarvi. 


— Atunci, cel mai bun noroc de vreme bună să vă însoțească și să 
sperăm că nu veţi avea nevoie și de noroc de arme bune, spuse 
Jenner cel Albastru și luă o gură generoasă din cana lui. Însă mi-e 
teamă că veți avea nevoie. 


— Așa cum are oricine se ia în piept cu ținuturile înalte. 


Skifr stătea întinsă pe spate, cu braţele sub cap și cu picioarele goale, 
îndreptate spre foc. 


— Poate c-ar trebui să vi-l supuneți pe-al vostru la încercare, cât timp 
mai puteți? 


— Ce-ai în minte, femeie? mârâi Crouch. 


- O competiție amicală, cu săbii de antrenament. Skifr căscă larg. 
Ucenicul meu i-a învins pe toţi cei din echipaj și are nevoie de 
adversari noi. 


— Care-i ucenicul tău? întrebă Jenner, uitându-se spre Dosduvoi, care 
părea un munte în umbrele sclipitoare. 


- O, nu! zise uriașul. Nu eu. 


Thorn afișă cea mai dârză expresie, se ridică în picioare și păși în 
lumina dată de foc. 


— Eu. 


Tăcere. Apoi Crouch începu să râdă neîncrezător, fiind urmat de 
ceilalți. 


- Zvârluga asta cu păr doar pe jumătate de cap? 
— Fata asta poate măcar să mânuiască un scut? 


— Bănuiesc că ar putea mânui un ac. Am nevoie de cineva care să-mi 
coasă o gaură dintr-un ciorap! 


- O să ai nevoie de cineva care să-ți coasă gaura din tine după ce-o să 
termine ea, mârâi Odda, iar Thorn îi fu recunoscătoare pentru asta. 


Un băiat cu un an mai mare decât Thorn cerși pentru șansa de a fi el 
cel care îi administrează lui Thorn prima bătaie, iar cele două 
echipaje se strânseră într-un cerc zgomotos, cu torţe care să lumineze 
duelul, strigând insulte și încurajări și făcând pariuri pe propriul lor 
membru al echipajului. Băiatul era masiv și cu încheieturi groase și 
avea o privire fioroasă. Tatăl lui Thorn îi spusese mereu: Teama este 


un lucru bun. Teama te menţine precaut. Teama te menţine în viață. Era un 
lucru bun de știut, pentru că inima lui Thorn bubuia atât de tare, 
încât simţea că i-ar putea exploda craniul. 


— Pariaţi pe lucrul ăsta bun de nimic? ţipă Crouch, tăindu-și în două 
unul dintre inelele ce-i protejau braţul cu o secure și pariind 
împotriva lui Thorn. Aţi putea la fel de bine să vă aruncați banii în 
râu! Vrei să participi și tu la asta? 


Jenner cel Albastru își mângâie barba, făcându-și propriile inele să 
clincăne. 


— Imi place să-mi păstrez banii acolo unde sunt. 


Nervii se potoliră în momentul în care săbiile lor de lemn se loviră și 
Thorn își dădu seama că-l va învinge ușor pe băiat. Îi pară a doua 
lovitură, i-o respinse pe a treia și-l făcu să se împleticească în spate. 
Era puternic, însă venea spre ea cu furie, orbește, folosindu-se greșit 
de propria-i greutate. Se lăsă în jos ca să evite o lovitură largă și fără 
efect, aproape râzând de cât de lipsită de efect fusese, îi agăţă scutul 
și i-l trase în jos, după care îl lovi puternic peste față, iscând un 
zgomot ascuțit. El căzu greoi în țărână, clipind prostește, cu sângele 
șiroindu-i din nas. 


- Tu ești furtuna, o auzi pe Skifr murmurând peste aclamații. Nu sta 
după ei. Fă-i să se teamă. Fă-i să aibă îndoieli. 


Ea sări urlând la următorul om în aceeași clipă în care Jenner strigă 
începerea luptei, se izbi de el și-l aruncă peste prietenii lui șocați, îl 
lovi în stomac cu sabia de antrenament și-i făcu o îndoitură în coif cu 
o lovitură răsunătoare, dată cu securea din lemn. El se clătină cu 
mișcări de betiv pentru un moment, în timp ce echipajul de pe 


Vântul din Sud râdea, încercând în același timp să-și tragă marginea 
coifului deasupra sprâncenelor. 


— Bărbaţii obișnuiți să stea în cadrul unui zid din scuturi au tendinţa 
să privească doar în faţă. Scutul devine o slăbiciune. Folosește-te de 
părțile laterale. 


Următorul bărbat era scund, dar compact ca un trunchi de copac, 
prudent și atent. Îl lăsă să o conducă folosindu-se de scut, dându-se 
în spate, suficient de mult încât să permită ca huiduielile celor de pe 
Câinele Negru să se transforme în aclamații. Apoi ea prinse viață, 
fentă spre stânga și țâșni spre dreapta, își îndreptă sabia în sus, el își 
ridică scutul, apoi îi agăţă glezna cu securea, trăgându-l spre ea în 
timp ce el scotea un scheunat, după care vârful sabiei ei i se înfipse în 
gât, gâdilându-l. 


- Da. Să nu fii niciodată acolo unde se așteaptă ei să fii. Intotdeauna 
atacă. Lovește prima. Lovește ultima. 


- Câini nefolositori ce sunteți! răcni Crouch. Mi-e rușine că stau 
alături de voi! 


Și înșfăcă sabia căzută la pământ, apucă un scut cu o săgeată albă 
pictată pe el și păși în interiorul cercului. 


Era un tip rău, rapid și inteligent, însă ea era mai rapidă, mai 
inteligentă și mult mai rea, iar Skifr o învățase niște trucuri la care el 
nici nu visase. Dansă în jurul lui, îl trânti la pământ și abătu asupra 
lui o ploaie de lovituri, încât îl făcu să nu mai știe nici în ce parte 
privește. În sfârșit, făcu o săritură largă și-i dădu o lovitură 
usturătoare peste fund cu lama sabiei, ce se auzi până în Kalyiv. 


— N-a fost un test corect, mârâi el în timp ce se ridica. 


Era evident că își dorea cu ardoare să-și frece fesele ce-l usturau, însă 
se forță să nu o facă. Părea că încearcă din răsputeri să nu arate cât 
de supărat era. Thorn bănuia că este foarte supărat, însă nu-i păsa. 


- Câmpul de luptă nu este corect, zise ea. 


— Pe câmpul de bătălie luptăm cu arme din oțel, răspunse Crouch și 
aruncă la pământ sabia de antrenament. Ar fi un alt rezultat cu săbii 
adevărate. 


— Așa e, rosti Thorn. In loc să-ți îngrijești mândria rănită și dosul 
lovit, ţi-ai vărsa matele prin fundul despicat. 


Se auziră râsete dinspre echipajul Vântului din Sud, iar Jenner încercă 
să-și calmeze cârmaciul, oferindu-i mai multă bere, însă acesta 
refuză furios. 


- Dă-mi securea și-o să vedem după aia, târfă! 


Râsul încetă cu totul, iar Thorn își îndoi buza și scuipă la picioarele 
lui. 


- la-ţi securea, scroafă, sunt pregătită! 


- Nu, zise Skifr, proptindu-și braţul în pieptul lui Thorn. Iţi va veni 
vremea să-ți înfrunți moartea. Insă nu acum. 


— Ha! scuipă Crouch. Lașilor! 


Thorn mârâi, însă Skifr o împinse în spate, cu ochi îngustați. 


— Eşti o pălărie prin care bate vântul, cârmaciule. Eşti un om golit de 
conținut. 


Odda păși în fața ei. 


— În afară de faptul că este gol, este plin de rahat din cap până-n 
picioare. 


Thorn fu surprinsă să vadă că în mână îi sclipea lama unui cuțit. 


— N-am mai avut niciodată un camarad mai viteaz, fie bărbat sau 
femeie. La următoarea insultă o s-o iau ca pe un afront personal și te 
voi ucide. 


- O să trebuiască să aștepți după mine, bubui Dosduvoi, dându-și 
pătura la o parte și ridicându-și toată înălțimea considerabilă. 


— Și după mine. 


Brand veni alături de ea, cu mâna bandajată pe pumnalul lui cu 
lucrătură măiastră. 


Multe degete gâdilau arme în ambele tabere și — din cauza berii, a 
mândriei rănite și a argintului pierdut — lucrurile ar fi degenerat 
rapid într-o treabă foarte sângeroasă. Însă, înainte ca o singură 
lovitură să fie dată, Părintele Yarvi sări cu îndemânare între cele 
două echipaje gata de încăierare. 


— Avem cu toții destui dușmani, nu-i nevoie să ne mai facem și din 
rândul prietenilor! Sângele vărsat aici va fi un sânge irosit! Haideţi să 
facem din pumn o mână deschisă. Hai să-i acordăm Tatălui 
Porumbeilor această zi. Luaţi! spuse el și băgă mâna în buzunar 
aruncându-i lui Crouch ceva lucitor. 


— Ce-i asta? mârâi cârmaciul. 
— Argintul Reginei Laithlin, rosti Yarvi, cu chipul ei pe el. 


I-or fi lipsit Preotului degete, însă cele pe care le avea erau chiar 
foarte rapide. Monedele se roteau și luceau în lumina focului în timp 
ce el le arunca spre echipajul Câinelui Negru. 


- N-avem nevoie de pomana ta, mormăi Crouch, deși multi dintre 
camarazii săi căzuseră deja în genunchi pentru a aduna monedele. 


— Considerați-l un avans, atunci! strigă Yarvi. Pentru ceea ce vă va 
plăti regina când vă veți face apariţia în Thorlby. Ea și Regele Uthil 
sunt mereu în căutare de oameni îndrăzneți și de luptători capabili. 
Mai ales de oameni care nu manifestă o dragoste profundă față de 
Marele Rege. 


Jenner cel Albastru își înălță cana. 
— Pentru frumoasa și generoasa Regină Laithlin, atunci! 


In timp ce echipajul lui se bucura și înălța cănile, el adăugă ceva mai 
uşor: 


- Și pentru foarte șiretul ei Preot, apoi, și mai ușor, făcându-i cu 
ochiul lui Thorn: Fără a uita formidabila vâslă din spate. 


— Ce se întâmplă? răcni Koll, clătinându-se și cu ochii holbați, cu 
părul în dezordine și încurcându-se în pătură, însă apoi căzu la 
pământ, făcându-i-se rău dintr-odată, spre amuzamentul nestăpânit 
al celorlalți. 


În câteva secunde cele două echipaje făceau din nou schimb de 
povești, găsind camarazi de mult pierduti, contrazicându-se asupra 
celui mai bun cutit, în timp ce Safrit își trăgea fiul de-o ureche și-l 
scufunda cu capul în râu. Crouch fu lăsat să-și rumege supărarea 
singur, stând cu pumnii înfipți în șolduri și aruncând priviri 
ucigătoare către Thorn. 


- Am senzația că ţi-ai făcut un dușman din el, murmură Brand, dând 
în sfârșit drumul cuțţitului. 


— Of, întotdeauna mi se întâmplă asta. Ce zice Părintele Yarvi? 
Dușmanii sunt prețul succesului. 


Își petrecu un braț pe după umerii lui Brand și pe celălalt pe după 
umerii lui Odda, apoi îi strânse aproape pe amândoi. 


- Uimirea cea mai mare este că, pe lângă asta, mi-am făcut și niște 
prieteni. 


O ZI ROȘIE 


— Scuturi! urlă Rulf. 


Dar Brand era blocat de panică și tulburat de visele plăcute cu casa 
lui, așa că se chinui să iasă din așternut în dimineața rece de culoarea 
sângelui. 


— Scuturi! 


Echipajul se chinuia să se ridice din culcușuri, lovindu-se unul de 
altul, repezindu-se ca niște oi speriate, pe jumătate îmbrăcați, doar 
cu o parte din arme și pe jumătate adormiti. Un bărbat lovi cu 
piciorul jarul rămas de la foc în timp ce o lua la fugă și stârni o ploaie 
de scântei. Altul zbieră în timp ce încerca să-și tragă pe el cămașa de 
zale ce i se încurcase la mâneci. 


— Inarmaţi-vă! 


Thorn era alături de el. Porțiunea nerasă a capului ei era un haos în 
ultimul timp, codițe și șuvițe de păr încâlcite, prinse cu inele din 
argint, decupate din monede, însă armele ei erau unse și lustruite de 


căpătaseră o lucire orbitoare, și le ținea sigură în mâini, afișând 
obișnuitu-i chip dârz. Îl făcea pe Brand să se simtă mai viteaz, 
văzând-o pe ea așa vitează. Zeii știau, acum chiar avea nevoie de 
curaj. Avea nevoie de curaj și avea nevoie să se pișe. 


Făcuseră popas pe singurul deal de pe o rază de câteva mile, o 
movilă cu vârful plat într-un loc unde râul făcea o curbă amplă, pe 
care bolovani fărâmaţi se iveau din părțile laterale și câțiva pomi 
piperniciți se înălțau timizi în vârf. Brand se grăbi să ajungă în partea 
de est a crestei, acolo unde se așezase echipajul, privind în josul 
pantei și de-a lungul vastului ocean de iarbă ce se întindea până 
departe, înspre soarele ce se pregătea să răsară. În timp ce se străduia 
să-și alunge somnul din ochi cu degete tremurătoare, văzu câteva 
siluete departe, călăreți fantomatici ce înaintau în zigzag în ceața 
dimineții. 


— Cei din Neamul Călăreţilor? cârâi el. 


- Uzhaki, cred, zise Părintele Yarvi ținându-și mâna streașină la ochii 
spălăciți pentru a se feri de Soarele Mamă, o pată roșie în depărtare, 
la orizont, însă aceștia s-au stabilit pe țărmurile Mării de Aur. Nu știu 
ce i-a adus aici. 


— O dorinţă arzătoare să ne omoare? zise Odda în timp ce călăreţii 
prindeau contur în ceață, cu soarele roșu scânteind pe metal, pe 
vârfurile sulițelor și pe lamele curbate ale săbiilor, pe coifurile făcute 
să arate precum niște capete de monștri. 


— Cât de mulţi sunt? murmură Thorn, cu mușchii maxilarului 
încordați conturându-se în partea rasă a capului. 


— Optzeci? Fror se uita la ei la fel de calm ca un om care privește la 
un vecin ce smulge buruienile din grădină. Nouăzeci? Deschise un 
săculeț și scuipă în el, după care începu să amestece în el cu vârful 
unui deget. O sută? 


— Zei! murmură Brand. 


Auzea zgomotul făcut de copite deja, în timp ce Călăreţii se apropiau 
în cercuri largi, din ce în ce mai mult, scoțând țipete, lătrături și 
ciripituri ciudate ce făceau să răsune întreaga câmpie, în timp ce 
echipajul zăngănea și mârâia pe măsură ce-și pregătea echipamentul 
de luptă și apela fiecare la propriul său zeu pentru a-i aduce noroc în 
luptă. Un călăreț făcu un ocol ceva mai larg, apropiindu-se mai mult, 
cu păru-i lung fluturând, pentru a încerca ţinta cu o săgeată. Brand 
se feri, dându-se în spate, însă săgeata fusese doar de încercare, o 
săgeată menită să-i enerveze, căci căzu în iarbă, la jumătate 
drumului pe care-l mai aveau de urcat. 


- Un prieten vechi mi-a spus odată că gloria este cu atât mai mare cu 
cât sorții sunt mai mult împotriva ta, rosti Rulf, trăgând de coarda 
arcului cu degete bătătorite și făcând-o să vibreze cu furie. 


Dosduvoi își trecea pânza uleiată peste capul marii sale securi. 
- La fel de mult cresc și șansele de-a muri. 
— Dar cine vrea să întâlnească Moartea bătrân, lângă foc? 


Și dinţii lui Odda sclipiră, acoperiți de salivă, în timp ce le arăta 
rânjetul său de nebun. 


- Nu sună ca un final chiar prost. 


Fror băgă mâna în săculeţul lui și-o scoase afară acoperită cu vopsea 
albastră, pe care și-o trecu peste față cu degetele desfăcute, lăsându- 
și pe chip o urmă în formă de palmă. 


— Însă eu sunt pregătit. 


Brand nu era. Strânse mânerul scutului pe care Rin pictase dragonul 
în urmă cu ceea ce acum părea a fi o sută de ani și la jumătate de 
lume distanţă. Strânse mânerul securii cu o palmă ce încă îl ustura de 
la arsurile făcute de funie, pe care le simțea pe sub bandaje. Cei din 
Neamul Călăreților se mișcau în continuare, ieșind din formație și 
intrând la loc, alunecând pe câmpie ca o apă molcomă, însă 
apropiindu-se, ținând între ei un steag, ce flutura sub o căpățână cu 
coarne. Întrezări fețe dârze, de bestii, feţe gata de luptă, cu dinți 
rânjiți și cu ochi în permanentă mișcare. Și erau atât de mulți. 


- Zei! șopti el. Oare chiar el alesese asta? In loc de o viață drăguță, 
sigură și plictisitoare la fierăria lui Gaden? 


— Skifr! strigă Părintele Yarvi cu o voce joasă și nervoasă. 


Bătrâna stătea în spatele lor, cu picioarele încrucișate, în spatele unui 
copac, privind încruntată în focul stins, de parcă soluția la 
problemele lor zăcea ascunsă în jar. 


— Nu! se răsti ea peste umăr. 


— Săgeți! ţipă cineva cu glas ascuţit și Brand le văzu, așchii negre 
înălțându-se mult, plutind purtate de vânt. 


Una dintre ele fulgeră aproape de el, cu pana din coadă fluturând. 
Orice schimbare a direcţiei brizei i-ar fi putut abate traiectoria acelei 
fâșii din lemn și metal, înfigându-i-o în piept, iar el ar fi murit aici, 


sub un cer însângerat, și nu și-ar mai fi revăzut sora niciodată sau 
docurile, ori movilele din Thorlby. Chiar și locurile pe care le urăști 
din toată inima arată minunat când le privești restrospectiv dintr-un 
loc ca acesta. 


— Faceţi un zid împreună, câini leneși! răcni Rulf. 


Brand se strecură printre Odda și Fror. Lemn și metal scrâșniră când 
își așezară scuturile unul lângă altul, cu rama în spatele ramei celui 
din stânga și cu rama cealaltă în fața celuilalt, din dreapta. O mai 
făcuse de o mie de ori în careul de antrenament, cu mâinile și 
picioarele mișcându-i-se singure, un lucru bun din moment ce își 
simțea capul ca umplut cu noroi. Bărbaţi înarmați cu sulițe și cu 
arcuri se strânseră în spatele lor, bătând darabana pe spatele celor 
din fața lor și mârâind încurajări, iar cei fără scuturi așteptau să 
ucidă pe oricine ar fi pătruns înăuntru sau să astupe găurile în cazul 
în care ar fi căzut cineva. Când ar fi murit cineva. Pentru că unii 
oameni vor muri aici, astăzi, curând. 


— Chiar înainte de micul dejun, ticăloșii! ţipă Odda. 


- Dacă mi-aş propune să omor pe cineva, mi-aş dori să fie înfometat, 
rosti Fror, încruntându-se. 


Lui Brand îi bătea inima de parcă ar fi vrut să-i sară din piept, 
genunchii îi tremurau de dorinţa de a fugi și fălcile și le ținea strânse, 
din dorința de-a rezista. De a rezista alături de echipajul său, de frații 
săi, de familia sa. Își mișcă umerii pentru a-i simţi pe ceilalți strânși 
lângă el. Zei! Avea mare nevoie să se pișe. 


— Cum ai căpătat cicatricea? șuieră el. 


— Acum? mârâi Fror. 
- Mi-ar plăcea să mor știind ceva despre camaradul meu. 


— Foarte bine. Vanstermanul îi arătă un rânjet de nebun, iar ochiul 
sănătos îi sclipi în mijlocul acelei palme albastre. Când o să mori, îţi 
voi spune. 


Părintele Yarvi se foia în umbra zidului făcut din scuturi, urlând 
cuvinte în limba Neamului Călăreților, acordându-i o șansă Tatălui 
Pace, însă niciun răspuns nu veni, cu excepția săgeților, răpăind pe 
lemn, fulgerând pe deasupra. Cineva urlă când o așchie lungă îl 
nimeri în picior. 


- Mama Război este la conducere astăzi, murmură Yarvi, punând 
mâna pe mânerul sabiei sale curbate. Predă-le o lecţie de tras cu 
arcul, Rulf. 


— Săgeți! strigă cârmaciul. 


Iar Brand păși în spate și-și înclină scutul pentru a-i face loc să tragă, 
după care Rulf veni alături de el cu arcul său negru încordat la 
maximum și cu coarda vibrând furioasă acum. Brand simţi pe obraz 
curentul de aer al săgeţii ce-și luă zborul în timp ce pășea în față 
pentru a-și lipi iarăși scutul de cel al lui Fror. 


Un urlet ascuţit răsună atunci când săgeata își întâlni ținta și cei din 
echipaj râseră și răcniră de bucurie, scoțând limbile și arătându-și 
fețele lor de viteji, de bestii, de luptători. Brand nu prea avea chef de 
râs. Avea chef să se pișe. 


Călăreţii erau cunoscuţi pentru faptul că ba atacau, ba se retrăgeau, 
păcălindu-și inamicii și doborându-i cu arcurile. Un zid din scuturi 


bine așezat este totuși greu de străpuns doar cu săgeți, iar arcul acela 
din corn al lui Rulf era și mai înfricoșător decât arăta. Datorită 
înălțimii dealului micut pe care se aflau, săgețile sale puteau străbate 
o distanță mai mare decât ale lor, iar precizia lui, în ciuda anilor ce 
trecuseră peste el, era mortală. Trimise săgeți șuierânde una după 
alta în josul pantei ierboase, la fel de calm ca apa neclintită, răbdător 
ca piatra, iar echipajul ovaționă de două ori mai entuziasmat atunci 
când dobori un cal și apoi un călăreț imediat după el, făcându-l să se 
rostogolească prin iarbă. Ceilalţi se retraseră dincolo de raza de 
acțiune a arcului său, unde începură să se regrupeze. 


- Nu ne pot înconjura din cauza râului, zise Părintele Yarvi, 
înghesuindu-se să arunce o privire peste scutul lui Odda. Și nu se 
pot folosi nici de cai printre bolovani, iar noi avem avantajul 
terenului mai înalt. Mâna mea stângă a ales un loc potrivit. 


- Nu sunt la prima experienţă de acest fel, zise Rulf, eliberând o altă 
săgeată. Vor veni alergând, fără cai, și se vor izbi de zidul nostru 
precum Marea Mamă de stânci. 


Stâncile nu simt durere. Stâncile nu varsă sânge. Stâncile nu mor. 
Brand se ridică pe vârfuri pentru a privi pe deasupra zidului și văzu 
uzhakii lunecând din șei, pregătiți de atac. Erau atât de mulți. 
Echipajul de pe Vântul din Sud era depășit numeric, raportul fiind 
cam de doi la unu, bănuia el. Poate chiar mai rău. 


— Ce vor? șopti Brand, speriat de propria-i teamă din voce. 


— Există un moment când te poti întreba ce-și dorește un om, zise 
Fror, fără îngrijorare în glas. Și există un moment potrivit pentru a-i 
despica țeasta. Acum este momentul pentru a doua variantă. 


— li ţinem aici, răcni Rulf, și când strig împingeți, îi mânăm pe ticăloși 
în josul pantei. li con'ucem, îi tăiem, călcăm pest’ ei și nu vom arăta 
îndurare decât în altă zi, m-auziţi? Săgeată! 


Scuturile lunecară în lateral și Brand văzu pentru o clipă oameni 
alergând. Rulf trimise săgeata zburând în josul dealului, care se 
înfipse în coastele primului om, trântindu-l și făcându-l să se târască 
și să se vaite, rugându-se de prietenii săi în timp ce aceștia treceau cu 
viteză pe lângă el. 


— Rezistaţi acum, băieți! strigă Rulf, aruncându-și arcul într-o parte și 
înhățând o suliță. Rezistaţi! 


Oamenii din jurul lui mârâiau, suipau și murmurau rugăciuni către 
Mama Război, cu respirațiile lovindu-li-se de lemnul din faţa lor. O 

burniță nesuferită cădea peste ei, lăsând rouă pe coifuri și pe ramele 
scuturilor, iar Brand avea o nevoie mai mare ca oricând să se pișe. 


- O, Unică Zeiţă! strigă Dosduvoi, când auziră pașii rapizi ai 
dușmanilor ce scoteau țipete războinice în timp ce se apropiau. Zeiță 
atotputernică! Și atotcunoscătoare! Nimicește-i pe acești păgâni! 


- O să-i nimicesc eu însumi pe ticăloși! ţipă Odda. 


Iar Brand gâfâi la impact, se dădu înapoi o jumătate de pas, apoi veni 
iar în față, proptindu-și toată greutatea în scut, cu cizmele 
alunecându-i pe iarba udă. Metalul zăngăni, clincăni și se îndoi 
lovindu-se de lemn. O furtună de metal. Ceva zdrăngăni ascuţit, 
lovindu-se de rama scutului său, și el se feri, cu fața plină de așchii, 
auzind o voce cumplită țipând de cealaltă parte. 


Ochiul strâmb al lui Fror stătea holbat în timp ce el urla cuvinte din 
Cântecul lui Bail. 


— Brat de fier! Cap de fier! Inimă de fier! Și izbi orbește cu sabia peste 
zidul din scuturi. Moartea a sosit pentru voi, cântară cei o sută! 


- Moartea a sosit pentru voi! mugi Dosduveoi. 


Vreme pentru poezie, însă alții strigau, cu foc în gâtlejuri, în piepturi, 
în ochii plini de nebunie. 


— Moartea a sosit pentru voi! 


Nu precizară dacă era vorba despre moartea celor din Neamul 
Călăreților sau despre moartea lor. Nici nu conta. Mama Război își 
întinsese aripile de fier deasupra câmpiei și învăluise fiecare suflet în 
umbre. Fror lovi din nou și-l pocni pe Brand deasupra ochiului cu 
mânerul sabiei, făcându-i urechile să ţiuie. 


— Împingeţi! răcni Rulf. 


Brand strânse tare din dinţi în timp ce împingea, cu scutul frecându- 
se de alt scut. Văzu un om căzând și țipând când o suliță se strecură 
pe sub scut și i se înfipse în picior, însă continuă să împingă, fără să 
dea importanță. Auzi un glas venind de cealaltă parte, cuvintele 
sunând atât de clar și inamicul fiind atât de aproape, la o lățime de-o 
palmă de faţa lui. Își repezi mâna în față, lovind o dată pe deasupra 
scutului cu securea, apoi încă o dată, după care se auziră un mormăit 
și un gâlgâit, lama lovindu-se de ceva. O suliță ripostă, frecându-se 
de rama scutului său, și un om urlă. Fror lovi pe cineva cu capul în 
față, zdrobindu-i nasul cu fruntea. Oamenii mârâiau și bolboroseau, 
înjunghiind și împingând, amestecați unii cu ceilalți. 


— Mori, ticălosule, mori! 


Un cot îl izbi pe Brand în falcă și-l făcu să simtă gust de sânge. Îi sări 
noroi în față, orbindu-l pe jumătate, încercă să clipească pentru a și-l 
scoate din ochi, mârâi, înjură, împinse și alunecă, scuipă și împinse 
din nou. Panta era de partea lor, iar ei știau ce au de făcut, așa că 
încet, dar sigur zidul începu să se miște, mânându-i pe dușmani în 
jos, silindu-i să coboare înapoi de unde urcaseră. 


— Moartea a sosit pentru voi, cântară cei o sută! 


Brand văzu un vâslaș cum mușcă din gâtul unui uzhak. Îl văzu pe 
Koll înjunghiind un bărbat căzut la pământ cu cuțitul. Îl văzu pe 
Dosduvoi aruncând un om departe cu o rotire a scutului. Văzu 
vârful unei săbii ieșind din spatele unui om. Ceva sări în fața lui 
Brand și el icni. Prima dată crezu că este o săgeată, apoi își dădu 
seama că fusese un deget. 


— Împingeţi, am zis! Împingeți! 


Forțară și mai tare, un infern de glasuri hârâite și de corpuri 
opintindu-se, prea lipiti unul de altul pentru a-și folosi securea, așa 
că o lăsă să cadă, ducându-și cu rapiditate mâna în jos și scoțând 
pumnalul lucrat de Rin pentru el. 


— Brat de fier! Inimă de fier! 


Duritatea mânerului în mână îl făcu să-și aducă aminte de chipul ei, 
luminat de foc în mica lor cocioabă. Ticăloșii ăștia se aflau între el și 
ea și furia clocoti în el. Văzu o faţă înconjurată de codițe de păr în 
care erau prinse inele de metal și izbi cu scutul în ea, făcând capul să 
se dea pe spate, apoi înjunghie pe sub rama scutului, metalul scârțâi, 


înjunghie din nou, cu mâna roșie și lipicioasă. Omul căzu și Brand 
călcă peste el, poticnindu-se, după care fu tras de Odda, scuipând 
printre dinții încleștați. 


— Moartea a sosit pentru voi! 


De câte ori ascultase acest cântec cu respiraţia tăiată, repetând 
cuvintele neauzit, visând la câștigarea unui loc în zid, cucerindu-și 
singur gloria? Oare la asta visase? Aici nu era vorba despre vreo 
aptitudine, ci doar despre noroc, nu era un duel între campioni aleși, 
ci doar o întrecere între nebuni, nu era loc pentru trucuri, pentru 
inteligență sau chiar pentru curaj, doar dacă nu cumva curajul 
însemna să fie cărat neajutorat de iureșul bătăliei precum sunt cărate 
resturile pe apă de către o furtună. Sau poate despre asta era vorba. 


— Omorâţi-i! 


Zgomotul bătăliei era înfiorător, o zarvă de metal și de lemn izbit, de 
bărbați înjurând pe cele mai înalte tonuri de care erau în stare. 
Sunete pe care Brand nici măcar nu le putea distinge. Sunete care nu 
aveau niciun înţeles. Ultima Poartă stătea larg deschisă pentru ei toți 
și fiecare o înfrunta așa cum știa mai bine. 


— Moartea a sosit pentru voi! 


Ploaia se întețise și cizmele zdrobeau iarba și transformau pământul 
roșu în noroi, iar el era obosit, lovit peste tot și sătul de toate, însă nu 
era vreme de stat. Zei, chiar trebuia să se pișe. Ceva se izbi de scutul 
său, aproape smulgându-i-l din mână. O lamă roșie fulgeră pe lângă 
urechea lui și o văzu pe Thorn alături de el. 


Avea o parte a feței stropită cu sânge și zâmbea. Zâmbea de parcă era 
acasă. 


BUCURIA LUPTEI 


Thorn era o ucigașă. Asta n-o putea nega nimeni. 


Intinderea de iarbă plină de noroi și de sânge și strivită sub picioare 
din spatele zidului din scuturi era terenul ei, iar ea reprezenta 
moartea pentru oricine ar fi pătruns acolo. 


Cu un bubuit mai puternic decât zgomotele scoase de chila Vântului 
din Sud, zidul din scuturi trecu dincolo de coama dealului, 
împingând, ciopârțind, călcând oameni în picioare și trăgându-i 
după el, prinși între scuturi, înghițindu-i precum un șarpe flămând. 
Cineva încercă să se ridice și ea îl înjunghie în spate cu sabia tatălui 
ei, privindu-i fața însângerată acum plină de teamă, de panică și de 
durere în timp ce cădea. 


Ar fi trebuit să-i fie mai greu decât cu sabia de antrenament, însă 
totul era mult mai ușor. Oţelul era atât de ușor, de ascuțit, iar brațul 
îi era atât de puternic și de rapid. Armele ei aveau o minte a lor. O 
minte neînduplecată, pusă pe omor. 


Era o ucigașă. Skifr afirmase asta și iată și dovada, scrisă cu sânge pe 
pielea dușmanilor săi. Își dorea să fi fost și tatăl ei prezent, ca s-o 
vadă. Poate că fantoma lui era acolo, încurajând-o peste umăr. Își 
dorea ca și Hunnan să fi fost acolo, ca să-l scufunde cu fața în sângele 
pe care ea îl vărsase. Ca să-l provoace să-i refuze locul. Și ca să-l 
ucidă și pe el. 


Cei din Neamul Călăreților nu înțelegeau acest mod de-a lupta și se 
loveau lipsiți de disciplină în zid, câte unul sau câte doi, făcând ca 
propriul lor curaj să-i ducă la eșec. Thorn îl văzu pe unul cum 
încerca lipsit de îndemânare să lovească cu sulița peste scuturi, 
țintind să-l nimerească pe Brand. Se repezi înainte, prinzându-l cu 
cârligul securii de spate, vârful ascutit înfigându-i-se adânc în umăr, 
după care îl trase dintre scuturi și-l prinse în brațe. 


Se împleticiră îmbrățișați, țipând unul la altul, el cu părul lui lung în 
gura ei, lovind cu genunchii și cu coatele, apoi Părintele Yarvi îi tăie 
adânc picioarele pe la spate, iar ea ţipă în timp ce-și eliberă securea, 
înfigându-i-o apoi în căpăţână, în lateral, smulgându-i coiful și 
aruncându-l în jos, pe coasta distrusă a dealului. 


Îl auzise pe tatăl ei vorbind despre bucuria luptei. Bucuria 
însângerată pe care Mama Război le-o trimite copiilor ei favoriți. 
Ascultase poveștile lui cu ochii căscaţi și cu gura uscată, lângă foc. 
Mama ei îi spunea soțului său că astea nu sunt povești pentru 
urechile unei fete, însă el se apleca mai aproape și-i vorbea în șoaptă, 
atât de aproape, încât îi putea simţi respirația fierbinte pe obraz. Îl 
ascultase vorbind despre bucuria luptei, iar acum o putea simți și ea. 


Lumea ardea cu vâlvătaie și dansa, iar respiraţia îi ardea gâtlejul în 
timp ce ea se grăbea să ajungă la capătul zidului ce se unduia și se 
răsucea, amenințând să se rupă în bucăţi. Doi uzhaki răzbiseră 


printre bolovani pe o parte a dealului și-l încolțiseră pe Dosduvoi. Îl 
tăie pe unul într-o parte, aproape despicându-l în două. Suliţa 
celuilalt păru că se mișcă foarte încet, de parcă s-ar fi mișcat prin 
miere, iar ea râse când sulița lunecă pe alături, apoi reteză picioarele 
bărbatului cu securea, trântindu-l la pământ. 


O săgeată fulgeră pe lângă ea și Dosduvoi o adăposti în spatele 
scutului său, în care mai erau înfipte două săgeți, aproape de ramă. 
Zidul se curba în mijloc, unde chipurile oamenilor erau strâmbate de 
efortul de a-l face să reziste. Urmă un trosnet, un om din echipaj căzu 
scuipând bucăţi de dinți și zidul cedă. Un uzhak imens stătea în 
gaură, purtând pe faţă o mască făcută din maxilarul unei morse și cu 
mustățile acesteia încă atârnându-i de o parte și de alta a feței 
fioroase, pufnind ca un taur în timp ce rotea în mâini o bâtă plină de 
dinți, aruncându-i pe oameni cât colo și mărind și mai mult gaura 


din zid. 


Thorn nu avea niciun pic de teamă în ea. Doar bucuria luptei, mai 
feroce ca oricând. 


Ţâșni spre uriaș, cu sângele pompând cu aceeași putere ca a Mării 
Mamă. Ochii de nebun ai uriașului se rotiră spre ea, iar ea se aruncă 
la pământ, alunecând pe o parte printre cizmele lui enorme, se 
întoarse, spintecând în timp ce bâta lui bubui în pământ în spatele ei, 
și îl atinse de-a lungul pulpei, făcând ca sângele să răsară în pete 
negre în timp ce el cădea în genunchi. Fror păși în față și-l dobori cu 
lovituri năucitoare, una, două, trei, făcând ca pe mâna albastră de pe 
față să-i apară pete roșii. 


Thorn îi văzu pe Călăreți împrăștiindu-se, țopăind pe pantă în jos, pe 
câmpia deschisă, către caii care-i așteptau, iar ea își ridică armele în 
sus și ţipă, simțind că se înfierbântă până în vârful degetelor. 


Fantoma tatălui ei o împinge de la spate, îndemnând-o să țâșnească 
după dușmanii ce-și luau tălpășița ca un copoi după iepuri. 


- Opriţi-o! răcni Rulf, și cineva o trase înapoi, înjurând și zbătându- 
se, cu păru-i încurcat încă lipit de față. 


Brand, cu barba zgâriind-o pe obraz și cu braţul stâng petrecut pe 
sub brațele ei, pentru a-și ține scutul în față, protejând-o. Din spatele 
uzhakilor ce o luaseră la fugă în jos văzu alergând prin iarbă alte 
siluete, cu arcuri întinse și cu feţe înverșunate. O mulțime de oameni 
și, în locul bucuriei luptei pe cale să se stingă, începu să apară teama. 


— Strângeți zidul! răcni Rulf, împroșcând cu scuipat în toate părțile. 


Oamenii se adunară la loc, se strânseră unul într-altul, astupând 
găurile, cu scuturile tremurându-le în mâini și lovindu-se unele de 
altele, în timp ce lumina zilei licărea printre ei. Thorn auzi cum se 
înfigeau săgețile în lemnul de tei și văzu cum una ricoșează din rama 
scutului lui Brand, peste umărul acestuia. Odda era căzut, cu o 
săgeată înfiptă într-o parte, scuipând blesteme în timp ce se târa în 
sus, spre coama dealului. 


- Inapoi! Inapoi! Pe loc, acum! 


Îl prinse pe Odda pe sub brațe și începu să-l tragă înapoi, în timp ce 
el mormăia, dădea din picioare și scuipa spumă însângerată. Se 
prăbuși pe spate cu el peste ea, aproape tăindu-se în propria secure, 
se zbătu să se ridice și-l trase în sus, apoi Koll veni lângă ea ca să o 
ajute, după care îl prinseră între ei și începură să-l tragă în sus, pe 
creasta dealului, trecând dincolo de zidul din scuturi. Înapoi, acolo 
unde fuseseră doar cu câteva secunde nebune înainte, cu râul în 
spate și cu câmpia întinzându-se în fața lor. 


Thorn stătu locului, prostită, amorțită, nefiind sigură câți dintre 
membrii echipajului erau morți. Trei? Patru? Toţi aveau zgârieturi și 
câțiva erau răniți grav. Nici nu știa dacă este sau nu rănită. Nu știa cu 
al cui sânge este stropită. După cum arăta săgeata aia, Odda nu mai 
avea prea multe șanse. lar ea nu mai avea speranţe pentru mai nimic, 
în acele momente. Prin găurile dintre scuturile lovite putu vedea 
coasta dealului cu iarba călcată în picioare, presărată cu corpuri de 
oameni, unii încă mișcând, gemând și pipăindu-și rănile. 


— S-o împingem pe partea cealaltă sau s-o tragem afară? strigă Safrit, 
îngenunchind lângă Odda și apucându-l strâns de mână. 


Părintele Yarvi privea doar în jos, frecându-și falca netedă și 
murdărindu-și obrazul cu dungi roșii. 


Furia dispăruse de parcă nici nu existase, iar focul din ea se 
transformase în cenușă. Tatăl lui Thorn nu-i spusese niciodată că 
bucuria luptei își trage energia din puterea trupului și că după aceea 
trebuie plătită dublu. Strânse săculețul cu oasele de la degete, însă 
nu găsi nicio alinare acolo. Văzu rănile din care izvora sânge și 
oamenii gemând după masacrul pe care îl făcuseră. Masacrul pe care 
ea îl făcuse. 


Era o ucigașă, nu putea s-o nege. 


Se aplecă în față, de parcă fusese pocnită cu pumnul în burtă, și 
scuipă o vomă subțire în iarbă, după care se îndreptă dârdâind și 
rămase uitându-se în gol, la lumea prea strălucitoare, cu genunchii 
tremurând și cu ochii umezi. 


Era o ucigașă. Și dorea să fie lângă mama sa. 


Il văzu pe Brand uitându-se la ea peste umăr, cu fața numai 
zgârieturi pe o parte și plin de sânge pe gât, până la gulerul cămășii, 
cu bandajele desfăcute fluturând și cu pumnalul roșu în mână. 


— Eşti bine? o întrebă el răgușit. 


- Nu știu, zise ea, după care i se făcu iar rău și, dacă ar fi mâncat 
ceva, nu s-ar mai fi putut opri niciodată. 


— Trebuie să ajungem la Vântul din Sud, rosti cineva cu un glas subțiat 
de panică. 


Părintele Yarvi clătină din cap. 
- Va ploua cu săgeți asupra noastră de pe mal. 


— Avem nevoie de un miracol, gâfâi Dosduvoi, cu ochii pironiți 
asupra cerului roz. 


— Skifr! strigă Yarvi, iar bătrâna tresări de parcă fusese deranjată de o 
muscă, murmurând și trăgându-și capul între umeri. Skifr, avem 
nevoie de tine! 


— Sosesc din nou! strigă cineva din zidul spart. 
— Câţi sunt? întrebă Yarvi. 


— Mai mulți decât prima dată! urlă Rulf, potrivind o săgeată în arcul 
negru. 


- Mai multi cu cât? 


- Cu mult mai mulți! 


Thorn încercă să înghită, dar nu mai avea salivă. Se simţea atât de 
slăbită, încât de-abia era în stare să ridice sabia tatălui său. Koll le 
aducea apă celor din zidul de scuturi, iar ei o beau, mormăind și 
tresărind din cauza rănilor. 


Fror împroșcă apă în jur și scuipă. 


— Este vremea să ne vindem scump pielea. Moartea a sosit pentru 
voi! 


— Moartea a sosit pentru voi, murmurară vreo doi oameni, însă suna 
mai degrabă ca o tânguire decât ca o provocare. 


Thorn îi auzi pe Călăreți venind, le auzi strigătele războinice și pașii 
rapizi pe coasta dealului. Auzi mârâiturile celor din echipaj în timp 
ce se pregăteau să întâmpine atacul și, așa slăbită cum se simţea, 
strânse din dinţi și înhăţă securea plină de sânge și sabia. Se îndreptă 
către zid. Înapoi către peticul acela de noroi frământat în picioare din 
spatele zidului, deși gândul la ce urma o făcu să simtă orice, numai 
bucurie nu. 


— Skifr! ţipă Părintele Yarvi. 


Cu un strigăt de furie bătrâna țâșni în picioare, aruncându-și haina 
deoparte. 


— Blestemat să fii, atunci! 


Și începu să cânte, ușor și pe un ton jos la început, apoi din ce în ce 
mai tare. Începu să facă niște pași mari, cântând cuvinte de neînțeles 
pentru Thorn și prea puțin asemănătoare cu orice auzise ea 
vreodată. Însă ghici că limba aceea nu era o limbă cunoscută de 
niciun om. 


Erau cuvinte de-ale elfilor, iar magia stârnită de ele era tot de-a lor. 
Magia care sfărâmase Zeița și distrusese lumea și, de parcă simţise 
un vânt rece, lui Thorn i se zbârli fiecare fir de păr. 


Skifr continuă să cânte, din ce în ce mai tare, mai rapid și mai 
sălbatic și, din legăturile cu care avea prins trupul, extrase două 
piese de metal întunecat la culoare, înguste și cu semne încrustate pe 
ele, strecurând una dintre ele în interiorul celeilalte, scoțând un 
sunet ca de lacăt care este încuiat. 


— Ce face? zise Dosduvoi, însă Părintele Yarvi îl tinu pe loc cu mâna-i 
schiloadă. 


— Ceea ce trebuie. 
Skifr îndepărtă de corp relicva elfilor. 
- Daţi-vă la o parte! 


Zidul pe cale de-a se destrăma se desfăcu în două, iar Thorn privi 
prin gaură. Acolo se vedeau cei din Neamul Călăreţilor, o masă 
agitată de trupuri, alergând cu atenţie printre corpurile căzute, 
înaintând cu rapiditate, implacabili, cu moartea în priviri. 


Urmă un bubuit ca un tunet ce cade la o palmă distanţă, un fulger de 
lumină și cel mai apropiat uzhak fu azvârlit în spate, pe coastă, de 
parcă fusese lovit de un deget uriaș. Un alt pocnet și un murmur 
șocat se auzi dinspre echipaj atunci când un alt om fu aruncat 
învârtindu-se ca jucăria unui copil, cu umărul în flăcări. 


Tipătul lui Skifr deveni din ce în ce mai puternic și mai ascutit, așchii 
de metal strălucitor izbucnind din relicva elfilor aflată în mâna ei și 
căzând în iarbă, la picioarele bătrânei, unde scoteau fum. Bărbații 


scânciră, cu gurile căscate, înșfăcându-și talismanele, mai înfricoșați 
de vrăjitorie decât de uzhaki. Șase lovituri de fulger se rostogoliră 
peste câmpie și șase oameni rămaseră zăcând acolo, arzând, în timp 
ce restul Călăreților o luară la fugă scheunând de teroare. 


— Zeiţă Atotputernică, șopti Dosduvoi, făcând un semn în dreptul 
pieptului. 


Urmă tăcerea. Pentru prima dată după ceva timp. Doar șoapta 
vântului prin iarbă și hârâitul aspru al respirației lui Odda. Se simțea 
un miros de carne arsă. Una din așchiile căzute dăduse foc ierbii. 
Skifr făcu un pas în față, cu o expresie sumbră pe chip, și stinse 
flacăra cu cizma. 


— Ce-ai făcut? șopti Dosduvoi. 


- Am rostit numele Zeiţei, răspunse Skifr. Scris cu litere de foc, 
folosindu-mă de runele elfilor lăsate de dinainte de Distrugerea 
Lumii. Am invocat Moartea de acolo unde îi este locul, lângă Ultima 
Poartă, și am trimis-o să-mi îndeplinească dorinţa. Însă există 
întotdeauna un preț de plătit. 


Merse până la locul unde era întins palidul Odda, sprijinit de un 
copac pipernicit, cu Safrit aplecată deasupra lui, încercând să scoată 
săgeata afară. 


- Numele Zeiţei are șapte litere, spuse ea, apoi arătă cu bucata aceea 
de metal înspre el. Imi pare rău. 


— Nu! zise Safrit, încercând să se așeze între ei, însă Odda o dădu cu 
blândeţe la o parte. 


— Cine-și dorește să moară bătrân? își el arătă rânjetul de nebun, cu 
striațiile de pe dinții acum roșii de sânge. Moartea ne așteaptă pe 
toți. 


Se auzi un alt pocnet asurzitor, iar Odda se arcui pe spate, 
tremurând, după care rămase nemișcat, cu fumul ridicându-se din 
gaura înnegrită din zale. 


Skifr se întoarse spre ei, cu chipul în pământ. 


— V-am spus că o să vă arăt magie. 


NU ESTE CA ÎN CÂNTECE 


— Se retrag. 


Vântul îi biciuia părul lui Thorn și i-l aduna în jurul feței, în timp ce 
ea se uita după uzhaki, după călăreți și cai fără călăreți, pete 
micșorându-se pe oceanul de iarbă. 


— Nu po’ să zic că-i învinovățesc, murmură Brand, privind-o pe Skifr 
cum își înfășura haina în jurul corpului și se așeza la loc, jos, cu 
picioarele încrucișate, strângându-și în mână simbolurile sfinte de la 
gât, care străluceau la lumina jarului din foc. 


— Am luptat destul de bine, zise Rulf, deși vocea îi suna cam 
găunoasă. 


- Brate de fier, aprobă Fror în timp ce-și ștergea vopseaua de pe faţă 
cu o cârpă udă. Am câștigat o bătălie despre care se vor compune 
cântece. 


— Am câștigat, în orice caz. 


Părintele Yarvi luă din iarbă una din bucăţile de metal lăsate de Skifr 
și o întoarse pe toate părţile, făcând-o să sclipească în soare. Un 
obiect gol pe dinăuntru, din care încă mai ieșea un firicel de fum. 
Cum ar putea obiectul ăsta să străbată toată câmpia și să omoare un 
om? 


Safrit se uita încruntată la Skifr în timp ce-și curăța mâinile de sânge. 
- Am învins folosindu-ne de arte întunecate. 


— Am învins. Părintele Yarvi ridică din umeri. Din cele două finaluri 
posibile ale unei lupte, acesta este mai bun. Lasă-l pe Tatăl Pace să 
verse lacrimi din cauza metodelor. Mama Război surâde când vede 
rezultatele. 


— Și cu Odda cum rămâne? murmură Brand. 


Omuleţul păruse invincibil, însă trecuse prin Ultima Poartă. Fără 
glume de-acum încolo. 


— Nu ar fi supraviețuit din cauza săgeții, spuse Yarvi. Ar fi fost el sau 
noi toți. 


— Nişte calcule nemiloase, zise Safrit, cu gura transformată într-o 
linie subțire. 


Preotul nu se uită la ea. 
- Acestea sunt calculele pe care un conducător trebuie să le rezolve. 


— Și dacă vrăjitoria asta va atrage un blestem asupra noastră? întrebă 
Dosduvoi. Dacă riscăm o a doua Sfărâmare a Zeiței? Dacă vom... 


— Am învins. 


Vocea Părintelui Yarvi era rece și dură ca sabia scoasă din teacă, și-și 
strânse degetele de la mâna sănătoasă în jurul bucății de metal făcut 
de elfi, încleștându-și mâna într-un pumn cu încheieturile albite. 


- Mulţumiţi-le oricăror zei credeţi voi în viaţa asta a voastră, dacă 
știți cum. Apoi hai să ne ocupăm de cadavre. 


Dosduvoi închise gura și plecă, scuturând din capul lui mare. 


Brand își desfăcu degetele îndurerate și-și lăsă scutul pe care 
dragonul pictat de Rin era ciopârțit și găurit să cadă la pământ, cu 
rama plină de zgârieturi noi, în timp ce bandajele din palmă erau 
pline de pete de sânge. Pe zei, era învinețit, zgâriat și simțea dureri 
peste tot. De-abia mai avea putere să stea în picioare, așa că o 
dezbatere asupra celei mai potrivite metode de a câștiga lupta nici 
nu intra în discuţie. Cu cât vedea mai multe, cu atât devenea mai 
nesigur în privința oricărui lucru dacă era bun sau nu. Simțea o 
arsură pe gât, umedă la atingere. Avea acolo o zgârietură, nu-și 
dădea seama dacă era de la un prieten sau de la un dușman. Rănile 
dor la fel de tare, indiferent de cine sunt făcute. 


— Așezaţi-le în așa fel încât să aibă puţină demnitate, zicea Părintele 
Yarvi, și doborâți copacii ăia pentru ruguri. 


- Și pe ticăloșii ăștia? 


Koll arătă cu degetul spre cei din Neamul Călăreților împrăștiați pe 
coastă, contorsionați și plini de sânge, despuiați acum de orice lucru 
de valoare de către cei din echipaj. 


- Și pe ei. 


- De ce să le facem și lor un rug conform tradiției? 


Rulf îl apucă pe băiat de brat. 


— Pentru că, dacă învingem cerșetori aici, nu suntem mai buni decât 
cerșetorii. Dacă învingem oameni viteji, noi suntem mai viteji decât 
ei. 


— Eşti rănit? întrebă Safrit. 

Brand se uita la ea de parcă ar fi vorbit într-o limbă străină. 
aLe 

— Stai jos. 


Nu-i era greu s-o facă. Își simțea genunchii atât de slăbiți, încât 
aproape că era pe cale să se prăbușească. Privi de-a lungul crestei 
dealului măturate de vânt la echipajul ce-și lăsa armele deoparte și 
începea să așeze cadavrele într-un șir ordonat, în timp ce o parte 
dintre ei doborau copaci cu securile pentru a face un rug mare. Safrit 
se aplecă deasupra lui, pipăindu-i tăietura de pe gât cu degetele ei 
puternice. 


— Nu este adâncă. Sunt unele și mai rele de-atât. 
— Am omorât un om, murmură el, ca pentru sine. 
Poate că suna ca o laudă, însă nu așa intenționase să o facă să sune. 


- Un om cu propriile lui speranțe, cu propriile lui griji și cu propria 
lui famile. 


Rulf se apropie de el, scărpinându-se în barba cenușie. 


— Să omori un om nu e nici pe departe o treabă ce poate fi acceptată 
ușor, așa cum ar lăsa barzii de înțeles. li puse lui Brand o mână 
părintească pe umăr. Te-ai descurcat bine astăzi. 


- M-am descurcat? murmură Brand, frecându-și palmele bandajate 
una de alta. Continui să mă întreb cine era el, ce l-a adus aici și de ce 
a trebuit să ne luptăm. Continui să-i tot văd faţa. 


- Sunt șanse să continui să-i tot vezi fața până când o să treci tu 


însuți prin Ultima Poartă. Acesta e prețul cerut de zidul din scuturi, 
Brand. 


Rulf îi întinse o sabie. O sabie bună, cu argint pe mâner și cu garda 
tocită de atâta folosit. 


— A lui Odda, zise Rulf. Și-ar fi dorit ca tu să o iei. Un războinic bun 
trebuie să aibă o sabie bună. 


Brand visase să aibă propria sabie, însă, uitându-se acum la ea, se 
simțea rău. 


— Nu sunt războinic. 
- Ba da, ești. 
— Un războinic nu se teme. 


— Un prost nu se teme. Un războinic rezistă, în ciuda fricii sale. Tu ai 
rezistat. 


Brand se trase de pantalonii uzi. 


— Am rezistat și m-am pișat pe mine. 


- N-ai fi singurul. 
- Eroul nu se pișă niciodată pe el în cântece. 
— Ei bine, așa este. 


Rulf îl lovi ușor în umăr, apoi se ridică în picioare, pregătindu-se să 
plece. 


— De aceea cântecele sunt cântece, iar asta e viaţa reală. 


Soarele Mamă era sus pe cer, deasupra stepei, când terminară cu 
totul, fumul de la rug înălțându-se ușor tot mai sus. Deși culoarea 
sângerie se scursese din văzduh și tot ce rămăsese era un albastru 
clar și plăcut, sub unghiile lui Brand încă se mai afla o crustă 
întunecată, la fel ca și pe bandaje și pe gâtul ce-i zvâcnea. Încă mai 
era o zi roșie. Simţea că fiecare zi rămasă de trăit va fi una roșie. 


Patru vâsle stăteau nemișcate lângă catarg, pe când cenușa celor 
patru oameni care le trăseseră se ridica în rotocoale deasupra 
câmpiei. Skifr stătea dusă pe gânduri printre încărcături, cu gluga 
trasă peste cap, în timp ce vâslașii din jurul ei încercau să se țină cât 
mai departe de ea, chiar și cu riscul de-a cădea în apă. 


Brand îi aruncă o privire lui Thorn în timp ce se așezau la locurile 
pentru vâslit, iar ea i-o întoarse, cu chipul palid și încremenit, așa 
cum fusese și chipul lui Odda când așezaseră lemnul în jurul lui. El 
încercă să zâmbească, însă gura nu găsi mișcarea potrivită. 


Luptaseră în zid. Stătuseră în fața Ultimei Porţi. Infruntaseră 
Moartea și lăsaseră ceva de recoltat pentru Mama Corbilor. Orice ar 
fi spus Maestrul Hunnan, acum erau amândoi războinici. 


Insă nu era precum în cântece. 


DE CE ARE NEVOIE GET ILANDUL 


Kalyivul era o întindere enormă, invadând un mal al Râului Divin și 
întinzându-se ca o boală mizerabilă până pe celălalt mal, iar cerul de 
deasupra era pătat de fumul provenit de la nenumăratele focuri 
aprinse și punctat de păsările în căutare de cadavre. 


Castelul prințului se înălța pe un deal scund aproape de râu și avea 
cai sculptați în grinzile imensului acoperiș, fiind înconjurat de un zid 
ce părea făcut pe jumătate din pietriș, pe jumătate din grămezi de 
noroi. Lângă castel se ridica o înghesuială haotică de clădiri 
înconjurate de un gard din bușteni solizi, iar pe aleile dintre ele se 
vedeau scânteind sulițele războinicilor. Dincolo de ele se afla o 
harababură de corturi, iurte, barăci, colibe și adăposturi improvizate, 
o sărăcie îngrozitoare ce se întindea în peisajul întunecat în toate 
direcțiile. 


— Pe zei, e întins! murmură Brand. 


— Pe zei, e urât! murmură Thorn. 


- Kalyivul este o bășică ce se umple încet, rosti Skifr, scobindu-se în 
nas gânditoare, examinând rezultatul, apoi ștergându-se pe umărul 
celui mai apropiat vâslaș, atât de ușor că el nici n-o simţi. Primăvara 
se umple de nordici, de oameni din Imperiu și de cei din Neamul 
Călăreţilor de pe tot cuprinsul stepei, veniți aici pentru a face comerț. 
Vara i se sparg pereţii și mizeria se revarsă pe câmpii. larna pleacă 
toți și se reduce la nimic. 


- Categoric, miroase ca o bășică, zise Rulf încruntat, strtâmbând din 
nas. 


Două turnuri mari, dar turtite, din bușteni enormi, fuseseră înfipte 
pe câte un mal al râului și o rețea de lanţuri fusese legată de ele, cu 
zale din oțel pline cu ghimpi metalici, arcuindu-se pe sub masa 
colcăitoare de apă înspumată, blocând rămășițele plutitoare și 
gunoiul și oprind complet tot traficul de pe Râul Interzis. 


— Prințul Varoslaf a prins o captură consistentă cu plasa lui de fier, 
spuse Părintele Yarvi. 


Thorn nu mai văzuse niciodată atâtea corăbii. Se legănau pe râu, 
sufocând cheiurile, sau fuseseră trase pe mal și așezate șiruri-șiruri, 
cu catargele date jos. Erau nave din Gettland, din Vansterland și din 
Throvenland. Erau corăbii din Yutmark și din Insule. Erau nave 
ciudate, care probabil veniseră din sud, cu chilele închise la culoare 
și prea late, prea groase pentru a putea fi cărate prin ținuturile înalte. 
Erau chiar și două galere impunătoare, fiecare având câte trei șiruri 
de vâsle, făcând Vântul din Sud să pară un pitic în timp ce alunecau 
pe apă, către golf. 


— Uitaţi-vă la monștrii ăia, murmură Brand. 


— Corăbii din Imperiul din Sud, zise Rulf. Cu echipaje de trei sute de 
oameni. 


— El este în căutare de echipaje, zise Părintele Yarvi. Pentru a putea 
continua războiul său prostesc împotriva Neamului Călăreţilor. 


Thorn nu era nici pe departe încântată la gândul că va trebui iar să 
lupte împotriva celor din Neamul Călăreților. Sau că va trebui să stea 
până la vară în Kalyiv pentru asta. Sunase mult mai grozav în 
poveștile tatălui său. 


— Crezi că va dori ajutorul nostru? 


- Il va dori cu siguranţă, așa cum și noi îl dorim pe-al său. Yarvi se 
uita în sus încruntat, la castelul Prințului. Intrebarea este însă dacă 
ne va cere ajutorul. 


Dar el ceruse multe alte lucruri. Golful era plin de oameni cu fețe 
acre, veniți dimprejurul Mării Sfărâmate, blocați în Kalyiv până când 
Prințul Varoslaf catadicsea să slăbească lanţurile de pe râu. Leneveau 
abătuţi în grupuri, pe lângă corturi ponosite și sub apărători din 
pânză putrezite, jucând zaruri, bând bere acră și înjurând cu glasuri 
răsunătoare, uitându-se la toată lumea cu priviri dure, mai ales la cei 
nou-veniți. 


- Varoslaf mai bine ar face rost de vrăjmași pentru acești oameni, 
curând, murmură Yarvi în timp ce coborau de pe Vântul din Sud. 
Inainte să-și găsească el însuși unii pentru el, mult mai aproape. 


Fror încuviință din cap în timp ce înnoda mai strâns funia de la 
provă. 


— Nimic nu este mai periculos decât războinicii fără activitate. 


— Se uită toţi la noi. 


Lui Brand îi fuseseră date jos bandajele în această dimineaţă și își tot 
scărpina nervos cojile rănilor lăsate de funii pe antebrațe. 


Thorn îl înghionti cu cotul. 


— Poate că faima ta de erou ne-a luat-o înainte, ridicătorule de 
corăbii. 
- Mai degrabă faima Părintelui Yarvi a făcut-o. Nu-mi place deloc. 


- Atunci, prefă-te că-ți place, spuse Thorn. 


Afișă privirea cea mai dârză și întâmpină fiecare privire cu o 
provocare. Sau, în orice caz, cu cea mai provocatoare privire de care 
era în stare, având în vedere vântul ce-i sufla mizerie în ochi și-i făcea 
cămașa să fluture pe spatele transpirat. 


— Pe zei, ce pute! zise Brand sufocat, în timp ce pășeau de pe 
cheiurile ce scârțâiau pe Pământul Tată. 


Thorn n-ar fi putut fi în dezacord cu el nici dacă ar fi fost în stare să 
tragă o gură sănătoasă de aer în piept. Străzile strâmbe erau 
acoperite cu bălegar fermentat, câinii scormoneau prin gunoi și în 
stâlpii de lângă intrările caselor erau înfipte animale moarte. 


— Oare vor să le vândă? murmură Brand. 


— Le expun ca ofrande, răspunse Părintele Yarvi, pentru ca zeii lor să 
vadă care case au făcut sacrificii și care nu. 


— Și alea? 


Thorn arătă cu capul înspre un grup de cadavre jupuite ce atârnau 
de un catarg ridicat în mijlocul pieței, legănându-se ușor și colcăind 
de muște. 


— Sălbatici, murmură Rulf, uitându-se încruntat la ele. 


Cu o chiorăială neplăcută în stomac, Thorn își dădu seama că acele 
cadavre lucitoare aveau forme umane. 


— Din Neamul Călăreţilor? întrebă ea cu glas răgușit. 
Părintele Yarvi scutură din cap sumbru. 

— Vanstermani. 

— Ce? 


Zeii știau că erau prea puțini oameni care-i urau pe vanstermani mai 
aprig decât Thorn, însă nu-și putea închipui motivul pentru care 
Prințul Kalyivului îi jupuise. 


Yarvi făcu semn înspre cele câteva litere scrijelite pe o placă din 
lemn. 


- Un echipaj care a sfidat dorințele Prințului Varoslaf, încercând să 
plece. Ceilalţi oameni din jurul Mării Sfărâmate sunt astfel 
descurajați să le urmeze exemplul. 


- Zei! șopti Brand, de-abia auzit peste bâzâitul muștelor. Oare 
Gettlandul chiar are nevoie de ajutorul unui om care face așa ceva? 


— Ce ne dorim și de ce avem nevoie pot fi două lucruri diferite. 


O mână de oameni își făcea loc cu forța prin haosul de la docuri. 
Poate că era Prințul în război cu Neamul Călăreţilor, însă acești 
războinici nu arătau cu nimic diferit de uzhakii pe care Thorn îi 
ucisese în susul Râului Interzis. În mijlocul lor era o femeie, foarte 
înaltă și foarte subțire, care avea pe cap un văl din mătase ce-i 
acoperea părul foarte negru și de care atârnau o mulțime de 
monede. 


Se opri în faţa lor și se înclină cu graţie, făcând ca săculeţul de la 
gâtul subţire să i se legene în toate părțile. 


- Sunt slujitoarea lui Varoslaf, Marele Prinţ al Kalyivului. 
— Bine te-am găsit, eu sunt... 


— Eşti Părintele Yarvi, Preotul Gettlandului. Prințul mi-a poruncit să 
te conduc la castelul său. 


Yarvi și Rulf schimbară o privire. 

— Să fiu onorat sau speriat? 

Femeia se înclină din nou. 

— Te sfătuiesc să fii și una, și alta și să te grăbești să ajungi imediat. 


— Am străbătut cale lungă pentru a fi primit și nu văd niciun motiv 
de întârziere. Condu-ne. 


- O să aleg câțiva oameni care să meargă cu tine, mârâi Rulf, însă 
Părintele Yarvi clătină din cap. 


— Li voi lua pe Thorn și pe Brand. Să mergi în audienţă fără prea 
mulți însoțitori, și aceia tineri, este un gest de încredere față de 


gazdă. 


— Ai încredere în Varoslaf? murmură Thorn, în timp ce oamenii 
prințului se strângeau în jurul lor. 


- Mă pot preface că am. 

- O să-și dea seama că te prefaci. 

— Desigur. Manierele bune sunt construite pe astfel de baze stranii. 
Thorn se uită la Brand, iar el îi arătă acea privire neajutorată a lui. 


— Aveţi grijă, auzi vocea lui Skifr în ureche. Chiar și după cele mai 
nemiloase reguli ale stepei, Varoslaf este recunoscut ca un om 
nemilos. Să nu te lași subjugată de puterea lui! 


Thorn se uită la lanțurile enorme ce erau atârnate deasupra râului, 
apoi la cadavrele ce atârnau, legănându-se, și nu putu decât să ridice 
din umeri. 


— Suntem cu toții în puterea lui acum. 


Castelul Prințului Kalyivului părea chiar și mai mare pe dinăuntru, 
cu pilonii de susținere făcuți din trunchiurile unor copaci enormi cu 
rădăcinile încă înfipte în pământul bătătorit și dur, iar în razele de 
lumină ce cădeau prin ferestrele așezate la mare înălțime se vedea 
cum plutește greu praful. Mai era acolo și un șemineu imens, însă 
flăcările aproape se stinseseră și spațiul gol, plin de ecouri, părea 
aproape rece după căldura de afară. 


Varoslaf, Prințul Kalyivului, era mult mai tânăr decât se așteptase 
Thorn. Doar cu câțiva ani mai mare decât Yarvi, probabil, însă fără 
fir de păr pe cap sau pe obraz, ba chiar și sprâncenele îi lipseau, fiind 
neted ca un ou. Nu ședea pe ceva înalt, ci pe un taburet, aproape de 
șemineu. Nu era un bărbat masiv, nu purta nicio bijuterie și nu avea 
nicio armă vizibilă. Nu avea nicio încruntătură fioroasă pe chipu-i 
fără păr, ci doar o privire goală, ca de piatră. Nimic la el nu te 
determina să-l descrii ca pe un om fioros, și totuși era fioros. Din ce 
în ce mai fioros pe măsură ce se apropiau, înaintând pe podeaua ce 
stârnea tot felul de ecouri. 


In momentul în care ea și Brand ajunseseră lângă umărul Părintelui 
Yarvi, la doisprezece pași de taburet, Thorn se temea de Prințul 
Varoslaf mai tare decât se temuse de oricine altcineva în toată viața 
ei. 


— Părinte Yarvi. 


Vocea îi era uscată și șoptită ca foșnetul hârtiilor vechi și-i trimise lui 
Thorn un fior de transpiraţie pe spinare. 


— Preot al Gettlandului, suntem foarte onorati de vizita ta. Bine ai 
venit în Kalyiv, Răspântia Lumii. 


Ochii i se mutară asupra lui Brand, apoi asupra lui Thorn, după care 
se întoarseră la Yarvi, apoi Prințul se aplecă pentru a-i mângâia 
urechile unui câine de vânătoare imens ce stătea încolăcit la 
picioarele taburetului. 


- Este un compliment bine cumpănit din partea unui bărbat aflat în 
poziţia ta să vină în faţa mea cu atât de puţini însoțitori. 


Thorn chiar se simțea cumva singură. Pe lângă câinele ăla cât un urs, 
acolo se mai aflau multe gărzi împrăștiate prin tot castelul, înarmate 
cu arcuri, cu săbii curbate, cu sulițe lungi și îmbrăcate în armuri 
neobișnuite. 


Insă, dacă Yarvi era peste măsură de intimidat, nu o arăta defel. 


— Știu că nu voi avea nevoie de nimeni altcineva în preajma ta, mărite 
prinț. 


- N-o să ai deloc nevoie. Am auzit că o ai alături pe vrăjitoarea 
Scarayoi cu tine, Cea Care Pășește între Ruine. 


— Eşti la fel de bine informat pe cât ar trebui să fie un domn 
important. Noi o numim Skifr, și da, o avem cu noi. 


— Și totuși, ai tinut-o departe de sala mea. Râsul lui Varoslaf era la fel 
de aspru ca un lătrat de câine. Ai judecat foarte bine. Și cine sunt zeii 
ăștia tineri? 


— Vâslele din spate din cadrul echipajului meu. Thorn Bathu, care a 
ucis șase uzhaki într-o confruntare pe Râul Interzis, și Brand, cel care 
a suportat toată greutatea corabiei noastre pe umeri pe când 
traversam ținuturile înalte. 


- Asasina uzhakilor și Ridicătorul de Corăbii. 


Brand se foi stânjenit în timp ce Prinţul arunca asupra lor o privire 
cercetătoare. 


— Imi face mare plăcere să aud despre asemenea rezistență, 
îndemânare și vitejie la cineva atât de tânăr. Am putea chiar crede în 
eroi, nu, Părinte Yarvi? 


— Aproape. 


Prințul își întoarse capul spre servitoarea lui subţire ca o ramură de 
salcie. 


- Un bănut pentru legendele de mâine. 


Ea scoase ceva din săculețul de la gât și i-l apăsă în palmă lui Brand, 
apoi făcu același lucru și cu Thorn. O monedă mare, neregulată, 
având ștanţat grosolan un cal alergând la trap. O monedă din aur 
roșiatic. Thorn înghiţi în sec, încercând să-i calculeze valoarea și 
bănuind că nu mai ținuse niciodată în mână o asemenea avere. 


— Eşti prea generos, mărite prinţ, murmură Brand, privind în jos cu 
ochi mari. 


— Faptele măreţe merită recompense pe măsură din partea bărbaţilor 
măreți. Altfel de ce s-ar mai pregăti oamenii de luptă? Privirea fixă a 
lui Varoslaf se mută asupra lui Yarvi. Dacă ei sunt cei de la vâslele 
din spate, ce alte minuni ar putea săvârși ceilalți? 


— Aș îndrăzni să spun că unii dintre ei ti-ar putea face aurul să 
dispară chiar de sub ochii tăi. 


— Niciun echipaj bun fără câțiva oameni mai puţin buni. Nu putem fi 
cu toții corecti, nu, Părinte Yarvi? Mai ales noi, cei care conducem. 


— Puterea înseamnă să ai întotdeauna un umăr în umbră. 


— Așa este. Cum se prezintă giuvaierul din nord, mama ta, Regina 
Laithlin? 


- Nu mai este mama mea, mărite prinț, am renunțat la familia mea 
când am făcut jurământul de Preoţie. 


- Ciudate obiceiuri aveţi voi, nordicii! și prințul mângâie leneș 
urechile câinelui. Cred că legăturile de sânge nu pot fi retezate cu un 
cuvânt. 


- Cuvintele potrivite pot tăia mai adânc decât orice sabie, mai ales 
jurămintele. Regina va avea un copil. 


- Un moștenitor al Jilțului Negru, poate? Noutăţi valoroase ca aurul 
în aceste vremuri nefericite. 


— Lumea se bucură, mărite prinț. Ea pomenește adeseori despre 
dorinţa sa de a vizita iar Kalyivul. 


- Sper din tot sufletul că nu prea curând! Vistieria mea încă mai are 
cicatrice de pe urma ultimei sale vizite. 


— Poate am reuși să ajungem la o înțelegere care să vindece acele 
cicatrice și care să și umfle totodată vistieria? 


Pauză. Varoslaf se uită la femeie, care se scutură ușor, făcând 
monedele atârnate de văl să se răsucească și să-i sclipească pe frunte. 


— De aceea ai venit de la o asemenea distanță, Părinte Yarvi? Ca să- 
mi umfli vistieria? 


— Am venit să caut ajutor. 
— Aa, și tu dorești ca oamenii importanți să se revolte. 


O altă pauză, iar Thorn simţi că între cei doi se derula un joc. Un joc 
de cuvinte, însă nu mai putin abil decât cel din careul de 


antrenament. Și chiar mai periculos. 


- Dă un nume dorinței tale. Atât timp cât nu cauţi aliați împotriva 
Marelui Rege din Skekenhouse. 


Zâmbetul Părintelui Yarvi nu se clinti nici cât un fir de păr. 


— Ar fi trebuit să prevăd că privirea ta ageră va răzbate direct în 
miezul lucrurilor, mărite prinț. Eu — împreună cu Regina Laithlin și 
cu Regele Uthil - mă tem că Mama Război și-ar putea întinde aripile 
pe toată suprafaţa Mării Sfărâmate, în ciuda tuturor eforturilor 
noastre. Marele Rege are mulţi aliaţi, iar noi urmărim să echilibrăm 
balanţa. Cei care prosperă de pe urma comerțului făcut pe Râurile 
Divin și Interzis ar putea fi nevoiți să aleagă una din părți... 


— Și totuși, nu pot. După cum ai văzut, am propriile mele probleme și 
niciun ajutor de oferit. 


— Îmi permiti să întreb dacă ai ajutor de oferit Marelui Rege? 
Prințul miji ochii. 

— Preoții continuă să vină în sud pentru a pune această întrebare. 
- Nu sunt eu primul? 

- Mama Scaer a fost aici acum nu mai mult de-o lună. 

Părintele Yarvi făcu o pauză când îl auzi. 

- Preoteasa lui Grom-gil-Gorm? 


— In numele Bunicii Wexen. A venit în fața mea cu o duzină de 
războinici de-ai Marelui Rege și m-a avertizat să nu bag vâsla în 


Marea Sfărâmată. S-ar putea spune că a sunat chiar ca o ameninţare. 


Câinele își înălță capul și scoase un mârâit prelung din gură 
scurgându-i-se un fir lung de bale și stropind podeaua. 


— Aici. În castelul meu. Am fost foarte tentat să pun să fie jupuită în 
piața publică, însă... n-ar fi fost corect din punct de vedere politic. 


Iși liniști câinele cu un șuierat discret. 
- Mama Scaer a plecat cu pielea pe ea, deci? 


- Nu m-ar fi încăput. S-a îndreptat spre sud într-o navă cu însemnele 
Marelui Rege la proră, cu destinația Primul dintre Orașe. Și, deși 
agreez mai mult manierele tale decât ale ei, mă tem că nu-ți pot oferi 
decât aceeași promisiune. 


- Care a fost? 
— Să-mi ajut toți prietenii din jurul Mării Sfărâmate în mod egal. 
- Adică deloc. 


Prințul Kalyivului zâmbi, ceea ce-o făcu pe Thorn să se înfioare mai 
abitir decât încruntătura lui. 


— Eşti recunoscut ca un om foarte șiret, Părinte Yarvi. Sunt sigur că n- 
ai nevoie de ajutor pentru a desluși ceea ce vreau eu să spun. Știi 
unde mă aflu. Între Neamul Călăreților și marile păduri. Între 
Marele Rege și Împărăteasă. La răspântia lumii, înconjurat de multe 
pericole. 


— Cu toţii avem pericole de care trebuie să ne apărăm. 


— Însă un Prinț al Kalyivului trebuie să aibă prieteni în est, în vest, în 
nord și în sud. Un Prinţ al Kalyivului se bazează pe echilibru. Un 
Prinţ al Kalyivului trebuie să ţină un picior în fiecare prag. 


— Câte picioare ai? 
Câinele ciuli urechile și scoase un alt mârâit. 
Zâmbetul lui Varoslaf pieri ușor, precum zăpada pe cale de a se topi. 


— Îţi dau un sfat. Incetează cu discuţia despre război, Părinte Yarvi. 
Intoarce-te în Gettland și netezește calea pentru Tatăl Pace, așa cum 
am înțeles că trebuie să facă un Preot. 


— Eu și cu echipajul meu suntem liberi să părăsim Kalyivul, mărite 
prinț? 


— Să-l forţez pe Preotul lui Uthil să rămână în ciuda voinţei lui? Nici 
asta n-ar fi corect din punct de vedere politic. 


— Atunci îți mulțumesc cu umilință pentru ospitalitate și pentru sfat, 
bine intenționat și primit cu recunoștință. Însă nu ne putem întoarce. 
Trebuie să continuăm cu mare repeziciune drumul către Primul 
dintre Orașe, pentru a căuta ajutor acolo. 


Thorn îi aruncă o privire lui Brand și-l văzu înghițind în sec. Să 
continue către Primul dintre Orașe, la o jumătate de lume distanță de 
casă. Simti un fior de încântare la acest gând. Și un fior de teamă. 


Varoslaf de-abia catadicsi să pufnească a dispreţ. 


— Iti urez noroc. Insă mă tem că nu vei obține nimic de la 
Impărăteasă. A devenit din ce în ce mai pioasă odată cu înaintarea în 


vârstă și n-o să cadă la nicio înțelegere cu cei care nu-i venerează 
Zeița Unică. Singurul lucru care o satisface mai mult decât 
pălăvrăgeala preoteselor este vărsarea de sânge. Asta și relicvele 
elfilor. Însă ar fi necesară cea mai impresionantă relicvă descoperită 
vreodată spre a-i fi oferită cadou pentru a-i câștiga serviciile. 


- O, mărite prinţ, oare unde aș putea găsi un asemenea lucru? 


Părintele Yarvi se înclină adânc, plin de inocentă și de umilință. Insă 
Thorn îi zări acel zâmbet șiret în colțul gurii lui. 


III 


PRIMUL DINIRE ORAȘE 


NOROC 


Doar zeii o știau, în timpul acelei călătorii fuseseră o grămadă de 
dezamăgiri mari cât capul lui Brand. O mulțime de lucruri trist de 
diferite față de poveștile șoptite și cântate peste tot în Thorlby. Și o 
mulțime de lucruri pe care oamenii aveau tendința să nu le 
menționeze absolut deloc. 


Unul dintre aceste lucruri, mlaștinile întinse din apropierea gurii 
Râului Interzis — nori de insecte enervante stăpâneau malurile 
puturoase și-i înțepau încontinuu pe cei care se trezeau în diminețile 
cenușii uzi de la apa din mlaștină și acoperiţi cu ciupituri de insecte 
ce le provocau mâncărimi. 


Un alt exemplu, coasta foarte lungă a Mării de Aur — adică sate 
micuţe, cu garduri micuţe, unde Părintele Yarvi se ciondănea în 
limbi ciudate cu păstorii cu chipuri arse de soare, ce deveniseră 
asemănătoare cu pielea pentru încălțăminte. Plaje cu pietre pe care 
cei din echipaj așezau făclii în cerc și stăteau noaptea de pază, 
tresărind speriați la fiecare zgomot, convinși că bandiții îi așteptau 
dincolo de lumina focului. 


Amintirea luptei cu cei din Neamul Călăreților încă se mai târa în 
siajul lor, iar chipul omului ucis încă îi bântuia gândurile lui Brand. 
Auzea tot timpul ciocnirea oțelului de lemn, chiar și în timpul 
somnului. 


— Moartea a sosit pentru voi! 


Se trezi dintr-odată în întunericul lipicios, însă nu află acolo decât 
bubuitul rapid al inimii și țârâitul molcom al greierilor. In cântece nu 
se pomenea nimic despre regrete. 


De asemenea, cântecele lăsau deoparte și plictiseala. Vâslit la 
nesfârșit și linia sinuoasă a țărmului scurgându-se prin fața lor, 
săptămână după săptămână. Dorul de casă, grija pentru sora lui, 
nostalgia dureroasă după lucrurile pe care întotdeauna crezuse că le 
urăște. Lătratul neîncetat al lui Skifr și antrenamentul continuu al lui 
Thorn, plus bătăile fără de număr pe care le administra fiecărui om 
din echipaj, dar, mai ales, lui Brand. Răspunsurile neobosite ale 
Părintelui Yarvi la veșnicele întrebări ale lui Koll despre plante, răni, 
politică, istorie și calea pe care o străbate Tatăl Lună pe cer. 
Rosăturile, răul de mare, arsurile de la soare, căldura, muștele, setea, 
trupurile împuțite, turul pantalonilor ros aproape complet, hrana 
raționalizată dată de Safrit, durerea de dinți a lui Dosduvoi, cele o 
mie de feluri în care-și dobândise Fror cicatricea, mâncarea proastă și 
fundurile supurânde, nesfârșitele contraziceri mărunte, teama 
neîncetată la vederea oricărei persoane străine și, cea mai rea dintre 
toate, certitudinea absolută că pe drumul de întoarcere acasă vor 
avea la fel de suferit de-a lungul fiecărei mile. 


Da, fuseseră multe frustrări, greutăți, dureri și dezamăgiri în această 
călătorie. 


Insă Primul dintre Orașe întrecuse cu mult orice așteptare. 


Era construit pe un promontoriu larg, care se întindea neted cale de 
mile întregi, acoperit de clădiri din piatră albă de la o mare la alta, cu 
turnuri semețe și acoperișuri abrupte, cu poduri splendide și cu 
ziduri puternice înconjurate de alte ziduri puternice. Palatul 
Împărătesei era ridicat în cea mai înaltă parte a promontoriului, 
cupole scânteietoare strânse în interiorul unei fortărețe atât de 
masive, încât ar fi fost loc pentru întregul Thorlby și încă două 
Roystockuri. 


Tot locul sclipea de lumini, roșii, galbene și albe, atât de multe, încât 
tiveau norii albaștri ai dimineții cu un roz primitor și trimiteau o mie 
de mii de reflectări în apa mării, acolo unde corăbii din fiecare nație 
a lumii roiau precum cele mai agitate albine. 


Probabil că văzuseră construcții și mai impunătoare în tăcerea Râului 
Divin, însă aici nu se găseau ruine de-ale elfilor, ci doar munca 
oamenilor, nu morminte pe cale de-a se prăbuși, închinate gloriei 
apuse, ci un loc al speranțelor mărețe și al visurilor nebunești, 
clocotind de viaţă. Chiar și de la o distanţă atât de mare, Brand auzea 
zgomotul orașului. Un zumzăit abia perceptibil, care-i trimitea 
furnicături prin toate degetele. 


Koll, care țâșnise în susul catargului scrijelit pe jumătate pentru a 
ajunge la vergă cu scopul de a avea cea mai bună priveliște, începu să 
fluture din mâini și să tipe ca un nebun. Sub el, Safrit își astupase 
urechile cu mâinile și murmura: 


— Mă dau bătută. Mă dau bătută. Dacă vrea, se poate arunca în gol și 
să moară. Coboară de-acolo, prostule! 


— Ai mai văzut vreodată așa ceva? șopti Brand, aproape mușcând din 
vâslă de larg ce-i era căscată gura. 


- Nu mai există nimic asemănător pe lume, zise Thorn, cu un rânjet 
de nebună pe fața-i mai sfrijită și mai dură ca niciodată. 


Avea o cicatrice lungă și palidă în partea de cap acum acoperită de 
păr scurt și inele din aur roșu alături de argintul din părul încurcat, 
tăiate din moneda pe care i-o dăduse Varoslaf. „Ce arogant din 
partea ta să porți aur pe cap“, spusese Rulf, iar Thorn ridicase din 
umeri și zisese că era un loc la fel de bun pentru păstrat banii ca 
oricare altul. 


Brand și-l ţinea pe al lui într-un săculeț de la gât. Reprezenta o nouă 
viață pentru Rin și n-avea de gând să-l piardă pentru nimic în lume. 


— Iat-o, Rulf! strigă Părintele Yarvi, trecând printre vâslașii zâmbitori 
pentru a se cățăra pe platforma cârmei. Am o presimţire bună. 


— Și eu, zise cârmaciul, cu o pânză de riduri în colțul ochilor 
exprimând bucurie. 


Skifr privea încruntată la păsările ce se roteau pe cer. 
— Presimţiri bune, poate, dar semne rău prevestitoare. 


Dispoziţia ei nu mai redevenise plăcută de la lupta ce se dăduse pe 
Râul Interzis. 


Părintele Yarvi o ignoră. 


- Vom vorbi cu Theofora, Împărăteasa Sudului, și-i vom da darul de 
la mama mea, apoi vom vedea ce avem de făcut. 


Se întoarse pentru a sta cu fața la echipaj, desfăcându-și brațele, cu 
haina-i zdrențăroasă fluturată de briză. 


— Am străbătut o cale lungă și periculoasă, prieteni! Am traversat 
jumătate de lume! Însă capătul drumului este în fața noastră! 


- Capătul drumului, murmură Thorn în timp ce echipajul ovaționa, 
apoi își linse buzele crăpate de parcă era un betiv și Primul dintre 
Orașe era un ulcior mare cu bere la orizont. 


Brand simți un fior copilăresc de încântare și adună apă în căușul 
mâinii și-o stropi pe Thorn, picăturile strălucind când îl împroșcă și 
ea pe el și-l împinse jos de pe cufăr cu cizma. El o lovi cu pumnul în 
umăr, ceea ce în ultimul timp era ca și cum ar fi lovit într-un scut 
bine ținut, iar ea îi înhăță cămașa ferfenițită în pumn, căzând 
amândoi pe fundul navei, râzând, gâfâind, o grămadă urât 
mirositoare. 


- Ajunge, barbarilor, zise Rulf, băgându-și cizma între ei și 
despărțindu-i. Acum vă aflați într-un loc civilizat! De-acum înainte 
ne așteptăm la un comportament civilizat. 


Docurile erau un haos extrem de întins. 


Oamenii se împingeau, se trăgeau și se smuceau unul pe celălalt, sub 
lumina puternică a torțelor, mulțimea foindu-se precum o vietate 
atunci când izbucnea câte o bătaie, pumnii și chiar lamele ascuțite 
fulgerând pe deasupra capetelor. În fața unei porți se afla un cerc de 
războinici, îmbrăcaţi în niște zale neobișnuite, asemănătoate cu solzii 


de pește, mârâind la gloată și, din când în când, lovindu-i cu capetele 
de lemn ale sulițelor. 


— Credeam că acesta este un loc civilizat. murmură Brand în timp ce 
Rulf conducea Vântul din Sud în direcţia unui chei. 


— Cel mai civilizat loc din lume, murmură Părintele Yarvi. Deși asta 
înseamnă mai degrabă că oamenii preferă să se înjunghie în spate, 
nu în față. 


— În felul ăsta riști mai puţin să te murdărești de sânge pe rochia cea 
fină, zise Thorn în timp ce privea un bărbat grăbindu-se pe chei în 
vârful picioarelor, cu fustele de mătase ținute mult deasupra 
gleznelor. 


O corabie mare și lată, toată numai scânduri verzi și putrede, se 
clătina amarnic în golf, cu jumătate din vâsle ieșite vizibil din apă, 
fiind evident supraîncărcată, și cu pasagerii panicați, lipiti de 
parapete. În timp ce Brand trăgea de vâslă, doi oameni săriră — sau 
fură împinși — și plonjară dând din mâini în mare. În aer se vedea 
plutind un nor de fum și se simțea miros de lemn ars, însă cea mai 
puternică era duhoarea de panică, înțepătoare precum fânul muced 
și lipicioasă ca boala. 


— Asta chiar că are aspectul unui mare ghinion! strigă Dosduvoi, în 
timp ce Brand sărea pe chei alături de Thorn. 


- Eu nu prea cred în noroc, zise Părintele Yarvi. Doar într-o 
planificare bună sau proastă. Doar în șiretenie sau în superficialitate. 


Se apropie de un nordic grizonant și cu barba despicată în două și 
înnodată la ceafă, care avea pe chip o încruntătură plină de durere în 


timp ce examina încărcătura unei corăbii exact ca a lor. 
- O zi bună pentru... începu Preotul. 


- Nu prea cred! strigă bărbatul pe deasupra vacarmului. Și nu prea 
cred că o să găsești prea mulți care o s-o considere așa! 


— Noi suntem de pe Vântul din Sud, spuse Yarvi, și coborâm de pe 
Râul Interzis, venind dinspre Kalyiv. 


— Eu sunt Ornulf, căpitanul Soarelui Mamă, spuse arătând cu capul 
înspre vasul său afectat de vremea proastă. Veneam dinspre 
Roystock, avem deja doi ani de când batem drumul ăsta. Făceam 
comerț cu alyukii în timpul primăverii și aveam una din cele mai 
bune încărcături văzute vreodată. Mirodenii, vase de sticlă, perle și 
alte comori ce ar fi făcut orice femeie să plângă la vederea lor. 
Scutură cu amărăciune din cap. Aveam un depozit în oraș și azi- 
noapte a luat foc. Totul e pierdut. Complet. 


— Îmi pare rău, zise Părintele Yarvi. Totuși, zeii v-au lăsat în viață. 
— Și părăsim locul ăsta nenorocit înainte să ne-o pierdem și pe-aia. 
Yarvi se încruntă la auzul unui țipăt sfâșietor scos de o femeie. 

— Așa stau lucrurile de obicei? 


- N-ai auzit? întrebă Ornulf. Împărăteasa Theofora a murit azi- 
noapte. 


Brand se uită la Thorn, iar ea se strâmbă în timp ce-și scărpina 
cicatricea de pe scalp. 


Veștile făcură ca o mare parte din vigoarea vocii Părintelui Yarvi să 
dispară. 


— Atunci, cine conduce? 


— Am auzit că nepoata de șaptesprezece ani, Vialine, a fost așezată pe 
tron ca a treizeci și cincea Împărăteasă a Sudului în această 
dimineaţă. Ornulf pufni. Însă n-am primit nicio invitație la acest 
eveniment grozav. 


— Atunci, cine conduce? întrebă din nou Yarvi. 
Ochii bărbatului se rotiră în toate părțile. 


— Pentru moment, gloata. Oamenii și-au asumat responsabilitatea de 
a se descurca pe cont propriu în timp ce legea doarme. 


— Am înțeles că oamenilor le place să se descurce pe cont propriu pe 
aici, zise Rulf. 


- Da, le place haosul creat de gloată de generații întregi. Așa a 
izbucnit și focul, am auzit, câțiva negustori s-au răzbunat unii pe 
alții. Jur că cei de aici i-ar putea da lecţii de ranchiună Bunicii Wexen. 


- N-aș paria pe asta, murmură Părintele Yarvi. 


— Unchiul tinerei Impărătese, Ducele Mikedas, încearcă să preia el 
conducerea. Orașul este plin cu războinicii lui. Zice că se află aici 
pentru a menţine ordinea. In timp ce oamenii se obișnuiesc cu ideea. 


— Că o să-l aibă pe el la conducere? 


Ornulf mârâi: 


— Credeam că ești nou pe-aici. 


— Oriunde te-ai duce, murmură Părintele Yarvi, cei puternici sunt 
puternici. 


— Poate că Ducele ăsta va restabili ordinea, zise Brand cu speranţă în 
glas. 


- Arată ca și cum aș lua cu mine cinci sute de săbii doar pentru a 
restabili ordinea la docuri, zise Thorn, privind haosul încruntată. 


- Ducele nu duce lipsă de săbii, zise Ornulf, însă nu-i iubește deloc 
pe nordici. Dacă ai un permis de la Marele Rege, ești norocos, însă 
noi, ceilalți, o luăm din loc înainte să fim taxaţi la sânge sau chiar 
mai rău. 


Yarvi strânse din buze: 
— Eu și Marele Rege nu ne aflăm în cele mai calde relaţii de prietenie. 
— Atunci, îndreaptă-te către nord, prietene, cât încă mai poți. 


— Să te îndrepți către nord acum înseamnă să cazi direct în plasele 
Prințului Varoslaf, zise Brand. 


— Încă mai jecmănește echipaje? Ornulf se apucă de barba-i despicată 
cu ambele mâini, de parcă ar fi vrut să și-o smulgă de pe față. Pentru 
numele zeilor, numai lupi peste tot! Cum ar putea un hot cinstit să 
mai supraviețuiască? 


Yarvi îi strecură ceva și Brand întrezări sclipirea argintului. 


- Dacă are bun-simt, se va prezenta la Regina Laithlin a Gettlandului 
și-i va spune că l-a trimis Preotul ei. 


Ornulf se holbă în palma lui, apoi la mâna schiloadă a lui Yarvi, apoi 
în sus, cu ochii căscați. 


— Tu ești Părintele Yarvi? 
— Eu sunt. 


Șirul de războinici începuse să se împrăștie de lângă poartă, 
împingându-i pe oameni în față, deși nu mai era spațiu pentru 
aceștia. 


- Am sosit aici pentru o audiență la Împărăteasă. 
Rulf oftă greoi: 


— Dacă nu cumva Theofora te poate auzi de dincolo de Ultima 
Poartă, va trebui să vorbim cu această Vialine. 


— Impărăteasa moare chiar în ziua în care ne facem noi apariția. 
Brand se aplecă mai mult, murmurând: Ce mai crezi despre noroc 
acum? 


Părintele Yarvi scoase un oftat prelung, în timp ce urmărea cum o 
căruță plină era împinsă de pe chei în mare, iar calul încă înhămat 
dădea sălbatic din picioare, cu ochii rotindu-i-se plini înspăimântați. 


— Cred că ne-ar prinde bine putin. 


ÎN SPATELE TRONULUI 


— Arăt ca un clovn, se răsti Thorn, înaintând pe străzile fremătând de 
oameni în urma Părintelui Yarvi. 


- Nu, nu, zise el. Clovnii îi fac pe oameni să râdă. 


O convinsese să se spele și pusese câteva ierburi cu miros înțepător 
în apa ei de baie pentru a omorî păduchii, iar ea își simțea pielea 
iritată pe sub noile sale haine, de parcă ar fi fost unul dintre oamenii 
jupuiți de pe docurile din Kalyiv. Safrit îi tăiase jumătate din păr, de-l 
adusese la aceeași lungime cu celălalt, apoi îi aranjase porțiunea de 
păr încâlcit cu un pieptene din os, deși pufnise dezgustată atunci 
când îi rupsese trei dinți. Îi dăduse lui Thorn o tunică dintr-un 
material de culoarea sângelui, cu o cusătură aurie în jurul gulerului, 
atât de fină și de moale, încât simţeai că nu purtai nimic pe tine, 
apoi, când Thorn își ceruse vechile ei haine înapoi, Safrit îi indicase o 
grămăjoară de zdrenţe arzând și-o întrebase dacă este sigură că le 
mai vrea. 


O fi fost Thorn cu un cap mai înaltă, însă Safrit era la fel de hotărâtă 
ca Skifr în ceea ce făcea și nu suporta să fie contrazisă. lerminase 
prin a avea atârnate de braţe cercuri zornăitoare din argint și un 
colier din mărgele de sticlă roșii prins în jurul gâtului. Genul de 
lucruri care ar fi făcut-o pe mama sa să se bucure enorm dacă le-ar fi 
purtat, însă ea se simţea la fel de confortabil cu ele ca un sclav 
purtând lanţuri. 


- Oamenii de aici se așteaptă la un anumit... Yarvi flutură din mâna- 
i schiloadă înspre un grup de oameni cu pielea neagră, ale căror 
mătăsuri erau decorate cu cioburi scânteietoare de oglindă. Teatru. 
Vor crede despre tine că ești fascinant de înfricoșătoare. Sau 
înfricoșător de fascinantă. Arăți exact cum trebuie. 


— Pfui! 


Thorn știa că arăta exact ca o proastă, pentru că atunci când ieșise la 
lumină ca o absurditate parfumată, Koll scosese un râset batjocoritor, 
Skifr pufnise zgmotos, iar Brand rămăsese holbându-se la ea, tăcut 
de parcă ar fi văzut un cadavru umblător. Lui Thorn îi arsese fața de 
umilință și îi ardea și acum aproape la fel de tare. 


Un bărbat cu o pălărie înaltă se holba la ea în timp ce treceau. l-ar fi 
plăcut să-i arate sabia tatălui ei, însă străinilor nu le era permis să 
poarte arme în Primul dintre Orașe. În loc de asta însă se aplecă spre 
el și clănțăni din dinţi, ceea ce se dovedi mai eficient decât orice 
armament, făcându-l să chițăie de teamă și să-și ia picioarele la 
spinare. 


— Tu de ce n-ai făcut niciun efort? întrebă, ajungându-l din urmă pe 
Yarvi. 


Se părea că el avea un adevărat dar în a se strecura neobservat prin 
mulțimea densă de oameni, în timp ce ea trebuia să-și facă loc cu 
umerii, lăsând în urmă un adevărat cor de strigăte de ură. 


- Ba am făcut. Preotul își perie cu mâna haina groasă de culoare 
neagră, deși pe ea nu se afla nici urmă de ornamente. În mijlocul 
acestor mulțimi țipătoare eu voi ieși în evidență prin simplitatea mea 
umilă, un servitor de încredere al Părintelui Porumbeilor. 


— Tu? 
— Am spus că voi arăta ca unul, nu că voi fi unul. 


Părintele Yarvi scutură din cap în timp ce ea trăgea din nou de turul 
excesiv de strâmt al pantalonilor. 


— Sincer, Brand avea dreptate că nu există binecuvântare pe lumea 
asta pe care tu să n-o tratezi ca pe un blestem. Cei mai mulți oameni 
ar fi recunoscători pentru haine noi și de calitate. Nu prea te-aș putea 
lua cu mine la palat duhnind ca o cerșetoare, nu? 


— Atunci, care-i motivul pentru care mă iei cu tine la palat? 
— Ar trebui să mă duc singur? 


— Ai putea să iei pe cineva care nu spune cel mai nepotrivit lucru în 
cel mai nepotrivit moment. Pe Safrit, pe Rulf sau chiar pe Brand. Are 
o față din aia în care oamenii au încredere. 


— Are una din fețele alea de care oamenii profită. Și nu că aș ignora 
monumentalele talente diplomatice ale lui Safrit, ale lui Rulf sau ale 
lui Brand, însă e posibil ca tânăra Împărăteasă Vialine să fie ceva mai 
înțelegătoare faţă de o femeie de aceeași vârstă. 


- Eu? Oamenii nu sunt niciodată înțelegători cu mine! Thorn își 
aduse aminte de disprețul fetelor din Thorlby, de privirile 
răutăcioase și de râsul otrăvitor și, chiar dacă omorâse opt oameni, se 
cutremură când își aduse aminte de ele. Și, cel mai puţin dintre toți, 
femeile de vârsta mea. 


— De data aceasta va fi diferit. 

— De ce? 

— Pentru că-ți vei ține gura închisă și vei zâmbi mai suav ca niciodată. 
Thorn înălță din sprâncene când îl auzi. 

- Nu prea pare genul meu. Eşti sigur? 

Privirea îngustată a lui Yarvi alunecă asupra ei. 

- O, sunt sigur. Acum așteaptă. 


Lui Thorn îi căzu falca la vederea a șase monștri ce traversau strada, 
fiecare legat de spatele celuilalt cu un lant din argint și cu niște 
gâturi mai lungi decât un om rotindu-li-se îndurerate. 


— Suntem la mare depărtare de Gettland, murmură ea în timp ce îi 
privea înaintând încet printre clădirile albe, plutind la o înălțime atât 
de mare încât ulița strâmbă dintre ele părea un canion întunecat. 


Își aduse aminte de piatra umedă și întunecată din Gettland, de 
ceața de dimineață de deasupra Mării Mamă cu apa de culoare 
cenușie, de respirația ce scotea aburi în dimineţile răcoroase, de cum 
se ghemuia lângă foc pentru a se încălzi în serile lungi și de glasul 
mamei sale, îngânând rugăciunea de seară. Părea o altă viață. Părea 


o altă lume. O lume despre care Thorn nu crezuse niciodată că-i va 
lipsi. 


- Da, suntem, zise Yarvi, luând-o ceva mai grăbit prin căldura 
lipicioasă și puturoasă a Primului dintre Orașe. 


Thorn era conștientă că zilele anului se scurgeau cu repeziciune, însă 
toamna de aici era mult mai fierbinte decât mijlocul verii în Thorlby. 


Se gândi la milele dificile pe care le parcurseseră. La lunile de vâslit. 
La robia din ținuturile înalte. La pericolul permanent al stepei. Fără a 
uita de periculoasa experiență din timpul călătoriei, cu Prinţul 
Varoslaf. 


— Poate Impărăteasa să ne dea vreun ajutor dacă alege să încerce? 
— Poate că nu în oțel, dar în argint, categoric. 


Yarvi murmură o scuză într-o limbă necunoscută în timp ce treceau 
pe lângă un grup de femei acoperite cu voaluri întunecate la culoare, 
ai căror ochi cu margini pictate o urmăreau pe Thorn de parcă ea era 
cea ciudată. 


— Situaţia de acasă încă ar fi riscantă. Thorn numără dușmanii pe 
degetele-i bătătorite: oamenii Marelui Rege, adică cei din Yutmark, 
inglezii, cei din Ținuturile de Jos, vanstermanii, insularii... 


— Ai fi surprinsă să afli că deja m-am gândit la asta. 
— Și nu-i avem alături de noi decât pe throvenlanderi. 
Yarvi pufni: 


- Alianţa asta nu este decât lapte lăsat în căldura amiezii. 


— Cum adică? 
— Nu va dura. 
- Dar Regele Fynn a zis... 


— Regele Fynn este un sac umflat cu mate, care are puțină autoritate 
chiar și în propriul său regat. Doar vanitatea sa îl va lega de noi, iar 
aceasta se va topi în fața furiei Bunicii Wexen mai repede decât 
zăpada în fața Soarelui Mamă. Trucul acela mărunt n-a făcut decât să 
ne acorde un răgaz. 


— Atunci... vom rezista singuri. 


— Unchiul meu, Uthil, s-ar împotrivi singur lumii întregi și insistă că 
oţelul este răspunsul. 


— Sună curajos, zise Thorn. 

— Mă îndoiesc. 

- Însă... lipsit de înțelepciune. 
Yarvi îi zâmbi: 


— Sunt impresionat. M-am așteptat să înveți mânuirea sabiei, însă ce-i 
prudenta, niciodată. Totuși, nu-ţi face griji. Sper să găsesc alte 
metode pentru a ne îmbunătăți situația. 


De îndată ce trecură printre impunătoarele uși din bronz ale 
palatului, Thorn nu mai simţi stânjeneala de a fi îmbrăcată ca o 
prințesă, ci rușinea că era îmbrăcată ca o țărancă. Aici sclavii arătau 


ca reginele și gărzile ca eroii din legende. Sala în care fură 
întâmpinați era ticsită de curteni încărcați de bijuterii, la fel de plini 
de culori, de pompoși și, după cum își imagină Thorn, de inutili, 
precum păunii care se plimbau mândri prin impecabilele grădini de 
afară. 


Ar fi fost bucuroasă dacă ar fi putut să dispară cu totul în noile ei 
cizme, dar acestea aveau tălpi foarte groase, iar ea crescuse în 
ultimele câteva luni, devenind mai înaltă decât Părintele Yarvi, care 
era el însuși mai înalt decât majoritatea de acolo. Ca de obicei, nu-i 
mai rămânea decât să-și tragă umerii înapoi, să ridice bărbia și să 
afișeze cea mai dârză expresie, oricât de tare ar fi transpirat lașa din 
ea în tunica de un roșu-aprins. 


Ducele Mikedas stătea deasupra lor, într-un jilt din aur așezat pe un 
postament înalt, cu un picior sprijinit neglijent pe unul din brațele 
sculptate, îmbrăcat într-o spectaculoasă armură acoperită de 
vârtejuri poleite cu aur. Era unul dintre acei oameni frumoși care își 
imaginau că sunt și mai frumoși decât în realitate, cu pielea 
întunecată și cu un ochi ce i se zbătea, cu părul negru și cu barba 
înspicată cu argintiu. 


— Salutări, prieteni, și bine ați venit în Primul dintre Orașe! 


Le arătă un surâs victorios, deși lui Thorn nu-i trezi decât cea mai 
profundă suspiciune. 


— Cât de mare mi-e măiestria de a vă vorbi Limba? 


Părintele Yarvi se înclină adânc, iar Thorn îi urmă exemplul. Inclină- 
te când mă înclin și eu, spusese el, iar asta putea însemna oricând. 


— E fără cusur, Alteța Voastră. O măiestrie bine-venită și 
impresionantă... 


— Reamintiţi-mi numele voastre, căci am cea mai îngrozitoare 
memorie a numelor. 


— El este Părintele Yarvi, Preotul Gettlandului. 


Femeia care vorbise era înaltă, subțire și foarte palidă, cu capul ras 
complet și cu brățări făcute de elfi zornăindu-i pe mâinile tatuate, 
oțel străvechi, aur și cristal tăiat strălucind. Thorn își răsfrânse 
buzele, dezvelindu-și dinţii, și-și aminti la timp să nu scuipe pe 
podeaua extrem de bine lustruită. 


— Mamă Scaer, zise Yarvi, este o adevărată plăcere de fiecare dată 
când căile ni se intersectează. 


Preoteasa Vansterlandului, cea care șoptea în urechea lui Grom-gil- 
Gorm și care fusese trimisă de către Bunica Wexen în sud pentru a-l 
avertiza pe Prinţul Varoslaf să nu vâslească în Marea Sfărâmată. 


- Mi-aș dori să pot spune la fel, zise Mama Scaer. Insă niciuna dintre 
cele trei întâlniri ale noastre n-a fost plăcută. 


Iși mută privirea-i albastră, ca de gheaţă, asupra lui Thorn. 
- N-o cunosc pe femeia asta. 


- De fapt, v-aţi întâlnit în Skekenhouse. Ea este Thorn Bathu, fiica lui 
Storn Headland. 


Thorn se simțea cumva răsplătită să vadă ochii Mamei Scaer 
mărindu-se. 


— Cu ce ai hrănit-o? 


- Cu foc și cu tocile, zise zâmbind Părintele Yarvi, și are un apetit pe 
cinste. Este un războinic cu drepturi depline acum, care a trecut 
testul în fața uzhakilor. 


— Ce războinic neobișnuit ai! Ducele Mikedas părea mai mult amuzat 
decât impresionat, acompaniat de curtenii slugarnici. Mi-ar plăcea s- 
o văd duelându-se cu una din gărzile mele personale. 


— Ce-ai zice de doi odată? se răsti Thorn, înainte să-și dea seama că 
avea gura deschisă. 


Glasul de-abia sună ca al ei, o provocare dură ce stârni un ecou 
prelung și sălbatic în interiorul acelor pereți decoraţi cu fresce din 
argint. 


Insă Ducele râse doar. 


- Minunat! Exuberanţa tinereţii! Și nepoata mea este la fel. Crede că 
totul este realizabil, în ciuda tradiţiilor, neținând cont de 
sentimentele celorlalți, neţinând cont de ce se întâmplă în... lumea 
reală. 


Yarvi se înclină din nou: 


— Cei care conduc și cei de lângă ei ar trebui să țină întotdeauna cont 
de ce se întâmplă în lumea reală. 


Ducele flutură din deget: 
— Te plac. 


- De fapt, cred că avem un prieten în comun. 


— Avem? 
— Ebdel Aric Shadikshirram. 


Ducele căscă ochii și-și smuci piciorul de pe jilt, ridicându-se în 
picioare. 


— Cum se simte? 

- Regret să te informez că a trecut prin Ultima Poartă, Alteța Voastră. 
— Moartă? 

— Ucisă de un sclav trădător. 


- Zeiță îndurătoare! Ducele se tolăni la loc. A fost o femeie unică. I- 
am cerut să se mărite cu mine, să știi. Eram un bărbat tânăr pe- 
atunci, desigur, însă... Scutură din cap, neîncrezător. M-a refuzat. 


— Chiar așa, O femeie unică. 


— Anii ni se scurg printre degete, ca apa. Părea că ieri... Ducele oftă 
prelung, iar privirea îi deveni dură. Dar să revenim la treburile 
noastre. 


- Desigur, Alteța Voastră. Părintele Yarvi se înclină din nou. Capul i 
se mișca precum un măr într-un coș. Am venit ca emisar al Reginei 
Laithlin și al Regelui Uthil ai Gettlandului, pentru a cere o audienţă 
cu strălucitoarea Vialine, Împărăteasa din Sud. 


- Hmmmm. Ducele se propti într-un cot și-și frecă barba nefericit. 
Încă o dată, unde se află Gettlandul? 


Thorn strânse din dinti, însă răbdarea Părintelui Yarvi era din oțel. 


— Gettlandul se află pe țărmul vestic al Mării Sfărâmate, Alteța 
Voastră, la nord de tronul Marelui Rege din Skekenhouse. 


— Atât de multe țărișoare pe-acolo, încât este nevoie de un cărturar 
pentru a fi la curent cu ele! 


Curtenii chicotiră politicos, iar Thorn simți o dorință impetuoasă de 
a-și înfige pumnul în ochii lor. 


- Mi-aș dori să pot onora orice solicitant în căutarea unei audiențe, 
însă trebuie să înţelegi că trecem printr-o perioadă delicată. 


Yarvi se înclină. 
- Desigur, Alteța Voastră. 


— Atât de mulți dușmani de îmblânzit și atât de mulți prieteni care 
au nevoie de certitudini. Atât de multe alianţe de care trebuie avut 
grijă și unele... mai puţin importante decât altele, fără lipsă de 
respect. 


Zâmbetul său strălucitor degaja lipsă de respect așa cum pute brânza 
veche. 


Yarvi se înclină. 
- Desigur, Alteța Voastră. 


— Împărăteasa Vialine nu este o femeie... Făcu un gest, indicând-o pe 
Thorn de parcă era un cal lipsit de perspectivă din grajdul său. De 
acest gen. De-abia este un pic mai mult decât o copilă. Ușor de 
influențat. Inocentă. Are atât de multe de învăţat despre cum stau de 
fapt lucrurile. Înţelegi că trebuie să fiu precaut. Înţelegi că trebuie să 


fii răbdător. Pentru ca o natie atât de mare și de variată ca a noastră 
să facă trecerea de la o stăpânire la alta este inevitabil să străbată o... 
cale plină de obstacole. Însă voi trimite după tine când va sosi 
momentul. 


Yarvi se înclină. 

- Desigur, Alteța Voastră. Aș putea întreba când? 
Ducele flutură din mână cu degetele sale lungi: 

— Când va sosi momentul, Părinte, ăă... 

— Yarvi, șuieră Mama Scaer. 


Thorn nu era un mare diplomat, însă avea o puternică impresie că 
momentul nu va sosi niciodată. 


Mama Scaer îi aștepta pe un coridor mărginit de statui, însoțită de 
doi războinici de-ai ei, un vansterman cu o căutătură urâtă și un 
bărbat din Tinuturile de Jos cu o faţă ca o dală de piatră. Thorn era 
într-o dispoziție neagră și trecu direct la o atitudine războinică, însă 
niciunul din ei nu părea dispus să-și plece privirile. 


Și nici stăpâna lor nu părea. 
- Sunt surprinsă să te văd aici, Părinte Yarvi. 


— Și eu pe tine, Mamă Scaer, răspunse el, deși niciunul nu părea 
vreun pic surprins. Ne-am deplasat amândoi cale de jumătate de 
lume depărtare de locurile noastre. Am crezut că vei rămâne alături 
de regele tău, Grom-gil-Gorm. Are nevoie de tine să vorbești în 


numele Tatălui Pace, înainte ca Mama Război să-l tragă după ea către 
ruină, într-un război împotriva Gettlandului. 


Privirea Mamei Scaer deveni și mai înghețată, deși așa ceva părea 
imposibil. 


— Aș fi fost cu el dacă Bunica Wexen nu m-ar fi ales pentru această 
misiune. 


- O mare onoare. O mică strâmbătură din colțul gurii lui Yarvi 
sugera că era mai degrabă o trimitere în exil, și amândoi o știau. 
Probabil că ai mulțumit-o peste măsură pe Bunica Wexen pentru a o 
câștiga. Ai vorbit în numele țării tale? I-ai ținut piept pentru regele 
tău și pentru supușii lui, așa cum ar trebui s-o facă o Preoteasă? 


— Când fac un jurământ, mi-l ţin, se răsti Scaer. O Preoteasă 
credincioasă se duce acolo unde îi cere Bunica ei să se ducă. 


— La fel ca un sclav credincios. 
- Tu ești expertul aici. Încă te ustură gâtul? 
Zâmbetul lui Yarvi păli un pic. 
- Cicatricele sunt destul de bine vindecate. 


- Chiar sunt? Scaer se aplecă mai aproape, cu buzele-i subțiri 
dezvelindu-i dinţii. Dacă aș fi în locul tău, m-aș întoarce la Marea 
Sfărâmată înainte de a mai căpăta unele în plus. 


Se îndepărtă de ei, în timp ce vanstermanul și Thorn mai schimbară 
o ultimă privire aspră, după care și acesta se îndepărtă. 


- Reprezintă o problemă, șopti ea. 


— Da. 

— Și este apropiată de Duce. 

— Da. 

— Și a fost trimisă aici înaintea noastră. 
— Da. 


- Deci... Bunica Wexen a ghicit ce-o să faci cu mult înainte ca tu s-o 
faci. 


- Da. 
- Am senzaţia că n-o să obținem nicio audienţă în acest fel. 
Yarvi se uită cu acreală la ea. 


— Vezi? Până la urmă ești diplomată. 


PRIETENI VECHI 


Pe zei, acum era foarte iute. Brand era un luptător de două ori mai 
bun decât fusese când părăsiseră Thorlby-ul doar datorită 
antrenamentului cu ea, însă devenea un adversar din ce în ce mai 
slab pentru Thorn cu fiecare zi ce trecea. Când lupta cu ea, se simțea 
ca un porc greoi, întotdeauna cu trei pași în urmă. Singur, nu avea 
nicio șansă, indiferent de tipul de teren. Chiar și alături de încă doi 
prieteni începea să se simtă depășit numeric. Ea se apăra din ce în ce 
mai puțin, devenind tot mai mult vânător, iar ei, pradă neajutorată. 


— Koll, strigă Brand, smucind din cap, du-te în stânga! 


Incepură să se împrăștie în curtea palatului pe cale să se prăbușească 
pe care Yarvi îl găsise pentru ei, încercând s-o prindă în capcană, s-o 
ademenească prin spatiile dintre ei. 


— Dosduvoi, ia... 


Iși dăduse seama prea târziu că Thorn îl atrăsese pe uriaș în colțul 
puternic luminat al curții și Dosduvoi bătu în retragere când Soarele 
Mamă îl înțepă dintr-odată în ochi. 


Thorn sări asupra lui ca fulgerul, dezechilibrându-l, în ciuda 
volumului său, cu o năucitoare lovitură de secure dată în scut, apoi 
alunecând cu sabia pe sub rama scutului și înfigându-i vârful în 
burdihanul lui de uriaș. Ea se retrase râzând, în timp ce Brand izbi 
aerul din locul în care fusese Thorn cu o clipă înainte, asigurându-se 
că între ea și Koll se găsea unul dintre stâlpii scorojiți ce înconjurau 
curtea. 


— Of, Zeiţă, gâfâi Dosduveoi în timp ce se îndoia de mijloc, ținându-se 
de pântece. 


- Promiţător, zise Skifr, dându-le roată încet, cu mâinile la spate. Însă 
nu te lăsa purtată de val. Tratează fiecare luptă ca și cum ar fi ultima. 
Fiecare dușman, ca și cum ar fi cel mai rău. Luptătorii inteligenți 
arată mai puţin impresionant decât sunt în realitate, oricât ar fi 
adversarii de slabi. 


- Mulţumesc pentru asta, se forță Brand să spună printre dinţii 
încleștați, încercând să-și șteargă transpirația de pe față cu umărul. 
Zei, ce cald era! Câteodată părea că nici măcar o boare de vânt nu 
adie în orașul ăsta blestemat. 


- Tatăl meu obișnuia să spună să nu devii niciodată mândru. Ochii 
lui Thorn se mutară cu rapiditate de la Brand la Koll și înapoi, în 
timp ce ei încercau s-o atragă într-un colț. Spunea că marii războinici 
ajung să creadă că se află în propriile lor cântece și încep să 
considere că doar ceva măreț i-ar putea ucide. Însă ceva neînsemnat 
poate ucide pe oricine. 


- O zgârietură care se infectează, zise Safrit, privindu-i cu mâinile în 
șolduri. 


- O legătură de scut prea roasă, mormăi Brand, încercând să țină sub 
observaţie armele lui Thorn, dar dându-și seama că vesta ei 
zornăitoare era un element ce-i distrăgea lui atenţia. 


— Să aluneci pe un rahat de oaie, zise Koll, ţâșnind cu rapiditate și 
încercând s-o lovească, însă doar îi oferi oportunitatea de a-i lovi cu 
putere scutul și de-a aluneca în jurul lui, creându-și spațiu de 
manevră. 


— Tatăl tău părea un om care știa ce spune, zise Skifr. Cum a murit? 
— Într-un duel cu Grom-gil-Gorm. După toate aparențele, ceva demn. 


Thorn schimbă dintr-odată direcția și, oricât ar fi fost Koll de rapid, 
ea fu și mai rapidă. La fel de rapidă ca un scorpion și mai puțin 
miloasă. Securea i se izbi de piciorul băiatului, făcându-i-l să se 
îndoaie, iar el icni și se împletici într-o parte. ÎI izbi cu sabia în 
lateral, trântindu-l și făcându-l să se rostogolească prin curte țipând 
sfâșietor. 


Însă asta îi oferi o șansă lui Brand, iar zilele de ezitare erau de mult 
lăsate în urmă. Chiar și prinsă pe picior greșit ea tot izbuti să-i 
pareze sabia și s-o facă să i se lovească de umăr cu putere. Pe zei, 
dură mai era, nici măcar nu tresărise. El se izbi cu scutul de ea, 
împingând-o mârâind până la zid, făcând ca marginea scutului să 
zboare tencuiala în bucăţi. Se clătinară într-o îmbrăţișare precară și, 
pentru o clipă, fu sigur că o va dovedi. Însă chiar și-așa, cu el 
forțând-o să dea în spate, ea tot reuși nu se știe cum să-și treacă 
piciorul pe după piciorul lui, icnind când își răsuci toată greutatea 
pentru a-l trânti pe spate cu putere. 


Se izbiră de pământ, el prins dedesubt. Pe zei, era puternică. Era ca 
în cântecul lui Bail luptându-se cu marele tipar, însă cu un rezultat 
mult mai prost, aproape că nu încăpea îndoială. 


— Se presupune că îl omori, strigă Skifr, nu că te împerechezi cu el! 
Asta poti s-o faci în timpul tău liber. 


Se rostogoliră îmbrățișaţi, iar ea ajunse din nou deasupra, cu dinţii 
strânși în timp ce încerca să-și scoată antebraţul pentru a i-l înfige 
sub bărbie ca să-l sufoce, iar el o ținea strâns de cot, străduindu-se să 
i-l răsucească, amândoi șuierând unul la altul. 


Atât de apropiați, încât păru că privirile lor se contopesc. Atât de 
apropiați, încât el putea să-i vadă fiecare picătură de transpiratie de 
pe frunte. Atât de apropiați, încât pieptul i se presa de al lui la fiecare 
respiraţie rapidă, fierbinte, dulceag-amăruie. 


Și, pentru un moment, păru că nu se luptă, ci că fac cu totul altceva. 


Apoi poarta grea bubui, deschizându-se, iar Thorn țâșni imediat în 
sus de pe el, de parcă ar fi fost pălmuită. 


- Altă victorie? strigă Părintele Yarvi, pășind peste prag cu Rulf 
lângă umărul lui, încruntat. 


— Bineînţeles, zise Thorn, de parcă nu mai avea nimic altceva în 
minte decât să-i dea o bătaie lui Brand. Ce altceva ar mai putea fi? 


Se ridică și el, scuturându-se de praf, comportându-se de parcă 
pielea nu-l ardea din creștet și până-n vârful degetelor de la picioare. 
Pretinzând că stă cocoșat din cauza unui cot primit în coaste, nu din 
cauza umflăturii din partea de jos a corpului. Pretinzând că totul era 
în regulă, ca de obicei. Însă ceva se schimbase din acea zi în care ea 


intrase în curte îmbrăcată cu noile haine, aceeași persoană și totuși 
atât de diferită în lumina ce-i scotea încruntătura în evidenţă și-i 
făcea ochii să lucească, iar el amuțţise de la atâta uitat la ea. Dintr- 
odată, totul se destrămase. Sau toate piesele se combinaseră. Ea nu 
mai era doar prietena sau rivala lui, ori unul dintre camarazii de la 
vâsle, unul dintre membrii echipajului. Încă mai făcea parte din 
echipaj, însă mai era și altceva, pe lângă asta, care-l stârnea și-l 
fascina, dar cel mai tare îl speria. Ceva se schimbase în felul în care o 
vedea, iar acum, când se uita din nou la ea, nu mai era în stare să mai 
vadă și altceva. 


Dormeau pe podeaua aceleiași camere pe cale de-a se prăbuși. Nu 
păruse nimic neobișnuit atunci când se mutaseră, dormiseră claie 
peste grămadă timp de câteva luni. Dar acum el ședea treaz cu 
privirea în tavan în noaptea lipicioasă și fierbinte, gândindu-se cât de 
aproape era de ea. Ascultând zgomotele neîncetate ale orașului și 
încercând să distingă respirația ei ușoară. Gândindu-se ce ușor ar fi 
fost să întindă mâna și să o atingă... 


Iși dădu seama că se uita iar pe furiș la fundul ei și se forță să-și lase 
privirea în pământ. 


— Zei, șopti el, însă habar n-avea la ce zeu trebuie să te rogi pentru o 
problemă ca asta. 


— Ei, atunci sunt teribil de încântat că cineva câștigă, se răsti Yarvi. 


- Fără noroc la palat? întrebă cu glas răgușit Brand, încă aplecat și 
căutând disperat ceva care să le distragă atenţia. 


— Palatul este complet lipsit de noroc, spuse Rulf. 


- O altă zi irosită. Yarvi se trânti pe o laviţă, cu umerii lăsaţi. O să fim 
norocoși dacă mai căpătăm o altă șansă de a fi insultați de Ducele 
Mikedas, ca să nu mai pomenim de nepoata sa. 


— Aveam impresia că nu crezi în noroc, zise Thorn. 
— In acest moment sper că norocul este cel care crede în mine. 


Părintele Yarvi părea zguduit, așa cum Brand nu apucase să-l vadă 
niciodată. Chiar și când se luptaseră cu Neamul Călăreţilor, lăsase 
impresia că știe ce are de făcut. Acum Brand se întreba dacă nu 
cumva fusese doar o mască afișată de Preot. O mască ce părea că 
acum începe să crape. Pentru prima dată deveni dureros de conștient 
că Yarvi este doar cu câţiva ani mai în vârstă decât el, dar că trebuia 
să aibă grijă de soarta întregului Gettland, ajutându-se doar de o 
singură mână pentru asta. 


- Mă întreb ce se întâmplă în Thorlby chiar acum, murmură Koll 
nostalgic, scuturându-și piciorul rănit. 


— Se apropie vremea recoltei, bănuiesc, spuse Dosduvoi, care-și 
făcuse cămașa sul pentru a-și verifica vânătăile. 


- Câmpuri aurii cu orz ce se mișcă în bătaia vântului, zise Skifr. 


- O mulțime de negustori sosind în pieţe. Safrit începuse să se joace 
cu simbolurile de negustor de la gât. Corăbii roind la docuri. Bani 
care curg. 


- Doar dacă nu cumva recoltele au fost incendiate în atacurile 
vanstermanilor, se răsti Yarvi. lar negustorii nu au fost reținuți la 
Skekenhouse de către Bunica Wexen. Câmpurile, miriști înnegrite, și 
docurile rămase pustii. Ar fi putut deja să-i convingă și pe cei din 


Tinuturile de Jos. Și pe inglezii conduși de Strălucitorul Yilling. Mii 
de oameni mărșăluind spre Gettland. 


Brand înghiţi în sec, gândindu-se la Rin, stând în biata lor cocioabă 
din afara zidurilor. 


— Așa crezi? 


— Nu. Încă nu. Dar, poate, curând. Timpul se scurge și eu nu pot face 
nimic. Întotdeauna există o cale. Preotul privea în pământ, cu 
degetele de la mâna sănătoasă făcându-și de lucru cu unghia 
degetului deformat. Jumătate de război se duce cu vorbe și se câștigă 
cu ajutorul lor. Vorbe potrivite, adresate persoanelor potrivite. Însă 
am rămas și fără ele. 


— Vor veni la momentul potrivit, murmură Brand, dorindu-și să fie 
de ajutor, deși nu prea știa în ce fel. 


— Mi-aș dori să-mi dau seama cum. Yarvi își duse mâinile spre fața 
palidă, cea schiloadă părând o jucărie contorsionată pe lângă cea 
sănătoasă. Avem nevoie de un nenorocit de miracol. 


Apoi se auzi un bubuit puternic în ușă. 

Safrit ridică dintr-o sprânceană. 

— Cumva așteptăm vreun vizitator? 

- Nu prea suntem copleșiți de prieteni în acest oraș, zise Thorn. 
- Tu nu prea ești copleșită de prieteni niciunde, zise Brand. 


— Poate sunt trimișii Mamei Scaer să ne ureze bun venit, spuse Yarvi. 


— Arme, mârâi Rulf. li aruncă lui Thorn sabia, pe care ea o prinse din 
zbor. 


- Pe Zeiţă, sunt bucuros să mă lupt cu cineva, rosti Dosduvoi, 
înșfăcând o suliță, atât timp cât nu este vorba de ea. 


Brand trase afară sabia lui Odda, al cărei oţel se simțea înfricoșător 
de ușor după sabia de antrenament. Teama rezolvase rapid problema 
din pantaloni, dacă altceva nu reușise. 


Ușa se zgâlţâi de la alte lovituri, și nu aveau în faţă o ușă chiar 
fragilă. 


Koll se apropie tiptil, în vârful picioarelor, pentru a privi prin 
fereastra micuță din ușă. 


— Este o femeie, șuieră. Arată ca o bogătană. 

- Singură? întrebă Yarvi. 

— Da, sunt singură, veni o voce înăbușită prin ușă. Și sunt o prietenă. 
— Exact același lucru l-ar spune și un dușman, zise Thorn. 

— Sau un prieten, interveni Brand. 


— Doar zeii știu cât de bine ne-ar prinde unul, zise Rulf, potrivindu-și 
însă, pentru orice eventualitate, o săgeată în arcul său negru. 


— Deschide-o! zise Yarvi. 


Koll trase zăvorul de parcă ar fi putut să-l ardă și se dădu repede 
într-o parte, cu câte un cuțit pregătit în fiecare mână. Brand se 


ghemui în spatele scutului, fiind convins că prin ușa deschisă va 
intra șuierând un nor de săgeți. 


Însă ușa scârțâi, deschizându-se încet, și o față se iți prin crăpătură. 
O faţă de femeie, cu piele întunecată și cu ochi negi, cu păr negru, 
prins lejer cu câteva bijuterii în formă de ac, pentru a sta ridicat. Avea 
o mică cicatrice ce-i străbătea buza de sus, un ciob de dinte alb 
ivindu-se atunci când zâmbi. 


- Cioc, cioc, zise ea, strecurându-se înăuntru și închizând ușa în 
urma ei. 


Purta o haină lungă din in alb, fin, iar în jurul gâtului avea un lanţ de 
aur, cu fiecare za lucrată să arate ca un ochi. Işi arcui o sprânceană 
când văzu etalarea aceea de oțel ascuțit și ridică încet palmele în sus. 


- O, mă predau! 


Rulf scoase un strigăt de bucurie și-și aruncă arcul zornăind pe jos, 
grăbindu-se s-ajungă la femeie și s-o cuprindă într-o îmbrățișare 
sufocantă. 


— Sumael! rosti el, strângând-o cu putere. Pe zei, ce tare mi-ai lipsit! 


— Și tu mie, Rulf, ticălos bătrân, hârâi ea, plesnindu-l pe spate, apoi 
gemând când el o ridică de la pământ. Am avut eu bănuielile mele 
când am auzit că o navă numită Vântul din Sud a andocat. Un lucru 
finut, apropo. 


— Ne reamintește de unde venim, zise Yarvi, frecându-se pe gât cu 
mâna sănătoasă. 


— Părinte Yarvi, rosti Sumael, eliberându-se din îmbrățișarea 
cârmaciului. Uită-te la tine. Pierdut pe mare și căutând disperat pe 
cineva care să poată restabili cursul. 


— Unele lucruri nu se schimbă niciodată, zise el. Arăţi... prosper. 
— Tu arăţi groaznic. 

— Unele lucruri nu se schimbă niciodată. 

- Nicio îmbrățișare pentru mine? 

El pufni, aproape suspinând. 

- Mi-e teamă că, dacă o fac, nu-ți mai dau drumul niciodată. 

Ea se apropie, cu ochii pironiți într-ai lui. 

— Îmi asum riscul. 


Îl cuprinse cu braţele, ridicându-se pe vârfuri pentru a-l trage mai 
aproape. El își lăsă capul pe umărul ei, cu lacrimile lucindu-i pe 
obrajii supti. 


Brand se uită la Thorn, iar ea ridică din umeri. 


— Bănuiesc că acum știm cine este Sumael. 


- Deci aceasta este ambasada Gettlandului? Sumael lovi cu degetul o 
grămăjoară de tencuială pătată de mucegai, care căzu de pe perete și 
se împrăștie pe scândurile pline de praf. Ai ochiul format pentru o 
târguială avantajoasă. 


— Sunt fiul mamei mele, zise Yarvi. Chiar dacă nu mai este mama 
mea. 


Sala șubredă în care mâncau putea găzdui patruzeci de persoane, 
însă majoritatea oamenilor din echipaj plecaseră în treaba lor, iar 
locul scotea un ecou găunos acum. 


— Ce cauti aici, Sumael? 


— În afară de reluarea legăturii cu niște vechi prieteni? Se așeză mai 
comod în scaun și scoase la iveală o cizmă pătată, ce contrasta 
puternic cu hainele ei fine, pe care o așeză pe tăblia mesei. Mi-am 
ajutat unchiul la construirea unei corăbii pentru Împărăteasa 
Theofora și așa mai departe, lucrurile s-au legat. Spre indignarea 
multora dintre curteni, m-a făcut inspectorul flotei sale. 


O șuviţă de păr îi căzu pe față și ea își scoase buza de jos în afară, 
suflând-o într-o parte. 


— Ai avut întotdeauna un mare talent când vine vorba de corăbii. 
Rulf se uita la ea radiind, ca la o fiică sosită acasă pe neașteptate. Și 
de enervat oameni. 


- Corăbiile Împărătesei zăceau putrezind în golful din Rugora, pe 
coastă, mai în jos. Care era, de asemenea, așa cum se întâmplă de 
obicei, locul în care era educată nepoata Împărătesei, Vialine. Șuviţa 
de păr îi căzu din nou pe față și ea o suflă din nou. Sau întemnițată, 
depinde din ce punct de vedere privești. 


— Întemnițată? întrebă Brand. 


— Aici nu prea există încredere între membrii familiei regale. Sumael 
ridică din umeri. Insă Vialine voia să înțeleagă ce înseamnă o flotă. 


Ea vrea să înțeleagă totul. Cred că am devenit prietene. Când 
Theofora s-a îmbolnăvit și Vialine a fost chemată înapoi, în Primul 
dintre Orașe, mi-a cerut să vin cu ea și... Ridică lanţul de la gât cu 
vârful degetului și-l lăsă să cadă la loc, zornăind. Printr-un act magic 
ciudat m-am trezit consilierul Împărătesei din Sud. 


— Talentele au tendinţa să iasă la suprafaţă, zise Rulf. 

- Ca rahaţii, mormăi Thorn. 

Sumael rânji drept răspuns: 

— Plutești, deci. 

Brand râse, Thorn îi aruncă o privire urâtă, iar el se opri. 


- Deci stai la dreapta celei mai puternice femei din lume? întrebă 
Rulf, scuturând din capu-i pleșuv. 


- Nu sunt chiar singură. Șuviţa căzu din nou și Sumael se strâmbă 
enervată, începând să-și scoată acele din păr. Există un consiliu 
format din câteva duzini de membri, iar cei mai mulți îi aparțin 
Ducelui Mikedas. O fi Vialine Împărăteasă cu numele, însă el deţine 
puterea și n-are nicio intenție s-o împartă. 


— N-a împărțit nimic nici cu noi, spuse Yarvi. 


— Am auzit. Părul îi căzu ca o perdea pe jumătate din față, lăsându-i 
descoperit doar un ochi, sclipind. Cel puţin, ați scăpat cu capetele pe 
umeri. 


— Crezi c-o să ni le păstrăm dacă mai rămânem? întrebă Yarvi. 


Ochii lui Sumael se abătură asupra lui Thorn. 


— Asta depinde de cât de diplomați puteți fi. 
- Pot fi diplomată, spuse ea ameninţător. 
Sumael doar zâmbi și mai larg. Femeia părea imună la intimidări. 


— Imi aduci aminte de căpitanul unei corăbii pe care am navigat 
împreună cu Yarvi. 


Yarvi izbucni în râs, urmat de Rulf, ceea ce-o făcu pe Thorn să se 
încrunte. 


— Asta e o insultă sau un compliment? 
- Hai să-i spunem putin din fiecare. 


Yarvi se aplecă înainte, cu coatele pe masă și cu mâna schiloadă 
strânsă în cea sănătoasă. 


— Marele Rege se pregătește de război, Sumael. Cine știe, poate că 
războiul deja a început. 


— Ce aliați mai ai? întrebă ea, adunându-și părul în sus cu ambele 
mâini și strângându-l într-un nod. 


- Mai puţini decât ne sunt necesari. 


— Unele lucruri nu se schimbă niciodată, nu, Yarvi? Sumael își 
înfipsese acele la loc, cu dexteritate. Ducele nu este un adept al Zeiţei 
Unice la fel de înfocat ca Theofora, însă, chiar și așa, are intenția de a 
onora alianța cu Bunica Wexen. Poate alege un învingător. 


— Vom vedea, zise Yarvi. Am nevoie să vorbesc cu Impărăteasa. 


Sumael expiră zgomotos. 
— Pot încerca. Dar mai mult de o audienţă nu pot promite. 
— Nu-mi datorezi nimic. 


Ea îi susținu privirea în timp ce-și prindea în păr ultimul ac, al cărui 
capăt cu piatră prețioasă scânteia. 


— Nu este o chestiune de datorii. Nu între noi. 


Yarvi arăta ca și cum ar fi fost prins undeva între râs și plâns, dar, 
într-un final, se așeză la loc, scoțând un oftat obosit. 


— Am crezut că n-o să te mai întâlnesc niciodată. 


Sumael zâmbi, ciobul de dinte ivindu-se din nou, iar Brand se trezi 
că începuse s-o placă. 


— Și? 
- Mă bucur că m-am înșelat. 
— Și eu mă bucur. 


Suvita aceea de păr îi căzu din nou pe faţă, iar ea o privi cruciș o 
clipă, după care o suflă într-o parte. 


SPERANTE 


Thorn își croia drum printr-o mulțime aglomerată de oameni 
nemulțumiți ce se scurgea ca un șuvoi într-un templu, pentru a se 
ruga. Atât de multe temple pe aici și atât de mulți credincioși ce se 
înghesuiau pentru a se ruga. 


— Venerarea acestei Zeite Unice necesită o groază de timp, mormăi 
Brand, încercând să-și facă loc cu umerii săi largi prin înghesuială. 


— Zeii înalți și zeii mici au propriile treburi de rezolvat. lar Zeița 
Unică pare că are o singură preocupare: să se amestece în treburile 
altora. 


— Și clopotele. 


Brand tresări când un alt dangăt se auzi dinspre un turn alb, chiar 
deasupra lor. 


- Dacă n-o să mai aud niciodată un alt nenorocit de clopot, n-o să mă 
plâng deloc. Se aplecă mai aproape, pentru a-i șopti: Iși îngroapă 
mortii fără a-i incinera. li îngroapă. In pământ. Neincinerați. 


Thorn privi încruntată la curtea supradimensionată de lângă templu, 
ticsită de pietre funerare șui ca dinţii unui cerșetor, având fiecare, 
bănuia ea, câte un mort dedesubt, putrezind. Sute. Mii. O hrubă 
plină cu oase, chiar în mijocul orașului. 


Se cutremură acoperită de transpiratie rece la acest gând, 
strângându-și săculețul în care ținea oasele de la degetele tatălui său. 


— Oraș blestemat! 


Poate lui i-ar fi plăcut să vorbească despre acest loc, însă ea începea 
să-l urască. Mult prea mare, mărimea lui părea zdrobitoare. Mult 
prea zgomotos, de nu puteai nici să gândești cum trebuie. Mult prea 
fierbinte, lipicios și împutit, mereu, zi sau noapte. Peste tot gunoi, 
muște și putreziciuni, făcând-o să amețească. Atât de mulți oameni, 
toți trecând unul pe lângă celălalt, fără să se cunoască unul pe altul, 
și nedorindu-și unul de la celălalt decât să obțină vreun profit. Thorn 
se simțea de parcă era ea însăși îngropată sub o mie de mii de hoti, 
pe care nu-i putea înţelege sub niciun chip, pe niciunul. 


— Ar trebui să mergem acasă, murmură ea. 

- De-abia am ajuns aici. 

— Cel mai potrivit moment să părăsești un loc pe care îl urăști. 
— Tu urăști tot. 

- Nu tot. 


Pivi într-o parte, surprinzându-l pe Brand uitându-se la ea, și simți 
iar acea fluturare în stomac, în timp ce el își muta cu repeziciune 
privirea de la ea. 


Se dovedi că el mai avea și altă expresie în afară de cea uimită și de 
cea neajutorată, iar ea i-o surprindea acum de fiecare dată. Ochi 
fixaţi asupra ei, strălucitori în spatele unor șuvițe rebele de păr. 
Aproape înfometați. Aproape speriaţi. De exemplu ieri, când 
stătuseră lipiți unul de altul la pământ, atât de apropiaţi, între ei 
fusese... ceva. Ceva care îi făcuse sângele să năvălească în obraji, și 
nu doar în obraji. În abdomen, cu siguranţă. Și, mai mult decât atât, 
mai jos de abdomen. Însă îndoielile se adunau în capul ei precum 
credincioșii în templele lor la vremea rugăciunii. 


Pot să te întreb ceva? Știu că înainte ne uram unul pe altul, dar am 
ajuns să cred că încep să te plac destul de mult. Vreo speranţă să mă 
placi și tu pe mine, cumva? Pentru numele zeilor, suna chiar absurd. 
Toată viața dăduse oamenii la o parte, așa că acum nu știa cum să 
intre în vorbă cu cineva. Dacă s-ar uita la ea ca la o nebună? Gândul 
acesta apăru ca o gură de beci la picioarele ei. Ce vrei să spui cu să te 
plac? Adică să te plac? Ar trebui doar să-l ia în braţe și să-l sărute? Se 
tot gândea la asta. De-abia se mai putea gândi și la altceva în afară de 
asta. Dar dacă o privire era doar o privire? Dacă ce spusese mama ei 
era adevărat — ce bărbat și-ar dori pe cineva atât de ciudat, de dificil 
și de diferit ca ea? Nu cineva ca Brand, care era bine făcut, plăcut de 
toată lumea, un bărbat așa cum trebuie și care ar putea avea pe 
oricine și-ar dori... 


Dintr-odată braţul lui era în jurul ei, conducând-o înapoi, înspre o 
ieșire. Inima îi ajunsese în gât imediat, ba chiar scoase un chicotit de 
fetiță în timp ce el se apăsa de corpul ei. Apoi toată lumea se bulucea 
în lături, dându-se la o parte din drum în timp ce caii treceau 
tropăind, cu pene fluturânde prinse la căpestre, cu armurile decorate 
cu aur strălucind în soare și cu călăreți cu coifuri înalte, care nu le 


dădeau nicio atenţie celor care fugiseră din calea lor în toate părțile. 
Oamenii Ducelui Mikedas, fără nicio îndoială. 


— Ar putea să rănească pe cineva, murmură Brand, uitându-se 
încruntat în urma lor. 


— Așa-i, mormăi ea. Ar putea. 


Se păcălea singură. Asta trebuia să fie. Erau prieteni. Camarazi de 
vâsle. Și asta era tot ce trebuia. De ce s-o strice forțând ceva ce nu 
putea obține, pe care nu-l merita și nici n-ar putea... apoi ea îi 
surprinse privirea, și acolo era iar acea expresie ce-i făcea bătăile 
inimii să se accelereze de parcă ar fi vâslit o milă întregă. El se smuci 
de lângă ea, oferindu-i o jumătate de zâmbet stânjenit, apoi se 
îndepărtă cu pași mari în timp ce mulțimea revenea la loc în urma 
călăreților. 


Dar dacă și el simţea la fel ca ea, dorindu-și să întrebe, dar fiind prea 
speriat să întrebe și neștiind nici cum să o facă? Fiecare discuţie cu el 
părea la fel de periculoasă ca o bătălie. Dormitul în aceeași încăpere 
era o tortură. Fuseseră doar camarazi de vâsle pe aceeași podea când 
își dăduseră pentru prima dată păturile la o parte, râzând de starea 
în care se afla dărâmătura de care făcuse rost Yarvi, prin al cărei 
acoperiș se vedea lumina zilei. Însă acum se prefăcea doar că 
doarme, în timp ce se gândea la cât de aproape se afla el, iar 
câteodată își închipuia că și el se prefăcea la rândul lui, putea jura că 
ochii lui erau deschişi, ținând-o sub observaţie. Însă nu era niciodată 
sigură. Gândul că dormea alături de el o făcea să se simtă jalnic, dar 
și gândul de a nu dormi lângă el o făcea să se simtă jalnic. 


Mă... placi? Mă placi? Mă placi? 


Totul era o ghicitoare afurisită, într-o limbă pe care ea n-o putea 
vorbi. 


Brand expiră zgomotos și-și șterse transpirația de pe frunte, fără 
îndoială, ce bine pentru el, necunoscând ce problemă putea să 
cauzeze. 


— Am impresia că vom pleca imediat ce vom cădea la o înțelegere cu 
Impărăteasa. 


Thorn încercă să-și stăpânească nervozitatea și să vorbească normal, 
orice ar fi însemnat asta. 


— Cred că asta nu se va întâmpla. 
Brand ridică din umeri. Calm, solid și încrezător, ca întotdeauna. 
— Părintele Yarvi va găsi el o cale. 


- Părintele Yarvi este foarte șiret, desigur, însă nu este un vrăjitor. 
Dacă ai fi fost la palat, să-i vezi chipul Ducelui... 


— Atunci Sumael va găsi o cale pentru el. 
Thorn pufni: 


— Ai crede că Soarele Mamă a ieșit din fundul ei pentru lumina pe 
care o răspândește în viețile tuturor. 


- Nu și-n a ta, bănuiesc. 
— N-am încredere în ea. 


— Tu n-ai încredere în nimeni. 


A Y AA 


Aproape că spuse: „Am încredere în tine“, însă își înghiți cuvintele la 
timp și scoase în schimb un mormăit. 


— Și Rulf are încredere în ea, continuă Brand. Cu viața lui, așa mi-a 
spus. Și Părintele Yarvi, iar el nu prea e genul ăsta de om. 


— Imi doresc să știu mai multe despre ce s-a petrecut între ăștia trei, 
zise Thorn. E o adevărată poveste. 


— Câteodată ai fi mai fericită dacă ai ști mai puţine. 
— Așa ești tu. Nu și eu. 


Ea îi aruncă o privire și-l surprinse uitându-se din nou la ea. 
Aproape flămând, aproape speriat, și simţi din nou acea furnicătură 
în stomac, pregătindu-se din nou să se certe aprig cu ea însăși, dacă 
nu ar fi ajuns la piaţă. 


Sau, oricum, la una dintre piețe. Primul dintre Orașe avea zeci de 
piete, fiecare la fel de mare ca Roystock. Locuri în care înghesuiala 
era nebunească, asurzitoare, orașe de tarabe sufocate de oameni de 
toate formele și culorile. Cântarele uriașe zdrăngăneau, abacele 
zornăiau și prețurile erau strigate în toate limbile, pe deasupra 
răgetelor, a cotcodăcelilor și a țipetelor animalelor. Era acolo un iz 
sufocant de mâncare gătită, de mirodenii grețos de dulci și de 
bălegar proaspăt, alături de doar zeii mai știau ce altceva. Orice era 
posibil. Toate lucrurile din lume erau de vânzare. Catarame de 
centuri și sare. Îmbrăcăminte cu zorzoane și idoli. Pești monstruoși, 
cu ochi triști. Thorn închise ochii strâns și apoi îi deschise, însă 
nebunia asta în toate culorile tot mai fierbea în faţa ei. 


- Doar carne, zise Thorn ca și cum s-ar fi plâns, cântărind punga 
Părintelui Yarvi în mână. Vrem doar carne. Safrit nici n-a cerut vreun 
fel anume. Se feri din calea unei femei cu un șorț pătat ce ținea sub 
braţ un cap de capră. De unde am putea începe în locul ăsta afurisit? 


— Așteaptă. Brand se oprise în fața unui magazin în care un negustor 
cu pielea închisă la culoare vindea șiraguri de mărgele din sticlă, 
ridicând unul și făcând ca Soarele Mamă să strălucească prin sticla 
galbenă. Frumos, nu? Genul de lucru pe care o fată și l-ar dori. 


Thorn ridică din umeri. 
- Eu nu sunt expertă în frumusețe. Și nici când vine vorba de fete. 
— Ești și tu una, nu? 


— Așa îmi spune mama. Apoi adăugă, murmurând: Părerile sunt 
împărțite. 


El ridică un alt colier, cu verde și cu albastru de această dată. 
— Pe care l-ai vrea? Și rânji pieziș. In dar? 


Thorn simți iar furnicătura din stomac, mai puternic ca oricând. 
Aproape simțind că-i vine să vomite. Dacă ar fi avut vreodată nevoie 
de o dovadă, iat-o, chiar în fața ei. Un cadou. Pentru ea. Nu prea era 
cadoul pe care și l-ar fi ales ea, dar, cu noroc, următorul putea fi 
acela. Dacă și-ar fi ales cuvintele potrivite. Ce să spună? Pentru 
numele zeilor, ce să spună? Limba părea că-și dublase volumul dintr- 
odată. 


— Pe care mi l-aș dori eu sau... 


Privirea îi zăbovi asupra lui și-și aplecă ușor capul, încercând să-și 
facă vocea să-i sune mai blând. Fermecătoare, cum o fi fost și asta. 
Nu credea că fusese blândă de mai mult de trei ori în viață, iar 
fermecătoare, niciodată, așa că tot ce ieși fu un mârâit stângaci. 


— Pe care mi l-aș dori? 
Privirea uimită de această dată. 


— Vreau să spun, pe care ţi-ai dori să ţi-l aducă cineva în dar? Dacă ai 
fi în Thorlby. 


Și, în ciuda căldurii lipicioase, simti o răceală răspândindu-i-se prin 
tot corpul, începând cu pieptul și răvărsându-i-se până în vârful 
degetelor. Nu era pentru ea. Pentru cineva de acasă, din Thorlby. 
Bineînţeles că era cineva acolo. Se lăsase amăgită de propriile-i 
speranţe, în ciuda avertismentelor lui Skifr. 


— Nu știu, se răsti ea, încercând să arate că nu dă nicio importanță 
acestui lucru, însă nu era chiar așa. De unde să știu eu? 


Se întoarse cu spatele, cu fața arzând, în timp ce Brand discuta 
despre prețuri cu vânzătorul, iar ea își dorea ca pământul să se 
deschidă și s-o înghită neincinerată, ca pe mortii din Sud. 


Se întrebă pentru ce fată intenționa el să cumpere acele mărgele. Nu 
că în Thorlby ar fi fost prea multe fete de vârsta potrivită. Mai mult 
ca sigur că Thorn o cunoștea. Mai mult ca sigur că fata era una care 
râsese de Thorn, o arătase cu degetul și râsese batjocoritor de ea. Una 
dintre frumusețile cu care mama ei îi spusese mereu că ar trebui să 
semene. Una dintre acelea care știa cum să coasă, cum să zâmbească 
și cum să poarte o cheie. 


Crezuse că devenise imună, că se întărise trecând prin toate 
încercările. Palmele, pumnii și loviturile de scut de-abia dacă o mai 
dureau, așa că acest lucru cum ar fi putut s-o facă? Dar se părea că 
armura ei încă avea puncte slabe. Unele de care ea nici nu avusese 
cunoștință. Poate că Părintele Yarvi o fi făcut astfel încât să nu fie 
zdrobită cu pietre, dar Brand o zdrobise la fel de ușor și de irevocabil 
cu un șirag de mărgele. 


El încă mai rânjea când îl strecură într-un buzunar. 
- O să-i placă, așa cred. 


Faţa lui Thorn se strâmbă. Lui nici nu-i trecuse prin cap că ea ar fi 
putut crede că mărgelele erau pentru ea. Lui nu-i trecuse niciodată 
prin cap să se gândească la ea așa cum ajunsese ea să se gândească la 
el. Parcă toată culoarea se scursese din lume. Își petrecuse toată viața 
simțindu-se rușinată, proastă și urâtă, însă niciodată la fel ca acum. 


— Sunt un rahat prost, șuieră ea. 
Brand clipi la ea. 
— Ce? 


Privea neajutorată, de această dată, iar tentaţia de a-și înfige pumnul 
în faţa lui aproape că o copleși, însă știa că nu era din vina lui. Nu 
era vina nimănui, decât a ei, și nici să te lovești singur nu rezolvă 
nimic. Încercă să afișeze expresia de dârzenie, însă nu putu s-o 
dibuiască pe moment. Își dorea să scape de acolo. Să se ducă 
oriunde, așa că făcu un pas și se opri, înghețând. 


Vanstermanul cu căutătură urâtă care stătuse alături de Mama Scaer 
la palat îi bloca drumul, cu mâna dreaptă acoperită de o pelerină 


făcută sul, sub care ascundea, fără îndoială, o sabie. Lângă el se afla 
un omuleţ cu față de șobolan, iar ea simți o mișcare în partea stângă. 
Uriașul din Ținuturile de Jos, bănui. 


- Mama Scaer vrea să-ți vorbească, zise vanstermanul, arătându-și 
dinţii, o priveliște deloc plăcută. Ar fi cel mai bine dacă vii fără a face 
zgomot. 


— Și mai bine ar fi dacă am pleca în drumul nostru, în liniște, zise 
Brand, apucând-o pe Thorn de umăr. 


Ea se scutură, dându-i mâna la o parte, rușinea arzătoare 
transformându-se în furie rece într-o clipă. Avea nevoie să rănească 
pe cineva, iar idiotii ăștia apăruseră la momentul oportun. 


Oportun pentru ea. Inoportun pentru ei. 
- N-o să fac nimic în liniște. 


Aruncă una dintre monedele de argint ale Părintelui Yarvi înspre 
proprietarul celei mai apropiate tarabe, care era înțesată de unelte și 
de șipci. 


— Pentru ce e asta? întrebă el când o prinse. 


- Pentru pagubă, zise Thorn, după care apucă un ciocan și-l azvârli 
pe sub mână, trimițându-l direct în căpățâna vanstermanului se 
împletici înapoi, plin de mirare. 


Înșfăcă o carafă grea de pe o altă tarabă și i-o fărâmă în cap înainte ca 
acesta să-și recapete echilibrul, stropindu-l și pe el, și pe ea cu vin. Îl 
prinse chiar în timp ce cădea și-i înfipse ce mai rămăsese din 
mânerul spart în față. 


Un cuțit veni șuierând spre ea și se feri din instinct, lăsându-se pe 
spate și făcând lama să șuiere pe deasupra ei, cu ochii larg deschiși 
în timp ce urmărea metalul scânteind. Omul cu față de şobolan 
împunse din nou cu cutitul și ea se feri într-o parte, se cățără pe o 
tarabă, făcându-l pe proprietarul acesteia să se plângă din cauza 
bunurilor sale. Se întinse și apucă un bol cu mirodenii și-l aruncă în 
fața lui de șobolan, stârnind un nor portocaliu, cu miros dulceag. El 
tuși, scuipă, repezindu-se la ea orbește. Ea se folosi de bol ca de un 
scut, lama cuțitului înfigându-se în lemn, permițându-i să i-l smulgă 
din mână. 


El se repezi la ea cu o lovitură slabă de pumn, însă ea intră în 
interiorul arcului făcut de braţul lui și îi simți pumnul ștergându-i 
obrazul. Păși în faţă și-l izbi puternic cu genunchiul direct în stomac, 
apoi încă o dată între picioare, făcându-l să guițe. Îl prinse cu brațul 
pe după maxilar, își dădu capul pe spate și-l izbi cu fruntea cu toată 
puterea în fața lui de șobolan. Forţa loviturii o ameti pentru o clipă, 
însă nici pe jumătate din cât îl ameţise pe el. Căzu în genunchi și în 
mâini, scuipând sânge, iar ea făcu un pas în față și-i mai trase o 
lovitură puternică de cizmă, trântindu-l pe spate și îngropându-l pe 
jumătate într-o avalanșă de pește lucios, zdrobind o masă. 


Când se întoarse, îl văzu pe Brand obligat să se dea în spate, peste o 
tarabă ticsită cu fructe, uriașul din Ținuturile de Jos încercând să-i 
înfigă un cuţit în față, făcându-l pe Brand să-și scoată limba printre 
dinți și să se uite fix la vârful strălucitor. 


Când te antrenezi, luptându-te cu camarazii tăi, te reții un pic de 
fiecare dată. Acum Thorn nu se reținu deloc. Prinse încheietura 
groasă a uriașului cu o mână și-i răsuci violent mâna la spate, urlând 
în timp ce-și înfigea podul palmei de la cealaltă mână în cotul lui. 


Urmă un pocnet și braţul uriașului se îndoi într-un unghi ciudat, 
cuțitul sărindu-i din mâna nefolositoare. El urlă până când Thorn îl 
izbi în gât așa cum o învățase Skifr, iar el căzu zbătându-se peste 
următoarea tarabă, împrăștiind cioburi de oale în toate părțile. 


- Hai! scuipă ea, însă nu mai era nimeni cu care să se bată. Doar 
proprietarii de tarabe șocați și trecătorii ocazionali speriaţi, alături de 
o mamă ce-i ținea fiicei sale mâna la ochi. Să merg în liniște, ai? ţipă 
ea, ridicându-și cizma pentru a și-o îngropa în fața uriașului din 
Tinuturile de Jos. 


— Nu! Brand o prinse pe braţ și-o târî din mijlocul distrugerii, în timp 
ce oamenii se grăbeau să le facă loc. Pe jumătate mergând, pe 
jumătate alergând, ajunseră în dreptul unei străzi laterale. 


— l-ai omorât? o întrebă el cu răsuflarea tăiată. 


- Cu puţin noroc, mârâi Thorn, smulgându-se din mâna lui. De ce? 
Aveai de gând să le cumperi și lor mărgele, nu-i așa? 


- Ce? Am fost trimiși să aducem carne, nu să lăsăm în urmă cadavre! 


Schimbară brusc direcţia, trecură de un grup de cerșetori surprinși și 
ajunseră în întunecimea unei străzi mizerabile, îndepărtându-se de 
agitația creată. 


— Nu vreau să-i facem probleme Părintelui Yarvi. Nu vreau nici să te 
văd zdrobită cu pietre, dacă pot face ceva să împiedic asta. 


Iși dădu seama că el avea dreptate, iar asta o făcu să se înfurie ca 
niciodată. 


- Eşti așa de laş! șuieră ea, ceea ce cu siguranţă nu era drept, însă în 
acel moment nici ea nu simţea că era drept ce i se întâmplase ei. 


Simti ceva înțepând-o în ochi și se șterse, iar palma i se înroși. 
— Sângerezi, zise el, întinzând degetele, aici... 
- la mâna de pe mine! 


Il împinse în perete, apoi, când el ricoșă, îl împinse și mai tare. El 
rămase acolo, cu o mână ridicată în timp ce ea stătea deasupra lui cu 
pumnii strânși, deasupra unui bărbat dezorientat, rănit și speriat. 


O privire care îi provocă o furnicătură, ce bine, însă nu așa cum și-ar 
fi dorit. În acea privire își văzu nenorocitele de speranţe prostești, 
strâmbe și distruse, așa cum îi lăsase ea brațul uriașului, iar singura 
vină era doar a ei. N-ar fi trebuit să se lase copleșită de speranțe, însă 
speranţele sunt ca buruienile, oricât de des le smulgi, continuă să 
răsară. 


Mârâi nemulțumită și se îndepărtă cu pași mari pe alee. 


DISTRUGERI 


Distrusese totul. 


Brand stătea rezemat de zidul șubred al curţii între Rulf și Părintele 
Yarvi, urmărind-o pe Thorn cum îi administra o bătaie lui Fror. De 
când ajunseseră în Primul dintre Orașe, jumătate din timp și-o 
petrecuse urmărind-o pe ea. Însă acum o făcea cu un jind îndurerat, 
de parcă era un orfan uitându-se la bunătăţile brutarului, amăgindu- 
se singur la vederea delicateselor pe care știa că n-o să le obțină 
niciodată. O senzaţie pe care Brand o cunoștea prea bine. O senzaţie 
pe care sperase că n-o s-o mai aibă niciodată. 


Fusese ceva bun între ei. O prietenie, dacă nu altceva. O prietenie 
care se clădise după multă muncă grea. 


Și el, ca un prost împiedicat, o distrusese. 


Se întorsese în cameră, și lucrurile ei dispăruseră, iar ea dormea cu 
Safrit și Koll și nu spunea de ce. Nu-i mai adresase niciun cuvânt din 
acea zi de la piață. Probabil că observase felul în care se uita la ea, 
bănuise ce gândea el. Nu că el ar fi fost prea bun la ascuns astfel de 


lucruri. Insă, judecând după felul în care se uita la el acum sau, mai 
degrabă, felul în care nu se uita la el, gândul acesta îi făcea pielea să i 
se înfioare. Bineînțeles că asta i se întâmpla. 


Cum ar putea cineva ca ea — atât de puternică, de rapidă, de 
încrezătoate — să-și dorească un nătăfleţ ca el? Toată lumea ar fi 
observat imediat că ea reprezenta ceva cu adevărat special, iar el era 
un nimic și întotdeauna va fi un nimic, așa cum obișnuia și tatăl lui 
să-l numească. Un prost și un lingău care cerșea rămășițe, care 
scormonea prin gunoaie și care târa sacii la docuri pentru o plată de 
nimic și care mai era și recunoscător pentru asta. 


El nu era chiar sigur cum reușise s-o facă, însă găsise un mijloc de a-i 
dezamăgi pe toți. Pe cei din echipaj. Familia. Pe el însuși. Distrusese 
totul. 


Koll trase zăvorul de la poartă și Sumael păși în curte. Era însoţită de 
încă două persoane: o servitoare mărunțică într-o mantie cu glugă și 
un bărbat lat în umeri, cu o privire încruntată și atentă și cu o 
cicatrice ce-i străbătea o sprânceană cenușie. 


Servitoarea își lăsă gluga în jos, dezvăluind o față mică, un păr negru 
și niște ochi neastâmpărați, ce nu ratau niciun detaliu al luptei ce se 
desfășura în faţa ei. Dacă o puteai numi luptă. Fror era unul dintre 
cei mai buni războinici din echipaj, dar Thorn nu avu nevoie decât 
de câteva secunde pentru a-l dobort la pământ, și ea nici măcar nu 
respira cu dificultate după luptă. 


— Sunt terminat, gemu el, strângându-se de coaste cu o mână, în timp 
ce pe cealaltă o ridica pentru îndurare. 


- Foarte curajos, zise Skifr, prinzând lama din lemn a securii lui 
Thorn înainte ca ea să-l lovească. Sunt încântată de modul în care te 
lupti astăzi, porumbița mea. Fără îndoieli, fără conștiință, fără milă. 
Care-i următorul adversar...? 


Dosduvoi și Koll începură să se uite către colțurile curții, deodată 
captivați de ele. Brand ridică din mâini neajutorat atunci când 
privirea lui Skifr se abătu asupra lui. După dispoziţia în care se afla 
Thorn, nu era sigur că va scăpa cu viață. Bătrâna scoase un oftat. 


— Mă tem că nu mai ai nimic de învăţat de la camarazii tăi de vâsle. A 
sosit momentul pentru niște adversari mai duri. Își scoase haina și o 
aruncă deasupra lui Fror. Cum ai căpătat cicatricea aia, 
vanstermanule? 


— Am sărutat o fată, mormăi acesta, târându-se spre zid. Cu o limbă 
foarte ascuţită, mai adăugă el. 


— O dovadă în plus că romantismul poate fi mai periculos decât lupta 
cu sabia, zise Skifr, iar Brand nu putu s-o contrazică. Își luă o sabie 
din lemn și o secure. Acum, porumbița mea, ar trebui să vedem ce ai 
învăţat cu adevărat... 


— Inainte să începeţi, zise Sumael, am... 
- Războiul cu dinţii-nsângeraţi nu așteaptă nimic! 


Skifr țâșni, armele repezindu-se rapid și mortal ca niște șerpi 
atacând, în timp ce Thorn se răsucea și șerpuia ca să evite și ca să 
pareze. Brand de-abia putea număra câte lovituri năucitoare 
schimbaseră ele în timpul cât el trase aer în piept o dată. Opt? Zece? 
Ele se despărțiră la fel de repede pe cât se încleștaseră, dându-și ocol 


una alteia, Thorn strecurându-se printre coloane, ghemuită, dând 
târcoale, Skifr pășind cu emfază într-o parte, mișcându-și alene 
armele în cerc. 


- O, chiar că e ceva, murmură Rulf, cu un rânjet larg. 
Fror tresări când își frecă ușor coastele. 


— Este mult mai plăcut decât să te lupti tu însuți cu ea, să fii sigur de 
asta. 


Insoţitorul încruntat al lui Sumael murmură ceva neauzit, iar 
Părintele Yarvi zâmbi. 


— Ce-a zis? șopti Brand. 

— A zis că fata este extraordinară. 
Brand pufni. 

— Este afurisit de evident. 


— Foarte bine, spuse Skifr. Dar nu aștepta să-ți ofer eu o portiță. Eu 
nu fac daruri. 


— Atunci o să-mi fac eu rost de una! 


Thorn țâșni în față atât de repede încât Brand făcu un pas ezitant în 
spate, securea și sabia ei făcând cercuri fulgerătoare, însă Skifr se 
răsuci, se clătină, reuși să găsească o cale de scăpare dintre ele, 
ajungând în siguranţă. 


- Vă rog, zise Sumael mai tare. Trebuie să... 


- Nu este loc de rugăminți pe câmpul de luptă! ţipă Skifr, lansând un 
nou atac năucitor, lemnul bocănind pe lemn, conducând-o pe Thorn 
într-un colț al curţii, făcând piatra să sară în ţăndări când izbi cu 
sabia, dar Thorn se lăsă în jos să se ferească, îndepărtându-se și 
apropiindu-se, lovind întruna. Skifr gâfâia în timp ce se dădea în 
spate, clătinându-se, sabia lui Thorn ratându-i vârful nasului la o 
grosime de deget distanţă. 


Koll scoase un chicotit neîncrezător. Yarvi expiră zgomotos, cu ochii 
lucind. Rulf clătină din capul chel, nevenindu-i să creadă. 


— N-am mai văzut nimic asemănător. 


— Excelent! zise Skifr, cu ochii îngustați. Mă bucur că înțelepciunea 
mea nu a fost irosită. Iși răsuci securea între degete atât de repede, 
încât deveni un vârtej. Intr-adevăr, excelent, însă vei găsi... 


— Stop! urlă Sumael, atrăgând brusc toate privirile asupra ei. 


Spre surprinderea lui Brand, ea își lăsă un genunchi pe pământ, 
întinzându-și mâinile către servitoarea sa. 


— Vreau să v-o prezint pe sclipitoarea Vialine, Prinţesa Râului 
Interzis, Marea Ducesă de Napaz, Teroarea Alyukilor, Protectoarea 
Primului dintre Orașe, cea de-a Treizeci și Cincea Împărăteasă a 
Sudului. 


Pentru o clipă Brand crezu că este vreo glumă mai elaborată. Apoi îl 
văzu pe Părintele Yarvi punându-și genunchiul în pământ, apoi pe 
toți cei din curte urmându-l, și orice tentativă de râs îi dispăru 
imediat. 


— Pe zei! șopti el, grăbindu-se să cadă la pământ. 


— Imi pare rău, croncăni Thorn, făcând greoaie același lucru. 
Impărăteasa păși în față. 
— Să nu-ți pară. A fost o priveliște demnă de urmărit. 


Vorbea Limbajul cu un accent dur, însă vocea îi era bogată și plină de 
încredere. 


— Inălţimea Voastră, zise Yarvi. 
— Oare vă par chiar atât de înaltă? 


Impărăteasa râse. Un râs deschis, prietenos, care reverberă prin toată 
curtea. 


— Aș prefera să vorbim deschis. Nu apuc să vorbesc prea mult la 
palat. Cu excepția momentelor când vorbesc cu Sumael, desigur. 


— Câteodată consider că Sumael vorbește chiar prea deschis. 
Părintele Yarvi își curăța genunchii în timp ce se ridica. Suntem cu 
adevărat onorati de vizita ta. 


- Eu sunt cea onorată. Aţi călătorit o jumătate de lume pentru a vorbi 
cu mine, la urma urmei. Mi-ar displăcea profund să fiu genul de 
persoană care nu s-ar deplasa o jumătate de milă de la poarta 
palatului pentru a vorbi cu voi. 


— Voi încerca să nu îţi irosesc timpul, atunci, Impărăteasă. Preotul 
făcu un pas înspre ea. Intelegi politica din jurul Mării Sfărâmate? 


— Știu câte ceva. Sumael mi-a povestit mai multe. 


Yarvi mai făcu un pas. 


— Mă tem că Mama Război își va întinde aripile însângerate deasupra 
tuturor malurilor sale. 


— Și tu cauti ajutorul meu. Chiar dacă ne rugăm unor zei diferiți? 
Chiar dacă mătușa mea a făcut o alianţă cu Marele Rege? 


- Alianţa ei, nu a ta. 


Impărăteasa își împleti mâinile, făcând un pas în lateral, iar Preotul 
și cu ea începură să-și dea târcoale, aproape la fel ca Thorn și Skifr 
mai devreme. 


— De ce ar trebui să stabilesc alta cu Gettlandul? 

— Pentru că dorești să fii de partea părții câștigătoare. 
Vialine zâmbi. 

— Eşti prea îndrăzneț, Părinte Yarvi. 


— Regele Uthil ar spune că nu poate exista noțiunea de prea 
îndrăzneţ. 


— Gettlandul este o națiune mică, înconjurată de dușmani... 


— Gettlandul este o națiune bogată, înconjurată de sărăntoci. Regina 
Laithlin s-a îngrijit de asta. 


- Regina de Aur, murmură Vialine. Faima ei de negustor s-a 
răspândit tocmai până aici. Este adevărat că a găsit o metodă de a 
prinde aurul și argintul în hârtie? 


— Este adevărat. Una din multele minuni, secrete pe care le-ar împărți 
bucuroasă cu aliații săi. 


— Imi oferi aur și argint, deci? 
— Marele Rege nu oferă nimic, decât rugăciuni. 
— Aurul și argintul înseamnă totul pentru tine, Părinte Yarvi? 


— Aurul și argintul înseamnă totul pentru toată lumea. Unii dintre 
noi au suficient de mult încât să pretindă altceva. 


Impărăteasa icni ușor când îl auzi. 


— Ai cerut sinceritate. Yarvi pocni din degete spre Thorn, iar ea se 
ridică în picioare. Însă, ca o surpriză, mama mea a trimis ceva care 
nu e făcut nici din aur, nici din argint. Un dar, adus pe un drum lung 
și dificil, pe Râurile Divin și Interzis, din cele mai întunecate colțuri 
ale Mării Sfărâmate. Și scoase la iveală din haină cutia neagră, pe 
care i-o întinse lui Thorn. 


- O relicvă de-a elfilor? zise Impărăteasa, speriată și curioasă în 
același timp. Bărbatul încruntat veni mai aproape de ea, 
încruntându-se și mai tare. 


Thorn îi întinse cutia cu stângăcie. Or fi fost ele de aceeași vârstă, dar 
Vialine părea o copilă pe lângă ea. Capul de-abia îi ajungea la piept 
lui Thorn, așa că de umăr nici nu mai putea fi vorba. De parcă își 
dădu seama ce pereche ciudată formau, Thorn căzu într-un 
genunchi, în așa fel încât să-i poată oferi darul dintr-un unghi mai 
potrivit, făcând literele elfilor scrijelite pe capac să lucească atunci 
când cădea lumina pe ele. 


— Imi pare rău. 


— Să nu-ţi pară. Imi doresc să fi fost înaltă. 


Vialine săltă capacul cutiei, iar lumina palidă năvăli afară, ceea ce-i 
făcu ochii să i se mărească de uimire. Brand îl simţi pe Rulf 
încordându-se lângă el, îl auzi pe Koll icnind uluit și pe Fror 
murmurând o rugăciune pe nerăsuflate. El mai zărise lumina înainte, 
însă tot se întinse ca s-o vadă, dorindu-și să-și dea seama ce o 
producea, însă capacul cutiei se afla între el și lumină. 


— Este minunată, șopti Impărăteasa, băgând mâna înăuntru. 


Oftă când atinse ce se afla acolo, lumina de pe fața ei schimbându-se 
din alb în roz și apoi iar în alb, în timp ce-și trăgea mâna într-o parte. 


— Mărită Zeiţă! Incă se transformă? 


— Se transformă, zise Skifr. Te simte, Împărăteasă, și se transformă ca 
să se potrivească dispozitiei tale. A fost adusă dintre ruinele elfilor 
din Strokom, acolo unde niciun om n-a mai pătruns de la Sfărâmarea 
Zeiţei. N-ar trebui să mai fie alta asemănătoare în lume. 


— Este... sigură? 


- Niciun lucru cu adevărat minunat nu poate fi în întregime sigur. 
Insă este suficient de sigur. 


Vialine se holba la cutie, ochii ei larg deschişi reflectându-i 
strălucirea. 


— Este un cadou prea distins pentru mine. 


— Cum ar putea fi un cadou, oricare ar fi el, prea distins pentru 
Impărăteasa din Sud? întrebă Yarvi, făcând încet un pas către ea. Cu 
așa ceva în mână chiar că vei părea strălucitoare. 


— Este mai presus de orice cuvinte. Insă n-o pot accepta. 
— Este un cadou fără obligații... 
Vialine se uită în sus la el printre gene. 


— Ti-am cerut să vorbești deschis, Părinte Yarvi. Și închise cutia, 
făcând lumina să dispară. Nu te pot ajuta. Mătușa mea, Theofora, a 
făcut promisiuni pe care nu le pot încălca. Își ridică pumnul mic în 
sus. Sunt cea mai puternică persoană din lume! Apoi râse, după care 
se opri. Și nu pot face absolut nimic. Nu pot face nimic, pentru 
nimeni. Unchiul meu are o înțelegere cu Mama Scaer. 


- O conducătoare trebuie să-și croiască propriul ei drum, spuse 
Yarvi. 


- Mai ușor de zis decât de făcut, Părinte Yarvi. Solul este foarte 
pietros prin aceste părți. 


— Te pot ajuta să-l desțelenești. 
- Mi-aș dori să poți. Sumael spune că ești un om bun. 


— Peste medie. Sumael avea un zâmbet în colțul gurii. Am cunoscut 
oameni mai răi, cu ambele mâini. 


— Insă nu mă poți ajuta. Nimeni nu poate. 


Vialine își trase gluga la loc și, aruncând o ultimă privire înspre 
Thorn, încă îngenuncheată în mijlocul curții, cu cutia în mână, 
Impărăteasa din Sud se întoarse ca să plece. 


— Îmi pare rău, dar nu te pot ajuta. 


Nu se putea spune că asta era ce speraseră ei. Insă cu asta rămâne 
toată lumea, cu speranța. 


UN NENOROCIT DE DIPLOMAT 


Skifr veni din nou spre ea, însă de data aceasta Thorn era pregătită. 
Bătrâna mormări surprinsă atunci când securea lui Thorn îi prinse 
cizma și-o făcu să se clatine. Pară o lovitură, dar își pierdu echilibrul, 
iar la următoarea îi smulse sabia din mână și-o trânti drept în fund. 


Chiar și la pământ, Skifr tot era periculoasă. Îi azvârli cu piciorul 
țărână în ochi lui Thorn, se rostogoli și-și lansă securea cu o precizie 
mortală. Însă Thorn era pregătită și pentru asta, prinzându-i-o în aer 
cu a sa, aruncând-o apoi într-un colt, insistând, cu dinții strânși, și 
împingând-o pe Skifr într-un stâlp, cu vârful sabiei gâdilând gâtul 
plin de picături de transpiraţie al bătrânei. 


Skifr înălță din sprâncenele-i argintii. 
— Promițător. 


— Am învins! ţipă Thorn, scuturându-și armele din lemn crestate 
înspre cer. 


Trecuseră luni de zile de când începuse să spere că va deveni mai 
bună decât Skifr. Acele dimineți nesfârșite când era bătută cu vâsla în 
timp ce Soarele Mamă se ridica pe cer, acele seri nesfârșite când 
încerca ea s-o lovească pe Skifr cu bara, sub lumina Tatălui Lună, 
acele lovituri fără de număr și palme și trânte în noroi. Însă reușise. 


— Am învins-o! 
— Ai învins-o, zise Părintele Yarvi, încuviințând ușor din cap. 
Skifr tresări în timp ce se ridica de jos. 


— Ai învins o bunică trecută de mult de prima tinerețe. Te vor aștepta 
provocări mai serioase de-acum încolo. Dar... te-ai descurcat bine. Ai 
ascultat. Ai muncit. Ai devenit mortală. Părintele Yarvi a avut 
dreptate... 


- Când mă înșel eu? 


Zâmbetul Preotului dispăru la auzul unui bubuit în poartă. Întoarse 
capul spre Koll, iar băiatul trase zăvorul. 


— Sumael, zise Yarvi zâmbind, așa cum o făcea de fiecare dată când 
venea ea în vizită. Ce te aduce... 


Ea respira cu greutate în timp ce trecea dincolo de prag. 
— Împărăteasa dorește să-ți vorbească. 

Ochii Părintelui Yarvi se măriră. 

— Vin imediat. 


- Nu ţie. Ea se uita drept la Thorn. Tie. 


Brand își petrecuse cea mai mare parte a vieții simțindu-se nelalocul 
lui. Cerșetor între bogați. Laș între viteji. Prost între deștepți. Însă o 
vizită la Palatul Împărătesei dădu o altă dimensiune acestui 
sentiment. 


— Pe zei! șoptea el de fiecare dată când mai dădea un colț în urma lui 
Thorn și a lui Sumael, intrând pe alt coridor din marmură ori pe o 
altă scară poleită cu aur, sau într-o încăpere gigantică, fiecare mai 
impresionantă decât cea de dinainte. 


Merse în vârful picioarelor pe un hol luminat de lumânări mari cât 
un om. Duzini întregi, fiecare mai valoroasă decât el însuși dacă ar fi 
fost vândută în Thorlby, lăsate să ardă în eventualitatea în care cineva 
ar fi fost nevoit să treacă pe acolo. Totul era incrustat cu pietre 
prețioase sau poleit cu argint, acoperit cu lambriu sau pictat. Se uită 
la un scaun sculptat din mai multe soiuri de lemn și se gândi de câte 
ori mai mult ar fi valorat decât tot ce câștigase el toată viaţa. Se 
întrebă dacă nu cumva visează, însă știa că nu are o imaginație atât 


de bogată. 


— Așteptaţi aici, zise Sumael când ajunseră într-o cameră rotundă, la 
capătul unui șir de trepte, o cameră ai cărei pereți erau în întregime 
din marmură sculptată la fel de fin precum catargul cioplit de Koll, 
cu scene dintr-o poveste necunoscută lor. Să nu atingeți nimic. 


Și îl lăsă pe Brand singur cu Thorn. Pentru prima dată de la acea zi 
din piaţă. 


Și uite cum se potrivise. 


— Ce mai loc! murmură Brand. 


Thorn stătea cu spatele la el, întorcându-și capul pentru a arăta scurt 
o încruntătură. 


- Pentru asta te-a trimis Părintele Yarvi încoace? Ca să spui ceva ce 
toată lumea poate vedea? 


— Nu știu de ce m-a trimis aici. O tăcere rece se lăsă între ei. Imi pare 
rău dacă te-am încurcat. In ziua aceea. Ești de departe luptătorul mai 
bun, ar fi trebuit să te las să conduci ostilitățile. 


— Ar fi trebuit, zise ea fără să-l privească. 

— Pare... doar că ești supărată pe mine și orice aș... 
— i se pare momentul potrivit? 

- Nu. 


Știa că anumite lucruri mai bine rămân nespuse, însă nu putea 
rezista gândindu-se că ea îl urăște. Trebuia să încerce să îndrepte 
lucrurile. 


— Eu doar... 


Ii aruncă o privire pe care ea i-o surprinsese, aceeași privire pe care 
i-o văzuse de zeci de ori în ultimele câteva săptămâni, însă acum 
trăsăturile i se strâmbară. 


- Doar taci din gura aia spurcată! mârâi ea, albă de furie și părând 
dispusă să-i umple gura de sânge. 


EI își plecă privirea în podeaua atât de lustruită încât își putea vedea 
propriul chip abătut uitându-se prostește la el și nu mai avu nimic de 
zis. Ce poți să mai răspunzi la asta? 


- Dacă voi, porumbeilor, ați terminat, zise Sumael din ușă, 
Impărăteasa te așteaptă. 


— Am terminat, se răsti Thorn, luând-o din loc. 


Sumael ridică din umeri înspre Brand, după care două gărzi 
încruntate îi închiseră ușa în față cu un pocnet de sfârșit. 


Grădinile erau parcă desprinse din vis, luminate în întregime în 
culori dintre cele mai ciudate de către purpuriul apusului și de 
lumina mereu în mișcare a torțelor, ale căror flăcări izvorau din cutii 
umplute cu cărbuni ce trimiteau scântei în aer la fiecare adiere de 
vânt. Nimic nu mai era așa cum îl creaseră zeii, totul era schimbat de 
mâina omului. Iarba era rasă la fel de îngrijit precum obrazul unui 
iubit. Copacii erau tunși în forme ciudate și se plecau sub propria 
greutate, creată de nenumăratele lor flori parfumate. Păsările, la fel, 
ciripind pe crengile strâmbe, iar Thorn se întrebă de ce nu zburau 
de-acolo, până când văzu că erau toate legate de locurile lor cu 
lănțișoare din argint la fel de subţiri ca pânza de păianjen. 


Cărări din piatră se arcuiau printre statui reprezentând femei, 
imposibil de drepte și de subțiri, ținând în mâini pergamente, cărți, 
săbii. Împărătesele din trecut, bănuia Thorn, întrebându-se tot 
timpul de ce unei orori ca ea, rasă pe jumătate, îi fusese acceptată 
prezența în mijlocul lor. Gărzile păreau că se întreabă același lucru. 
O mulțime de gărzi, dotate cu săbii șlefuite ca oglinda și cu sulițe ce- 


o făcea teribil de conștientă că ea era neînarmată. O urmă pe Sumael 
în jurul unei piscine în formă de stea cu apă limpede precum 
cristalul, ce clipocea căzând dintr-o fântână sculptată în forma a doi 
șerpi încolăciți unul în jurul altuia, până ajunseră pe treptele unei 
clădiri micuțe, un dom așezat pe stâlpi, care avea dedesubt o bancă 
în formă de semicerc. 


Pe bancă ședea Vialine, Împărăteasa Sudului. 


Suferise o adevărată transformare de la vizita făcută la casa dărâmată 
a Părintelui Yarvi. Părul îi era răsucit într-un coc prins cu o plasă din 
fire de aur, în care străluceau pietre prețioase. Corsetul era încrustat 
cu oglinzi mici, ce aruncau sclipiri albastre și roz în lumina palidă și 
unele roșii și portocalii atunci când reflectau lumina de la flacăra 
torțelor. Datorită unei linii de vopsea întunecată la culoare ce pleca 
de la șaua nasului în ambele direcţii, ochii îi luceau orbitor. 


Thorn nu era sigură dacă se mai simţise vreodată atât de nelalocul ei. 
— Ce să-i spun? 


- E doar o persoană, zise Sumael. Vorbește-i de parcă ar fi o simplă 
persoană. 


— Pentru numele zeilor, ce-ar trebui să știu eu despre cum să vorbesc 
cu o persoană? 


— Fii sinceră doar. Sumael o plesni pe spate pe Thorn, determinând-o 
să facă un pas ezitant în față. Și fă-o acum. 


Thorn urcă pe prima treaptă. 


- Alteță, rosti ea cu glas pierit, încercând să se lase într-un genunchi, 
apoi dându-și seama că este cam greu să faci asta pe un șir de trepte. 


- Vialine, și, te rog, nu îngenunchea. Acum o săptămână nu eram 
cine știe ce importantă. Incă mă mai simt agitată. 


Thorn înțepenise la jumătatea gestului și acum se ridică ezitant, 
ajungând într-o poziție oarecum aplecată. 


— Sumael spune că ai trimis după... 

— Cum te numești? 

- Thorn Bathu, Înălțimea... 

— Vialine, te rog. Ghimpele pare că se explică. Bathu? 


- Tatăl meu a câștigat o bătălie importantă acolo în ziua în care m-am 
născut. 


— A fost războinic? 


- Unul faimos. Thorn își mângâie săculetul de la gât. Păzitorul Ales 
al reginei Gettlandului. 


— Mama ta? 


- Mama... își dorește ca eu să fi fost altceva. Doar Sumael îi spusese 
să fie sinceră, nu? 


- Mama mea a fost un general care a murit într-o bătălie cu alyukii. 


- Bravo ei! zise Thorn, apoi se gândi mai bine. Deși... pentru tine nu. 
Din ce în ce mai rău. Așa cred, Alteță... Se lăsă o tăcere deplină. Un 


nenorocit de diplomat. 

- Spune-mi Vialine. 

Împărăteasa bătu cu palma în banca pe care stătea. 
- Stai jos, lângă mine. 


Thorn intră în micul pavilion și ocoli o masă pe care un platou din 
argint gemea sub greutatea unei cantități de fructe suficient de mari 
încât să hrănească o armată, după care se apropie de o balustradă 
înaltă până la talie. 


- O, zei! gâfâi ea. 


Nu se prea gândise la cât de multe trepte urcase, însă acum observă 
că se aflau pe unul dintre acoperișurile palatului. Unul din cele mai 
înalte, dincolo de care se zărea ceva ca o prăpastie, iar jos, grădinile. 
Primul dintre Orașe se întindea sub cerul întunecat până departe, un 
labirint nebunesc de clădiri, cu lumini scânteind în înserarea 
albastră, la fel de numeroase ca stelele de pe cer. În depărtare, 
dincolo de oglinda neagră a distanţei, alți nori de lumini. Alte orașe, 
mai mici sau mai mari. Constelații bizare, neclare în depărtare. 


— Și toate astea sunt ale tale, șopti Thorn. 
— Toate și niciuna. 


Se vedea ceva în linia maxilarului lui Vialine, parcă scos cu mândrie 
înainte, ceva ce Thorn credea că i se pare cunoscut. Ceva ce văzuse și 
la ea însăși în oglinda mamei sale, cu mult timp în urmă. Ceva ce o 
făcea să creadă că și Împărăteasa afișa o expresie de dârzenie. 


- Probabil că este o mare greutate ce trebuie purtată, zise ea. 
Umerii lui Vialine părură că se lasă un pic. 
— O adevărată povară. 


— Împărăteasă, nu știu nimic despre politică. Thorn se așeză pe bancă 
într-o manieră care spera că este plină de respect, oricum ar fi arătat 
asta, însă ea nu se simţise niciodată confortabil stând jos, decât la 
vâslă. Eu nu știu nimic despre nimic. Ar fi mult mai bine dacă ai 
vorbi cu Părintele Yarvi... 


— Nu vreau să vorbesc despre politică. 
Thorn stătea acolo, cu pielea de găină. 
= Deci... 

— Eşti femeie. 


Vialine se aplecă mai aproape, cu degetele împletite în poală și cu 
ochii ațintiți asupra chipului lui Thorn. Dezarmant de aproape. Mai 
aproape de ea decât fusese vreodată cineva, să nu mai pomenim de o 
împărăteasă. 


— Așa îmi spune mama, murmură ea. Opiniile sunt împărțite... 
— Te lupti cu bărbați. 

— Da. 

- Bati bărbați. 


— Câteodată... 


— Sumael spune că baţi și câte trei deodată! Echipajul tău te respectă. 
O văd pe chipurile lor. Se tem de tine. 


- Respect, nu știu ce să zic. Teamă, poate, Alteță... 


- Vialine. N-am mai văzut niciodată o femeie să lupte ca tine. Se 
poate? Înainte ca Thorn să poată răspunde, Împărăteasa își așeză 
mâna pe umărul lui Thorn și i-l strânse. Ochii i se măriră. Zeiță 
Atotputernică, ești ca lemnul! Trebuie să fii foarte puternică. Își lăsă 
mâna să cadă, spre marea ușurare a lui Thorn, și se uită în jos, la ea, 
mică și întunecată pe fondul marmurei dintre ele. Eu nu sunt. 


- Ei, n-o să învingi un bărbat puternic prin forță, murmură Thorn. 


Ochii Impărătesei fulgerară spre ai ei, albi în mijlocul vopselei negre, 
cu lumina torțelor reflectându-se în colțurile lor. 


— Atunci, cu ce? 


— Trebuie să fii mult mai dispusă să lovești și extrem de rapidă când 
o faci, trebuie să fii mai dură și mai isteaţă, trebuie să încerci 
permanent să ataci și trebuie să lupti fără onoare, fără conștiință, fără 
milă. Cuvintele lui Skifr, și de-abia atunci își dădu Thorn seama cât 
de bine le urmase, cât de bine și le însușise și cât de multe o învățase 
bătrâna. În fine, așa mi s-a spus... 


Vialine pocni din degete. 


- De aceea am trimis după tine. Să mă înveți cum să mă lupt cu 
bărbaţii puternici. Nu cu săbii, însă principiile sunt aceleași. Își 
propti obrazul cu mâna, un gest de fetișcană la o femeie ce conducea 
jumătate de lume. Unchiul meu își dorește ca eu să nu fiu decât 


galionul de la prora corabiei sale. Și mai puțin, dacă se poate. În 
final, galionul ajunge în chilă. 


- Corabia noastră are unul și la pupă. 


- Minunat. Atunci el asta își dorește pentru mine. Să stau pe tron și 
să zâmbesc, în timp ce el ia hotărârile. Însă refuz să fiu marioneta lui. 
Își încleștă pumnul și izbi cu el în masă, de-abia făcând micul cuţit 
de tăiat fructe să zăngăne pe platou. Refuz, mă auzi? 


— Te aud, dar... Nu sunt sigură că, dacă aud eu, va fi o mare 
diferență. 


- Nu. Ce trebuie să deschid eu sunt urechile unchiului meu. 
Împărăteasa aruncă o privire încruntată înspre grădinile 
întunecoase. Am luat poziție împotriva lui în consiliu, astăzi. Ar fi 
trebuit să-i vezi faţa. N-ar fi putut fi mai șocat de-atât nici dacă l-aș fi 
înjunghiat. 


- N-ai de unde să știi decât dacă îl înjunghii. 


- Pentru numele Zeiţei, mi-ar plăcea s-o fac! Vialine rânji la ea. Pariez 
că nimeni nu te consideră pe tine o marionetă, nu? Pariez că nimeni 
nu îndrăznește! Uită-te la tine. Avea o expresie cu care Thorn nu era 
deloc obișnuită. Aproape... admirativă. Să știi, tu ești... 


— Urâtă? murmură Thorn. 
— Nu! 
— Inaltă? 


- Nu. Bine, ești, dar mai ești și... liberă. 


— Liberă? pufni Thorn, neîncrezătoare. 
— Nu ești? 


— Am jurat să-l servesc pe Părintele Yarvi. Să fac orice va considera el 
de cuviință. Ca să mă revanșez pentru... ce am făcut. 


- Ce ai făcut? 
Thorn înghiți cu dificultate. 


— Am ucis un băiat. Numele lui era Edwal și nu cred că merita să 
moară, însă... ei bine, l-am ucis. 


Vialine era doar un om, așa cum spusese și Sumael, în ciuda hainelor 
și a poziției sale ori, poate, tocmai de aceea, exista ceva în privirea ei 
liniștită, sinceră, care o făcuse să scoată acele cuvinte. 


— Erau cu toții hotărâți să mă zdrobească cu pietre, însă Părintele 
Yarvi m-a salvat. Nu știu de ce, dar m-a salvat. lar Skifr m-a învățat 
să lupt. Thorn zâmbi în timp ce-și atingea cu degetele partea rasă a 
capului, gândindu-se cât de puternică se credea pe atunci și cât de 
slabă fusese de fapt. Ne-am luptat cu Neamul Călăreților pe Râul 
Interzis. Am omorât câțiva, apoi mi s-a făcut rău. Și zilele trecute ne- 
am luptat cu niște oameni în piață. Eu și cu Brand. Nu sunt sigură 
dacă i-am omorât, însă mi-am dorit s-o fac. Furioasă, din cauza 
acelor mărgele... bănuiesc... 


Se opri, dându-și seama că spusese mult mai multe decât ar fi trebuit 
să spună. 


- Mărgele? întrebă Vialine, rădăcina nasului vopsită încrețindu-i-se 
de uimită ce era. 


Thorn își drese vocea. 

- Nu mi-aş face griji pentru asta. 

— Îmi închipui că libertatea poate fi periculoasă, zise Împărăteasa. 
- Bănuiesc că da. 


— Poate că ne uităm la alţii și vedem doar lucrurile pe care nu le 
avem. 


— Așa cred. 

- Probabil că ne simţim cu toții slabi, în sinea noastră. 
— Bănuiesc. 

— Însă tu te lupti cu bărbații și câștigi, chiar și așa. 
Thorn oftă. 

— Aici da, câștig. 

Vialine numără pe vârfurile degetelor sale mici. 


- Deci hotărâre în atac, istețime, agresivitate fără conștiință, onoare 
sau milă. 


Thorn își ridică în sus mâinile goale. 
- Mi-ai luat tot ce aveam. 


Impărăteasa râse. Un râs puternic, din partea unei femei atât de mici, 
răsunător și vesel, cu gura larg deschisă. 


— Îmi placi, Thorn Bathu! 


- Atunci, te alături unui grup restrâns. Câteodată mi se pare că se 
micșorează din ce în ce. Și Thorn scoase la iveală cutia și o așeză 
între ele. Părintele Yarvi mi-a dat ceva pentru tine. 


— l-am spus că nu pot s-o accept. 
- Mi-a spus că trebuie să ţi-o dau, chiar și așa. 


Thorn își mușcă buza în timp ce deschidea cutia, iar lumina slabă se 
revărsă afară, mai bizară și mai frumoasă ca oricând în întunericul ce 
se adâncea. Marginile perfecte ale brățării elfilor sclipeau precum 
lamele unor pumnale, metal lucitor șlefuit și faţetat, sclipind în 
lumina lumânărilor, cercuri întunecate în interiorul unor cercuri ce 
se mișcau în incredibila adâncime de dedesubtul ferestrei rotunde. O 
relicvă de pe altă lume. O lume dispărută de mii de ani. Un obiect 
care făcea ca avuţiile neprețuite ale palatului să pară fleacuri 
mărunte, la fel de lipsite de valoare ca și noroiul. 


Thorn încercă să-și facă vocea să sune blând, convingător, diplomat. 
Sună mai aspru ca oricând. 


- Părintele Yarvi este un om bun. Un om foarte șiret. Ar trebui să 
vorbești cu el. 


- Am vorbit. Vialine își mută privirea de la brățară la ochii lui Thorn. 
Și ar trebui să fii precaută. Părintele Yarvi este un om la fel ca 
unchiul meu, așa cred. Ei nu oferă niciun dar fără să nu aștepte ceva 
în schimb. Închise cutia cu zgomot, apoi o luă din mâna lui Thorn. 
Însă o voi lua, dacă asta este ceea ce-ţi dorești. Mulţumește-i 


Părintelui Yarvi din partea mea. Dar spune-i că nu-i pot oferi mai 
mult. 


— i voi spune. 


Thorn se uită prin grădina ce se scufunda în întuneric, în căutarea 
altui subiect de discuţie și văzând că acolo unde stătuse garda mai 
devreme, lângă fântână, acum nu mai erau decât umbre. Toate 
gărzile dispăruseră. Ea și Împărăteasa erau singure. 


- Ce s-a întâmplat cu gărzile tale? 
— E ciudat, zise Vialine. Ah! lată mai multe. 


Thorn numără șase bărbaţi ce urcau treptele din capătul mai 
îndepărtat al grădinilor. Șase soldaţi imperiali, complet înarmați și 
echipați, tropăind grăbiţi pe cărare, printre peticele de lumină 
portocalie provenită de la torţe, venind în direcția micului pavilion al 
Împărătesei. Un alt bărbat venea în urma lor. Un bărbat cu armura de 
la piept încrustată cu aur, cu argint în păr și cu un zâmbet mai 
strălucitor decât orice metal prețios pe faţa lui frumoască. 


Era Ducele Mikedas, care, când le văzu, le făcu vesel un semn. 


Thorn avu atunci senzația că intestinele i se scurgeau afară din corp. 
Întinse mâna spre platoul din argint și luă pe nevăzute cuțitașul 
pentru fructe între degete. O armă amărâtă, însă mult mai bună 
decât nimic. 


Se ridică în picioare când soldații pășeau neabătuți în jurul fântânii, 
trecând printre două statui, și o simti și pe Vialine ridicându-se în 
timp ce soldaţii se împrăștiau. Thorn îl recunoscu pe unul dintre ei 
atunci când briza aţâţă cărbunii lucitori și lumina îi căzu pe față. 


Vanstermanul cu care se luptase în piaţă, cu tăieturi și cu vânătăi pe 
un obraz, ținând o secure în pumn. 


Ducele Mikedas se înclină adânc, însă cu buza răsfrântă, iar oamenii 
săi nu se înclinară deloc. Vialine vorbi în limba ei și Ducele îi 
răspunse, fluturând leneș din mână înspre Thorn. 


- Alteță, se forță ea să spună printre dinții încleștaţi, ce onoare! 


— Scuzele mele, rosti el în Limbaj. li spuneam Alteţei Sale că pur și 
simplu nu puteam să ratez vizita ta. O binecuvântare, chiar așa, să vă 
găsesc pe amândouă singure! 


— Cum așa? întrebă Vialine. 
Ducele Mikedas înălță mult din sprâncene. 


— Răufăcători din nord au pătruns în Primul dintre Orașe! Barbari, 
din Gettland sau cine știe de unde. Hotărâţi să aducă aici 
scandalurile lor mărunte, pe țărmurile noastre! Au încercat să pună 
un obstacol între noi și aliatul nostru, Marele Rege, cel care a 
acceptat-o pe Zeița Unică, zeița noastră, în inima sa. Când au eșuat... 
Clătină din cap cu severitate. Au trimis un asasin la palat. Un ucigaș 
de pe altă lume, sperând să facă o pradă din natura nevinovată a 
nepoatei mele idioate. 


- Presupun că acela aș fi eu? mârâi Thorn. 


— Aha, un dușman sub înfățișarea unei femei! Oricum, să spunem 
înfățișare de femeie, căci ești cam... musculoasă pentru gustul meu. 
Cred că îmi amintesc că ai vrut să-ți măsori puterile cu două dintre 
gărzile mele? Mikedas rânji și, în același timp, oamenii săi se 


apropiară și mai mult, făcând oţelul să strălucească în lumina ce 
bătea pe el. Cum ţi s-ar părea șase odată? 


Întotdeauna să pari mai puțin capabilă decât ești. Thorn se făcu mai 
mică, cocoșându-și umerii, făcându-se să pară mai pricăjită și mai 
plină de teamă, deși un calm ciudat se coborâse asupra ei. De parcă 
Ultima Poartă nu se căsca la picioarele ei, ci o privea de la o mare 
depărtare. Analiză distanţa, examină terenul, statuile, torțele, masa, 
stâlpii, treptele, prăpastia din spatele lor. 


— O Impărăteasă n-ar trebui să-și asume asemenea riscuri când vine 
vorba de siguranţa ei, zise Ducele, însă nu dispera, draga mea 
nepoată, te voi răzbuna! 


— De ce? șopti Vialine. 


Thorn îi putea simti teama, iar ăsta era un lucru folositor. Două fete 
lipsite de puteri, speriate și neajutorate, se gândi strângând între 
degete, la spate, cuțitul micut. Pentru un luptător, totul trebuie să 
reprezinte o armă. 


Ducele își răsfrânse buzele. 


— Pentru că te-ai dovedit a fi o pacoste nenorocită. Ne place tuturor o 
fată cu atitudine, nu-i așa? Își împinse buza de jos în afară și clătină 
din cap, dezamăgit. Insă există o limită. Chiar există o limită. 


Tatăl lui Thorn obișnuia să-i spună: Dacă ești pornită să ucizi, ucizi, nu 
stai să vorbești despre asta. Dar, din fericire pentru ea, Ducele nu era un 
ucigaș, sporovăind, umflându-se în pene și lăudându-se cu puterea 
sa, acordându-i lui Thorn timpul necesar pentru a-și analiza 
adversarii, timpul necesar pentru a-și alege cea mai bună șansă. 


Îl catalogă pe Duce ca fiind o ameninţare neimportantă. Avea o sabie 
și un pumnal, însă ea se îndoia că le scosese vreodată din teacă. 
Ceilalţi știau ce au de făcut, totuși. Săbii bune, scoase din teacă, 
scuturi bune, prinse de mâini, și pumnale bune, agățate la centuri. 
Armuri bune, cu zale în formă de solzi de pește, sclipind în lumina 
amurgului, însă slabe la gât. La interiorul coatelor. În spatele 
genunchilor. Acolo trebuia ea să atace. 


Ea singură, împotriva a șapte oameni. Aproape că râse. Șanse 
ridicole. Șanse imposibile. Insă erau singurele pe care le avea. 


- Theofora nu putea să facă niciodată ce i se spunea, trăncăni Ducele 
în continuare, însă ea era un cal prea bătrân pentru a mai fi învăţat ce 
înseamnă supunerea. Chiar am sperat că o Împărăteasă de 
șaptesprezece ani ar putea fi dusă de nas. Scoase un oftat. Însă unii 
ponei nu suportă căpăstrul. Dau din picioare, mușcă și refuză să fie 
călăriți. Mai bine să fie suprimati înainte să-și arunce stăpânul din șa. 
Tronul va trece în stăpânirea verișoarei tale, Asta. Își arătă dinţii 
perfecţi. Are patru ani. lată o femeie cu care poți să lucrezi! Obosit, 
în sfârșit, de propria deșteptăciune, își îndemnă doi oameni să 
înainteze, cu un gest leneș. Haideţi să terminăm. 


Thorn îi privi apropiindu-se. Unul avea un nas mare, rupt de multe 
ori. Celălalt avea o față strâmbă și ciupită și zâmbea oarecum 
nepăsător. Cu săbiile scoase, însă neridicate în sus, în timp ce urcau 
prima treaptă. Nu-i puteai învinui că erau încrezători. Însă erau atât 
de încrezători încât nu luaseră deloc în considerare faptul că ea s-ar 
putea opune. 


Și Thorn chiar se putea opune, din răsputeri. 


— Atenţie, Alteță, zise vanstermanul. Este periculoasă. 


— Te rog, îl luă în derâdere Ducele, e doar o fată. Credeam că voi, 
nordicii, sunteți doar foc și... 


Cel înțelept pândește momentul potrivit, așa cum îi spusese deseori 
Părintele Yarvi, însă nu-l lasă niciodată să treacă. Bărbatul cu nasul 
mare mai făcu un pas, mijind ochii în timp ce lumina torțelor îi intră 
în ochi, apoi uitându-se oarecum surprins când Thorn țâșni înainte 
și-i tăie gâtul cu cuțitul pentru fructe. 


Formă un unghi de tăiere în așa fel încât sângele îl stropi pe cel cu 
fața ciupită, iar acesta tresări. Doar pentru o clipă, însă suficient 
pentru ca Thorn să-i smulgă cuțitul de la centură lui Nas Mare, în 
timp ce el se dădea un pas înapoi, și să i-l înfigă lui Ciupitură de 
Vărsat chiar sub marginea coifului, drept în gaura dintre gât și 
claviculă, complet, până la mâner. 


Își propti cizma în pieptul lui, în timp ce el scotea un geamăt 
sugrumat, și-l trânti pe spate, făcându-l să se prăbușească de pe 
prima treaptă și să-i încurce pe cei doi bărbați din spatele lui. Ea își 
puse mâna pe sabia lui, tăindu-se la mână în lamă, dar reuși să i-o 
smulgă din strânsoarea-i slabă, umplându-și degetele de sânge când 
apucă sabia de mâner și de gardă, ținând-o invers, ca pe un pumnal. 
Tipă când o repezi înainte, de jos în sus, răzuind rama de la scutul 
următorului bărbat, lovindu-l sub maxilar, cu vârful paralel cu faţa 
acestuia, izbindu-i coiful și sucindu-i-l într-o parte. 


El se împletici în spate urlând, cu sângele țâșnindu-i printre degetete 
strânse, lovindu-se de Duce, care icni și-l împinse în tufișuri, 
rămânând holbat la petele de sânge de pe armura de pe piept, de 
parcă acestea reprezentau un afront personal. 


Nas Mare mătăhăia ca un betiv în spate, arătând chiar mai surprins 
decât înainte, încercând disperat să-și acopere rana de la gât, însă 
toată partea stângă a corpului i se înnegrise de sânge. Thorn își dădu 
seama că și-l poate scoate din minte. 


Să se descurce cu trei atât de repede reprezentase un mare noroc, 
chiar așa, însă surpriza fusese singurul ei avantaj. Acum nu-l mai 
avea, iar șansele încă mai erau de patru la unu. 


— Afurisiţi să fiți! răcni Ducele, ștergându-și pelerina plină de pete de 
sânge. Omorâţi-le! 


Thorn păși în spate, păstrând un stâlp în partea stângă ca pe un scut, 
cu ochii mișcându-i-se cu repeziciune când în stânga, când în 
dreapta, în timp ce oamenii se apropiau, cu scuturile, cu săbiile și cu 
securile acum mai mult decât pregătite, oțel dur și priviri dure 
lucind roșii în lumina torțelor. O putea auzi pe Vialine în spatele ei, 
aproape suspinând la fiecare răsuflare. 


- Brand! urlă ea din adâncul plămânilor. Brand! 


FURIE 


Brand, stând pe loc, acolo, uitându-se la carafa cu apă de pe masă și 
la pocalele de lângă ea, gândindu-se că or fi puse acolo pentru 
musafiri, însă neîndrăznind să le atingă, deși îi era la fel de sete ca 
unui om rătăcit în deșert. 


Dacă erau puse acolo pentru musafiri mai importanți decât el? 


Își roti umerii, încercând în van să-și desprindă cămașa udă de pe 
pielea lipicioasă. Pe zei, căldura, nesfârșita și sufocanta căldură, chiar 
dacă noaptea se așternea cu repeziciune. Se duse la fereastră, 
închizând ochii și trăgând cu putere aer în piept, simțind briza 
călduţă pe faţă și dorindu-și să fie vântul sărat din Thorlby. 


Se întrebă ce făcea Rin acum. Își aruncă ochii asupra cerurilor de la 
apus și îi adresă o rugăciune Tatălui Pace pentru a avea grijă de ea. 
Din dorinţa lui de a deveni războinic, de a-și găsi un echipaj și de a-și 
face o nouă familie, uitase de cea pe care o avea deja. În regulă, era 
un om pe care puteai conta. Că poate crea o încurcătură din orice. 
Scoase un oftat greu. 


Și, dintr-odată, auzi ceva, slab. De parcă cineva îi striga numele. 
Prima dată crezu că visează, apoi se auzi din nou, iar acum fu sigur. 
Părea că ar fi Thorn și, din cauza situaţiei în care se afla relaţia lor, ea 
nu l-ar fi chemat fără un motiv întemeiat. 


Impinse ușa, deschizând-o, gândindu-se să întrebe gărzile. 


Însă gărzile dispăruseră. Doar coridorul gol și treptele întunecoase 
din capătul lui. I se păru că aude o luptă și simţi un fior de 
îngrijorare. Metal, țipete și numele lui, strigat din nou. 


Incepu să alerge. 


Thorn înșfăcă platoul din argint, făcând fructele să cadă, și ţipă în 
timp ce îl aruncă înspre vanstermanul care se ghemui în spatele 
securii sale mari, clătinându-se în spate când platoul ricoșă din 
umărul lui și se pierdu în tufișuri. 


Păsărelele legate cu lănţișoare începură să tipe speriate și să bată din 
aripi neputincioase, nefiind departe de starea în care se afla Thorn, 
prinsă în spatele stâlpilor pavilionului ca într-o cușcă. Pe lângă 
vansterman mai erau încă doi oameni care mai stăteau în picioare — 
unul înalt și iute, cu membre lungi, unul scund și masiv, cu un gât 
gros ca un trunchi de copac. Ducele se agita de colo până colo în 
spate, arătând înspre Thorn cu vârful pumnalului și strigând cu glas 
spart. Un bărbat deștept, probabil, însă unul obișnuit ca totul să se 
petreacă așa cum dorește el. 


— Te-am stropit cu sânge pe pantofi, așa-i? ţipă ea la el. Ticălos 
bătrân? 


Inhăţă una din torţe, smulgând-o din sfeșnic și ignorând scânteile ce 
se împrăștiară sfârâind pe braţul ei. 


Gât Gros se repezi înainte, spre ea, însă ea îi blocă sabia cu a sa, 
oţelul izbindu-se de oţel, se repezi la el, făcând să sară așchii din 
scutul lui, se îndepărtă de el, încercând să-și acorde un răgaz de 
gândit la ceva, apoi alunecă pe un fruct căzut în întuneric și se 
împiedică de masă. O sabie o lovi în picior. În carnea coapsei stângi, 
deasupra genunchiului. Scoase un fel de țipăt înăbușit, iar soldatul 
înalt scoase lama din piciorul ei, pregătit să înfigă sabia cu vârful. 


O să fii lovită, iar atunci forța loviturii nu trebuie să te facă să te 
clatini, durerea provocată nu trebuie să te încetinească, iar șocul nu 
trebuie să-ți provoace îndoieli. Se lansă cu torța asupra soldatului 
înalt, iar el își ridică scutul chiar la timp, tropăind pe trepte, în timp 
ce cărbunii încinși din cutie se împrăștiară pe spatele lui într-o ploaie 
de praf strălucitor. 


Se lăsă în jos din instinct, sabia lui Gât Gros șuierând pe lângă ea și 
lovindu-se de cel mai apropiat stâlp, făcând să sară cioburi de 
marmură în toate părțile, umbre ucigașe fulgerând, atacând, 
înțepând totul în jurul lor. Thorn sări spre el, însă n-avea putere în 
picior, iar sabia i se lovi fără vlagă de umărul acoperit de armură, de- 
abia mângâindu-l pentru o clipă. 


Ea își zări propriul sânge, lucind întunecat în lumina torței, un șir de 
puncte și de pete ce se întindeau până la sabia bărbatului înalt. Văzu 
cum fața Ducelui se schimonosește de furie. O auzi pe Împărăteasă 
strigând ceva peste balustradă. Chemând ajutoare, însă acolo nu era 
niciun ajutor care să vină. Gât Gros avea piciorul din față urcat pe 
prima treaptă și ochii fixati asupra ei, pe deasupra ramei scutului. 


Lunganul se agita cu mâinile în spate, încercând să arunce cărbunii 
de pe pelerina fumegândă. 


Trebuia să lupte, cât încă mai avea sânge care s-o ajute să lupte. 
Trebuia să atace, și trebuia s-o facă acum. 


Se împinse de lângă masă, în timp ce Gât Gros se repezi s-o 
înjunghie, și sări în jos pe scări, peste un trup căzut la pământ. 
Coapsa rănită îi cedă când puse piciorul în pământ, însă ea era deja 
pregătită, căzu în față, se rostogoli pe sub sabia Lunganului ce se 
arcuia în jos, curentul produs de aceasta mângâindu-i părul, și-l tăie 
pe bărbat în timp ce trecea pe lângă el. 


Îl atinse pe Lungan în spatele genunchiului, iar el gemu, încercând să 
se întoarcă, dar căzând în patru labe în faţa ei. Ea-și ridică sabia mult 
în sus, arcuindu-se pe spate, după care o abătu cu putere asupra 
coifului acestuia. Forţa loviturii îi reverberă în braț atât de tare, încât 
îi făcu dinţii să clănțăne, sabia vibrându-i și făcând să sară așchii de 
oțel în toate părțile. Însă făcu o adâncitură îngrozitoare, iar Lunganul 
începu să dea sălbatic dintr-un picior în timp ce se prăbușea cu faţa 
în jos, cu gura căscată într-un țipăt mut. Thorn se împletici până 
lângă o statuie, strângând încă în mână sabia ruptă. 


Noroc de arme bune, așa cum ar fi spus Odda, pentru că 
vanstermanul își alese exact acel moment s-o atace cu securea, 
ratând-o cu putin, iar lama smulse o bucată mare de marmură. 
Thorn îl împinse cu torta, făcând ca ultimele scântei să se împrăștie 
în vânt. Piciorul îi zvâcnea, pulsându-i, nemaiavând nicio putere în 
el. 


Gât Gros începu să pășească precaut înspre ea, cu scutul ridicat. 
Intotdeauna există o cale, obișnuia Părintele Yarvi să spună, însă 


Thorn nu găsea niciuna. Era rănită prea tare. Șansele erau prea mici. 
Strânse cu putere sabia în mână, cu dinţii încleștați, arătându-i cea 
mai dârză expresie de care era în stare. Putea simţi miros de flori. De 
flori și de sânge. 


— Moartea a sosit pentru tine, șopti ea. 


Vialine ţipă sărind printre stâlpi direct în spatele bărbatului scund, 
apucându-l de gâtul gros, strângându-i încheietura mâinii în care 
ținea sabia. El încercă să o arunce jos din spate, scăpând scutul, ceea 
ce lăsă o cale liberă. Thorn se repezi la el, genunchiul stâng 
îndoindu-i-se, durerea străbătându-i piciorul, însă reuși să-l prindă 
de armură în cădere, ceea ce-o ajută să se tragă în sus, mârâind în 
timp ce-și înfigea sabia ruptă în sus, sub falca lui. El bolborosi 
scoțând o spumă cu sânge, iar Împărăteasa scânci când se prăbușiră 
amândoi la pământ, trupul lui prinzând-o dedesubt. 


Thorn se rostogoli la momentul potrivit, în timp ce securea grea a 
vanstermanului fulgera pe lângă ea, bubuind prin zalele lui Gât Gros 
și înfigându-i-se adânc în piept. Pe jumătate alergând, pe jumătate 
țopăind, Thorn trage cu dificultate aer în pieptul ce-o ardea, în timp 
ce el se străduia să-și elibereze securea. 


- Brand! ţipă ea cu un glas spart. 


Auzi un pas greoi în spate, se răsuci un pic și văzu o fulgerare de 
metal. Ducele o lovi în obraz și capul îi zvâcni, însă fusese o lovitură 
moale, care de-abia o făcu să se clatine. 


Ea se prinse de armura lui aurită ce-i acoperea pieptul. 


- Asta-i cea mai bună lovitură a ta? șuieră ea, însă cuvintele îi ieșiră 
odată cu sângele, scurgându-i-se pe obraz. 


Avea ceva în gură. Rece, dur, pe deasupra limbii. Atunci își dădu și 
ea seama că o înjunghiase. O înjunghiase și pumnalul îi era înfipt în 
față, printre maxilar și mandibulă, iar el încă își mai ținea mâna pe 
mâner. 


Se holbară unul la altul în întuneric, nevenindu-i niciunuia dintre ei 
să creadă ce se întâmplase. Nevenindu-i niciunuia să creadă că ea 
încă mai stătea în picioare. Apoi, în lumina torțelor, văzu cum 
privirea lui devine dură. 


Ea simţi cum lama i se mișcă în gură în timp ce el încerca s-o 
elibereze, apoi mușcă din ea, lovindu-l pe Duce cu genunchiul de la 
piciorul lovit, după care își răsuci capul, smulgându-i mânerul 
însângerat din mâna-i moale. ÎI împinse lipsită de vlagă, clătinându- 
se în timp ce vanstermanul se repezea la ea, securea ștergându-i 
umărul și stârnind un nor de frunze din tufișuri, după care ea sări în 
spate, în direcţia fântânii. 


Toată lumea are un plan până când începe să sângereze, iar acum ea 
sângera din plin. Piciorul îi devenise fierbinte de la sânge, faţa îi era 
lipicioasă. Nu mai avea niciun plan. Pufni și scoase o ceaţă sângerie. 


Apucă mânerul și-și trase pumnalul afară din obraji. leși destul de 
ușor. Dar poate că odată cu el ieșise și un dinte. Pe zei, se simțea atât 
de amețită. Piciorul nu-i mai zvâcnea. Era doar amortit. Amortit și 
umed, iar genunchiul îi tremura nestăpânit. ÎI simţea cum se lovește 
în interiorul pantalonilor plini de sânge. 


Moleșită. 


Scutură din cap, încercând să-și alunge ameteala, însă doar înrăutăți 
lucrurile, făcând grădina neclară să se miște când într-o parte, când 
în cealaltă. 


Ducele Mikedas își scosese sabia și trăgea trupul bărbatului cu gât 
gros la o parte, pentru a ajunge la Împărăteasă. 


Thorn dădu să izbească apoi cu cuțitul, dar era atât de greu. De 
parcă de vârful lui atârna o nicovală. Torţele fulgerau, pâlpâiau și 
dansau. 


— Haide, șuieră ea, însă limba îi era umflată și cuvintele nu-i puteau 
ieși din gură. 


Vanstermanul zâmbea în timp ce o împingea cu spatele către fântână. 


Se împiedică, se apucă de ceva, genunchiul i se îndoi și încercă să și-l 
țină drept. 


Îngenunche în apă. Pești mișcându-se cu rapiditate prin întuneric. 
Vialine ţipă din nou. Deja răgușise de la atâta tipat. 


Vanstermanul își legănă securea, iar lama imensă reflectă lumina, 
lăsând dâre portocalii în privirea neclară a lui Thorn. 


Impărăteasa îi spusese să nu îngenuncheze, însă ea nu se mai putea 
ridica. 


Iși putea auzi propria respirație, hârâind, hârâind. 
Nu suna prea bine. 


Pe zei, era atât de obosită. 


— Brand, mormăi. 


El urcă scările în fugă. 


Intrezări imaginea unei grădini întunecate, o cărare din pietre albe 
printre copaci, și statui și oameni morți împrăștiați printre umbrele 
făcute de o fântână luminată de torţe... 


O văzu pe Thorn îngenuncheată acolo, cu o mână strânsă pe piatra 
umedă sculptată în formă de șarpe și cu cealaltă strângând un 
pumnal. Avea fața sfâșiată și roșie, hainele mototolite și lipite de 
corp, iar apa devenise roz de la sânge. 


Un bărbat stătea în fața ei, cu o secure în mână. Vanstermanul de la 
piață. 


Brand scoase un sunet ca de ibric pus pe foc, ajuns la punctul de 
fierbere. Un sunet pe care nu-l mai scosese niciodată și pe care nu-l 
mai auzise niciodată ieșind din gura unui om. 


Străbătu cărarea ca un taur furios și, în timp ce vanstermanul se 
întorcea, cu ochii căscați, Brand se izbi de el, săltându-l de la pământ 
așa cum vântul din nord smulge frunzele de pe jos, și-l izbi cu 
putere, din fugă, de o statuie. 


Se loviră de ea atât de tare, încât lumea întreagă păru să se zguduie. 
Atât de tare, încât dintii lui Brand îi clănțăniră și sunetul îi reverbără 
în tot capul. Atât de tare, încât statuia se fărâmă de la mijloc, iar 
partea de sus căzu în bucăți mărunte pe iarbă. 


Poate că Brand ar fi reușit să audă geamătul întrerupt al 
vanstermanului, dacă sângele nu i-ar fi bubuit în ţeastă precum 
Marea Mamă într-o zi cu furtună, orbindu-l, asurzindu-l. Apucă în 
mâini capul vanstermanului și-l izbi de piedestalul de marmură o 
dată, de două ori, de trei ori, de patru ori, cioburi de marmură 
zburând în toate părțile, până când căpăţâna i se frânse, i se strâmbă 
și i se aplatiză, iar Brand îi dădu drumul, distrusă, pe cărare. 


Thorn stătea rezemată de fântână. pe chipul ei se amestecau culori 
nefirești. Avea pielea ca de ceară, stropită cu sânge, obrajii sfâșiați și 
gura și bărbia acoperite de cheaguri neagre. 


— Stai pe loc! ţipă cineva. Un bărbat mai în vârstă, cu o platoșă pentru 
piept poleită cu aur și cu fața transpirată, strălucindu-i toată. O 
apucase pe Împărăteasa Vialine de gât, ținându-i o sabie încrustată 
cu pietre prețioase sub bărbie, dar care era prea lungă pentru această 
treabă. Sunt Ducele Mikedas! răcni el, de parcă numele i-ar fi putut 
servi drept scut. 


Insă un nume este doar un nume. Brand își răsfrânse buzele și făcu 
un pas în față. Un urlet i se revărsă din gâtlej ca flăcările unui dragon 
și izbi cu piciorul într-un cadavru, pentru a-l da la o parte. 


Ducele îndepărtă sabia de la gâtul lui Vialine și o îndreptă cu vârful, 
tremurând, înspre Brand. 


— Te avertizez, stai... 


Impărăteasa îl apucă de mână și-l mușcă, eliberându-se în timp ce 
tipa. El ridică sabia, dar Brand era deja pe el, scoțând din nou același 
sunet, un sunet ascuţit, fioros, pătrunzător. Nu se gândea la ceva 


bun, la stat în lumină, la orice altceva în afară de a-l rupe în bucăți pe 
acest om cu mâinile goale. 


Sabia îi răzui capul și i se lovi de umăr. Poate că-l tăie sau poate că 
nu, însă lui Brand nu-i păsa. Mâinile i se strânseră în jurul ducelui 
precum un lacăt ce se încuie. Ducele era un bărbat masiv, însă, odată, 
Brand susținuse toată greutatea unei corăbii pe umerii săi. Îl săltă pe 
Ducele Mikedas în aer de parcă ar fi fost făcut din paie. 


Inaintă rapid patru pași, bubuind pe pajiștea întunecată, ridicându-l 
pe Duce din ce în ce mai sus. 


- Nu poti! ţipă el, apoi Brand îl aruncă în gol. 


Se prăbuși peste balustrada din piatră. Păru că atârnă acolo pentru o 

clipă, pe fondul cerului la vremea amurgului, surprins, cu sabia încă 

în mână. Tipătul i se transformă într-o tuse gâlgâită, după care plonjă 
dând din mâini, dispărând din ochii lor. 


- Zeiţă! zise răgușit Vialine. 


Se auzi un pocnet îndepărtat, foarte jos, atunci când unchiul ei izbi 
pământul. Apoi un zornăit prelung. 


Apoi tăcerea. 


DATORII ȘI PROMISIUNI 


Ochii lui Thorn se deschiseră în întuneric. 
Intunericul de dincolo de Ultima Poartă? 
Incercă să se miște și icni din cauza durerii. 


Sigur singurul lucru bun ce vine odată cu moartea este că durerea 
încetează? 


Simti bandaje pe față, își aminti cuțitul Ducelui Mikedas 
pătrunzându-i în gură și scoase un geamăt greoi din gâtul uscat 
precum oasele unui schelet. 


Miji ochii spre o fâșie de lumină, dădu păturile la o parte și, încet, pe 
cât de încet putea, își lăsă picioarele jos, simţindu-le lovite, rănite și 
străbătute de crampe. Mormăi în timp ce încercă să-și lase greutatea 
pe piciorul stâng, dar simţi o durere arzătoare în pulpă, ce-i urca în 
sus, pe spate, apoi cobora până la genunchi. 


Ţopăi și-și târșâi picioarele, sprijinindu-se de perete, slăbită ca un 
mânz nou-născut care încearcă să facă primii pași. Pe Zei, ce durere 
simțea în picior, însă, când tresări din cauza ei, pe Zei, simţi durerea 
din față, iar când scânci din cauza acesteia, of, Zei, simţi durerea din 
piept, urcându-i pe gât, până la ochii inundați de lacrimi, așa că se 
strădui să ajungă la fâșia de lumină ce venea pe sub ușă, pe care o 
împinse, deschizând-o, cu mâna. 


Își târșâi picioarele ținându-și o mână streașină pentru a-și proteja 
ochii îndurerați, de parcă privea direct în lumina soarelui orbitor, 
chiar dacă avea de-a face cu o simplă lumânare. O lumânare groasă, 
cu ace lungi, cu gămălia din piatră prețioasă, înfipte în ceară. Văzu 
tencuială desprinsă, haine căzute pe jos, aruncând umbre lungi de-a 
lungul scândurilor, și faldurile întunecate ale unui pat nefăcut... 


Îngheță. Un spate cu piele închisă la culoare, gol, cu mușchi supli 
jucând sub piele. Auzi un geamăt ușor, voci de bărbat și de femeie în 
același timp, iar Thorn văzu o mână palidă alunecând de-a lungul 
acelui spate, o mână lungă, descărnată, la capătul căreia se afla o 
palmă contorsionată, cu doar un ciot de deget. 


— A... murmură ea, cu ochii larg deschişi, iar capul femei se întoarse 
brusc către ea. 


Păr lung, căzut pe spate, o cicatrice de-a lungul buzei de sus și o 
așchie de dinte alb ivindu-se prin ea. Sumael și Părintele Yarvi, băgat 
sub ea. 


- À... 


Thorn nu mai putu să înainteze, nici să dea înapoi, așa că rămase 
privind podeaua, arzând de durere și de stânjeneală, încercând să 


înghită, dar simțindu-se de parcă nu va mai fi niciodată în stare să-și 
umezească gaura dureroasă ce-i devenise acum gura. 


— Te-ai trezit. Părintele Yarvi se precipită jos din pat, trăgându-și 
pantalonii pe el. 


- M-am trezit? își dori ea să răspundă, însă nu ieși decât un „ă“. 
- Inapoi în pat, până nu începe piciorul să-ți sângereze din nou. 


Preotul o înconjură cu brațul și începu s-o ajute să topăie și să-și 
târască pașii înapoi înspre intrarea întunecoasă. 


Thorn nu se putu abtine să nu se uite înapoi, peste umăr, în timp ce 
treceau pragul, ca s-o vadă pe Sumael întinsă goală în pat, de parcă 
ar fi fost cel mai natural lucru din lume, și uitându-se pieziș la ea, cu 
ochi îngustați. 


— Te doare? întrebă Părintele Yarvi în timp ce o lăsa ușor în jos, pe 


pat. 


- O! gemu ea. 


Apă turnată într-o cană, o lingură clincănind în timp ce el amesteca 
ceva cu ea. 


— Bea asta. 


Invingându-și greata, reuși să guste, iar gura sfâșiată, limba umflată 
și gâtul uscat o arseră, însă se forță să înghită, ceea ce-i permise, într- 
un sfârșit, să articuleze și cuvinte. 


— Credeam, șuireă ea, în timp ce el îi suia picioarele la loc, în pat, și-i 
verifica bandajele din jurul pulpei, că ai făcut... un jurământ. 


- Am făcut prea multe. Trebuie să încalc unele pentru a le îndeplini 
pe altele. 


— Cine hotărăște pe care trebuie să le îndeplinești? 


- O să-l îndeplinesc întâi pe cel făcut de mine. Și-și strânse degetele 
de la mâna sănătoasă într-un pumn. Să mă răzbun pe ucigașii tatălui 
meu. 


Ea începea să se simtă somnoroasă. 
— Credeam... că ai făcut asta... cu mult timp în urmă. 


— Pe unii dintre ei. Nu pe toti. Yarvi o acoperi cu păturile. Acum 
dormi, Thorn. 


Ochii i se închiseră. 


- Nu te ridica. 
— Alteță... 
- Pentru numele Zeiței, Vialine! 


Impărăteasa avea câteva zgârieturi pe obraz, însă nimic altceva de pe 
urma încăierării ei cu Moartea. 


— Ar trebui... 


Thorn tresări când încercă să se ridice, însă Vialine își lăsă mâna pe 
umărul ei și, ușor, dar foarte ferm, o împinse la loc pe pat. 


- Nu te ridica. Consideră-l ca pe un edict imperial. Pentru prima 
dată, Thorn se hotărî să nu se împotrivească. Ești rănită grav? 


Se gândi să spună nu, însă minciuna nu prea ar fi fost credibilă. 
Ridică din umeri, dar chiar și asta fu dureros. 


— Părintele Yarvi spune că mă voi vindeca. 


Impărăteasa privi în podea, de parcă pe ea ar fi durut-o, ținându-și 
încă mâna pe umărul lui Thorn. 


— O să-ți rămână cicatrice. 

— E de așteptat la un luptător. 

- Mi-ai salvat viața. 

— M-ar fi omorât pe mine mai întâi. 

— Atunci, ne-ai salvat viețile amândurora. 
- Brand a avut și el rolul său, am auzit. 


- Și i-am mulțumit. Însă nu ţi-am mulțumit ție. Vialine trase aer în 
piept cu putere. Am dizolvat alianța cu Marele Rege. l-am trimis 
mesaj prin păsări Bunicii Wexen. Am informat-o că, indiferent la ce 
zei ne rugăm, dușmanul Gettlandului este și dușmanul meu, iar 
prietenul Gettlandului este și prietenul meu. 


Thorn clipi. 


— Ești prea generoasă. 


— Acum îmi permit să fiu. Unchiul meu a condus un Imperiu în 
interiorul altui Imperiu, însă fără el acesta s-a împrăștiat precum 
fumul în vânt. Ti-am ascultat sfatul. Să lovesc repede, fără îndurare. 
Trădătorii sunt îndepărtați din consiliul meu. Din garda mea. Faţa ei 
avea o anumită duritate, iar acum Thorn se bucura că se află de 
partea lui Vialine. Unii au părăsit orașul, însă îi vom vâna și-i vom 


prinde. 
— O să fii o mare Impărăteasă, murmură Thorn. 


— Dacă unchiul meu m-a învățat ceva, acela a fost că o Impărăteasă 
este la fel de mare precum cei din jurul ei. 


- O ai pe Sumael, iar tu... 


Mâna lui Vialine o strânse de umăr, după care o privi cu acea 
expresie sinceră și cercetătoare a ei. 


— Ai vrea să rămâi? 
— Să rămân? 


— Ca garda mea de corp, poate? Reginele au așa ceva, acolo, în Nord, 
nu? Voi cum le spuneți? 


— Păzitorul Ales, șopti Thorn. 
- Așa cum a fost și tatăl tău. Te-ai dovedit mai mult decât capabilă. 


Un Păzitor Ales. Al Împărătesei din Sud chiar. Să stea alături de 
femeia care conducea jumătate de lume. Thorn își pipăi săculețul de 
la gât, simțind bucățelele vechi dinăuntru, imaginându-și mândria 


tatălui său dacă ar fi auzit. Ce cântece ar mai fi răsunat în hanurile 
afumate, în căsuţele înguste și în marea Sală a Zeilor din Thorlby? 


Dar la acest gând Thorn se simţi copleșită de un dor de casă atât de 
puternic, încât aproape că se înecă. 


- Trebuie să mă întorc. Mi-e dor de falezele cenușii. Mi-e dor de 
marea cenușie. Mi-e dor de frig. Simţi lacrimi în ochi și clipi, pentru a 
scăpa de ele. Mi-e dor de mama. Și am făcut un jurământ. 


- Nu toate jurămintele merită îndeplinite. 


— Indeplinești un jurământ nu pentru jurământ, ci pentru tine însăți. 
Cuvintele tatălui său, șoptite cu mult timp în urmă în faţa focului. 
Mi-aș dori să mă pot împărți în două. 


Vialine își supse dinţii. 


- O jumătate de gardă de corp nu mi-ar fi de folos. Însă știam care va 
fi răspunsul tău. Tu nu ești genul care să fie ţinut în loc, Thorn Bathu, 
chiar și cu un lanț poleit cu aur. Poate că într-o bună zi vei veni 
înapoi din proprie inițiativă. Până atunci, am un dar pentru tine. Nu 
am găsit decât unul singur care să fie demn de serviciul pe care mi l- 
ai făcut. 


Și scoase ceva ce-i răspândea o lumină slabă pe chip, ceva ce făcu să 
apară o scânteie în ochii ei, ceva ce-i blocă aerul în gât. Brățara elfilor 
pe care o scosese Skifr din adâncimile Strokomului, acolo unde 
niciun om nu mai îndrăznise să pătrundă de la Sfărâmarea Zeiţei 
încoace. Darul pe care Vântul din Sud îl adusese de-a lungul 
anevoiosului drum pe Râurile Divin și Interzis. Un lucru prea măreț 
pentru a fi purtat de o Împărăteasă. 


— Pentru mine? Thorn se foi prin pat, într-un efort de a se îndepărta 
de ea. Nu! Nu, nu, nu! 


— Este voia mea să o ofer, binemeritată și dăruită din inimă. 
- N-o pot primi... 


— Nimeni nu o refuză pe Împărăteasa din Sud. Vocea lui Vialine era 
aspră, și-și ridică bărbia, aruncându-i o privire gravă lui Thorn, 
făcând un gest din cap ce emana o autoritate de necontestat. La care 
mână? 


Thorn ridică pe mutește mâna stângă, iar Vialine îi strecură brățara 
elfilor pe ea, făcând-o să se închidă cu un pocnet, iar lumina ce ieșea 
prin deschizătura rotundă sclipea orbitor, schimbându-și culoarea în 
albastru-albicios, metal perfect precum o bijuterie sclipitoare, cu 
cercuri în interiorul altor cercuri, plimbându-se ușor pe sub sticlă. 
Thorn se holbă la ea cu un amestec de uimire și oroare. O relicvă mai 
presus de orice preț. Mai frumoasă decât orice cuvinte. Prinsă acum 
la încheietura sa osoasă, având splendoarea unui diamant pe o 
grămadă de bălegar. 


Vialine zâmbi și îi dădu în sfârșit drumul la umăr. 


— Îţi stă foarte bine cu ea. 


Foarfeca țăcănea peste partea stângă a scalpului lui Thorn și părul îi 
cădea, fluturând, pe umăr, pe bandajul de la picior și pe pietrele 
cubice ale curții. 


— Îți amintești când te-am tuns pentru prima dată? întrebă Skifr. Ai 
urlat ca un pui de lup. 


Thorn prinse un smoc de păr și-l suflă dintre degete. 
— Se pare că te poți obişnui cu orice. 


- Cu suficientă muncă. Skifr lăsă foarfeca deoparte și-i mătură părul 
căzut. Cu suficientă transpiratie și cu suficient sânge și antrenament. 


Thorn își plimbă limba prin interiorul nefamiliar al gurii, aspru de la 
cusături, și se aplecă în față pentru a scuipa ceva roz. 


— Sânge îţi pot oferi. Se strâmbă în timp ce-și întindea piciorul și privi 
la brăţara elfilor ce arunca scânteieri purpurii odată cu iruperea 
durerii. Insă antrenamentul poate fi cam dificil acum. 


Skifr se opri, cu o mână petrecută pe după umerii lui Thorn și cu 
cealaltă scărpinându-se în capul acoperit de peri țepoși. 


- Ne-am antrenat pentru ultima dată, porumbița mea. 
=e: 


— Am treburi de rezolvat. Mi-am neglijat propriii fii, fiicele, nepotii și 
nepoatele prea mult timp. Şi doar cel mai mare prost din lume ar 
putea nega acum că n-am îndeplinit ce mi-a cerut Părintele Yarvi să 
îndeplinesc pentru el, adică să te fac mortală. Sau, cel putin, să te ajut 
să devii mortală. 


Thorn se holbă la Skifr, cu o senzaţie de gol în stomac. 


— Pleci? 


- Nimic nu ține pentru totdeauna. Dar asta înseamnă că îți pot spune 
lucruri pe care nu ți le puteam spune înainte. Skifr o cuprinse într-o 
îmbrățișare puternică, ce emana un miros ciudat. Am avut douăzeci 
și doi de ucenici în total, însă niciunul nu m-a făcut mai mândră 
decât tine. Niciunul n-a muncit atât de mult. Niciunul n-a învățat 
atât de repede. Niciunul n-a avut asemenea curaj. Se trase mai în 
spate, ținând-o pe Thorn la o lungime de braţ. Te-ai dovedit 
puternică și pe dinăuntru, și pe dinafară. O însoțitoare devotată. O 
luptătoare înfricoșătoare. Ai câștigat respectul prietenilor tăi și ţi-ai 
făcut dușmanii să se teamă. Ai cerut asta. Ai ordonat asta. 


— Dar... murmură Thorn, ezitând mai mult din cauza 
complimentelor decât a loviturilor, încă mai am atât de multe de 
învățat... 


- Un luptător nu termină niciodată de învăţat. Însă cele mai bune 
lecţii le deprinde singur. A venit timpul să devii tu însăți un maestru. 
Și Skifr îi întinse securea ei, cea care avea cuvinte scrijelite în cinci 
limbi pe lama cu cârlig. Asta este pentru tine. 


Thorn visase să aibă o armă ca aia. Un obiect potrivit pentru cântecul 
unui erou. Acum o luă, amorțită, și și-o așeză în poală, privind în jos 
către lama strălucitoare. 


- Pentru un luptător, orice trebuie să reprezinte o armă, murmură ea. 
Ce o să mă fac fără tine? 


Skifr se aplecă mai aproape, cu ochii strălucitori, și o strânse cu 
putere. 


— Orice! Totul! Nu sunt un prevestitor rău și îți prezic lucruri mărețe! 
Vocea îi deveni mai puternică, din ce în ce mai puternică, și îndreptă 


un deget ca o gheară înspre cer. Ne vom mai întâlni din nou, Thorn 
Bathu, de partea cealaltă a Ultimei Porţi, dacă nu aici, în această 
parte, și mă voi înfiora la auzul faptelor tale mărețe, și mă voi umfla 
în pene de mândrie pentru că am jucat un mic rol și eu! 


- Afurisită să fii dacă nu, zise Thorn, reținându-și lacrimile cu greu. 


Simţise aproape numai dispreţ pentru această femeie ciudată. O 
urâse, se temuse de ea și-i blestemase numele tot drumul de-a lungul 
Râurilor Divin și Interzis. lar acum o iubea ca pe o mamă. 


- Să ai grijă, porumbiţa mea. Ba chiar să fii pregătită. 


Mâna lui Skifr ţâșni înainte, însă Thorn i-o prinse de încheietură 
înainte s-o poată plesni și i-o tinu acolo, între degetele tremurătoare. 


Skifr zâmbi larg. 


- Și să lovești întotdeauna prima. 


Părintele Yarvi zâmbea în timp ce dezlipea bandajele. 


- Bine. Foarte bine. Ii apăsă ușor carnea sensibilă a obrazului cu 
vârfurile degetelor. Te vindeci bine. Deja mergi. 


- Mă clatin ca un betiv deja. 
- Eşti norocoasă, Thorn. Eşti foarte norocoasă. 
— Fără îndoială. Nu orice fată ajunge să fie înjunghiată în fată. 


— Și de către un Duce cu sânge regal, unde mai pui! 


— Bine, zeii au zâmbit deasupra mea. 


— Putea să te înjunghie în ochi. Putea să te înjunghie în gât. Incepu 
să-i șteargă fața cu un prosop ce mirosea a ierburi amare. In sfârșit, 
eu, unul, aș prefera să ajung plin de cicatrice decât mort, tu nu? 


Thorn își împinse limba în gaura sărată pe care dintele lipsă o lăsase 
în urmă. Acum era cam greu să se gândească la ea însăși ca la o 
persoană norocoasă. 


— Cum arată cicatricele? Spune-mi adevărul. 


— Vor avea nevoie de timp ca să se vindece, însă cred că se vor 
vindeca așa cum trebuie. O stea în partea stângă și o săgeată în 
partea dreaptă. Probabil că trebuie să fie un simbol în asta. Skifr ar fi 
putut să ne lămurească, ea avea ochiul format când venea vorba de 
prevestiri... 


Thorn n-avea nevoie de Skifr ca să-i prezică aspectul feței sale pe 
viitor. 


- O să fiu monstruoasă, nu-i așa? 


- Cunosc oameni cu diformități și mai urâte. Și Yarvi își duse mâna 
schiloadă sub nasul ei, lăsându-și singurul deget să se legene înainte 
și înapoi. Data viitoare, evită lama. 


Ea pufni: 
— Ușor de zis. Te-ai luptat vreodată cu șapte oameni? 


Picăturile cădeau în bolul cu aburi în timp ce el storcea prosopul, iar 
apa deveni roz-deschis. 


- Eu n-am fost în stare niciodată să bat unul singur. 
- Te-am văzut câștigând o dată. 

El se opri. 

- Chiar m-ai văzut? 


— Pe când erai rege, te-am văzut luptându-te cu Keimdal în careul de 
antrenament. 


El se uită pentru o clipă la ea, prins pe picior greșit. 


— Și, când ai pierdut, ai cerut să te lupti cu el încă o dată și l-ai trimis 
pe Păzitorul Ales al mamei tale în locul tău. Iar Hurik i-a îngropat lui 
Keimdal fața în nisip în locul tău. 


- Un războinic luptă, murmură Yarvi. Un rege comandă. 
— Asta face și un preot. 


El începu să-i curețe o pată de pe faţă, ceea ce-i făcu copcile să o 
usture. 


— Imi aduc aminte de tine acum. O fată cu părul negru, observând. 
— Chiar și pe atunci erai un om foarte șiret. 
— Trebuia să fiu. 


- Călătoria ta spre Primul dintre Orașe s-a transformat în ceva mai 
bun decât putea cineva să spere. 


— Mulțumită tie. El desfăcu un sul de bandaj. Ai realizat ce niciun 
diplomat n-ar fi reușit și ai făcut un aliat din Imperiul din Sud. 
Aproape că m-ai făcut fericit că nu te-am lăsat să fii zdrobită cu 
pietre. Și ai și tu recompensa ta. 


Ciocăni cu degetul în brăţara elfilor, făcând ca lumina palidă să iasă 
la iveală de sub mânecă. 


- Ţi-aș da-o înapoi dacă aș reuși să o desfac. 


- Skifr spune că nu poate fi desfăcută. Însă ar trebui s-o porți cu 
mândrie. Ai câștigat-o pe merit, și chiar mai mult decât atât. Poate că 
nu mai sunt fiul mamei mele, însă tot am sângele ei. Sunt conștient 
de datoriile mele, Thorn. Așa cum și tu ești de ale tale. 


— Am avut o groază de timp să mă gândesc la asta în ultimele zile. 
Mi-am adus aminte de Throvenland. 


- O altă alianţă la care nimeni nu mai spera. 


— Ai un obicei din a face ca totul să iasă așa cum vrei. M-am gândit la 
bărbatul care a otrăvit apa. 


- Bărbatul pe care l-ai ucis tu? 
Thorn îi fixă ochii albaștri cu privirea. 
- Era omul tău? 


Chipul Părintelui Yarvi nu arăta nici surprindere, nici confirmare, 
nici negare. li înfășură bandajul în jurul capului de parcă ea nici nu 
vorbise. 


— Un om foarte șiret, continuă ea, având nevoie de aliaţi, cunoscând 
temperamentul aprig al Regelui Fynn, ar fi putut aranja asemenea 
lucruri. 


El înfipse cu blândeţe un ac prin bandaje, pentru a le ţine strânse. 


— lar o fată iute la mânie, un ghimpe în dosul lumii, neștiind nimic, s- 
ar fi putut prinde în angrenajele acelea. 


— Se poate întâmpla. 


- Nici tu nu ești lipsită de o oarecare șiretenie. Părintele Yarvi puse 
bandajele și cuțitul cu grijă în sacul său. Însă trebuie să știi că un om 
foarte șiret nu și-ar dezvălui niciodată mașinațiunile. Nici chiar 
prietenilor săi. O bătu ușor pe umăr și se ridică în picioare. Ai grijă 
de minciunile tale la fel cum ai grijă de grâne pe timpul iernii, 
obișnuia să-mi spună profesoara mea. Acum, odihnește-te. 


— Părinte Yarvi? El se întoarse, o umbră întunecată în cadrul 
strălucitor al ușii. Dacă nu l-aș fi ucis pe cel cu otrava... cine ar fi 
băut apa? 


Tăcere, și, din cauza luminii din spatele lui, ea nu-i putu vedea faţa. 


— Unele întrebări e mai bine să nu fie puse, Thorn. Și cel mai bine este 
să nu se răspundă la ele. 


- Rulf adună din nou echipajul. Brand împrăștia niște praf invizibil 
cu vârful cizmei. Câţiva oameni noi, dar cei mai mulţi sunt dintre cei 
vechi. Koll de-abia așteaptă să înceapă să sculpteze cealaltă față a 


catargului, așa spune el. Și Dosduvoi se gândește să înceapă să 
împrăștie cuvântul Zeiţei Unice prin nord. Fror e și el cu noi. 


Thorn își atinse bandajele cu un deget. 


- Bănuiesc că acum oamenii mă vor întreba și pe mine cum am 
căpătat cicatricele, ai? 


— Insemnele eroului, zise Brand, scărpinându-și-le pe cele care îi 
șerpuiau pe antebraţe. Insemnele unei fapte mărețe. 


— Și cu greu se poate zice că înfățișarea era punctul meu forte, nu-i 
așa? O altă tăcere jenantă. Părintele Yarvi spune că tu l-ai ucis pe 
Ducele Mikedas. 


Thorn nu putea spune că îi va lipsi acel om, însă Brand tresări de 
parcă amintirea era departe de a fi plăcută. 


- Pământul l-a ucis. Eu doar i-am prezentat unul altuia. 
- Nu pari prea mândru de asta. 


- Nu. Nu sunt sigur că sunt atins de Mama Război, ca tine. Eu nu 
am... 


— Furie? 
- Voiam să zic curaj. Furie am destulă. Imi doresc să n-o fi avut. 


— Părintele Yarvi spune că m-ai cărat înapoi. Spune că mi-ai salvat 
viaţa. 


— Asta trebuie să facă orice camarad de vâslă. 


— Iti mulțumesc că ai făcut-o, chiar și așa. 


El privi în pământ, mușcându-și buza, după care se uită în sfârșit în 
sus, la ea. 


— Imi pare rău. Pentru orice am făcut. Pentru... Avea din nou privirea 
aceea neajutorată, însă o făcea mai degrabă să-și dorească să-l 
lovească decât să-l ţină în brațe. Imi pare rău. 


— Nu este vina ta, scrâșni ea. Doar a lucrurilor care sunt așa cum 
sunt. 


— Îmi doresc să fi fost diferite. 


- La fel și eu. Era prea obosită, prea îndurerată și prea rănită pe 
dinăuntru și pe afară ca să încerce s-o facă să sune frumos. Nu-i ca și 
cum ai putea să devii un om diferit, nu? 


- Cred că nu, zise el cu o voce docilă, care o făcu să-și dorească și 
mai tare să-l lovească. Am trecut împreună printr-o mulțime de 
lucruri, tu și cu mine. Sper că încă mai putem fi prieteni, totuși. 


Işi făcu vocea să sune rece. Rece și dură ca sabia scoasă din teacă. 
Altminteri, ar fi început să plângă, iar ea n-ar fi vrut asta. 


— Nu cred că va funcționa la mine, Brand. Nu prea văd cum ar putea 
redeveni lucrurile la fel cum au fost. 


Gura i se strâmbă, exprimând tristețe. De parcă el ar fi fost cel rănit. 
Sau vină, mai mult ca sigur, iar ea spera că îl doare. Spera că îl doare 
măcar pe jumătate din cât o durea pe ea. 


- Depinde de tine. Se întoarse cu spatele la ea. Eu voi fi aici. Dacă ai 
nevoie de mine. 


Ușa se închise, iar ea strânse din dinți din cauza asta, ceea ce-i aduse 
durere în față, după care simţi lacrimi în ochi, pe care și le șterse cu 
furie. Nu era drept. Nu era drept deloc, însă își spuse că dragostea 
este și mai puțin dreaptă decât câmpul de luptă. 


Să se amăgească singură o dată fusese mai mult decât suficient. 
Trebuia să smulgă acele speranțe înainte ca ele să poată prinde 
rădăcini. Trebuia să distrugă seminţele. De îndată ce fu în stare, își 
târșâi picioarele până la Rulf și-i ceru să-i dea o altă vâslă la care să 
tragă pe drumul de întoarcere acasă. 


Măcar îi datorau asta, nu? 


PARTENERI CIUDAŢI 


— Deci, plecați? întrebă Sumael, în timp ce pașii grei îi răsunau pe 
coridor. 


- Intr-o săptămână, zise Părintele Yarvi. Nu vom mai ajunge acasă 
dacă Râul Divin îngheaţă. Ai putea veni cu noi. Nu te purta de parcă 
nu ti-ar lipsi zăpezile din Nord. 


Ea râse. 


- Of, în fiecare zi plăcută de aici îmi doresc să am ocazia să deger 
până la moarte încă o dată. Și tu ai putea rămâne aici. Nu te bucuri 
de soarele din Sud? 


- Sunt un pic prea palid. Eu mă ard înainte să devin maroniu. Scoase 
un oftat îndurerat. Și am un jurământ de îndeplinit. 


Zâmbetul ei păli. 


- N-am crezut că-ți iei jurămintele chiar atât de în serios. 


— Pe ăsta îl iau, zise Părintele Yarvi. 

— Ai distruge lumea întreagă pentru a-l îndeplini? 
— Sper că nu se va ajunge până acolo. 

Sumael pufni. 

— Ştii cum e, rămânem cu speranţa. 


— Știu cum e, murmură Yarvi. Avea impresia că erau două discuţii în 
desfășurare. Una la vedere, clară, și una ascunsă. Însă el nu fusese 
niciodată prea bun la discuţii sau la lucrurile ascunse vederii, așa că 
rămase tăcut. Ca de obicei. 


Sumael deschise o poartă, scoțând un scârţâit de balamale ruginite și 
dezvăluind un șir de trepte ce se pierdeau în întuneric. 


- E acolo, jos. 


Pasajul boltit din capătul scărilor era acoperit cu nămol și ceva se 
precipită să se îndepărteze de lumina pâlpâitoare răspândită de 
făclia lui Brand. 


— Urmează-mă doar, zise Yarvi. 
Brand încuviință ostenit din cap. 
— Ce altceva aș putea să fac? 


Se opriră în fața unei deschideri acoperite cu gratii. Brand văzu 
sclipirea unor ochi în umbră și făcu un pas în față, venind mai 
aproape, ridicând făclia. 


Mama Scaer, odată Preoteasa Vansterlandului, apoi emisarul Bunicii 
Wexen, stătea acum sprijinită de un perete din rocă acoperită de 
mușchi, cu capul ras sprijinit pe umăr, cu antebraţele tatuate 
sprijinite pe genunchi și cu mâinile-i lungi legănându-se. Avea cinci 
brățări de-ale elfilor aliniate una lângă alta la o încheietură, din aur, 
sticlă și metal lustruit, care scânteiau în întuneric. Odată, Brand ar fi 
fost peste măsură de uimit la vederea lor, însă acum păreau niște 
obiecte neînsemnate, distonante și sparte în comparație cu cea pe 
care o purta Thorn. 


— Aa, Părintele Yarvi! Scaer întinse un picior lung înspre ei, făcând să 
zornăie lanţurile prinse de un inel din fier de la glezna ei. Ai venit să 
te bucuri? 


- Poate, un pic. Mă poti învinovăți? La urma urmei, ai conspirat la 
asasinarea Împărătesei Vialine. 


Mama Scaer scoase un șuierat. 


— N-am avut niciun amestec. Bunica Wexen m-a trimis aici ca să-l 
împiedic pe înfumuratul și arogantul Duce Mikedas de la a face ceva 
prostesc. 


— Și cum a mers? întrebă Yarvi. 


Mama Scaer ridică o bucată de lanţ pentru a le-o arăta, după care o 
lăsă să-i cadă în poală. 


— Tu ar trebui să știi mai bine decât oricine, un Preot bun dă cel mai 
bun sfat de care este în stare, însă, în final, conducătorul face ceea ce 
face de obicei conducătorul. L-ai adus pe ăsta să mă sperie? Ochii 


albaștri ai Mamei Scaer se abătură asupra lui Brand și el simți un fior 
chiar dacă era de partea cealaltă a gratiilor. Nu e înfricoșător. 


— Din contră, l-am adus ca să te simți mai bine. Cea înfricoșătoare a 
căpătat o zgârietură ucigând șapte oameni, când a salvat-o pe 
Impărăteasă și ţi-a năruit planurile. 


Brand nu mai scoase în evidenţă faptul că el omorâse doi oameni 
dintre cei șapte. Nu era mândru de asta și avea din ce în ce mai mult 
impresia că nimeni nu voia să povestească această variantă a faptelor. 


— Insă ea se vindecă bine. Poate o să te sperie ceva mai târziu, 
continuă Yarvi. 


Mama Scaer privi în altă parte. 


— Știm amândoi că nu există un mai târziu pentru mine. Ar fi trebuit 
să te omor la Amwend. 


— Ai vrut să-mi lași maţele pentru corbi, după cum îmi amintesc eu. 
Insă Grom-gil-Gorm a zis: De ce să omori ceva ce poți vinde? 


- Prima lui greșeală. A mai făcut una când a avut încredere în tine. 


- Ei bine, la fel ca Regele Uthil, Gorm este un războinic, iar 
războinicii preferă să pună acțiunea înaintea gânditului. De aceea au 
ei nevoie de Preoţi. De aceea are el o nevoie așa de mare de sfatul 
tău. De aceea, bănuiesc eu, a fost atât de dornică Bunica Wexen să te 
smulgă de lângă el. 


— N-o să mai aibă niciun ajutor din partea mea, zise Mama Scaer. Tu, 
Bunica Wexen și Ducele Mikedas ați avut grijă de asta, voi între voi. 


- Ei, nu știu ce să zic, spuse Yarvi. O să plec spre Râul Divin într-o 
săptămână. Înapoi spre Marea Sfărâmată. Își împinse buzele în afară 
și le lovi scurt de câteva ori cu arătătorul. Să trimit un pasager către 
Vulsgard n-ar reprezenta o problemă prea mare, nu, Brand? 


- Nu prea mare, zise Brand. 
Yarvi înălță din sprâncene, de parcă de-abia atunci îi venise ideea. 
- Poate am găsi loc și pentru Mama Scaer? 


— Am pierdut o misterioasă femeie cheală. Brand ridică din umeri. 
Avem loc pentru alta. 


Preoteasa lui Gorm se uită în sus la ei, încruntată. Interesată, însă 
dorind să nu pară interesată. 


— Să nu te joci cu mine, băiete! 


- N-am fost niciodată prea bun la jocuri, zise Brand. Am avut o 
copilărie scurtă. 


Mama Scaer își desfăcu încet membrele-i lungi și se ridică în 
picioare, cu tălpile goale lipăind pe piatra udă în timp ce se îndreptă 
către gratii, până ce întinse lanţul la maximum, după care se aplecă 
pentru a ajunge mai aproape, umbrele făcute de găvanele de pe fața-i 
suptă mișcându-se întruna. 


— Imi dăruiești viața, Părinte Yarvi? 


— M-am trezit cu ea în mâini și n-am o întrebuințare mai bună pentru 
ea. 


- Aha. Mama Scaer înălță din sprâncene foarte mult. Ce momeală 
atractivă. Și niciun cârlig în ea, presupun? 


Yarvi se aplecă rândul lui, pentru a se apropia mai mult de gratii, în 
așa fel încât între fețele celor doi preoţi nu era o distanță mai mare de 
lungimea unui picior. 


— Am nevoie de aliați. 
- Împotriva Marelui Rege? Ce aliați ți-aș putea aduce eu? 


- In echipajul nostru se află un vansterman. Un om bun. Puternic cu 
vâsla. Puternic în zidul de scuturi. Eşti de aceeași părere, Brand? 


— Puternic cu vâsla. Brand își aduse aminte de Fror răcnind Cântecul 
lui Bail pe dealul de deasupra Râului Divin. Puternic în zidul de 
scuturi, zise el. 


— Văzându-l pe el luptând alături de bărbaţii din Gettland mi-am dat 
din nou seama cât de asemănători suntem noi, zise Yarvi. Ne rugăm 
la aceeași zei, sub aceleași ceruri. Cântăm aceleași cântece, în aceeași 
limbă. Și ne chinuim împreună sub jugul mai greu ca oricând al 
Marelui Rege. 


Mama Scaer își răsfrânse buza. 
— Și ai elibera Vansterlandul din robie, nu-i așa? 


— De ce nu? Dacă aș putea în același timp să eliberez și Gettlandul 
din lanţuri. Nu mi-a plăcut să port la gât zgarda pusă de un căpitan 
de galeră. Și mi-a ajuns și să fiu sclavul unui prost bătrân și bălos ce 
stă în Skekenhouse. 


- O alianţă între Gettland și Vansterland? Brand scutură sumbru din 
cap. Ne-am luptat unii cu alții dinainte de a exista un Mare Rege. 
Dinainte de a exista Gettlandul. O nebunie, cu siguranţă. 


Yarvi se întoarse pentru a se uita la el, cu un avertisment în privire. 
- Linia dintre nebunie și șiretenie a fost întotdeauna una subțire. 


- Băiatul are dreptate. Mama Scaer își scoase braţele printre gratii și 
le lăsă să atârne așa cum le-ar fi lăsat un betiv sprijinindu-se pe un 
bun prieten. Există vrajbe străvechi între noi și o ură profundă... 


— Există ciorovăieli mărunte și o adâncă ignoranță. Lasă cuvintele 
pline de mânie în seama războinicilor, Mamă Scaer, noi doi știm mai 
bine cum stă treaba. Bunica Wexen este adevăratul nostru dușman. 
Ea este cea care te-a smuls de la locul tău pentru a îndeplini o 
însărcinare de sclav. Ei nu-i pasă niciun pic de Vansterland, de 
Gettland sau de vreunul dintre noi. Ei nu-i pasă decât de propria-i 
putere. 


Mama Scaer își înclină capul, îngustându-și ochii albaștri. 
- N-o să câștigi niciodată. E prea puternică. 


- Ducele Mikedas a fost prea puternic, iar puterea și capul îi sunt 
acum distruse. 


Ochii ei se îngustară și mai mult. 
— Regele Uthil nu va fi niciodată de acord. 
— Lasă-mă pe mine să-mi fac griji din cauza Regelui Uthil. 


Ochii se mai îngustară încă puțin. 


- Grom-gil-Gorm nu va fi niciodată de acord. 


— Nu te subestima, Mamă Scaer, n-am nici cea mai mică îndoială că 
puterile tale de convingere sunt formidabile. 


Ochii erau doar o dungă subțire acum. 
- Mai puţin formidabile decât ale tale, cred eu, Părinte Yarvi. 


Deschise dintr-odată ochii foarte larg și-și repezi mâna printre gratii 
atât de repede, încât Brand sări în spate și aproape că scăpă făclia din 
mână. 


— Îţi accept oferta. 


Părintele Yarvi îi luă mâna, iar ea, mai puternică decât părea, îl trase 
aproape. 


= Înţelegi că nu-ți pot promite nimic. 


— Sunt mai puțin interesat de promisiuni decât obișnuiam să fiu pe 
vremuri. Modul în care poti face pe cineva să ţi se supună este să-i 
oferi ce-și dorește, nu să-l determini să facă un jurământ. Yarvi își 
smulse mâna din strânsoare. O să fie frig pe Râul Divin, din moment 
ce anul e pe sfârșite. O să-ți pun ceva haine groase. 


In timp ce mergeau prin întuneric, Părintele Yarvi își așeză mâna pe 
umărul lui Brand. 


— Te-ai descurcat bine. 


— De-abia am rostit vreo câteva cuvinte. 


- Nu. Pentru că înţelepţi sunt cei care învață mai întâi când să 
rămână tăcuțţi. Ai fi surprins cât de mulți oameni inteligenţi n-au 
învățat lecţia niciodată. 


Sumael îi aștepta la poartă. 
— Ai obţinut ce ţi-ai dorit? 
Yarvi se opri în faţa ei. 


- Tot ce mi-am dorit și mult mai mult decât meritam. Insă acum se 
pare că trebuie să-l las în urmă. 


— Soarta poate fi crudă. 
— Așa este de obicei. 

— Ai putea să rămâi. 

— Ai putea să vii. 


- Insă, în final, cu toții trebuie să fim ceea ce suntem. Eu sunt 
Consilierul unei Impărătese. 


— Eu sunt Preotul unui Rege. Amândoi avem poverile noastre. 
Sumael zâmbi. 

— Și când ai o greutate de ridicat... 

- Mai bine începi să ridici decât să te plângi... 

— O să-mi fie dor de tine, Yarvi. 


- O să fie ca și cum am lăsat în urmă cea mai bună parte din mine. 


Se priviră unul pe celălalt încă o clipă, apoi Sumael trase aer în piept, 
scurt. 


— Mult noroc în călătorie! 
Se îndepărtă cu pași mari, cu umerii plecați. 


Expresia lui Yarvi se transformă într-o grimasă, după care se sprijini 
de poartă de parcă era gata să cadă. Brand se pregătea să-i ofere 
mâna, însă cel înțelept învață mai întâi când să rămână tăcut. Destul 
de repede, Preotul își reveni fără ajutorul lui. 


- Adună echipajul, Brand, zise el. Avem cale lungă de străbătut. 


IV 


FAPTE MĂRETE 


ADIO 


Thorn își scoase ușor vâsla din furchet și lovi afectuoasă cu vârfurile 
degetelor lemnul lustruit de transpiratie pentru ultima oară. 


- Rămâi cu bine, prietenă! 


Vâsla era complet indiferentă, totuși, așa că își apucă, oftând în semn 
de adio, cufărul cu obiectele personale și-l aruncă pe chei, după care 
sări și ea după el. 


Soarele Mamă surâdea deasupra orașului Thorlby de pe un cer curat, 
iar Thorn închise ochii și-și dădu capul pe spate, zâmbind în timp ce 
briza sărată îi săruta obrajii plini de cicatrice. 


— Așa ar trebui să arate vremea în mod normal, șopti ea, aducându-și 
aminte de căldura sufocantă din Primul dintre Orașe. 


— Uită-te la tine. Rulf se opri din legatul parâmei de la proră pentru a 
clătina din capul său pleșuv, uimit. Greu de crezut cât ai crescut de 
când te-ai așezat prima oară la vâsla din spate. Și nu doar în 
înălțime. 


- De la fată la femeie, zise Părintele Yarvi, coborând de pe Vântul din 
Sud. 


- De la femeie la eroină, zise Dosduvoi, prinzând-o pe Thorn într-o 
îmbrățișare zdrobitoare. Îţi aduci aminte de echipajul acela de 
throvenmani care cânta un cântec despre tine pe Râul Divin? 
Femeia-demon care a ucis zece oameni și a salvat-o pe Împărăteasa 
din Sud! O femeie ce scoate flăcări pe gură și aruncă fulgere din ochi! 


— Șarpele care-și înghite coada, nu? mormăi Fror, făcându-i un semn 
cu ochiul său mai mic. 


— Tot timpul petrecut holbându-mă la fundul tău, rânji Koll, și n-am 
băgat niciodată de seamă coada -— au! 


Mama lui îl plesni după ceafă. 
Dosduvoi încă mai chicotea cu gândul la throvenmani. 
— Și feţele lor când și-au dat seama că tu stăteai chiar în fața lor! 


- Apoi te-au implorat să te baţi cu ei. Rulf râse și el odată cu 
Dosduvoi. Proști amărâți. 


- Noi i-am avertizat, mormăi Fror. Tu ce ai spus, Safrit? 
- Poate că nu scoate ea flăcări, însă o să vă ardeţi chiar și așa. 


— Și le-a tras o bătaie la fundurile lor albe unul după altul și le-a 
aruncat și căpitanul în apa râului! strigă Koll, sărind pe parapetul 
corabiei și stând acolo în echilibru, cu brațele larg desfăcute. 


— A avut noroc că nu s-a înecat, cu toată gheaţa aia, zise Rulf. 


In ciuda căldurii, Thorn se înfioră când își aduse aminte. 
- Pe Zei, ce frig era acolo, pe Râul Divin! 


Gheaţa venise devreme, trosnind când se lovea de chilă și, la doar o 
săptămână distanță mai la nord de ținuturile înalte, blocase râul 
complet. Așa că trăseseră pe gheaţă Vântul din Sud, transformând-o 
într-un adăpost, și trăiseră sub ea timp de două luni geroase, strânși 
unii într-alții ca o turmă de oi. 


Thorn încă se mai antrena la fel de mult, de parcă încă mai putea 
auzi glasul lui Skifr. Poate chiar mai mult. Se luptase cu Dosduveoi, 
cu Fror, cu Rulf sau Koll, însă, deși îl văzuse cum o privea, nu-i 
ceruse niciodată lui Brand să se lupte cu ea. 


Încă se mai scula la ora la care ar fi trezit-o Skifr. Poate chiar mai 
devreme. Se uita în jos la el, în întunericul rece, prin aburul 
respirației, și-l vedea întins pe jos, cu pieptul mișcându-i-se ușor, și-și 
dorea să se poată trânti lângă el, în căldura lui, așa cum o făcuse 
înainte. În schimb, se forța să stea în gerul nemilos, cu dinţii 
încleștați de la durerea din picior, alergând prin deșertul alb, cu 
brățara elfilor scânteind alb și rece la încheietură și cu focul făcut de 
echipaj singurul element distonant pe fondul cerului întins și alb. 


Avea ceea ce-și dorise dintotdeauna. Orice ar fi spus Hunnan și cei ca 
el, se dovedise o războinică de seamă, cu o poziție de frunte în 
echipajul unui Preot, cu cântece compuse în onoarea faptelor sale 
mărețe. Trimisese o duzină de oameni prin Ultima Poartă. Câștigase 
un premiu mai presus de orice valoare, de la cea mai puternică 
femeie din lume. Și iată rezultatul. 


O mie de mile de nimic și de singurătate. 


Thorn se simțise mereu mai fericită în compania propriei persoane. 
Acum se săturase de asta, la fel ca toată lumea. Așa că stătu pe 
docurile din Thorlby și-o îmbrățișă strâns pe Safrit, trăgându-l pe 
Koll jos de pe parapet și ciufulindu-i părul rebel, făcându-l să se 
simtă jenat, după care îl prinse pe Rulf și-i sărută pata lipsită de păr 
de pe cap, iar, în final, îi strânse laolaltă pe Dosduvoi și pe Fror 
pentru a-i ține într-o îmbrățișare strânsă, mirosind a acru. Un uriaș 
încruntat și un vansterman plin de cicatrice, duhnind ca bălegarul și 
înfricoșători ca niște lupi atunci când îi întâlnise prima dată, deveniți 
acum mai apropiați dec t niște fraţi pentru ea. 


- Afurisită să fiu dacă n-o să-mi lipsiți tare mult, ticăloși îngrozitori 
ce sunteți! 


- Cine știe? zise Mama Scaer, încă ținându-și membrele răsfirate 
deasupra proviziilor printre care-și petrecuse cea mai mare parte a 
călătoriei înapoi spre casă. Căile noastre poate se vor încrucișa din 
nou peste nu prea mult timp. 


— Să sperăm că nu, murmură Thorn neauzită, privind la toate fețele 
alea cunoscute, după care mai făcu o ultimă încercare: Cum ai 
căpătat cicatricea, Fror? 


Vanstermanul deschise gura, încercând parcă să mai scoată una din 
glumele sale. La urma urmei, avea întotdeauna una pregătită. Apoi 
ochii îi fulgerară asupra obrajilor ei plini de cicatrice și făcu o pauză, 
gândindu-se. Trase cu putere aer în piept și o privi drept în ochi. 


— Aveam doisprezece ani. Gettlanderii au atacat chiar înainte de 
venirea zorilor. l-au făcut sclavi pe majoritatea sătenilor. Mama mea 
s-a luptat cu ei și a fost ucisă. Am încercat să fug, iar conducătorul 


lor m-a tăiat cu sabia. M-a lăsat să mor, însă am scăpat doar cu 
cicatricea asta. 


lată, așadar, adevărul, care era unul destul de urât. Insă mai era ceva 
în felul în care se uita Fror la ea. Ceva ce-i făcea lui Thorn părul să se 
zbârlească. Vocea îi tremură ușor când îi puse întrebarea: 


— Cine era conducătorul lor? 
— Îl numeau Headland. 


Thorn rămase uitându-se la sabia pe care o purta. Sabia care îi 
aparținuse tatălui ei. 


— Deci sabia asta? 
— Incurcate sunt căile zeilor. 


— Dar ai navigat cu gettlanderii! Ai luptat alături de mine. Chiar dacă 
știai că sunt fiica lui? 


— Și mă bucur că am făcut-o. Fror ridică din umeri. Răzbunarea 
merge în cerc. De la sânge înapoi la sânge. Moartea ne așteaptă pe 
toți. Poţi să-ți urmezi calea, influențat de ea, împovărat de furie. Asta 
am făcut eu, timp de mulți ani. O poți lăsa să te otrăvească. Inspiră 
prelung și expiră, oftând. Ori poți renunţa. Să ai grijă, Thorn Bathu. 


— Și tu, murmură ea, neștiind prea bine ce altceva să mai spună. 
Neștiind prea bine nici ce să mai creadă. 


Mai aruncă o ultimă privire în direcția Vântului din Sud, nemișcată 
acum, la chei, cu vopseaua de pe porumbeii albi de la provă și de la 
pupă cojindu-se. Corabia aia fusese casa ei timp de un an. Cel mai 


bun prieten și cel mai rău dușman al ei, fiecare scândură și fiecare 
nit, acum familiare. Părea o corabie diferită de cea pe care se 
urcaseră. Bătută de vreme și veche, plină de cicatrice și trecută prin 
multe. Asemănătoare un pic cu Thorn. Mai dădu pentru ultima oară 
din cap, în semn de respect, după care-și săltă cufărul pe umăr, se 
întoarse... 


Brand stătea în spatele ei, suficient de aproape încât să-i poată mirosi 
respirația, cu mânecile suflecate pentru a scoate la iveală cicatricele 
șerpuitoare de pe antebraţe, mai puternic, mai tăcut și mai arătos ca 
oricând. 


— Bănuiesc că ne vom mai vedea, zise el. 


Avea ochii ațintiți asupra ei, lucind în spatele acelor șuvițe de păr ce- 
i cădeau pe față. Părea că-și petrecuse ultimele șase luni încercând să 
nu se gândească la el, ceea ce era la fel de rău ca gânditul la el, dar cu 
frustrare pe deasupra, pentru că nu reușise să nu se gândească. Greu 
de uitat cineva care se află la trei vâsle în fața ta. Umerii lui, 
mișcându-se odată cu vâsla. Cotul lui, aproape de vâslă. O parte din 
față, atunci când privea în spate. 


- Mda, murmură ea, plecându-și privirea în pământ. Bănuiesc. 


Păși pe lângă el, în jos, pe scândurile prinse nu prea bine, 
îndepărtându-se. 


Poate că era greu să-l lase așa cum îl lăsa după ce trecuseră prin 
atâtea împreună. Poate că era un act de lașitate. Însă trebuia să pună 
capăt, să-și lase în urmă dezamăgirea, rușinea și prostia odată cu el. 
Când trebuie să faci ceva, nu câștigi decât durere dacă tot amâni. 


Blestemată să fie, începuse să gândească la fel ca Skifr. 
Iar asta mai degrabă îi făcu plăcere. 


Thorlby se schimbase. Totul era mult mai mic decât și-l amintea. Mai 
cenușiu. Mai gol. Cheiurile nu mai erau la fel de aglomerate cum 
erau înainte, doar câțiva pescari posaci ocupându-se de capturile lor 
cu solzi cenușii scânteind ca argintul. Războinicii făceau de pază la 
poartă, însă erau unii tineri, ceea ce o făcu pe Thorn să se întrebe cu 
ce se ocupau ceilalți. ÎI cunoștea pe unul dintre ei din careul de 
antrenament, un tip ai cărui ochi crescură cât cănile de bere când ea 
trecu pe lângă el. 


— Ea este? auzi pe cineva murmurând. 


— Thorn Bathu, șopti o femeie, cu vocea solemnă de parcă ar fi rostit 
o vrajă magică. 


— Cea despre care cântă toată lumea? 


Legenda i-o luase înainte, îţi vine să crezi? Așa că Thorn își trase 
umerii în spate, afișă expresia cea mai dârză și-și lăsă mâna stângă să 
se legene, cu brăţara elfilor strălucind. Strălucind în lumina soarelui, 
strălucind de la propria lumină. 


Merse în sus, pe Strada Nicovalelor, iar acolo clienţii se întoarseră cu 
ochii holbaţi, ciocanele încetară să mai răsune în timp ce fierarii se 
uitau la ea, și Thorn mergea fluierând. Cântecul pe care-l cântau 
throvenmanii, despre femeia-demon care o salvase pe Împărăteasa 


din Sud. 


De ce nu? Doar o merita, nu? 


Sus, pe străduțele abrupte pe care coborâse alături de Părintele Yarvi 
când acesta o scosese din închisorile citadelei și o dusese până la 
Skekenhouse, la Kalyiv și în Primul dintre Orașe. Pare că au trecut 
de atunci o sută de ani, se gândi ea când coti pe o străduță, ale cărei 
pietre îi erau toate cunoscute. 


Auzi murmure în urma ei și văzu că atrăsese o gloată mică de copii, 
ce se uitau după ea de după colt. La fel ca aceia care îl urmau pe tatăl 
ei pe când mergea prin Thorlby. Așa cum proceda și el, le făcu și ea 
cu mâna, veselă. Apoi, așa cum proceda și el, strânse și ea din dinți și 
șuieră, împrăștiindu-i într-un cor de țipete. 


Skifr spunea mereu că istoria merge în cerc. 


Casa îngustă, cu trepte uzate în mijloc, cu ușa prost cioplită de tatăl 
ei, totul era la fel, dar parcă totul o emoționa. Inima îi bubuia în timp 
ce întindea mâna să deschidă ușa, însă, în ultimul moment, o strânse 
pumn și ciocăni. Stătu acolo, așteptând stânjenită ca un hoţ, în fața 
propriei case, cu degetele în jurul săculețului de la gât, gândindu-se 
la ce-i spusese Fror. 


Poate că tatăl ei nu fusese chiar eroul pe care și-l imaginase ea 
mereu. Poate că mama ei nu fusese tot timpul personajul negativ. 
Poate că nimeni nu este ceea ce pare a fi. 


Îi deschise mama sa. Cine altcineva? Ciudat, s-o găsească exact la fel 
după toate câte se întâmplaseră. Doar un fir sau două de păr 
deveniseră gri și o clipă Thorn se simţi din nou un copil, cu o 
expresie înverșunată pe chip care să-i ascundă furia și teama. 


— Mamă... 


Încercă să-și aranjeze părul încurcat de pe o parte a capului, 
făcându-și de lucru cu inelele din argint prinse în el. Un efort 
zadarnic, căci n-ar fi putut să-și taie chica aia nici cu o secure. Se 
întrebă la ce se va repezi mai întâi mama sa să-i critice: nebunia din 
părul ei, urâţenia cicatricelor sau starea zdrențelor de pe ea, ori 
poate... 


— Hild! 


Faţa i se lumină de bucurie și o prinse pe Thorn în brațe și-o strânse 
atât de tare, că o făcu să icnească. Apoi o împinse, îndepărtând-o 
puțin și o examină de sus până jos, radiind de fericire, după care o 
trase înapoi, strângând-o cu putere. 


— Scuze, Thorn... 


- Poți să-mi spui Hild. Dacă-ţi place. Thorn fornăi, râzând. E plăcut 
să te aud spunând-o. 


- Nu ti-a plăcut niciodată. 
— O mulțime de lucruri s-au schimbat în ultimul an. 


- Și aici la fel. Război cu vanstermanii, regele bolnav, iar Bunica 
Wexen le interzice navelor noastre să intre în golf... însă avem timp 
pentru astea mai târziu. 


- Așa-i. 


Thorn închise ochii ușor și se sprijini de ea. De-abia atunci își dădu 
seama cât de obosită era. Atât de obosită, încât aproape că alunecă în 
fund chiar acolo, pe hol. 


— Eraţi așteptați acasă de câteva săptămâni. Incepusem să-mi fac griji. 
Ei, începusem să-mi fac griji din ziua în care ai plecat... 


— Am rămas blocați în gheaţă. 


— Ar fi trebuit să-mi dau seama că va fi nevoie de mai mult de 
jumătate de lume ca să-mi țină fiica departe. Ai crescut. Pe zei, ce 
mult ai crescut! 


- N-ai de gând să spui nimic despre părul meu? 


Mama ei întinse mâna și-i așeză o șuviță rebelă în spatele urechii, 
atingându-i apoi obrajii plini de cicatrice cu vârfurile degetelor. 


- Nu-mi pasă acum decât că ești în viață. Am auzit câteva povești 
îngrozitoare despre... în numele Tatălui Pace, ce-i asta? 


Mama ei îi prinse încheietura lui Thorn și i-o ridică în sus, făcând ca 
lumina răspândită de brăţara elfilor să-i cadă pe faţă și să-i facă ochii 
să sclipească, aruncând reflexii de aur în timp ce Thorn privea în jos. 


— Asta... murmură Thorn, este o poveste lungă. 


SALUTĂRI 


Brand zisese că-i va ajuta să descarce. 


Poate pentru că asta era ceva ce trebuia să facă. Poate pentru că încă 
nu se îndura să părăsească echipajul. Poate pentru că-i era teamă să o 
vadă pe Rin. Speriat că păţise ceva cât timp el fusese plecat. Speriat 
că ea l-ar putea învinovăți pe el pentru asta. 


Astfel încât le spuse că, atât timp cât nu va trebui să ridice singur 
corabia, îi va ajuta să descarce de pe ea și își spuse lui însuși că era 
corect ceea ce făcea. La urma urmei, nu sunt prea multe lucruri pe 
lumea asta care să n-aibă și un dram de egoism în ele. 


Iar când descărcarea se sfârși și jumătate din echipaj se împrăștiase 
care încotro, îi îmbrățișă pe Fror, pe Dosduvoi și pe Rulf și râseră de 
lucrurile pe care le spusese Odda pe când coborau pe Râul Divin. 
Râdeau în timp ce Soarele Mamă se scufunda dincolo de dealurile 
din spatele orașului Thorlby, iar umbrele se adunau în sculpturile ce 
șerpuiau de-a lungul întregii suprafeţe a catargului, de la coadă până 
la vârf. 


— Ai făcut un lucru afurisit de bun cu catargul ăsta, Koll, zise Brand, 
uitându-se în sus la el. 


— Este povestea călătoriei noastre. 


Koll se schimbase un pic de când plecaseră, la fel de agitat ca 
întotdeauna, dar cu o voce mai gravă, cu o față mai puternică și cu 
mâini mai sigure, pe care și le trecea ușor peste scrijeliturile în formă 
de copaci, de râuri, de corăbii și de siluete, minunat inserate unele în 
celelalte. 


- La bază, aici, este Thorlby, Râul Divin și Râul Interzis curg în sus, 
pe partea asta, și coboară pe partea cealaltă, Primul dintre Orașe se 
află la vârful catargului. Aici traversăm Marea Sfărâmată. Acolo 
ridică Brand corabia. Dincolo ne întâlnim cu Jenner cel Albastru. 


— Deștept băiat, nu? zise Safrit, strângându-l tare la piept. Bine că n-ai 
căzut de pe verga aia nenorocită și nu ţi-ai împrăștiat creierii peste 
tot. 


— Cu siguranţă este, murmură Brand, plimbându-și privirea pe 
deasupra catargului, mai uimit ca niciodată. 


Koll mai indică vreo câteva figuri cu degetul: 


— Skifr trimite Moartea peste câmpii. Prințul Varoslaf blochează cu 
lanţuri Râul Interzis. Thorn se luptă cu șapte oameni. Părintele Yarvi 
stabilește înțelegerea cu Împărăteasa și... Se aplecă mai aproape, mai 
adăugă vreo câteva tăieturi unei siluete ce stătea în genunchi la baza 
catargului cu cuțitul său îndelung folosit, după care suflă 
rumegușul. lată-mă și pe mine, terminând totul. Și făcu un pas în 
spate, rânjind. Gata. 


— Este opera unui maestru, zise Părintele Yarvi, plimbându-și mâna 
schiloadă pe deasupra scrijeliturilor. Am de gând să-l înalt în curtea 
citadelei, astfel încât orice gettlander să poată vedea faptele de vitejie 
săvârșite în numele lor, dar și măreața operă reprezentată de această 
sculptură, care nu-i mai puțin importantă. 


Zâmbetele păliră atunci și ei rămaseră cu ochii umezi, pentru că-și 
dădură seama că se terminase călătoria lor, iar mica lor familie se 
destrăma. Cei ale căror căi se contopiseră atât de strâns într-o 
măreaţă călătorie își vor urma acum propriile lor căi, împrăștiați ca 
frunzele de către o boare de vânt prin cine știe ce port îndepărtat, și 
numai de mâinile capricioșilor zei mai depindea ca acele căi să se 
intersecteze iară. 


- Ghinion, murmură Dosduvoi, clătinând ușor din cap. Găsești 
prieteni și ei dispar din viața ta din nou. Foarte, foarte mare 
ghinion... 


- Of, oprește-te și nu te mai prosti cu norocul tău, prostovan mare ce 
ești! se răsti Safrit. Soțul meu a avut nenorocul de a fi răpit și făcut 
sclav, însă n-a încetat niciodată să încerce să se întoarcă la mine, n-a 
încetat să spere niciodată și a murit luptând până la ultima suflare 
pentru camarazii săi. 


- Așa a făcut, zise Rulf. 
- Mi-a salvat viața, zise Părintele Yarvi. 


- Pentru ca tu să o salvezi pe a mea și pe a fiului meu. Safrit îl lovi 
tare peste mână pe Dosduvoi, făcându-i cercurile de argint de la 
încheietură să zornăie. Uită-te la tot ce ai! La puterea ta, la sănătatea 


ta, la avuţia ta și la prietenii pe care poate, într-o zi, îi vei vedea 
pătrunzând din nou în viaţa ta. 


— Cine știe pe lângă cine vei mai trece în drumul întortocheat către 
Ultima Poartă? murmură Rulf, frecându-și barba gânditor. 


— Asta e noroc, afurisit să fii, nu ghinion! zise Safrit. Roagă-te la ce 
zeu ţi-o plăcea ţie să te rogi pentru tot restul zilelor tale. 


- Nu m-am gândit în acest fel înainte, zise Dosduvoi, cu fruntea 
încrețită, gânditor. Voi încerca să mă gândesc la cât de binecuvântat 
sunt. Își așeză din nou, cu mare grijă, cercurile valoroase de la 
încheietura-i masivă. Imediat după ce voi avea parte de niște zaruri 
bune. Sau a doua oară. 


Și începu să se îndepărteze în direcția orașului. 


- Unii bărbaţi nu se învață minte niciodată, murmură Safrit, uitându- 
se după el cu mâinile în șolduri. 


- Niciunul nu se învaţă, zise Rulf. 
Brand îi întinse mâna. 
— O să-mi fie dor de tine. 


— Și mie de tine, zise cârmaciul, apucându-l de mână. Ești puternic la 
vâslă, puternic în zidul de scuturi și puternic și aici. Și bătu cu 
degetul în pieptul lui Brand, aplecându-se aproape de el. Stai în 
lumină, băiete, bine? 


- O să-mi lipsiţi, cu toții. 


Brand privi în direcţia Thorlby-ului, în direcția în care dispăruse 
Thorn, și fu nevoit să-și înghită nodul din gât. Să plece după ce-i 
adresase doar două sau trei cuvinte, de parcă era un nimic și un 
nimeni. Era dureros. 


- Nu-ţi face griji. Safrit își lăsă mâna pe umărul lui și-l strânse. Mai 
sunt o mulțime de fete pe-acolo. 


— Nu multe la fel ca ea. 


— Și este un lucru rău? întrebă Mama Scaer. Cunosc o duzină de fete 
în Vulsgard care și-ar scoate ochii una alteia pentru un băiat așa ca 
tine. 


— Și este un lucru bun? întrebă Brand. Pe de altă parte, aș prefera o 
soție cu ochi. 


Mama Scaer miji ochii, ceea ce-l făcu să se simtă și mai nervos. 
— Pentru asta ai ales partea învingătoare. 


- Întotdeauna sensibilă, zise Părintele Yarvi. Este timpul ca tu să ne 
părăsești, Mamă Scaer. Se uită încruntat înspre războinicii postați în 
fața porții orașului. Cred că vanstermanii sunt chiar mai puțin 
populari decât de obicei în Thorlby. 


Ea scoase un șuierat. 
- Mama Corbilor dansează la graniță, din nou. 


- Atunci a venit momentul ca noi, Preoții, să ne îndeplinim rolul de 
vorbitori în numele Tatălui Porumbeilor și să facem din pumn o 
palmă deschisă. 


- Alianţa asta pe care o ai în minte. Scaer se scărpină nefericită în 
capul ras. Să ștergem cu buretele o mie de ani însângerați nu este o 
realizare chiar la îndemână. 


— Insă una care va merita să fie pusă în cântece. 


— Bărbaţii preferă să cânte despre cum se fac rănile, fiind proști, de 
felul lor. Ochii săi erau niște crăpături înguste în timp ce privea în 
ochii lui Yarvi. Și mă tem că încerci să coși o rană pentru a săpa una 
mai adâncă. Însă mi-am dat cuvântul și voi face ceea ce-mi va sta în 
putință. 


— Ce altceva am mai putea face? 


Brăţările elfilor de la mâna lungă a Mamei Scaer zăngăniră atunci 
când Yarvi îi strânse mâna în semn de adio. Apoi ochii i se mutară 
asupra lui Brand, reci și indiferenți. 


- Mulţumiri pentru ajutor, Brand. 

— Am făcut doar ce m-ai plătit să fac. 

— Mai mult de-atât, cred. 

— Atunci, poate am încercat doar să fac ce trebuie. 


— Ar putea veni ziua când voi avea nevoie de un bărbat care nu este 
preocupat de binele suprem, ci doar să facă bine. Aș putea să apelez 
la tine? 


— Aș fi onorat, Părinte Yarvi. Iti rămân dator. Pentru că mi-ai oferit 
un loc. 


- Nu, Brand, eu îți sunt dator. Preotul zâmbi. Și sper ca în curând să 
îti pot plăti. 


Brand începu să meargă pe coasta dealului, șerpuind printre corturi, 
cocioabe și dărăpănături răsărite în afara porților precum ciupercile 
după ploaie. Erau în război cu vanstermanii, iar oamenii își 
părăsiseră casele de la graniță pentru a se înghesui lângă porțile 
Thorlby-ului. 


Luminile lămpilor sclipeau printre găurile din gardurile de nuiele, 
glasurile pluteau prin văzduh și un fragment dintr-un cântec trist se 
făcea auzit dintr-un loc greu de precizat. Trecu pe lângă un foc mare, 
lângă care se aflau chipuri supte, de oameni foarte bătrâni sau foarte 
tineri, luminate de scântei ce se ridicau învârtejindu-se. Aerul 
mirosea puternic a fum, a bălegar și a trupuri nespălate. Mirosul 
acru al copilăriei sale, însă lui i se părea un miros dulce. Știa că 
pentru el acest loc nu se va mai numi acasă pentru prea multă 
vreme. 


În timp ce mergea își pipăi săculețul ce i se mișca pe sub cămașă. Era 
greu acum. Aur roșu de la Prințul Varoslaf, aur galben de la 
Împărăteasa Vialine și argint de calitate, cu chipul Reginei Laithlin 
ștanțat pe el. Îndeajuns pentru o casă bună, la umbra citadelei. 
Îndeajuns pentru ca Rin să nu mai trebuiască să-și dorească vreodată 
ceva. Zâmbea în timp ce împingea, scârțâind, ușa cocioabei lor. 


— Rin, am... 


Se trezi uitându-se la un grup de străini. Un bărbat, o femeie și... câți 
copii? Cinci? Șase? Cu toţii strânși în jurul sobei la care el obișnuia 


să-și încălzească picioarele îndurerate, însă acolo nu era nici urmă de 
Rin. 


- Afurisiţi să fiți, cine sunteţi? 

I se strânse inima de frică și-și încleștă mâna pe pumnal. 

- E în regulă! Bărbatul ridică mâinile în sus. Tu ești Brand? 
— Normal că eu. Unde e sora mea? 

— Nu știi? 


- Dacă aș ști, aș mai întreba? Unde e Rin? 


Era o casă bună, în umbra citadelei. 


Casa unei femei bogate, din piatră tăiată frumos, cu un al doilea 
nivel și cu un dragon sculptat în grinda acoperișului. Un adevărat 
cămin, cu lumina unui foc primitor ce se răspândea prin storuri în 
semiîntunericul amurgului. O casă minunată, cu un curs de apă ce 
gâlgâia printr-un canal abrupt aflat alături de ea și care apoi continua 
să curgă pe sub un pod îngust. O casă bine întreținută, cu o ușă 
proaspăt vopsită în verde, deasupra cărei se afla o plăcuţă de forma 
unei săbii, legănându-se ușor odată cu briza. 


— Aici? 


Brand se muncise destul pe străduţele abrupte, cărând lăzi și 
împingând roabe către casele celor bogați, așa că știa bine strada. 
Însă nu mai venise niciodată la această casă și nu avea nici cea mai 
mică idee ce ar fi căutat sora lui în ea. 


— Aici, răspunse bărbatul și ciocăni puternic în ușă. 


Brand așteptă acolo întrebându-se ce postură să adopte și încă ezita 
atunci când ușa se deschise larg. 


Rin se schimbase. Poate chiar mai mult decât el. Acum părea o 
femeie matură, mai înaltă, cu o față mai subțire, cu părul negru, tăiat 
scurt. Avea o tunică scumpă, cu o cusătură măiastră la guler, așa cum 
ar fi purtat o negustoreasă. 


- E totul în regulă, Hale? întrebă ea. 

— Sunt bine, zise bărbatul. Ai un musafir. 

Se dădu la o parte, lăsând lumina să cadă pe chipul lui Brand. 
- Rin... murmură el, nemaiștiind ce să spună, am... 


— Te-ai întors! Și-și aruncă brațele în jurul lui, mai să-l dărâme din 
picioare, și-l strânse atât de tare, că aproape i se făcu rău. Ai de gând 
doar să stai pe trepte și să te holbezi? Și-l împinse înăuntru. 
Transmite-le dragostea mea copiilor tăi! strigă ea în urma lui Hale. 


- Cu multă plăcere! 


Apoi ea închise ușa cu piciorul și-i trase lui Brand cufărul de pe 
umăr. 


In timp ce-l așeza pe pardoseala din dale, un lanț ieși la iveală, un 
lanţ din argint de care atârna o cheie din argint strălucitoare. 


— A cui e cheia aia? murmură el. 


— Ai crezut că m-am măritat cât ai fost tu plecat? Este cheia mea, de 
la încuietorile mele. Ti-e foame? Ţi-e sete? Am... 


— A cui e casa asta, Rin? 

Ea îi rânji. 

- Este a ta. A mea. Este a noastră. 

- Asta? Brand se holba la ea. Dar... cum ai... 

- Ti-am spus că o să fac o sabie. 

Ochii lui Brand crescură. 

- Probabil că a fost o sabie demnă de pus în cântece. 
— Așa a crezut Regele Uthil. 

Ochii lui Brand crescură și mai mult. 

— Regele Uthil. 


— Am găsit o nouă cale de a topi oţelul. O cale mai fierbinte. Prima 
sabie a plesnit când am călit-o, însă a doua a rezistat. Gaden a spus 
că trebuie să i-o dăruim regelui. Și regele a stat în Sala Regilor, 
zicând că oţelul este răspunsul și că este cel mai bun oţel pe care l-a 
văzut vreodată. Acum o poartă cu el, am auzit. Ridică din umeri de 
parcă protecția Regelui Uthil era o onoare nu chiar atât de mare. 
După aia, toţi și-au dorit să le fac săbii. Gaden a zis că nu mă mai 
poate reține. Mi-a zis că eu ar trebui să fiu maestrul și ea ucenicul. 
Rin ridică din umeri. Binecuvântată de Cea Care Izbește Nicovala, 
așa cum obișnuiam noi să spunem. 


— Pe zei! șopti Brand. Eram pe cale să-ți schimb viaţa. Și tu ai realizat- 
o singură. 


- Tu mi-ai oferit șansa. Rin îl apucă de încheietură, privindu-i 
încruntată cicatricele de acolo. Ce s-a întâmplat? 


- Nimic. Funia a alunecat pe când ne deplasam prin ținuturile înalte. 
- Bănuiesc că e doar o parte a poveștii. 

— Am unele și mai bune. 

Buzele lui Rin se strâmbară. 

— Atât timp cât nu o au și pe Thorn Bathu-n ele. 


— A salvat-o pe Împărăteasa din Sud de unchiul ei, Rin! Pe 
Împărăteasă! A Sudului. 


— Am auzit deja despre asta. Se cântă despre ea prin tot orașul. Ceva 
despre ea luptând de una singură împotriva unei duzini de oameni. 
Apoi au fost cincisprezece. Or fi fost chiar douăzeci ultima oară când 
am auzit-o. Și l-a aruncat pe un Duce de pe acoperiș, a pus pe fugă o 
hoardă de Călăreţi, a câștigat o relicvă de-a elfilor și am mai auzit că, 
pe lângă toate astea, a mai ridicat și o corabie. A ridicat o corabie! Și 
pufni din nou. 


Brand înălță din sprâncene. 
— Am impresia că anumite cântece deformează adevărul. 


- O să-mi poți spune adevărul mai târziu. Rin luă lampa în mână și-l 
conduse printr-o altă intrare, dincolo de care se zărea un șir de trepte 
ce urcau în întuneric. Hai să-ți vezi camera. 


— Am o cameră? murmură Brand, cu ochii mai holbaţi ca niciodată. 


De câte ori nu visase la una? Când nu aveau un acoperiș deasupra 
capului sau de-ale gurii ori un alt prieten pe lumea asta, în afară de 
celălalt? 


Işi petrecu mâna pe după umerii lui, iar el se simți acasă. 


— Ai o cameră. 


IDEI GREȘITE 


— Se pare că am nevoie de o sabie nouă. 


Thorn oftă în timp ce lăsa ușor pe masă sabia tatălui ei, iar lumina 
forjei se lovi de multiplele sale zgârieturi și-i scoase în evidență 
ciobiturile adânci. Se subțiase destul de mult de la atâta lustruit de-a 
lungul anilor, teaca se zdrențuise de mai rămăseseră doar câteva fâșii 
slinoase, iar fierul ordinar al mânerului se hâţâna, slăbit. 


Ucenica îi aruncă sabiei o privire rapidă, însă lui Thorn nici măcar 
atât. 


— Se pare că ai dreptate. 


Avea o vestă din piele plină de arsuri, mănuși până la coate, brațele 
și umerii goi și plini de picături de transpiratie de la căldură, iar 
mușchii tari îi jucau sub piele în timp ce întorcea bucățile de metal în 
cărbunii încinși. 


- Este o sabie bună. Thorn își plimbă degetele de-a lungul metalului 
zgâriat. A fost a tatălui meu. A văzut o mulțime de lucruri. Și la el, și 


la mine. 


Ucenica nu făcu decât să ridice din umeri. Avea niște maniere nu 
prea fine, însă Thorn nu avea nici ea unele mai bune, așa că încercă 
să nu o ia ca pe un afront personal. 


— Maestrul tău e primprejur? întrebă ea. 

— Nu. 

Thorn aşteptă putin, însă nu mai veni nimic. 
— Când o să se întoarcă? 


Fata doar pufni, scoase metalul dintre cărbuni, îl studie un pic, apoi 
îl înfipse la loc cu un șuierat, scoțând o jerbă de scântei. 


Thorn se hotărî să o ia de la început. 

— Îl caut pe făuritorul de săbii de pe Strada a Șasea. 

- Și, iată-mă, zise fata, văzându-și de treabă încruntată. 
— Tu? 

- Eu sunt cea care face săbii pe Strada a Șasea, nu? 

- M-am gândit că ești mai... în vârstă. 

— Se pare că gânditul nu este punctul tău forte. 


Thorn lăsă să treacă o secundă, cumpănind dacă să se supere sau nu, 
însă se hotărî că nu era cazul. Incerca să ia lucrurile mai ușor în 
ultimul timp. 


- Nu ești prima care-mi spune asta. Dar nu se prea obișnuiește ca o 
fată să facă săbii. 


Atunci fata se uită în sus, la ea. Ochii aprigi, focul de la forjă 
făcându-i să sclipească prin părul căzut pe fața-i osoasă și ceva 
afurisit de familiar la ea, însă Thorn nu-și putea da seama ce. 


- La fel de neobișnuit ca una să le rotească. 
— Punct lovit, zise Thorn, întinzând mâna. Eu sunt... 


Făuritoarea de săbii scoase sabia pe jumătate făcută din forjă, 
metalul încins trecând atât de aproape încât Thorn trebui să-și tragă 
mâna înapoi. 


— Știu cin’ ești, Thorn Bathu. 


- Ah. Desigur. 


Thorn se gândi că faima i-o luase înainte. De-abia acum începuse să- 
și dea seama că ăsta nu era întotdeauna un lucru bun. 


Fata luă un ciocan și Thorn o privi cum începe să bată un șanț în 
lamă, urmărind muzica de nicovalei, așa cum zic fierarii, și ce mai 
lecţie a fost pentru ea. Lovituri scurte, rapide, fără efort irosit, 
autoritate, control deplin, fiecare lovitură, perfectă ca împunsăturile 
unui maestru al sabiei, pulberea sclipitoare împrăștiindu-se de pe 
poanson 7. Thorn știa mult mai multe despre folosirea săbiilor decât 
despre făurirea lor, însă și un idiot și-ar fi dat seama că fata asta știa 
să-și facă treaba. 


— Se spune că faci cele mai bune săbii din Thorlby, zise Thorn. 


— Fac cele mai bune săbii de pe tot cuprinsul Mării Sfărâmate, zise 
fata, ținând în așa fel oţelul încât strălucirea lui să-i cadă pe fața 
lucioasă de la transpiratie. 


— Tatăl meu mi-a zis întotdeauna să nu fiu mândră. 
— Nu e o chestiune de mândrie. Este doar realitatea. 
- Ai vrea să-mi faci și mie una? 

- Nu. Nu cred c-o să-ţi fac. 


Oamenii care sunt cei mai buni în ceea ce fac trec dincolo de limita 
bunului-simţ câteodată, însă deja devenea ciudat. 


— Am bani. 

— N-am nevoie de banii tăi. 
— De ce? 

- Nu te plac. 


De obicei Thorn se aprindea foarte ușor de la o insultă, însă de data 
asta veni atât de pe neașteptate, încât fu prinsă pe picior greșit. 


- Ei bine... bănuiesc că mai sunt și alte săbii de găsit. 
— Fără îndoială că sunt. 
— Voi căuta și voi găsi una, atunci. 


— Sper să găsești una lungă. Făuritoarea de săbii de pe Strada a Șasea 
se aplecă pentru a sufla cenușa de pe metal, expirând ușor printre 


buzele ţuguiate. Apoi ti-o poți băga în fund. 


Thorn făcu un gest brusc cu sabia, gândindu-se serios să-i dea una în 
cap fetei cu partea lată a lamei, după care se gândi mai bine și se 
întoarse spre ușă. Înainte să pună mâna pe ivăr totuși, fata vorbi din 
nou. 


— De ce te-ai purtat așa cu fratele meu? 

Era furioasă. Trebuia să fie. 

— Cine-i nenorocitul tău de frate? 

Fata se uită la ea încruntată. 

- Brand. 

Numele o izbi pe Thorn la fel de puternic ca o lovitură în cap. 
- Nu Brand care a fost cu mine pe... 

— Care alt Brand? Se lovi cu degetul mare în piept. Eu sunt Rin. 


Acum văzu și Thorn asemănarea, care o izbi chiar mai tare, așa că tot 
ce scoase fu un scâncet vinovat: 


- N-am știut că Brand are o soră. 
Rin chicoti dispreţuitor. 


- De ce ar fi trebuit? Doar ai petrecut un singur an pe aceeași corabie 
cu el. 


- Nu mi-a spus niciodată! 


— L-ai întrebat? 
- Desigur! Într-un fel. Thorn înghiţi în sec. Nu. 


- Plecat un an. Rin înfipse furioasă sabia înapoi între cărbuni. Și în 
clipa în care mă vede, știi despre ce începe să-mi povestească? 


- Aăă... 


Incepu să bată în foale așa cum obișnuia Thorn să bată în capul lui 
Brand în careul de antrenament. 


- Thorn Bathu a alergat pe vâsle în mijlocul unei ruine de-a elfilor. 
Thorn Bathu i-a salvat viața în zidul de scuturi. Thorn Bathu a făcut 
o alianță care va readuce lumea pe un făgaș normal. Și, când eram 
deja pregătită să-l mușc de față dacă-ți mai auzeam numele încă o 
dată, ce crezi că îmi mai spune? 


— Aăă... 


- Thorn Bathu de-abia mi-a mai adresat un cuvânt pe tot drumul de 
întoarcere. Thorn Bathu mi-a tăiat-o așa cum tai o bășică. Să știi, 
pentru mine Thorn Bathu arată ca o nemernică jegoasă, după tot ce-a 
făcut el pentru ea, și nu, nu prea am de gând să fac o sabie pentru 
tine... 


— Oprește-te! se răsti Thorn. N-ai nici cea mai mică idee despre ce s-a 
petrecut între mine și fratele tău. 


Rin lăsă foalele în pace și-i aruncă o privire urâtă. 
— Luminează-mă. 


— Ei bine... 


Ultimul lucru de care avea nevoie Thorn era să zgândăre iar rana 
chiar când avea șansa de a o lăsa să se vindece. Doar nu era să 
admită că greșise prostește, că se arsese cât se poate de rău și că 
trebuise să se forțeze să nu se uite la Brand, să nu vorbească sub 
nicio formă cu Brand sau să nu aibă de-a face cu Brand în nicio 
secundă a fiecărei zile pentru a nu risca să se ardă din nou. 


— Ai priceput totul anapoda, asta-i tot! 


— Ciudat cum ajung întotdeauna oamenii să-și facă o idee greșită 
despre tine. De câte ori trebuie să se întâmple "nainte să-ncepi să te 
gândești că poate chiar și-au făcut ideea corectă? 


Rin trase fierul afară din forjă și-l așeză din nou pe nicovală. 


— Nu mă cunoști, mârâi Thorn, apăsând pe foale cu furia-i 
caracteristică. Nu știi prin ce-am trecut. 


- Fără discuţie, fiecare am avut propriile noastre greutăți, zise Rin, 
ridicând ciocanul. Insă unii dintre noi ajung să se plângă din cauza 
lor într-o casă mare, plătită de tăticul nostru. 


Thorn arătă cu mâna spre fierăria nouă-nouţă din spatele 
impunătoarei case din apropierea citadelei. 


- Of, văd, tu și cu Brand de-abia vă puteți descurca! 


Rin încremeni, apoi, în timp ce mușchii îi jucau pe sub pielea de pe 
umeri, iar ochii îi fulgerau în toate părțile, se înfurie. Atât de tare, 
încât Thorn făcu un mic pas în spate, uitându-se cu precautie la 
ciocanul ridicat. 


Apoi Rin îl aruncă zăngănind pe jos, își scoase mănușile și le azvârli 
pe masă. 


— Vino cu mine. 


— Mama a murit când eram mică. 


Rin o condusese în afara zidurilor. In aceeași direcţie cu vântul, unde 
duhoarea gunoiului din Thorlby nu i-ar deranja pe cetăţenii de 
seamă ai orașului. 


- Brand și-o mai amintește un pic. Eu nu. 


Unele movile de gunoi erau alcătuite din ani și ani de depuneri și se 
transformaseră în niște grămezi acoperite de iarbă. Altele erau 
descoperite și miroseau urât, iar din ele se revărsau oase și cochilii, 
zdrenţele și gunoiul oamenilor și al sălbăticiunilor, deopotrivă. 


- El spunea mereu că ea l-a sfătuit să facă ce trebuie. 


Un câine râios îi aruncă lui Thorn o privire suspicioasă, de parcă ar fi 
considerat-o o competitoare, după care se întoarse la scormonitul 
printre putreziciuni. 


— Tatăl meu a murit luptându-se cu Grom-gil-Gorm, murmură 
Thorn, încercând să echivaleze ghinionul. 


Dacă era sinceră, se simţea un pic îngrețoșată. De la aspectul acestui 
loc, de la împuţiciunea lui și de la faptul că nu prea avusese habar că 
acest loc există, din moment ce sclavii mamei sale fuseseră cei care 
aduceau gunoiul aici. 


— l-au adus onoruri în Sala Zeilor. 
- lar tu ai primit sabia lui. 


— Mai puţin mânerul, mormăi Thorn, încercând să nu tragă aer pe 
nas. Gorm l-a păstrat pentru el. 


— Ai noroc că ai ceva de la tatăl tău. Rin nu părea deloc deranjată de 
duhoare. Noi n-am primit prea multe de la al nostru. Îi plăcea să bea. 
Ei... Am zis că-i plăcea. lubea băutura. Ne-a părăsit când Brand avea 
nouă ani. A plecat într-o dimineaţă și poate că ne-a fost mai bine fără 
el. 


- Cine a avut grijă de voi? întrebă Thorn cu o voce subțire, căpătând 
încet-încet impresia că era depășită în întrecerea ghinioanelor. 


- Nimeni n-a avut grijă de noi. Rin păstră tăcerea un timp după 
această mărturisire. Pe-atunci, eram deja vreo câţiva care trăiam aici. 


— Aici? 


— Scotocești prin ele. Câteodată găsești ceva bun de mâncat. 
Câteodată găsești ceva ce poți vinde. lerni întregi. Rin ridică din 
umeri și se înfioră. lernile erau grele. 


Thorn nu putu decât să stea acolo și să clipească, simțind că o ia cu 
frig, chiar dacă mai era mult din vară. Presupusese mereu că ea era 
cea care trecuse prin mari greutăți maturizându-se. Acum aflase că, 
în timp ce ea spumega de furie în casa ei frumoasă din cauză că 
mama ei nu o striga pe numele care-i plăcea, existau copii care 
scormoneau prin gunoaie după oase de ros. 


— De ce-mi zici mie asta? 


- Pentru că Brand nu ti-a spus, iar tu n-ai întrebat. Am cerșit. Eu am 
furat. Rin afișă un zâmbet subțire și amar. Însă Brand zicea că trebuie 
să facem ceea ce se cuvine. Așa că a muncit. A lucrat la docuri și în 
fierărie. A muncit oriunde îi dădeau oamenii de muncă. A muncit ca 
un câine și de mai multe ori a și fost bătut ca un câine. Eu m-am 
îmbolnăvit și el a avut grijă de mine, apoi eu m-am îmbolnăvit iar și 
el a avut din nou grijă de mine. A continuat să viseze că o să devină 
războinic, că o să capete un loc într-un echipaj și o familie mereu în 
preajma lui. Așa că s-a dus la careul de antrenament. A trebuit să 
cerșească și să împrumute echipament, dar s-a dus. A muncit înainte 
să se antreneze și a muncit și după, și chiar și după aia, dacă cineva 
avea nevoie de ajutor, el era acolo, gata să ajute. Fă ce se cuvine, zicea 
Brand mereu, iar oamenii vor face și ei ce se cuvine pentru tine. A 
fost un băiat bun. A devenit un bărbat bun. 


— Știu asta, mârâi Thorn, simţindu-și durerea reînnoindu-se, mai 
ascuțită ca oricând, căci acum mai erupea și vina pe lângă ea. Este cel 
mai bun om pe care l-am cunoscut. Nu este ceva nou pentru mine! 


Rin se uita la ea. 


— Atunci, cum ai putut să-l tratezi în felul ăsta? Dacă n-ar fi fost el, aș 
fi trecut prin Ultima Poartă, și la fel și tu, și iată mulțumirile... 


S-o fi înșelat Thorn cu privire la niște lucruri și n-o fi știut ea altele, 
deși ar fi trebuit să le știe, și poate că o fi fost prea preocupată de 
propria-i persoană pentru a mai putea vedea ce se petrecea chiar sub 
nasul ei, însă era o limită pentru ce putea înghiți. 


— Oprește-te, soră secretă a lui Brand. Fără îndoială, mi-ai deschis 
ochii mai larg asupra faptului că am fost o nemernică egoistă. Insă el 
și cu mine am fost camarazi de vâsle. In cadrul unui echipaj, ești 


alături de oamenii de lângă tine. Da, a fost alături de mine, însă și eu 
am fost alături de el, iar... 


- Nu atunci! Înainte. Când l-ai omorât pe băiatul ăla. Pe Edwal. 


— Ce? Thorn se simți și mai îngrețoșată. Imi amintesc acea zi destul 
de bine, iar Brand n-a făcut decât să stea și să se uite, afurisit să fie! 


Rin se uită la ea cu gura căscată. 
— Aţi mai vorbit unul cu altul pe parcursul ultimului an? 
- Nu despre Edwal, asta pot să ţi-o spun! 


- Desigur că nu. Rin închise ochii și zâmbi de parcă acum înțelesese 
totul. El nu primește niciodată mulțumirile care i se cuvin, prost 
încăpățânat ce e. Nu ţi-a spus. 


Thorn nu mai înțelegea nimic. 
— Ce să-mi spună, afurisită să fii? 


- EI s-a dus la Părintele Yarvi. Și Rin o apucă blând, dar ferm pe 
Thorn de umăr și lăsă cuvintele să o lovească unul câte unul. l-a 
povestit ce s-a petrecut pe plajă. Chiar dacă știa că o să-l coste. 
Maestrul Hunnan a aflat. Așa că l-a costat locul din raidul regelui, 
locul său ca războinic și tot ce a sperat vreodată. 


Thorn scoase un sunet ciudat când o auzi. Un cotcodăcit sugrumat. 
Sunetul scos de o găină când i se sucește gâtul. 


— Brand s-a dus la Părintele Yarvi, murmură ea. 


— Da. 


- Brand mi-a salvat viaţa. Și și-a pierdut locul pentru asta. 
— Da. 


- lar eu l-am zeflemisit pentru asta și l-am tratat ca pe un prost tot 
drumul de-a lungul Râului Divin și al Râului Interzis și înapoi, 
încontinuu. 


— Da. 
— De ce nu mi-a Zis... 


Și atunci Thorn văzu ceva sclipind chiar sub gulerul vestei lui Rin. 
Intinse mâna, le agăţă cu un deget tremurător și le scoase afară. 


Mărgele. Mărgele din sticlă, albastre și verzi. 


Cele pe care le cumpărase Brand în acea zi în Primul dintre Orașe. 
Cele despre care ea crezuse că sunt pentru ea, apoi pentru o iubită 
oarecare din Thorlby. Și acum vedea că fuseseră pentru sora lui, 
despre care ea nu se deranjase niciodată să întrebe. 


Thorn scoase iar sunetul acela ca un cotcodăcit, însă mai puternic. 
Rin se uita la ea de parcă înnebunise. 

— Ce? 

- Sunt așa un căcat prost. 

— Ei? 


— Unde este? 


— Brand? La mine acasă. La noi acasă... 


— Scuze. Thorn deja se dădea înapoi. O să vorbesc cu tine despre 
sabie mai târziu! 


Se întoarse și începu să fugă către poartă. 


Arăta mai bine ca oricând. Sau poate că ea-l vedea într-un mod 
diferit, cunoscând ceea ce cunoștea. 


— Thorn. 


Părea surprins să o vadă, iar ea nu-l prea putea învinovăți. Apoi o 
privi îngrijorat. 


— Ce s-a întâmplat? 


Ea își dădu seama că probabil arăta chiar mai rău decât de obicei și- 

și dorea să nu fi alergat tot drumul ori măcar să fi așteptat să-și tragă 
sufletul și să-și șteargă transpiraţia de pe frunte înainte să ciocăne la 

ușă. 


— Am vorbit cu sora ta, zise ea. 

El o privi și mai îngrijorat. 

— Despre ce? 

— În primul rând, despre tine, care ai o soră. 


— Nu e un secret. 


- S-ar putea să nu fie. 

El o privi mai mult decât îngrijorat. 

— Ce ţi-a spus? 

— Că mi-ai salvat viaţa. Când l-am ucis pe Edwal. 
El tresări. 

- l-am spus să nu vorbească despre asta! 

- Ei bine, n-a funcționat. 


— Cred că mai bine ai intra. Dacă vrei. Se dădu la o parte din ușă, iar 
ea îl urmă în holul întunecos, cu inima bubuindu-i mai tare ca 
oricând. Nu trebuie să-mi mulțumești. 


- Ba da, spuse ea. Trebuie. 


- N-am încercat să fac ceva nobil, ci doar... ceva bun. Și n-am fost 
nici sigur, și mi-a luat și prea mult, și am creat și o încurcătură 
nenorocită... 


Ea făcu un pas spre el. 

— Ai mers la Părintele Yarvi? 

— Da. 

— Părintele Yarvi mi-a salvat viaţa? 
— Da. 


— Ţi-ai pierdut locul din cauza asta? 


El mișcă din buze de parcă ar fi căutat un mod de-a nega, însă nu 
reuși. 


— Aveam de gând să-ți spun, însă... 
— Nu prea sunt persoana căreia să i te adresezi ușor. 


— lar eu nu sunt prea priceput la vorbe. Își trase părul pe spate și se 
scărpină în cap de parcă l-ar fi durut. N-am vrut să te simţi datoare 
față de mine. N-ar fi fost corect. 


Ea clipi, auzindu-l. 


— Așa că... nu doar c-ai riscat totul de dragul meu, ci ai și tinut-o 
doar pentru tine ca să nu mă faci pe mine să mă simt prost. 


— Poţi să spui și așa... probabil. 


Și se uită la ea pe sub sprâncene, ochii scânteindu-i în umbră. 
Privirea aceea, de parcă n-ar fi vrut să se uite în altă parte, decât la 
ea. Și, oricât de mult ar fi încercat să îndepărteze acele speranţe, ele 
înfloriră mai tare decât până atunci, iar dorința izbucni mai puternic 
ca oricând. 


Mai făcu un mic pas înspre el. 
— Imi pare atât de rău. 
— Nu trebuie să-ți pară. 


— Dar îmi pare. Pentru cum te-am tratat. Pe drumul de întoarcere. Și 
când ne-am dus încolo, dacă mai contează. Imi pare rău, Brand. Nu 
mi-a părut niciodată mai tare. De fapt, niciodată nu mi-a părut rău. 


Trebuie să mai lucrez la asta. Doar că... am căpătat o impresie greșită 
despre... ceva. 


El rămase acolo, tăcut. Așteptând. Privind. Fără să dea niciun afurisit 
de ajutor. 


Spune-o, doar. Cât de greu poate să fie? Ai omorât oameni. Spune-o, 
doar. 


— Am încetat să-ți mai vorbesc... din cauză că... Dar să mai scoată 
alte cuvinte era ca și cum trebuia să arunce nicovale afară dintr-o 
fântână. Eu... adică... Se simțea de parcă ar fi pășit pe un lac 
îngheţat, fără să știe dacă următorul pas ar putea s-o trimită 
plonjând în uitarea îngheţată. Mie mereu... mi-a plăcut... Nu putu 
spune „mi-ai plăcut“. N-ar fi putut să spună „mi-ai plăcut“ nici dacă 
viața ei ar fi depins de asta. Închise ochii, strâns. Ce încerc să spun 
este... Hei! 


Deschise brusc ochii. El îi atinsese obrazul, vârful degetului 
mângâindu-i cicatricea de acolo. 


— Ai pus mâna pe mine. 


Cel mai prostesc lucru pe care-l spusese vreodată, și nu erau chiar 
puține. Puteau vedea amândoi că el avea mâna pe ea. Că doar nu 
ajunsese acolo printr-un accident. 


EI și-o smuci imediat. 
— Am crezut... 


— Nu! Ea îl apucă de încheietură și i-o așeză la loc. Adică... Da. li 
simțea degetele calde pe fața ei, iar ale ei alunecau ușor pe dosul 


palmei lui, apăsându-o și simțindu-se... Pe zei! Se întâmplă, așa-i? 


El veni mai aproape de ea, mărul lui Adam mișcându-i-se în sus și-n 
jos când înghiți cu greutate. 


— Așa cred. 


El se uita la gura ei. Se uita la ea de parcă vedea ceva foarte 
interesant, iar ea nici măcar nu-și mai amintea dacă mai fusese 
vreodată atât de speriată. 


— Ce facem? se trezi ea scâncind, vocea parcă părăsind-o, din ce în ce 
mai ascuţită. Adică, știu ce facem... cred. 


Pe zei, ce minciună, habar n-avea ce face. Acum își dorea ca Skifr să fi 
învăţat-o mai puțin despre săbii și un pic mai mult despre arta 
dragostei sau lucruri de felul ăsta. 


- Adică știm amândoi ce facem acum, știi tu... 
EI își puse degetul mare peste buzele ei. 
— Taci, Thorn! 


- Corect, gâfâi ea, și-și dădu seama că își ține mâna între ei, ca și cum 
ar încerca să-l împingă. 


Obișnuia să țină oamenii la distanță, mai ales pe el, dar acum 
renunță, așezându-și cu blândețe palma pe pieptul lui, sperând că el 
nu-și dă seama cât de tare tremura. 


El veni și mai aproape, iar Thorn se simți cuprinsă de dorința de-a o 
lua la fugă, apoi îi veni să chicotească, scoțând un gâlgâit prostesc în 
încercarea de-a-și înghiți râsul, apoi buzele lui i le atinseră pe ale ei. 


Blând, doar o mângâiere, pe o parte, apoi pe cealaltă, iar ea-și dădu 
seama că are ochii deschişi și-i închise. Nu știa ce să facă și cum să 
procedeze cu mâinile. Teapănă ca o femeie din lemn, așa rămase o 
clipă, apoi lucrurile începură să se așeze. 


Partea laterală a nasului lui i-l atinse pe al ei, gâdilând-o. 
El scoase un geamăt și la fel făcu și ea. 


Ea îi prinse buzele între ale sale, trăgând de ele, lăsându-și mâna să 
urce pe pieptul lui până în jurul gâtului, trăgându-l mai aproape, 
dinții lovindu-li-se stânjenitor, după care se despărțiră. 


Nu chiar un sărut, la drept vorbind. Chiar deloc așa cum și-l 
imaginase ea, și doar Zeii știau că și-l imaginase îndeajuns de mult, 
însă o făcu să se înfierbânte peste tot. Poate că era doar din cauza 
alergăturii, însă mai alergase de multe ori și înainte și nu se mai 
simțise niciodată așa. 


Deschise ochii, iar el se uita la ea. Privirea aceea, printre șuvițele de 
păr de pe față. Nu era primul sărut din viaţa ei, însă celelalte păreau 
acum doar joacă de copii. Între ele era o diferenţă la fel de mare 
precum cea dintre o luptă în careul de antrenament și o bătălie. 


- O! zise ea răgușit. N-a fost... chiar rău. 


Ea îi dădu drumul la mână și-l prinse de cămașă, începând să-l tragă 
spre ea, și îi văzu zâmbetul din colțul buzelor și zâmbi și ea... 


Se auzi agitație dincolo de ușă. 


- Rin, murmură Brand, de parcă ăsta ar fi fost cuvântul de start 
pentru o cursă în care porniră amândoi alergând. 


Se grăbiră pe coridor ca niște hoți prinși asupra faptului, 
împiedicându-se unul de altul pe scări, chicotind ca niște idioţi în 
timp ce se năpusteau într-o cameră și Brand se lupta cu ușa, ca s-o 
închidă, proptindu-se în ea de parcă afară erau vreo doisprezece 
vanstermani furioși. 


Se ghemuiră în întuneric, respirând cu greutate. 

- De ce-am fugit? șopti el. 

- Nu știu, șopti și Thorn. 

- Crezi că ne poate auzi? 

— Și ce dacă ne aude? întrebă Thorn. 

— Nu știu. 

— Asta e camera ta, nu? 

El se îndreptă, rânjind ca un rege care repurtase o victorie. 
— Am o cameră. 

— Ce mai cetăţean onorabil! zise ea. 


Mergea în cerc, studiind. Nu-i luă mult. Într-un colţ se afla un pat 
simplu, pe care zăcea pătura jerpelită a lui Brand, în alt colț se vedea 
cufărul lui, cu capacul deschis, de un perete stătea sprijinită sabia 
care fusese a lui Odda, însă, în afară de astea, nu mai erau decât 
scânduri goale și pereți goi, plus o mulțime de umbre. 


— Te-ai întrebat vreodată dacă nu cumva ai încărcat prea mult camera 
cu mobilă? 


— Incă nu este terminată. 


— Incă nu este începută, zise ea, turul camerei aducând-o din nou 
lângă el. 


- Dacă nu este la fel cu ce te-ai obișnuit la Palatul Împărătesei, n-am 
să te rețin. 


Ea pufni. 


— Am locuit sub o corabie alături de patruzeci de oameni. Cred că 
pot să rezist și aici pentru un timp. 


Ochii lui erau ațintiți asupra ei în timp ce se apropia de el. Privirea 
aceea. Un pic flămândă, un pic speriată. 


— Deci rămâi? 
- N-am altceva urgent de făcut. 


Apoi se sărutară din nou, mai tare de această dată. Ea nu-și mai 
făcea griji din cauza surorii lui Brand, a mamei sale sau a oricărui alt 
lucru. Nu mai avea nimic în minte, decât gura ei și a lui. Nu la 
început, cel puţin. Însă destul de curând alte părți ale corpului 
începură să prezinte interes. Ea se întrebă ce o împungea în șold și-și 
îndesă mâna acolo, jos, pentru a verifica. Înţelese ce era și se feri, 
apoi se simţi ca o proastă, speriată, înfierbântată, nerăbdătoare, de- 
abia mai știind cum se simţea. 


— Scuze, mormăi el, aplecându-se și ridicându-și un picior ca și cum 
ar fi încercat să ascundă umflătura, arătând atât de ridicol încât ea 
pufni în râs. 


El o privi rănit de râsul ei. 
— Nu-i amuzant. 
— Într-un fel, e. 


Îi luă mâna și-l trase mai aproape, apoi își îndoi piciorul în jurul lui, 
iar el icni când îl făcu să se împiedice, trântindu-l pe spate și căzând 
deasupra lui, încălecându-l. O poziţie familiară, într-un fel, însă de 
data asta totul era altfel. 


Își apăsă șoldurile de ale lui, mișcându-se înainte și înapoi, la 
început ușor, apoi ceva mai viguros. Ea își înfipsese degetele în părul 
lui, trăgându-i fața și lipindu-i-o de a ei, barba lui gâdilându-i 
obrazul și gurile deschise contopindu-se în așa fel încât capul îi 
părea plin de respiraţia lui aspră, fierbinte pe buzele ei. 


Se frecă de el înainte și înapoi, bucurându-se de senzații mai mult 
decât s-ar fi așteptat, apoi se sperie de intensitatea plăcerii, după care 
hotărî să continue și să-și facă griji mai târziu. Gemea la fiecare 
respirație și o mică parte din ea gândea că asta sună destul de 
prostește, însă o parte mult mai mare din ea gândea că nu-i pasă. 
Una din mâinile lui îi alunecă în sus, pe spate, pe sub cămașă, iar 
cealaltă mai sus de coaste, făcând-o să se-nfioare. Se îndepărtă un pic 
de el, respirând greoi, privindu-l de sus în jos, proptită în cot. 


- Scuze, șopti el. 
— Pentru ce? 


Işi desfăcu larg cămașa și vru s-o scoată, dar aceasta i se agăţă în 
brătara elfilor de la încheietură. In cele din urmă reuși s-o smulgă și 
s-o arunce cât colo. 


Se simţi stupid pentru o clipă, știind că nu se comporta cum se 
cuvine pentru o femeie, știind că e palidă, dură și necoaptă, doar 
atât. Însă el nu se arătă nicidecum dezamăgit, ci îi mângâie trupul, 
trăgând-o în jos, peste el, sărutând-o, mușcându-o ușor de buze. 
Săculeţul cu oasele de la degetele tatălui ei îi căzu în ochi lui Brand, 
iar ea îl îndepărtă cu palma, aruncându-l peste umăr. Începu să-i 
desfacă și lui cămașa, încurcându-se în nasturi de parcă erau de 
mărimea unor gămălii de ac, plimbându-și mâna peste pântecele lui, 
trecându-și degetele prin părul lui de pe piept, brăţara aruncând 
sclipiri aurii, palide, ce se reflectau în ochii lui. 


El îi prinse mâna. 
- Nu trebuie să... știi tu... 


Nu trebuia, fără îndoială, și fără îndoială că existau o sută de motive 
să nu o facă, dar în acel moment ea nu se putea gândi nici măcar la 
unul de care să-i pese măcar un pic. 


— Taci, Brand! 


Iși eliberă mâna și începu să-i desfacă centura. Nu știa ce face, însă 
știa că unii mai proști se descurcaseră. 


Cât de greu putea fi? 


SINGURI, ÎNTR-UN FEL 


Dormiră ținându-se în braţe unul pe celălalt după aceea, însă nu 
dură mult. Brand nu mai știa pe nimeni care să se zbuciume atât în 
timpul somnului. Ea se zbătu și se răsuci, tresări și tremură, dădu 
din picioare și se rostogoli, până când îl lovi cu piciorul și-l trezi, 
dându-l jos din propriul lui pat. 


Așa că rămase așezat pe cufărul cu capac lustruit de ajunsese să 
capete un luciu neted, de la sutele de mile de vâslit cu spatele la 
direcția de înaintare, privind-o pe ea. 


Ea dorme cu faţa în jos și cu brațele larg desfăcute, cu o dungă de 
lumină ce trecea prin fereastra îngustă căzându-i pe spate, cu o mână 
atârnată în afara patului și cu brățara elfilor aruncând o lumină 
palidă pe podea. Un picior lung ieșea de sub pătură, cu o cicatrice 
încrețită pe coapsă, părul prins cu inele din argint și din aur căzuse 
peste față, lăsând să se vadă doar o jumătate de ochi închis și o mică 
fâșie de obraz, cu un semn în formă de săgeată pe el. 


Pentru început, nu făcu decât să stea acolo, cu un zâmbet de idiot pe 
față, ascultând-o cum sforăie. Gândindu-se cum sforăise în urechea 
lui când coborâseră pe Râul Divin și pe Râul Interzis. Gândindu-se 
cât de mult îi plăcuse să o audă. De-abia venindu-i să creadă cât de 
norocos era că ea stătea acum aici, goală, în patul lui. 


Apoi începu să-și facă griji. 


Ce vor începe oamenii să creadă când vor afla ce au făcut? Ce-ar 
spune Rin? Ce-o să facă mama lui Thorn? Dacă făcuseră un copil? El 
auzise că este destul de greu să se întâmple, dar dacă se întâmpla? Ea 
se va trezi, mai devreme sau mai târziu. Dacă nu-l va mai dori și de 
acum încolo? Cum să-l mai vrea de acum încolo? Și, pândind în 
adâncul minţii, cea mai neagră îngrijorare dintre toate. Dacă se 
trezește și încă-l mai vrea? Atunci, ce? 


— Zei, murmură el, clipind la tavan, însă ei îi răspunseseră la 
rugăciuni aducându-i-o în pat, nu? Nu se putea ruga la ei să o dea 
jos din pat. 


Cu un sforăit ca o sfâșiere, Thorn se trezi, se întinse, strângând din 
pumni, întinzându-și degetele de la picioare, tremurând din toți 
mușchii. Suflă un muc din nas, și-l șterse cu dosul palmei, se frecă la 
ochi cu dosul celeilalte mâini și-și dădu la o parte părul încâlcit de pe 
față. Apoi îngheţă dintr-odată și-și suci capul brusc, cu ochii larg 
deschiși. 


— "neaţa, spuse el. 
Ea se uita la el. 


— Nu e un vis, deci? 


— Cred că nu. Un coșmar, poate. 

Se uitară unul la celălalt pentru un timp. 

— Vrei să plec? întrebă ea. 

- Nu! zise el, prea tare și prea energic. Nu. Vrei să pleci? 
— Nu. 


Ea se ridică încet, trăgându-și pătura în jurul umerilor, cu genunchii 
întorși spre el, și căscă prelung. 


— De ce? se trezi el că întreabă. Ea se opri la jumătate, cu gura 
atârnând deschisă. Că parcă noaptea trecută lucrurile nu prea au 
mers cum trebuie, nu? 


Tresări de parcă o pălmuise. 
— Ce-am făcut greșit? 


— Tu? Nu! Tu n-ai... despre mine vorbesc. Nu era sigur despre ce 
vorbește, însă gura continuă să i se miște, independent. Rin ţi-a spus, 
nu? 


— Ce să-mi spună? 


- Că propriul meu tată nu m-a vrut. Că propria mea mamă nu m-a 
vrut. 


Ea se încruntă la el. 


— Credeam că mama ta a murit. 


- Cam același nenorocit de lucru, nu? 
- Nu. Nu este la fel. 
El de-abia o asculta. 


— Am crescut căutând prin gunoaie. A trebuit să cerșesc ca s-o 
hrănesc pe sora mea. Am cărat oase ca un sclav. 


Nu avusese intenția să spună toate aceste lucruri. Niciodată. Insă 
acum se revărsau afară, toate. 


Thorn închise gura cu un pocnet. 


— Sunt o ticăloasă, Brand. Însă ce gen de ticăloasă aș fi dacă te-aș 
plăcea mai puțin pentru toate astea? Eşti un om bun. Un om în care 
se poate avea încredere. Toţi cei care te cunosc cred asta. Koll te 
venerează. Rulf te respectă. Chiar și Părintele Yarvi te place, iar el nu 
place pe nimeni. 


El o privi, clipind. 
— Eu nu vorbesc niciodată. 


— Insă îi asculti pe ceilalți oameni când vorbesc! Și ești frumos și bine 
făcut, așa cum Safrit nu mai contenea să-mi tot spună. 


— Ţi-a spus? 


— Ea și cu Mama Scaer au petrecut o întreagă după-amiază discutând 
despre fundul tău. 


— Ce? 


— Ai putea avea pe oricine ţi-ai dori. Mai ales că acum nu mai 
locuiești într-o cocioabă. Misterul este de ce m-ai dori pe mine. 


— Cum? 


El nu visase niciodată că și ea ar putea avea propriile-i îndoieli. Părea 
întotdeauna atât de afurisit de sigură pe ea. 


Insă ea își strânse pătura în jurul umerilor și se uită în jos, la 
picioarele sale goale, cu gura strâmbată de dezgust. 


- Sunt egoistă. 

- Eşti... ambițioasă. Îmi place asta. 

— Sunt ursuză. 

— Eşti amuzantă. Și asta îmi place. 

Se frecă ușor pe obrazul brăzdat de cicatrice. 

— Sunt urâtă. 

Atunci furia izbucni în el, atât de fierbinte, că îl luă prin surprindere. 


- Ce nenorocit a zis așa ceva? Pen’ că, în primul rând, se înșală, iar în 
al doilea rând o să-i rup dinții. 


- Îi pot rupe și eu. Asta-i problema. Eu nu sunt... știi tu. Își scoase o 
mână de sub pătură și se scărpină cu unghia în partea rasă a capului. 
Eu nu sunt așa cum ar trebui să fie o fată. Sau o femeie. N-am fost 
niciodată. Nu sunt bună la... 


— Ce? 


- La zâmbit sau, nu știu, la cusut. 
- Nu-mi doresc pe cineva care coase. 


Dădu la o parte cufărul și îngenunche în fața ei. Grijile îi pieriseră. 
Intr-un fel sau altul, lucrurile fuseseră distruse o dată, dar acum nu 
ar mai fi permis să se petreacă la fel. Nu pentru că nu încercase. 


- Te-am dorit de când eram în Primul dintre Orașe. Poate chiar mai 
dinainte. 


Se întinse și-și puse mâna peste a ei, acolo unde și-o ținea, pe pat. 
Neîndemânatic, probabil, dar sincer. 


— Doar că n-am crezut niciodată că o să fii a mea. 
O privi în ochi, căutând cuvintele potrivite. 


- Privindu-te și gândindu-mă că mă dorești, mă face să mă simt... ca 
și cum am câștigat. 


— Câștigat ceva ce nimeni altcineva n-ar mai dori, murmură ea. 


- Ce-mi pasă mie ce vor alţii? zise el, furia erupând din nou în el și 
făcând-o să-și ridice privirea. Dacă ei sunt prea proști să vadă că ești 
cea mai bună femeie din jurul Mării Sfărâmate e norocul meu, nu-i 
așa? 


Rămase tăcut, simțindu-și fața arzând și imaginându-și că stricase 
din nou lucrurile. 


— Ar putea fi cel mai frumos lucru pe care mi l-a spus cineva 
vreodată. 


Intinse mâna și-i dădu la o parte părul de pe față. Ușoară ca un fulg, 
atingerea ei. El nu crezuse că ea ar putea atinge pe cineva atât de 
ușor. 


- Nimeni nu mi-a zis ceva drăguţ niciodată, dar, chiar și așa. 


Pătura îi alunecă de pe umărul gol și el își așeză mâna pe el, lăsând-o 
să alunece în jos și pe spate, piele arzând pe piele, caldă, moale, ochii 
închiși și... 


Un bubuit răsună în toată casa. Cineva bătând la ușa din faţă, 
bubuituri care nu puteau fi ignorate. Brand auzi zăvorul tras, voci 
murmurânde. 


- Zei! zise Thorn, cu ochii căscaţi. Ar putea fi mama. 


Nu se mai mișcaseră atât de repede nici când cei din Neamul 
Călăreţilor țâșniseră atacând prin stepă, înșfăcând haine și 
azvârlindu-le pe ei, smucind de ele, el chinuindu-se cu nasturii și 
încurcându-se în ei din cauză că se uita la ea cu coada ochiului cum 
încerca să-și tragă pantalonii peste fund. 


— Brand? se auzi vocea surorii sale. 


Inghețară amândoi, el încălțat doar cu o cizmă, ea cu niciuna, apoi 
Brand strigă un „Mda“ ezitant. 


— Eşti bine? se auzi vocea lui Rin, ce urca treptele. 
- Mda! 
— Ești singur? 


Rin era chiar dincolo de ușă. 


- Desigur! Apoi, când își dădu seama că ea ar putea intra, continuă 
cu un vinovat: Intr-un fel. 


— Eşti cel mai prost mincinos din tot Gettlandul. Thorn Bathu este 
acolo, cu tine? 


Brand tresări. 

— Într-un fel. 

- Este sau nu este acolo. Afurisito, ești acolo sau nu, Thorn Bathu? 
— Într-un fel? zise Thorn de după ușă, cu o voce slabă. 

O pauză lungă. 

— Era Maestrul Hunnan. 


Numele fu la fel ca o găleată cu apă rece turnată în pantalonii săi, 
chiar așa. 


- A zis că a sosit un porumbel cu vești despre un raid în Halleby și, 
fiindcă toţi bărbaţii sunt plecaţi în Nord, la luptă, Maestrul Hunnan 
adună ce-a mai rămas și încearcă să se descurce. Pe cei care se 
antrenează, pe cei care sunt răniți, pe cei care au picat testul. Se vor 
strânge pe plajă. 


- Mă vrea și pe mine? strigă Brand cu voce tremurătoare. 


— Spune că Gettlandul are nevoie de tine. Și mai spune că pentru 
orice om care-și va face datoria va urma un loc de războinic. 


Un loc de războinic. Să ai întotdeauna frați și camarazi. Să ai 
întotdeauna pentru cine lupta. Să stai în lumină. Și uite-așa, degrabă, 


scrumul vechilor visuri, ce timp de luni în șir păruseră că au ars și s- 
au împrăștiat în vânt, se adună și se întregi din nou, mai strălucitor 
ca oricând. La fel de repede fu luată și hotărârea. 


— Voi veni jos, strigă Brand, cu inima bătându-i tare dintr-odată, 
după care auzi pașii surorii sale îndepărtându-se. 


— Te duci cu ticălosul ăla? întrebă Thorn. După ce ţi-a făcut? După ce 
mi-a făcut? 


Brand trase pătura de pe pat. 

- Nu pentru el. Pentru Gettland. 

Ea pufni. 

— Pentru tine. 

- Bine, pentru mine. Nu merit asta? 

Ea-și molfăi buzele un pic. 

— Am remarcat că n-a întrebat și de mine. 


- L-ai fi urmat? întrebă el, punându-și câteva lucruri în pătură și 
făcând o bocceluţă din ea. 


- Sigur că da. Apoi i-aș fi tras un pumn în faţă. 
— Poate că de-asta nici nu ţi-a cerut să vii. 


- Hunnan nu mi-ar fi cerut să vin nici dacă aș fi ținut o găleată cu 
apă în mână, iar el ar fi luat foc. Niciunul nu m-ar fi vrut. Războinicii 
Gettlandului. O glumă nenorocită! Și nu una amuzantă, ascultă ce-ţi 


spun. Se opri când își trăsese cizma pe jumătate, pentru a-l privi 
încruntată. Nu ești așa dornic să pleci doar ca să scapi de mine, nu? 
Pentru că, dacă e așa, mai bine mi-ai spune. Cred că am ținut destule 
secrete... 


— Nu-i așa, zise el, deși se întreba dacă nu era un pic de adevăr în ce 
spunea ea. Un pic de timp, pentru a-și trage sufletul. Pentru a-și 
pune ordine în gânduri. 


— Câteodată îmi doresc să fi rămas în Primul dintre Orașe, spuse ea. 
- Atunci n-ai mai fi ajuns în pat cu mine niciodată. 


— Marele meu regret când aș fi pe patul de moarte, bogată și cu 
multe cântece despre faptele mele. 


— Acordă-mi doar o săptămână, zise el, prinzându-și sabia lui Odda. 
Nu mă mai gândesc acum la altceva, însă trebuie să fac asta. S-ar 
putea să nu mai primesc încă o șansă. 


Ea-și răsfrânse buzele și scoase un șuierat prelung. 


- O săptămână. Apoi îl urmez pe primul bărbat care apare și care 
poate să ridice o corabie. 


— S-a făcut. 


O mai sărută o dată. Buzele ei erau cojite și gura îi era acră, însă lui 
nu-i păsa. Își atârnă scutul pe umăr și-și ridică bocceluța făcută din 
pătură, trase aer în piept cu nesat, după care porni spre îmbrățișarea 
de fier a Mamei Război. 


Totuși, ceva îl opri în pragul ușii și mai aruncă o privire în urmă. Ca 
și cum ar fi vrut să se asigure că ea era în realitate acolo. Era, și 
zâmbea la el. Erau rare zâmbetele ei, însă asta le făcea și mai 
prețioase. La fel de prețioase ca aurul, se părea, iar el era extrem de 
mulțumit de sine însuși știind că el era motivul acelui zâmbet. 


PĂZITORUL ALES 


Citadela din Thorlby nu fusese un teren propice pentru Thorn. 
Ultima oară când venise aici o făcuse pe post de ucigașă, condusă în 
lanţuri către celule. lar înainte de asta fusese ca să-și vadă tatăl întins 
în Sala Zeilor, palid și rece sub domul acesteia, cu mama ei plângând 
alături, iar ea uitându-se în sus, la zeii înalți, și știind că rugăciunile 
sale fuseseră în zadar. Fu nevoită să-și înăbușe o parte din furia pe 
care o simţise atunci, care tot continuau să ardă, strângând săculețul 
ce conținea oasele de la degetele tatălui său în timp ce se uita 
încruntată la ușile impunătoare ale Sălii Zeilor. 


În curte erau băieți care se antrenau, sub cedrul măreț. Se antrenau 
în careu, așa cum obișnuia și Thorn s-o facă, în timp ce maestrul lătra 
ordine la cei care se străduiau să alcătuiască un zid din scuturi 
precar. Păreau atât de tineri, acum. Atât de lenti și de 
neîndemânatici. De-abia îi venea să creadă că și ea fusese la fel, când 
Koll o conducea într-acolo. 


— Tu ești Thorn Bathu? 


Un bărbat în vârstă stătea în colțul careului de antrenament, înfofolit 
într-o blană neagră și groasă în ciuda căldurii de afară, cu o sabie 
scoasă din teacă pe care o ținea în brațe. Părea atât de fragil, de 
cocoșat și de palid, încât, chiar și cu cercul din aur de pe sprâncene, 
lui Thorn îi fu greu să-l recunoască. 


Se grăbi să pună un genunchi în pământ, lângă Koll, uitându-se la 
iarbă. 


- Eu sunt, regele meu. 
Regel Uthil își drese glasul. 


— Am auzit că ai omorât șapte oameni neînarmată și că ai făcut, 
astfel, o alianţă cu Împărăteasa din Sud. N-am crezut asta. Miji ochii 
umezi în timp ce o studia de sus în jos. Acum încep să cred. 


Thorn înghiți în sec. 
- Au fost doar cinci oameni, regele meu. 
— Doar cinci, zice ea! 


Scoase un chicotit din gât către bătrânii războinici din jurul lui. Doar 
vreo două zâmbete fugare. Chipurile celorlalți deveneau din ce în ce 
mai severe. Nicio realizare n-ar fi suficient de măreață ca s-o facă să 
crească în ochii lor, își dădu ea seama, căci era la fel de demnă de 
dispreţ pentru ei la fel ca întotdeauna. 


— Imi placi, fată! zise regele. Ar trebui să ne antrenăm împreună. 


Deci se putea antrena cu el, atât timp cât nu era nevoită să lupte 
pentru el. Thorn își cobori privirea, în caz că și-ar fi putut lăsa furia 


să iasă la iveală și să facă o vizită în temniţele citadelei pentru a doua 
oară. 


— Ar fi o mare onoare, reuși ea să spună. 


Uthil fu copleșit de un acces de tuse, după care-și trase mantia mai 
strâns pe umeri. 


- Odată poțiunile Preotului meu și-ar fi făcut efectul și aș fi reușit să 
înving boala. Jur că fierturile alea cu gust de bălegar doar mă slăbesc 
mai tare. 


— Părintele Yarvi este un vindecător tare iscusit, regele meu, zise 
Thorn. Aș fi murit fără înțelepciunea sa. 


— Așa-i, murmură Uthil, privind în depărtare. Sper ca înțelepciunea 
lui să aibă efect și pentru mine. Trebuie să merg în Nord, să le 
predau vanstermanilor o lecţie. Cel Care Frânge Săbiile are întrebări 
pentru noi. Vocea îi scăzuse la un șuierat greoi. Care ar trebui să fie 
răspunsul nostru? 


— Oţelul! șuieră Thorn, și ceilalți războinici din jurul regelui 
murmurară cuvântul într-un singur glas. 


Mâna palidă a lui Uthil tremura în timp ce-și trăgea sabia mai 
aproape, iar Thorn nu se gândise că s-ar fi putut antrena cu regele 
atât de curând. 


— Oţelul! șuieră el, aranjându-și haina de blană, cu ochii-i umezi 
fixati asupra băieților din careul de antrenament, de parcă ar fi uitat 
că se afla și Thorn acolo. 


— Părintele Yarvi așteaptă, murmură Koll. 


O condusese prin iarbă, într-o sală plină de umbre și pe un șir lung 
de trepte, pe care cizmele lor hârșâiră prin întuneric, în timp ce 
strigătele scoase de băieţii care se antrenau se pierdeau încet-încet. 


— Brand e bine? 


— De unde să știu? se răsti Thorn, simțindu-se imediat vinovată. Imi 
pare rău. Sper că este. 


— Tu și cu el... Koll îi aruncă o privire fugară, din lateral. Ştii tu. 


- Nu știu ce suntem noi doi, se răsti ea și un alt acces de furie și un 
nou fior de vinovăție se iviră. Scuze. 


— Ești plictisită. 


— Sunt lipsită de activitate, mârâi ea, în timp ce faptele mărețe sunt 
realizate chiar acum. 


Dispoziţia îi fusese mizerabilă în ultimele zile, iar batjocura 
războinicilor lui Uthil nu fusese deloc de ajutor. Nu putea face nimic, 
decât să se îngrijoreze. Să-și facă griji că Brand nu o va mai dori când 
se va întoarce sau că ea nu îl va mai dori când el se va întoarce sau că 
el nu se va mai întoarce deloc. Avea mai multe îndoieli și frustrări ce 
se roteau cu rapiditate în jurul ei decât atunci când se culcase cu el, 
însă nu putea face nimic în privința asta. 


- Bărbaţi afurisiți, murmură ea. Ne-ar fi mai bine fără ei. 
— Ce-am făcut? întrebă Koll. 


— Tu nu contezi. Rânji la el și-i ciufuli părul. Incă. 


O ușă grea se deschise scârțâind, dezvăluind o peșteră a minunilor. 
O cameră rotundă, prost luminată de câteva felinare pâlpâitoare, 
mirosind a mirodenii și a mucezeală, plină de rafturi gemând de 
cărți, de vase cu frunze uscate și cu prafuri colorate, de teste de 
animale și de bețe rupte, de mănunchiuri de ierburi și de pietre cu 
cristale încrustate în ele. 


Safrit stătea acolo, făcându-i semn să înainteze pe sub o altă arcadă. 
Se aplecă aproape de ea, pentru a-i șopti. 


- Nu-ţi face griji. 

— Ce? 

— O să fie bine, orice ai hotărî. 
Thorn se uita la ea. 

— Acum îmi fac griji. 


Părintele Yarvi stătea pe un taburet de lângă soba din camera din 
spate, având alături toiagul din metal făcut de elfi, care sclipea 
reflectând flăcările din sobă. 


Safrit îngenunche atât de jos pe prag, încât aproape că atinse 
podeaua cu fundul, însă Thorn pufni în timp ce pășea țanțoșă 
înainte. 


— Îţi place ca oamenii să îngenuncheze în fața ta, Părinte Yarvi? 
Credeam că ai renunțat la a mai deveni rege. 


Thorn ajunse să poată cuprinde cu privirea și restul camerei și o 
văzu pe Regina Laithlin stând de partea cealaltă a sobei. Rochia îi era 


trasă în jos, un umăr îl avea gol, iar la piept strângea o grămăjoară de 
blană. Prinţul Druin, își dădu Thorn seama, moștenitorul Jilţului 
Negru. 


— Pe zei! 


Thorn era înghesuită de regalitate prin toate colțurile. Se grăbi să-și 
lase un genunchi pe podea, dărâmă un vas de pe un raft cu cotul, 
împinse altul când își repezi mâna să-l prindă pe primul și termină 
strângând neîndemânatică la piept lucrurile pe care le răvășise. 


— Imi pare rău, regina mea. N-am fost niciodată prea bună la 
îngenuncheat. 


Iși dădu seama că spusese exact același lucru și ultima oară când se 
întâlniseră, pe docurile din Thorlby, înainte de plecarea Vântului din 
Sud, și-și simţi faţa arzând la fel de tare ca atunci. 


Insă Laithlin păru să nu observe. 


— Cei mai mulți oameni nu sunt. Făcu un gest către un taburet de 
lângă sobă. Mai bine stai jos. 


Thorn se așeză, însă nici așa nu se simțea prea confortabil. Regina și 
Preotul își dăduseră capetele pe spate și se uitau la ea cu ochi 
îngustați, cenușii. Asemănarea dintre ei era stranie. Totuși, erau 
mamă și fiu, orice jurăminte ar fi făcut el să renunţe la familie 
complet, în favoarea Preoţiei. Se uitară amândoi la ea, într-o tăcere 
calmă. O evaluare dublă, care o făcea pe Thorn să se simtă de 
mărimea unei gămălii de ac, și, în tot acest timp, bebelușul sugea, 
sugea, sugea, cu o mânuţă ieșită din blană, trăgând de o șuviță de 
păr blond. 


— Ultima oară când ne-am întâlnit, zise Laithlin, ţi-am spus că proștii 
se umflă în pene cu ce vor realiza, în timp ce eroii acționează. Se pare 
că mi-ai luat vorbele foarte în serios. 


Thorn încercă să-și alunge nervozitatea. Poate că Thorlby-ul o fi 
părut mai mic după tot ce văzuse, iar faimoșii războinici nu chiar așa 
de viteji după tot ce realizase ea, însă Regina de Aur părea la fel de 
uimitoare ca întotdeauna. 


- Mi-am dat silința, regina mea. 


- Părintele Yarvi îmi spune că ai devenit letală. Îmi spune că ai ucis 
șase oameni din Neamul Călăreţilor în bătălia de pe Râul Interzis. Că 
șapte oameni au venit s-o ucidă pe Împărăteasa din Sud și că tu te-ai 
luptat singură cu ei, neînarmată, și ai câștigat. 


— Am avut ajutor. Cel mai bun dintre profesori și un om bun alături 
de mine... oameni, chiar așa. Oameni buni, alături de mine. 


Laithlin afișă un zâmbet extrem de subțire. 

- Ai învăţat și ce este umilința, deci. 

— Mulțumită Părintelui Yarvi, am învățat multe lucruri, regina mea. 
— Povestește-mi despre Împărăteasa din Sud. 


- Ei bine... Thorn nu se putea gândi acum decât la ce diferență mare 
era între Impărăteasă și Regina Laithlin. Este tânără și mică și 
isteață... 


— Și generoasă. 


Regina se uită înspre brăţara elfilor de la încheietura lui Thorn, 
aruncând o lumină roz, în timp ce Thorn roșea din nou. 


— Am încercat să nu o accept, regina mea, însă... 


— Era menită să distrugă o alianţă. A ajutat la stabilirea alteia. N-aș fi 
putut spera la o întorsătură de situație mai bună, mulțumită 
investiţiei mele. Îţi dorești să fi rămas în Primul dintre Orașe? 


Thorn clipi. 
— Eu... 


— Știu că Impărăteasa ţi-a cerut să rămâi. Să rămâi să o păzești, s-o 
protejezi de dușmanii ei și s-o ajuţi să strunească destinul unei 
națiuni măreţe. Într-adevăr, puțini ar primi o asemenea ofertă. 


Thorn înghiți cu greutate. 
— Gettlandul este casa mea. 


- Da. Și iată-te zăcând degeaba în Thorlby, în timp ce Bunica Wexen 
le interzice accesul navelor noastre pe Marea Sfărâmată, 
vanstermanii năvălesc peste graniță, iar o războinică faimoasă stă cu 
mâinile în sân, în timp ce băieții necopți și moșii care de-abia se mai 
țin pe picioare sunt chemați să lupte. Soţul meu, regele, probabil că 
arată ca un prost în ochii tăi. Ca un om care merge să-și cosească 
pășunea cu o lingură, lăsându-și coasa cea nouă și bună să 
ruginească în cui. Regina îi aruncă o privire fiului ei sugar. Lumea e 
în schimbare. Trebuie să se schimbe. Însă Uthil e un bărbat din fier, și 
fierul nu se îndoaie ușor, în toate direcţiile. 


- Nu pare el însuși, murmură Thorn. 


Preotul și regina schimbară o privire al cărei înțeles ei îi scăpa. 
— Nu se simte bine, zise Yarvi. 


— Și trebuie să aline sentimentele celor mai bătrâni și mai 
neînduplecați războinici, zise Laithlin. 


Thorn își linse buze. 


- Am făcut prea multe lucruri prostești ca să mai pot acuza de 
prostie, cu atât mai puțin un rege. 


— Dar ti-ar plăcea să lupti? 

Thorn înălță bărbia și-i susținu privirea reginei. 

— Pentru asta sunt croită. 

- Probabil că-ți zgândăre mândria de războinic că ești ignorată. 
— Tatăl meu mi-a spus să nu devin niciodată mândră. 

- Bun sfat! 


Prințul adormise și Laithlin îl trase de la sân și i-l dădu lui Safrit, 
trăgându-și rochia înapoi și încheind-o. 


— Tatăl tău a fost Păzitor Ales pentru o vreme, așa am înţeles. 
— Al mamei Regelui Uthil, murmură Yarvi. 


— Ce s-a întâmplat cu el? întrebă regina, în timp ce Safrit îl legăna pe 
Print în braţe și gângurea cu blândeţe la el. 


Thorn simți greutatea săculețului pe piept și se mișcă stânjenită. 


- A fost ucis într-un duel cu Grom-gil-Gorm. 


— Cel Care Frânge Săbiile. Un războinic înfricoșător. Un mare 
dușman al Gettlandului. lar acum ne înfruntăm din nou cu el. Am 
avut și eu odată un Păzitor Ales, al meu. 


— Hurik, zise Thorn. L-am văzut luptând în careul de antrenament. A 
fost un războinic redutabil. 


- M-a trădat, rosti regina, cu privirea-i rece aţintită asupra lui Thorn. 
A trebuit să-l ucid. 


Ea înghiți în sec. 

= 

— N-am mai găsit unul vrednic de a-i lua locul. 

Urmă o tăcere lungă și apăsată. 

— Până acum. 

Ochii lui Thorn se măriră. Se uită la Yarvi, apoi înapoi, la regină. 
— Eu? 

Yarvi își ridică mâna schiloadă. 

- Nu eu. 

Lui Thorn începu să-i bubuie inima dintr-odată. 


— Dar... eu n-am trecut niciodată testul de războinic. N-am făcut 
niciodată jurământul unui războinic... 


— Ai trecut teste mult mai dure, zise regina, și singurul jurământ pe 
care trebuie să-l facă un Păzitor Ales este în fața mea. 


Thorn alunecă de pe taburet și îngenunche la picioarele lui Laithlin, 
de această dată fără să mai răstoarne nimic în foc. 


— Spune-mi cuvintele, regina mea. 


— Eşti o tipă vitează, zise Laithlin și se aplecă în față, punându-și cu 
blândeţe degetele pe obrazul ei brăzdat de cicatrice. Însă nu trebuie 
să fii nesăbuită. 


— Ar trebui să ai grijă la ce jurăminte faci, zise Părintele Yarvi. 


— Aceasta este o povară și, în același timp, și o onoare. Poate o să fie 
nevoie să lupti pentru mine. Poate o să fie nevoie să mori pentru 
mine. 


— Moartea ne așteaptă pe toți, regina mea. 


Thorn nu mai trebuia să se gândească. Părea lucrul cel mai corect 
dintre toate cele pe care le făcuse până atunci. 


- Am visat la asta de când am putut ține o sabie în mână. Sunt 
pregătită. Spune-mi cuvintele. 


— Părinte Yarvi? 


Koll se năspusti în încăpere, roșu de nerăbdare și cu răsuflarea 
complet tăiată. 


— Nu acum, Koll... 


— A sosit un corb! 


Intinse o bucată de hârtie, cu mici semne mâzgălite pe ea. 
- Mama Scaer ne răspunde, în sfârșit. 


Yarvi o desfăcu pe genunchi, cu ochii fulgerându-i pe deasupra 
semnelor. Thorn privea întrebătoare. Să capturezi cuvinte, aliniindu- 
le pe o bucăţică de nimic părea un act de magie pentru ea, la fel ca 
acela pe care îl făcuse Skifr în stepă. 


— Ce spune? întrebă Laithlin. 


- Grom-gil-Gorm acceptă provocarea Regelui Uthil. Atacurile sale 
vor înceta până la mijlocul verii. Apoi războinicii Vansterlandului și 
cei ai Gettlandului se vor ciocni în bătălie, la Dintele lui Amon. 


Yarvi întoarse hârtia și-și îngustă privirea. 
— Și ce altceva? 


— Cel Care Frânge Săbiile face o provocare în numele său. Întreabă 
dacă Regele Uthil se va întâlni cu el în careu, bărbat contra bărbat. 


— Un duel, zise Laithlin. 
— Un duel. 


— Regele nu este suficient de zdravăn pentru a lupta, spuse regina, 
aruncând o privire fiului său. Preotului său. Nu poate fi suficient de 
zdravăn pentru a lupta. 


- Cu ajutorul Tatălui Pace, nu se va ajunge niciodată până acolo. 


— Angrenajele tale se mișcă, Părinte Yarvi. 


El mototoli hârtia și o aruncă în sobă. 
— Se mișcă. 


— Atunci, trebuie să ne pregătim să plecăm spre Nord într-o 
săptămână. 


Regina Laithlin se ridică, înaltă și semeaţă, inteligentă și frumoasă, 
iar Thorn, îngenuncheată la picioarele ei, credea că nu ar mai putea 
exista o femeie mai demnă de urmat ca ea. 


- Invaţ-o cuvintele. 


HALLEBY 


Plouase, iar focul se stinsese. Dispăruse aproape totul. Rămăseseră 
câțiva montanti Ê arși și niște hornuri gata să se prăbușească. Restul 
satului Halleby era doar o grămadă de cenușă amestecată cu noroi și 
așchii. Câţiva oameni scormoneau pe acolo, în căutarea a ceva 
vrednic de a fi salvat, dar negăsind mai nimic. Alţi câțiva se 
strânseseră în jurul unor brazde de pământ proaspăt săpate, cu 
capetele atârnând a deznădejde. 


— Un loc amărât chiar și în perioadele sale de glorie, murmură Brand. 
- lar asta nu e una dintre ele, zise Rulf. 


Un bătrân îngenunche între dărâmăturile unei case, mânjit cu 
funingine și cu părul rar fâlfâind, și zise răgușit spre cer: 


— Mi-au luat fiii. Mi-au luat fiii. Mi-au luat fiii. 
Din nou și din nou. 


— 'Ticălos amărât! 


Lui Rauk îi curgea nasul și și-l șterse cu dosul palmei, apoi tresări 
din nou când își ridică scutul. Tresărea întruna de când plecaseră din 
Thorlby. 


— Te doare mâna? întrebă Brand. 
— Am primit o săgeată acum câteva săptămâni. Mă simt bine. 


Dar nu părea bine. Arăta slab, epuizat, iar ochii săi apoși nu mai 
aveau acea expresie provocatoare de dinainte. Brand n-ar fi crezut în 
veci că-i va fi dor de acea expresie. Insă îi lipsea. 


— Vrei să-ți țin eu scutul pentru o vreme? 
O fulgerare a vechii mândrii, apoi Rauk păru că se înmoaie. 
- Mulţumesc. 


Işi lăsă scutul să cadă, gemând printre dinţii încleștați în timp ce-și 
mișca mâna în cerc. 


- Nu prea arată ca o rană, însă, pe zei, ce doare! 


— Fără îndoială că deja începe să se vindece, zise Brand, aruncându-și 
cel de-al doilea scut pe spate. 


Nu părea să aibă nevoie de ele astăzi, căci vanstermanii plecaseră de 
mult. Un lucru bun, din moment ce Hunnan nu reușise să adune 
decât niște rămășițe amărâte. Vreo două duzini de băieţi cu 
echipament care nu li se potrivea, un pic mai mari decât Koll și mult 
mai puțin folositori, holbându-se la dezastrul mistuit de foc cu ochi 
mari și speriați. O mână de bărbaţi vârstnici, dintre care unul fără 
niciun dinte-n gură, altul fără păr pe cap, un al treilea cu o sabie 


pătată de rugină de la mâner și până la vârful bont. Apoi mai erau și 
cei răniți. Rauk, un băiat care pierduse un ochi și care acum avea 
acoperit găvanul cu niște bandaje prin care ran supura încontinuu, 
un altul cu un picior bolnav, care-i încetinise tot drumul, și Sordaf, cu 
care nu era nimic în neregulă, din ce-și dădea Brand seama. Doar că 
era la fel de prost ca întotdeauna, normal. 


Își dezumflă obrajii și scoase un oftat ostenit. O părăsise pe Thorn. 
Goală. În patul lui. Fără nicio haină pe ea. Pentru asta. Zeii știau că 
luase o mulțime de decizii greșite, însă aceasta probabil că era cea 

mai proastă. Afurisit să fie, stătea în lumină, în loc să stea întins la 

căldură. 


Rauk își masa umărul cu o mână palidă. 


— Sper că se va vindeca în curând. Nu pot sta în zidul de scuturi cu 
un braţ rănit. Ai stat în zid? 


Ar fi fost o înțepătură în această întrebare, mai demult, însă acum în 
voce nu i se mai simțea decât teamă. 


— Am stat, pe Râul Interzis. 


Ar fi fost un motiv de mândrie în asta, odată, însă acum Brand nu se 
putea gândi decât la senzaţia avută când pumnalul se împlântase în 
carne, așa că avea și el o umbră de teamă în glas când vorbi. 


- Ne-am luptat cu cei din Neamul Călăreţilor acolo. Sincer, nu știu de 
ce, dar... ne-am luptat cu ei. Tu? 


— Am stat. O încăierare cu niște vanstermani, cu câteva luni în urmă. 


Rauk fornăi din nou, amândoi molfăind amintiri al căror gust le 
displăcea amândurora. 


— Ai ucis pe cineva? 


— Am ucis, spuse Brand, gândindu-se gândi la chipul celuilalt bărbat, 
încă foarte proaspăt în minte. Tu? 


- Am ucis, zise Rauk, uitându-se încruntat în pământ. 
- Thorn a ucis șase! 


Brand o spuse mult prea tare și mult prea voios, însă era disperat să 
vorbească despre orice altceva decât despre participarea lui la asta. 


— Ar fi trebuit s-o vezi luptând! Mi-a salvat viaţa. 


- Unii oameni au asta în sânge, replică Rauk, cu ochii apoși încă 
pironiți în pământ. Mie mi se pare că cei mai mulți încearcă doar să 
se descurce, așa cum pot și ei. 


Brand privi încruntat către cenușa ce fusese înainte un sat. Care 
fusese viaţa unor oameni. 


- Să fii războinic... nu înseamnă doar înfrățire și bătăi pe spate, nu? 
— Nu e ca în cântece. 

- Nu. Brand își trase cele două scuturi mai sus pe umăr. Nu, nu este. 
— ...Mi-au luat fiii. Mi-au luat fiii. Mi-au luat fiii... 


Maestrul Hunnan vorbise cu o femeie care scăpase când veniseră 
vanstermanii. Acum el venea spre ei cu degetul mare de la mâna cu 


care ținea sabia împins sub centură, cu părul cenușiu fâlfâind în vânt 
și cu o încruntătură și mai aprigă pe chip. 


— Au năvălit la apusul soarelui, acum două zile. Ea crede că au fost 
două duzini, însă nu e sigură și eu cred că au fost mai puțini. Aveau 
câini cu ei. Au ucis doi bărbaţi, au luat zece ca sclavi și cinci sau cam 
așa ceva erau bolnavi sau bătrâni, așa că i-au lăsat să ardă în case. 


— Pe zei! șopti unul dintre băieţi și făcu un semn de închinăciune în 
dreptul pieptului. 


Hunnan miji ochii. 
— Asta înseamnă războiul, băiete. La ce te-ai așteptat? 
- Deci au dispărut deja de două zile. 


Brand își plimbă privirea pe deasupra bărbaţilor mai în vârstă, după 
care și-o mută asupra băiatului cu piciorul bolnav. 


— Și noi nu suntem cea mai rapidă echipă văzută vreodată. Acum n-o 
să-i mai ajungem din urmă. 


— Nu. 


Hunnan strângea din fălci în timp ce privea spre nord cu ochi duri. 
Înspre Vansterland. 


— Insă nici nu putem lăsa asta să treacă. Nu departe de aici se află un 
sat de-al vanstermanilor. Chiar peste râu. 


— Rissentoft, zise Sordaf. 


— ÎI știi? 


Ridică din umeri. 


- Are o piaţă de oi foarte bună. Obișnuiam să duc miei acolo cu 
unchiul meu, primăvara. Știu un vad în apropiere. 


- N-o să fie supravegheat? întrebă Brand. 
- Noi nu-l supravegheam. 


— Atunci, acolo vom merge. Hunnan trase de mânerul sabiei, 
scoțând-o din teacă, după care o împinse la loc. Traversăm prin acest 
vad și ne îndreptăm spre Rissentoft. Mișcaţi-vă cururile slăbănoage! 


Și puse capul în pământ și începu să meargă. 


Brand se grăbi după el, vorbind încet, nedorind să-l contrazică în fața 
celorlalți, căci și așa aveau destule dubii. 


— Maestre Hunnan, așteaptă. Dacă a fost greșit ce ne-au făcut ei, cum 
să fie corect dacă le-o facem noi lor? 


- Dacă nu putem răni păstorii, trebuie să rănim turma. 
— Nu oile au făcut asta, nici păstorii. Războinicii au făcut-o. 


— Acesta e războiul, zise Hunnan, mișcând din buze. Ce-i corect nu 
are nimic de-a face cu asta. Regele Uthil a spus că oţelul este 
răspunsul, așa că oţelul trebuie să fie. 


Brand făcu un semn cu mâna înspre supraviețuitorii prăpădiți ce 
scormoneau printre dărâmăturile caselor. 


— N-ar trebui să rămânem și să-i ajutăm? La ce-o să ne ajute dacă 
dăm foc unui sat doar pentru că-i pe partea cealaltă a râului... 


Hunnan se întoarse spre el. 


— Ar putea ajuta următorul sat sau pe cel de dincolo de el! Suntem 
războinici, nu doici! Ai primit o a doua șansă, băiete, însă, în cele din 
urmă, încep să cred că am avut dreptate prima oară și că ai în tine 
mai mult din Tatăl Pace decât din Mama Război. 


Privind în urmă, la rezultatele făcute de Mama Război, Brand se 
întrebă dacă ăsta era un lucru rău. 


— Dacă familia ta ar fi fost ucisă aici, ai? Casa ta arsă? Sora ta, făcută 
sclava vreunui vansterman? Ai mai fi de partea răzbunării? 


Brand privi peste umăr, la ceilalți băieți, ce-i urmau cu pași ezitanți. 
Apoi scoase un oftat și-și așeză mai bine cele două scuturi. 


— Mda, zise el. Bănuiesc că da. 


Insă nu vedea ce lucru bun se realiza cu asta. 


FOC 


— Cred că am nevoie de o nouă sabie. 
Și Thorn aruncă zăngănind pe masă sabia tatălui ei. 


Rin mai frecă o dată sabia la care lucra cu piatra de lustruit și privi la 
ea încruntată: 


— Imi pare cunoscută. 
— Speram ca răspunsul tău să fie unul diferit. 
— Pentru că te-ai culcat cu fratele meu? 


— Pentru că urmează o bătălie, iar Regina Laithlin își dorește ca 
Păzitorul ei Ales să fie înarmat cum trebuie. 


Rin lăsă deoparte piatra de lustruit și se îndepărtă, plesnind din 
palme pentru a se curăța de praf. 


- Păzitorul Ales al Reginei? Tu? 


Thorn înălţă bărbia și îi întoarse privirea. 
- Eu. 


Stătură așa pentru ceva timp sau, cel puțin, așa li se păru. Apoi Rin 
luă sabia lui Thorn, o întinse, îi frecă mânerul banal cu degetul mare 
și-o lăsă jos. 


- Dacă Regina Laithlin a zis așa, atunci așa e. 
— Așa zic și eu, spuse Thorn. 

- O să ai nevoie de niște os. 

— Pentru ce? 


- Ca să se amestece cu fierul și să rezulte oţel. Rin arătă cu capul 
înspre lama strălucitoare prinsă pe banc, sub care se strânsese 
pulbere de oțel cenușiu. Pentru aceea am folosit oase de la un șoim. 
Însă am folosit și oase de lup. De urs. Dacă o faci cum trebuie, prinzi 
spiritul animalului în lamă. Așa că alege ceva puternic. Ceva mortal. 
Care înseamnă ceva pentru tine. 


Thorn se gândi la asta un moment, apoi îi veni o idee și începu să 
zâmbească. Părea ceva normal. Scoase săculețul de la gât și împrăștie 
micile grămăjoare netede și gălbui pe tăblia mesei. Le purtase destul 
timp. Era momentul să le dea o întrebuințare mai bună. 


— Ce zici de oasele unui erou? 
Rin înălță din sprâncene auzind-o. 


— Chiar și mai bine. 


Se opriră într-un luminiș presărat cu cenușă de lângă râu, în care se 
afla un cerc din pietre înnegrit de parcă în el ar fi ars focul focurilor. 


Rin își trase jos de pe umăr sacul umflat cu scule. 
— Am ajuns. 
— Chiar a fost necesar să venim tocmai aici? 


Thorn aruncă jos sacii cu cărbune, întinzându-și spatele și ștergându- 
și transpirația de pe faţă cu antebraţul. 


— Nu vreau să-mi fure cineva secretele. Apropo de asta, dacă spui 
cuiva ce s-a petrecut aici, va trebui să te omor. Rin îi aruncă o lopată 
lui Thorn. Acum, sari în râu și scoate niște argilă. 


Thorn îi aruncă pieziș o privire încruntată, sugându-și gaura lăsată 
de dintele lipsă. 


— Încep să cred că Skifr era un profesor mai indulgent. 
- Cine este Skifr? 
— Nu contează. 


Se bălăci în apă până la brâu, o apă atât de rece că o făcu să icnească 
în ciuda căldurii de vară, și se puse pe săpat în fundul apei, 
smulgând bucăți de argilă și aruncându-le pe mal cu lopata. 


Rin avea cu ea un vas în care pusese câteva bucăţi de minereu de fier 
închis la culoare, plus cenușa neagră a oaselor tatălui lui Thorn, 


câteva fire de nisip și două mărgele din sticlă, după care începu să 
ungă cu argilă în jurul capacului, sigilându-l. 


— Pentru ce este sticla? întrebă Thorn. 


- Ca să elimine impuritățile din fier, murmură Rin, fără să privească 
în sus. Cu cât putem încinge mai tare cuptorul, cu atât mai pur va 
ieși oţelul și mai puternică lama. 


— Cum ai învățat asta? 


— Am fost ucenica unei femei-fierar pe nume Gaden. l-am urmărit pe 
alții. Am discutat cu vânzători de săbii din josul Râului Divin. Rin se 
bătu ușor în cap și lăsă acolo o urmă de argilă. Restul l-am dedus 
singură. 


— Eşti o fată deşteaptă, nu-i așa? 


— Când vine vorba de oțel. Rin așeză cu grijă ulciorul cu argilă în 
interiorul acelui cerc din pietre. Acum, înapoi în râu. 


Așa că Thorn pleoscăi iar dârdâind în apa râului, în timp ce Rin 
construia cuptorul. Stivui înăuntru cărbune și pe margine pietre, pe 
care le lipi unele de altele cu argilă până ce rezultă ceva ce semăna cu 
o casă având un mic dom deasupra, înaltă până la piept, cu o 
deschizătură în partea de jos. 


— Ajută-mă să-l etanșeizez. 


Rin săpă cu mâna în argilă, alături de Thorn, realizând un strat gros 
pe partea din afară a cuptorului. 


— Cum este? Să fii un Păzitor ales? 


- Am visat la asta toată viața, zise Thorn, gâfâind. Și nu mă pot 
gândi la altcineva pe care l-aș servi cu mai mare plăcere decât pe 
Regina Laithlin. 


Rin încuviință din cap. 

- Doar nu o numesc degeaba Regina de Aur. 
— Este o mare onoare. 

— Fără discuţie. Însă cum este? 

Thorn se aplecă. 


- Până acum, plictisitor. De când am făcut jurământul, mi-am 
petrecut cea mai mare parte din timp în casa finanțelor, încruntându- 
mă la negustorii care-i cer favoruri ce ar putea fi la fel de ușor cerute 
și într-o limbă străină, necunoscută mie. 


— Te întrebi dacă n-ai făcut o greșeală? spuse Rin, adunând iar o 
mână de noroi gri. 


- Nu, se răsti Thorn, după care, în timp ce lipea mai multă argilă 
mocirloasă în crăpături, adăugă: Poate. N-ar fi chiar prima oară. 


- Nu ești chiar așa de dură precum pari, nu? 
Thorn trase adânc aer în piept. 


— Cine este? 


Rin suflă ușurel asupra lopeţii cu cărbuni aprinși, care se încinseră, 
devenind strălucitori, după care se așeză pe burtă și-i împinse adânc 
în gura cuptorului, umflându-și obrajii pentru a sufla tare, din nou și 
din nou. În sfârșit, se ridică și se lăsă pe călcâie, privind focul ce 
învăluia cărbunii și scotea flăcări portocalii prin deschizătură. 


- Ce s-a întâmplat între tine și Brand? întrebă ea. 

Thorn știa că va fi întrebată, însă asta n-o făcu să-i vină mai ușor. 
— Nu știu. 

- Nu este o întrebare chiar complicată, nu? 

- N-ai crede. 

— Ei bine, ai terminat cu el? 

- Nu, zise Thorn, surprinsă și ea de vehementa tonului. 

- A spus el că a terminat cu tine? 


— Știm amândouă că Brand nu este chiar priceput la spus lucruri. 
Insă n-aș fi surprinsă. Nu sunt chiar cineva la care visează bărbații, 
nu? 


Rin o privi încruntată. 


- Bănuiesc că diferite tipuri de bărbaţi visează la diferite tipuri de 
lucruri. La fel cum fac și diferitele tipuri de femei. 


— Ar fi putut totuși să nu fi fugit chiar atât de repede, nu? 


— Își dorea de mult să devină războinic. Acum a fost șansa lui. 


— Așa-i. Thorn trase aer în piept cu putere. Am crezut că va fi mai 
simplu după ce... știi tu. 


— Și n-a devenit? 
Thorn se scărpină în capul ras, pipăindu-și cicatricea din părul tepos. 


- Nu, afurisit să fie, nu a devenit mai simplu! Nu știu ce-am făcut, 
Rin. Imi doresc să știu, dar nu știu. N-am fost niciodată bună la 
nimic, decât la luptă. 


- Nu știi niciodată. Ai putea să descoperi că ai talent la apăsatul 
foalelor. 


Rin le lăsă să cadă lângă gura cuptorului. 


- Când ai o greutate de ridicat, murmură Thorn în timp ce 
îngenunchea, mai bine te apuci s-o ridici decât să te plângi. 


Și scrâșni din dinți, făcând acele foale să șuiere până când începură 
s-o doară umerii, s-o ardă pieptul și vesta să i se ude de transpiratie. 


— Mai tare, zise Rin. Mai fierbinte. 


Începu să îngâne rugăciuni, ușor și încet, către Cel Care Stârnește 
Flacăra, către Cea Care Izbește Nicovala, către Mama Război și către 
Mama Corbilor, de asemenea, cea care adună mortii și care face din 
mâna deschisă un pumn. 


Thorn munci până când gura cuptorului începu să arate ca o poartă 
către infern în întunericul care se pogora peste ele, ca o gură de 
dragon în lumina amurgului. Munci până când, chiar dacă ajutase la 


căratul unei corăbii în ambele sensuri peste ținuturile înalte, nu mai 
fu sigură dacă nu cumva acum se spetise mai tare decât atunci. 


Rin pufni. 
- Dă-te la o parte, ucigașo, îţi arăt eu cum se face. 


Și începu și ea să lucreze la foale, calm, puternic și constant, la fel ca 
fratele ei la vâslă. Cărbunii străluciră și mai tare în timp ce stelele 
apărură pe cer, deasupra lor, iar Thorn murmură o rugăciune a ei, o 
rugăciune către tatăl ei, în timp ce se căuta cu mâna la gât, după 
săculețul cu oasele lui, care acum erau amestecate în oțel, ceea ce i se 
păru normal. 


Pleoscăi iar în râu și bău apă, udă până la piele, după care sări afară 
și-i luă locul lui Rin, imaginându-și că foalele sunt capul lui Grom- 
gil-Gorm, din nou și din nou, până când sfârși epuizată de munca la 
cuptor și leoarcă de transpiratie. În sfârșit, începură să lucreze 
împreună, fiecare în câte o parte, în timp ce căldura îi apăsa fața lui 
Thorn ca o mână uriașă, flăcări albăstrii-roșiatice pâlpâind și ieșind 
din deschizătură, amestecate cu fum ce se strecura în valuri prin 
crăpăturile din părțile laterale ale cuptorului astupate cu argilă, și 
scântei ce pluteau în sus, în noapte, către Tatăl Lună ce stătea mare, 
gras și alb deasupra copacilor. 


Chiar când lui Thorn i se părea că pieptul îi era pe cale să explodeze 
și că braţele îi puteau sări afară din umeri, Rin zise „suficient“ și 
amândouă se trântiră pe spate, mânjite cu funingine și gâfâind din 
greu. 


— Și acum, ce? 


— Acum așteptăm să se răcească, zise Rin și scoase din sac o sticlă 
lunguiaţă, pe care o destupă. Și ne abțiguim. 


Trase o înghiţitură lungă, în timp ce gâtul mânjit de funingine i se 
mișca în sus și-n jos, după care îi întinse sticla lui Thorn, ștergându- 
se la gură. 


- Cunoști calea către inima unei femei. 


Thorn închise ochii, simțind mirosul berii bune, al cărei gust îl și 
testă imediat, înghițind berea și plescăind satisfăcută din buzele-i 
uscate. Rin ținea lopata deasupra dogorii pâlpâinde din vârful 
cuptorului, aruncând șuncă pe metalul încins. 


— Ai o mulțime de talente, nu? 
— Am făcut câteva tipuri de munci la viața mea. 


Rin sparse câteva ouă deasupra lopeţii, care începură să sfârâie 
instantaneu. 


— Se pregătește să înceapă o bătălie, deci? 
— Așa se pare. La Dintele lui Amon. 

Rin presără și sare. 

— Va lupta și Brand acolo? 


— Cred că amândoi vom lupta. Totuși, Părintele Yarvi are alte idei. Ca 
de obicei. 


— Am auzit că este un bărbat foarte șiret. 


— Fără îndoială, însă nu-și împarte istețimea și cu alții. 


— Așa au tendinţa să facă oamenii foarte șireți, zise Rin, întorcând 
șunca ușor cu ajutorul unui cuțit. 


- Gorm i-a lansat o provocare Regelui Uthil pentru a rezolva 
problema. 


— Un duel? N-a mai existat vreun mânuitor de sabie mai înzestrat 
decât Uthil, așa-i? 


— Nu când e în formă maximă. Dar este departe de forma lui 
maximă. 


— Am auzit un zvon, cum că ar fi bolnav. 


Rin trase lopata de pe cuptor și se așeză pe genunchi, lăsând lopata 
între ele și făcând-o pe Thorn să-i plouă în gură de la mirosul de 
carne și de ouă. 


- L-am văzut ieri în Sala Zeilor, zise Thorn. Incerca să pară că este 
făcut din fier, însă, în ciuda iscusintei lui Yarvi când e vorba de 
plante, jur, de-abia putea să stea în picioare. 


- Nu sună prea bine, având în vedere bătălia care urmează. 
Rin scoase și o lingură, pe care i-o întinse lui Thorn. 
- Nu. Nu sună prea bine. 


Incepură să înfulece și, după toată munca, Thorn nu era sigură dacă 
mâncase vreodată ceva mai gustos. 


— Pe zei, zise ea cu gura plină, o femeie care poate găti ouă și face 
săbii cu așa măiestrie și care mai aduce și bere fină cu ea? Dacă nu 
merge treaba cu Brand, mă mărit cu tine. 


Rin pufni. 


- Dacă băieții vor arăta în continuare la fel de mare interes ca până 
acum, atunci te consider o partidă bună. 


Râseră amândouă de asta, mâncară și se abțiguiră puţin, în timp ce 
cuptorul încă le mai încălzea chipurile. 


— Sforăi, știai? 


Thorn se trezi brusc, frecându-se la ochi, pe când Soarele Mamă își 

făcea apariţia pe cerul ca de piatră. 
— Au mai comentat și alții. 


Rin începu să spargă cuptorul în bucăți cu un ciocan, iar Thorn dădu 
la o parte cărbunii fumegând, ținându-și mâna la ochi, căci o briză 
iritantă răscolea tăciunii și făcea cenușa să se ridice în rotocoale. Rin 
introduse înăuntru niște clești și trase afară vasul din materia 
încălzită, care căpătase o culoare galbenă. Îl așeză pe o piatră netedă, 
îl sparse în bucăți, îndepărtând pulberea albă și scose ceva din el, la 
fel cum scoţi un miez de nucă din coajă. 


Oţelul amestecat cu oasele tatălui ei, strălucind roșuînchis, nu mai 
mare decât un pumn. 


— Arată bine? întrebă Thorn. 


Rin îl ciocăni, îl răsuci pe toate părțile și în cele din urmă zâmbi. 


— Da. Arată bine. 


RISSENTOFT 


În cântece, gettlanderii lui Angulf Copită-Despicată s-au năpustit 
asupra vanstermanilor precum șoimii din înaltul cerului la ceas de 
seară. 


Adunăturile Maestrului Hunnan se năpustiră asupra satului 
Rissentoft precum o turmă de oi pe un șir de trepte abrupte. 


Băiatul cu piciorul beteag de-abia mai era în stare să meargă când 
ajunseră la râu, așa că-l lăsară epuizat și amărât pe malul sudic. 
Ceilalți se udară până la piele trecând prin vad, iar scutul unui băiat 
fu luat de curent și dispăru la vale. Apoi se rătăciră într-o negură de 
după-amiază, așa că era deja aproape de lăsarea întunericului când, 
obosiţi, bocănind și mormăind, intrară împleticindu-se în sat. 


Hunnan îl plesni pe un băiat după ceafă ca să facă liniște, după care 
îi împărți prin gesturi și-i trimise să se furișeze în grupuri de câte 
cinci pe ulite sau să se târască pe burtă pe pământul tare dintre 
cocioabe. 


— Stai aproape! șuieră Brand către Rauk, care se strecura în spatele 
lui, cu scutul atârnând și arătând mai palid și mai obosit ca oricând. 


— Locul e gol, mârâi bătrânelul fără dinti, și se părea că are dreptate. 


Brand se lipi de un perete și aruncă o privire printr-o ușă ce atârna 
deschisă. Nici măcar un câine nu se mai zărea pe-acolo. În afară de 
miasma sărăciei, o aromă cu care era din cale-afară de obișnuit, locul 
era abandonat. 


— Probabil că ne-au văzut venind, murmură el. 
Bătrânul înălță o sprânceană. 
— Crezi? 


- Am găsit unul aici! se auzi un strigăt speriat și Brand o rupse la 
fugă, precipitându-se pe după un colț al unei cocioabe din nuiele, cu 
scutul ridicat. 


Un bătrân stătea în ușa unei case, cu mâinile ridicate în sus. Nu era o 
casă mare sau una frumoasă. Era doar o casă. Bătrânul avea cocoașă 
și-și ținea părul cenușiu și împletit în codițe într-o parte și în alta a 
feţei, așa cum obișnuiau vanstermanii să îl poarte. Trei băieți de-ai 
lui Hunnan stăteau în semicerc în jurul lui, cu sulițele paralel cu 
pământul. 


— Nu sunt înarmat, zise el, ridicând mâinile și mai sus. 


Avea un anumit tremur al mâinilor, și Brand nu prea putea să-l 
învinovățească pentru asta. 


- Nu vreau să mă lupt. 


— Unii dintre noi nu vor, spuse Hunnan, pășind printre băieți cu 
sabia scoasă din teacă. Dar, câteodată, o luptă ne găsește pe noi, orice 
ar fi. 


- N-am nimic din ce ați dori voi, zise bătrânul, privindu-i nervos în 
timp ce se adunau în jurul lui. Vă rog! Nu vreau să-mi dati foc la 
casă. Am construit-o cu soția mea. 


— Ea unde este? întrebă Hunnan. 


Bătrânul înghiţi în sec, făcând ca gâtlejul acoperit de o miriște 
cenușie să i se miște în sus și-n jos. 


— A murit iarna trecută. 


— Și ceilalți oameni din Halleby? Crezi că ei și-ar fi dorit să le fie 
incendiate casele? 


— Îi cunoșteam pe cei din Halleby. Bărbatul se linse pe buze. N-am 
avut nimic de-a face cu aia. 


- Totuși, nu ești deloc surprins de ce s-a întâmplat, nu-i așa? 


Hunnan îl lovi cu sabia. li provocă o tăietură adâncă pe mână, iar el 
ţipă, se clătină și se apucă de tocul ușii în cădere. 


— Au! zise unul dintre băieți. 


Hunnan păși în față cu un mârâit și-l izbi pe bătrân în partea din 
spate a capului, scoțând un sunet de buștean despicat. Bătrânul se 
rostogoli, zvârcolindu-se, cu limba ieșită din gură, țeapănă. Apoi 
rămase nemișcat, în timp ce sângele împrăștiat pe intrarea din piatră 
începu să se scurgă pe runele zeilor ce vegheau asupra casei. 


Aceeași zei care vegheau asupra caselor din Thorlby. Se părea că în 
acel moment nu vegheau nimic. 


Brand se holba înfrigurat. Se petrecuse atât de repede, că nu avusese 
timp să facă nimic. Nu avusese timp nici să se gândească dacă își 
dorea sau nu să oprească pe cineva. Doar se întâmplase, și acum 
stăteau cu toții și se uitau. Se întâmplase și nu mai era cale de 
întoarcere. 


- Răspândiţi-vă, zise Hunnan. Căutați prin case, apoi dați-le foc. 
Daţi-le foc la toate! 


Bătrânul chel clătină din cap, auzindu-l, iar Brand simti că-l ia cu 
rău, însă făcură ce li se ceruse. 


— Eu voi rămâne aici, zise Rauk, aruncându-și scutul jos și așezându- 
se pe el. 


Brand se repezi cu umărul în cea mai apropiată ușă și îngheță. O 
încăpere joasă, aproape la fel ca odaia pe care o împărțise cu Rin, în 
care găsi o femeie lipită de sobă. O femeie slăbănoagă, într-o rochie 
jegoasă, cu vreo doi ani mai în vârstă decât Brand, aprecie el. Se 
ridică, sprijinindu-se cu o mână de perete, uitându-se la el, respirând 
greoi. Speriată de moarte, bănuia el. 


— Eşti bine? strigă Sordaf de afară. 
— Îs, zise Brand. 


— Ei, afurisit să fiu! rânji băiatul cel grăsan în timp ce-și vâra capul pe 
sub pragul de sus al ușii. Nu chiar goală, după cum văd. 


Desfăcu o funie, tăie o bucată din ea cu un cuţit și i-o dădu lui Brand. 


- Bănuiesc că vei obține un preţ bunicel, ticălos norocos ce ești. 
— Așa-i, zise Brand. 

Sordaf ieși afară, clătinând din cap. 

— În război contează norocul, jur că da... 


Femeia nu vorbi și nici el n-o făcu. Brand îi legă funia în jurul 
gâtului, nici prea strâns, nici prea lejer, iar ea nici măcar nu tresări. 
Înnodă bine celălalt capăt în jurul încheieturii sale, simțindu-se tot 
timpul amortit și ciudat. Asta era ce făceau ceilalți războinici în 
cântece, nu? Luau sclavi? Nu părea a fi un lucru bun pentru Brand. 
Nici măcar pe-aproape. Însă, dacă n-ar fi luat-o el, ar fi luat-o ceilalți. 
Asta era ceea ce făceau războinicii. 


Afară, deja dădeau foc la case cu ajutorul făcliilor. Femeia scoase un 
fel de geamăt când îl văzu pe bătrân mort. Și un altul când 
acoperișul din paie al bordeiului său luă foc. Brand nu știa ce să-i 
spună, ei sau altcuiva, iar el era obișnuit să păstreze tăcerea, așa că 
nu spuse nimic. Unul dintre băieți avea obrajii brăzdați de lacrimi în 
timp ce dădea foc la case, însă le dădea foc oricum. Curând, aerul se 
umplu de mirosul incendiilor, lemnul pocnind și pârâind pe măsură 
ce focul își făcea de cap și paiele arse pluteau în întuneric. 


— Care-i scopul acestor lucruri? murmură Brand. 
Insă Rauk nu făcea decât să-și frece umărul. 


- O sclavă. Sordaf scuipă cu dezgust. Și câțiva cârnaţi. O pradă nu 
prea consistentă. 


- N-am venit pentru pradă, zise Maestrul Hunnan, cu o încruntătură 
aprigă. Am venit să facem ce se cuvine. 


Iar Brand stătu drept, ţinând o funie legată în jurul gâtului unei 
femei, și privi un sat arzând. 


Mâncară în tăcere pâine veche, întinși pe pământul rece. Incă se aflau 
în Vansterland și nu-și permiteau să facă focul, fiecare om singur cu 
gândurile sale, cu toții străini unul pentru celălalt, în întuneric. 


Brand așteptă prima geană de lumină a dimineții, fâșii cenușii 
printre norii negri de deasupra lor. Nu că ar fi reușit să doarmă 
vreun pic, în orice caz. Continuase să se gândească la bătrân. Și la 
băiatul care plângea în timp ce dădea foc la acoperișuri. Continuase 
să o asculte cum respira pe femeia care acum era sclava lui, 
proprietatea lui, fiindcă îi pusese o funie în jurul gâtului și-i dăduse 
foc la casă. 


— Ridică-te! șuieră Brand, iar ea se ridică încet. 


Nu-i putea zări chipul, însă umerii lăsaţi, de parcă nimic nu mai 
conta, spuneau totul. 


Sordaf era de pază acum și-și sufla în mâinile-i grăsune și le freca 
una de alta, după care sufla din nou în ele. 


- Facem câțiva pași, zise Brand, indicând cu capul în direcția unor 
copaci din apropiere. 


Sordaf rânji la el. 


— Nu pot spune că te învinovățesc. Noaptea este rece. 


Brand îi întoarse spatele și începu să meargă, trăgând de funie și 
simțind-o pe femeie urmându-l. Merseră pe sub copaci și prin desiș, 
fără să rostească niciunul vreun cuvânt, vreascurile pârâind sub 
cizmele lui Brand, până când lăsară tabăra mult în urmă. O bufniță 
ţipă pe undeva și el o trase pe femeie în tufăriș, așteptând, însă acolo 
nu se afla nimeni. 


Nu era sigur cât le luase să ajungă în partea mai îndepărtată a 
pădurii, însă Soarele Mamă era o pată cenușie la est când ieșiră 
dintre copaci. Scoase pumnalul făcut de Rin pentru el și tăie cu grijă 
funia din jurul gâtului femeii. 


— Pleacă, acum, zise el. 
Ea doar stătea și se uita. Ii arătă cu degetul într-o direcţie: 
- Pleacă. 


Ea făcu un pas, apoi se uită în spate, mai făcu unul, de parcă se 
aștepta la vreo păcăleală. El rămase nemișcat. 


- Mulţumesc, șopti ea. 
Brand tresări. 
- Nu merit mulțumiri. Doar pleacă. 


Ea o luă la fugă. O urmări alergând în direcția din care veniseră, prin 
iarba udă, în jos, pe panta lină. În timp ce Soarele Mamă se cățăra pe 
cer, putu vedea Rissentoftul în depărtare, o pată de culoare pe 
pământ, încă fumegând. 


Se gândi că probabil o fi fost destul de asemănător cu Halleby-ul 
înainte ca războiul să înceapă. 


lar acum arătau din nou la fel, amândouă. 


LACURI ÎNGHEŢATE 


Alaiul regelui se opri în burnița care cădea asupra taberei, o mie de 
focuri de tabără răspândite sub cerul întunecat, făclii ca niște 
punctulețe clipind în vale în timp ce războinicii Gettlandului se 
adunau. Thorn sări jos și îi oferi reginei mâna. Nu că Laithlin avea 
nevoie de ajutor, că doar era o călăreață de două ori mai bună decât 
Thorn. Însă Thorn era disperată să se facă folositoare. 


În cântece, Păzitorii Aleși își protejau reginele de asasini sau 
transmiteau mesaje secrete, ajungând până în mijlocul pericolului, 
sau luptau în dueluri de care atârna soarta naţiunilor. Probabil că 
deja ar fi trebuit să învețe până acum să nu ia cântecele prea în 
serios. 


Se trezi că rătăcește pierdută printre legiunile de sclavi și de servitori 
în permanentă mișcare, târându-se în urma Reginei de Aur ca o 
coadă după o cometă, zăpăcind-o cu o sută de întrebări la care ea, 
indiferent dacă avea grijă de moștenitorul tronului sau nu, avea 
întotdeauna răspunsuri. O fi stat Regele Uthil în Jilțul Negru, însă, 


după câteva zile petrecute în compania lui Laithlin, pentru Thorn 
deveni clar ca bună ziua cine conduce de fapt Gettlandul. 


Nu mai exista nici urmă din familiaritatea plăcută pe care o avusese 
cu Vialine. Fără discuții sincere sau cereri să i se adreseze reginei pe 
numele mic. Laithlin avea de două ori vârsta lui Vialine și încă un 
pic: soție și mamă, negustor neîntrecut, stăpâna unei gospodării 
întinse, la fel de frumoasă și de șireată pe cât de mult dădea dovadă 
de un autocontrol desăvârșit. Era tot ce și-ar fi dorit o femeie să fie și 
încă puţin pe deasupra. Tot ce nu era Thorn. 


- Mulţumirile mele, murmură ea, apucându-i mâna lui Thorn și 
făcând până și săritul din șa să pară grațios. 


— Nu-mi doresc decât să slujesc. 
Laithlin nu-i dădu drumul la mână. 


- Nu. Tu nu te-ai născut pentru a asista la întâlniri prăfuite și pentru 
a număra monede. Tu vrei să lupti. 


Thorn înghiți în sec. 
— Acordă-mi o șansă. 


— Destul de curând. Laithlin se aplecă mai aproape, strângând-o tare 
de mână pe Thorn. Un jurământ de credinţă are și un revers. Am 
uitat asta o dată și nu voi mai repeta greșeala. Noi două ar trebui să 
facem fapte măreţe împreună. Fapte despre care să se cânte. 


— Regele meu? întrebă Părintele Yarvi îngrijorat. 


Uthil se clătina de la efortul descălecării și acum se rezema greoi de 
preotul său, palid ca o fantomă, cu pieptul ridicându-i-se în timp ce 
se sprijinea de sabia pe care o ținea strâns în mână. 


— Vom vorbi mai târziu, zise Laithlin, dându-i drumul la mână lui 
Thorn. 


— Koll, pune apa la fiert! strigă Părintele Yarvi. Safrit, adu-mi 
plantele! 


- L-am văzut pe omul ăla mergând o sută de mile printre ghețuri și 
nu s-a clătinat niciodată, zise Rulf, stând alături de Thorn cu brațele 
încrucișate. Regele nu se simte bine. 


— Nu. 


Thorn îl urmări pe Uthil cum se îndrepta clătinându-se spre cort, cu 
un braț petrecut pe după umerii preotului său. 


— Și cu bătălia asta care se apropie... Mare ghinion, să știi! 
— Părintele Yarvi nu crede în ghinion. 


- Eu nu am încredere în cârmaci, iar ei tot nu mă lasă în pace, chiar și 
așa. 


Rulf chicoti, auzind-o. 
— Cum mai e mama ta? 
Thorn se uită la el încruntată. 


- Nefericită din cauza alegerilor mele, ca de obicei. 


— Incă mai sar scântei în confruntările voastre? 
- Dacă tot întrebi, nici pe departe pe cât eram noi două obișnuite. 


- Poftim? Bănuiesc că una dintre voi s-a mai maturizat un pic între 
timp. 


Thorn miji ochii. 


— Poate că una din noi are un războinic bătrân și înțelept care s-o 
înveţe virtuțile familiei. 


— Toată lumea ar trebui să fie norocoasă așa ca tine. Rulf își aţinti 
privirea în pământ, scărpinându-se în barbă. M-am gândit că 
poate... aș putea să-i fac o vizită. 


— Îmi ceri mie permisiunea? 

- Nu. Dar totuși mi-ar plăcea s-o am. 

Thorn ridică din umeri a neajutorare. 

- Departe de mine intenţia de-a interveni între doi tineri îndrăgostiți. 


— Sau de mine. Rulf îi aruncă o privire complice peste umăr, uitându- 
se la ea pe sub sprâncene. Pentru asta o să dispar ușor înspre vest, 
cred... 


Thorn se întoarse și-l văzu pe Brand venind spre ea. 


Sperase că va reuși să dea cu ochii de el, însă imediat ce-l văzu 
deveni foarte nervoasă. De parcă ar fi pășit pentru prima oară în 
careul de antrenament, iar el era adversarul ei. Acum ar fi trebuit să 
fie apropiați unul de celălalt, nu? Dintr-odată, simți că n-are nicio 


idee cum trebuie să se comporte cu el. Să facă glume nesărate, cum 
făceau camarazii de vâsle unul cu altul? Să zâmbească duios, precum 
o fecioară cu cineva care-i face curte? De o regalitate de gheaţă, 
precum Regina Laithlin cu un datornic? Înfiorător de precaută, ca un 
parior istet ce-și ține zarurile ferite de orice privire? 


Fiecare pas făcut de el, care-l aducea mai aproape de ea, părea un 
pas în spate pe un lac îngheţat, gheaţa crăpând sub greutatea ei, fără 
să aibă habar unde ar putea s-o trimită următorul pas. 


- Thorn! rosti el, privind-o drept în ochi. 
- Brand, zise ea, întorcându-i privirea. 

— N-ai mai rezistat să nu mă vezi, nu? 
Deci glume nesărate. 


— Pretendenţii erau înșiruiți de-acasă de la mine și până la 
nenorocitele de docuri. Și așa de mulți bărbați plâng din cauza 
frumuseții mele, că de-abia mai rezist. 


Și-și apăsă un deget pe o nară și suflă muci în noroi din nara cealaltă. 
— Ai o sabie nouă, zise el, uitându-se în jos, la centura ei. 


Ea-și apăsă un deget sub garda masivă a sabiei pe care o trase pe 
jumătate afară, pentru ca el să poată scoate cealaltă jumătate cu un 
clincănit discret. 


- De la cel mai bun săbier de pe Marea Sfărâmată, fără îndoială. 


— Pe zei, a devenit bună! 


Mângâie cu degetul mare semnătura lui Rin de pe șanțul de pe tăiș, 
tăie cu sabia într-o parte și în alta, după care o ridică pentru a se uita 
cu un ochi de-a lungul tăișului, făcând ca Soarele Mamă să arunce 
reflexii pe oţelul lucios și să strălucească orbitor când o rază se lovi 
de vârf. 


— N-am avut ocazia să fac nimic deosebit cu ea, zise Thorn, dar mă 
bucur din plin că o am. 


Brand fluieră ușor. 

— Este un oțel de calitate. 

— Amestecat cu oasele unui erou. 
— Chiar așa? 


— Cred că am purtat suficient de mult oasele tatălui meu atârnate la 
gât. 


El rânji în timp ce-i dădu sabia înapoi, iar ea se trezi că rânjește la 
rândul ei. 


— Credeam că Rin te-a refuzat. 

- Nimeni n-o refuză pe Regina Laithlin. 

Brand avea pe chip acea expresie a lui de profundă uimire. 
— Cum? 


- Și-a dorit ca Păzitorul ei Ales să fie înarmat conform statutului său, 
zise ea, băgând sabia în teacă cu un pocnet. 


El rămase cu gura căscată, în timp ce sensul cuvintelor ajungea la el. 


— Știu ce crezi. Thorn își lăsă umerii să cadă. Nici măcar nu am un 
scut. 


El închise gura cu un pocnet. 


- Mă gândesc că tu ești scutul și că nu există altul mai bun. Dacă aș fi 
regină, pe tine te-aș alege. 


- Regret să-ți spulber speranţele, dar mă îndoiesc că vei ajunge 
vreodată regină. 


- Nicio rochie nu mi s-ar potrivi. Scutură ușor din cap și începu iar 
să zâmbească. Thorn Bathu, Păzitor Ales. 


— Și tu, ce-ai mai făcut? Incă n-ai salvat Gettlandul? V-am văzut 
strângându-vă pe plajă. Ce mai mulțime de tineri campioni! Fără a 
uita și câțiva strămoși. 


Brand tresări. 


- N-aș putea spune c-am salvat prea multe. Am ucis un fermier 
bătrân. Am furat niște cârnaţi. Am dat foc la un sat pen’ că se afla pe 
partea greșită a râului. Am luat o sclavă. Brand se scărpină în cap. I- 
am dat drumul. 


- Nu te poti abtine să faci ce trebuie, nu-i așa? 


- Nu cred că Hunnan are aceeași părere. l-ar plăcea să spună tuturor 
că sunt o rușine, însă ar fi nevoit să admită și că atacul său a fost o 
rușine, așa că... Işi dezumflă obrajii, arătând mai confuz decât 


oricând. Voi face mâine jurământul de războinic. Alături de niște 
băieţi care n-au mai rotit o sabie nici de furie. 


Thorn adoptă tonul Părintelui Yarvi: 


- Lasă-l pe Tatăl Pace să verse lacrimi din cauza metodelor! Mama 
Război surâde când vede rezultatele! Cred că ești mulțumit. 


El privi în pământ. 
— Probabil. 
— Nu ești? 


— Te-ai simţit vreodată prost? Din cauza acelor oameni pe care i-ai 
ucis? 


- Nu prea. De ce, ar trebui? 

- Nu spun c-ar trebui. Te întreb doar dacă te-ai simţit sau nu prost. 
— Nu, nu m-am simtit. 

— Ei, tu ești atinsă de Mama Război. 

- Atinsă? Thorn pufni. M-a plesnit de mi-a înroșit pielea. 


— Să fiu războinic, să am camarazi alături, asta e tot ce mi-am dorit 
vreodată... 


- Nu există dezamăgire mai mare decât obținerea a ceea ce ti-ai 
dorit. 


— Unele lucruri merită așteptarea, zise el, privind-o în ochi. 


Ea nu mai avea nicio îndoială cu privire la ce-și dorea el acum. 
Începu să se întrebe dacă nu cumva traversarea acestui lac înghețat s- 
ar putea dovedi nu chiar atât de dificilă. Poate că e suficient să faci 
câte un pas pe rând și să te bucuri de experienţă. Făcu un pas, 
venind mai aproape de el. 


— Unde ai culcușul? 

El nu dădu înapoi. 

— Sub stele, bănuiesc. 

— Un Păzitor Ales primește un cort. 

— Încerci să mă faci gelos? 

— Nu, e doar unul mic. Mai făcu un pas mic. Însă are și pat. 
— Începe să-mi placă povestea asta. 


- Totuși, mi-e cam frig. Mai făcu un pas mic și amândoi zâmbiră. De 
una singură. 


— Aș putea vorbi cu Sordaf pentru tine, cred că ti-ar putea încălzi o 
pătură trăgând un vânt în ea. 


— Sordaf reprezintă tot ce și-ar putea dori vreodată o femeie, însă eu 
am avut mereu gusturi ciudate. Întinse mâna, folosindu-se de degete 
ca de un pieptăn, și-i dădu părul la o parte de pe față. Am pe 
altcineva în minte. 


- O mulțime de oameni se uită la noi, zise Brand. 


— De parcă mi-ar păsa vreun piculeț. 


LAȘITATE 


Îngenuncheară înșirați unul lângă celălalt, formând o linie. Trei băieți 
mai tineri și Brand. Doi dintre ei aţintiseră sulițele spre bătrânul 
fermier. Unul plânsese când dăduse foc la niște case. Ultimul lăsase 
singurul sclav capturat să scape. 


Ce mai războinici! 


Și totuși erau aici, alături de luptătorii Gettlandului adunați în jurul 
lor, o mulțime înarmată și echipată, pregătită să-i primească în frăția 
lor. Pregătiți să îi accepte drept camarazi, atunci când îi vor 
întâmpina pe Grom-gil-Gorm și pe vanstermanii săi în locul stabilit. 
Pregătiți să-i poarte cu ei în îmbrățișarea Mamei Război. 


Regele Uthil se schimbase foarte mult în decursul anului în care 
Brand nu-l mai văzuse, și nu în bine. Pielea îi devenise la fel de gri- 
oțelie ca și părul, iar ochii lăcrimoși i se înfundaseră în orbitele ca 
niște găuri întunecate. Părea micșorat în jilțul său, de-abia mai 
mișcându-se, de parcă Cercul Regelui de pe frunte era o greutate 
zdrobitoare, iar mâinile îi tremurau strângând sabia scoasă din teacă. 


Părintele Yarvi stătea cocoțat pe un taburet alături de rege, iar Regina 
Laithlin stătea foarte dreaptă, cu umerii trași în spate și cu pumnii 
încleștați pe genunchi, măturând mulțimea cu privirea ei rece, de 
parcă ar fi compensat slăbiciunea soțului său cu tăria ei. 


Thorn stătea lângă umărul reginei, cu bărbia ridicată și cu o expresie 
provocatoare pe chip, cu braţele încrucișate și cu brățara elfilor 
lucind rece și alb la încheietură. Arăta precum cineva desprins din 
cântece, un Păzitor Ales din capul ras pe jumătate și până-n vârful 
degetelor de la picioare. Lui Brand de-abia îi venea să creadă că se 
dăduse jos din patul ei cu doar o oră în urmă. Cel puțin, avea măcar 
un lucru de care să se simtă mândru. 


Regele își plimbă încet privirea de-a lungul șirului de băieți, până la 
Brand, și-și drese glasul: 


- Sunteţi tineri, zise el, cu o voce foșnitoare și slabă, care de-abia se 
putea face auzită peste vântul ce făcea materialul cortului să fluture. 
Dar Maestrul Hunnan v-a considerat suficient de valoroși, iar 
Gettlandul este împresurat de dușmani. 


Se ridică puţin din jilt, o umbră a bărbatului care îl încântase pe 
Brand cu discursul său pe plaja din fața Thorlby-ului. 


— Vom mărșălui către Dintele lui Amon pentru a ne încrucișa săbiile 
cu vanstermanii în bătălie și avem nevoie de orice scut! 


Il cuprinse un acces de tuse și continuă hârâit: 
— Oţelul este răspunsul. 


Apoi se prăbuși înapoi în jilt, iar Părintele Yarvi se aplecă pentru a-i 
șopti ceva la ureche. 


Maestrul Hunnan păși în față, cu sabia ridicată, și-l privi în ochi, 
încruntat, pe primul băiat din rând. 


— Juri credinţă Gettlandului? 
Băiatul înghiți cu dificultate. 
— Jur! 

— Juri să-ți servești regele? 

— Jur! 


— Juri să stai alături de camaradul tău în zidul din scuturi și să-ți 
asculți superiorii? 


— Jur! 
— Atunci, ridică-te, războinic al Gettlandului! 


Băiatul se supuse, arătând mai mult speriat decât bucuros, și toți 
bărbații din jurul său bubuiră cu pumnii în piepturi, răpăiră cu cozile 
de la securi în ramele scuturilor și bocăniră cu cizmele în pământ în 
semn de aprobare. 


Brand se chinui să înghită, reușind cu dificultate. În curând va fi 
rândul său. Ar fi trebuit să fie cea mai fericită zi din viața sa. Dar, în 
timp ce se gândea la cenușa rămasă din Halleby și din Rissentoft, la 
bătrânul lăsat plin de sânge în pragul ușii sale și la femeia cu funia în 
jurul gâtului, numai mândrie nu simțea. 


Mulțimea chiui când cel de-al doilea băiat spuse al treilea său „Jur“, 
iar bărbatul din spatele său îl împunse, făcându-l să ţâșnească în 
picioare ca un pește ce sare din iaz. 


Brand îi prinse privirea lui Thorn, iar gura ei se strâmbă într-un 
zâmbet subţire. l-ar fi zâmbit și el înapoi, dacă n-ar fi fremătat, plin 
de îndoieli. Fă ce se cuvine, îi spusese mama sa cu ultima suflare. 
Făcuseră ce se cuvine ieri noapte la Rissentoft? 


Al treilea băiat avea din nou lacrimi în ochi în timp ce făcea 
jurămintele, însă războinicii le socotiră ca fiind lacrimi de mândrie și- 
i acordară cele mai zgomotoase aclamații de până atunci, ciocnirea 
armelor iritând nervii și-așa întinși ai lui Brand. 


Hunnan încleștă fălcile, încruntându-se și mai tare în timp ce se 
apropia de el, iar oamenii amuţiră. 


— Juri credinţă Gettlandului? 

— Jur! murmură Brand, cu gura uscată. 

— Juri să-ți servești regele? 

— Jur! murmură Brand, cu inima bubuindu-i în urechi. 


— Juri să stai alături de camaradul tău în zidul din scuturi și să-ți 
asculti superiorii? 


Brand deschise gura, însă cuvintele nu ieșiră. Tăcerea se prelungi. 
Zâmbetele păliră. Simţea fiecare privire aţintită asupra lui. O hârjâire 
discretă de metal începu să se audă în timp ce războinicii se foiau, 
nerăbdători. 


— Ei bine? se răsti Hunnan. 


— Nu. 


Liniștea se prelungi parcă și mai mult, precum liniștea de dinaintea 
unei ruperi de nori, după care un murmur de neîncredere începu să 
se facă auzit. 


Hunnan se holba la el, perplex. 
— Cum? 


— Ridică-te, băiete, se auzi vocea hârâită a regelui, în timp ce 
zgomotul creștea din ce în ce mai furios când Brand se ridică în 
picioare. N-am mai auzit un asemenea lucru până acum. De ce nu-ți 
rostești jurământul? 


— Pentru că e un laș, mugi Hunnan. 


Mai multe murmure, din ce în ce mai furioase. Băiatul de lângă 
Brand se uita la el cu ochii căscați. Rulf încleștă pumnii. Părintele 
Yarvi ridică o sprânceană. Thorn făcu un pas în față, mișcând din 
buze, însă regina o opri ridicând degetul. 


Cu un efort epuizant, regele ridică o mână osoasă, cu ochii la Brand, 
iar războinicii amuțiră. 


- L-am întrebat pe el. 


- Poate că sunt un laș, zise Brand, deși glasul îi sună mult mai 
îndrăzneț decât de obicei. Maestrul Hunnan a omorât un bătrân 
fermier ieri-noapte, iar eu am fost prea laș pentru a-l opri. Am dat 
foc unui sat, iar eu am fost prea laș ca să spun ceva. A pus trei elevi 
să se lupte cu unul singur ca test, iar eu am fost prea laş ca să-i țin 
partea celui singur. Să fiu alături de cel slab, împotriva celui 
puternic. Nu asta ar trebui să facă un războinic? 


- Mincinos nenorocit ce ești! răcni Hunnan. O să te... 


— Tacă-ţi gura, mârâi Părintele Yarvi, până când regele îţi cere să 
vorbești. 


Maestrul de arme avea o încruntătură ucigașă, însă lui Brand nu-i 
păsa. Se simţea de parcă i se luase o greutate de pe umeri. De parcă 
avusese din nou greutatea Vântului din Sud pe umeri și acum ar fi 
scăpat brusc de ea. Simţea, pentru prima dată de când părăsise 
orașul Thorlby, că stătea în lumină. 


— Vrei pe cineva care nu se teme de nimic? Întinse brațul drept în 
față. Acolo stă. Thorn Bathu, Păzitorul Ales al Reginei. În Primul 
dintre Orașe s-a luptat singură cu șapte oameni și a salvat-o pe 
Împărăteasa din Sud. Se cântă despre ea pe tot întinsul Mării 
Sfărâmate! Și totuși mai degrabă acceptaţi băieți care de-abia știu de 
ce capăt al suliţei trebuie să țină. Ce mândrie nebunească e în asta? 
Ce prostie? Am visat mereu să devin războinic. Să te slujesc pe tine, 
regele meu. Să lupt pentru țara mea. Să am întotdeauna un frate 
credincios alături de mine. 


Il privi pe Hunnan drept în ochi și ridică din umeri. 


- Dacă asta înseamnă să fii războinic, atunci nu vreau să iau parte la 
așa ceva. 


Furia izbucni din nou, iar Regele Uthil fu încă o dată nevoit să ridice 
mâna-i tremurătoare pentru a se face liniște. 


— Unii dintre cei de-aici s-ar putea să nu dea doi bani pe vorbele tale, 
zise el. Insă nu sunt vorbele unui laș. Unii oameni sunt atinși de Tatăl 
Pace. 


Ochii săi obosiţi se mutară la Yarvi, după care la Thorn, și una din 
pleoape începu să i se zbată. Așa cum unele femei sunt atinse de 
Mama Război. Moartea... ne așteaptă pe toți. 


Mâna de pe sabie îi tremura mai tare ca oricând. 


- Fiecare trebuie să ne găsim propria... noastră cale... către poarta 
a 


Căzu în față. Părintele Yarvi țâșni de pe taburetul său și-l prinse 
înainte să se prăbușească, iar sabia îi alunecă din poală și căzu 
zăngănind în noroi. Îl ridică pe rege din jilt împreună cu Rulf, după 
care îl conduseră, ținându-l între ei, înapoi în cortul său. Capul i se 
bălăbănea. Picioarele i se târau prin noroi. Murmurul se ridică din ce 
în ce mai mult, însă acum erau șocați și temători. 


- Regele și-a scăpat sabia. 

— Un semn rău. 

- Ghinion în luptă. 

— Favorurile zeilor sunt în altă parte... 
— Calmaţi-vă! 


Regina Laithlin se ridică, măturând mulțimea cu privirea-i plină de 
dispreț. 


- Sunteţi războinicii Gettlandului sau niște sclave tinere puse pe 
bocit? 


Ridicase sabia regelui din noroi, strângând-o la piept la fel ca el, însă 
nu exista nici urmă de tremur în mâna ei, nici ochii nu-i avea umezi 


și nici vocea nu-i era slabă. 


- Nu este timp de îndoieli! Cel Care Frânge Săbiile ne așteaptă la 
Dintele lui Amon! Poate că regele n-o să fie alături de noi, dar știm 
cu toții ce-ar spune. 


— Oţelul este răspunsul! lătră Thorn, și brățara elfilor luci roșie ca 
flacăra. 


— Oţelul! răcni Maestrul Hunnan, ținându-și sabia ridicată, iar 
metalul șuieră pe măsură ce săbiile erau trase afară, iar el parcă 
înțepă cerul cu vârful sabiei sale. 


— Oţelul! Oţelul! Oţelul! incantau în același timp o sută de glasuri. 


Brand fu singurul care păstră tăcerea. Crezuse mereu că să faci ce se 
cuvine înseamnă să fii alături de frații tăi. Dar poate că să faci ce se 
cuvine înseamnă să nu lupti deloc. 


LOCUL STABILIT 


Armatele Vansterlandului și ale Gettlandului se priveau una pe 
cealaltă, despărțite de o vale puţin adâncă, cu iarbă bogată și verde. 


- Un loc bun de păscut pentru o turmă de oi, zise Rulf. 
— Sau pentru o bătălie. 


Thorn miji ochii și examină creasta din partea opusă, punându-și 
mâna streașină la ochi din cauza soarelui pentru a vedea războinicii 
mai bine, dar ce văzu fu câte o sabie fulgerând ici și colo când 
lumina Soarelui Mamă cădea pe ea. Zidul din scuturi al 
vanstermanilor era destul de spațiat, iar printre goluri, în spatele 
scuturilor, se vedeau puncte vopsite în culori strălucitoare, cu sulițe 
cu vârful ațintit în sus, și steagul întunecat la culoare al lui Grom-gil- 
Gorm, ridicat și atârnând nemișcat, în centru, în timp ce în față se 
afla o mână de arcași ce se ițeau prin spaţiile dintre scuturi, iar în 
cele două părți laterale se aflau cei înarmaţi mai ușor. 


— Arată atât de asemănător cu armata noastră, încât ai impresia că 
privești în oglindă, murmură Yarvi. 


- În afară de nenorocitul ăla de turn al elfilor, zise Thorn. 


Dintele lui Amon se înălța dintr-o formaţiune de stâncă ce se afla în 
capătul îndepărtat al liniei vanstemanilor, un turn gol pe dinăuntru 
ce avea de treizeci de ori înălțimea unui om, înalt și subţire ca o sabie 
ascuţită la vârf, făcut de elfi dintr-o rețea de bare din metal. 


— La ce a servit în trecut? întrebă Koll, studiindu-l înmărmurit. 


- Cine mai știe acum? zise Preotul. Un fel de far de semnalizare? Un 
moment al aroganţei elfilor? Un templu al Zeiţei Unice, pe care au 
sfărâmat-o în bucăţi? 


— O să-ți spun eu ce-o să devină. Rulf arunca priviri sumbre la oștile 
adunate la umbra lui. O piatră funerară. Un mormânt pentru multe 
sute de oameni. 


— Multe sute de vanstermani, se răsti Thorn. Bănuiesc că oastea 
noastră este mai numeroasă. 


— Așa-i, zise Rulf. Insă războinicii cu experienţă sunt cei care câștigă 
bătăliile, iar în privinţa asta stăm cam la fel. 


— lar Gorm este cunoscut pentru faptul că-și ține călăreții ascunși, 
zise Părintele Yarvi. Forța noastră este oarecum egală cu a lor. 


— Și numai unul dintre noi are regele alături. 


Rulf aruncă o privire înspre tabără. Uthil nu mai părăsise patul pe 
care bolea de seara trecută. Se spunea că Ultima Poartă stă deschisă 
pentru el, iar Părintele Yarvi nu negase. 


— Chiar și o victorie ar lăsa Gettlandul slăbit, rosti Preotul, și Bunica 
Wexen o știe foarte bine. Bătălia aceasta face parte din planul ei. Știa 
că Regele Uthil n-ar putea vreodată să refuze o bătălie. Singura 
victorie de aici ar fi dacă niciunul din noi n-ar lupta. 


— Ce vrajă de-a elfilor ai plăsmuit ca să faci să se petreacă asta? 
întrebă Thorn. 


Părintele Yarvi își etală zâmbetul dur. 

- Sper ca un mic truc magic preoţesc să dea roade. 

Koll își mângâia vaga sa urmă de barbă în timp ce privea peste vale. 
- Mă întreb dacă și Fror este printre ei. 

— Probabil, zise Thorn. 


Un om alături de care se antrenaseră, cu care râseseră, alături de care 
luptaseră și vâsliseră. 


— Ce-o să faci dacă o să te ciocnești de el în luptă? 
— Probabil că-l voi ucide. 


— Atunci, să sperăm că n-o să vă ciocniți. Koll ridică un braț pentru a 
arăta cu degetul. Iată-i, vin! 


Steagul lui Gorm era în mișcare, un grup de călăreți desprinzându-se 
din centrul oștii și coborând acum pe coastă. Thorn își făcu loc 
printre cei mai de seamă războinici ai regelui, până ajunse alături de 
Laithlin, însă regina îi făcu semn să plece. 


— Stai în spate, Thorn, și ţine-ți gluga pe cap. 


— Locul meu este alături de tine. 


— Astăzi nu ești pavăza mea, ci sabia. Câteodată este cel mai bine ca o 
sabie să fie ținută ascunsă. Dacă va veni și momentul tău, o să afli. 


— Da, regina mea. 


Șovăind, Thorn își trase gluga în sus și așteptă până când cei din 
alaiul regal își găsiră fiecare locurile lor, furișându-se cu gluga trasă 
pe cap ca o hoaţă și îndreptându-se către partea din spate, în locul 
despre care nimeni nu compune cântece. Mărșăluiră în jos pe pantă, 
iar copitele aruncară în spate cu noroi smuls din solul moale. Doi 
purtători de steag îi însoțeau, al lui Lauthlin auriu, iar al lui Uthil 
gri-oțeliu, ambele fluturând în timp ce briza le umfla. 


Vanstermanii veniră mai aproape, din ce în ce mai aproape. 
Douăzeci dintre cei mai de seamă războinici ai lor, cu coifuri înalte, 
cu încruntături severe, cu părul împletit în cozi și cu inele de aur 
încrustate în zale. Și, în faţa lor, cu colierul din mânere de săbii 
smulse de la dușmanii învinși înconjurându-i gâtul gros de patru ori, 
venea omul care îl ucisese pe tatăl lui Thorn. Grom-gil-Gorm, Cel 
Care Frânge Săbiile, în plină glorie războinică. În stânga lui stătea 
purtătorul obișnuit de steag, un sclav shend uriaș ce avea la gât o 
zgardă încrustată cu ghinturi din granate, iar pe spate îi flutura un 
veșmânt negru. În dreapta călăreau doi băieți cu păr alb scunzi și 
îndesaţi, unul cu un zâmbet batjocoritor pe faţă și cu scutul enorm al 
lui Gorm în spate, celălalt cu un rânjet războinic și cu sabia de uriaș a 
lui Gorm în mâini. Între ei și rege, cu maxilarul încleștat atât de tare 
încât întregul scalp ras îi zvâcnea, venea călare Mama Scaer. 


— Salutări, gettlanderi! 


Copitele giganticului cal al lui Gorm clefăiră în noroi în timp ce 
acesta se opri în fundul mlăștinos al văii și rânji către cerul 
strălucitor. 


— Soarele Mamă surâde deasupra locului în care ne întâlnim! 
— Un semn bun, zise Părintele Yarvi. 

- Pentru care din noi? întrebă Gorm. 

— Pentru ambele părți, poate? 


Laithlin își îndemnă calul să înainteze. Thorn de-abia se putea abtine 
să nu vină fuguța lângă regină, ca s-o poată proteja, însă își forță 
călcâiele să rămână la locul lor. 


- Regină Laithlin! Cum e posibil ca înțelepciunea și frumuseţea ta să 
sfideze trecerea anilor? 


- Cum e posibil ca forța și curajul tău să facă la fel? întrebă regina. 
Gorm se scărpină gânditor în barbă. 


— Ultima oară când am fost în Thorlby nu părea să fiu chiar atât de 
apreciat. 


— Zeii nu oferă dar mai de preţ decât un dușman de seamă, spune 
mereu soțul meu. Gettlandul nu putea avea pretenţia la un dușman 
mai de seamă decât Cel Care Frânge Săbiile. 


- Mă flatezi, iar mie îmi face o profundă plăcere. Dar unde este 
Regele Uthil? Eram atât de nerăbdător să reînnod prietenia care ne 
leagă de atunci, din Sala Zeilor. 


— Mă tem că soțul meu n-a putut veni, zise Laithlin. M-a trimis pe 
mine în locul său. 


Gorm afișă o mutră îmbufnată. 


- Puţini războinici se ridică la nivelul lui. Bătălia va fi cu mult mai 
putin măreaţă din pricina absenței lui. Insă Mama Corbilor nu stă să 
aștepte pe nimeni, oricât ar fi el de faimos. 


- Mai există o opțiune, rosti Yarvi, oprindu-și calul lângă cel al 
reginei. O cale prin care s-ar evita vărsarea de sânge. O cale prin care 
noi, cei din Nord, ne-am putea elibera de sub jugul Marelui Rege din 
Skekenhouse. 


Gorm înălță o sprânceană. 
- Eşti și magician, nu doar preot? 


— Ne rugăm cu toții la aceiași zei, cântăm despre faptele acelorași 
eroi, suferim cu toții din cauza vremii nefavorabile. Și totuși Bunica 
Wexen ne asmute unul împotriva celuilalt. Dacă va avea loc o bătălie 
azi, la Dintele lui Amon, a oricui va fi victoria, numai ea va avea de 
câștigat. Ce n-ar putea realiza Vansterlandul și Gettlandul împreună? 
Se aplecă în șa, în față, înflăcărat. Hai să facem din pumn o mână 
deschisă! Hai să facem o alianţă între noi! 


Thorn icni când îl auzi și nu fu singura. Un murmur străbătu 
mulțimea de războinici din ambele tabere, jurăminte șoptite și priviri 
furioase, însă Cel Care Frânge Săbiile ridică mâna pentru a se face 
liniște. 


— O idee îndrăzneață, Părinte Yarvi! Fără discuție, ești un om foarte 
șiret. Vorbești în numele Tatălui Pace, așa cum ar trebui să facă un 


preot! 


Gorm mișcă din buze nefericit, trase aer pe nas și-l lăsă să iasă cu un 
oftat. 


— Insă mă tem că nu se poate realiza. Preoteasa mea este de altă 
părere. 


Yarvi clipi către Mama Scaer. 
— Este? 

— Noua mea preoteasă este. 
— Salutări, Părinte Yarvi! 


Cei doi tineri cu părul alb ce purtau sabia și scutul se dădură într-o 
parte pentru a lăsa un călăreț să treacă printre ei, un călăreț acoperit 
cu o mantie, cocoțat pe un cal alburiu. Își trase gluga de pe cap, iar 
vântul rece îi flutură părul blond peste fața-i suptă, dezvăluindu-i 
ochii ce ardeau ca aprinși de febră în timp ce zâmbea. Un zâmbet atât 
de strâmbat de amărăciune, că ți-era și greu să te uiţi la el. 


- O cunoşti pe Mama Isriun, cred, murmură Gorm. 


— Răsfăţata lui Odem, șuieră Regina Laithlin, și, după cum reieșea 
din glasul ei, asta nu figura printre planurile sale. 


— Te înșeli, regina mea, zâmbi strâmb Isriun. Singura mea familie este 
Preoțimea acum, ca și în cazul Părintelui Yarvi. Singurul nostru 
părinte este Bunica Wexen, nu-i așa, frate? După groaznicul ei eșec 
din Primul dintre Orașe, a simţit că Sora Scaer nu mai poate fi de 
încredere. 


Chipul lui Scaer se contorsionă când auzi cum o numește. 

- M-a trimis pe mine să-i iau locul, continuă Isriun. 

— Și tu i-ai permis? murmură Yarvi. 

Gorm plescăi cu acreală, fiind clar că era departe de-a fi satisfăcut. 

— Am un jurământ față de Marele Rege, de care trebuie să ţin seama. 


— Cel Care Frânge Săbiile este și înțelept, și puternic, zise Isriun. Işi 
reamintește care este locul său în ordinea firească a lucrurilor. 


Gorm parcă deveni și mai acru când o auzi, însă păstră o tăcere 
solemnă. 


— Ceva ce voi, cei din Gettland, aţi uitat. Bunica Wexen cere ca voi să 
fiți pedepsiți pentru aroganta voastră, pentru insolenta și pentru 
lipsa voastră de loialitate. Chiar acum, Marele Rege adună o armată 
numeroasă de inglezi și de luptători din Ținuturile de Jos, mii și mii 
de oameni. L-a chemat pe campionul său, Yilling cel Strălucitor, să le 
conducă! Cea mai mare oștire pe care a văzut-o vreodată Marea 
Sfărâmată! Gata să mărșăluiască prin Thorvenland întru gloria Zeiţei 
Unice! 


Yarvi pufni. 


— Și ești și tu alături de ei, Grom-gil-Gorm? Îngenunchezi în faţa 
Marelui Rege? Te prosternezi în fața Zeiţei sale Unice? 


Părul lung de pe chipul brăzdat de cicatrice al lui Gorm fusese dat la 
o parte de vânt, așa că încruntătura sa părea dăltuită în piatră. 


- Sunt alături de cei în faţa cărora am făcut jurămintele, Părinte 
Yarvi. 


- Totuși, adăugă Isriun, frângându-și mâinile subţiri cu nerăbdare, 
Preoţii vorbesc mereu în numele păcii. Zeita Unică oferă întotdeauna 
iertare, oricât de puţin ar merita cei cărora le-o oferă. Să eviti 
vărsarea de sânge este o dorinţă nobilă. Totuși, sustinem oferta 
noastră de a rezolva treburile: regii noștri să se dueleze. Își răsfrânse 
buzele. Dar mi-e teamă că Uthil este prea bătrân, prea slăbit și prea 
gârbovit de boală pentru a lupta. Fără îndoială, pedeapsa Zeiţei 
Unice pentru lipsa lui de loialitate. 


Laithlin îi aruncă o privire lui Yarvi, iar Preotul încuviință discret 


din cap. 


— Uthil m-a trimis pe mine în locul său, zise ea, și Thorn își simți 
inima, care deja bătea în ritm accelerat, cum începe să-i bubuie sub 
coaste. O provocare adresată regelui trebuie să fie o provocare și 
pentru regina lui. 


Mama Isriun scoase un râset batjocoritor, ca un lătrat. 
- O să te lupti tu cu Cel Care Frânge Săbiile, regină aurită? 
Laithlin își răsfrânse buzele. 


- O regină nu se luptă, copilă. Păzitorul meu Ales o va face în locul 
meu. 


Iar Thorn simţi un calm desăvârșit coborându-se asupra ei, în timp 
ce începu să zâmbească sub glugă. 


— Este o mârșăvie, ţipă Isriun, al cărei zâmbet pierise. 


— Este legea, zise Yarvi. Fiind preoteasa regelui, tu ar trebui să știi 
mai bine. Tu ai lansat provocarea. Noi o acceptăm. 


Gorm flutură din mâna-i masivă, nepăsător, de parcă îndepărta un 
fluture ce-l sâcâia. 


— Mârșăvie sau lege este același lucru. O să mă lupt cu oricine ar fi. 
Vorbea de parcă era plictisit. 


— Arată-mi campionul tău, Laithlin, și mâine dis-de-dimineaţă ne 
vom întâlni aici și-l voi ucide, îi voi frânge sabia și-i voi lua mânerul, 
pe care îl voi adăuga pe lanţul meu. 


Intoarse privirea către războinicii Gettlandului. 


— Dar Păzitorul tău Ales ar trebui să știe că Mama Război a suflat 
asupra mea în leagăn și că s-a prezis că niciun bărbat nu mă va putea 
ucide. 


Laithlin îi zâmbi subţire și brusc parcă toate lucrurile s-ar fi așezat 
cuminţi la locul lor, precum o încuietoare bine unsă, iar însărcinarea 
prevăzută de zei pentru Thorn Bathu ar fi fost în sfârșit revelată. 


— Păzitorul meu Ales nu este un bărbat. 


Așa că se ivi momentul când sabia trebuia scoasă din teacă. Thorn își 
desfăcu mantia și o aruncă la pământ. În tăcere, războinicii 
Gettlandului se dădură la o parte, făcându-i loc și lăsând-o să 
înainteze cu calul printre ei, ținându-și privirea ațintită asupra 
Regelui Vansterlandului. 


Și, atunci când o zări, sprânceana acestuia se arcui a îndoială. 


- Grom-gil-Gorm, rosti ea ușor, în timp ce trecu de Laithlin și de 
Yarvi. Cel Care Frânge Săbiile. 


Calul lui Isriun se dădu la o parte din calea ei. 
— Cel Care Lasă Copiii Orfani. 


Thorn mână calul până lângă el, făcându-i chipul să strălucească 
roșiatic de la lumina puternică a brățării sale făcute de elfi, și se 
aplecă spre el pentru a-i șopti: 


— Moartea a sosit pentru tine. 


O EXPRESIE DÂRZĂ 


După aceea, pentru ceva timp, nu se mișcară deloc. Părul ei îi gâdilă 
fața, iar coastele ei se apăsară de ale lui de fiecare dată când trăgea 
aer în piept. ÎI sărută pe gura deschisă, își frecă nasul de faţa lui, iar 
el nu se clinti. Alunecă de lângă el, se întinse cu un mormăit 
mulțumit, iar el nu făcu niciun gest. Se bâțâi pe lângă el, își frecă 
fruntea de umărul lui, respirația domolindu-i-se încet-încet, 
devenind regulată, iar el rămase nemișcat. 


Fără îndoială, el ar fi trebuit să o ţină în braţe mai strâns decât ține 
un avar aurul și să încerce să prețuiască la maximum orice moment 
petrecut împreună. 


Dar Brand se simtea iritat, posac și speriat. Parcă pielea ei umedă 
lipită de a lui reprezenta o capcană și căldura ei îl înăbușea, așa că se 
îndepărtă de ea, se ridică în picioare, își prinse capul în pânza 
cortului în întuneric și o sfâșie cu mâna, înjurând și făcând-o să 
fâlfâie. 


- l-ai predat o lecţie cortului meu, fără discuţie, se auzi vocea lui 
Thorn. 


El de-abia îi întrezărea conturul trupului. Poate doar o semilună de 
lumină pe umărul ei atunci când se propti într-un cot. O licărire 
undeva, în coada ochilor ei. O sclipire aurie în păr. 


- Deci ai de gând să te lupti cu el? zise Brand. 

- Bănuiesc că da. 

— Cu Grom-gil-Gorm. 

- Dacă el nu e prea speriat și se hotărăște să nu apară. 

— Cu Cel Care Frânge Săbiile. Cu Cel Care Lasă Copiii Orfani. 


Numele căzură nemiloase în întuneric. Nume la auzul cărora măretii 
războinici se cutremurau. Nume cu care mamele își speriau copiii. 


- La câte dueluri a participat el? 
— Sunt vreo câteva. 

— Și tu, la câte? 

— Știi la câte, Brand. 

-— La niciunul. 

— Pe-acolo, pe undeva. 


— Câţi oameni a ucis el? 


— Abisuri pline cu cadavre, răspunse Thorn și vocea îi deveni mai 
dură, acum, iar de sub pătură se ițea o scânteiere de la brățara elfilor. 
Probabil că mai multe decât orice om din jurul Mării Sfărâmate. 


— Câte mânere are pe lanţul ăla al lui? O sută? Două? 
— lar cel al tatălui meu este unul dintre ele. 
— Vrei să-i calci pe urme? 


Sclipirea deveni o strălucire, indicându-i nivelul de furie la care 
ajunsese. 


— Din moment ce întrebi, sper să-l omor pe ticălosul ăla gigant și să-i 
las cadavrul pradă corbilor. 


Între ei, se lăsă tăcerea și cineva trecu pe afară cu o torță, făcând ca 
lumina portocalie să cadă pe faţa lui Thorn și să-i dezvăluie 
cicatricea în formă de stea de pe obraz. Brand îngenunche, ținându-și 
fața la aceeași înălțime cu a ei. 


- Putem pur și simplu să plecăm. 
— Nu, nu putem. 


— Părintele Yarvi, el te-a amestecat în asta. Un truc, o cacealma, cum 
s-a întâmplat cu cel care a vrut să ne otrăvească în Yaletoft. Este în 
întregime planul său... 


— Și ce dacă este? Nu sunt copil, Brand, am avut ochii deschişi. Am 
făcut un jurământ față de el și altul față de regină și știu ce 
presupune fiecare. Știam că s-ar putea să fiu nevoită să lupt pentru 
ea. Știam că s-ar putea să trebuiască să mor pentru ea. 


- Dacă am fura cai, am putea să fim la zece mile depărtare în zori. 


Ea lovi cu putere în pătură și se întinse pe spate, acoperindu-și fața 
cu mâinile. 


- N-o să fugim, Brand. Niciunul dintre noi n-o să fugă. l-am spus lui 
Gorm că moartea a sosit pentru el. Ar fi o mică deziluzie pentru 
toată lumea dacă n-aș mai apărea, nu? 


- Ne-am putea îndrepta spre sud, către Throvenland, să ne alăturăm 
unui echipaj și să coborâm pe Râul Divin. Spre Primul dintre Orașe. 
Vialine ne-ar oferi un adăpost. Pentru numele zeilor, Thorn, el este 
Cel Care Frânge Săbiile... 


- Brand, oprește-te! se răsti ea atât de neașteptat, că el tresări. Crezi 
că eu nu știu? Crezi că nu-mi bâzâie deja capul ca un cuib de viespi 
nenorocite? Crezi că nu știu că toți cei din tabără își fac aceleași 
calcule și că toți ajung la același rezultat? 


Se aplecă în față, mult, cu ochii strălucitori. 


- O să-ţi spun ce poți să faci pentru mine, Brand. Ai putea fi singurul 
bărbat de pe o rază de cincizeci de mile care să creadă că voi câștiga. 
Sau, cel puţin, să te prefaci că pot. Nu este alegerea ta, e a mea, iar eu 
am făcut-o deja. Alegerea ta este să fii susținătorul meu sau să pleci. 


El îngenunche acolo, gol, clipind pentru o clipă de parcă ar fi fost 
pălmuit. Apoi trase adânc aer în piept, tremurând, și îl dădu afară 
zgomotos. 


— O să fiu mereu alături de tine. Mereu. 


— Știu că o să fii. Dar se presupune că eu ar trebui să fiu cea îngrozită. 


— Imi pare rău. Intinse mâna, îi atinse faţa în întuneric și ea-și presă 
obrazul de mâna lui. Doar că... Ne-a luat mult timp să ajungem aici. 
Nu vreau să te pierd. 


- Nici eu nu vreau să fiu pierdută. Dar știi că m-am născut pentru 
asta. 


- Dacă cineva poate să-l învingă, aceea ești tu. 

Își dorea să creadă asta. 

— Știu. Dar e posibil să nu mai am mult timp la dispoziție. 
Îl apucă de încheietură și-l trase în pat. 


— Nu vreau să mi-l petrec discutând. 


Brand stătea cu sabia lui Thorn pe genunchi și o lustruia. 


O lustruise deja de la mânerul masiv și până la vârful sclipitor de 
vreo douăsprezece ori. În timp ce stelele păleau, iar cerul se lumina 
și Soarele Mamă se arăta din spatele Dintelui lui Amon. Oţelul nu 
putea deveni mai strălucitor de-atât, nici ascuţișul mai tăios. Totuși, 
el freca întruna, murmurând rugăciuni către Mama Război. Sau 
aceeași rugăciune, din nou și din nou. 


— ...las-ọ să trăiască, las-o să trăiască, las-o să trăiască... 


Iti dorești un lucru când nu poți să-l obţii. Când îl obtii, în minte îţi 
încolțesc îndoieli. Apoi, când crezi că l-ai putea pierde, te trezești că 
ai nevoie de el mai tare ca oricând. 


Părintele Yarvi mormăia niște rugăciuni de-ale sale în timp ce își 
făcea de lucru cu o oală de pe foc, iar din când în când arunca vreo 
câteva frunze uscate dintr-un săculeț sau dintr-altul într-o fiertură ce 
mirosea ca picioarele nespălate. 


— Te-ai putea opri din frecat, zise el. 


- Nu pot să stau cu ea în careu, răspunse Brand, răsucid furios sabia 
pentru a începe să lucreze și partea cealaltă. Tot ce pot să fac este să 
lustruiesc și să mă rog. Intenţionez să fac ambele lucruri cât mai 
bine. 


Brand știa că Thorn nu va arăta nicio urmă de teamă. Și avea chiar și 
urma unui surâs pe faţă în timp ce stătea cu coatele pe genunchi și cu 
mâinile atârnând și bălăbănindu-se ușor, brăţara elfilor de la 
încheietură strălucind orbitor. Avea o apărătoare din oțel pe mâna 
stângă, dar, în afară de asta, nu mai avea nicio armură, ci doar 
apărători din piele de care erau cusute din loc în loc inele din oțel, 
legate strâns cu benzi și curele, așa că nu mai rămânea nimic de care 
cineva să se poată agăța. Regina Laithlin stătea alături de ea, 
legându-i părul încurcat strâns în jurul capului, degetele mișcându-i- 
se cu îndemânare, sigure, de parcă ar fi participat la un banchet de 
nuntă, nu la un duel. Două chipuri dârze, fără îndoială. Cele mai 
dârze din toată tabăra, căci, dintre toți, ele erau cele care aveau cel 
mai mult de pierdut. 


Așa că, atunci când Thorn privi înspre el, Brand se strădui să 
încuviințeze din cap și să afișeze cea mai dârză expresie a sa. Măcar 
atât putea face. Asta, să lustruiască și să se roage. 


— Este pregătită? murmură Yarvi. 


— E Thorn. Ea este mereu pregătită. Orice ar crede idiotii ăștia. 


Războinicii se adunaseră de la prima geană de lumină, iar acum era 
o mulțime de oameni ce șopteau privind în toate părțile, înghesuiți 
în jurul corturilor, aruncând priviri pe deasupra umerilor celorlalți. 
Maestrul Hunnan se afla în primul rând și nu s-ar fi putut încrunta 
mai tare de-atât, pentru că i-ar fi plesnit pielea cutată de pe frunte. 
Brand putea vedea îngrijorarea și dezgustul de pe chipurile lor. 
Întrucât o fată oarecare trebuia să lupte pentru onoarea Gettlandului, 
în timp ce războinicii cu jurăminte vechi stăteau și nu făceau nimic. 
O fată care picase la test și care fusese numită criminală. O fată care 
nu purta nicio armură și nu strângea niciun scut în mână. 


Thorn nu arătă niciun un semn că i-ar fi păsat vreun pic de părerea 
lor în timp ce se ridică în picioare, dură, arătând înaltă și suplă ca un 
păianjen, așa cum arătase și Skifr, dar mai înaltă, mai lată în umeri și 
mai puternică, întinzându-și brațele la maximum și strângându-și și 
desfăcându-și degetele, cu maxilarul încordat și cu ochii ațintiți către 
vale. 


Regina Laithlin își așeză o mână pe umărul ei. 
- Mama Război să fie alături de tine, Păzitorul meu Ales! 
— Intotdeauna a fost alături, regina mea, zise Thorn. 


— Se apropie momentul, spuse Părintele Yarvi și turnă o parte din 
fiertura lui într-o cană, pe care i-o întinse cu mâna sănătoasă. Bea 
asta. 


Thorn adulmecă și sări înapoi. 


— Miroase îngrozitor! 


- Cele mai bune fierturi miros așa. Asta îţi va ascuți simțurile, îţi va 
face mâinile mai rapide și-ți va amorti orice durere. 


— Inseamnă că trișez? 


- Mama Isriun se va folosi de orice truc pe care îl cunoaște. Și Yarvi îi 
întinse din nou cana aburindă. Un campion trebuie să câștige, restul 
e țărână. 


Thorn se tinu cu o mână de nas, înghiți tot și scuipă cu dezgust. 


Rulf păși în față, cu scutul întins ca o tavă, pe care erau așezate două 
cuțite, proaspăt ascuțite. 


— Ești sigură că nu vrei zale? 
Thorn scutură din cap. 


— luţeala va fi cea mai bună armură a mea și cea mai bună armă. 
luţeala, surpriza și agresivitatea. Dar și astea m-ar putea ajuta destul 
de mult. 


Luă pumnalele și le înfipse în tecile de pe piept și de pe coaste. 
— Încă unul, pentru noroc. 


Brand îi întinse pumnalul pe care îl făcuse Rin pentru el, cel pe care 
îl purtase cu el în aval și în amonte pe Râul Divin și pe Râul Interzis. 
Cel care îi salvase viața în stepă. 


- O să am grijă de el. 


Thorn îl înfipse la centură, în spate. 


- Mai degrabă o să aibă el grijă de tine, murmură Brand. 
- O mulțime de cuțite, spuse Părintele Yarvi. 


— Am rămas o dată fără niciunul și nu prea mi-a plăcut experienţa, 
zise Thorn. Cel puţin, n-o să mor fără să am cu ce să înjunghii și eu, 
la rândul meu. 


— N-o să mori. 


Brand se asigură că glasul nu-i era plin de îndoieli, chiar dacă inima 
îi era copleșită de ele. 


- O să-l ucizi pe ticălos. 


— Așa-i. Ea se aplecă aproape de el. Simt că intestinele o să-mi iasă 
prin fund. 


— N-aș ști niciodată. 


— Teama te păstrează vigilent, murmură ea, strângând și deschizând 
palmele. Teama te menține în viață. 


— Fără îndoială. 
— Imi doresc ca și Skifr să fi fost aici. 
- Nu ţi-a mai rămas nimic de învățat de la ea. 


- Un pic din magia elfilor nu mi-ar strica, totuși. Pentru orice 
eventualitate. 


— Și să-ți știrbească din glorie? Nu. 


Brand îi arătă ambele laturi ale sabiei și strălucirea îngheţată de la 
marginile pe care le tot lustruise de la prima geană de lumină. 


- Să nu eziți! 


- Niciodată, zise ea, în timp ce lăsa sabia să alunece în agățătoarea de 
pe coaste și întindea mâna după secure. Tu de ce ai ezitat? In ziua 
aceea, pe plajă? 


Brand rememoră evenimentele ce se petrecuseră în decursul unui an 
lung și ciudat, până când ajunse și la partea cu careul de 
antrenament de pe plajă. 


- M-am gândit la ce se cuvine. 


Răsuci securea pe ambele părți, făcând ca literele elfilor scrijelite pe 
oțel în cinci limbi să scânteieze. 


— Analizam ambele puncte de vedere, ca un prost ce sunt. 
— M-ai fi învins, dacă n-ai fi făcut-o. 

— Poate. 

Thorn înfipse securea la locul ei. 


— Aș fi picat testul și Hunnan nu m-ar mai fi supus la altul. Nu l-aș 
mai fi omorât pe Edwal. N-aș mai fi fost numită ucigașă. Nu m-aș 
mai fi antrenat cu Skifr, n-aș mai fi vâslit pe Râul Divin în jos, n-aș 
mai fi salvat-o pe Împărăteasă și nici nu s-ar mai fi făcut cântece 
despre faptele mele mărete. 


— Eu nu mi-aş mai fi pierdut locul în raidul regelui, zise Brand. Acum 
aș fi un demn războinic al Gettlandului, făcând tot ce mi-ar spune 


Maestrul Hunnan să fac. 


— Și mama m-ar fi măritat cu un bătrân prost, iar eu aș fi purtat cheia 
cum nu trebuie și aș fi cusut foarte prost. 


- Nu l-ai mai înfrunta pe Grom-gil-Gorm. 

- Nu. Însă nici n-am mai fi avut vreodată... ce-om avea noi acum. 
El o privi în ochi pentru o clipă. 

— Mă bucur că am ezitat. 

— Și eu. 


Atunci îl sărută. Un ultim sărut înainte de furtună. Buzele ei moi, 
lipite de ale lui. Răsuflarea ei, fierbinte în răcoarea dimineții. 


— Thorn? Koll stătea lângă ei. Gorm este în careu. 
Brand voia să urle, dar se forță să zâmbească. 
— Cu cât începi mai repede, cu atât îl ucizi mai repede. 


Scoase sabia lui Odda și începu să bată cu mânerul în scutul lui Rulf, 
iar ceilalți îl imitară și ei cu armele și cu armurile lor, zgomotul 
răspândindu-se printre rândurile de oameni, care începură să strige, 
să răcnească, să-și cânte sfidarea. Nu era ea chiar campioana pe care 
și-ar fi ales-o ei, însă, chiar și așa, era campioana Gettlandului. 


Iar Thorn păși dreaptă prin tunetul de metal bubuitor, în timp ce 
războinicii se despărțeau în fața ei precum pământul în fața 
plugului. 


Mergând cu pași mari la întâlnirea cu Cel Care Frânge Săbiile. 


OȚEL 


— Te-am așteptat, rosti Gorm-gil-Gorm cu vocea sa cântată. 


Stătea așezat pe un taburet cu cei doi purtători de sabie și de scut cu 
părul alb îngenuncheați alături de el, unul dintre ei zâmbindu-i lui 
Thorn, celălalt uitându-se la ea cu o căutătură urâtă, de parcă el era 
cel care trebuia să lupte cu ea. În spatele lor, de-a lungul laturii estice 
a careului, erau aliniați douăzeci dintre cei mai apropiați războinici 
ai lui Gorm, din mijlocul cărora se zărea Mama Isriun privind cu 
severitate, cu părul răsfirat în jurul feţei supte de o adiere de vânt, iar 
alături de ea se afla Sora Scaer cea supărată. În spatele lor se aflau 
sute de oameni, siluete negre ce se împrăștiau până în vârful coamei, 
deasupra căreia strălucea Soarele Mamă ce se ivea de dincolo de 
Dintele lui Amon. 


- M-am gândit să te mai las un pic să trăieşti. 


Thorn scoase la iveală expresia ei cea mai dârză în timp ce pășea 
printre Regina Laithlin și Părintele Yarvi. leși în fața celor mai buni 
douăzeci de oameni ai Gettlandului și înaintă până pe bucăţica de 


pământ cu iarbă tăiată foarte scurt. Un careu la fel ca multe altele în 
care se antrenase ea, cu latura de opt pași și cu câte o suliță înfiptă în 
fiecare colț. 


Un careu în care ori ea, ori Grom-gil-Gorm va muri. 
— Fără cadouri pentru mine. 


Cel Care Frânge Săbiile ridică din umerii săi masivi, făcând ca 
armura sa grea, prin care șerpuiau linii din aur, să scoată o șoaptă 
metalică. 


- Timpul se târăște când Ultima Poartă se află atât de aproape. 
- Poate că stă mai aproape de tine decât de mine. 


- Poate, rosti el, jucându-se gânditor cu unul dintre mânerele de pe 
lanţ, apoi întrebă: Deci tu ești Thorn Bathu? 


— Da. 

- Cea despre care se cântă în cântece? 

— Da. 

— Cea care a salvat-o pe Împărăteasa din Sud? 

— Da. 

- Cea care a câștigat de la ea o relicvă nepreţuită. 


Gorm aruncă o privire în jos, înspre brăţara elfilor, ce strălucea 
roșiatic precum un cărbune încins la încheietura lui Thorn, și înălță 
din sprâncene. 


— Am considerat toate acele cântece minciuni. 
Ea ridică din umeri. 
— Unele dintre ele. 


— Oricât ar fi adevărul de impresionant, niciodată nu este îndeajuns 
pentru barzi, nu-i așa? 


Gorm își luă scutul de la băiatul cel zâmbăreţ, un obiect enorm, 
vopsit în negru și cu rama ciobită și îndoită de o sută de lovituri 
vechi. Daruri de la nenumărații bărbaţi pe care-i omorâse în careuri 
ca acesta. 


— Cred că ne-am mai întâlnit. 
— In Skekenhouse, unde stăteai în genunchi în fața Marelui Rege. 
Obrazul i se strâmbă, arătând un ușor semn de nemulțumire. 


— Cu toții trebuie să îngenunchem în fața cuiva. Ar fi trebuit să te 
recunosc mai devreme, dar te-ai schimbat. 


— Da. 

— Eşti fiica lui Storn Headlander. 
— Da. 

- A fost un duel strașnic. 


Băiatul încruntat îi dădu sabia lui Gorm, care își strânse degetele 
imense în jurul mânerului, pentru a o scoate. O sabie monstruoasă, 


pentru care Thorn ar fi avut nevoie de ambele mâini ca s-o rotească, 
dar pe care el o mânuia la fel de ușor ca pe o nuia de salcie. 


— Să sperăm că și despre al nostru se va compune un cântec grozav. 


- Nu conta pe un rezultat identic, zise Thorn, privind cum reflexia 
Soarelui Mamă aluneca pe oţelul strălucitor. 


El ar fi avut de partea lui alonja, forța și armura, însă, îngreunat de 
tot acel metal, ea ar fi avut de partea ei iuțeala. Ea ar fi rezistat mai 
mult. Cine ar fi avut de partea lui marele avantaj al curajului 
rămânea de văzut. 


— Am participat la ceva dueluri și am băgat ceva oameni sub 
tumuluri, așa că am învățat un lucru. Să nu contezi niciodată pe 
rezultat. 


Ochii lui Gorm se mutară asupra îmbrăcăminţii lui Thorn, asupra 
armelor, evaluându-le la fel cum și ea îl evalua pe el. Ea se întrebă ce 
forță vedea el la ea. Ce slăbiciuni. 


- Nu m-am mai luptat niciodată cu o femeie, totuși. 


— Și nici nu te vei mai lupta. Asta este ultima ta luptă, zise ea și ridică 
bărbia către Gorm. Răsuflarea Mamei Război nu te va proteja de 
mine. 


Spera ca el să arate un semn de furie, ceva ce l-ar fi putut irita, o 
iritare care poate ar fi dus la nervozitate, însă Regele Vansterlandului 
nu-i arătă decât un mic zâmbet trist. 


- Aha, încrederea celor tineri. S-a profețit că niciun bărbat nu mă va 
ucide. 


Se ridică, umbra-i enormă înălțându-se deasupra ei prin iarba ca o 
miriște, un uriaș ce-și făcuse apariția din cântece. 


— Nu că tu ai putea. 


- Mamă Război, las-o să trăiască! bâigui Brand, cu pumnii atât de 
strânși că îl dureau. Mamă Război, las-o să trăiască... 


O tăcere deplină se lăsă asupra văii după ce luptătorii își ocupară 
poziţiile. Doar foșnetul vântului prin iarbă, o pasăre țipând la mare 
înălțime, pe cerul ca de fier, zăngănitul discret al echipamentului de 
război scos de un bărbat sau altul, când se foia cu nervozitate. Mama 
Isriun păși în spaţiul gol dintre cei doi campioni. 


— Sunteţi pregătiți să ucideţi? Sunteţi pregătiți să muriti? 


Preoteasa ridică mâna, între degetele căreia ținea o pană albă de 
gâscă. 


— Sunteţi pregătiți să înfruntați judecata Zeiţei Unice? 


Gorm stătea drept și înalt, mare cât un munte, cu scutul său enorm 
în fața corpului și cu sabia cea lungă la spate. 


- Mama Război va fi judecătorul meu, mormăi el. 


Thorn se ghemui aproape de pământ, cu dinții dezveliți într-un 
rânjet malefic, încordată ca un arc întins la maximum. 


- Oricare. Întoarse capul și scuipă. Sunt pregătită. 


- Atunci, începeți! strigă Mama Isriun, și lăsă pana să cadă, 
grăbindu-se să iasă de acolo, de pe iarba scurtă, ca să ajungă între 
războinicii din partea opusă. 


Pana pluti ușor-ușor, în jos, fiecare ochi, din ambele tabere, fiind 
ațintit asupra ei. O prinse un vârtej, care o învolbură și o răsuci. Pluti 
în jos, din ce în ce mai jos, fiecare răsuflare, a fiecărui om din cele 
două tabere, se oprite. 


— Mamă Război, las-o să trăiască, Mamă Război, las-o să trăiască... 


In aceeași clipă în care pana ușoară atinse iarba tunsă scurt țâșni și 
Thorn. Nu uitase lecţiile lui Skifr. li erau impregnate în carne. Atacă 
întotdeauna. Lovește prima. Lovește rapid. 


Un salt și vântul se grăbi să o întâmpine. Gorm stătea nemișcat, 
privind. Două salturi și zdrobi pana în țărână cu călcâiul. El era tot 
complet nemișcat. Trei pași și ea deja sărea asupra lui, urlând, 
atacând de sus cu securea lui Skifr și de jos cu sabia făurită cu oasele 
tatălui său. Acum se mișcă și el, se mișcă pentru a o întâmpina, sabia 
ei se izbi de a lui și securea smulse așchii din scutul său. 


Își dădu seama, instantaneu, că nu mai luptase niciodată cu cineva la 
fel de puternic. Ea era obișnuită cu un scut care ceda atunci când îl 
lovea, cu cineva care se clătina de la intensitatea atacurilor ei. Dar 
izbirea scutului lui Gorm se compara cu izbirea unui stejar bine 
înfipt în pământ. Lovirea sabiei lui îi făcea corpul să vibreze din 
palmă și până în vârful nasului, făcându-i, în același timp, dinții să 
clănțăne. 


Totuși, Thorn nu era genul de persoană care să se descurajeze la 
primul semn de surpriză. 


Gorm își înfipsese nepăsător greaua-i cizmă stângă în față cu 
nepăsare, iar ea se lăsă în jos, încercând să i-o agate cu cârligul de la 
secure și să-l doboare. El făcu un pas în spate cu grație, în ciuda 
staturii sale imense, iar ea îl auzi mârâind și simţi enorma sabie 
coborând cu putere în jos, biciuind-o ca o coadă de scorpion. Ea doar 
se feri, lăsându-se în jos pe sub ea, în timp ce sabia șfichiuia în urma 
ei într-un unghi ucigător, o lovitură menită să despice scuturi în 
două, să despice coifuri, să despice teste, creând un curent de aer 
rece ce-o lovi peste față. 


Se răsuci, în căutarea unei deschideri ce i-ar fi permis o lovitură, însă 
nu găsi niciuna. Gorm mânuia sabia aia monstruoasă la fel cum 
mânuia mama ei un ac, fără furie sau inconștientă, doar control. 
Privirea îi era calmă, analizând, testând, cu scutul cât o ușă care nu 
cobora niciun pic. 


Ea socoti prima ciocnire ca pe un rezultat de egalitate, așa că dansă 
înapoi către locul ei, în căutarea unui spațiu care să-i permită o nouă 
oportunitate de atac. In căutarea unei noi deschideri. 


Incet, cu precauție, Cel Care Frânge Săbiile făcu un pas în direcția 
centrului careului, apăsând, printr-o mișcare de răsucire, cizma-i 
uriașă în țărână. 


- Da! șuieră Rulf când Thorn ţâșni înainte, lansând un vârtej de 
lovituri. Da! 


Lamele clincăniră când se izbiră de scutul lui Gorm, iar Brand 
strânse pumnii atât de tare, încât unghiile i se înfipseră în palme. 


Icni când Thorn se rostogoli pe sub arcul sclipitor făcut de sabia lui 
Gorm, când se aruncă mârâind și lovindu-i scutul, când respinse o 
lovitură cu dispreț și sări cu grație din raza lui de acţiune, folosind 
din plin lărgimea careului. Ea se lansă într-o clătinare de betiv, cu 
armele mișcându-se așa cum obișnuia Skifr să le manevreze, în timp 
ce Gorm o studia pe deasupra ramei scutului, încercând să ghicească 
un anumit tipar în tot acel haos. 


— Este prudent, șuieră Regina Laithlin. 


— Lipsit de armura profeției sale, murmură Părintele Yarvi. Se teme 
de ea. 


Regele Vansterlandului făcu din nou un pas greoi, răsucindu-și 
cizma în pământ de parcă încerca să înfigă piatra de temelie a 
monumentului unui erou. Era doar nemișcare absolută, în timp ce 
Thorn era toată numai mișcare. 


- La fel ca Marea Mamă împotriva Pământului Tată, murmură Rulf. 
- Marea Mamă câștigă întotdeauna bătălia, zise Laithlin. 
- În timp, zise Părintele Yarvi. 


Brand tresărea mereu asistând la duel, incapabil să-l privească, 
incapabil să privească în altă parte. 


— Mamă Război, las-o să trăiască... 


Scutul lui Gorm era la fel de solid ca poarta unei cetăți. Thorn n-ar fi 
reușit să-l sfărâme nici cu ajutorul unui berbec și a douăzeci de 
bărbaţi puternici. Și să se învârtească în jurul lui era aproape la fel de 
dificil. Nu mai văzuse niciodată un scut mânuit cu asemenea 
abilitate. Era foarte rapid în mișcări și chiar mai rapid când trebuia să 
se ascundă în spatele scutului, pe care însă îl ținea foarte sus. Cu 
fiecare pas pe care îl făcea cizma-i uriașă parcă se avânta prea 
departe, mai mult decât era prudent, piciorul lui ivindu-se de sub 
partea de jos a ramei. De fiecare dată când ea vedea acest lucru 
întâmplându-se îi părea o slăbiciune. 


Tentant. Foarte tentant. 
Poate prea tentant? 


Doar un prost ar considera că un războinic de talia lui n-ar avea 
niciun truc la îndemână, iar Thorn nu era deloc proastă. Fii mai 
rapidă, mai dură, mai inteligentă, spunea Skifr. Avea și ea trucurile 
sale. 


Își lăsă privirea să zăbovească asupra cizmei, lingându-și buzele de 
parcă ar fi urmărit prada cum se apropie de capcană, suficient de 
mult pentru ca el să vadă la ce se uita ea, după care acţionă. Sabia lui 
țâșni în față, dar ea era pregătită, așa că alunecă în jurul ei, securea 
lui Skifr biciui pe lângă ea, însă la nivelul umărului, nu jos, cum se 
aștepta el. Ea îi văzu ochii căscându-se. El se împletici în spate, 
ridicând repede scutul, parându-i securea cu rama, dar lama cu 
cârlig tot bubui izbindu-se de umărul lui, inelele din zale zburând 
precum praful dintr-un covor bătut cu paleta. 


Ea se așteptă ca el să se împiedice în spate, poate chiar să se 
prăbușească, însă el doar se scutură ca și cum ar fi fost deranjat de o 


muscă, după care înaintă, venind prea aproape pentru ca sabia lui 
sau a ei să poată avea vreun efect. Rama scutului o lovi în gură chiar 
când se dădea în spate, ceea ce o făcu să se clatine. Nicio durere, 
nicio îndoială, nicio ameţeală. Șocul loviturii nu făcu decât să-i 
sporească atenţia. Îl auzi pe Gorm mugind, văzu razele Soarelui 
Mamă reflectate în oțel și evită, cu o săritură înapoi, sabia ce venea 
șuierând. 


Schimbul acela de lovituri îl consideră tot un egal, însă acum erau 
amândoi loviți. 


Sânge pe zalele lui. Sânge pe rama de la scut. Sânge pe securea ei. 
Sânge în gura ei. li arătă dinții dezveliți într-un mârâit războinic și 
scuipă salivă roșie în iarba dintre ei. 


SÂNGE 


Cum s-ar întâmpla și cu o haită de câini, vederea sângelui îi readuse 
brusc la viață pe războinicii adunați acolo, iar zgomotul n-ar fi putut 
fi mai asurzitor nici dacă s-ar fi ciocnit cu toții într-o bătălie. 


De pe creasta din față vanstermanii zbierau rugăciuni și răcneau 
blesteme, de pe creasta din spate gettlanderii răcneau încurajări 
ineficiente și sfaturi fără rost. Răpăiau cu securile pe scuturi și cu 
săbiile pe coifuri și făceau un vacarm ațâțător și plin de furie ce 
putea trezi și morții din morminte și zeii din amorțeală. 


Dintre toate, bărbaților le place cel mai mult să-i vadă pe alţii 
înfruntând Moartea. Le reamintește că sunt încă în viață. 


Peste careu, între vanstermanii ce mârâiau și urlau, Brand o văzu pe 
Mama Isriun, palidă de furie, și pe Mama Scaer, alături de ea, cu ochi 
calmi și mijiți, urmărind confruntarea. 


Gorm izbi puternic pe deasupra și Thorn se feri într-o parte, sabia lui 
ratând-o la o lățime de-o palmă și deschizând o rană imensă în 
pământ, făcând iarba și ţărâna să sară în sus. Brand își mușcă 


încheietura unui deget, dureros de tare. Ar fi fost de ajuns ca o 
singură asemenea lovitură să o atingă și oţelul acela greu ar fi 
despicat-o în două. Părea că deja trecuse o zi întreagă de când 
începuse lupta și el nu reușise să tragă aer în piept nici măcar o dată. 


— Mamă Război, las-o să trăiască... 


Thorn pășea țanțoșă prin careu. Era iarba ei. Ea era stăpâna. Regina 
acestui noroi. De-abia îi auzea pe războinicii ce urlau pe terenul mai 
înalt, de-abia îi zărea pe Laithlin, pe Isriun, pe Yarvi sau chiar și pe 
Brand. Pentru ea, lumea se micșorase, la fel ca și Cel Care Frânge 
Săbiile și la fel ca acei câțiva pași scurți de iarbă tăiată ce-i 
despărțeau, iar ei începu să-i placă ce vedea. 


Gorm respira greoi, iar deasupra sprâncenelor groase fruntea îi era 
plină de transpiratie. Greutatea acelui echipament îl dovedise, însă 
ea nu sperase că se va vedea atât de repede. Scutul lui începea să se 
lase ușor în jos. Ea aproape izbucni în râs. Ea ar fi fost în stare să 
continue timp de câteva ore. O făcuse ore întregi, zile, săptămâni, în 
sus, pe Râul Divin și pe Râul Interzis și înapoi. 


Sări în față, țintind în sus cu sabia. Prea sus, pentru ca el să se aplece, 
iar el se aplecă, însă, exact așa cum planificase ea, scutul lui se ridică 
un pic. Îi fu ușor să facă un pas în jurul lui și să agaţe rama de sus cu 
cârligul securii lui Skifr, a cărei lamă era inscripționată în cinci limbi. 
Ea intenționase să-i tragă scutul în jos, ca să-l lase descoperit, poate 
chiar să i-l smulgă din mâini cu totul, însă îl evaluase greșit. El mugi, 
smucind de scut în sus, smulgându-i securea din mână și trimițând-o 
la mare distanţă, rotindu-se prin aer. 


Asta îi lăsă trupul neapărat pentru o clipă totuși, însă Thorn nu 
fusese niciodată genul care ezită. Sabia îi șuieră înainte, pe sub scut, 
și-l lovi într-o parte a corpului. Suficient de tare să-l facă să se 
îndoaie ușor și să se clatine. Suficient de tare încât să străpungă 
armura și să atingă carnea de dedesubt. 


Nu suficient de tare însă ca să-l și oprească. 


El mârâi, se suci într-o parte, făcând-o să se împiedice, dând înapoi, 
împunse cu sabia și-o făcu să dea iar înapoi, lovi din nou, chiar mai 
tare, oţelul șuierând în aer, însă ea era deja la o distanţă sigură, 
atentă, dându-i roată. 


În timp ce el se întorcea către ea, reuși să vadă tăietura zdrențuită din 
armura sa, zalele fluturând liber, sângele mustind. Văzu cum el își 
ferea acum acea parte în timp ce-și ocupa din nou poziţia de luptă și 
începu să zâmbească în timp ce-și trecea în mâna stângă, rămasă 
acum goală, pumnalul mai lung. 


Poate că-și pierduse securea, însă runda aceasta era a ei. 


Acum Thorn era una de-a lor. Acum îl făcuse pe Grom-gil-Gorm să 
sângereze și Maestrul Hunnan ridică pumnul în aer, răcnindu-și 
sprijinul. Acum războinicii care rânjiseră batjocoritor la ea creau un 
vacarm asurzitor de metal izbit, admirându-i îndemânarea. 


Fără îndoială că cei înzestrați pentru așa ceva deja pregăteau terenul 
pentru un cântec care să-i laude triumful în versuri. Gustau deja 
victoria, însă tot ce putea gusta Brand era frica. Inima îi bubuia la fel 
de tare precum ciocanul lui Rin. Tresărea și icnea la fiecare mișcare 
din careu. Nu se mai simţise niciodată atât de neajutorat. Nu putea 


face ce se cuvine. Nu putea face ce nu se cuvine. Nu putea face 
nimic. 


Thorn tâşni înainte, lăsându-se în jos cu sabia, atât de rapid încât 
Brand de-abia o putu urmări. Gorm lăsă scutul repede în jos pentru 
a o bloca, însă ea era în altă parte, tăind pe deasupra scutului cu 
pumnalul. Gorm își trase capul pe spate, făcu un pas clătinându-se, 
cu o dungă roșie de-a lungul obrazului, peste nas, pe sub ochi. 


Bucuria luptei o cuprinsese deja. Sau poate că de vină era fiertura 
Părintelui Yarvi. 


Răsuflarea îi ardea pieptul, iar ea dansa prin aer. Simţea gust dulceag 
de sânge în gură și pielea îi luase foc. Zâmbi, zâmbi atât de larg încât 
i se păru că obrajii brăzdați de cicatrice i s-ar putea desface în bucăți. 


Din tăietura de sub ochiul lui Gorm curgea sânge, râulețe ce șiroiau 
în jos pe față, iar din nasul tăiat sângele i se scurgea în barbă. 


El obosea, era rănit, începea să devină neglijent. Ea îi luase deja 
pulsul și el o știa. Putea vedea teamă în ochii lui. li putea vedea 
îndoiala, crescând din ce în ce. 


Înălță scutul și mai mult, pentru a-și apăra fața rănită. Atitudinea lui 
începea să devină ezitantă, iar sabia grea începea să i se clatine în 
mână. Piciorul stâng alunecă și mai mult în față, expus în întregime, 
cu genunchiul tremurând. 


Poate că fusese un truc, la început, însă mai exista acum vreun truc 
care s-o poată opri? Scotea foc pe nări și scuipa fulgere. Era furtuna, 
mereu în mișcare. Era Mama Război reîncarnată. 


- Moartea a sosit pentru tine! urlă la el, cuvinte care chiar și ei îi fu 
greu să le audă din cauza zgomotului. 


O să-l omoare pe Cel Care Frânge Săbiile, o să-și răzbune tatăl și se 
va dovedi a fi cel mai grozav războinic din jurul Mării Sfărâmate. Cel 
mai grozav războinic din toată lumea! Ce mai cântece se vor 
compune despre asta! 


ÎI făcu să circule în cerc, mânându-l până ea rămase cu spatele la 
vanstermani, până când rămase cu spatele către est, și-l văzu pe 
Gorm mijind ochii, căci Soarele Mamă îi arunca pumnale în ei, ceea 
ce-l făcu să se sucească pe o parte, cu piciorul rămas neapărat. Ea 
fentă spre partea de sus, strângând tare degetele în jurul mânerului, 
se aplecă pe sub o lovitură prost sincronizată și urlă în timp ce-și 
rotea sabia într-un cerc larg și jos. 


Sabia amestecată cu oasele tatălui ei îi izbi piciorul lui Gorm 
deasupra gleznei cu toată forța lui Thorn, cu furie și cu tot 
antrenamentul din spatele ei. Momentul victoriei sale. Momentul 
răzbunării sale. 


Insă, în loc să taie prin carne și prin os, lama se izbi de metal, 
vibrând în mâna lui Thorn atât de tare, că o făcu să se împleticească, 
pierzându-și echilibrul. 


Armură ascunsă. Oţelul sclipea pe sub pielea despicată a cizmei lui 
Gorm. 


El se mișcă rapid ca un șarpe, deloc obosit sau rănit, așa cum o 
făcuse să creadă, lovind jos, izbindu-i sabia și smulgându-i-o din 
degetele amorțite. 


Ea se lansă asupra lui cu pumnalul, dar el pară cu scutul și o izbi cu 
umboul ? în coaste. Se simţi de parcă fusese lovită de un cal și se 
dădu în spate, împleticindu-se, de-abia ținându-se pe picioare. 


Gorm se uită urât la ea pe deasupra ramei scutului, iar acum veni 
rândul lui să zâmbească. 


— Eşti un adversar de seamă, zise el. La fel de periculos ca toți cei cu 
care m-am luptat. 


Păși în față, trântindu-și cizma cu armură pe dedesubt peste sabia ei 
căzută și îngropându-i-o în nămol. 


— Dar pentru tine a sosit moartea. 


- O, zei! murmură Brand, înfrigurat până la oase. 


Thorn mai lupta acum cu două pumnale, fără alonjă, iar Gorm o 
împingea prin tot careul cu izbituri scânteietoare ale sabiei sale 
enorme, părând mai puternic ca oricând. 


Bărbaţii Gettlandului amuţiră dintr-odată, în timp ce zgomotul de 
peste vale își dublă intensitatea. 


Brand se ruga ca Thorn să se țină la distanță, dar știa că singura ei 
șansă era să se apropie de el. În consecinţă, ea se aplecă pe sub o 
lovitură înaltă și se lansă spre el, împungând cu mâna dreaptă, 
năucitor, însă Gorm săltă brusc de scut în sus, făcând ca pumnalul să 
bubuie și să se înfigă adânc între două plăci, rămânând înțepenit. 


— Termină-l! șuieră Regina Laithlin. 


Thorn izbi cu stânga mâna în care Gorm ținea sabia în timp ce și el 
încerca s-o lovească, pumnalul scrâșnind în jos pe zale și tăindu-l, 
făcând sângele să țâșnească și sabia să-i scape. 


Sau poate el o lăsase să-i cadă. În timp ce ea împungea din nou cu 
pumnalul, el îi prinse mâna, degetele închizându-i-se în jurul 
încheieturii ei cu un pocnet ce fu ca un pumn înfipt în stomacul lui 
Brand. 


— O, zei! murmură el. 


RĂSUFLARE 


Thorn pipăi după pumnalul lui Brand, însă cotul i se prinsese în 
scutul ținut lejer de către Gorm, care păși în spate, strângând-o cu 
putere. Îi ținu puternic încheietura stângă și i-o smuci în sus, 
înfigându-i brăţara elfilor adânc în carne, după care lăsă mânerul 
scutului să-i alunece din mână și-i înșfăcă mâneca stângă. 


— Te-am prins! mârâi el. 
— Nu! 


Se smuci în spate de parcă ar fi încercat să se elibereze din 
strânsoare, dar el o trase aproape. 


— Te-am prins! 


Ea se repezi în față, folosindu-se de forta lui, și-l lovi cu putere cu 
capul în maxilar, dându-i capul pe spate. Își înfipse genunchiul în 
coastele lui și urlă în timp ce-și eliberă mâna dreaptă din strânsoare. 


O șansă. Una singură. Smulse pumnalul lui Brand de unde-l ţinea, 
pe șale, și împunse spre gâtul lui Gorm în clipa în care privirea lui se 
îndrepta spre ea. 


Săltă mâna în care ținuse scutul pentru a-i para lovitura, iar lama 
trecu prin carne, înfigându-se până la garda ce se lovi de palma lui. 
Ea mârâi în timp ce împlânta lama, scutul său atârnând nefolositor, 
ținut doar de legături, dar el, încordându-se, opri vârful scânteietor 
la mică distanță de gât, ținându-l acolo, în timp ce printre dinții 
dezgoliți picura salivă roz. 


Apoi, deși palma îi era străpunsă toată, degetele-i enorme se 
închiseră peste pumnul ei, prinzându-i-l ca într-o capcană. 


Ea se sili din răsputeri să-i înfigă lama în gât, dar nu putea dovedi 
prin forță un om puternic, iar un om mai puternic decât Cel Care 
Frânge Săbiile nu exista în lume. El își poziționă altfel umărul, 
scoțând un mârâit, și începu să o împingă cu spatele, înapoi, tot 
înapoi, către marginea careului, în timp ce sângele fierbinte picura 
din palma străpunsă pe mânerul pumnalului, umezindu-i pumnul 
zdrobit. 


Brand scoase un geamăt de durere în timp ce Gorm o forța pe Thorn 
să cadă în genunchi în faţa războinicilor Vansterlandului, care 
jubilau. 


Brăţara elfilor strălucea roșiatic prin carnea mâinii lui Gorm strânsă 
peste ea, oasele ivindu-se negre pe dinăuntru și strângând, 
strângând. Ea icni printre dinții încleștați în momentul în care cuțitul 
îi scăpă dintre degetele moi ale mâinii stângi, ricoșă din umărul ei și 


căzu în iarbă, permițându-i lui Gorm să-i dea drumul încheieturii și 
s-o prindă strâns de gât. 


Brand încercă să intre în careu, însă Părintele Yarvi îl prinse de-o 
mână și Rulf de cealaltă, trăgându-l înapoi. 


— Nu! îi șuieră cârmaciul în ureche. 


- Da! ţipă Mama Isriun, holbându-se triumfătoare. 


Nicio răsuflare. 


Fiecare mușchi îndelung antrenat al lui Thorn i se opunea lui Gorm, 
dar acesta era prea puternic, împingând-o pe spate, tot mai mult. 
Strânsoarea lui îi zdrobea mâna dreaptă chiar deasupra mânerului 
de la pumnalul lui Brand, făcându-i oasele să protesteze. Ea căută 
prin iarbă cu cealaltă mână după pumnal, dar nu-l putu găsi, lovi cu 
pumnul în genunchiul lui, însă era lipsită de putere, încercă să 
ajungă la faţa lui, dar nu reuși decât să-l tragă ușor de barba 
însângerată. 


— Ucide-o! răcni Mama Isriun. 


Gorm o apăsă spre pământ, sângele picurându-i din gură și căzând 
pe obrazul ei. Pieptul o ardea, însă tot ce ieșea era un hârâit 
sugrumat din gât. 


Nicio răsuflare. Faţa o ardea. De-abia mai reușea să audă freamătul 
vocilor din cauza sângelui ce-i pompa năvalnic în țeastă. Zgârie 
mâna lui Gorm cu vârfurile degetelor, sfâșiind cu unghiile, însă 
mâna lui era făcută din fier, sculptată din lemn, la fel de implacabilă 


ca și rădăcinile unui copac ce odată cu trecerea anilor răzbate și prin 
stânca cea mai dură. 


— Ucide-o! 


Chiar dacă îi zărea chipul Mamei Isriun, strâmbat într-o expresie de 
triumf deasupra ei, de-abia dacă-i putea auzi țipătul: 


- Marele Rege ordonă! Zeița Unică îl susține! 


Ochii lui Gorm fulgerară într-o parte, către Preoteasa lui, obrazul 
strâmbându-i-se. Strânsoarea păru să-i slăbească, dar probabil că era 
doar efortul lui Thorn de a rămâne în viață, efort ce slăbea cu fiecare 
clipă. 


Nicio răsuflare. Se făcea întuneric. Ea era în fața Ultimei Porţi, 
nemaiavând niciun truc la îndemână. Moartea lăsa zăvorul să 
alunece, deschizându-l complet. Iar ea tropăia în prag. 


Insă Gorm nu mai forță. 


Parcă printr-un văl întunecat, Thorn reuși să-i vadă fruntea 
încrețindu-se. 


- Ucide-o! ţipă Mama Isriun, vocea devenindu-i din ce în ce mai 
ascuțită, din ce în ce mai necontrolată. Bunica Wexen o cere! Bunica 
Wexen poruncește! 


Iar chipul lui Gorm se strâmbă din nou, un tremur ce porni de la 
ochi și se opri la maxilar. Buzele îi alunecară la loc peste dinţi, făcând 
din gură o linie subțire și dreaptă. Mâna i se relaxă, iar Thorn reuși 
să tragă aer în piept, înecându-se, lumea răsturnându-se cu susul în 
jos în timp ce ea se rostogolea pe o parte. 


Brand privi neîncrezător cum Gorm îi dă drumul lui Thorn să cadă 
la pământ și cum acesta se întoarce pentru a se uita la Preoteasa lui. 
Mârâiturile înfometate ale războinicilor începură să scadă, mulțimile 
de mai sus amuțiră, tot zgomotul se diminuă pentru a face loc unei 
tăceri șocate. 


— Eu sunt Cel Care Frânge Săbiile. 
Gorm își duse mâna la piept cu mândrie. 
— Ce nebunie te îndeamnă să-mi vorbeşti mie astfel? 


Isriun arătă cu degetul înspre Thorn, care se răsucea cu faţa în jos, 
vomitând în iarbă: 


— Ucide-o! 
— Nu. 
— Bunica Wexen poruncește... 


- Am obosit să tot aud poruncile Bunicii Wexen! răcni Gorm, cu ochii 
ieșiți din orbite. Am obosit de la aroganta Marelui Rege! Dar, cel mai 
mult, Mamă Isriun... 


Strânse din dinți într-o grimasă îngrozitoare, în timp ce-și scotea din 
mână pumnalul lui Brand. 


- M-a obosit vocea ta. Behăitul tău continuu îmi zgârie auzul. 


Chipul Mamei Isriun devenise de o paloare ca de mort. Incercă să se 
tragă înapoi, dar braţul lui Scaer se încolăci pe după umerii ei și o 


tinu strâns. 


— O să-ți încalci jurământul față de ei? murmură Isriun, cu ochii 
holbați. 


— Să-mi încalc jurămintele? 


Gorm se descotorosi de scutul de pe mână și-l lăsă să cadă la pământ 
zăngănind. 


- Este o dezonoare mai mare pentru mine dacă mi le țin. Le desfac. 
Scuip pe ele. Mă cac pe ele. 


Se ridică deasupra lui Isriun, cu cuțitul sclipind roșiatic în mână. 


- Marele Rege poruncește, așa? Bunica Wexen comandă, da? Tapul 
bătrân și scroafa bătrână, gata, mă dezic de ei! li provoc! 


Gâtlejul lui Isriun se ridică și cobori în timp ce înghițea. 
— Dacă o să mă omori, va fi război. 
— Vai, va fi război! Mama Corbilor își întinde aripile, fato. 


Grom-gil-Gorm ridică încet cuțitul făurit de Rin, în timp ce privirea 
lui Isriun părea captivată de vârful strălucitor. 


- Penele ei sunt săbii! Le auzi cum zăngăne? întrebă el și un surâs îi 
apăru pe chip. Insă nu e nevoie să te ucid. 


Aruncă pumnalul în iarbă până la Thorn, care stătea sprijinită în 
mâini și în genunchi, vomitând. 


- La urma urmei, Mamă Scaer, de ce să omori ceva ce poți vinde? 


Vechea preoteasă a lui Gorm și noua lui preoteasă, acum, afișă un 
zâmbet la fel de rece ca marea pe timp de iarnă. 


— Luaţi șarpele ăsta de aici și puneți-i o zgardă la gât. 
- O să plătiți! ţipă Isriun, cu ochii holbaţi. O să plătiți pentru asta! 
Însă războinicii lui Gorm deja o târau după ei pe coasta dinspre est. 


Cel Care Frânge Săbiile se răsuci, cu sângele picurând dintre degetele 
nemișcate ale mâinii rănite. 


— Oferta ta pentru alianţă încă mai este valabilă, Laithlin? 


- Ce n-ar putea realiza Vansterlandul și Gettlandul împreună? strigă 
Regina de Aur. 


- Atunci, accept. 


Un oftat șocat străbătu mulțimea din jurul careului, de parcă toți 
bărbaţii care își ținuseră răsuflarea până atunci se treziseră iar la 
viață. 


Brand se smulse din mâinile moi ale lui Rulf și o luă la fugă. 


— Thorn? 


Glasul lui părea un ecou venit de la mare depărtare, ca printr-un 
tunel întunecos. Glasul lui Brand. O, zei, era atât de fericită să-l 
audă! 


— Eşti bine? 


Simti mâini puternice în jurul umerilor săi, susținând-o. 


— Am devenit mândră, abia rosti ea, cu gâtul iritat și cu gura 
zvâcnind. 


Incercă să se ridice în genunchi, fiind atât de slăbită și de amețită 
încât aproape că se prăbuși din nou, însă el o prinse. 


— Dar ești în viață. 


— Așa cred, șopti ea, mai mult decât surprinsă că fața lui Brand era 
cea care se materializa încet-încet din ceața strălucitoare. Pe zei, era 
atât de bucuroasă că-l vedea. 


— Este suficient. 


Ii trase brațul peste umerii lui, iar ea mormăi când el o ridică ușor în 
picioare. N-ar fi fost în stare să facă nici măcar un pas singură, dar el 
era puternic. N-o s-o lase să cadă. 


— Vrei să te car eu în brațe? 
— Ce gând frumos! 


Ea tresări când se uită în direcția războinicilor Gettlandului adunați 
pe creasta de deasupra. 


- Dar aș prefera să merg. Oare de ce nu m-a ucis? 
- Mama Isriun l-a făcut să se răzgândească. 


Thorn mai aruncă o privire în urmă în timp ce se deplasau cu 
încetineală către tabără. Grom-gil-Gorm stătea în mijlocul careului, 
plin de sânge, dar neînvins. Mama Scaer deja îi dregea mâna rănită 


în care ținuse scutul cu ajutorul acului și al aţei. Mâna în care ţinuse 
sabia îi strângea mâna Reginei Laithlin, pecetluind alianţa dintre 
Vansterland și Gettland. Doi dintre cei mai aprigi dușmani, deveniți 
acum prieteni. Cel puţin, pentru moment. 


Alături de ei, cu braţele încrucișate, Yarvi zâmbea. 


In ciuda tuturor rugilor închinate Mamei Război, se părea că Tatăl 
Pace fusese cel care hotărâse deznodământul astăzi. 


ÎN LUMINĂ 


Brand mai lovi bucata de oțel de câteva ori cu ciocanul, după care o 
împinse la loc între cărbuni, stârnind un nor de scântei. 


Rin scoase un plescăit din limbă. 
- Nu ai ceea ce unii numesc darul unei atingeri ușoare, nu-i așa? 


— Pentru asta te afli tu aici, rânji Brand la ea. Trebuie să te fac să te 
simți specială, nu? 


Însă ea se uita pe lângă el, înspre ușă. 

- Ai un musafir. 

— Părinte Yarvi, ce onoare! 

Brand lăsă ciocanul jos și-și șterse fruntea cu mâna. 


— Ai venit să cumperi vreo sabie? 


- Un Preot trebuie să fie de partea Tatălui Pace, zise Yarvi în timp ce 
pășea în fierărie. 


- Unul bun rămâne prieten și cu Mama Război, spuse Rin. 
— Înțelepte vorbe. Mai ales acum, mai mult ca niciodată. 
Brand înghiţi în sec. 

- Deci va fi război până la urmă? 


— Marelui Rege îi va trebui ceva timp să-și strângă războinicii. Dar 
cred că va fi război. Totuși, războiul este un lucru bun pentru 
afacerile unui săbier. 


Rin înălță din sprâncene către Brand. 


- Nouă ne-ar conveni și o pace nu la fel de favorabilă pentru afaceri, 
bănuiesc. Am auzit că Regele Uthil își revine, în sfârșit. 


- Puterea îi revine, încet-încet, zise Yarvi. In curând își va teroriza iar 
războinicii la antrenamentele cu sabia, folosind cel mai bun otel făcut 
de tine. 


— Slavă Tatălui Pace! zise Rin. 

— Tatălui Pace și harurilor tale, zise Brand. 

Yarvi se plecă umil. 

- Fac și eu ce pot. Și cum se poartă zeii cu tine, Brand? 


— Destul de bine, răspunse arătând cu capul către sora lui. Dacă n-ar 
fi fost tiranul acela de maestru al meu, probabil că mi-ar fi plăcut ce 


făceam. S-a dovedit că îmi place să lucrez metalul mai mult decât îmi 
aminteam. 


— Mai ușor decât să lucrezi cu oamenii. 
— Oţelul este cinstit, spuse Brand. 


Părintele Yarvi îl privi cu coada ochiului. O privire cercetătoare. Insă 
toate privirile sale erau așa. 


— Se poate să vorbim între patru ochi? 


Brand se uită la Rin, care deja apăsa cu putere pe foale. Ea ridică din 
umeri. 


— Oţelul este și răbdător. 
— Tu totuși nu ești. 


- Du-te și discută, îl îndemnă, privindu-l cu ochi mijiți. Până nu mă 
răzgândesc. 


Brand își scoase mănușile și-l conduse pe Părintele Yarvi prin curtea 
micuță, zgomotoasă din cauza apei curgătoare. Se așeză pe banca pe 
care Koll o sculptase pentru ei la umbra ca o pată a unui copac, 
simțind briza rece pe fața plină de broboane de transpiratie, și-l 
invită pe Părintele Yarvi să stea lângă el. 


— Plăcut loc, surâse Preotul către Soarele Mamă, ce strălucea și 
pâlpâia printre frunze. V-aţi aranjat o existenţă foarte plăcută tu și 
sora ta. 


- Ea a făcut tot. Eu doar s-a întâmplat să fiu acolo. 


— Întotdeauna ai avut și tu rolul tău. Îmi amintesc cum ai luat pe 
umerii tăi întreaga greutate a Vântului din Sud. 


Yarvi privi cicatricele ce șerpuiau pe antebraţele lui Brand. 
— A fost o realizare demnă de un cântec. 


- Mi-am dat seama că îmi pasă mai puțin de cântece decât îmi păsa 
înainte. 


— Înveţi. Thorn cum se simte? 

— Participă zilnic la antrenamente de câte trei sferturi de zi. 
— Este făurită din lemn, ce mai. 

— Nu există femeie mai zdravăn atinsă de Mama Război. 


— Și totuși ea este acul care a ajutat la țeserea a două alianțe 
importante. Poate că a fost atinsă și de Tatăl Pace. 


— Să nu-i spui asta. 
— Voi doi încă mai sunteți... împreună? 
- Mda. 


Brand avea impresia că Preotul cunoștea deja aceste răspunsuri și că 
fiecare întrebare mai ascundea încă una. 


— Ai putea să spui și așa. 


— Bine. Foarte bine. 


— Așa cred, zise el, cu mintea la cearta presărată de țipete pe care o 
avuseseră de dimineață. 


— Nu e bine? 


- E bine, zise el, gândindu-se la împăcarea de după. Doar că... Eu 
mi-am imaginat mereu că vom rămâne împreună la final. S-a dovedit 
că este doar începutul. 


- Nicio călătorie ce merită făcută nu este ușoară, spuse Părintele 
Yarvi. Fiecare din voi are virtuţi care-i lipsesc celuilalt, slăbiciuni care 
sunt compensate de către celălalt. Este un lucru tare bun, dar foarte 
rar, să găsești pe cineva care... Se încruntă la crengile ce se tot 
mișcau, de parcă se gândea la ceva foarte îndepărtat, iar gândul era 
unul dureros pentru el. Te întregește. 


li luă ceva timp lui Brand să-și facă un pic de curaj să vorbească. 


- M-am tot gândit la topirea acelei monede pe care mi-a dăruit-o 
Prințul Varoslaf. 


- Ca să faci o cheie? 
Brand împinse câteva frunze căzute la pământ cu latul cizmei. 


- Probabil că ea ar prefera un pumnal, dar... o cheie este ceva 
tradițional. Care crezi că ar fi părerea Reginei Laithlin? 


- Regina a avut trei fii și nicio fiică. Cred că s-a atașat foarte mult de 
Păzitorul său Ales. Dar sunt sigur că s-ar putea lăsa convinsă. 


Brand mai împinse frunzele acelea o dată. 


- Fără îndoială, oamenii cred că eu ar trebui să fiu cel care poartă 
cheia. Nu sunt chiar cel mai popular om din Thorlby. 


- E corect, războinicii regelui nu sunt cei mai înfocați admiratori ai 
tăi. Mai ales Maestrul Hunnan. Dar am auzit spunându-se că 
dușmanii sunt prețul succesului. Poate că ei sunt și prețul 
convingerilor ferme. 


— Poate prețul lașității. 


- Doar un prost te-ar considera laş, Brand. Să-ţi sustii punctul de 
vedere în fața războinicilor Gettlandului și să vorbești așa cum ai 
făcut-o tu? 


Părintele Yarvi strânse din buze și scoase un fluierat. 


— Poate că oamenii nu vor cânta despre această faptă, dar a fost o 
dovadă de curaj admirabilă. 


— Așa crezi? 
- Da, iar curajul nu este singura ta calitate demnă de admirat. 
Brand nu prea știa ce să-i răspundă, așa că nu mai zise nimic. 


— Ştiai că Rulf și-a topit câștigurile de pe urma călătoriei noastre și că 
și-a făurit propria cheie? 


— Pentru cine? 


- Pentru mama lui Thorn. Se vor căsători în Sala Zeilor săptămâna 
viitoare. 


Brand clipi. 


- 0! 


— Rulf îmbătrânește. N-ar recunoaște-o niciodată, dar abia așteaptă să 
se retragă. Yarvi privi într-o parte. Cred că te vei descurca bine în 
locul său. 


Brand clipi din nou. 
— Eu? 


- Ţi-am spus odată că s-ar putea să am nevoie de un om alături de 
mine care dorește să facă ce se cuvine. Acum sunt mai convins ca 
oricând. 


— Aha. 
Lui Brand nu-i mai trecea prin cap nimic demn de zis. 


— Te-ai putea alătura lui Safrit și lui Koll și să faci parte din mica mea 
familie. 


Fiecare cuvânt al Părintelui Yarvi era cântărit cu atenţie și cădea 
exact în locul menit să cadă. Știa exact ce trebuie să ofere. 


— Ai putea fi aproape de mine. Aproape de regină. Aproape de 
Păzitorul Ales al Reginei. Cârmaciul corabiei Preotului. 


Iși aduse aminte de acea zi de pe platforma cârmei, de răpăitul 
echipajului pe vâsle, de lumina soarelui strălucind în apa Râului 
Interzis. 


— Ai putea sta la dreapta celui care este mâna dreaptă a regelui. 


Brand se opri, frecându-și vârfurile degetelor cu degetul mare. Fără 
discuție, ar fi trebuit să accepte oferta pe loc. Un om ca el n-ar putea 
să se aștepte la prea multe oportunităţi ca asta. Totuși, ceva îl reținea. 


— Eşti un om teribil de șiret, Părinte Yarvi, iar eu nu sunt cel mai 
înțelept dinte toți. 


— Ai putea fi, dacă te-ai strădui. Insă eu am nevoie de tine pentru 
brațul tău puternic și pentru inima ta puternică. 


— Pot să-ți pun o întrebare? 
— Poţi să mă întrebi. Dar să fii sigur că dorești și răspunsul. 


— Cu cât timp înainte ai planificat duelul lui Thorn cu Grom-gil- 
Gorm? 


Yarvi miji puțin ochii deschişi la culoare. 


— Un Preot trebuie să se bazeze pe fapte probabile, pe șanse, pe 
posibilități. Aceasta mi s-a înfățișat cu mult timp în urmă. 


— Când am venit la tine în Sala Zeilor? 


- Ţi-am spus atunci că lucrul care se cuvine făcut depinde de fiecare 
om în parte. Am luat în considerare că o femeie care ar putea mânui 
o sabie l-ar putea provoca într-o zi pe însuși Gorm. Așa viteaz și 
faimos războinic cum este el, nu s-ar fi putut abtine să nu accepte 
provocarea aruncată de o femeie. Și totuși s-ar teme de una. Mai 
mult decât de orice bărbat. 


— Crezi în acea profeție? 


— Cred că el o crede. 


— De aceea ai vrut ca Skifr să o antreneze. 


- Unul dintre motive. Împărătesei Theofora îi plăceau obiectele rare 
și-i mai plăcea să vadă și vărsare de sânge, iar eu m-am gândit că o 
fată luptătoare din nordul îndepărtat i-ar atrage suficient de mult 
atenţia cât să am ocazia să-i vorbesc și să-i dau cadoul. Moartea a 
tras-o pe Theofora prin Ultima Poartă înainte să am ocazia aia. Yarvi 
scoase un oftat. Un Preot capabil face tot posibilul să gândească în 
avans, dar viitorul este un teritoriu învăluit în ceaţă. Evenimentele nu 
decurg întotdeauna după modelul pe care l-ai stabilit tu pentru ele. 


- Așa cum a fost cu înțelegerea cu Mama Scaer. 


— O altă năzuinţă, un alt pariu, spuse Părintele Yarvi și se sprijini de 
trunchiul copacului. Aveam nevoie de o alianţă cu vanstermanii, însă 
Mama Isriun mi-a năruit planul. Ea a lansat provocarea, iar duelul 
era mai bun decât o bătălie. 


Vorbea calm, calculat, de parcă vorbea despre pionii de pe o tablă, 
nu despre oameni pe care îi cunoștea. 


Brand își simţi gura foarte uscată. 
- Și dacă Thorn ar fi murit, ce mai era? 


- Atunci, am fi înălțat cântece de jale lângă mormântul ei și cântece 
de laudă despre faptele ei de vitejie. 


Ochii lui Yarvi erau cei ai unui măcelar care privea la vite, calculând 
care-i va fi profitul. 


- Dar noi și cu vanstermanii nu ne-am fi irosit puterile luptându-ne 
unii cu alții. Eu și Regina Laithlin ne-am fi ploconit la picioarele 


Bunicii Wexen. Regele Uthil și-ar fi revenit, fără a fi dezonorat. In 
timp poate că ne-am fi încercat din nou șansele. 


Ceva din cuvintele Părintelui Yarvi nu-i dădea pace lui Brand, ca o 
gânganie care-l tot sâcâia. 


- Cu toții am crezut că Regele Uthil este aproape de Ultima Poartă. 
Cum puteai fi atât de sigur că-și va reveni? 


Yarvi se opri o clipă, cu gura pe jumătate deschisă, pe care o închise 
apoi discret. Privi spre intrare, dincolo de care se auzea zdrăngănitul 
ciocanului lui Rin stârnind ecouri, după care se întoarse spre Brand. 


- Cred că tu ești un om mai șiret decât lași să se ghicească. 


Brand avea senzația că pășește pe gheață primăvara, o gheaţă ce-i 
pârâia sub cizme, însă acum nu mai exista cale de întoarcere, ci 
trebuia să meargă înainte. 


- Dacă am să stau alături de tine, ar trebui să știu tot adevărul. 


— Ţi-am spus odată că adevărul este precum ceea ce se cuvine făcut, 
adică depinde de fiecare om în parte. Adevărul meu este că Regele 
Uthil este un om din fier, iar fierul este puternic și poate căpăta un 
ascuţiș foarte subțire. Însă fierul e și dificil. Și câteodată trebuie să ne 
adaptăm din mers. 


— EI n-ar fi făcut niciodată pace cu vanstermanii. 


— lar noi trebuia să facem pace cu vanstermanii. Fără ei, am fi singuri 
împotriva a jumătate de lume. 


Brand încuviință ușor din cap, văzând cum se așază fiecare piesă la 
locul ei. 


— Uthil ar fi acceptat duelul cu Gorm. 


— S-ar fi luptat cu Gorm în careu, pentru că este mândru. Și ar fi 
pierdut, pentru că fiecare an îl slăbește și mai tare. Trebuie să-mi 
protejez regele. Pentru binele său și pentru binele întregii țări. Avem 
nevoie de aliați. Am fost în căutare de aliați. Am găsit aliați. 


Brand se gândi la Preotul aplecat deasupra focului, aruncând frunze 
uscate în fiertură. 


- L-ai otrăvit. Pe propriul tău unchi. 


- N-am niciun unchi, Brand. Am renunţat la familie când m-am 
alăturat Preoţiei. Yarvi miji ochii și mai mult. Câteodată marile 
realizări trebuie încropite din mici delicte. Un Preot nu-și permite 
întotdeauna luxul de a lucra doar cu fapte corecte. Un Preot trebuie 
să cântărească binele suprem. Un Preot trebuie să găsească răul cel 
mai Mic. 


— Puterea înseamnă să ai mereu un umăr ascuns în umbră, murmură 
Brand. 


- Asta înseamnă. Trebuie. 
- Inteleg. Nu mă îndoiesc de tine, dar... 


Părintele Yarvi clipi nedumerit, iar Brand se întrebă dacă îl mai 
văzuse vreodată arătând surprins. 


— Mă refuzi? 


- Mama mi-a spus să stau în lumină. 


Rămaseră așa un moment, privindu-se unul pe celălalt, apoi 
Părintele Yarvi începu încet-încet să zâmbească. 


— Te admir pentru asta, sincer. 
Se ridică și-și lăsă mâna sănătoasă pe umărul lui Brand. 


- Dar când Mama Război își va întinde aripile, ar putea trimite 
întreaga Mare Sfărâmată în întuneric. 


— Sper că nu, zise Brand. 


- Bine. Părintele Yarvi se întoarse. Ştii doar cum stă treaba cu 
speranţele. 


Și intră în casă, lăsându-l pe Brand să stea la umbra copacului, 
întrebându-se, ca de fiecare dată, dacă a făcut ce trebuia sau nu. 


- Un pic de ajutor aici! se auzi vocea surorii sale. 
Brand se ridică. 


— Sosesc acum! 


VINE O FURTUNĂ 


Thorn mergea cu pași mari prin nisip, cu taburetul pe umăr. Refluxul 
era departe, vântul bătea cu putere peste câmpii și norii zdrenţuiți se 
urmăreau unii pe alții pe cerul plumburiu. 


Se strânseseră în număr mare în jurul careului de antrenament, 
strigătele transformându-se în mormăituri când trecu printre 
războinici și mormăiturile în tăcere când își așeză taburetul lângă 
sulița care marca unul dintre colțuri. Chiar și cei doi băieți care 
trebuiau să se lupte unul cu altul se opriră nehotărâți, uitându-se la 
ea în timp ce își trecea trupul pe deasupra taburetului și se așeza pe 
el. 


Maestrul Hunnan se încruntă la ea. 
— Văd că Păzitorul Ales al Reginei se află printre noi. 
Thorn ridică o mână. 


- Nu vă faceți griji, nu este nevoie să mă aplaudaţi cu toții. 


— Careul de antrenament este pentru Războinicii Gettlandului și 
pentru cei care urmează să devină războinici. 


— Așa-i, dar probabil că se află câţiva luptători destul de rezonabili 
printre ei, chiar și așa. Nu vă lăsaţi distrași de mine. 


— Nu suntem distrași, se răsti Hunnan. Heirod, tu urmezi. 


Cel care urma era un băiat impunător, cu pete rozalii pe obrajii 
grăsuni. 


- Și tu, Edni. 


Ea avea doisprezece ani, probabil, și o constituție slăbănoagă, dar 
avea o expresie de dârzenie, ţinându-și bărbia în afară de parcă ar fi 
fost expresia ei normală, chiar dacă scutul era mult prea mare pentru 
ea și-i tremura în mână. 


— Începeţi! 


Nu urmă nimic demn de remarcat. Băiatul atacă în viteză, pufăind ca 
un taur, primi lovitura de sabie a lui Edni, pe care nici nu o simți, cu 
un umăr masiv, și o izbi cu putere, aruncând-o pe spate cu membrele 
desfăcute larg, în timp ce scutul îi sărea de pe mână și se răsucea în 
loc, pe ramă. 


Băiatul se uită la Hunnan, așteptând ca acesta să-l declare câștigător, 
însă antrenorul îi întoarse doar privirea. Heirod înghiţi în sec, după 
care păși în față și-i mai dădu lui Edni câteva picioare, deși cam 
reținut, până când Hunnan ridică mâna pentru a-l opri. 


Thorn o urmări pe fată cum se ridică greoi, ștergându-și nasul plin 
de sânge, încă mai afișând acea expresie de dârzenie, și se gândi la 


toate bătăile pe care le încasase în acest careu. Se gândi la toate 
loviturile, la toate batjocurile și la tot nisipul pe care îl înghiţise. Se 
gândi la acea ultimă zi, la Edwal și la sabia ei din lemn înfiptă în 
gâtul lui. Fără îndoială, intenția Maestrului Hunnan fusese să-i 
zgândăre memoria. 


El îi arătă unul dintre rarele sale zâmbete subțiri. 

- Ce zici de asta? 

- Cred că băiatul este un golănaș de doi bani. 

Ea își apăsă o nară cu degetul mare și-și suflă mucii în nisip. 


- Dar nu e vina lui. A învăţat de la altul, la fel și ea. Cel care s-a făcut 
de rușine în lupta asta a fost profesorul lor. 


Un murmur străbătu mulțimea de războinici și zâmbetul lui Hunnan 
redeveni imediat o încruntătură. 


— Dacă tu crezi că te pricepi mai bine, de ce nu le arăţi tu cum se 
face? 


- De asta mă aflu aici, Maestre Hunnan. Nu mai am nimic de învățat 
de la tine, la urma urmei. 


Arătă cu degetul spre Edni. 


- O să o iau cu mine, apoi arătă spre o altă fată, înaltă și serioasă: Și 
pe ea. După care indică spre o fată cu ochi foarte, foarte spălăciți: și 
pe ea. O să le predau lor o lecţie. O să le dau câte o lecţie pe zi, iar 
după o lună vom reveni și vom mai vedea ce va fi. 


— Nu poti să vii aici pur și simplu și să-mi iei elevii unde ai tu chef! 


— Și totuși, iată-mă aici, cu aprobarea Regelui Uthil. 


Hunnan își trecu limba peste buze, prins pe picior greșit, dar își 
reveni imediat, hotărându-se să atace. 


- Hild Bathu, zise el cu gura strâmbata de dezgust. Ai picat testul 
din acest careu. N-ai reișit să devii războinic. Ai pierdut în fața Celui 
Care Frânge Săbiile... 


— Am pierdut în faţa lui Gorm, adevărat. 

Thorn își frecă unul din obrajii brăzdați de cicatrice și rânji la el. 
- Dar nu mi-a frânt sabia. 

Se ridică în picioare, cu mâna sprijinita lejer pe mânerul sabiei. 
- Iar tu nu ești Gorm. 

Păși prin nisip spre el. 

— Te crezi mai bun decât mine? 

Și păși până când aproape că-l călcă pe cizme. 

— Luptă-te cu mine. 


Se aplecă spre el, cu nasul aproape atingându-i-l pe-al lui, și șuieră 
din nou și din nou: 


— Luptă-te cu mine. Luptă-te cu mine. Luptă-te cu mine. Luptă-te cu 
mine. Luptă-te cu mine. Luptă-te cu mine. Luptă-te cu mine. 


Chipul lui Hunnan se strâmba de fiecare dată când ea îl provoca, dar 
păstra tăcerea. 


- Bună alegere! zise ea. Te-aş frânge în două ca pe un vreasc uscat. 
Trecu pe lângă el, strigând la ceilalți războinici: 


- Poate vă gândiţi că n-a fost corect ce-am făcut. Câmpul de luptă nu 
este corect, dar vă garantez că Maestrul Hunnan nu mai e de mult 
ce-a fost. Așa că, dacă cineva se crede de talia lui Gorm, mă voi lupta 
cu el. Mă voi lupta cu oricare dintre voi. 


Se răsuci pe călcâie, mutându-și privirea de la unul la altul, uitându- 
se în ochii fiecărui războinic. Tăcere. Doar vântul ce ofta pe plajă. 


- Nimeni? Pufni. Uitaţi-vă la voi, supăraţi din cauză că nu aţi obținut 
o bătălie în care să luptaţi. O să fie mai multe bătălii decât puteţi voi 
duce în curând. Am auzit că Marele Rege își adună războinicii. Din 
Tinuturile de Jos, insulari, inglezi. Mii de oameni. O furtună se 
apropie și Gettlandul are nevoie de orice om. De orice bărbat și de 
orice femeie. Voi trei, veniți cu mine. Ne vom întoarce peste o lună. 


Ridică mâna, aţintindu-l pe Hunnan cu degetul: 
— lar băieții tăi ar face bine să fie pregătiți. 


Iși săltă taburetul pe umăr și ieși din careu, pășind prin nisip, înspre 
Thorlby. Nu privi înapoi. 


Dar auzi pașii fetelor ce veneau în urma ei. 


MULTUMIRI 


Ca de obicei, celor patru, fără de care nu se poate: 
Bren Abercrombie, pe care îl dor ochii de cât a citit cartea aceasta. 


Nick Abercrombie, pe care îl dor urechile de cât m-a auzit 
povestindu-i despre ea. 


Rob Abercrombie, pe care îl dor degetele de cât a răsfoit-o. 


Lou Abercrombie, pe care o dor braţele de cât m-a susținut. 


Apoi, pentru că nimeni nu e singur pe lume, mai ales cel de faţă, cele 
mai profunde mulțumiri: 


Pentru că a sădit sămânţa acestei idei: Nick Lake. 


Pentru că a avut grijă ca ramura să se transforme într-un copac: 
Robert Kirby. 


Pentru că a avut grijă ca în acest copac să crească fructe de aur: Jane 
Johnson. 


Apoi, pentru că metafora fructelor de aur a luat-o pe alt drum, 
tuturor celor care m-au ajutat să le realizez, să le scot pe piață, să le 
public, să le fac reclamă, să le ilustrez, să le traduc și, mai presus de 
toate, să-mi vând cărţile, oriunde s-ar afla în lumea largă, dar, mai 
ales: pentru Natasha Bardon, Emma Coode, Ben North, Jaime Frost, 
Tricia Narwani, Jonathan Lyons și Ginger Clark. 


Artiștilor care au făcut posibilă imposibila provocare de a mă face să 
arăt elegant: lui Nicolette și Terence Caven, Mike Bryan și Dominic 
Forbes. 


Pentru entuziasmul și pentru susținerea inepuizabile, indiferent de 
vreme: lui Gillian Redfearn. 


Și tuturor scriitorilor cu care m-am întâlnit pe internet, la bar sau 
chiar, de câteva ori, în paginile scrise ale cărților, care mi-au fost de 
ajutor, care mi-au dat sfaturi, care m-au făcut să râd și care mi-au 
furnizat o mulțime de idei demne de a fi furate. 


Vă știți voi care sunteți... 


NOTE 


1 - „Ghimpe“, în limba engleză (n. tr.). 


IN 


- Catargul de la prora unei nave cu pânze; arbore mic (n. tr.). 


(e>) 


- Bară (de lemn sau de metal) aşezată perpendicular pe catargul 
unei corăbii, folosită la susținerea unor vele (n. tr.). 


H> 


- Vâslă supradimensionată folosită la direcționarea unei nave 
înainte de inventarea cârmei (n. tr.). 


IO1 


- Piesă metalică în formă de furcă, fixată în copastie, care servește 
drept sprijin vâslei sau ramei în timpul vâslitului (n. tr.). 


IO 


- Grindă longitudinală, alipită la chilă, pe care o dublează la partea 
superioară (n. tr.). 


N 


- Unealtă construită dintr-o tijă de oțel sau dintr-un alt metal dur, 
de formă conică, triunghiulară etc., cu vârful gravat în relief, care 
servește la perforarea sau la marcarea prin presare a unor obiecte 
de metal, la confecţionarea unor matrițe, la baterea medaliilor etc. 
(n. tr.). 


lee) 


- Bare de lemn sau de metal, care se așază vertical într-o 
construcție și care servesc ca piesă de susținere (n. tr.). 


9 - Garnitură metalică centrală a unui scut (n. tr.). 


